Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 31-1-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΞΕ΄ συνεδριάσεώς του, της Τρίτης 31 Ιανουαρίου 2017, σε ό,τι αφορά την ψήφιση στο σύνολο του σχεδίου νόμου: «Κύρωση του Πρωτοκόλλου για την Προσχώρηση του Μαυροβουνίου στη Συνθήκη του Βορείου Ατλαντικού»]] Πριν εισέλθουμε στην ειδική ημερήσια διάταξη, έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 2 Φεβρουαρίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 404/30-1-2017 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με τη σύνταξη εθνικού σχεδίου για τη στήριξη της βαμβακοκαλλιέργειας. 2. Η με αριθμό 398/27-1-2017 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς την Υπουργό Τουρισμού, σχετικά με την έλλειψη δευτερογενούς και εξειδικευμένης επεξεργασίας των στοιχείων των αφίξεων, που δημιουργεί ψευδή και ανακριβή εικόνα για τον τουρισμό μας. 3. Η με αριθμό 393/24-1-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον «διορισμό υπόδικης στη διοίκηση του υπερταμείου αποκρατικοποιήσεων». 4. Η με αριθμό 392/24-1-2017 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη μη συμμετοχή εκπροσώπων των ασφαλισμένων στο Δ.Σ. του Ενιαίου Φορέα Κοινωνικής Ασφάλισης (ΕΦΚΑ). 5. Η με αριθμό 409/30-1-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «Εθνικής Ασφαλιστικής». 6. Η με αριθμό 406/30-1-2017 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη μεταφορά χρηστών της ΔΕΗ σε εταιρείες εναλλακτικών παρόχων ηλεκτρικής ενέργειας. 7. Η με αριθμό 402/27-1-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με τη μείωση του κόστους των διαγνωστικών εξετάσεων για τον καρκίνο του μαστού. 8. Η με αριθμό 400/27-1-2017 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Οικονομικών, σχετικά με τα αναξιοποίητα ακίνητα για τα οποία το δημόσιο πληρώνει υψηλά ενοίκια. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 405/30-1-2017 επίκαιρη ερώτηση του Βουλευτή Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη μετάβαση στο ψηφιακό σήμα για μεγάλα τμήματα της επαρχίας. 2. Η με αριθμό 399/27-1-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονος Φωτήλα προς τον Υπουργό Αγροτικής Ανάπτυξης και Τροφίμων, σχετικά με την καθυστέρηση του έργου επέκτασης της διώρυγας του ποταμού Πηνειού στη δυτική Αχαΐα. 3. Η με αριθμό 394/24-1-2017 επίκαιρη ερώτηση του Βουλευτή Αιτωλοακαρνανίας του Λαϊκού Συνδέσμου - Χρυσή Αυγή κ. Κωνσταντίνου Μπαρμπαρούση προς τον Υπουργό Εσωτερικών, σχετικά με τη λήψη μέτρων για τον εκσυγχρονισμό του δικτύου ύδρευσης στην πόλη του Αιτωλικού, προκειμένου να προστατευθεί η δημόσια υγεία και η υγεία των κατοίκων της περιοχής. 4. Η με αριθμό 396/25-1-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς την Υπουργό Πολιτισμού και Αθλητισμού, σχετικά με την κατάσταση στον Οργανισμό Μεγάρου Μουσικής Αθηνών. 5. Η με αριθμό 408/30-1-2017 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Υγείας, σχετικά με τα σοβαρά προβλήματα των οικογενειών και των εργαζομένων στις υπηρεσίες ειδικής αγωγής. 6. Η με αριθμό 367/20-1-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών, σχετικά με την «απαράδεκτη εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς». 7. Η με αριθμό 366/20-1-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, σχετικά με την αποκατάσταση της αδικίας στην παραγωγή ηλεκτρικού ρεύματος από οικιακά φωτοβολταϊκά συστήματα. 8. Η με αριθμό 365/20-1-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, σχετικά με την επαναλειτουργία μεταβατικών τμημάτων του ΤΕΙ δυτικής Ελλάδας. 9. Η με αριθμό 338/13-1-2017 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την «προοπτική κατοικήσεως των είκοσι οκτώ νησιών που αναβαθμίζει την εθνική ελληνική κυριαρχία και ενισχύει τα κυριαρχικά δικαιώματα της χώρας». 10. Η με αριθμό 337/13-1-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με το εύρος εφαρμογής της τηλεϊατρικής στην Ελλάδα. 11. Η με αριθμό 333/12-1-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη χρηματοδότηση δημοσιογράφων και ιστοσελίδων. 12. Η με αριθμό 313/5-1-2017 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τον κίνδυνο να μείνουν χωρίς θεραπείες τα παιδιά και οι έφηβοι της ειδικής αγωγής. 13. Η με αριθμό 345/16-1-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, σχετικά με τα ζητήματα κακοδιαχείρισης στα Ελληνικά Αμυντικά Συστήματα (ΕΑΣ). ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1735/5-12-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ. κ. Βασιλείου Κεγκέρογλου προς τον Υπουργό Περιβάλλοντος και Ενέργειας, σχετικά με τον διαχωρισμό περιπτώσεων της πραγματικής ρευματοκλοπής και της εκτίμησης για πιθανή μη καταγραφείσα κατανάλωση και ένταξη στον διακανονισμό των τριάντα έξι δόσεων της ΔΕΗ όλων των κατηγοριών οφειλών των καταναλωτών. 2. Η με αριθμό 89/5-10-2016 ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Υγείας, σχετικά με την ολοκλήρωση και αυτονόμηση του Ογκολογικού Τμήματος του Νοσοκομείου Ρόδου. 3. Η με αριθμό 89/5-10-2016 ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την ολοκλήρωση και αυτονόμηση του Ογκολογικού Τμήματος του Νοσοκομείου Ρόδου. 4. Η με αριθμό 2117/100/19-12-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, σχετικά με την καθυστέρηση της ολοκλήρωσης του έργου Πάνορμο - Εξάντη. [[Θόρυβος στην Αίθουσα]] Κύριε Βορίδη, όλα πάνε καλά πραγματικά.
Για μας μια χαρά, αλλά είναι λίγο πένθιμο το κλίμα από εκεί.
Μας γεμίζετε αισιοδοξία.
Κύριε Πρόεδρε, ακούγαμε για τη διαπλοκή…
Γνωρίζουμε ότι πάντοτε είστε είτε αισιόδοξος είτε δύσθυμος για τη χώρα και μόνο, άρα η αισιοδοξία σας αντανακλά σε όλη την Αίθουσα και μας γεμίζει εμάς και όσους μάς ακούν με πολύ θετικά συναισθήματα.
Έτσι, κύριε Πρόεδρε. Διερμηνεύσατε τα αισθήματα του Σώματος.
Είμαι απολύτως σίγουρος. Και τα δικά σας.
Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Συζήτηση, σύμφωνα με το άρθρο 148 του Κανονισμού της Βουλής, επί του κατατεθέντος πορίσματος της Εξεταστικής Επιτροπής, σχετικά με τη διερεύνηση της νομιμότητας της δανειοδότησης των πολιτικών κομμάτων, καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας, που κατατέθηκε στην Ολομέλεια της Βουλής στις 25 Ιανουαρίου του 2017. Η εξεταστική επιτροπή, η οποία κατέληξε στο υπό συζήτηση πόρισμα, συνεστήθη με ομόφωνη απόφαση της Ολομέλειας της Βουλής, που ελήφθη κατά τη συνεδρίαση της 15ης Απριλίου του 2016. Το πόρισμά της κατατέθηκε στις 25 Ιανουαρίου του 2017, ανακοινώθηκε στη Βουλή, καταχωρίστηκε στα Πρακτικά της συνεδρίασης αυτής και διανεμήθηκε στους συναδέλφους. [[Λόγω του μεγάλου όγκου του πορίσματος, το κείμενό του δεν καταχωρίζεται στο παρόν Πρακτικό και βρίσκεται σε ηλεκτρονική μορφή στο link http://www.hellenicparliament.gr/UserFiles/510129c4-d278-40e7-8009-e77fc230adef/ΠΟΡΙΣΜΑ%20ΕΞΕΤΑΣΤΙΚΗΣ%20ΔΙΕΡΕΥΝΗΣΗ%20ΝΟΜΙΜΟΤΗΤΑΣ%20ΔΑΝΕΙΟΔΟΤΗΣΗΣ%20ΚΟΜΜΑΤΩΝ%202017.pdf]] Έχω την τιμή να θέσω υπόψη του Σώματος την ομόφωνη απόφαση της Διάσκεψης των Προέδρων ως προς την οργάνωση της συζήτησης επί του πορίσματος, η οποία θα διεξαχθεί με ανάλογη εφαρμογή του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης, σύμφωνα με ό,τι τηρήθηκε και κατά το παρελθόν. Ειδικότερα, η συζήτηση θα αρχίσει με έναν πρώτο κύκλο εννέα, κατά προτεραιότητα, ομιλητών, έναν από κάθε Κοινοβουλευτική Ομάδα και έναν Ανεξάρτητο Βουλευτή, με χρόνο ομιλίας για τον καθένα δέκα λεπτά, χωρίς δικαίωμα δευτερολογίας. Πρώτος θα λάβει τον λόγο Βουλευτής της Κοινοβουλευτικής Ομάδας του Συνασπισμού Ριζοσπαστικής Αριστεράς και δεύτερος Βουλευτής της Κοινοβουλευτικής Ομάδας των Ανεξαρτήτων Ελλήνων, που έχουν καταθέσει και τη σχετική πρόταση. Εδώ τα δέκα λεπτά θα γίνουν δεκαπέντε. Έχει ζητηθεί, αλλά θα παρακαλούσα πολύ να τηρηθεί. Να υπάρχει, δηλαδή, μια άνεση στους συναδέλφους που χειρίστηκαν τα πράγματα από τη θέση των βασικών εισηγητών και μέσα στην επιτροπή, ώστε να εκφράσουν τις απόψεις τους. Στη συνέχεια θα εισέλθουμε στις αγορεύσεις των ομιλητών επί του ενιαίου καταλόγου, κατ' εφαρμογή της διάταξης της παραγράφου 5 του άρθρου 65 του Κανονισμού της Βουλής, ο οποίος απαρτίζεται από δύο κύκλους ομιλητών. Ο κάθε κύκλος θα αποτελείται από δεκατέσσερις Βουλευτές, στον οποίο θα συμμετέχουν πέντε Βουλευτές από τον Συνασπισμό Ριζοσπαστικής Αριστεράς, τρεις Βουλευτές από τη Νέα Δημοκρατία κι ένας από τις υπόλοιπες Κοινοβουλευτικές Ομάδες. Οι ομιλητές και οι ομιλήτριες του ενιαίου καταλόγου θα λαμβάνουν τον λόγο για δέκα λεπτά, χωρίς δικαίωμα δευτερολογίας. Οι Κοινοβουλευτικές Ομάδες ήδη έχουν υποβάλει καταστάσεις ομιλητών κι έχει καταρτιστεί από την υπηρεσία ενιαίος κατάλογος με εναλλαγή ομιλητών κατ' αναλογία της κοινοβουλευτικής δύναμης των κομμάτων. Λέμε πώς οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης ως εξής και λοιπά. Αυτό είναι κάτι που θα το δούμε στην πράξη αυτό. Ο χρόνος ομιλίας των Προέδρων των Κοινοβουλευτικών Ομάδων θα είναι οριζόμενος από το άρθρο 97 παράγραφοι 2 και 3 του Κανονισμού του Βουλής, δηλαδή η διάρκεια αγόρευσης του Πρωθυπουργού και του Αρχηγού της Αξιωματικής Αντιπολίτευσης θα είναι έως είκοσι λεπτά και των Προέδρων των υπόλοιπων έξι Κοινοβουλευτικών Ομάδων έως δεκαπέντε λεπτά. Οι Υπουργοί θα μιλήσουν για δέκα λεπτά της ώρας. Οι Κοινοβουλευτικοί Εκπρόσωποι θα μιλήσουν για δώδεκα λεπτά. Εφόσον όμως προηγηθεί η ομιλία του Προέδρου της Κοινοβουλευτικής τους Ομάδας, θα μιλήσουν για έξι λεπτά. Σας ενημερώνω ότι εκ μέρους της Κυβέρνησης - επειδή είπα για τους Υπουργούς - θα μιλήσει ο κ. Σκουρλέτης, ως Υπουργός Εσωτερικών - αυτό αφορά και στις συνάψεις των συμβάσεων που έχουν σχέση με τα οικονομικά των κομμάτων - , ο κ. Παππάς, σε σχέση κυρίως με τα μέσα μαζικής ενημέρωσης, ο κ. Κοντονής και ο κ. Παπαγγελόπουλος από το Υπουργείο Δικαιοσύνης και ο κ. Φάμελλος, ο οποίος είχε και την προεδρεία της επιτροπής για ένα ικανό διάστημα προηγούμενα. Η συζήτηση επί του πορίσματος προτείνω να έχει περατωθεί έως τις δώδεκα τα μεσάνυχτα. Αυτό για να γίνει, χρειάζεται μεγάλη αυτοσυγκράτηση, αλλιώς θα πάμε μία, δύο το βράδυ. Δεν προβλέπεται, εξ όσων γνωρίζω, ψηφοφορία ούτε θα μπουν κάλπες για έναρξη διαδικασίας που θα οδηγούσε στην ειδική διαδικασία της προανακριτικής. Άρα όλη η συζήτηση θα αφορά στις ώρες που θα καταναλωθούν. Είναι πιθανόν να μιλήσουν ενδεχομένως και όλοι οι πολιτικοί Αρχηγοί. Επειδή ήδη έχουν δηλώσει τέσσερις συν δύο, που γνωρίζουμε, δηλαδή έξι, είναι πάρα πολύ πιθανόν να μιλήσουν όλοι ή σχεδόν όλοι, γι' αυτό σας λέω ότι υπάρχει ένα σφίξιμο χρόνου και θα πρέπει να έχουμε αυστηρότητα. Σας ανακοινώνω τους εννέα πρώτους ομιλητές, που οι Κοινοβουλευτικές τους Ομάδες έχουν υποδείξει. Είναι οι εξής συνάδελφοι: κύριοι Μπαλωμενάκης, Καμμένος, Μηταράκης, Κασιδιάρης, Κουτσούκος, Καραθανασόπουλος, Σαρίδης, Μαυρωτάς και Νικολόπουλος. Επίσης, τους υπόλοιπους, που οι Κοινοβουλευτικές Ομάδες έχουν υποδείξει, δεν είναι ανάγκη να σας τους διαβάσω, θα τους δούμε στους δύο επόμενους κύκλους. Να πάμε γρήγορα, θα παρακαλούσα, χωρίς προδικαστικές διαδικασίες.
Κύριε Πρόεδρε, παρακαλώ τον λόγο.
Ένα λεπτό, κύριε Λοβέρδο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ερευνάμε και συζητάμε για τον κυβερνήτη Ιωάννη Καποδίστρια», που οργανώνει το Ίδρυμα της Βουλής, είκοσι τρεις μαθητές και μαθήτριες και δύο εκπαιδευτικοί συνοδοί τους από το 2ο Γυμνάσιο Γέρακα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Λοβέρδος.
Κύριε Πρόεδρε, πολύ σωστά επικαλεστήκατε το άρθρο 148 του Κανονισμού, βάσει του οποίου ρυθμίζει το Σώμα πώς διεκπεραιώνει τα πορίσματα. Στην παράγραφο 3 του άρθρου 148 γίνεται λόγος για τη συζήτηση του πορίσματος στην Ολομέλεια αν το ζητήσουν εξήντα Βουλευτές. Θα σας παρακαλούσα πολύ, επειδή προφανώς αυτό έχει ρυθμιστεί, να μας διανείμετε και το κείμενο των εξήντα Βουλευτών. Εκτός αν δεν υπάρχει αυτό το κείμενο, οπότε θα πρέπει να τα ξαναδούμε.
Έχει γίνει ανακοίνωση στην Ολομέλεια, έχει καταχωριστεί στα Πρακτικά και στο σύστημα έχει αναρτηθεί εγκαίρως. Έχει διανεμηθεί, δηλαδή.
Κατ' αρχάς δεν θέλω να δυσχεράνω τη διαδικασία. Αν χρειαστεί να τη διευκολύνουμε με κάποιον τρόπο, η Κοινοβουλευτική μας Ομάδα είναι πρόθυμη να διευκολύνει, για να γίνει η συζήτηση. Αλλά δεν μπορεί να έχουμε παραβιάσεις του Κανονισμού. Αυτό που λέτε για την υποβολή στην Ολομέλεια και την καταχώριση στα Πρακτικά, το ρυθμίζει το άρθρο 148 παράγραφος 2. Το άρθρο 148 παράγραφος 3, όμως, συνάδελφοι Κοινοβουλευτικοί Εκπρόσωποι και εισηγητές, ρυθμίζει τι γίνεται στη συνέχεια, αφού ανακοινωθεί και καταχωριστεί. Στη συνέχεια, λέει, αν υπάρχει πρόταση του 1/5 του συνόλου των Βουλευτών, δηλαδή εξήντα Βουλευτών, το πόρισμα της εξεταστικής εγγράφεται στην ημερήσια διάταξη, για να συζητήσουμε, όπως σωστά λέτε, κατά το 137. Παρακαλούμε να μας διανείμετε την πρόταση.
Στις 26 Ιανουαρίου 2017 υπεβλήθη πρόταση και ανακοινώθηκε μέσα στην Ολομέλεια, αναλυτικά. Έχει καταχωριστεί και βρίσκεται στην Ειδική Γραμματεία Προέδρου Βουλής.
Γιατί δεν μας τη διανέμετε; Να μας διανεμηθεί, για να δούμε τις υπογραφές.
Στο παρελθόν δεν έχει διανεμηθεί ποτέ, απ' ό,τι με ενημερώνουν, αλλά θα το κάνουμε. Δεν υπάρχει λόγος να μην το κάνουμε. Για ποιον λόγο; Όλοι αντιλαμβανόμαστε περί τίνος πρόκειται. Θα διανεμηθεί. Τέλειωσε. Καταλάβαμε. Για τις υπογραφές, κύριε Λοβέρδο. Αντελήφθην. Πειράζει να δοθεί στους γραμματείς και τους κοινοβουλευτικούς όλων των κομμάτων; Μη βγει σε τριακόσια αντίτυπα. Να δοθεί σε όλα τα κόμματα.
Μαζέψτε πρώτα τις υπογραφές και μετά.
Κύριε Λοβέρδο, κύριε Ρίζο, σας παρακαλώ. Επειδή τα ευκόλως εννοούμενα καμμιά φορά δεν παραλείπονται, οι υπογραφές είναι μαζεμένες και είναι μαζεμένες από τότε και θα σας διανεμηθούν. Τελεία. Θα διανεμηθούν και τα Πρακτικά της συνεδρίασης. Μην υπάρχει κανένας υπαινιγμός για οποιουδήποτε τύπου λαθροχειρία. Θα παρακαλούσα πολύ τον συνάδελφο κ. Μπαλωμενάκη να πάρει τον λόγο.
Ευχαριστώ, κύριε Πρόεδρε. Καλησπέρα σας. Κυρίες και κύριοι συνάδελφοι, η απόφαση για την συγκρότηση της εξεταστικής επιτροπής υπηρέτησε μια αναγκαιότητα. Ήταν συνεπής προς τη διακηρυγμένη πρόθεση και δέσμευση της Κυβέρνησης να ερευνήσει και να πατάξει τη διαπλοκή, φέρνοντας στο φως όλες τις περιπτώσεις καταχρήσεων, χαριστικών πράξεων, παρανομιών, για τις οποίες έως τότε υπήρχαν μεν πολλές ενδείξεις, δεν είχε όμως σχηματιστεί μια πλήρης και ολοκληρωμένη εικόνα. Το ξερίζωμα της διαπλοκής ήταν, επίσης, και παραμένει βασικό πολιτικό πρόταγμα του ΣΥΡΙΖΑ, βασικό συστατικό του αναγεννητικού του προγράμματος, που το υπηρέτησε και το υπηρετεί με συνέπεια και υπευθυνότητα, έχοντας πάρει γι' αυτό σαφή εντολή από τον ελληνικό λαό. Η πολύμηνη δουλειά της επιτροπής έφερε στο φως και οδηγεί στη δικαιοσύνη δεκάδες περιπτώσεων, που δεν αποτελούν απλώς ιδιαίτερες και μεμονωμένες χαριστικές δανειακές πράξεις. Αποτελούν μέρος μιας τοιχογραφίας, μιας γιγαντογραφίας, αν θέλετε, του συστήματος πολιτικής και οικονομικής εξουσίας των χρόνων που προηγήθηκαν των σχέσεων εξάρτησης, υποταγής, αλληλοεξυπηρετήσεων, αλληλοκαλύψεων εκατέρωθεν, διευκολύνσεων πάσης φύσεως. Μια υπόγεια διακλάδωση συνέδεσε τα κόμματα εξουσίας με τα συστημικά μέσα και αυτά με τις διοικήσεις των τραπεζών. Ήταν ορατή μόνο στις γενικές της γραμμές, τόσο ώστε να ξέρουμε όλοι ότι είναι εκεί, αλλά να μην υπάρχει πρόσβαση στις λεπτομέρειες που τώρα ανακαλύπτονται. Λεπτομέρειες τις οποίες, όπως αποκαλύφθηκε στην επιτροπή, τις γνώριζε και τις ρύθμιζε ένας πολύ μικρός κύκλος ανθρώπων, δηλαδή οι ηγεσίες των κομμάτων ΠΑΣΟΚ και Νέας Δημοκρατίας, με εκτελεστικά όργανα τους οικονομικούς τους υπευθύνους, οι διοικητές και τα μεγαλοστελέχη των τραπεζών, οι ιδιοκτήτες και τα έμπιστα διευθυντικά στελέχη των συγκροτημάτων ενημέρωσης. Προϊόντα του πλέγματος αυτού υπήρξαν οι σκανδαλώδεις δανεισμοί, χωρίς τραπεζικά κριτήρια, με παράβαση της τραπεζικής και της κοινής νομοθεσίας, για τις οποίες εκτενώς κάνει λόγο το πόρισμα που σήμερα αποτελεί το αντικείμενο της συζήτησής μας. Εδώ θα κάνω μια πρώτη αναφορά στην ενάντια επιχειρηματολογία, στο πλαίσιο δηλαδή μέσα στο οποίο το ΠΑΣΟΚ και η Νέα Δημοκρατία επιχείρησαν να ξεφύγουν από την υποχρέωσή τους να πάρουν μια ξεκάθαρη θέση. Το «έτσι έκαναν όλοι» και το «ήταν εποχή των παχιών αγελάδων» αποτελεί το πρώτο μέρος αυτής της επιχειρηματολογίας. Το δεύτερο και περισσότερο διαβρωτικό μέρος είναι: «Τι να κάνουμε; Πώς μπορούσαμε εμείς να προβλέψουμε την απρόοπτη μεταβολή των συνθηκών;». Δεν υπάρχει καμμιά αμφιβολία ότι και άλλοι οικονομικά ισχυροί παράγοντες έχουν δανειστεί το ίδιο διάστημα, επίσης κατά παράβαση των τραπεζικών κανόνων. Καθώς το χρηματοπιστωτικό κεφάλαιο αποκτά ολοένα και μεγαλύτερο ειδικό βάρος στον σύγχρονο καπιταλισμό, από την αύξηση του ρόλου του επωφελείται, κυρίως, το μεγάλο κεφάλαιο, που έτσι αυξάνει την ισχύ και την επιβολή του. Πρόκειται για μια ιστορικά επιβεβαιωμένη διαπίστωση, για την οποία υποθέτω ότι θα κάνει λόγο ο κ. Καραθανασόπουλος, χωρίς όμως το copyright να του ανήκει, γιατί ανήκει σε όλη την κοινωνία και σε κάθε σκεπτόμενο πολίτη. Δεν υπάρχει, επίσης, αμφιβολία ότι με την κρίση πολλοί σχεδιασμοί, ακόμα και νοικοκυραίων, έπεσαν έξω. Τι είναι εκείνο που διαφοροποιεί την περίπτωση που εξετάζουμε; Πρώτον, ότι ο κατά παράβαση υπερδανεισμός λειτούργησε ως συνδετικός κρίκος, το κοινό στοιχείο των πλευρών του τριγώνου της διαπλοκής. Δεύτερον, ότι είχε πάρει έναν γενικευμένο χαρακτήρα. Όπως θα ακούσουμε από τους συναδέλφους που θα ανέβουν στο Βήμα, ο παραβατικός τραπεζικός δανεισμός αποτέλεσε, με πολύ λίγες εξαιρέσεις, τον κανόνα, την αποκλειστική πηγή χρηματοδότησης στην ίδρυση εφημερίδων, ραδιοφωνικών και τηλεοπτικών σταθμών, που ανήκαν σε πολύ πλούσιους, κατά τα άλλα, επιχειρηματίες. Τρίτον, ότι η παραβατική δανειοδότηση, όχι απλώς εξακολούθησε να υπάρχει και στα χρόνια της κρίσης, αλλά τότε ήταν που έγιναν οι περισσότερες και σοβαρότερες παραβιάσεις. Αυτά είναι τα ξεχωριστά γνωρίσματα, κυρίες και κύριοι συνάδελφοι, που δίνουν στα συγκεκριμένα δάνεια κομμάτων και ΜΜΕ τον εξαιρετικά προβληματικό χαρακτήρα τους. Υπάρχει, ωστόσο, και κάτι ακόμα. Ο ιδιαίτερος ρόλος, η βαρύτητα που έχουν τα κόμματα και τα μέσα επικοινωνίας στη λειτουργία της δημοκρατίας μάς υποχρεώνει να είμαστε πολύ πιο απαιτητικοί, πιο ευαίσθητοι, αν θέλετε, για τον τόπο για τον οποίο δανείζονται. Τα κόμματα Νέα Δημοκρατία και ΠΑΣΟΚ κυριάρχησαν επί σαράντα χρόνια, έως ότου η λαϊκή αποδοκιμασία, για την ανικανότητά τους να προβλέψουν και κυρίως να διαχειριστούν την κρίση και η ευκολία με την οποία μετακύλισαν το βάρος της στα φτωχότερα και τα μεσαία στρώματα της κοινωνίας, τα έστειλε αρχικά στην ανυποληψία και οδήγησε στη συνέχεια σε δραματική μείωση των άλλοτε κραταιών ποσοστών τους. Ο υπερδανεισμός των κομμάτων αυτών οφειλόταν στην αίσθηση αιωνιότητας που τους έδινε η σχεδόν απόλυτη κυριαρχία τους. Η καθεστωτικού τύπου αντίληψή τους για την εξουσία τα οδήγησε σε συμπεριφορές που είναι και ποινικά κολάσιμες, όπως θα εκτεθεί από τους συναδέλφους που έπονται. Τα δε συστημικά μέσα επικοινωνίας, από την άλλη πλευρά, είχαν να αντιμετωπίσουν την επέκταση των μέσων κοινωνικής δικτύωσης, αλλά κατρακύλησαν οικονομικά από το 2009 και μετά, όχι μόνο εξαιτίας της τεχνολογικής εξέλιξης ούτε αποκλειστικά λόγω της κρίσης. Αυτό οφειλόταν και στην προϊούσα απαξίωσή τους, καθώς υποστήριξαν σχεδόν κάθε αντιλαϊκό μέτρο που έλαβαν διαδοχικά οι κυβερνήσεις του Γιώργου Παπανδρέου, του Παπαδήμου και του Σαμαρά. Η απαξίωση αυτή μεταφράστηκε σε δραματικά μικρότερη κυκλοφορία, μείωση του διαφημιστικού τζίρου και σε μια συνεχόμενα αρνητική οικονομική θέση. Τόσο τα δύο κόμματα της διαπλοκής, όσο και κυρίως τα μεγάλα ΜΜΕ βρήκαν αντίδοτο στις οικονομικές τους δυσχέρειες τον εύκολο τραπεζικό δανεισμό. Ενώ ολόκληρη η χώρα, οι επιχειρήσεις, οι άνθρωποι της παραγωγής δοκιμάζονταν από την κρίση, τα συγκροτήματα έπαιρναν τα περίφημα ΚΟΔ, κοινά ομολογιακά δάνεια, με τους σκανδαλώδεις όρους που ανέδειξε και ανέσυρε η επιτροπή. Το ΠΑΣΟΚ και η Νέα Δημοκρατία χρησιμοποιούσαν το τραπεζικό σύστημα ως μέσο διπλασιασμού των εσόδων τους. Οι αριθμοί είναι ιλιγγιώδεις. Τον χρόνο πριν από την έναρξη της κρίσης και ενώ τα χρέη τους είχαν φτάσει σε δυσθεώρητα ύψη, εξακολουθούσαν να δανείζονται δεκάδες εκατομμύρια το καθένα. Μόλις σε λίγα χρόνια το συνολικό χρέος τους είχε εκτοξευτεί στο διπλάσιο. Ο ελληνικός λαός αξίζει να θυμάται ποιοι ηγούνταν τότε στα κόμματα αυτά. Ο Αντώνης Σαμαράς είχε μόλις αναλάβει την ηγεσία της Νέας Δημοκρατίας και ο Γιώργος Παπανδρέου την πρωθυπουργία και την ηγεσία του ΠΑΣΟΚ. Εκείνη την εποχή υπήρχε ακόμη περιθώριο για σώφρονα και υπεύθυνη διαχείριση. Την είχε υποδείξει ο τότε οικονομικός υπεύθυνος του ΠΑΣΟΚ, ο κ. Σαλαγιάννης, δημόσια, χωρίς όμως να ακουστεί. Αντί, όμως, γι' αυτό, οι ηγεσίες των κομμάτων διάλεξαν τον δρόμο της στάσης πληρωμών, που πήρε μάλιστα και τη μορφή νομοθέτησης. Ο οφειλέτης, δηλαδή, νομοθέτησε ότι δεν υποχρεώνεται να πληρώνει τα χρέη του. Αναφέρομαι στις δύο ρυθμίσεις του 2012 και του 2014. Ήταν πραγματικά μια παγκόσμια πρωτοτυπία. Επιδιώκοντας να αποκτήσουν δωρεάν ξένο χρήμα, τα δύο κόμματα έδειξαν προκλητική αδιαφορία και περιφρόνηση στην ίδια τη δημοκρατία. Χρησιμοποίησαν τον υπερδανεισμό, για να συνεχίσουν να επιβάλλονται στην πολιτική ζωή με προκλητική επίδειξη δύναμης, μέσω σπάταλης διαχείρισης, με τα μετακινούμενα πλήθη στις εκλογές, τις μεγάλες προεκλογικές δαπάνες προβολής, που απορρόφησαν και το μεγαλύτερο μέρος του δανεισμού τους. Την ίδια περίοδο, όπως έχει αποδειχθεί, στα ταμεία τους έμπαιναν χρήματα και από άλλες πηγές, όπως το διαβόητο 2%, από τις μίζες της «SIEMENS», για το οποίο έχει οριστικά αποφανθεί η Βουλή ότι υπήρξε. Εδώ θα κάνω μια δεύτερη αναφορά στην επιχειρηματολογία που σε λίγο αναμένεται να αναπτυχθεί από τους συναδέλφους της Αξιωματικής, κυρίως, Αντιπολίτευσης. Δεν ανιχνεύθηκαν, λένε, πολιτικές ευθύνες. Ορισμένοι εκφωνούν αυτή τη διαπίστωση με ανακούφιση. Άλλοι το κάνουν για να υποβαθμίσουν τη σπουδαιότητα του πορίσματος, συνεπώς και του όλου εγχειρήματος, κάνοντας λόγο μάλιστα για αναπόδεικτο αφήγημα. Υπάρχουν συμπολίτες μας που εισπράττουν αυτή τη διαπίστωση με απογοήτευση. Θέλω, λοιπόν, να κάνω την εξής δήλωση, απευθυνόμενος αποκλειστικά στην τελευταία αυτή κατηγορία πολιτών. Ίσως από άγνοια, ίσως από σκοπιμότητα, καλλιεργήθηκε μια σύγχυση ανάμεσα στις προσωποποιημένες πολιτικές ευθύνες που απαιτεί το άρθρο 158 του Κανονισμού της Βουλής και κατ' επέκταση το άρθρο 86 του Συντάγματος και αναφέρονται σε μέλη της τρέχουσας Κυβέρνησης και όσων διατέλεσαν μέλη της κυβέρνησης δύο συνόδους πριν, δηλαδή σε έναν πολύ μικρό και περιορισμένο κύκλο προσώπων, και σε εκείνες τις πολιτικές ευθύνες που και προέκυψαν και έχουν λεπτομερώς με υπευθυνότητα και τεκμηρίωση περιγραφεί στο πόρισμα και αφορούν ολόκληρο το πολιτικό σύστημα που είχε οικοδομηθεί. Αυτές οι ευθύνες συμπλέκονται με ποινικές ευθύνες και προσωποποιούνται ειδικότερα. Πρόκειται για ευθύνες προσώπων με πολιτική ιδιότητα. Εκείνων που υπέγραφαν εκ μέρους των ηγεσιών των κομμάτων τους και ως αντιπρόσωποί τους τα επιλήψιμα δάνεια. Εκείνων που παραπλανούσαν με ή χωρίς συνεργούς στις πιστώτριες τράπεζες, για να δέχονται τις διπλο - εκχωρήσεις ή τις τριπλο - εκχωρήσεις, βεβαιώνοντας ψευδώς ότι δεν έχει ξανασυμβεί. Εκείνων από τον κρατικό μηχανισμό που φρόντιζαν να μην υπάρχουν απαντήσεις στα ερωτήματα των τραπεζών για το εάν προηγήθηκαν άλλες εκχωρήσεις. Υπάρχουν τέτοιες περιπτώσεις και θα εξεταστούν περαιτέρω. Εκείνων που «ξεχνούσαν» - φυσικά σε εισαγωγικά - την ύπαρξη των δανείων των κομμάτων τους. Επίσης, όσων κατονομάζει η πορισματική αναφορά Καλούδη, η ανάσυρση της οποίας ζητείται με το πόρισμα. Εκείνων που ενορχήστρωσαν και εκτέλεσαν το σκάνδαλο των σκανδάλων της Αγροτικής Τράπεζας, με τους διορισμένους κομματικούς προέδρους, κατά τη δική τους ομολογία ενώπιον της επιτροπής. Προέδρους που ήταν τοποθετημένοι, όπως οι ίδιοι είπαν, σε διατεταγμένη υπηρεσία - η φράση αυτή υπάρχει, κυρίες και κύριοι, μέσα στα πρακτικά - και πολλαπλασίασαν επί των θητειών τους τα δάνεια προς τα κόμματά τους. Πολιτικές ευθύνες, ενδεχομένως και ποινικές, έχουν τα πρόσωπα του ηγετικού πυρήνα του ΠΑΣΟΚ, που θα προκύψει ότι γνώριζαν, παρέλαβαν, διαχειρίστηκαν, διέθεσαν εντελώς αδιαφανώς τα περίφημα 15 εκατομμύρια ρευστού που εντοπίστηκε να έχει παραμείνει στα ταμεία του. Είναι πάρα πολύ μεγάλο το ποσό που πρέπει να ανιχνευθεί ως προς την προέλευση και ως προς τη διάθεσή του. Την ανάγκη της έρευνας την κατάλαβαν όλοι, πλην του αμέσως σχετιζόμενου, δηλαδή του εκπροσώπου που είχε στην επιτροπή το σχήμα στο οποία σήμερα μετέχει το ΠΑΣΟΚ. Ελπίζω είτε αυτός είτε κάποιος άλλος από το κόμμα του, ίσως ο κ. Σκανδαλίδης, που απ' ό,τι είδαμε έχει εγγραφεί στους ομιλητές και ήταν σημαίνον στέλεχος την εποχή εκείνη, να μπορέσει σήμερα να συναινέσει τουλάχιστον στην ανάγκη περαιτέρω έρευνας του φαινομένου αυτού. Το ότι ο πυρήνας των προσώπων που γνώριζαν ήταν πολύ στενός και είχε άμεση επαφή και αναφορά με την ηγεσία το αποκάλυψε πολύ εύγλωττα εξεταζόμενος ο κ. Λάμπρου, που ήταν μέλος της Κεντρικής Επιτροπής του ΠΑΣΟΚ και επικεφαλής της ΑΤΕ στα χρόνια του μεγάλου «πάρτι». Είναι δικές του οι φράσεις αυτές. Θέλω, κυρίες και κύριοι συνάδελφοι, εκ μέρους της κυβερνητικής πλειοψηφίας, να διαβεβαιώσω ότι τώρα μόλις, σήμερα αρχίζει ένας κύκλος δικαστικών ερευνών, που θα αποδώσει συγκεκριμένα αποτελέσματα. Η απόφαση που πήρε η επιτροπή στην τελευταία της συνεδρίαση, με συντριπτική πλειοψηφία και με εξαίρεση τη Νέα Δημοκρατία, να αποστείλει το πόρισμα στον εισαγγελέα του Αρείου Πάγου, σημαίνει ότι όσοι κατονομάζονται, ακόμα και για όσους προκύψει άμεση ή έμμεση σχέση, θα κληθούν, κατά τη δικαστική τάξη, για παροχή εξηγήσεων. Με βάση τα στοιχεία και την τεκμηρίωση που περιέχει το πόρισμα, έχουμε την απολύτως βάσιμη πεποίθηση ότι πολλοί θα λάβουν την ιδιότητα του κατηγορουμένου είτε ως αυτουργοί είτε ως ηθικοί αυτουργοί. Αυτή είναι η απάντησή μας σε όσους ανέκραξαν «άνθρακες ο θησαυρός!». Αυτή είναι απάντησή μας εξίσου σε όσους με ανεύθυνο λαϊκισμό μιλούν για συγκάλυψη, μη μπορώντας ή μάλλον μη θέλοντας να καταλάβουν το θεσμικό περίγραμμα μέσα στο οποίο οφείλαμε να κινηθούμε. Κυρίες και κύριοι συνάδελφοι, υπάρχουν απόψεις που υπερθεματίζουν σε ζητήματα που δεν ήταν το αντικείμενο της επιτροπής. Σε αυτούς τους εύκολους κατήγορους λέμε: καμμιά αντίρρηση πως η διαπλοκή έχει πάρα πολλά πρόσωπα, ότι υπάρχει μια μεγάλη απαίτηση του λαού για τιμωρία. Όμως, υπάρχει ένα μέτωπο, που δεν κλείνει εδώ. Μπορεί να μην υπάρχουν οι ταχύτητες που όλοι επιθυμούμε, αλλά στην πραγματικότητα κάθε καλόπιστος πολίτης θα σημειώσει ότι το μέτωπο της διαπλοκής είναι και παραμένει σταθερά ανοικτό, συνεχώς προστίθενται νέα ευρήματα, νέα σκοτεινά τοπία φωτίζονται και θα φωτίζονται, αφού η μάχη της διαπλοκής έχει απόλυτη προτεραιότητα για την Κυβέρνηση. Τελειώνοντας, κυρίες και κύριοι συνάδελφοι, πρέπει να πω, για όσους δεν είχαν την ευκαιρία να διατρέξουν το κείμενο, ότι μια πρώτη συγκέντρωση και καταγραφή των ποινικών αδικημάτων που εντοπίστηκε εκτείνεται μαζί με το ολιγόλογο ιστορικό σε δεκάδες πυκνογραμμένες σελίδες. Το πόρισμα βρίθει από αδικήματα όπως κακουργηματική απιστία, υπεξαιρέσεις, ψευδείς βεβαιώσεις, απάτες με ηθικούς αυτουργούς τους προφανώς ωφεληθέντες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω με μία παρατήρηση. Στην Αξιωματική Αντιπολίτευση επικράτησαν για μια ακόμη φορά οι ακραίες απόψεις. Οι πολίτες θα περίμεναν από ένα κόμμα που εμφανίζεται να θέλει να κυβερνήσει να πάρει θέση για το αν υπήρξαν ή αν δεν υπήρξαν οι παρανομίες ή εάν όλα αυτά που γράφει το πόρισμα είναι αποτέλεσμα μια ομαδικής παράκρουσης και κυρίως θα πρέπει να δώσει εξηγήσεις, όπως και το ΠΑΣΟΚ, για τα χρήματα τα οποία οφείλονται και για το πώς θα πληρωθούν. Έχει μια ευκαιρία σήμερα η Αξιωματική Αντιπολίτευση, που θα ακολουθήσει, να συναινέσει τουλάχιστον ότι το πόρισμα είναι ανάγκη να πάει στην Εισαγγελία του Αρείου Πάγου. Τουλάχιστον αυτό μπορεί να το πει και να μετριάσει κάπως την εικόνα του ισχυρισμού της, ότι η επιτομή της διαπλοκής είναι ο ΣΥΡΙΖΑ, μια άποψη που - θα ακούσετε και στη συνέχεια βέβαια την εκτενή αντίκρουσή της - αν δεν ήταν τόσο θλιβερή, θα ήταν κωμική. Ευχαριστώ.
Ευχαριστούμε, κύριε Μπαλωμενάκη. Ο κ. Δημήτρης Καμμένος έχει τον λόγο.
Ευχαριστώ πολύ, κύριε Πρόεδρε. Αγαπητοί συνάδελφοι, είναι μια σημαντική ημέρα σήμερα και για το ελληνικό Κοινοβούλιο και για την Ελληνική Δημοκρατία, αλλά και για εμάς τους νεότερους Βουλευτές, οι οποίοι πριν από δυο χρόνια δώσαμε έναν όρκο να τηρούμε το Σύνταγμα και να εργαζόμαστε και να ψηφίζουμε για το συμφέρον του Έλληνα πολίτη, ο οποίος είναι και ο εντολοδόχος μας. Είναι πολύ σημαντική ημέρα, διότι, μετά από πάρα πολλούς μήνες σκληρής δουλειάς, αναρίθμητων ωρών μελέτης, συγγραφής και αντιγραφής πρακτικών μέσα από την αίθουσα όπου ετηρούντο τα απόρρητα στοιχεία που είχε στη διάθεσή της η επιτροπή μας, καταφέραμε και φτιάξαμε ένα πόρισμα το οποίο είναι μια δουλειά που θα μείνει για πάντα παρακαταθήκη στο ελληνικό Κοινοβούλιο. Δεν μπορεί να ακυρωθεί αυτή η δουλειά από κανέναν και δεν θα ακυρωθεί ποτέ. Δεν το έφερα εδώ, γιατί θα μπορούσα να παρεξηγηθώ ότι το κάνω για λόγους εντυπωσιασμού, για να δούμε τον όγκο. Είναι τεράστια η δουλειά που έχει γίνει και θέλω να ευχαριστήσω εδώ και τον Σωκράτη Φάμελλο ως Πρόεδρο της εξεταστικής επιτροπής από την αρχή της και τον κ. Μπαλωμενάκη, που ακολούθησε μετά την υπουργοποίηση του φίλου Σωκράτη και ήταν και μεγάλη τιμή δική μου να αντιπροεδρεύσω σ' αυτή την επιτροπή. Όλα τα πρόσωπα τα οποία εκλήθησαν θα πρέπει να καταγραφούν και να τα αναφέρουμε. Θα αναφέρω, λοιπόν, τη λίστα των μαρτύρων, διότι είναι σημαντικό να καταγραφούν στα Πρακτικά της Βουλής. Είναι πάρα πολύ σημαντικό, αν και η επιτροπή είχε πολύ μεγάλη τηλεθέαση και υπήρχε τεράστιο ενδιαφέρον και από τα μέσα μαζικής ενημέρωσης και από τους πολίτες για την όλη διαδικασία της εξεταστικής επιτροπής, ο Έλληνας πολίτης να μάθει ποιους καλέσαμε και ποιοι άνθρωποι ήρθαν να εκτεθούν - διότι έτσι ορίζει ο νόμος - και είτε να αιτιολογήσουν επαρκώς είτε μη επαρκώς είτε κάποιοι άλλοι να αποδομηθούν ως οντότητες διευθυντικές, κάποιοι ακόμα και ως χαρακτήρες. Δεν φοβάμαι τα λόγια και θα τα πούμε όλα σιγά σιγά. Ήρθαν, λοιπόν, ο κ. Λεωνίδας Φραγκιαδάκης, Διευθύνων Σύμβουλος της Εθνικής Τράπεζας, ο κ. Φωκίων Καραβίας, Διευθύνων Σύμβουλος της Eurobank, ο κ. Δημήτριος Μαντζούνης, Διευθύνων Σύμβουλος της Alpha Bank, ο κ. Γιώργος Πουλόπουλος, Διευθύνων Σύμβουλος της Πειραιώς, ο κ. Αλέξανδρος Αντωνόπουλος, Διευθύνων Σύμβουλος της Τράπεζας Αττικής, ο κ. Θεόδωρος Πανταλάκης, πρώην Διοικητής της Αγροτικής Τράπεζας Ελλάδος, η οποία έχει δώσει περίπου το 90% των δανείων ειδικά στα μεγάλα κόμματα, τα οποία βεβαίως μετακύλισε στην Τράπεζα Πειραιώς μετά τη συγχώνευση, ο κ. Πέτρος Λάμπρου, Διοικητής της Αγροτικής Τράπεζας Ελλάδος σε μια περίοδο που είχαν δοθεί πολλά δάνεια στα κόμματα, ο κ. Δημήτριος Μηλιάκος, Διοικητής της Αγροτικής Τράπεζας της Ελλάδος. Πάμε τώρα στα μέσα μαζικής ενημέρωσης. Ήρθαν ο κ. Ιωάννης Αλαφούζος, εκτελεστικός Πρόεδρος μητρικής του «ΣΚΑΪ», ο κ. Φώτιος Μπόμπολας, Διευθύνων Σύμβουλος της «ΠΗΓΑΣΟΣ» και της «ΤΗΛΕΤΥΠΟΣ», του «MEGA», όπου ακολούθησαν η χρεοκοπία, το κλείσιμο και όλα όσα έχουμε παρακολουθήσει. Ο κ. Σταύρος Ψυχάρης, ο οποίος είπε «δεν θα έρθω, είμαι άρρωστος», αλλά ήρθε για να μας δείξει ότι είναι ζωντανός και μετά ήρθε ο γιος του και αποδομήθηκε το σύμπαν. Ο κ. Δημήτριος Κοντομηνάς, ο πρώην ιδιοκτήτης του ομίλου «ALPHA». Ο κ. Παναγιώτης Ψυχάρης, υιός του Σταύρου. Ο κ. Θεμιστοκλής Αλαφούζος, αδελφός του κ. Γιάννη Αλαφούζου, βασικός μέτοχος της εφημερίδας «Η ΚΑΘΗΜΕΡΙΝΗ». Ο κ. Ιωάννης Κουρτάκης, εκδότης και μεγαλομέτοχος σε «ΠΑΡΑΠΟΛΙΤΙΚΑ» και «ΠΑΡΑ ΕΝΑ». Ο κ. Δημήτριος Στούμπος, Διευθύνων Σύμβουλος στην εκδοτική εταιρεία «Η ΑΥΓΗ». Ο κ. Γεώργιος Κουρής, μέτοχος του τηλεοπτικού σταθμού «ALTER». Εδώ να πούμε ότι έχει πάνω από 100 εκατομμύρια το «ALTER» και να πούμε - τα σημειώνω ένα ένα, γιατί δεν έχουμε και πολύ χρόνο, όπως διαβάζω και τα ονόματα - ότι οι καταγγελίες του κ. Κουρή μία προς μία χρήζουν εισαγγελικής ερεύνης, είτε για τον κ. Κουρή να κληθεί από αυτούς που καταγγέλλει για ψευδορκία, ψευδή καταμήνυση ή προσβολή προσωπικότητος ή όσους καταγγέλλει να κληθούν από τον εισαγγελέα. Είναι απίστευτες οι καταγγελίες του κ. Κουρή. Είναι όλα στα πρακτικά. Κλήθηκε, επίσης, ο κ. Γιάννης Βαρδινογιάννης, επιχειρηματίας στην εταιρεία «STAR». Από την Τράπεζα της Ελλάδος κλήθηκαν η κ. Παπαγιαννίδου, ο κ. Πάσχας, ο κ. Προβόπουλος, πρώην Διοικητής της Τράπεζας της Ελλάδος σε δύσκολη περίοδο, μέσα στα μνημόνια. Κλήθηκε ο κ. Ηλίας Τσίγκας, Διευθύνων Σύμβουλος του «MEGA». Ο κ. Ιωάννης Στουρνάρας, Διοικητής της Τράπεζας της Ελλάδος. Ο κ. Θεμιστοκλής Αναστασιάδης από το «ΠΡΩΤΟ ΘΕΜΑ», ο κ. Ευστράτιος Λιαρέλλης από τον «ANTENΝA». Ο κ. Αθανάσιος Σκορδάς, ο Ταμίας και Γενικός Διευθυντής της Νέας Δημοκρατίας, ο κ. Νικόλαος Σαλαγιάννης, Γενικός Διευθυντής του ΠΑΣΟΚ, ο κ. Δημήτριος Δαρειώτης, υπεύθυνος οικονομικών του ΣΥΡΙΖΑ, και ο κ. Νικόλαος Σοφιανός, υπεύθυνος οικονομικών του Κομμουνιστικού Κόμματος Ελλάδας. Τα είπα μόνο για τα Πρακτικά, για να δούμε το εύρος και το ότι πρώτη φορά η Κυβέρνηση ΣΥΡΙΖΑ - Ανεξαρτήτων Ελλήνων κατάφερε - και έτσι έπρεπε να γίνει - να διαλευκανθεί η όλη υπόθεση και να λυθούν όλες οι απορίες και όλες οι αποχρώσες ενδείξεις που υπήρχαν μέχρι τη σύσταση της εξεταστικής επιτροπής, το τι συνέβη με το χρήμα στην Ελλάδα, τα δάνεια κομμάτων και μέσων μαζικής ενημέρωσης. Να ξεκινήσω με τα κόμματα, που για εμένα είναι το σημαντικότερο, διότι είναι πυλώνες της δημοκρατίας. Είμαστε εμείς, τα κόμματα, εκείνοι οι οποίοι αποφασίζουν για τους πολίτες και πρέπει να δίνουμε το καλό παράδειγμα και να είμαστε, αν θέλετε, και τα καλά πρότυπα χρηστής διαχείρισης τουλάχιστον των οικονομικών μας και άλλων. Θα καταθέσω στα Πρακτικά ανάλυση δική μου από όλους τους ισολογισμούς των δύο μεγάλων κομμάτων, ΠΑΣΟΚ και Νέας Δημοκρατίας, από το 1996 έως το 2001, σε ευρώ. Τις δραχμές τις έχω κάνει όλες σε ευρώ. Από το 1996 ως το 2001 έχουν πάρει τακτικές επιχορηγήσεις το μεν Πανελλήνιο Σοσιαλιστικό Κίνημα 77,3 εκατομμύρια ευρώ και η Νέα Δημοκρατία 71,2 εκατομμύρια ευρώ. Αυτά από το 1996 έως το 2001. Από το 2002 έως το 2014: 197 εκατομμύρια το ΠΑΣΟΚ, 197,800 εκατομμύρια, σχεδόν τα ίδια λεφτά, η Νέα Δημοκρατία. Σύνολο τακτικών, έκτακτων οικονομικών ενισχύσεων, για εκλογές, ευρωεκλογές, όλα τα χρόνια, 334.381.625 εκατομμύρια για το ΠΑΣΟΚ, 328.132.906 εκατομμύρια για τη Νέα Δημοκρατία. Σύνολο: 700 περίπου εκατομμύρια. Το καταθέτω στα Πρακτικά. [[Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτές είναι οι επιχορηγήσεις των κομμάτων. Προσέξτε το. Ένα κόμμα παράγει πολιτική, δεν παράγει κάποιο προϊόν, και ορθώς. Όταν έχεις πάρει, δηλαδή τα δύο μεγάλα κόμματα έχουν πάρει 700 περίπου, 680 εκατομμύρια επιχορηγήσεις από τον Έλληνα φορολογούμενο και συγχρόνως έχεις πάρει εκατοντάδες εκατομμύρια δάνεια, από τα οποία πολλά έχεις αποπληρώσει - και ορθώς και έτσι πρέπει, δεν το συζητάμε, δηλαδή - αλλά είναι και άλλα 200 εκατομμύρια καταγγελμένα, σημαίνει ότι φτάνουμε στο 1,1 δισεκατομμύριο. Άρα, όπως λένε οι ισολογισμοί των κομμάτων - είναι η πλήρης ανάλυση εκεί - έχουν περάσει από τα χέρια των δύο μεγάλων κομμάτων πάνω από 1,1 δισεκατομμύριο ευρώ και χρωστάμε και 200 εκατομμύρια. Αυτό είναι μια κακή εικόνα. Η εξεταστική μας εσυστάθη για να ελέγξει τη νομιμότητα. Δύσκολο το εγχείρημα, πολύ δύσκολο να αποδειχθεί η νομιμότητα του δανεισμού και γι' αυτό και δεν βγήκαν, αν θέλετε, και δεν βγήκαμε και με το πόρισμα για προανακριτική για πολιτικά πρόσωπα, ειδικά στο «τρίγωνο» ή «τετράγωνο» της διαπλοκής. Όμως, η εικόνα είναι σαφής. Η ερώτηση είναι πού πήγαν τα λεφτά. Πού πήγαν τα λεφτά, 1,1 δισ. ευρώ; Ποιος ήλεγξε τους ισολογισμούς; Ποιος ήλεγξε πού πήγαν τα λεφτά; Η ερώτησή μου και στους δύο και σε όλους, και στον ΣΥΡΙΖΑ και στο ΚΚΕ, ήταν μια και βασική και δεν υπήρξε σαφής απάντηση: Πώς παίρνατε την απόφαση - σαν πρακτικό διοικητικού, σαν εντολή προέδρου; - να ζητήσετε δάνεια; Συνήθως μια εταιρεία κάνει ένα διοικητικό συμβούλιο και λέει: Μου λείπουν 100 χιλιάρικα ή 100 εκατομμύρια για να αγοράσω μια άλλη εταιρεία ή να πληρώσω έναν προμηθευτή ή για κάποιον άλλο λόγο. Το κόμμα για ποιον λόγο ζητούσε δάνειο 20, 30, 40, 50 εκατομμύρια τον χρόνο, όταν κάθε χρόνο είχε 20, 30, 40, 50 εκατομμύρια επιχορήγηση; Πού πήγαιναν τα λεφτά; Ποια είναι η αιτιολόγηση; Τι τα θέλω τα λεφτά; Για εκλογικές δαπάνες; Όχι. Καλύπτονταν όλα τα χρήματα από τις επιχορηγήσεις. Υπάρχουν οι εισφορές των Βουλευτών, των Ευρωβουλευτών. Υπάρχουν κουπόνια, υπάρχουν άλλα έσοδα. Το ερώτημα «πού πήγαν τα λεφτά;» δεν έχει απαντηθεί και είναι ένα τεράστιο πολιτικό ερώτημα. Με την εξεταστική μας επιτροπή τι συνέβη; Ξύπνησαν οι τράπεζες και λέει τώρα: Πολλά χρόνια δεν έχουμε κάνει τηλέφωνο να δούμε τι γίνεται με τα δάνεια. Η Τράπεζα Αττικής δεν είχε πάρει κάποιον δανειολήπτη για έντεκα χρόνια. Οι άλλοι από το 2011 είχαν σταματήσει τις πληρωμές, δεν τους ενοχλούσε καμμία τράπεζα. Αναγκάστηκε η Τράπεζα Πειραιώς, και προς τιμήν της, - αλλά η εξεταστική μας το έκανε αυτό, ήταν ο μοχλός πίεσης ο πολιτικός και ο μοχλός πίεσης της αλήθειας προς την κοινωνία - να καταγγείλει τα δάνεια. Κατήγγειλε, λοιπόν, η Τράπεζα Πειραιώς τις δανειακές συμβάσεις ύψους 191.468.122 ευρώ όσον αφορά στη Νέα Δημοκρατία και 158.702.299 ευρώ όσον αφορά στο ΠΑΣΟΚ. Σύνολο: 349.783.526 ευρώ. Έχω κάνει δικές μου σημειώσεις, δεν είναι από τα πρακτικά, δεν είναι απόρρητο. Το καταθέτω στα Πρακτικά. Έχουμε καταγγείλει 349 εκατομμύρια στις τράπεζες. Το πολιτικό ερώτημα, που ευλόγως προκύπτει, είναι: Τι θα γίνει, ρε παιδιά, με αυτά τα δάνεια; Θα τα πληρώσετε; Πώς; Εγώ είπα στην εξεταστική ως ειδικός, αν θέλετε, ως αντιπρόσωπος, ως πολιτικός και ως πολίτης. Θα στηρίξω κάθε πρότασή σας να πάμε να τα ρυθμίσουμε μαζί. Θα στηρίξουμε, όλη η Βουλή, γιατί είναι κακό να μένει κόκκινο δάνειο ή δάνειο ανεπίδεκτο είσπραξης για τις τράπεζες, το οποίο θα αναγκαστούν να πληρώσουν οι φορολογούμενοι από αύξηση κεφαλαίου των τραπεζών. Να ρυθμιστούν, όπως προβλέπει ο Κώδικας Δεοντολογίας, και θα το στηρίξουμε όλοι. Όμως, να γίνει προσπάθεια, να μην το αφήνουμε στο «δεν συζητάω τίποτα». Θα έρθω στο δεύτερο κόμμα, το οποίο μας απασχόλησε αρκετά. Αναφέρομαι στο θέμα του ΠΑΣΟΚ. Εδώ το πολιτικό ερώτημα είναι το εξής: Όταν έγινε έλεγχος στο ΠΑΣΟΚ το 2012 και αναγράφεται στη σύμβαση ελέγχου - διαβάζω μέσα από τη σύμβαση, αλλά δεν θα την αφήσω, γιατί είναι μέρος των απορρήτων - : «Η επάρκεια των διαδικασιών ελέγχου του κόμματος ΠΑΣΟΚ είναι αποκλειστική ευθύνη του Κινήματος.» - αυτό το υπογράφουν οι πέντε ελεγκτικές εταιρείες και το ΠΑΣΟΚ - και πιο κάτω λέει: «Η εκτέλεση των προαναφερόμενων διαδικασιών από τον σύμβουλο…» - αυτόν που δίνει τις συμβουλές - «δεν αποτελεί έλεγχο ή επισκόπηση, σύμφωνα με τα διεθνή ελεγκτικά πρότυπα ή τα διεθνή πρότυπα ανάθεσης εργασιών επισκόπησης. Για τον λόγο αυτό, δεν θα εκφράσουμε οποιαδήποτε άλλη διαβεβαίωση πέραν των όσων παρατεθούν στην έκθεση.». Τι λένε οι πέντε ελεγκτές που πήγαν εκεί; Ότι δεν είναι κανονικός ο έλεγχος. «Δεν αποτελεί έλεγχο ή επισκόπηση, σύμφωνα με τα διεθνή ελεγκτικά πρότυπα.». Άρα απεκλήθη έλεγχος μη συμβατός με τα διεθνή ελεγκτικά πρότυπα και όχι έλεγχος των ταμείων. «Ευρέθηκαν αληθή και μη παραπλανητικά στοιχεία. Ως εκ τούτου, δεν θα υποβάλουν διαδικασίες επαλήθευσης. Η έκθεσή μας δεν θα επιτρέπεται να χρησιμοποιηθεί για άλλους σκοπούς ούτε να κοινοποιηθεί από το Κίνημα και κανέναν άλλον.». Πάμε, όμως, τώρα, στην «ταμπακιέρα». Εδώ είναι κάποια πολύ σοβαρά ζητήματα. Έχω διαβάσει και την επιστολή του κ. Σαλαγιάννη, αλλά δεν είναι της παρούσης. Θα αναφερθώ κάποια άλλη στιγμή, γιατί δεν έχουμε τον χρόνο να σχολιάσουμε τα πάντα. Δύο από τους ορκωτούς λογιστές, οι οποίοι ήλεγξαν τότε και συνυπέγραψαν μαζί με τους υπόλοιπους τρεις τον έλεγχο αυτόν στο κόμμα, στο ΠΑΣΟΚ, αναφέρουν τα εξής. Διαβάζω από τις ένορκες εξετάσεις. Τονίζω ότι πρόκειται για ένορκες καταθέσεις. Η ερώτηση ήταν η εξής: «Ήταν σύμφωνη με τους κανόνες συνετής οικονομικής διαχείρισης η φυσική μεταφορά και διατήρηση στο ταμείο υπολοίπου για δύο συνεχόμενα έτη στο επίπεδο των 15 εκατομμυρίων ευρώ;». Τι λέει με απλά ελληνικά; Ότι υπήρχε φυσική μεταφορά και διατήρηση 15 εκατομμυρίων ευρώ. Απάντηση: «Κατηγορηματικά όχι, γιατί κάτι τέτοιο αφ' ενός συνεπάγεται απώλεια τόκων και αφ' ετέρου ενέχει κίνδυνο απώλειας ή κλοπής.». Τι να πει και ο ελεγκτής; Ερώτηση: «Σας επιδείχθηκαν παραστατικά ή σας παρασχέθηκε αιτιολόγηση σχετικά με τη διοχέτευση του ποσού σε συγκεκριμένες δαπάνες;». Απάντηση: «Όχι, δεν μας δόθηκε εξήγηση για την ύπαρξη του υπολοίπου ή τη χρησιμοποίηση μέρους αυτού για συγκεκριμένες δαπάνες.». «Ζητήσατε διευκρινίσεις για το γεγονός ότι ενώ η κρατική χρηματοδότηση του 2015 είχε εκχωρηθεί προγενέστερα σε τέσσερις τράπεζες… κ.λπ.;» «Όχι, δεν μας δόθηκαν εξηγήσεις. Αυτά έχουν προκύψει.». Κλείνω γρήγορα με τον έτερο μάρτυρα, ο οποίος μαρτυρά ότι: «Υπήρχαν έξοδα κίνησης και παράστασης εκατοντάδων χιλιάδων ευρώ χωρίς κανένα παραστατικό για τα έτη 2008 έως 2011. Οι δαπάνες εγκρίνονταν από το ίδιο άτομο - ταμία που ενεργούσε για τις πληρωμές, γεγονός το οποίο συνιστά σημαντική αδυναμία του συστήματος εσωτερικού ελέγχου. Επίσης, διαπιστώσαμε ότι δεν υπήρχαν συμβάσεις με προμηθευτές παροχής υπηρεσιών, δηλαδή παρείχανε υπηρεσία χωρίς σύμβαση κατατεθειμένη στην Εφορία, παρ' ότι υπήρχε μεγάλος όγκος συναλλαγών με αυτούς. Υπήρχαν πληρωμές σε φυσικά πρόσωπα μόνο σε λίστες, χωρίς να προσκομίζονται παραστατικά…κ.λπ.». Δεν τα αφήνω για ευνόητους λόγους, γιατί είναι μέρος των απορρήτων. Τι συμβαίνει εδώ; Υπάρχει πρόβλημα και έχει ευθύνη και η Βουλή. Η Βουλή, όπως είπαμε και στις προτάσεις μας, κάποια στιγμή πρέπει να κάνει κάτι. Όταν υποχρεώνεται ένα κόμμα να στέλνει τον ισολογισμό του ή τον απολογισμό του σε μια επιτροπή της Βουλής, πρέπει η Βουλή, εάν υπάρχει παρατήρηση ορκωτού λογιστή, να κάνει κάτι, όχι να το βάλει στο αρχείο. Είμαστε νέοι Βουλευτές. Δηλαδή, εάν δεν υπάρχουν παραστατικά, τι κάνουμε εδώ πέρα; Εάν στην εταιρεία μου έρθει ένας ελεγκτής και πει ότι δεν βρήκε παραστατικά, την άλλη μέρα με έχει κλείσει, με έχει πάει μέσα, μου έχει μπλοκάρει τους λογαριασμούς, πάω για προσωποκράτηση για απιστία στο δημόσιο. Πόσω μάλλον όταν είναι ένας δημόσιος φορέας. Αυτό δεν συνέβη στα κόμματα. Πρέπει και η Βουλή να αλλάξει τη διαδικασία ελέγχου, πιστοποίησης και τυποποίησης όλων των ελέγχων των κομμάτων από εδώ και πέρα. Δεν θα στέλνονται ισολογισμοί σε μια επιτροπή, να διαβάζονται και να μπαίνουν στο αρχείο. Όταν υπάρχει πρόβλημα, πρέπει να λύνεται στην πηγή του. Διότι θα φτάσουμε στα 350 εκατομμύρια ευρώ από καταγγελμένες συμβάσεις των δύο μεγάλων κομμάτων, τα οποία δεν ξέρουμε πώς θα τα πάρουμε. Δεν θα πω ότι ήταν παράνομο ή παράτυπο το πώς δόθηκαν στα κόμματα οι επιχορηγήσεις. Υπήρχαν ζητήματα, ναι, γιατί δόθηκαν επιχορηγήσεις πλέον του ενός έτους ως μη όφειλαν, σχεδόν παράνομα. Υπήρχαν ζητήματα εσωτερικού ελέγχου ή αιτιολόγησης του δανεισμού. Σχετικά με τα μέσα μαζικής ενημέρωσης, θα πω κάτι πολύ γρήγορα. Τα μέσα μαζικής ενημέρωσης έχουν ένα χρέος που ξεπερνά το 1 δισεκατομμύριο ευρώ. Ειλικρινά, αυτές τις ημέρες δεν κατανοώ την καούρα των μέσων μαζικής ενημέρωσης για τη δραχμή και το Grexit και αρχίζω και υποπτεύομαι το εξής. Όταν κάποιος χρωστάει 150, 170, 200 εκατομμύρια ευρώ, μήπως κάνει τον πρόλογο και - θα μου επιτρέψετε την έκφραση - μέσα από τη μεγάλη τηλεθέαση για τη δραχμή, για να διαγράψει τα 170 εκατομμύρια ευρώ, που χρωστάει στο δημόσιο; Πρέπει να προσέχουμε. Οι καναλάρχες έχουν τεράστια ευθύνη κι επειδή επηρεάζουν την πολιτική ζωή του τόπου και συνήθιζαν να επηρεάζουν και τις αποφάσεις - πλέον δεν μπορούν με αυτή την Κυβέρνηση - αυτού του τόπου, να κοιτάξουν τη δουλειά τους. Διότι βλέπουμε τι γίνεται με τον «ΔΟΛ», που κλείνει. Όσοι μείνουν θα πρέπει να έχουν μια καλή διαχείριση. Για όσους κλείσουν θα πρέπει να προσέχει το δημόσιο, να μην πάμε και τους κατηγορήσουμε, εάν πρέπει, για δόλια πτώχευση. Διότι η δόλια πτώχευση είναι μέσα στο παιχνίδι. Όταν ο άλλος έχει 500 ή 800 εκατομμύρια έξω και μου πτωχεύει για 30 ή για 40 εδώ ή για 10 και δεν τα βάζει σε αύξηση μετοχικού κεφαλαίου, τότε αυτό είναι δόλια πτώχευση. Δεν έβαλε τα λεφτά. Άρα εμείς τι κάνουμε σαν κράτος; Οι πεντακόσιοι, εξακόσιοι, επτακόσιοι, χίλιοι εργαζόμενοι να μείνουν. Δεν μπορούμε όμως να αιτιολογήσουμε και να δικαιολογήσουμε σε καμμία περίπτωση δόλια πτώχευση κανενός επιχειρηματία ή καναλάρχη, ο οποίος έχει παίξει από δημοσκόπηση - «αέρα» δήθεν, τάχα μου - έχουμε τραβήξει τα πάνδεινα οι Ανεξάρτητοι Έλληνες! - ή έχει φθάσει μέχρι και σε επηρεασμό αποφάσεων σε συμβάσεις έργου ή οτιδήποτε άλλο. Η αξία του πορίσματος είναι τεράστια. Δεν πρέπει να αποδομηθεί. Έγινε η παρατήρησή μου και θα το πω από του Βήματος της Βουλής.
Παρακαλώ, ολοκληρώστε.
Μέσα στο πλαίσιο της αξιοπρέπειας, της εντιμότητας που διακρίνει κι εμένα και όλους τους συναδέλφους, έκανα την παρατήρηση για την αλλαγή που έγινε σε μια παράγραφο. Το έκανα κι έτσι έπρεπε να γίνει. Κοιτάξτε, αυτή τη στιγμή εδώ δεν κατηγορείται κανένας για τίποτα. Οι επτακόσιες σελίδες όμως είναι ένα κείμενο, το οποίο είναι παρακαταθήκη. Προτρέπω και παρακαλώ όλους τους Βουλευτές να το διαβάσουν, όλους τους δημοσιογράφους ειδικά να το διαβάσουν και όλους τους Έλληνες πολίτες να το διαβάσουν από το site της Βουλής, για να καταλάβουν τι έγινε. Άσχετα με το εάν δεν υπήρξαν άμεσα πολιτικές ευθύνες για να κάνουμε προανακριτική, υπάρχουν άπειρες ευθύνες ποινικές, ποινικού δικαστηρίου, οι οποίες θα εξαντληθούν.
Παρακαλώ, ολοκληρώστε.
Αυτή είναι η νίκη της δημοκρατίας. Τίποτε άλλο. Ευχαριστώ πολύ.
Ευχαριστούμε. Τον λόγο έχει ο κ. Κασιδιάρης.
Μα, κύριε Πρόεδρε…
Συγγνώμη, ο κ. Μηταράκης έχει τον λόγο.
Εντός ολίγου θα είμαστε δεύτερο κόμμα.
Εντάξει, αλλά να περιμένετε, αφού αυτό νομίζετε. Κύριε Μηταράκη, με συγχωρείτε. Παρακαλώ πολύ, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, επαναλαμβάνεται σήμερα ένα αφήγημα των ΣΥΡΙΖΑ - ΑΝΕΛ, ένα αφήγημα το οποίο παράγει και αναπαράγει η πλειοψηφία όχι από διάθεση εξεύρεσης της αλήθειας, αλλά για προφανείς πολιτικούς σκοπούς, τους οποίους θα αναλύσω στη συνέχεια. Η Νέα Δημοκρατία, συνεπής στις διαχρονικές αρχές της για διαφάνεια στην πολιτική ζωή, ψήφισε υπέρ της σύστασης εξεταστικής, γεγονός που προσέδωσε στη διαδικασία αυξημένη νομιμοποίηση. Αντίστοιχα, βέβαια, να θυμίσω ότι δεν συνέβη το ίδιο και με τον ΣΥΡΙΖΑ, ο οποίος καταψήφισε την πρόταση της Νέας Δημοκρατίας για σύσταση εξεταστικής επιτροπής για τις συνθήκες υπό τις οποίες οδηγήθηκε η χώρα στο τρίτο μνημόνιο. Αυτή η εκκρεμότητα παραμένει. Η εξεταστική επιτροπή ως αντικείμενό της έχει τον έλεγχο πολιτικών ευθυνών, καθώς και ζητημάτων μείζονος ενδιαφέροντος και όχι την άσκηση δικαστικών ή εποπτικών καθηκόντων. Το τελικό πόρισμα θα μπορούσε να ήταν μόνο μια φράση: «Δεν απεδείχθησαν ευθύνες πολιτικών προσώπων. Επίσης, δεν προέκυψαν εξωθεσμικές παρεμβάσεις πολιτικών προσώπων σε θέματα δανειοδοτήσεων.». Αυτή είναι τελικά, ουσιαστικά η θέση της πλειοψηφίας. Αυτή είναι η θέση του ΣΥΡΙΖΑ και αυτή περιλαμβάνεται στο επίσημο πόρισμα. Τι απεδείχθη όμως κατά την εννεάμηνη λειτουργία της επιτροπής; Κατ' αρχάς απεδείχθη ότι όλα τα κόμματα, και ο ΣΥΡΙΖΑ και η Νέα Δημοκρατία και το ΠΑΣΟΚ, λάμβαναν χρηματοδοτήσεις από τις ίδιες τράπεζες ακριβώς με τον ίδιο τρόπο: με μοναδική εγγύηση τις μελλοντικές κρατικές επιχορηγήσεις, με συγκρίσιμα πιστωτικά όρια, όρους και προϋποθέσεις. Άρα οι κρίσεις της πλειοψηφίας στη σελίδα 52 του πορίσματος, που αναφέρει ότι τα κόμματα στηρίχθηκαν σε αβέβαιες κρατικές επιχορηγήσεις, αφορούν και τον ΣΥΡΙΖΑ. Δεύτερον, ως προς τα μέσα μαζικής ενημέρωσης, δεν προέκυψε οποιαδήποτε πολιτική παρέμβαση για τη χορήγηση δανείων προς αυτά ούτε προνομιακοί όροι. Αντιθέτως, η έκθεση του ελληνικού τραπεζικού συστήματος σε μη εξυπηρετούμενα δάνεια στα μέσα μαζικής ενημέρωσης είναι από τις χαμηλότερες - όπως προέκυψε από τα στοιχεία - σε κλαδικό επίπεδο, καταρρίπτοντας τη χρήση του όρου «θαλασσοδάνεια». Αδικαιολόγητα, λοιπόν, το πόρισμα αναφέρει στη σελίδα 50 ότι το συνολικά 1,3 δισεκατομμύριο προς τα ΜΜΕ είναι στην πλειοψηφία τους δανεικά και αγύριστα. Δεν προέκυψε. Απ' ό,τι φάνηκε από την εξέταση των μαρτύρων στην εξεταστική, η συμπεριφορά των μέσων δεν διέφερε από τη συνολικότερη εικόνα δανεισμού των άλλων επιχειρήσεων της χώρας ούτε παρουσιάστηκε κάποιο συστημικό πρόβλημα στη λειτουργία του κλάδου. Άρα δεν συνίσταται προνομιακή μεταχείριση, όπως ισχυρίζεται το πόρισμα στη σελίδα 57. Για όλα τα υπόλοιπα, για τυχόν συγκεκριμένες παραβάσεις του Τραπεζικού Δικαίου, φυσικά υπάρχουν οι αρμόδιες ρυθμιστικές και δικαστικές αρχές. Να διορθώσω τον πρόεδρο της επιτροπής. Η Νέα Δημοκρατία δεν διαφώνησε να πάει το πόρισμα στον εισαγγελέα. Είπαμε ότι είναι αρμοδιότητα της Ολομέλειας και όχι της επιτροπής. Ήταν καθαρά διαδικαστικό.
Δηλώστε το τώρα. Πείτε τώρα τι θα κάνετε.
Το κείμενο που κατέθεσε ως πόρισμα η πλειοψηφία βρίθει ιδεολογικών και υποκειμενικών προσεγγίσεων. Ξεχειλίζει από υποκρισία. Δηλαδή, είναι όπως μας βολεύει κατά περίπτωση, με τα όποια συμπεράσματα να μη στηρίζονται σε γεγονότα και σε στοιχεία. Ή ακόμα χειρότερα στηρίζονται σε άνευ αξίας και αυθαίρετα σχόλια, όπως, παραδείγματος χάριν, η κατάθεση του κ. Κουρή, ο οποίος, ενώ δήλωσε πλήρη άγνοια για τα οικονομικά του «ALTER», για τη χρεοκοπία που κόστισε μισό δισεκατομμύριο είπε ότι για κάθε δάνειο προς ΜΜΕ χρειαζόταν παρέμβαση Πρωθυπουργών, με εξαίρεση βέβαια τα δικά του τεράστια δάνεια που έλαβε από τις καλές, στην περίπτωσή του, ελληνικές τράπεζες. Στη σελίδα 59, κυρίες και κύριοι συνάδελφοι, το πόρισμα αναφέρει: «Κανείς δεν ισχυρίζεται ότι οι τράπεζες κινδύνευσαν με χρεοκοπία εξαιτίας του δανεισμού κομμάτων και μέσων μαζικής ενημέρωσης.». Ένας ακόμα μύθος του ΣΥΡΙΖΑ κατέρρευσε, όπως κατέρρευσε το σκίσιμο του μνημονίου και ο τερματισμός της λιτότητας, η διαγραφή του επαχθούς και επονείδιστου χρέους, το περίφημο ηθικό πλεονέκτημα της Αριστεράς και η προσήλωση στην προστασία των κοινωνικών δικαιωμάτων. Καταρρέουν όλοι εκείνοι οι θεμελιώδεις μύθοι που έθρεψαν το τέρας του λαϊκισμού και στη θέση τους η Κυβέρνηση καλλιεργεί ψέματα, επιδεικνύει ανικανότητα και επιβάλλει φόρους. Η Νέα Δημοκρατία κατέθεσε με αίσθημα ευθύνης κείμενο θέσεων με τριάντα οκτώ συγκεκριμένα ευρήματα. Σε αυτό στοιχειοθετούνται αναλυτικά ευθύνες του ΣΥΡΙΖΑ, επιδεικνύοντας θέματα για τα οποία πρέπει επιτέλους σήμερα να δώσετε πειστικές απαντήσεις. Προέκυψε ότι εκ των βασικών μετόχων της εφημερίδος «Η ΑΥΓΗ» είναι εταιρεία - καταπίστευμα του εξωτερικού, η «Atlas Cyprus International Trust», της οποίας τον πραγματικό ιδιοκτήτη και κυρίως την προέλευση των χρημάτων αρνηθήκατε να αποκαλύψετε. Επίσης, δεν πρόκειται για δημόσια εγγραφή, όπως είπατε. Το αποδεικνύει η πρόσκληση της αύξησης του μετοχικού κεφαλαίου της «Αυγής» που δημοσιεύτηκε στο ΦΕΚ αριθμός φύλλου 8375/27.11.2013. Το καταθέτω για τα Πρακτικά. [[Στο σημείο αυτό ο Βουλευτής κ. Παναγιώτης Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, κυρίες και κύριοι συνάδελφοι, το θέμα είναι βαθύτερο, διότι η «Αυγή» άνηκε κατά πλειοψηφία στον ΣΥΡΙΖΑ. Η χρηματοδότηση, λοιπόν, της «Αυγής» αποτελεί έμμεση χρηματοδότηση του ίδιου του ΣΥΡΙΖΑ από εταιρεία του εξωτερικού αγνώστου προελεύσεως. Θυμίζω ότι τέτοιες περιπτώσεις έμμεσων χρηματοδοτήσεων θέλει να προλάβει στη σύσταση 3 η έκθεση Greco του Ιουνίου του 2010. Καταθέτω το σχετικό απόσπασμα της έκθεσης. [[Στο σημείο αυτό ο Βουλευτής κ. Παναγιώτης Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, προέκυψε επίσης ότι ο ίδιος ο κ. Τσίπρας με την από 14-12-2010 επιστολή του προς την Εθνική Τράπεζα όχι απλώς ζήτησε να δανειστεί ο ΣΥΡΙΖΑ κατά παράβαση των κανόνων τραπεζικού δανεισμού, αλλά το σημαντικότερο είναι ότι αναγνωρίζει ότι ξέρει εκ των προτέρων ότι ο ΣΥΡΙΖΑ δεν πληρούσε τα σχετικά χρηματοοικονομικά κριτήρια. Ζήτησε, λοιπόν, από τραπεζικά στελέχη να προβούν εν γνώσει τους, κατά παράβαση των νομίμων διαδικασιών δανειοδότησης, υπέρ του κόμματός του. Καταθέτω την επιστολή. [[Στο σημείο αυτό ο Βουλευτής κ. Παναγιώτης Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Προέκυψε ότι αν η εφημερίδα «Η ΑΥΓΗ» δεν προβεί άμεσα σε αύξηση μετοχικού κεφαλαίου, θα πρέπει να τεθεί σε εκκαθάριση με ευθύνη της Περιφέρειας Αττικής, της κ. Δούρου. Προέκυψε ότι κατά το παρελθόν έχει γίνει κούρεμα του χρέους της εφημερίδας «Η ΑΥΓΗ» από τραπεζικό ίδρυμα υπό αδιαφανείς διαδικασίες. Όχι μόνο αυτό. Προέκυψε ότι το δάνειο της ελληνικής Αριστεράς, της οποίας ο ΣΥΡΙΖΑ ισχυρίζεται άλλοτε ότι είναι καθολικός διάδοχος και άλλοτε ότι είναι μετονομασία του ίδιου νομικού προσώπου, κουρεύτηκε σε ποσοστό 60% ενώ ήταν ενυπόθηκο, δηλαδή ενώ οι τράπεζες είχαν εγγύηση το κτήριο της πλατείας Κουμουνδούρου. Ενώ, δηλαδή, στην επιτροπή συζητούσαμε για τον κίνδυνο να μην μπορούν να πληρώσουν κόμματα και μέσα, εδώ προκύπτει ότι αυτό έχει ήδη συμβεί μόνο στον χώρο της Αριστεράς και, μάλιστα, δύο φορές. Μιας που ανέφερα το κτήριο της πλατείας Κουμουνδούρου, αυτό που προέκυψε τελικά είναι ότι περιήλθε στην κατοχή σας με τρόπο νομικά έωλο, χωρίς τίτλους μεταβίβασης, χωρίς να είναι γνωστό αν έχουν καταβληθεί τα φορολογικά βάρη και τα αναλογούντα πρόστιμα για την καθυστέρηση και με μεθόδευση, που περιέχει απατηλές παραστάσεις προς τις τράπεζες, γεγονός που συνέβη ακριβώς γιατί η δανειοδότηση του ΣΥΡΙΖΑ δεν θα μπορούσε να γίνει διαφορετικά. Προκαλεί ιδιαίτερη έκπληξη η αναφορά της πλειοψηφίας στη σελίδα 384 του πορίσματος ότι το ακίνητο της Πλατείας Ελευθερίας προσφέρθηκε προς περαιτέρω εξασφάλιση στην τράπεζα, αλλά δεν ζητήθηκε - λέει - ως σήμερα από την τράπεζα η εγγραφή προσημείωσης επί του συγκεκριμένου ακινήτου. Μάλιστα! Γιατί αυτή η προνομιακή αντιμετώπιση από πλευράς της Εθνικής, ενώ έχετε ληξιπρόθεσμες οφειλές; Γιατί προσφέρετε το κτήριο και δεν το ζητάνε;
Γιατί πληρώνουμε.
Γιατί πληρώνουμε ντούκου κάθε μήνα.
Ήσυχα, παρακαλώ.
Στο πόρισμά σας, κυρίες και κύριοι συνάδελφοι, λέτε ότι το έχετε προσφέρει το κτήριο. Γιατί δεν το παίρνει; Είτε γιατί καλύπτουν τον ΣΥΡΙΖΑ είτε γιατί είναι προβληματικό το ιδιοκτησιακό καθεστώς του ακινήτου. Αναμένουμε απαντήσεις και ρωτήσαμε για απαντήσεις.
Τα δάνεια θα τα δώσετε πίσω;
Καταλαβαίνω ότι ενοχλείστε. Είναι δύσκολα τα στοιχεία και οι αναφορές στις σελίδες.
Παρακαλώ πολύ.
Το καταλαβαίνω. Επίσης, πρέπει να εξεταστούν και οι τίτλοι. Κύριε Πρόεδρε, την προστασία σας.
Σας έχω προστατεύει ήδη. Ηρεμήστε λίγο, κυρίες και κύριοι συνάδελφοι. Παρακαλώ, μην απαντάτε από κάτω.
Έξεστι Κλαζομενίοις ασχημονείν! [[Θόρυβος στην Αίθουσα]] Προσπαθείτε να καταλάβετε τι είπα τώρα.
Μη με αναγκάζετε να παρεμβαίνω συνέχεια. Σας παρακαλώ.
Μιας που μιλάμε για το κτήριο, πρέπει να εξεταστούν οι τίτλοι και οι ευθύνες του Υποθηκοφύλακα Αθηνών. Σε σχετική ερώτηση που καταθέσαμε για τον τρόπο μεταγραφής του ακινήτου, ο αρμόδιος Υπουργός, ο κ. Κοντονής, μας ενημέρωσε γραπτώς ότι θα μας ενημερώσει ο κύριος Πρωθυπουργός, αλλά το Μαξίμου μάς απάντησε ότι μας έχει ήδη - λέει - καλύψει ο οικονομικός υπεύθυνος του ΣΥΡΙΖΑ προ της ερώτησής μας. Καταθέτω τη σχετική ερώτηση και τις απαντήσεις για τα Πρακτικά. [[Στο σημείο αυτό ο Βουλευτής κ. Παναγιώτης Μηταράκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Προέκυψε, επίσης, ότι ο ίδιος ο ΣΥΡΙΖΑ έχει προχωρήσει σε διπλή και τριπλή εκχώρηση της κρατικής χρηματοδότησης του ιδίου έτους. Δείτε το στη σελίδα 543 του πορίσματος. Προέκυψε, επίσης - και θα κλείσω με τον ΣΥΡΙΖΑ με αυτό - ότι σε περίπτωση εκλογών …
Πείτε ποια είναι.
Σταματήστε να αντιδράτε, παρακαλώ.
…και σύμφωνα με τα ποσοστά που λαμβάνετε στις τωρινές δημοσκοπήσεις, θα είναι υπέρμετρα δυσχερής η κάλυψη των υποχρεώσεών σας. Προκύπτει, λοιπόν, το ερώτημα:
Αφήστε το να γίνει. Πρώτα τα δικά σας.
Κύριε Πρόεδρε,…
Κυρία Βαγενά, σας παρακαλώ.
Πρώτη φορά στην Αίθουσα δεν μπορώ να μιλήσω.
Σας παρακαλώ. Κάντε ησυχία. Όλη η μέρα σήμερα θα έχει προβλήματα. Πολλή ησυχία, παρακαλώ. Αφήστε τον κ. Μηταράκη. Τα λέει με ύφος ήσυχο και να γίνει σεβαστός. Παρακαλώ, κύριε Μηταράκη.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, προκύπτει, λοιπόν, το ερώτημα εύλογα σήμερα: Γιατί ο ΣΥΡΙΖΑ ξεκίνησε αυτή τη διαδικασία της εξεταστικής, ενώ αφ' ενός δεν είχε κάποια στοιχεία να παρουσιάσει - φάνηκε στους εννέα μήνες - ενώ αντιθέτως έπρεπε να ήξερε ότι θα αποκαλυφθούν και τα δικά του ζητήματα; Η σύσταση της εξεταστικής επιτροπής δεν ήταν μια αθώα υπόθεση. Στόχος του ΣΥΡΙΖΑ ήταν ο εκφοβισμός των τραπεζιτών για τον έλεγχο του πολιτειακού και του μιντιακού τοπίου της χώρας. Το γεγονός αυτό επιβεβαιώνεται και από την πρόσφατη συνέντευξη του Αντιπροέδρου της επιτροπής, του κ. Καμμένου, στο «ΠΡΩΤΟ ΘΕΜΑ». Καταθέτω και τη συνέντευξη αυτή. [[Στο σημείο αυτό Βουλευτής κ. Παναγιώτης Μηταράκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επίσης, θέλω να σημειώσω, ειρήσθω εν παρόδω, τις επιστολές Σαλαγιάννη και Καραβία περί αλλοίωσης των δικών τους καταθέσεων. Η σύσταση της εξεταστικής επιτροπής και ο τρόπος που την αντιμετώπισαν οι Βουλευτές της πλειοψηφίας δημιουργεί ένα γενικότερο θέμα για τη διαχείριση των κόκκινων δανείων και τη βιωσιμότητα επιχειρήσεων και θέσεων εργασίας. Πλέον, ουδείς τραπεζικός δέχεται να προχωρήσει σε λογικές ρυθμίσεις, ενώ γνωρίζουμε ότι εσείς, η Κυβέρνηση, προτίθεστε να εισάγετε θεσμικό πλαίσιο για να τις διευκολύνει, παρέχοντας ασυλία για τις συμπεριφορές που το πόρισμα στηλιτεύει. Σχετική τροπολογία είχε καταθέσει Βουλευτής της μειοψηφίας, την οποία καταθέτω για τα Πρακτικά, και η Κυβέρνηση είχε πει ότι επιφυλάσσεται να καταθέσει υπουργική τροπολογία. [[Στο σημείο αυτό ο Βουλευτής κ. Παναγιώτης Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχουμε, λοιπόν, τον επιχειρηματικό κόσμο σε ομηρία, εκτός βέβαια από τις περιπτώσεις που υπάρχουν πλάτες, όπως, για παράδειγμα, η υπόθεση Καλογρίτσα με τα βοσκοτόπια και τις τηλεοπτικές άδειες ή πρόσφατα η υπόθεση του «ΔΟΛ», υπό νέα τώρα διεύθυνση - ανοίξαμε και σας περιμένουμε - η αντιμετώπιση, όμως, της οποίας αντιλαμβάνομαι ότι βρίσκεται σε μια εκκρεμότητα. Κατακρίνετε τους τραπεζίτες ότι έκαναν διευκολύνσεις σε δανειολήπτες. Δηλαδή, τι προτείνετε, στην πρώτη δυσκολία να τους κλείνουμε; Να το πείτε! Παράλληλα, όμως, επικροτείτε ρυθμίσεις σε άλλες περιπτώσεις, όπως στην υπόθεση Μαρινόπουλος - Σκλαβενίτης. Βέβαια, η προσπάθεια ελέγχου του χώρου των μέσων μαζικής ενημέρωσης δεν περιορίζεται στην εξεταστική επιτροπή. Να θυμίσω τη λυσσαλέα προσπάθεια ελέγχου του τηλεοπτικού τοπίου από τον αντισυνταγματικό «νόμο Παππά». Βλέπουμε τις έντονες επιθέσεις σε μέσα που διαφωνούν με την πολιτική σας, όπως η πρόσφατη υπόθεση με το «ΠΡΩΤΟ ΘΕΜΑ». Αναμένουμε να δούμε τι πιέσεις θα ασκηθούν προεκλογικά στα κόμματα της Αντιπολίτευσης για τα δικά τους δάνεια.
Διαγωνισμός θα γίνει από το ΕΣΡ;
Ειδική μνεία πρέπει να γίνει στην πορισματική αναφορά του κ. Καλούδη, η οποία αγνόησε παντελώς την ερμηνεία που έχει υιοθετήσει η νομολογία του Αρείου Πάγου ως προς το αδίκημα της απιστίας. Κρίνει εκ των υστέρων προγενέστερες πράξεις και τις κρίνει υποκειμενικά. Πάντως, ενδιαφέρον είναι το γεγονός ότι με τη συλλογιστική της πορισματικής αναφοράς σήμερα θα ήταν υπόλογος και ο ΣΥΡΙΖΑ, λόγω της ραγδαίας μεταβολής των πολιτικών δεδομένων. Όμως, η υπόθεση τέθηκε τελικά στο αρχείο από τον αρμόδιο Εισαγγελέα Οικονομικού Εγκλήματος, τον κ. Δρακάκη, ο οποίος έκρινε μετά την εξέταση και νέων μαρτύρων ότι δεν έχουν διαπραχθεί αδικήματα. Δεν τέθηκε στο αρχείο εξαιτίας τυπικών λόγων ή αμνήστευσης των αδικημάτων, όπως κακώς ειπώθηκε.
Κύριε Μηταράκη, έχετε ακόμη ένα λεπτό.
Παρακαλώ, δώστε μου τρία λεπτά ακόμη. Με διέκοψαν τέσσερις φορές.
Δεν θα σας δώσω τρία λεπτά, αλλά δύο, αυστηρά.
Δεν έχω αναφερθεί στη Νέα Δημοκρατία. Ως προς τα δάνεια της Νέας Δημοκρατίας προκύπτει ότι δανείστηκε σύννομα, σύμφωνα με τα οικονομικά δεδομένα της εποχής, σύμφωνα με τις αποφάσεις των θεσμοθετημένων οργάνων των τραπεζών και τηρήθηκαν οι σχετικές κανονιστικές πράξεις της Τράπεζας της Ελλάδος. Αναγνωρίζουμε ότι, λόγω απρόβλεπτης μεταβολής των συνθηκών, έχει δημιουργηθεί πράγματι ζήτημα ληξιπρόθεσμων οφειλών, το οποίο οφείλεται σε μεγάλο βαθμό στον ν.4304/2014, ο οποίος επέβαλε τον δραστικό περιορισμό της κρατικής επιχορήγησης και έβαλε όριο την εκχώρηση της χρηματοδότησης μόνο για ένα έτος. Γιατί ο Σαμαράς έβαλε τη χώρα πάνω από το κόμμα! Συνολικά, για να καταλάβετε το μέγεθος της μεταβολής, το 2009 η Νέα Δημοκρατία ελάμβανε 33 εκατομμύρια, ενώ το 2015 δικαιούτο 5 εκατομμύρια. Η επιχορήγηση δηλαδή μειώθηκε κατά 85%! Όταν στην αρχή της κρίσης χρωστούσαμε 130 εκατομμύρια, αυτό ισούτο με τέσσερα χρόνια κρατικής επιχορήγησης. Από το 2012 και μετά, χωρίς καμμία νέα δανειοδότηση - το τονίζω αυτό - λόγω ανατοκισμού η οφειλή έφτασε στα σημερινά επίπεδα και σήμερα καταβάλλεται κάθε δυνατή προσπάθεια για την αποπληρωμή του χρέους. [[Θόρυβος από την πτέρυγα του ΣΥΡΙΖΑ]] Ο Κυριάκος Μητσοτάκης - και θα τελειώσω με αυτό, κύριε Πρόεδρε - από τις πρώτες ημέρες της προεδρίας του κατέθεσε πρόγραμμα οικονομικής εξυγίανσης, αύξησε κατά 50% τις εισφορές των Βουλευτών, απαγόρευσε κατασταλτικά μελλοντικό δανεισμό του κόμματος, επέβαλε συνδρομή στις τετρακόσιες πενήντα χιλιάδες μέλη και ξεκίνησε συστηματική εκστρατεία χρηματοδότησης, λίγα από πολλούς. Επιπλέον, στην περίπτωση των δανείων της Νέας Δημοκρατίας, είναι προφανής μέσω δικαστικών και εξωδικαστικών διαδικασιών η προσήλωση των τραπεζών στην είσπραξη στο ακέραιο των ληξιπρόθεσμων οφειλών του κόμματος.
Ευχαριστούμε, κύριε Μηταράκη. Πρέπει να σας διακόψω.
Να πω μια λέξη μόνο, κύριε Πρόεδρε.
Πείτε μία λέξη μόνο.
Πρέπει να τονιστεί - και κλείνω με αυτό - ότι η Αγροτική Τράπεζα προχώρησε στον υπερτετραπλασιασμό των επιτοκίων δανεισμού της Νέας Δημοκρατίας, μόλις ξεκίνησε η κρίση, αποδεικνύοντας έμπρακτα ότι δεν υπάρχει κάτι μεμπτό στη σχέση Νέας Δημοκρατίας και τραπεζών. Και στο δικό σας πόρισμα, στη σελίδα 381, δέχεστε αυτή τη συλλογιστική. Ξέρετε, όμως, ποια είναι η υποκρισία; Την εφαρμόζετε μόνο στα δάνεια του ΣΥΡΙΖΑ. Σας ευχαριστώ.
Ευχαριστούμε.
Κύριε Πρόεδρε, θα ήθελα τον λόγο.
Είμαστε στη φάση των γενικών εισηγητών από την επιτροπή, έτσι ώστε να ακουστούν από όλους οι πρωτογενείς απόψεις. Ύστερα θα μιλήσουν πέντε Υπουργοί, αλλά και εσείς μπορείτε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και δύο εκπαιδευτικοί συνοδοί τους από το 4ο Γυμνάσιο Λιβαδιάς. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Παρακαλώ τον λόγο έχει ο κ. Κασιδιάρης εκ μέρους του Λαϊκού Συνδέσμου - Χρυσή Αυγή.
Σκοπός της παρούσης εξεταστικής επιτροπής ήταν, όπως απεδείχθη και όπως θα τεκμηριώσω με αδιάσειστα στοιχεία και ντοκουμέντα, η απόλυτη συγκάλυψη σκανδάλων, η απόλυτη συγκάλυψη των πολιτικών προσώπων, που έχουν διαπράξει κακουργήματα. Μοναδικός σκοπός που διεξήχθη η συγκεκριμένη εξεταστική επιτροπή, με πρωτοβουλία ΣΥΡΙΖΑ - ΑΝΕΛ, ήταν να καθαρίσουν τα πολιτικά πρόσωπα τα οποία έχουν εγκληματήσει σε βάρος του δημοσίου. Όλοι συμφωνούν - και είναι ντροπή αυτό - , όλα τα κόμματα, πλην Χρυσής Αυγής, συμφωνούν εδώ ρητά και μεγαλοφώνως ότι δεν υπάρχουν ευθύνες πολιτικών προσώπων. Και όμως μέσα σε αυτή την εξεταστική επιτροπή επί μήνες συγκεντρώθηκε σωρεία αποδεικτικών στοιχείων σε βάρος πολιτικών προσώπων, Υπουργών και Πρωθυπουργών. Είναι ντροπή να εμφανίζεται εδώ ο εκπρόσωπος της πλειοψηφίας Βουλευτής του ΣΥΡΙΖΑ. Ξέρετε πόσα ονόματα διαπλεκομένων έδωσε στη δημοσιότητα; Ξέρετε πόσους νταβατζήδες της δημόσιας ζωής κατονόμασε; Απολύτως κανέναν. Ούτε ένα όνομα δεν ειπώθηκε. Ούτε ένα πολιτικό πρόσωπο λέτε ότι δεν έχει ευθύνη και εμείς είμαστε οι ακραίοι που αποδίδουμε πολιτικές ευθύνες.
Δεν ακούσατε καλά τι είπαμε.
Σας παρακαλώ! Είναι τόσο συγκεκριμένα τα στοιχεία. Είναι ντροπή, διότι αυτή επιτροπή - το επαναλαμβάνω γιατί ακούστηκαν τρέλες προηγουμένως, ότι δεν πρέπει λέει να αποδίδει ποινικές ευθύνες - έχει αρμοδιότητα εισαγγελικού λειτουργού. Αυτή τη στιγμή ομιλώ ως δημόσιος κατήγορος. Δεν είναι εδώ χώρος για μικροπολιτικές αντιπαραθέσεις ΣΥΡΙΖΑ και νεοδημοκρατών. Ομιλώ ως δημόσιος κατήγορος και τεκμηριώνω τις πολιτικές και τις ποινικές ως επί το πλείστον ευθύνες ποινικών προσώπων κατ' αρχάς με δικά σας λεγόμενα. Για να καταλάβει ο ελληνικός λαός τι θέατρο παίζεται στην υπόθεση αυτή, θα διαβάσω - προσέξτε με - το αρχικό πόρισμα που απέστειλε ο ΣΥΡΙΖΑ. Το λάβαμε στις 20 Ιανουαρίου όλοι οι Βουλευτές που συμμετείχαμε στη συγκεκριμένη επιτροπή στο ηλεκτρονικό μας ταχυδρομείο. Στο αρχικό πόρισμα, λοιπόν, σε ένα αρχείο μορφής pdf 3,1 mb, ο ΣΥΡΙΖΑ ομιλούσε αρχικά για άφεση χρεών ύψους άνω του 1,2 δισεκατομμυρίου ευρώ απέναντι στη «MOTOR OIL» και στα ΕΛΠΕ για φορολογικές παραβάσεις των ετών 2010-2014 μέσω τριγωνικών συναλλαγών που αφορούσαν αγορές και πωλήσεις πετρελαϊκών προϊόντων, μέσω ενδιάμεσων εξωχώριων, offshore εταιρειών. Στο συμπέρασμα του πορίσματος που καταθέσατε και το πήρατε πίσω παρενέβη το αόρατο χέρι, που το πήρε πίσω και διέγραψε τις ποινικές ευθύνες από Στουρνάρα, Σαμαρά και Βενιζέλο. Λέγατε: Χρήζει περαιτέρω δικαστικής διερεύνησης, αν και εφόσον η διαγραφή βεβαιωμένων προστίμων και εισπρακτέων φορολογικών εσόδων τόσο μεγάλου ύψους με τροπολογία του τέως Υπουργού Οικονομικών κ. Στουρνάρα στοιχειοθετεί και συνιστά στο ποινικό αδίκημα της κακουργηματικής απιστίας προς το ελληνικό δημόσιο. Πού είναι η περαιτέρω διερεύνηση; Για ποιον λόγο δεν προχωράτε σε σύσταση προανακριτικής επιτροπής, για την οποία απαιτούνται απλώς και μόνον ενδείξεις; Απλώς και μόνον ενδείξεις απαιτούνται για να γίνει προανάκριση. Εδώ έχουμε καραμπινάτες αποδείξεις. Έχουμε την υπογραφή Στουρνάρα στη διαγραφή χρεών 1,2 δισεκατομμυρίου ευρώ. Τόση είναι η ζημία για το ελληνικό δημόσιο. Είναι κακουργηματική απιστία σε βάρος του ελληνικού δημοσίου. Μοιράζατε αυτό το χαρτί στις τρεις το μεσημέρι και το ίδιο βράδυ παρενέβη το αόρατο χέρι και διέγραψε το όνομα του Στουρνάρα και τις σελίδες 403 έως 409 του συγκεκριμένου πορίσματος. Ζητώ, λοιπόν, μια απάντηση από τον λαλίστατο εκπρόσωπο του ΣΥΡΙΖΑ, που προηγουμένως πετάχτηκε και με διέκοψε. Να μας ονοματίσει ποιο είναι αυτό το αόρατο χέρι, ποιος είναι αυτός που έσβησε το όνομα του Στουρνάρα, που θα οδηγούσε συγκεκριμένα πολιτικά πρόσωπα - δεν ήταν μόνο ο Στουρνάρας Υπουργός - για τα πρόστιμα σε Βαρδινογιάννη και Λάτση. Ήταν ο Σαμαράς και ο Βενιζέλος τότε. Για ποιον λόγο ο ΣΥΡΙΖΑ και οι ΑΝΕΛ σήμερα καλύπτουν τον Σαμαρά και τον Βενιζέλο; Ονοματίστε, λοιπόν, το αόρατο χέρι. Ονοματίστε αυτόν που διέγραψε τις ευθύνες των εγκληματιών. Είναι ο Τσίπρας; Είναι προφανώς ο Τσίπρας. Κανείς άλλος δεν θα μπορούσε, από χαμηλότερη θέση, να προβεί σε αυτή την εγκληματική ασυλία σε βάρος προσώπων που έχουν εγκληματήσει. Είναι προφανώς ο Τσίπρας. Δεν το ομολογεί κανείς. Δεν είναι το μοναδικό έγκλημα αυτό το οποίο διαγράφεται μέσω της συγκεκριμένης επιτροπής. Επειδή ανέφερα το όνομα του Στουρνάρα, ρώτησα το συγκεκριμένο πρόσωπο και για την υπόθεση «SIEMENS», προτού πάω στα δάνεια των κομμάτων και των καναλιών. Ρώτησα τη σχέση του με την εταιρεία αυτή και την εμπλοκή του στο σκάνδαλο «SIEMENS», που κόστισε στο ελληνικό δημόσιο, σύμφωνα με την αρμόδια επιτροπή της Βουλής, 2 δισεκατομμύρια. Έχουμε δηλαδή μέχρι τώρα, στην πρόχειρη αναφορά μου, 1,2 δισεκατομμύριο από Ελληνικά Πετρέλαια και «MOTOR OIL», 2 δισεκατομμύρια από «SIEMENS», 3,2 δισεκατομμύρια ευρώ και καμμία ποινική ευθύνη κανενός. Ο συγκεκριμένος παράγοντας δυναμίτισε την επιτροπή. Με προσέβαλε και με προκάλεσε, για να οδηγηθούμε στη συνέχεια σε διακοπή της εξετάσεώς του. Βέβαια, σε ό,τι αφορά τη «SIEMENS», οφείλω να πω ότι όλα τα κόμματα, όπως συμβιβάζεστε όλοι σήμερα και συμφωνείτε και λέτε - πλην της Χρυσής Αυγής - ότι δεν υφίστανται ποινικές ευθύνες για πολιτικά πρόσωπα, το ίδιο θα λέτε και για το σκάνδαλο «SIEMENS». Δεν υπάρχει ποινική ευθύνη. Το δημόσιο έχασε 2 δισεκατομμύρια. Δεν φταίει κανείς. Κανένας δεν θα πάει στη φυλακή από όλους αυτούς που έκλεψαν το ελληνικό δημόσιο. Πάω στο έτερο σκάνδαλο, στο μείζον σκάνδαλο που προέκυψε από τις εξετάσεις των μαρτύρων από τα έγγραφα και τα ντοκουμέντα τα οποία κατατέθηκαν στη συγκεκριμένη επιτροπή και δεν είναι άλλο από τα κλεμμένα των κομμάτων, τα οποία, προτού διερευνηθούν από τη Βουλή, ένας έντιμος εισαγγελέας τα είχε καταγράψει. Τους είχε τυλίξει σε μια κόλλα χαρτί, που λέει και ο λαός. Δεν ήταν μια κόλλα, βεβαίως. Η δικογραφία Καλούδη, η εμπεριστατωμένη πορισματική αναφορά Καλούδη ήταν πολυσέλιδη και έδενε στην κυριολεξία κακουργηματική απιστία εις βάρος του δημοσίου. Σε ό,τι αφορά τα στελέχη των τραπεζών και τους διευθυντές και ηθική αυτουργία σε αυτό το έγκλημα. Οι ποινές είναι ίδιες, είναι είκοσι χρόνια φυλάκιση για τους διευθυντές των κομμάτων. Εγώ ερωτώ: Είναι δυνατόν οι διευθυντές των κομμάτων, οι οικονομικοί διευθυντές του ΠΑΣΟΚ, της Νέας Δημοκρατίας και του ΚΚΕ - που θα πήγαιναν στον ανακριτή, αν δεν είχε γίνει η άθλια παρέμβαση μέσω νομοθέτησης, μέσω τροπολογίας, για να πάνε σπίτι τους αντί να πάνε στη φυλακή - να λειτουργούσαν χωρίς να είχαν γνώση οι Πρόεδροι των κομμάτων, που ορισμένοι από αυτούς ήταν και Πρωθυπουργοί; Όχι, βέβαια. Υπενθυμίζω ότι εμείς, οι Βουλευτές της Χρυσής Αυγής, πήγαμε φυλακή βάσει παρεμβάσεων της εκτελεστικής εξουσίας στη δικαιοσύνη. Αυτό τεκμηριώθηκε μέσα σε αυτή την επιτροπή - θα αναφέρω εν συνεχεία τα στοιχεία - , επειδή ένα άθλιο πόρισμα ενός άθλιου και επίορκου εισαγγελικού λειτουργού ανέφερε ότι οι Βουλευτές γνώριζαν και γνωρίζουν τι κάνουν τα μέλη, τα στελέχη…
Κύριε Κασιδιάρη, σας παρακαλώ να μη γραφτούν στα Πρακτικά τα περί…
Εις ό,τι αφορά το…
Ένα λεπτό, μην απαντάτε πριν σας μιλήσω.
Ναι, αφορά τον εισαγγελέα Ντογιάκο.
Τον δικαστικό λειτουργό, παρακαλώ…
Εισαγγελικός λειτουργός…
Άλλο οι πολιτικές σας για τους πολιτικούς…
Με συγχωρείτε, κύριε Πρόεδρε, δεν ακούσατε το ηχητικό ντοκουμέντο, που ο πρωθυπουργός Σαμαράς έπαιρνε τηλέφωνο τον συγκεκριμένο εισαγγελέα και σε ιταμό ύφος τού έδινε εντολές…
Παρακαλώ πολύ. Σας επαναλαμβάνω, ό,τι αφορά πολιτικά πρόσωπα, γίνεται μια πολιτική αντιπαράθεση εδώ…
Κύριε Πρόεδρε, τα ακούσατε αυτά; Το βίντεο Μπαλτάκου το είδατε; Φαίνεται ότι η εισαγγελέας του Αρείου Πάγου ήταν ελεγχόμενη;
Για δικαστικό λειτουργό, παρακαλώ πολύ να συναινέσετε…
Αφού τα είδατε, κύριε Πρόεδρε, και προς στιγμήν είχατε πάρει και θέση τότε. Γιατί, κύριε Πρόεδρε, τα κάνετε αυτά σήμερα; Γιατί έχετε μπει και εσείς σ' αυτό το όργιο της συγκάλυψης;
Σας παρακαλώ να συναινέσετε για να διαγραφούν από τα Πρακτικά.
Δεν συναινώ σε τίποτα, διότι ό,τι λέω το τεκμηριώνω. Προσέξτε με. Όταν ένας εισαγγελέας δέχεται τηλεφωνήματα από Πρωθυπουργό, για να φυλακίσει πολιτικούς του αντιπάλους, δεν είναι μόνο επίορκος, δεν είναι μόνο άθλιος, είναι ένας στυγνός εγκληματίας.
Μη μου απαντάτε. Παίρνετε την ευθύνη γι' αυτό.
Επιμένω και δεν συναινώ σε τίποτα.
Μη συναινείτε, αλλά αυτό δεν είναι πρακτική αγόρευσης. Να το γνωρίζετε.
Θα συνεχίσω, όμως, διότι το ζήτημα σήμερα δεν είναι ο Ντογιάκος. Για τον Καλούδη μιλούσα. Ο μάρτυρας Κουρτάκης, Διευθυντής των «Παραπολιτικών», προσήλθε στην επιτροπή και δήλωσε ότι τον πήρε τηλέφωνο ο πρώην Πρωθυπουργός και του είπε «κατέβασε το ηχητικό», όπου έχει καλέσει τον συγκεκριμένο εισαγγελέα και του έχει δώσει εντολή να φυλακίσει Βουλευτές. Στην περίπτωση αυτή, λοιπόν, μετά το τηλεφώνημα φυλακίστηκαν Βουλευτές, με το σκεπτικό ότι γνώριζαν τι έχουν στο μυαλό τους να κάνουν τα μέλη, τα στελέχη και οι απλοί οπαδοί του κόμματος. Κι εδώ αυτή η επιτροπή μάς λέει ότι οι Αρχηγοί των κομμάτων ΠΑΣΟΚ, Νέα Δημοκρατίας, ΚΚΕ δεν γνώριζαν τι έκαναν οι οικονομικοί διευθυντές. Ας είμαστε λίγο σοβαροί. Εδώ έχουν προκύψει ξεκάθαρες ποινικές ευθύνες για πολιτικά πρόσωπα, για τα οποία θα έπρεπε να υπάρχει σύσταση προανακριτικής επιτροπής για να πάνε σε Ειδικό Δικαστήριο και από εκεί στη φυλακή. Αυτά δεν είναι δικά μου λόγια. Αυτά τα είχε πει στις 21 Δεκεμβρίου το «νούμερο δύο» της Κυβέρνησής σας, ο Παππάς, το δεξί χέρι του Τσίπρα, στη δημόσια τηλεόραση. Είχε βγει στην ΕΡΤ στις 21 Δεκεμβρίου και είχε προαναγγείλει ότι υπάρχουν στοιχεία για προανακριτική επιτροπή. Μάλιστα, είχε πει και τη φράση «ακούστηκαν σημεία και τέρατα και δεν θα μείνουν κάτω από το χαλί». Λοιπόν, όχι μόνο τα βάλατε κάτω από το χαλί αυτά τα σημεία και τα τέρατα που προανήγγειλε ο δικός σας Υπουργός, ο δικός σας άνθρωπος. Τα θάψατε κάτω από τόνους λάσπης. Και δεν είναι μόνο εις ό,τι αφορά το πόρισμα Καλούδη, οι ποινικές ευθύνες των οικονομικών διευθυντών, είναι και οι ευθύνες των Προέδρων των κομμάτων που ήταν Πρωθυπουργοί. Με βάση, όμως, τον νόμο Βενιζέλου, τον νόμο περί ευθύνης Υπουργών - τον οποίο είχατε αναγγείλει ότι θα καταργήσετε και δεν το πράξατε, διότι κι εσείς συναινείτε και συμμετέχετε στη συνέχιση της πολιτικής διαφθοράς στην Ελλάδα - , οδηγούμαστε σε ατιμωρησία. Συγκεκριμένα, τα χαμένα για το δημόσιο από την υπόθεση αυτή είναι τα εξής: Τα σημερινά υπόλοιπα για ΠΑΣΟΚ και Νέα Δημοκρατία είναι: 215 εκατομμύρια της Νέας Δημοκρατίας και 199 εκατομμύρια του ΠΑΣΟΚ. Είναι, δηλαδή, 415 εκατομμύρια ευρώ δανεικά και αγύριστα! Σύμφωνα με τον Διευθυντή Εποπτείας της Εθνικής Τραπέζης, τον κ. Πάσχα, δεν πρόκειται να επιστραφούν ποτέ αυτά τα λεφτά. Τεκμηριώνω τα λεγόμενά μου: Το έτος 2016 η Νέα Δημοκρατία έλαβε 1.199.000 ευρώ. Το ΠΑΣΟΚ - ΔΗΜΑΡ έλαβε 428.203 ευρώ. Πότε θα ξεπληρώσουν τα 415 εκατομμύρια για τα οποία μας λέει ο ΣΥΡΙΖΑ ότι δεν πρέπει κανείς να πάει φυλακή; Όταν ένας πολίτης χρωστάει 50 ευρώ, του παίρνουν το σπίτι! Όταν τα κόμματα χρωστάνε σχεδόν μισό δισεκατομμύριο, δεν υπάρχουν ποινικές ευθύνες για πολιτικά πρόσωπα! Είναι αίσχος και ντροπή αυτό το οποίο λέγεται, αυτό το οποίο γράφεται. Κι είστε κι εσείς υπόλογοι, έχετε κι εσείς ποινικές ευθύνες, διότι ανέφερα προηγουμένως το αόρατο χέρι. Η κατάχρηση εξουσίας αφορά και την πλειοψηφία. Η κατάχρηση εξουσίας αφορά όλους τους Βουλευτές που ψηφίζουν αυτό το πόρισμα που καθαρίζει τα πολιτικά πρόσωπα. Συγκεκριμένα, άρθρο 239 του Ποινικού Κώδικα: «Υπάλληλος στα καθήκοντα του οποίου ανάγεται η δίωξη ή ανάκριση αξιόποινων πράξεων» - εδώ φωτογραφίζεται η εξεταστική επιτροπή της Βουλής που έχει αρμοδιότητα εισαγγελικού λειτουργού - «ο οποίος εν γνώσει του προκαλεί την απαλλαγή υπαιτίων από τη τιμωρία» - αυτό που γίνεται με τα πολιτικά πρόσωπα, δηλαδή προκαλείτε με την ψήφο σας την απαλλαγή των υπευθύνων από τη τιμωρία - «τιμωρείται με κάθειρξη μέχρι δέκα ετών.». Εγώ θα μηνύσω όσους ψηφίσουν αυτό το αίσχος, το οποίο παρουσιάζεται ως πόρισμα εξεταστικής επιτροπής. Υπάρχουν, βεβαίως, η βουλευτική ασυλία και ο νόμος περί ευθύνης υπουργών που καλύπτουν το πολιτικό έγκλημα. Ως πότε θα υπάρχει; Θα υπάρχει ασφαλώς μέχρι η Χρυσή Αυγή να αναλάβει τη διακυβέρνηση αυτής της χώρας. Ας με προσέξουν οι πολίτες που παρακολουθούν: 40% ακατάσχετο θέσπισε η Νέα Δημοκρατία για την κρατική χρηματοδότηση που λαμβάνει. Δηλαδή, αν δεν υπήρχε το ακατάσχετο, ποτέ δεν θα ξεχρέωναν, σύμφωνα με τον κ. Πάσχα, κι εγώ λέω σε τετρακόσια χρόνια. Τώρα που υπάρχει το ακατάσχετο της μισής περίπου κρατικής χρηματοδότησης, θα ξεχρεώσουν σε οκτακόσια χρόνια. Και τι κάνει ο ΣΥΡΙΖΑ; Δεν καταργεί το ακατάσχετο. Κι έρχεται εδώ ο μάρτυρας Σκορδάς, Διευθυντής της Νέας Δημοκρατίας, και στην ερώτησή μου «Πώς θα ξεχρεώσετε τα λεφτά; Πώς θα βγουν τα κλεμμένα να επιστραφούν στον λαό;» μου απαντάει - και νομίζω ότι το εννοούσε κιόλας ο άνθρωπος και δεν ξέρω περί τίνος πρόκειται στην περίπτωση αυτή και ποιος πρέπει να επιληφθεί αυτής της κατάστασης - ότι θα κάνουμε, λέει, εμπορικό τμήμα, όπως έκανε και το Λαϊκό Κόμμα στην Ευρώπη. Και τον ρωτάω: «Τι πουλάγανε;». «Πουλάγανε μπρελόκ και στυλό» μου απαντάει. Με μπρελόκ και στυλό και σανό, θα έλεγα εγώ, θα ξεχρεωθούν τα κλεμμένα των κομμάτων και με γραφείο ταξιδίων, όπως μου είχε πει! Η θέση της Χρυσής Αυγής εδώ, λοιπόν, είναι ξεκάθαρη και περιγράφεται απολύτως στο πόρισμα που έχει καταθέσει ο Λαϊκός Σύνδεσμος - Χρυσή Αυγή. Προτείνουμε να καταργηθεί το ακατάσχετο για την κρατική χρηματοδότηση των κομμάτων και να κατασχεθούν τα πάντα, τα γραφεία, τα ψυγεία, τα τηλέφωνα - όλα «SIEMENS» είναι άλλωστε στα μεγάλα κόμματα - οι πόρτες, τα παράθυρα, ο αέρας, ό,τι έχουν και δεν έχουν. Να κατασχεθούν αυτά τα λεφτά και να πάνε υπέρ του δημοσίου, από το οποίο εκλάπησαν. Αυτή είναι η θέση της Χρυσής Αυγής. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Είμαι ήδη πολύ σύντομος και δεν μπορώ να είμαι πιο σύντομος, γιατί εδώ έχω σωρεία στοιχείων να καταθέσω. Ας αναφερθώ τώρα στα κανάλια. Τα κανάλια δανείστηκαν 1,3 δισεκατομμύρια ευρώ. Είναι απίστευτα αυτά τα ποσά που αναφέρονται εδώ. Είναι αστρονομικά. Είναι ντροπή να βλέπουμε μια ψεύτικη διαμάχη μεταξύ ΣΥΡΙΖΑ και Νέας Δημοκρατίας, που δεν αναφέρεται ούτε ένα όνομα, λες και οι καναλάρχες οι οποίοι εγκλημάτησαν είναι ανώνυμοι. Το 50% από αυτά τα 1,3 δισεκατομμύρια ευρώ έχουν καταστεί ληξιπρόθεσμα. Λόγω της παρουσίας της Χρυσής Αυγής στη συγκεκριμένη εξεταστική επιτροπή οι καναλάρχες υπέστησαν σκληρή εξέταση - δεν τους γλύψαμε, βεβαίως, όπως οι εκπρόσωποι άλλων κομμάτων - και ομολόγησαν εγκλήματα. Είχαμε ομολογία εγκλημάτων, βεβαίως. Είχαμε την περίπτωση Μπόμπολα. Προσέξτε, ο Μπόμπολας ομολογεί ότι έπαιρνε δάνεια, για να πληρώνει τόκους. Όμως, εδώ προκύπτει ότι ένα ποσό απ' αυτά τα χρήματα - για την ακρίβεια 10 εκατομμύρια ευρώ πρόσθετη χρηματοδότηση, αναχρηματοδότηση για την αποπληρωμή τόκων - τα πήρε το 2016. Αυτά τα λεφτά τα πήρε επί ΣΥΡΙΖΑ. Όταν, λοιπόν, η Χρυσή Αυγή καταλήγει σε πόρισμα, αποδίδει ποινικές ευθύνες σε όλους τους Πρωθυπουργούς που έχουν ανεχθεί αυτή την εγκληματική δράση των καναλαρχών, από Σημίτη μέχρι και Τσίπρα, διότι και επί ΣΥΡΙΖΑ, το έτος 2016, ο Μπόμπολας ο οποίος δεν ήξερε να πει τι χρωστάει στο δημόσιο, πήρε άλλα 10 εκατομμύρια ευρώ για να πληρώσει - προσέξτε, όχι για να αποπληρώσει δάνειο - τόκους. Αυτό είναι μια παράνομη πράξη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Βεβαίως, δεν πήρε μόνο αυτά τα λεφτά. Με τον «ΑΚΤΩΡ» έχει πάρει και δημόσια έργα, μέχρι και τα σκουπίδια από τις νομαρχίες, στην Κύπρο, βέβαια, όπως του είπα. Εκεί κάπου ξέχασε τον αδερφό του, ξέχασε πώς λέγεται ο αδερφός του. Αυτό ήταν κάποιο από τα πρωτοφανή που είδαμε σε αυτή την εξεταστική επιτροπή: ο Ψυχάρης να μην μπορεί να μιλήσει, ο Μπόμπολας να ξεχνάει το όνομα του αδερφού του! Ο αδερφός Μπόμπολας, λοιπόν, στην Κύπρο διώκεται για κακουργήματα και σε οποιαδήποτε χώρα του εξωτερικού και να πάει συλλαμβάνεται με διεθνές ένταλμα από την Ιντερπόλ. Μόνο στην Ελλάδα μπορούν και επιβιώνουν ακόμα αυτά τα σαπρόφυτα, δυστυχώς. Ας αναφερθώ τώρα στον Ψυχάρη, ο οποίος ομολόγησε έγκλημα. Δήλωσε…
Κύριε Κασιδιάρη, έχετε τελειώσει.
Κύριε Πρόεδρε, δεν μπορώ να είμαι πιο σύντομος, με συγχωρείτε.
Θα δώσετε τα στοιχεία και στους επόμενους που θα μιλήσουν από την πλευρά σας.
Οι επόμενοι έχουν άλλα στοιχεία, κύριε Πρόεδρε. Προσέξτε λίγο…
Και τι να κάνουμε; Δεν γίνεται διαφορετικά.
Θα ήθελα να εξηγήσω κάτι, γιατί ακούει και ένα μεγάλο κομμάτι του λαού αυτή τη στιγμή. Τα μέλη της συγκεκριμένης επιτροπής έχουν αρμοδιότητα εισαγγελέα και δημοσίου κατήγορου.
Ναι.
Άκουγα προηγουμένως να μιλούν Βουλευτές του ΣΥΡΙΖΑ και της Νέας Δημοκρατίας εκτός Κανονισμού, γιατί έλεγαν για τα μικροπολιτικά τους. Εγώ αυτή τη στιγμή μιλάω για εγκληματικές πράξεις. Τεκμηριώνω εγκληματικές πράξεις και καταθέτω στοιχεία στην Ολομέλεια της Βουλής. Δεν μπορώ να διακόψω, κύριε Πρόεδρε.
Σας παρακαλώ πολύ. Δεν θα σας δώσω παραπάνω από ένα λεπτό και ύστερα θα σας διακόψω.
Κύριε Πρόεδρε, σας παρακαλώ.
Και εγώ σας παρακαλώ, διότι είναι και κακό προηγούμενο για τους επόμενους.
Έχουμε την περίπτωση Ψυχάρη, ο οποίος δηλώνει ότι με αέρα έπαιρνε δάνεια. Ομολογεί ότι είχε συναντήσεις αυτός και ο πατέρας του με τον τραπεζίτη Μαντζούνη, ο οποίος διώκεται για κακουργηματική απιστία εις βάρος του δημοσίου. Εδώ έχουμε ομολογία ενοχής. Εδώ έχουμε ομολογία, η οποία θα έπρεπε απευθείας να τον έχει στείλει στον εισαγγελέα και από εκεί στον Κορυδαλλό. Ας μην αναφερθώ στις βίλλες στην Ερμιόνη, γιατί οι συγκεκριμένοι καναλάρχες έπαιρναν δάνεια με την υπογραφή, με τη σιωπηρή ανοχή όλων των κυβερνήσεων, ακόμα και της σημερινής, για να παίρνουν βίλλες. Η ταινιοθήκη του «MEGA» και του «ΑΝΤ1» - προσέξτε πώς περιγράφονται τα σκάνδαλα και οι εγκληματικές πράξεις - εκτιμήθηκε 567 εκατομμύρια ευρώ, από τα κανάλια και όχι από διεθνείς οίκους, όπως λένε ψευδώς, όταν το «ALTER» και το σήμα του είχε αποτιμηθεί 767 εκατομμύρια ευρώ. Ήρθε εδώ ο μάρτυρας Λιαρέλης και λέει «Έπαιρνα μισθό 12.000 ευρώ». Και δεν έχει επιστραφεί ούτε μισό ευρώ στο δημόσιο! Και όταν το «ALTER» πτώχευσε, όλα τα άυλα στον πλειστηριασμό, τα σήματα και οι ταινιοθήκες, μηδέν ευρώ! Ας αναφερθώ και στον Κυριακού του «ΑΝΤ1», για τον οποίο ερωτώ και θέλω μια επίσημη απάντηση από τον Πρόεδρο.
Κύριε Κασιδιάρη, έχετε τελειώσει.
Γιατί δεν ήρθε, κύριε Πρόεδρε, ο επικεφαλής του Ομίλου «ΑΝΤ1» στην επιτροπή; Μπορείτε να μου απαντήσετε;
Καταλάβατε τι σας είπα; Έχετε τελειώσει. Τα υπόλοιπα στοιχεία…
Μήπως γιατί ο κ. Χατζηνικολάου βγήκε χθες…
Σταματήστε να μιλάτε και ακούστε.
Όχι, δεν μπορώ να σταματήσω να μιλάω, κύριε Πρόεδρε, και εσείς δεν έχετε δικαίωμα να με σταματήσετε από το να μιλάω.
Όχι, μπορείτε, διότι θα μιλήσει ο Πρόεδρος της Χρυσής Αυγής και άλλοι τρεις Βουλευτές.
Πολύ ωραία.
Δώστε τα στοιχεία εκεί. Σας αφαιρώ τον λόγο.
Θα μιλήσουν. Έχουν άλλα στοιχεία οι συνάδελφοι να παρουσιάσουν…
Με αντιληφθήκατε; Σας αφαιρώ τον λόγο.
Μου αφαιρείτε τον λόγο; Ωραία. Δέχομαι τη λογοκρισία και σας δίνω τον λόγο μου ότι θα κάτσω κάτω. Πείτε μου, σας παρακαλώ, ποιο αόρατο χέρι από τον ΣΥΡΙΖΑ έσβησε τις ποινικές ευθύνες Στουρνάρα και κάθομαι αμέσως στη θέση μου. Ήταν το Τσίπρας; Ήσασταν εσείς, ως Πρόεδρος της Βουλής;
Να είστε καλά!
Ποιος έσβησε τις ποινικές ευθύνες Στουρνάρα και πέταξε το αρχικό πόρισμα και έφερε ένα νεότερο πόρισμα στο οποίο καθάριζαν όλοι οι διεφθαρμένοι πολιτικοί;
Ωραία!
Απαντήστε μου αυτό. Δώστε μου αυτό το όνομα και έχετε τον λόγο μου ότι θα καθίσω κάτω.
Μέσω της ρητορικής σας ερώτησης είπατε αυτά που θέλετε…
Δεν είναι ρητορική η ερώτηση, εκτός εάν εννοείτε ότι είναι ο Τσίπρας, διότι δεν μπορούσε κανείς άλλος να σταματήσει αυτό το έγκλημα.
Είπατε αυτά που θέλετε. Ευχαριστώ πολύ. Δεν έχετε πλέον τον λόγο. Προσθέσατε. Κλείσαμε.
Κύριε Πρόεδρε, συνηθίσαμε από τη δημόσια τηλεόραση του ΣΥΡΙΖΑ να μας λογοκρίνει. Τώρα, θα το συνηθίσουμε και στη Βουλή;
Να είστε καλά.
Εγώ είμαι πολύ καλά. Εσείς δεν πρέπει να αισθάνεστε καλά μετά απ' όλη αυτή την άθλια συγκάλυψη ποινικών αδικημάτων.
Έχουμε κλείσει μετά από είκοσι λεπτά.
Θέλω ακόμα λίγα λεπτά για να ολοκληρώσω.
Δεν πέφτω εγώ σε αυτό το επίπεδο να σας απαντήσω σε αυτά τα οποία λέτε. Έχετε ολοκληρώσει. Παρακαλώ πολύ, σας αφαιρώ τον λόγο.
Θέλω να τονίσω, κλείνοντας, τα ψέματα τα οποία αναφέρονται στο πόρισμα του ΣΥΡΙΖΑ.
Έχετε κλείσει τέσσερις φορές.
Ο ΣΥΡΙΖΑ, λοιπόν, λέει ότι τα δικά του δάνεια και του ΚΚΕ…
Ακούσατε ότι έχετε κλείσει τέσσερις φορές; Τώρα τι θέλετε;
…δεν είναι ληξιπρόθεσμα.
Τι θέλετε ακριβώς; Γιατί το συνεχίζετε;
Ο ΣΥΡΙΖΑ, λοιπόν, λέει ότι τα δικά του δάνεια και του ΚΚΕ δεν είναι ληξιπρόθεσμα. Αυτό αναφέρει ο κ. Λάππας στο πόρισμα το οποίο διένειμε. Αν διαβάσετε, όμως…
Παρακαλώ, έχετε κλείσει! Παρακαλώ πολύ, να αφαιρεθεί ο λόγος!
…
Παρακαλώ, κλείστε το μικρόφωνο!
…
Μπράβο! «Κλείστε τα μικρόφωνα!»
Μπράβο!
…
Κύριε Κασιδιάρη, καθίστε κάτω
…
Κύριε Κασιδιάρη, για να μη δημιουργείτε εντυπώσεις, όλα αυτά τα στοιχεία έχουν δοθεί σε δημόσιες συνεδριάσεις. Καταλάβατε;
…
Ζήτω η δημοκρατία!
Περιμένετε ένα λεπτό, για να ακούσετε και εσείς. Όλα αυτά τα στοιχεία σε δημόσιες συνεδριάσεις καταλεπτώς και λεπτομερειακά και διά του κ. Κασιδιάρη έχουν ακουστεί.
…
Τώρα πες τα μόνος σου!
…
Σταματήστε!
…
Δεν κρύφτηκε τίποτα. Κανένα από τα στοιχεία που αναφέρατε δεν είναι εκτός δημόσιου λόγου. Όλα σε δημόσιες συνεδριάσεις της επιτροπής, με την ανακριτική διαδικασία που και ο ίδιος ο κ. Κασιδιάρης εξήσκησε επί ώρες, έχουν ακουστεί. Δεν έγινε λογοκρισία σε κανένα στοιχείο, για κανένα πρόσωπο και για κανένα ποσό.
Όλο αλήθειες!
Άρα η επανάληψη εδώ πέραν του χρόνου ήταν απλώς για τη δημιουργία εντυπώσεων και για να ξεστρατίσει η διαδικασία. Γι' αυτό διέκοψα τη διαδικασία. Εντάξει; Να είμαστε εξηγημένοι. Δημοκρατία εκατό τοις εκατό απέναντι σε αυτούς που την αρνούνται και το γνωρίζετε πολύ καλά. Σας παρακαλώ πολύ.
Καλά που είναι η Χρυσή Αυγή εδώ και μαθαίνει ο λαός!
Ο επόμενος ομιλητής είναι ο κ. Κουτσούκος. Παρακαλώ, κύριε συνάδελφε.
Ποτέ δεν ακούγονται ονόματα, κύριε Πρόεδρε, εδώ.
Θα υποβάλετε εσείς στα υπόλοιπα κόμματα τον τύπο της κατάθεσης του πορίσματος; Σας παρακαλώ πολύ!
Ας επιτρέψουμε, όμως, σε αυτούς που λένε ονόματα να τα πουν, κύριε Πρόεδρε.
Και το εξέθεσε αυτό. Μίλησε είκοσι λεπτά ο εισηγητής σας, το καταλάβατε; Και έχετε άλλους τέσσερις εισηγητές και τα λέγατε και επί έξι μήνες. Σας παρακαλώ!
Σε αυτή την Αίθουσα έχουν μιλήσει περί ανέμων και υδάτων. Και για ένα τόσο σοβαρό θέμα! Ήμαρτον!
Σας παρακαλώ πολύ! Λοιπόν, θα μιλήσει ο Πρόεδρός σας σε λίγες ώρες. Σας παρακαλώ! Κύριε Κουτσούκο, παρακαλώ, έχετε τον λόγο. Με συγχωρείτε για την ένταση, αλλά τα πράγματα πρέπει να μπαίνουν στη θέση τους - έτσι; - από κάθε άποψη και προς όλους.
Έτσι ακριβώς είναι, κύριε Πρόεδρε, αλλά πιστεύω να έχει συναίσθηση η Πλειοψηφία, πού οδηγεί μια τυφλή ρητορεία μίσους και μια προσπάθεια απόδοσης ποινικών ευθυνών μέσα από μεθοδεύσεις τέτοιου τύπου, δυστυχώς.
Το ΠΑΣΟΚ! Αν είναι δυνατόν!
… (δεν ακούστηκε)
Τράβα, ρε φασίστα!
Τώρα τι θα κάνουμε! Σας παρακαλώ! Τι πράγματα είναι αυτά;
Να χρωστάτε χάρη που δεν σας έχουν μέσα, φυλακή!
Παρακαλώ, κύριε Κουτσούκο, έχετε τον λόγο.
Κυρίες και κύριοι συνάδελφοι, η χώρα βρίσκεται σε μια πολύ δύσκολη συγκυρία, εγκλωβισμένη στα αδιέξοδα της κυβερνητικής πολιτικής. Το αφήγημα του ΣΥΡΙΖΑ καταρρέει διαρκώς, μέρα με τη μέρα. Και η ελπίδα που έταξε στον λαό γίνεται βρόγχος που τον πνίγει. Οι τυχοδιωκτισμοί μπορεί να οδηγήσουν σε τραγικές εξελίξεις. Ο κ. Τσίπρας ζήτησε πολλές φορές υποστυλώματα της καταρρέουσας πολιτικής του και της αποδιαρθρούμενης κοινωνικής του επιρροής στη δήθεν μάχη κατά της διαπλοκής και των συμφερόντων. Το έχει κάνει πάρα πολλές φορές εδώ στη Βουλή με δύο προ ημερησίας συζητήσεις για τη δικαιοσύνη και τη διαφθορά και σε κάθε δημόσια παρέμβασή του. Ο κ. Τσίπρας ξιφουλκούσε κάθε φορά κατά της διαπλοκής. Κατάγγειλε, κατά τη γνώμη του, συγκεκριμένα σκάνδαλα. Εδώ από αυτό το Βήμα παρουσίασε τα δεκατρία σκάνδαλα της προηγούμενης κυβέρνησης, τα οποία όμως δεν τόλμησε να καταργήσει με έναν νόμο και ένα άρθρο, όπως θα καταργούσε τα μνημόνια, όταν τον προκάλεσε η κ. Γεννηματά. Την ίδια ώρα που η Κυβέρνηση πολεμούσε τη διαπλοκή των προηγουμένων, εννοείται, ένα ολόκληρο σχέδιο αναδασμού συμφερόντων βρίσκεται σε εξέλιξη και ο ΣΥΡΙΖΑ μαζί με τον ακροδεξιό εταίρο του βυθίζονται σε κάθε λογής διαμεσολαβήσεις, στις κατ' εξαίρεση αναθέσεις, στις προσπάθειες ελέγχου των μέσων μαζικής ενημέρωσης, στην προσπάθεια δηλαδή να μετατρέψει τη ρητορεία της καταγγελίας σε έλεγχο από τα μέσα, να βρει νέα στηρίγματα για την παράταση της παραμονής του στην εξουσία. Ο σχεδιασμός για την εξεταστική για τα δάνεια των κομμάτων και των μέσων μαζικής ενημέρωσης, το πόρισμα της οποίας συζητούμε σήμερα, πέρα από τον αντιπερισπασμό υποστύλωσης μιας καταρρέουσας πολιτικής, εξυπηρετούσε ταυτόχρονα και δύο άλλους στόχους: Να δικαιώσει αναδρομικά μια μειοψηφική πολιτική δύναμη που έγινε ρεύμα πλειοψηφίας από τον συνδυασμό των επιπτώσεων της κρίσης και των ψεμάτων, αναδεικνύοντας το λεγόμενο «τρίγωνο της διαπλοκής», τράπεζες, μέσα μαζικής ενημέρωσης, κόμματα, ως τον καθοριστικό παράγοντα διαμόρφωσης των πολιτικών συσχετισμών της Μεταπολίτευσης και ταυτόχρονα να σπιλώσει τους πολιτικούς του αντιπάλους, και κυρίως το ΠΑΣΟΚ, στην απέλπιδα προσπάθεια αναχαίτισης της διαπιστούμενης αλλαγής των πολιτικών συσχετισμών. Η ιστορία, όμως, κυρίες και κύριοι συνάδελφοι, δεν μπορεί να ξαναγραφτεί από μια ευκαιριακή πλειοψηφία, η οποία μάλιστα έχει ως εσωτερική συνιστώσα αυτούς που ευθύνονται για τον δημοσιονομικό εκτροχιασμό της χώρας την περίοδο 2004-2009. Σε ό,τι αφορά τους πολιτικούς τακτικισμούς και τις σκοπιμότητες της πολιτικής επιβίωσης και παραμονής στην εξουσία, ο ΣΥΡΙΖΑ μάς έχει συνηθίσει μέχρι σημείου να διακυβεύει κάθε φορά τις τύχες της χώρας. Σε ό,τι, όμως, αφορά τους συσχετισμούς της Μεταπολίτευσης και κυρίως στο μεγάλο ρεύμα της αλλαγής, η θεώρησή του αυτή δεν είναι ούτε αριστερή ούτε προοδευτική, καθώς αγνοεί τα κοινωνικά δεδομένα και τα ιδεολογικά ρεύματα που καθόρισαν τις εξελίξεις. Η προαγγελία του Κυβερνητικού Εκπροσώπου ότι η μάχη κατά της διαπλοκής τώρα αρχίζει, αποδεικνύει εξάλλου ότι στο ακροατήριο στο οποίο απευθύνεται ο ΣΥΡΙΖΑ κανένας δεν έχει πειστεί ότι κτυπήθηκε η διαπλοκή - το αντίθετο μάλιστα - και άρα έπρεπε να γίνει μια νέα αρχή. Όμως, το πόρισμα της Πλειοψηφίας των ΣΥΡΙΖΑ - ΑΝΕΛ όχι μόνο δεν είναι νέα αρχή, αλλά είναι η ταφόπλακα του λάκκου που συστηματικά έσκαβε ο ΣΥΡΙΖΑ, για να πέσει ο ίδιος μέσα. Θα εξηγήσω αναλυτικά αυτή την πολιτική εκτίμηση σε τέσσερις βασικούς άξονες: Ο ένας είναι η αμεροληψία του πορίσματος, που δεν υπάρχει. Ο δεύτερος είναι αυτός που ο κ. Μπαλωμενάκης είπε «άνθρακας ο θησαυρός των πολιτικών ευθυνών».
Το αντίθετο είπαμε!
Ο τρίτος άξονας είναι η στοχοποίηση του ΠΑΣΟΚ και ο τέταρτος είναι η απόκρυψη των οικονομικών του ΣΥΡΙΖΑ και η επερχόμενη οικονομική χρεοκοπία, πέρα από την πολιτική και ιδεολογική σας χρεοκοπία. Σε αυτούς τους τέσσερις άξονες θα τοποθετηθώ και, αν θέλετε, ακούστε τα, για να μη θεωρηθείτε κι εσείς πολιτικοί υπεύθυνοι και έχετε και ποινικές ευθύνες για την επερχόμενη χρεοκοπία του κόμματός σας, κύριε Μπαλωμενάκη, όπως κατηγορήσατε τους προηγούμενους. Έρχομαι, λοιπόν, στο πρώτο θέμα που αφορά την αμεροληψία και την αντικειμενικότητα. Ξεκίνησε η εξεταστική επιτροπή και ο κ. Λοβέρδος προσπάθησε να θέσει μερικούς κανόνες, για να λειτουργήσει η εξεταστική επιτροπή σε ό,τι αφορά το πλαίσιο των ερωτήσεων των μαρτύρων και τη διαδικασία. Και στο τέλος προσπάθησε να εξαχθούν κοινά συμπεράσματα, αν όχι στις εκτιμήσεις, τουλάχιστον στο νομικό πλαίσιο, στις ποσοτικοποιήσεις των στοιχείων και στις προτάσεις για το ξεπέρασμα των προβλημάτων. Όλα αυτά τα απορρίψατε, γιατί είχατε προαποφασίσει να βγάλετε ένα δικό σας πόρισμα. Και βεβαίως γι' αυτόν τον χαρακτήρα του πορίσματος υπεύθυνοι δεν είναι οι συνάδελφοι του ΣΥΡΙΖΑ που μετείχαν στην εξεταστική επιτροπή, αλλά άλλο κέντρο, το κέντρο του Μαξίμου. Γι' αυτό υπήρξαν οι αλλεπάλληλες διαρροές με αλληλοσυγκρουόμενα αποτελέσματα και γι' αυτό γελοιοποιηθήκατε. Επιδοθήκατε δηλαδή σε μια συρραφή του πορίσματος με μια περίεργη, αν όχι ανεξήγητη, για μας, κοπτορραπτική που άλλος έμπαινε και άλλος έβγαινε. Έβγαινε ο Στουρνάρας, έμπαινε ο Αναστασιάδης. Αυτή είναι η κοπτορραπτική που κάνατε για να βγάλετε το τελικό συμπέρασμα. Αρνηθήκατε την εξέταση μαρτύρων, για να προστατεύσετε κυβερνητικά στελέχη, όπως την εξέταση του κ. Δαβαράκη που είχε δηλώσει ότι έπαιρνε χρήματα από τον κ. Παππά για το μέσο, για να προπαγανδίζει την πολιτική του ΣΥΡΙΖΑ. Μάλιστα, ο Βουλευτής μας κ. Παπαθεοδώρου έχει καταθέσει επίκαιρη ερώτηση προς τον κ. Παππά από τον Νοέμβρη ζητώντας του να μας πει από ποιο ταμείο πλήρωνε τον κ. Δαβαράκη. Την ερώτηση αυτή την επανακαταθέτει κάθε εβδομάδα και ο κ. Παππάς αρνείται να έρθει στη Βουλή. Και επειδή άκουσα από τον Πρόεδρο ότι θα μιλήσει, του απευθύνω από εδώ την πρόκληση να μας πει σήμερα από ποιο ταμείο πλήρωνε τον κ. Δαβαράκη. Επίσης, αρνηθήκατε τους μάρτυρες Γιαννίκο του «ALTER» και Οικονομόπουλο της «ΕΛΕΥΘΕΡΟΤΥΠΙΑΣ». Αλήθεια, ποιους θέλατε να προστατεύσετε; Κυρίες και κύριοι συνάδελφοι, επιλέξατε τελικά την πεπατημένη των εξεταστικών από το 1989, που ρίχνει το επίπεδο της Βουλής και καταρρακώνει στα μάτια της κοινής γνώμης το αποτέλεσμα και το κύρος των εξεταστικών. Χαρακτηριστικό παράδειγμα των μεθοδεύσεών σας - γι' αυτό αναφέρομαι στη μεροληψία - είναι το non paper που κυκλοφόρησε τη Δευτέρα το βράδυ, στις 23 του μήνα, το Μέγαρο Μαξίμου, που άφηνε υπόνοιες για κακουργηματικού χαρακτήρα πράξεις και ποινικές ευθύνες, αλλοιώνοντας όλο το περιεχόμενο του πορίσματος. Και είναι να απορεί κανένας πώς πριν καθαρογραφεί το πόρισμα αυτών των επτακοσίων εβδομήντα τόσων σελίδων πρόλαβαν εκεί στου Μαξίμου να το διαβάσουν και να βγάλουν αυτό το non paper. Έχουν πάρει τόσο μεγάλη φόρα διαβάζοντας αυτά τα μνημόνια των χιλιάδων σελίδων, που τόσο πολύ γρήγορα διαβάζουν και βγάζουν συμπεράσματα; Τα λέω αυτά, για να αποδείξω ότι δεν υπήρχε αμεροληψία, αλλά αντίθετα υπήρχε σχεδιασμός. Δεύτερος άξονας. Το πόρισμα, κυρίες και κύριοι συνάδελφοι, διατυπώνει τώρα γνωστές διαπιστώσεις και επαναλαμβάνει γνωστά στοιχεία. Αυτό το λέω, γιατί από τα στοιχεία που ήταν γνωστά μέχρι να ξεκινήσει η εξεταστική επιτροπή, δηλαδή από τα εισαγγελικά πορίσματα - δύο τον αριθμό - του κ. Καλούδη και του κ. Δραγάτση, από την έκθεση της Τράπεζας της Ελλάδος που είχε διαταχθεί κατόπιν εισαγγελικής παραγγελίας, άλλα και από τα στοιχεία της κοινοβουλευτικής διαδικασίας - τα οποία κατέθεσα εδώ τον Απρίλιο, όταν συζητούσαμε για τη σύσταση εξεταστικής επιτροπής - ήταν γνωστά όλα τα μεγέθη, όπως το ύψος των δανείων, αλλά και το ποιες ήταν οι καθυστερήσεις επ' αυτών. Μάλιστα, ήταν γνωστό - το είχε πει ο κ. Παπαγγελόπουλος - ότι έχουν ασκηθεί και ποινικές διώξεις. Αυτά ήταν γνωστά και αυτά επαναλαμβάνονται στο πόρισμα. Οι καταθέσεις όλων των μαρτύρων επιβεβαίωσαν αυτά τα στοιχεία, κυρίες και κύριοι συνάδελφοι. Και δυστυχώς - για εσάς δυστυχώς - δεν μπορέσατε από τις καταθέσεις και από τα στοιχεία να τεκμηριώσετε ότι υπάρχουν πολιτικές ευθύνες προσώπων, καθώς αποδείχτηκε ότι όλες οι χορηγήσεις και όλες οι διαδικασίες είχαν γίνει με βάση το νομοθετικό πλαίσιο που διέπει το τραπεζικό σύστημα και με αποφάσεις των συλλογικών οργάνων των τραπεζών. Έτσι κατέρρευσε το σχέδιό σας για να αποδώσετε ποινικές ευθύνες. Το μόνο που αποδείχθηκε, έχει να κάνει με τις ευθύνες του ΣΥΡΙΖΑ και του κ. Τσίπρα, διότι η γνωστή του επιστολή - του 2010- ήταν η μόνη πολιτική παρέμβαση που υπήρχε σε αυτή τη διαδικασία. Κατέρρευσε, επίσης, μέσα και από αυτή την διαδικασία, αυτή η χιλιοειπωμένη προπαγάνδα του ΣΥΡΙΖΑ, των ΑΝΕΛ, των φασιστοειδών κάθε μορφής και των λαϊκιστών και των συνεργατών τους, ότι τα δάνεια των κομμάτων και των μέσων μαζικής ενημέρωσης ευθύνονται για την χρεοκοπία, για την κρίση, καθώς, κυρίες και κύριοι συνάδελφοι, αυτά τα δάνεια αθροιστικά είναι περίπου 1,7 δισεκατομμύρια όταν το σύνολο των δανειοδοτήσεων είναι πάνω από 200 δισεκατομμύρια και τα ληξιπρόθεσμα, μη εξυπηρετούμενα δάνεια είναι στο 50%, 107 δισεκατομμύρια. Συγκρίνετε τα μεγέθη για να βγάλετε συμπέρασμα και να δείτε πού οδηγεί ο λαϊκισμός και η προπαγάνδα, που τελικά στρέφεται κατά της ίδιας της δημοκρατίας.
Αυτό λέει το πόρισμα;
Αυτό λέει το πόρισμα, κύριε Λάππα. Αυτό λέει! Εκτός και αν δεν τα διαβάσατε καλά, εσείς που τα γράφατε.
Κύριε Λάππα, παρακαλώ, μη διακόπτετε. Θα μιλήσετε στη συνέχεια. Παρακαλώ πολύ! Να μη γράφονται στα Πρακτικά οι διακοπές από κάτω, εκτός αν προκαλούνται από τον ομιλητή.
Και συγχαρητήρια που κουραστήκατε τόσο πολύ για να τα γράψετε, γιατί τα ξέραμε! Κυρίες και κύριοι συνάδελφοι, αναδεικνύεται από το πόρισμα ότι τα κόμματα και τα μέσα μαζικής ενημέρωσης ακολούθησαν μία πολιτική υπερβολικού δανεισμού την περίοδο των παχέων αγελάδων. Και από αυτή τη διαδικασία δεν είναι αμέτοχος κανένας από όσους βρίσκονται μέσα σε αυτή την Αίθουσα για να κουνάει το δάκτυλό του στους άλλους. Και με την ευκαιρία, κύριε Πρόεδρε, έχει ανακοινώσει ο κ. Τσίπρας μία πρωτοβουλία για την αντιμετώπιση των υπερχρεωμένων μέσων μαζικής ενημέρωσης. Η κ. Γεννηματά του πρότεινε σήμερα μία διακομματική επιτροπή και περιμένουμε να υπάρξει αυτή η πρωτοβουλία χάριν της ελευθεροτυπίας, της πολυφωνίας και του δημόσιου συμφέροντος. Η τρίτη τώρα παρατήρησή μου, ο τρίτος άξονας που θα τοποθετηθούμε, είναι η μεροληψία κατά του ΠΑΣΟΚ και η στοχοποίηση. Όλοι, κυρίες και κύριοι συνάδελφοι, γνωρίζουμε ότι ήρθαν τα πάνω - κάτω στη δημόσια ζωή του τόπου. Από αυτόν τον κανόνα δεν θα μπορούσε να εξαιρεθεί φυσικά και το ΠΑΣΟΚ, διότι μόνο ανέλαβε την ευθύνη για να μην χρεοκοπήσει η χώρα το 2010 και το πλήρωσε, κάτω από τον ορυμαγδό των ψεμάτων, με δραματική μείωση των εκλογικών του ποσοστών. Εάν δεν είχε συμβεί η ανατροπή αυτή, με τα δεδομένα που έφερε η κρίση, η κρατική επιχορήγηση του ΠΑΣΟΚ θα ήταν 20 με 25 εκατομμύρια τον χρόνο και δεν θα είχε κανένα πρόβλημα να ανταποκριθεί στις υποχρεώσεις του. Αφιερώσατε, λοιπόν, στο ΠΑΣΟΚ τον περισσότερο χώρο του πορίσματος. Πενήντα μία σελίδες για το ΠΑΣΟΚ, μόνο είκοσι τέσσερις σελίδες για τη Νέα Δημοκρατία και μόνο έξι σελίδες για τον ΣΥΡΙΖΑ. Κοινωνία αγγέλων! Και αυτό το κάνατε για να μας στοχοποιήσετε και να πείτε ότι εμείς, κυρίες και κύριοι συνάδελφοι, κάναμε σπατάλες και στη διαχείρισή μας και στις εκλογικές μας δαπάνες. Με τα μέτρα της σημερινής εποχής, ναι. Ας θυμηθούμε, όμως, πώς γίνονταν οι εκλογές πριν το 2010, κυρίες και κύριοι συνάδελφοι, με την απλή αριθμητική: Ας πάρουμε, λοιπόν, ως χρόνο καμπής το 2010. Το ΠΑΣΟΚ είχε λειτουργικά έξοδα 25 εκατομμύρια και ποσοστό 45%. Ο ΣΥΡΙΖΑ είχε λειτουργικά έξοδα 4,2 εκατομμύρια και ποσοστό 4,5%. Δηλαδή, το ΠΑΣΟΚ είχε 500 χιλιάδες έξοδα για κάθε μονάδα του ποσοστού του και ο ΣΥΡΙΖΑ είχε 1 εκατομμύριο για κάθε μονάδα του ποσοστού του, τα διπλάσια από το ΠΑΣΟΚ και κατηγορείτε εμάς για σπατάλες; Τα έχετε διαβάσει αυτά στους ισολογισμούς του ΣΥΡΙΖΑ, κύριε Λάππα και κύριε Μπαλωμενάκη; Ας πάμε στις εκλογικές δαπάνες: Το ΠΑΣΟΚ το 2009 με ποσοστό 45% χάλασε 24 εκατομμύρια, ενώ ο ΣΥΡΙΖΑ με ποσοστό 4,5%, 2,5 εκατομμύρια, δηλαδή, περίπου 500 χιλιάδες ανά μονάδα και εμείς και εσείς. Γιατί εμείς κάναμε παραπάνω δαπάνες και σπατάλες και εσείς δεν κάνατε; Και μπορώ να συνεχίσω, αν θέλουμε να πάρουμε όλες τις εκλογικές αναμετρήσεις, για να μας πείτε και πόσα χαλάσατε στην εκλογική αναμέτρηση του 2015, που δεν ξέρουμε ακόμη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ακούστε, επειδή εγώ είμαι κατηγορούμενος - όχι εγώ προσωπικά, το ΠΑΣΟΚ - και μάλιστα μερικοί από εμάς έχουν και ποινικές ευθύνες, με όσα είπε ο κ. Μπαλωμενάκης - ξέρετε ότι στα δικαστήρια δίνουν περισσότερο χρόνο στους κατηγορούμενους.
Εντελώς. Από το πρωί μέχρι το βράδυ.
Όχι, όχι…
Εννοώ εκεί, στα δικαστήρια. Μόνον που εδώ συμφωνήσαμε μια διαδικασία.
Συμφωνήσαμε. Θα είμαι…
Έχετε τρία λεπτά, κύριε Κουτσούκο.
Λέω, λοιπόν, για τον υπερβολικό δανεισμό. Το ΠΑΣΟΚ με 45% είχε 110 εκατομμύρια το 2009, ενώ ο ΣΥΡΙΖΑ με 4,5% είχε 8,5 εκατομμύρια. Αυτό σημαίνει ότι το ΠΑΣΟΚ είχε δανεισμό 2,4 φορές πάνω από τα ποσοστά του και ο ΣΥΡΙΖΑ 1,8. Και επειδή ο ΣΥΡΙΖΑ θα δεν μπορούσε να ανταποκριθεί, πήρατε και το δάνειο των 8,5 εκατομμυρίων με τη γνωστή επιστολή του κ. Τσίπρα. Αυτά τα έχετε ξεχάσει στο πόρισμά σας, όπως ξεχάσατε ότι το ΠΑΣΟΚ με τον ν.323 πήρε πολιτικές αποφάσεις, για να μειωθούν οι εκλογικές δαπάνες που οδηγούσαν σε υπερδανεισμό, ότι το ΠΑΣΟΚ ψήφισε τη μείωση της εκλογικής επιχορήγησης, ν.4304/2014, την οποία την καταψηφίσατε και πήγατε την προηγούμενη να εκχωρήσετε τα ποσοστά σας για να πάρετε δάνειο. Όμως, κυρίες και κύριοι συνάδελφοι, έχετε κάνει ένα ατόπημα, ένα πάρα πολύ σημαντικό ατόπημα: Για να βγάλετε τα πορίσματα και τα συμπεράσματα που θέλατε, διαστρεβλώσατε την κατάθεση του κ. Σαλαγιάννη και αναγκάστηκε να στείλει τη Δευτέρα επιστολή στον Πρόεδρο της Βουλής. Και τη διαστρεβλώσατε σε τέσσερα σημεία: Το πρώτο σημείο είναι εκείνο που λέει το πόρισμά σας ότι το ΠΑΣΟΚ δεν πλήρωσε ποτέ τίποτα. Ο κ. Σαλαγιάννης έχει καταθέσει τους ισολογισμούς που δείχνουν ότι το 2009 και το 2010 πληρώσαμε 61 εκατομμύρια, έχει καταθέσει τα στοιχεία που δείχνουν ότι το 2013 πληρώσαμε 2.300.000, ότι το 2014 πληρώσαμε 820.000 και ότι το 2015 πληρώσαμε 900.000. Λέει, επίσης, ότι εξακολουθούμε να εξυπηρετούμε τα δάνειά μας και όσο ζούμε και αναπνέουμε και εμείς και τα παιδιά μας και τα εγγόνια μας, θα πληρώνουμε και πως όταν θα μεγαλώσουν τα ποσοστά μας, όπως φαίνεται, θα εξυπηρετήσουμε με καλύτερους όρους τα δάνειά μας. Αυτά λέει ο κ. Σαλαγιάννης και τα αποκρύβετε. Επίσης, αποκρύβετε αυτό που είπε ο κ. Σαλαγιάννης, ότι η εκχώρηση που έκανε ο κ. Σπυρόπουλος, αφορούσε προσδοκώμενες κρατικές επιχορηγήσεις 20 με 25 εκατομμύρια και όχι 20 εκατομμύρια όπως γράφετε. Κυρίως, κυρίες και κύριοι συνάδελφοι, λέτε αυτό που ο κ. Μπαλωμενάκης επανέλαβε με περισσό - θέλω να πω - θράσος εδώ - και το θεωρώ ντροπή - , ότι υπήρχαν στο ταμείο του ΠΑΣΟΚ 15 εκατομμύρια.
Το λένε πέντε ελεγκτές.
Και ο κ. Σαλαγιάννης και οι ελεγκτικές εταιρείες έχουν πει ότι αυτό ήταν λογιστικό. Και αυτό το λογιστικό ερχόταν από το 2007 και αποσβέστηκε στα βιβλία. Και έχει πει χαρακτηριστικά ο κ. Σαλαγιάννης, «Μακάρι να είχαμε αυτά τα χρήματα». Τέλος, έχετε αποκρύψει τη δήλωση του κ. Σαλαγιάννη, ότι σε αυτόν τον έλεγχο που έκανε ο ίδιος και στον απολογισμό που έκανε στο συνέδριο ενώπιον τεσσάρων χιλιάδων ανθρώπων, δεν είπε πουθενά για διαχειριστικές ευθύνες. Κύριε Πρόεδρε, κυρίες και κύριοι συνάδελφοι, θέλω να έρθω εν τάχει στις ευθύνες τις δικές σας και του ΣΥΡΙΖΑ.
Παρακαλώ, θα είναι για ένα λεπτό ακριβώς.
Αν, κυρίες και κύριοι συνάδελφοι, με βάση τις διαφαινόμενες δημοσκοπήσεις πάρετε ένα 20% - είναι βέβαιο, όμως, ότι θα πάρετε παρακάτω - το σύνολο των εσόδων σας, μαζί με τις εισφορές των Βουλευτών σας, δεν θα ξεπεράσει τα 3 εκατομμύρια. Τα λειτουργικά έξοδα του ΣΥΡΙΖΑ είναι 4,5 εκατομμύρια. Πώς θα λειτουργήσει ο ΣΥΡΙΖΑ; Για αυτό αναφέρθηκα στη χρεοκοπία, στις ευθύνες σας για χρεοκοπία. Αυτά τα λέω, για να μην βγάζετε εύκολα συμπεράσματα και να κατηγορείτε τους άλλους. Εμείς, κυρίες και κύριοι συνάδελφοι, ξέρουμε ότι αυτή τη στιγμή που κατηγορείτε εμάς, γίνεται αυτό που είπα νωρίτερα, ένας αναδασμός συμφερόντων, μεσολαβήσεις, συμβάσεις κ.ο.κ. ότι έχετε χαλάσει από νωρίς, ότι μπήκατε βαθιά στη διαπλοκή. Καλούμε, λοιπόν, εσάς, σαν Πλειοψηφία, σαν Βουλευτές, αν όντως έχετε στόχο να κτυπήσετε τη διαπλοκή - και δεν πιστεύω ότι έχετε κανένα συμφέρον να καταλογίσετε ευθύνες σε αυτούς που κατατμίζουν τα δημόσια έργα για να πάρει ο Καλογρίτσας τις δουλειές, τις εγγυητικές, να πάει στην Attica Bank, για να στήσει το «ΣΥΡΙΖΑ Channel» - να τοποθετηθείτε και να πάρετε ευθύνη απέναντι στο γεγονός ότι η κομματική σας εφημερίδα έχει μέτοχο μια offshore. Και σας προκαλέσαμε να πείτε ποια είναι και δεν την είπατε. Για όλα αυτά, έχετε κι εσείς μια ευθύνη. Και τελειώνω με τούτο, κύριε Πρόεδρε: Τα περί διαπλοκής εμείς τα έχουμε ακούσει από το 1989, τα ακούσαμε και από τον Μπαϊρακτάρη με τα σουβλάκια του κ. Καραμανλή. Συμπέρασμα δεν βγήκε, αποτέλεσμα δεν υπήρξε. Ξέρετε γιατί; Γιατί ο ένας κυνηγάει τη διαπλοκή του άλλου και έτσι βρισκόμαστε πάντα στο ίδιο σημείο. Εάν, κυρίες και κύριοι συνάδελφοι, θέλετε να μιλήσουμε για τις μεγάλες ανατροπές που θα αποκαταστήσουν το πολιτικό σύστημα, τις μεγάλες θεσμικές αλλαγές, πρέπει να υπάρξει αλλαγή των πολιτικών συσχετισμών, για να επιβληθεί μια άλλη πολιτική εθνικής συνεννόησης που μπορεί να βγάλει τη χώρα από την κρίση. Αλλιώς, θα βράζουμε, δυστυχώς, στο ζουμί μας.
Ευχαριστούμε.
Υστερόγραφο…
Τι υστερόγραφα στα είκοσι λεπτά;
Κύριε Μπαλωμενάκη, μπορείτε να μας πείτε σε ποια σελίδα ή σε ποιες σελίδες αυτού του πορίσματος αναφέρονται οι ποινικές ευθύνες των συνδεδεμένων ηγετικών στελεχών, αυτή η συκοφαντία που εκστομίσατε από αυτό εδώ το Βήμα;
Μπορώ, αλλά θα πρέπει να μου δώσει τον λόγο ο κύριος Πρόεδρος.
Και γιατί ως πρόεδρος της επιτροπής…
Ξεκινάμε καινούργιο λεπτό;
…με βάση το άρθρο 147 δεν ασκήσατε τα ανακριτικά σας καθήκοντα να τους φωνάξετε στην επιτροπή και να γράψετε στο πόρισμα για τις ευθύνες τους, παρά ασκείτε μια συκοφαντία από αυτό εδώ το Βήμα;
Θα πάρετε τις απαντήσεις σας.
Ευχαριστούμε πολύ.
Κύριε Πρόεδρε, είκοσι λεπτά μίλησε ο συνάδελφος.
Είκοσι λεπτά, εντάξει. Αυτό δεν δημιουργεί προηγούμενο για όλους τους άλλους. Κύριε Νικολόπουλε, σας παρακαλώ πολύ επειδή το είπατε για «φτούκα πρω», λιγάκι, το «είκοσι λεπτά». Καθένας αισθάνεται την ανάγκη για το κόμμα του ή αντιθέτως, από όσα ακούσαμε προηγούμενα, για όλα τα υπόλοιπα κόμματα να πει και λοιπά. Επαναλαμβάνω ότι οι συνεδριάσεις αυτές επί μήνες έγιναν δημόσια και έτυχαν επίσης του σχολιασμού του Τύπου, των ιστοσελίδων, σε πάνελ. Δεν πρωτοακούγονται εδώ πέρα μέσα στοιχεία και με αυτή την έννοια είναι η εύλογη απαίτηση του Βουλευτή να ακουστούν θέματα και να μην κρυφτούν. Έχουν ακουστεί, έχουν καταγραφεί, έχουν σχολιαστεί. Σήμερα είναι μια πολιτική συζήτηση επί της ουσίας και για αυτό πραγματικά μπορεί σε πολύ λιγότερο χρόνο να διεξέρχεται καθένας τα στοιχεία που έχει να παρουσιάσει. Και για αυτό θα επιδειχθεί μια αυστηρότητα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και δύο συνοδοί εκπαιδευτικοί τους από το 4ο Γυμνάσιο Λιβαδιάς (πρώτο τμήμα). Σήμερα έχετε την τιμητική σας ως Λιβαδιά. Σας ευχόμαστε ό,τι καλύτερο. Σας υποδεχόμαστε. [[Χειροκροτήματα από όλες τις πτέρυγες της Βουλής]] Παρακαλώ πολύ τον συνάδελφο κ. Καραθανασόπουλο, εκπρόσωπο του ΚΚΕ, να πάρει τον λόγο. Έχετε τον λόγο για δεκαπέντε λεπτά, αν μπορείτε, κύριε συνάδελφε.
Θα είμαι μέσα στον χρόνο, κύριε Πρόεδρε. Για μια ακόμα εξεταστική επιτροπή αποδείχτηκε ότι ο θησαυρός ήταν άνθρακας. Όχι μόνο δεν υπήρξε πλήρης διαφάνεια, αλλά, αντίθετα, αξιοποιήθηκε και η συγκρότηση αλλά και η λειτουργία της συγκεκριμένης επιτροπής για τον διττό στόχο της συγκάλυψης και του αποπροσανατολισμού. Ταυτόχρονα, δόθηκε η ευκαιρία - όπως και σήμερα - για μια ανούσια αντιπαράθεση ανάμεσα στα κόμματα της Κυβέρνησης από τη μια μεριά και στα υπόλοιπα κόμματα της Αντιπολίτευσης. Πολύ δε περισσότερο διευκολύνει και το πλέον εγκληματικό κομμάτι του συστήματος, αυτό που είναι το δολοφονικό χέρι του καπιταλιστικού συστήματος, τη Χρυσή Αυγή να εμφανιστεί ως κατήγορος των πάντων, προσπαθώντας να συγκαλύψει τον εγκληματικό, δολοφονικό της χαρακτήρα, ο οποίος πηγάζει και από τις πράξεις της, αλλά και από τη ναζιστική της ιδεολογία. Και λέμε «μια ανούσια αντιπαράθεση», γιατί εδώ πέρα ορισμένοι και κατά τη διάρκεια των πολύωρων συνεδριάσεων της επιτροπής, αλλά και σήμερα, κάνετε λες και ξαφνικά ανακαλύψατε τη φωτιά. Μιλάτε για διασύνδεση των τραπεζών με τα μέσα μαζικής ενημέρωσης, με τις υπόλοιπες επιχειρήσεις, για τη διασύνδεση των τραπεζών με την πολιτική εξουσία λες και είναι κάτι το πρωτόγνωρο για σας, το πρωτοφανέρωτο, λες και δεν υπήρξε ή δεν θα υπάρξει και στο μέλλον όσο κυριαρχεί το καπιταλιστικό σύστημα και λες και είναι φαινόμενο που το αντιμετωπίζουμε μόνο στο ελληνικό πολιτικό σύστημα και όχι αλλού. Από αυτή την άποψη, εμείς δεν λέμε ότι βεβαίως όλη αυτή η συζήτηση, όλες αυτές οι εργασίες δεν είχαν μια βάση. Η βάση, βεβαίως, είναι η διαπλοκή, είναι η διασύνδεση της πολιτικής και της οικονομικής εξουσίας. Μέσα από αυτή τη διαπλοκή υπάρχουν και οι ευνοϊκές μεταχειρίσεις - χρηματοδοτικές και όχι μόνο - , από μεριάς των κυβερνήσεων προς τους επιχειρηματικούς ομίλους και προς το κεφάλαιο συνολικά, αλλά και του κεφαλαίου συνολικά, η στήριξη στα κόμματα - τα εκάστοτε κόμματα - της αστικής διαχείρισης που με την πολιτική τους νομοθετούν και εξυπηρετούν τα συμφέροντα του κεφαλαίου. Από αυτή την άποψη, ο βασικός ρόλος της επιτροπής, αλλά και της σημερινής συζήτησης, δεν είναι τίποτα άλλο παρά μία ακόμα απέλπιδα προσπάθεια να συγκαλυφθούν οι αιτίες της καπιταλιστικής κρίσης, που βρίσκεται στο ίδιο το DNA του συστήματος, να συγκαλυφθεί ο ίδιος ο χαρακτήρας του καπιταλιστικού συστήματος ως ένα άδικο, εκμεταλλευτικό σύστημα, που όχι μόνο την περίοδο της κρίσης καταστρέφει παραγωγικές δυνάμεις και πρώτα και κύρια την εργατική τάξη, αλλά και στην περίοδο της ανάπτυξης καταστρέφει παραγωγικές δυνάμεις, δημιουργεί, με τους νόμους τους οικονομικούς του, την κοινωνική πόλωση, δηλαδή τη συσσώρευση του κοινωνικά παραγόμενου πλούτου σε όλο και λιγότερα χέρια και ταυτόχρονα, καταδικάζει σε σχετική ή απόλυτη εξαθλίωση τους άμεσους παραγωγούς του πλούτου, την εργατική τάξη και τα υπόλοιπα λαϊκά στρώματα. Αυτόν ακριβώς τον εκμεταλλευτικό, άδικο και παρασιτικό χαρακτήρα του καπιταλιστικού συστήματος προσπαθείτε να εξωραΐσετε. Και αυτό, διότι θέλετε να καλλιεργήσετε την αυταπάτη στον κόσμο ότι με μια διαφορετική διαχείριση ή εάν εξαλειφθούν τα σκάνδαλα, η διαπλοκή ή αν είμαστε πιο αποτελεσματικοί και με λιγότερες ελλείψεις στη διαχείριση, μπορεί ξαφνικά ο κόσμος να ζει με αξιοπρέπεια τη στιγμή που κυριαρχούν οι μονοπωλιακοί όμιλοι, τη στιγμή που το καπιταλιστικό κέρδος είναι ο βασικός υπεύθυνος, η βασική αιτία των προβλημάτων και των δεινών, που αντιμετωπίζει η εργατική τάξη και συνολικότερα η λαϊκή οικογένεια. Με αυτόν τον τρόπο τι κάνετε; Προσπαθείτε να καλλιεργήσετε αυταπάτες, αναδεικνύοντας υπαρκτές, επιμέρους πτυχές των προβλημάτων, που όμως αυτές οι πτυχές είναι συνυφασμένες - και τα σκάνδαλα και η διαπλοκή και η διαφθορά - με τον εκμεταλλευτικό και άδικο χαρακτήρα του συστήματος. Ο καπιταλισμός στο ιμπεριαλιστικό στάδιο - πολύ περισσότερο - εξαπολύει πολέμους, καταστρέφει λαούς μόνο και μόνο για να κυριαρχήσει στις αγορές, να εκμεταλλευτεί πλουτοπαραγωγικές πηγές και καταστρέφει συνολικά την ίδια την εργατική τάξη με την ανεργία, με την καταστροφή παραγωγικών δυνάμεων και δεν θα δημιουργήσει σκάνδαλα; Μα, η ίδια του η ύπαρξη είναι ένα πολύ μεγάλο σκάνδαλο. Από αυτή την άποψη, βεβαίως, όλη αυτή η προσπάθεια συγκάλυψης των αιτιών των προβλημάτων, της καλλιέργειας αυταπατών γίνεται, ακριβώς, για να καλλιεργηθεί η εντύπωση ότι μπορεί να υπάρξει μια διαφορετική διαχείριση που να αντιμετωπίσει τα λαϊκά προβλήματα. Έτσι, λοιπόν, μέσα από αυτή τη διαδικασία, μέσα από την όξυνση της αντιπαράθεσης, ακριβώς αυτό το οποίο σκοπείτε είναι τον αποπροσανατολισμό και τη χειραγώγηση της λαϊκής δυσαρέσκειας, πολύ δε περισσότερο σε μια περίοδο που έχει επιβεβαιωθεί ότι η συνέχιση της διαπραγμάτευσης στο πλαίσιο της δεύτερης αξιολόγησης και η ολοκλήρωσή της το επόμενο χρονικό διάστημα - εφόσον ολοκληρωθεί αυτή η διαπραγμάτευση - , θα σηματοδοτήσει την κλιμάκωση της αντιλαϊκής επίθεσης και στα ζητήματα που σχετίζονται με τη φορολογία - νέα φορολογικά μέτρα, φοροεπιδρομές για την εργατική τάξη και τον λαό - και στα ζητήματα του ασφαλιστικού και στα ζητήματα των εργασιακών σχέσεων και συνολικότερα της αγοράς εργασίας και της διευθέτησής τους. Ταυτόχρονα, θα σηματοδοτήσει τη δημιουργία όλων αυτών των μεταρρυθμίσεων που διαμορφώνουν ακόμη πιο ευνοϊκό πεδίο για τη δράση των μονοπωλιακών ομίλων. Ακόμη και αν μέσα από το κλείσιμο της δεύτερης αξιολόγησης απομειωθεί η αποπληρωμή του κρατικού χρέους, αυτή η απομείωση της αποπληρωμής του κρατικού χρέους όχι μόνο δεν πρόκειται να οδηγήσει σε ανακούφιση τον λαό, όχι μόνο δεν πρόκειται να σταματήσουν τα ματωμένα πρωτογενή πλεονάσματα να υπάρχουν, αλλά αντίθετα θα προϋποθέτει τα μνημόνια διαρκείας απέναντι στην εργατική τάξη και τα πλατιά λαϊκά στρώματα. Και όλα αυτά είναι προς όφελος της εξοικονόμησης πόρων από μεριάς του αστικού κράτους, για να μπορέσει να χρηματοδοτήσει, από καλύτερες θέσεις, άμεσα τους κεφαλαιοκράτες στο πλαίσιο των «λεγόμενων αναπτυξιακών νόμων» ή για να υλοποιηθεί η δέσμευση του κ. Τσακαλώτου ότι ενδεχόμενη μείωση των πρωτογενών πλεονασμάτων θα μεταφραστεί ταυτόχρονα σε μείωση της φορολογικής επιβάρυνσης, των φορολογικών συντελεστών για τους μονοπωλιακούς ομίλους, για τις καπιταλιστικές επιχειρήσεις. Ταυτόχρονα, αυτός ο αποπροσανατολισμός προσπαθεί να συγκαλύψει τη στρατηγική σύμπλευση την οποία έχετε ΣΥΡΙΖΑ και Νέα Δημοκρατία - και όχι μόνο εσείς, αλλά και το ΠΑΣΟΚ και τα υπόλοιπα κόμματα του ευρωμονόδρομου - στις στρατηγικές επιλογές που σήμερα ικανοποιούν τις ανάγκες του μεγάλου κεφαλαίου. Η σημερινή Κυβέρνηση δεν κάνει τίποτε άλλο παρά να νομιμοποιεί την πολιτική των προηγούμενων κυβερνήσεων. Γι' αυτό και δεν είναι τυχαίο ότι δεν κατήργησε κανένα νόμο των προηγούμενων κυβερνήσεων. Πάνω στο νομοθετικό πλαίσιο, το αντιδραστικό, το αντιλαϊκό, το ταξικό που είχαν διαμορφώσει οι προηγούμενες κυβερνήσεις με το πρώτο και το δεύτερο μνημόνιο, ήλθε και «πάτησε» το τρίτο μνημόνιο, το οποίο ψηφίστηκε απ' όλα αυτά τα κόμματα του ευρωμονόδρομου, τα κόμματα που υπηρετούν τα συμφέροντα του κεφαλαίου. Αυτή ακριβώς τη στρατηγική σας σύγκλιση, τη στρατηγική σας σύμπλευση, προσπαθείτε να την αποκρύψετε από τον λαό, καλλιεργώντας επιμέρους αντιπαραθέσεις που, βεβαίως, δεν σχετίζονται με τα προβλήματα και την αντιλαϊκή επίθεση, με τον ταξικό χαρακτήρα της πολιτικής, αλλά με το ποιος θα πάρει τα εύσημα από τους δανειστές, από το ΣΕΒ, από την αστική τάξη της χώρας μας, ποιος μπορεί να αποτελέσει τον πιο αποτελεσματικό διαχειριστή για την υλοποίηση αυτής της ταξικής και αντιλαϊκής πολιτικής. Γι' αυτό γίνεται ο καυγάς. Ταυτόχρονα, όχι μόνο να πάρετε τα εύσημα, αλλά και να εγκλωβίσετε τη λαϊκή δυσαρέσκεια ανάμεσα στη Σκύλλα και τη Χάρυβδη, να την ενσωματώσετε σε τέτοιες πολιτικές οι οποίες αποτελούν και το εργαλείο επιδείνωσης της θέσης του λαού. Αλήθεια, έχετε την εντύπωση ότι μπορεί να υπάρξει αντικειμενική ενημέρωση, όταν η ενημέρωση βρίσκεται στα χέρια του κεφαλαίου, συλλογικού και ατομικού; Εμείς δεν έχουμε αυτή την αυταπάτη. Είναι ποτέ δυνατόν; Ίσα - ίσα που διαχρονικά η ενημέρωση αξιοποιήθηκε ακριβώς γι' αυτόν τον σκοπό, για να χειραγωγείται ο λαός, για να αμβλύνεται και να ωραιοποιείται το σύστημα και ταυτόχρονα να μπορείτε να χειραγωγείτε τη λαϊκή δυσαρέσκεια, να χειραγωγείτε τη λαϊκή συνείδηση, να αμαυρώνετε οποιαδήποτε ριζοσπαστική ιδέα διαμορφώθηκε όλα αυτά τα χρόνια και πολύ περισσότερο την ανάγκη για ανατροπή του συστήματος του καπιταλισμού προς όφελος του σοσιαλισμού και της σοσιαλιστικής επανάστασης. Πάντοτε αυτός ήταν ο σκοπός. Και τα κρατικά μέσα ενημέρωσης και - πολύ περισσότερο - τα ιδιωτικά μέσα μαζικής ενημέρωσης είχαν τον ίδιο στόχο: τον εξωραϊσμό και την αθώωση του συστήματος. Και δεν θα μπορούσε να γίνει διαφορετικά από τη στιγμή που η ενημέρωση βρίσκεται στα χέρια του κεφαλαίου. Τι είδους επιχειρήσεις δραστηριοποιούνται στα μέσα μαζικής ενημέρωσης; Οι επιχειρηματίες αυτοί ταυτόχρονα δεν έχουν και άλλες δραστηριότητες; Είναι εφοπλιστές, ασχολούνται με τη διύλιση του πετρελαίου, ασχολούνται με τις κατασκευές και με μια σειρά από άλλους τομείς. Άρα, όταν έχουν μέσα μαζικής ενημέρωσης δεν θα προσπαθήσουν να προστατεύσουν τα συμφέροντά τους και να προωθήσουν τα συμφέροντα και τους άλλους κλάδους της οικονομικής και επιχειρηματικής τους δραστηριότητας; Θα βγουν, δηλαδή, και θα καταγγείλουν την εργασιακή ομηρία η οποία υπάρχει σε μια σειρά από κλάδους; Είναι ποτέ δυνατόν να το κάνουν αυτό αυτά τα μέσα ενημέρωσης; Απ' αυτή, λοιπόν, την άποψη, είναι φανερό ότι η κάθε κυβέρνηση, οι εκάστοτε κυβερνήσεις προσπαθούσαν να διαμορφώσουν ένα ευνοϊκό πεδίο, να έχουν μια ευνοϊκή αντιμετώπιση από τα μέσα μαζικής ενημέρωσης. Βεβαίως, τα κρατικά μέσα μαζικής ενημέρωσης από τη στιγμή που ήταν κυβέρνηση τα έλεγχαν, όπως ελέγχονται και σήμερα. Ταυτόχρονα, όμως, τα ιδιωτικά μέσα μαζικής ενημέρωσης προσπαθούσαν να δημιουργήσουν ένα πιο ευνοϊκό περιβάλλον για την αντιμετώπιση των κυβερνήσεων. Αυτό πώς γινόταν; Μέσα από διαφορετικούς τρόπους: Τους στήριζαν οικονομικά, τους στήριζαν πολιτικά, στήριζαν επιχειρηματικά, διαμόρφωναν τέτοιο εργασιακό περιβάλλον απέναντι στους εργαζόμενους στα μέσα μαζικής ενημέρωσης, δημοσιογράφους, τεχνικούς και το υπόλοιπο προσωπικό το οποίο ανέτρεπε τις εργασιακές σχέσεις. Βεβαίως προσπαθούσαν να ξαναμοιράσουν την πίτα. Σήμερα, εξαιτίας ακριβώς και της καπιταλιστικής κρίσης και των επιπτώσεων βρισκόμαστε σε μια διαδικασία παρατεταμένη ξαναμοιράσματος της πίτας ανάμεσα στους επιχειρηματικούς ομίλους που θέλουν να δραστηριοποιηθούν στα μέσα μαζικής ενημέρωσης, έντυπα και ηλεκτρονικά. Η Κυβέρνηση παίζει πρωταγωνιστικό ρόλο σε αυτό το ξαναμοίρασμα της πίτας, ανάμεσα στους παλιούς επιχειρηματίες που δραστηριοποιούνται και σε αυτούς που θέλουν να δραστηριοποιηθούν. Τι άλλο προοιωνίζουν οι εξελίξεις για παράδειγμα στο «ΔΟΛ»; Τι άλλο προοιωνίζουν οι διαγωνισμοί που έγιναν από μεριάς της Κυβέρνησης για τις νέες τηλεοπτικές άδειες; Απλά είναι μια προσπάθεια να παρέμβει άμεσα η Κυβέρνηση στο μοίρασμα αυτής της πίτας. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Τρίτο στοιχείο είναι ότι οι εργασίες της επιτροπής όχι μόνο με το δέντρο δεν ασχολήθηκαν, αλλά ούτε με το κλαδί του συνολικού προβλήματος. Γιατί ο συνολικός δανεισμός αλλά και τα κόκκινα δάνεια είναι ένα πολύ μεγάλο νούμερο. Τα επιχειρηματικά δάνεια είναι 145 δισεκατομμύρια ευρώ εκ των οποίων το 45% είναι μη εξυπηρετούμενα δάνεια, είναι κόκκινα δάνεια. Με τι απασχολήθηκε η επιτροπή; Απασχολήθηκε μόνο με 1,8 δισεκατομμύρια ευρώ δανεισμό. Τα 1,4 δισεκατομμύρια ευρώ είναι των μέσων μαζικής ενημέρωσης και τα 400 εκατομμύρια ευρώ είναι των κομμάτων, εκ των οποίων ένα 45% είναι κόκκινα δάνεια. Με το κλαδί ασχοληθήκαμε του προβλήματος. Αυτό δεν το λέμε για να αθωώσουμε τα μέσα μαζικής ενημέρωσης ή το τραπεζικό σύστημα ή πολύ περισσότερο τα κόμματα που με ευνοϊκό τρόπο πήραν τα δάνεια. Αλλά αντίθετα, μέσα από αυτή τη διαδικασία τι θέλατε να κάνετε; Θέλατε να εξωραΐσετε τούτο το χρηματοπιστωτικό σύστημα. Τι είναι το χρηματοπιστωτικό σύστημα; Η καρδιά του οικονομικού συστήματος, του καπιταλιστικού συστήματος που χρηματοδοτεί, δεν στερεύει από κεφάλαια τα υπόλοιπα τμήματα του κεφαλαίου, γιατί αποτελεί μέρος του συνολικού κεφαλαίου το χρηματοπιστωτικό κεφάλαιο. Και δεν το ξέρετε ότι οι τράπεζες κατέχουν μετοχές άλλων επιχειρήσεων, δημιουργούν άλλες θυγατρικές επιχειρήσεις που δραστηριοποιούνται σε άλλους κλάδους της οικονομίας, ότι οι μεγαλομέτοχοι τραπεζών είναι ταυτόχρονα και μεγαλομέτοχοι επιχειρήσεων που δραστηριοποιούνται σε άλλους κλάδους; Αυτή, λοιπόν, τη σύμφυση δεν τη γνωρίζετε; Τώρα την ανακαλύπτετε ή είναι μόνο ελληνικό φαινόμενο; Όπως πολύ περισσότερο δεν είναι ελληνικό φαινόμενο το πρόβλημα με τον ευνοϊκό δανεισμό των επιχειρηματικών ομίλων των μονοπωλίων, το πρόβλημα με τα κόκκινα δάνεια. Αλήθεια, πώς τριπλασιάστηκε το χρέος της Ιρλανδίας; Μέσα από τη μετατροπή του ιδιωτικού χρέους των κόκκινων δανείων σε κρατικό χρέος. Το ίδιο έγινε και με την Πορτογαλία. Με την Κύπρο τι έγινε; Δεν κουρεύτηκαν οι καταθέσεις για να σωθούν οι τράπεζες με την ευκολία που έδιναν δάνεια; Στην Ελλάδα είχαμε αντίστοιχο φαινόμενο. Στην Ιταλία υπάρχουν συσσωρευμένοι σκελετοί στο χρηματοπιστωτικό σύστημα και τρίζουν τα θεμέλιά του. Άρα δεν είναι απλά και μόνο ένα ελληνικό φαινόμενο. Από αυτή την εργασία εάν κάτι αποδείχτηκε, είναι ακριβώς η διαφορετικότητα. Γι' αυτό και έκανα τον διαχωρισμό ανάμεσα στα επιχειρηματικά δάνεια - και ουσιαστικά μόνο με αυτά έπρεπε να ασχοληθούμε - και τα δάνεια προς τα λαϊκά νοικοκυριά, προς τη λαϊκή οικογένεια, γιατί ακριβώς αναδείχθηκε ο ταξικός τρόπος αντιμετώπισης. Στις επιχειρήσεις παρείχαν άφθονο χρήμα με ευνοϊκούς όρους, χωρίς διασφαλίσεις ή με ελάχιστες διασφαλίσεις, ενώ αντίθετα στα νοικοκυριά με μη ευνοϊκούς όρους, με υψηλά επιτόκια και με εγγυήσεις παρείχαν τα στεγαστικά δάνεια στην πρώτη κατοικία ή στο ακίνητο το οποίο κατασκεύαζαν και ήταν διασφαλισμένες οι τράπεζες. Και δεν αντέχει καμμίας κριτικής ο ισχυρισμός ότι ήταν πάρα πολλά τα δάνεια και είχαν μεγαλύτερο κόστος λειτουργίας για τις τράπεζες που υπήρχε αυτή η μεταχείριση, γιατί εάν σκάσει ένα μεγάλο δάνειο σε ένα μεγάλο επιχειρηματικό όμιλο, ο κίνδυνος για το τραπεζικό σύστημα και την τράπεζα είναι πολύ μεγαλύτερος. Αλλά, αντίθετα, μέσα από τη λαϊκή αποταμίευση, μέσα από τα υψηλά επιτόκια που πληρώνουν τα λαϊκά νοικοκυριά και τη διαχρονική ομηρία που έχουν απέναντι στις τράπεζες, οι τράπεζες αντλούσαν φτηνό χρήμα για να χρηματοδοτούν το κεφάλαιο και τους καπιταλιστές και ταυτόχρονα να στηρίξουν τη Νέα Δημοκρατία και το ΠΑΣΟΚ, διότι ακριβώς αυτό βγαίνει μέσα από αυτή τη διαδικασία. Η στήριξη του πολιτικού συστήματος απέναντι στις τράπεζες και στα υπόλοιπα τμήματα του κεφαλαίου όλα αυτά τα χρόνια υπήρχε και υπήρχε και αντανάκλαση, γιατί ακριβώς οι κυβερνήσεις στηρίζανε, το πολιτικό σύστημα στήριζε, νομικά, οικονομικά και με κάθε τρόπο τους επιχειρηματικούς ομίλους και ταυτόχρονα…
Παρακαλώ, ολοκληρώστε.
…το χρηματοδοτούσαν και το στήριζαν και μέσα από τον ευνοϊκό τραπεζικό δανεισμό, ο οποίος ξεπερνούσε τα όρια της κρατικής χρηματοδότησης, γινόταν με ευνοϊκούς όρους και ευνοϊκά επιτόκια και ταυτόχρονα χωρίς καμμία διασφάλιση και εγγύηση. Για να μπορέσει τι να στηριχθεί με αυτόν τον τρόπο; Να ισχυροποιηθούν τα κόμματα αυτά, να δίνουν τις πολιτικές μάχες κάτω από καλύτερες προϋποθέσεις για να δημιουργηθεί το γνωστό δικομματικό σύστημα μέσα από την πλημμυρίδα των διαφημίσεων, μέσα από τη μεταφορά των ετεροδημοτών για να ψηφίσουν δωρεάν στους τόπους κατοικίας, μέσα λοιπόν από τη νόθευση, ακόμη περισσότερο, του άδικου εκλογικού συστήματος και της δημιουργίας ενός συγκεκριμένου δικομματικού συστήματος. Και από αυτή την άποψη βεβαίως, η σύμφυση της πολιτικής και οικονομικής εξουσίας είναι πολυεπίπεδη, δεν πρόκειται να αναιρεθεί ούτε στις σημερινές συνθήκες ούτε στις αυριανές. Το ΚΚΕ αναγκάστηκε να καταφύγει - και ολοκληρώνω με αυτό, κύριε Πρόεδρε - στον τραπεζικό δανεισμό για να μπορέσει να καλύψει τις ανάγκες του. Και το έκανε κάτω από ιδιαίτερες, επώδυνες συνθήκες και μάλιστα, όπως επιβεβαιώνει το ίδιο το πόρισμα, με πολύ ισχυρές εγγυήσεις και διασφαλίσεις των ίδιων των τραπεζών, είτε μέσω της κρατικής χρηματοδότησης αποκλειστικά και μόνο είτε μέσω εγγύησης πρωτοσημείωσης ακίνητης περιουσίας την οποία είχε. Και σήμερα, κάνουμε μια ακόμη μεγαλύτερη προσπάθεια να απεγκλωβιστούμε από τον τραπεζικό δανεισμό πολύ νωρίτερα από τη στιγμή που λήγουν τα δάνεια…
Παρακαλώ, κύριε Καραθανασόπουλε, ολοκληρώνετε.
Και γι' αυτόν ακριβώς τον λόγο, κύριε Πρόεδρε, το πόρισμα του Καλούδη δεν έχει καμμία απολύτως βάση, όσον αφορά το ΚΚΕ. Αυτό άλλωστε φαίνεται και από όλες τις εκθέσεις της Τράπεζας της Ελλάδος, ότι είναι δάνεια ενήμερα, ότι υπάρχει πλήρης διασφάλιση και ότι εξυπηρετούνται κανονικά. Και από αυτή την άποψη είναι εντελώς αβάσιμη η αναφορά του Καλούδη όσον αφορά τον τραπεζικό δανεισμό του ΚΚΕ. Εμείς, από αυτή την άποψη - και ολοκληρώνω με αυτό - λέμε ότι βεβαίως υπάρχουν μια σειρά από συμπεράσματα, εκτιμήσεις και στοιχεία, τα οποία βρίσκονται στο πόρισμα και τα οποία χρειάζονται περαιτέρω διερεύνηση από τις αρμόδιες εισαγγελικές και δικαστικές αρχές.
Κυρίες και κύριοι συνάδελφοι, αν δεν τηρηθεί ο προβλεπόμενος από τον Κανονισμό χρόνος, τότε η συνεδρίαση θα παραταθεί πολύ πέραν τη 1.00΄ τα μεσάνυχτα. Οπότε, η παράκληση είναι να τηρηθεί ο χρόνος για να λειτουργήσουμε μέσα στον προβλεπόμενο κοινοβουλευτικό χρόνο. Ο επόμενος εισηγητής είναι ο κ. Σαρίδης της Ενώσεως Κεντρώων. Παρακαλώ πολύ, κύριε Σαρίδη, έχετε τον λόγο για δεκαπέντε λεπτά, όπως και οι υπόλοιποι, ο καθένας από τους οποίους, όμως, προσπαθεί να παραβιάσει το δεκαπεντάλεπτο, με αποτέλεσμα να έχουμε αυτά που είπα προηγουμένως.
Ευχαριστώ πολύ, κύριε Πρόεδρε. Κυρίες και κύριοι Βουλευτές, ποιος ήταν ο σκοπός της επιτροπής, τι εξέτασε και γιατί; Το όνομά της το ίδιο μας πληροφορεί πως σκοπός της ήταν η διερεύνηση. Για την ακρίβεια μάλιστα, η διερεύνηση της δανειοδότησης. Ποιανών; Των πολιτικών κομμάτων και των ιδιωτικών εταιρειών των μέσων μαζικής επικοινωνίας. Το όνομα λοιπόν της επιτροπής δεν μας εξηγεί με σαφήνεια τι αυτή αναζητούσε, παρά μόνο μας ορίζει ένα πολύ αυστηρό πλαίσιο για το πού έπρεπε να ψάξει. Ό,τι και αν ψάχναμε ως επιτροπή, το αναζητούσαμε μέσα σε ένα πολύ συγκεκριμένο πλαίσιο, δηλαδή αυστηρώς σε ό,τι είχε να κάνει με τις δανειακές συμβάσεις ανάμεσα σε τράπεζες και πολιτικά κόμματα και ανάμεσα σε τράπεζες και μέσα μαζικής ενημέρωσης. Εκεί μόνο μπορούσαμε να ψάξουμε για ό,τι κι αν ψάχναμε. Μάλιστα υπήρχε εξαρχής και χρονικός περιορισμός, καθώς η επιτροπή μπορούσε να εξετάσει μόνο τραπεζικές δανειακές συμβάσεις της περιόδου 2002 έως και σήμερα. Ως εκ τούτου κρίνοντας σκόπιμο να ξεκαθαρίσουμε αμέσως και από την αρχή, όπως αρμόζει σε κάθε υπεύθυνη κοινοβουλευτική δύναμη το τι εμείς ψάχναμε να βρούμε μέσα στην Αίθουσα 162 και τις μαρτυρικές καταθέσεις, δηλώσαμε, σε κάθε τόνο, πως εμείς επιδιώκουμε να εντοπίσουμε το αν υπάρχουν κι αν αποδεικνύονται ποινικές ευθύνες πολιτικών προσώπων. Βεβαίως, παράλληλα θα επιχειρούσαμε να αναδείξουμε και τυχόν πολιτικές ευθύνες, οι οποίες εξ ορισμού αφορούν αποκλειστικά και μόνο πολιτικά πρόσωπα και τιμωρούνται αποκλειστικά και μόνο από τους πολίτες στην κάλπη. Ευθύνες, λοιπόν, αναζητούσαμε ως Ένωση Κεντρώων. Ευθύνες ήταν αυτό που ψάχναμε. Απόδοση ευθυνών επιθυμούσαμε, όπως ακριβώς και όλοι οι Έλληνες πολίτες. Κι επειδή πιστεύαμε και συνεχίζουμε να πιστεύουμε πως αυτό έπρεπε να ψάχνουν όλα τα μέλη της Επιτροπής, αναδείξαμε από την πρώτη στιγμή την ανάγκη για ομοφωνία κατά τις εργασίες της επιτροπής. Δυστυχώς, όμως, οι ανησυχίες μας πως οι τρεις πρώτες ομόφωνες αποφάσεις που πήρε η επιτροπή θα ήταν και οι τελευταίες με τη συναίνεση όλων των κομμάτων αποδείχθηκαν εκ του αποτελέσματος βάσιμες και δικαιολογημένες. Γνωρίζαμε πως η ομοφωνία η οποία στην αρχή στηρίχθηκε στη σύσταση της επιτροπής ήταν επίπλαστη και ψευδεπίγραφη. Κανείς ουσιαστικά δεν την ήθελε την επιτροπή αυτή. Μόνο προβλήματα θα δημιουργούσε η επιτροπή αυτή. Όμως, θα ήταν αδύνατον να επιχειρηματολογήσει κάποιος υπέρ της άποψης πως δεν υπήρξε ποτέ διαπλοκή στην Ελλάδα, αν δεν γινόταν πρώτα έστω μια προσπάθεια για να την βρούμε. Ο μόνος λόγος, λοιπόν, κατά την άποψή μου, που πάρθηκε ομόφωνα η απόφαση για να συγκροτήσουμε αυτήν την επιτροπή ήταν γιατί δεν μπορούσατε να κάνετε αλλιώς. Πώς θα δικαιολογήσετε στους Έλληνες την πιθανή άρνηση του Κοινοβουλίου να γίνει μια αξιοπρεπής προσπάθεια να αποδοθούν ευθύνες; Δεν μπορούσατε να κάνετε αλλιώς και γι' αυτό συμφωνήσατε. Η δεύτερη ομόφωνη απόφασή μας στην επιτροπή ήταν όταν συμφωνήσαμε για τη δημόσια και ζωντανή τηλεοπτική μετάδοση των συνεδριάσεων της επιτροπής από το Κανάλι της Βουλής. Ψεύτικη και εδώ η ομοφωνία. Άλλος ήθελε να προπαγανδίσει, άλλος ήθελε να αυξήσει την αναγνωσιμότητά του, άλλος ήθελε να κάνει επίδειξη των επαγγελματικών του προσόντων, άλλος ήθελε απλώς να διασφαλίσει πως η μπάλα θα παραμείνει στην εξέδρα, άλλος για να σιγουρευθεί πως θα μείνουν αναπάντητα ερωτήματα. Κανείς δεν έμοιαζε να ενδιαφέρεται να συντηρηθεί η ομοφωνία. Τα κόμματα, όμως, δέχθηκαν τη δημόσια και ζωντανή εξέταση μαρτύρων επειδή δεν μπορούσαν να κάνουν αλλιώς. Πώς θα πείσετε τους πολίτες πως σοβαρολογείτε όταν λέτε όλα στα φως, αν τυχόν οι συνεδριάσεις της επιτροπής αυτής ήταν κλειστές, μυστικές, κρυφές; Πάλι, λοιπόν, από ανάγκη συμφωνήσαμε και γι' αυτό το θέμα. Τέλος, υπήρξε και μια τρίτη ομοφωνία. Αφορούσε την απόφαση του να μην πληρωνόμαστε, να μην παίρνουμε αμοιβή για τη συμμετοχή μας στις εργασίες αυτής της επιτροπής. Αυτή η απόφαση κι αν ήταν υποχρεωτική! Πώς θα λέγαμε πως θα παίρναμε και χρήματα για να κάνουμε την έρευνα που απαιτούσε σύσσωμος ο ελληνικός λαός; Πώς να επιχειρηματολογήσετε για το ότι είστε ειλικρινείς στις προσπάθειές σας να βρείτε την αλήθεια, αν πληρωνόσασταν να το κάνετε αυτό; Και η τρίτη, λοιπόν, και ομόφωνη απόφαση αυτής της επιτροπής από ανάγκη βγήκε. Από ανάγκη βγήκε, γιατί δεν είχαμε επιχειρήματα για να κάνουμε αλλιώς. Κατά την εκτίμησή μου, η διαπίστωση πως τα κόμματα ομοφωνούν μόνο σε θέματα που ο ελληνικός λαός έχει ξεκάθαρα δείξει τι σκέφτεται πρέπει να το προσμετρήσει κανείς όταν επιχειρεί να εξετάσει τα θετικά αποτελέσματα των εργασιών της επιτροπής. Κυρίες και κύριοι Βουλευτές, η εξεταστική επιτροπή, μην έχοντας τη δύναμη να παραγάγει έννομο αποτέλεσμα, έψαχνε - όπως είπαμε - για ευθύνες, ευθύνες πολιτικές και ευθύνες ποινικές. Πολιτικές ευθύνες έχουν αποδεδειγμένα η Νέα Δημοκρατία και το ΠΑΣΟΚ. Πολιτικές ευθύνες έχει, επίσης, ένα μεγάλο κομμάτι του ΣΥΡΙΖΑ, που, όπως είπε κι ένας δικός σας Ευρωβουλευτής, «ΠΑΣΟΚοποιήθηκε», ακολουθώντας την ίδια πορεία με τους προηγούμενους. Απλά, επειδή όπως φαίνεται και από τα στοιχεία την Αιθούσης 162, τα ποσά δανεισμού ήταν ευθέως ανάλογα με τα χρόνια στην καρέκλα της εξουσίας, σε ό,τι σας αφορά, καταλαβαίνετε εύκολα γιατί η δική σας επιβάρυνση των δύο ετών ωχριά μπροστά στο συνολικό κόστος της Μεταπολίτευσης. Ολόκληρη τη Μεταπολίτευση τη βγάλαμε χωρίς νόμο για τη δανειοδότηση των κομμάτων και των ΜΜΕ, με προσωρινές άδειες για τα τηλεοπτικά κανάλια και με τις τράπεζες να δίνουν δανεικά κι αγύριστα. Είναι ασύλληπτα τα μεγέθη. Στις δημοκρατίες, όμως, οι πολιτικές ευθύνες εντοπίζονται αποκλειστικά από τους πολίτες και αποδίδονται αποκλειστικά στη κάλπη. Θα συνοδεύσει στην κάλπη και τα δυο πρώην μεγάλα κόμματα της Μεταπολίτευσης η επιχειρηματολογία που ανέπτυξαν για άλλη μια φορά σήμερα εδώ, πως δηλαδή διαπλοκή στην Ελλάδα δεν υπήρξε. Η πολιτική ευθύνη του ισχυρισμού αυτού είναι μεγάλη. Και είμαι βέβαιος πως οι Έλληνες πολίτες όταν θα ψηφίσουν, θα θυμούνται πως επισήμως, η Νέα Δημοκρατία και το ΠΑΣΟΚ ισχυρίζονται πως δεν υπήρξε διαπλοκή στη Ελλάδα. Όπως θα θυμούνται κι ό,τι τελικά θα πράξει σήμερα η συγκυβέρνηση ΣΥΡΙΖΑ - ΑΝΕΛ με το πόρισμα αυτής της εξεταστικής επιτροπής. Η τυχόν ποινικοποίηση, όμως, της πολιτικής ζωής, με πρόσχημα αδικίες του παρελθόντος, με σκοπό τη συγκάλυψη της κυβερνητικής ανικανότητας, θα είναι ένα βαρύτατο πλήγμα στην ήδη βαριά τραυματισμένη αξιοπιστία του ελληνικού πολιτικού συστήματος. Αυτά, λοιπόν, με τις πολιτικές ευθύνες. Τα συμπεράσματα βγήκαν. Ραντεβού στην κάλπη. Ας έρθουμε, όμως, στις ποινικές ευθύνες. Ποινικές ευθύνες πολιτικών προσώπων δεν εντοπίστηκαν. Αυτό είναι δεδομένο. Ποινικές ευθύνες μη πολιτικών προσώπων εντοπίστηκαν. Κι αυτό είναι δεδομένο. Καθώς, όμως, δεν είναι δουλειά του Κοινοβουλίου να αντικαταστήσει τα ποινικά δικαστήρια και να διερευνά παράνομες πράξεις πολιτικών, υπερψηφίσαμε κι εμείς την αποστολή του πορίσματος στον εισαγγελέα. Κάποια πράγματα απλά θα πρέπει να πάρουν τον δρόμο τους, όπως προβλέπει ο νόμος για κάθε Έλληνα πολίτη. Δεν έχει ούτε περισσότερα δικαιώματα ούτε λιγότερα δικαιώματα ένας εκδότης, ένας διευθυντής τράπεζας, ένας δικηγόρος, ένας λογιστής, ένας εφοριακός, ένας υπάλληλος γραφείου, ένας μεγαλοεπιχειρηματίας από οποιοδήποτε άλλον πολίτη. Αυτό λέγεται ισονομία και είναι συνταγματική επιταγή. Στο πλαίσιο της ισονομίας, λοιπόν, και της ανεξάρτητης λειτουργίας της δικαιοσύνης ό,τι ποινικές ευθύνες υπάρχουν, θα τις ψάξει ο εισαγγελέας και θα πράξει τα δέοντα. Εδώ, όμως, είμαι υποχρεωμένος να επαναλάβω μια από τις ενστάσεις μου, ίσως τη πιο σημαντική. Παρατηρώ πως δεν απαντήθηκε το ερώτημα «και τι θα γίνει άμα πάει το πόρισμα στον εισαγγελέα;». Δεν απαντήθηκε γιατί δεν τέθηκε ουσιαστικά και από κανέναν, εκτός φυσικά από εμάς, την Ένωση Κεντρώων. Σύμφωνα, λοιπόν, με τα όσα γνωρίζουμε όλοι, όταν ένας εισαγγελέας διεξάγει μια έρευνα και κατά τις σχετικές ενέργειές του, πάντα στο πλαίσιο των καθηκόντων του, ακούσει, διαβάσει, βρει κάπου το όνομα πολιτικού προσώπου, τότε είναι υποχρεωμένος να κλείσει αμέσως τον φάκελο και να τον γυρίσει πίσω στη Βουλή. Σας ρωτώ, λοιπόν. Εάν ο εισαγγελέας αποφασίσει πως κάποιος πρέπει να του απαντήσει σε κάποια ερωτήματα, όπως τι γίνεται με το κτίριο της Κουμουνδούρου, τι γίνεται με το κούρεμα και όχι την εξόφληση, όπως λέτε, του σχετικού δανείου, τι γίνεται με την offshore της «ΑΥΓΗΣ», εσείς τι λέτε, δεν θα ακούσει ο κύριος εισαγγελέας ονόματα πολιτικών προσώπων; Αντιστοίχως, αν ακούσει ο κύριος εισαγγελέας και πάει αύριο σε μια τράπεζα και ρωτήσει «Πώς γίνεται να δίνεις ένα δάνειο και για έντεκα χρόνια να το ξεχνάς; Πώς γίνεται να δέχεσαι να δανειοδοτήσεις μια εφημερίδα για να κλείσει, να γίνει ξενοδοχειακή και να κάνει το κτήριό της ενοικιαζόμενα δωμάτια και να σου πληρώνει τόκους;» δεν θα ακούσει ο κύριος εισαγγελέας ονόματα πολιτικών προσώπων; Μια τρύπα στο νερό, λοιπόν, για όσους, ψευδόμενοι, αφήνουν να εννοηθεί πως ο εισαγγελέας θα βρει όσα δεν βρήκαμε εμείς, τις ποινικές ευθύνες πολιτικών προσώπων. Εμείς, έχουμε ήδη εξηγήσει στον ελληνικό λαό τα όσα καταλάβαμε από τη συμμετοχή μας σε αυτή την επιτροπή. Διαπλοκή υπήρξε, αλλά δεν αποδεικνύεται. Δεν κλείνει το τρίγωνο ούτε το τετράγωνο της διαπλοκής. Στο τέλος, αφού τα ψάξει κανείς όλα, καταλήγει σε ένα μεγάλο τίποτα και πουθενά δεν θα βρει αποδείξεις για την περίφημη πολιτική παρέμβαση. Αυτή η πλευρά της διαπλοκής δεν περιγράφεται πουθενά, σε κανέναν νόμο. Δεν προβλέπεται ως ποινικό αδίκημα και φυσικά δεν αποδεικνύεται. Επίσης, αξίζει να αναφερθώ πως δεν βγήκε κάποιος τραπεζικός να μας πει, «Με πήρε τηλέφωνο ο τάδε πολιτικός και μου είπε να κάνω αυτό» ούτε βγήκε κάποιος εκδότης να μας πει, «Πήρα τηλέφωνο τον τάδε πολιτικό και του είπα να κάνει αυτό». Ούτε βεβαίως βρέθηκε πολιτικός να μας πει, «Έκανα τον μεσάζοντα ανάμεσα στις τράπεζες, στα κανάλια, στις εφημερίδες, στις ιστοσελίδες». Ωστόσο, κατά τη διάρκεια της εξέτασης των μαρτύρων, ακούστηκαν πολλά και αξιομνημόνευτα, όπως για δάνεια με εγγυήσεις «αέρα» και άλλα πολλά. Αυτό δεν αλλάζει, όμως, το γεγονός πως δεν βρήκαμε την καπνισμένη κάννη της διαπλοκής. Δεν πιάσαμε κάποιον με το μέλι στο χέρι. Διαπιστώσαμε, όμως, - και το θεωρούμε πολύ σημαντικό να το καταλάβουν οι Έλληνες πολίτες - το εξής απλό. Δεν υπήρχε και δεν υπάρχει σήμερα στην Ελλάδα νόμος κατά της διαπλοκής. Όλα έγιναν νομότυπα και με ειδικό τρόπο. Εάν αξίζει να αναφέρουμε το περίφημο πόρισμα Καλούδη σε αυτή την Αίθουσα για κάποια πράγματα, ανάμεσα σε αυτά πρέπει να είναι σίγουρα και η ερώτηση που έκανε ο Εισαγγελέας Καλούδης: «Παραβιάστηκε ο πιστοδοτικός κανονισμός;» για να πάρει την απάντηση από τρεις κορυφαίους τραπεζικούς «Δεν υπάρχει πλαίσιο για να παραβιαστεί». Και θα το πω όσο πιο απλά μπορώ, έτσι όπως το κατάλαβα και το αντιλαμβάνομαι και ο ίδιος. Αναρωτήθηκα, τι είδους δάνειο παίρνει ένα πολιτικό κόμμα; Είναι επισκευαστικό; Είναι επιχειρηματικό; Είναι καταναλωτικό; Τι είδους δάνειο είναι; Το γεγονός ότι δεν μπορούμε να απαντήσουμε ξεκάθαρα και άμεσα χωρίς σκέψεις σε αυτή την απλή ερώτηση καταδεικνύει τη βαρύτητα της δήλωσης ότι δεν υπάρχει πλαίσιο για να παραβιαστεί. Και αυτό οδηγεί αβίαστα στο συμπέρασμα πως αυτοί που έκαναν αυτά που έκαναν ήξεραν πολύ καλά τι έκαναν και δεν τους πιάνεις από πουθενά. Το ότι δεν υπήρχε, λοιπόν, κάπου γραμμένο το πώς και με ποιον ακριβώς τρόπο πρέπει να αντιμετωπίζει ένας τραπεζικός έναν πολιτικό που πάει να ζητήσει δανεικά οδήγησε και τους δυο και τον πολιτικό και τον τραπεζικό στο συμπέρασμα πως τα δανεικά σε κόμματα και σε πολιτικούς είναι δανεικά και αγύριστα νομίμως. Έτσι ερμήνευσαν όλοι στο παρελθόν αυτό το κενό νόμου. Έτσι αντιμετώπισαν όλοι αυτή την τρύπα στο σύστημα, ως ευκαιρία δηλαδή να βαφτίσουν τα δανεικά αγύριστα. Και επειδή δεν υπάρχει κανείς που να το απαγορεύει, μπορούμε αυτά τα δάνεια να τα κουρεύουμε και να τα ρυθμίσουμε όπως να είναι, χωρίς κανόνες, λαμβάνοντας υπ' όψιν μόνο την περιρρέουσα ατμόσφαιρα και τη σύγχρονη κατάσταση. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίου Βουλευτή]] Μάλιστα, κύριε Πρόεδρε, θα μου δώσετε δύο λεπτά. Ποια δάνεια και ποιων συμπολιτών μας μπορούν να κουρευτούν μέσα σε μια νύχτα; Ποια δάνεια μπορούν να ρυθμιστούν με την τελευταία δόση να είναι το 90% του χρέους; Εάν κάτι δεν χρειάζεται περαιτέρω διερεύνηση είναι σίγουρα η διαπίστωση πως οι πολιτικοί, τα κόμματα και τα ΜΜΕ έτυχαν ειδικής μεταχείρισης από τις τράπεζες. Δεν χωρά αμφιβολία σε αυτό. Τα πράγματα έγιναν με ειδικό τρόπο από ειδικούς και έτσι όλοι έπρεπε και έτυχαν ειδικής μεταχείρισης. Αυτό είναι όλο. Μέχρι εκεί φτάσαμε με αυτή την επιτροπή, να αποδείξουμε πως υπήρξαν, όχι παράνομες, αλλά ειδικές καταστάσεις. Ας εξετάσουμε, όμως, και τι προσέθεσε το πόρισμα της εξεταστικής επιτροπής σε αυτά που ήδη ξέραμε για το κόστος των ανεύθυνων ελληνικών κυβερνήσεων που μας έφεραν ως εδώ που μας έφεραν. [[Στο σημείο αυτό κτυπάει το κουδούνι λήξεως του χρόνου ομιλίας της κυρίου Βουλευτή]] Θα χρειαστώ ένα με δύο λεπτά, κύριε Πρόεδρε. Βλέπετε εντόπισε και κάποιος άλλος το κενό στο σύστημα. Διαπίστωσε και κάποιος άλλος πως όσο οι ελληνικές κυβερνήσεις μπορούσαν και διόριζαν διοικητές τραπεζών, τα πράγματα θα συνεχιζόντουσαν έτσι. Το αποτέλεσμα για εμάς ήταν ο αφελληνισμός του τραπεζικού συστήματος. Πρόσεξαν - βλέπετε - οι εταίροι μας, οι φίλοι μας, οι θεσμοί, πως κάτι δεν πάει καλά και μας επέβαλαν να παραδώσουμε τη διοίκηση των ελληνικών τραπεζών. Επισήμως, βέβαια, για άλλους λόγους έγινε αυτό. Αναρωτιέμαι, όμως, έπαιξαν ρόλο σε αυτή τους την απόφαση και σε τι βαθμό η κοινή τους διαπίστωση, που παρ' όλα αυτά δεν αποδεικνύεται, πως στην Ελλάδα το πολιτικό σύστημα παρενέβαινε τακτικά στο τραπεζικό είτε για να αλλοιώσει στοιχεία είτε για να εξυπηρετήσει ημετέρους, είτε για να εξασφαλίσει κεφάλαια για τις μετακινήσεις των ψηφοφόρων του είτε για τη λειτουργία κομματικών γραφείων και τη συντήρηση κομματικών στρατών; Και όχι μόνο αυτό, αλλά τώρα οδηγούν στη δεύτερη αξιολόγηση και απαιτούν να νομοθετήσουμε την προστασία των μελών των διοικητικών συμβουλίων των τραπεζών από τυχόν ευθύνες και δικαστικές διώξεις, που ίσως προκύψουν από τις πολύ σκληρές αποφάσεις που θα κληθούν να πάρουν για να μπορέσουν να διαχειριστούν αποτελεσματικά το τεράστιο ζήτημα των κόκκινων δανείων. [[Στο σημείο αυτό κτυπάει το κουδούνι λήξεως του χρόνου ομιλίας του κύριου Βουλευτή]] Δεν έχω χρόνο. Θα ήθελα να πω πολλά άλλα πράγματα. Ολοκληρώνοντας την εισήγησή μου θα ήθελα να υπογραμμίσω ότι τα στοιχεία που περιέχονται στο πόρισμα δεν τα αμφισβήτησε κανείς. Αυτά τα στοιχεία είναι στη διάθεση όλων των Ελλήνων. Προτρέπω, λοιπόν, όλους τους Έλληνες να ρίξουν μια ματιά στις σελίδες του τελικού πορίσματος. Ας μην τα κοιτάξουν όλα, και τις χίλιες σελίδες. Να κοιτάξουν το κόμμα που ψήφισαν, να κοιτάξουν το αγαπημένο τους κανάλι, να κοιτάξουν την εφημερίδα που πληρώνουν, να κοιτάξουν την τράπεζα από την οποία πήραν δάνειο. Το πόρισμα αυτό πρέπει να βρει τη θέση του σε κάθε βιβλιοθήκη της ελληνικής οικογένειας, να το αναλύσουν οι φοιτητές και οι δημοσιογράφοι. Πάνω απ' όλα, όμως, αυτό το πόρισμα πρέπει να αποτελέσει την αφορμή για εμάς εδώ στο Κοινοβούλιο να ανοίξουμε την πιο σημαντική συζήτηση με θέμα τη νομοθέτηση ενός πολύ αυστηρού πλαισίου για τη δανειοδότηση και τη χρηματοδότηση πολιτικών κομμάτων και ΜΜΕ. Αν καταφέρουμε να συμφωνήσουμε έστω στο τι πρέπει να γίνει από εδώ και πέρα θα έχουμε προσφέρει μια σπουδαία υπηρεσία στο μέλλον των παιδιών μας και στη δημοκρατία, την οποία πρεσβεύουμε εμείς όλοι εδώ μέσα. Ευχαριστώ πολύ.
Ευχαριστώ. Τον λόγο έχει ο κ. Μαυρωτάς εισηγητής από το Ποτάμι.
Ευχαριστώ, κύριε Πρόεδρε. Μετά, λοιπόν, από εννιά ολόκληρους μήνες, σαράντα συνεδριάσεις, τριάντα μάρτυρες και χιλιάδες σελίδες εγγράφων είμαστε εδώ για να συζητήσουμε το πόρισμα της εξεταστικής για τα δάνεια των κομμάτων και των μέσων μαζικής ενημέρωσης. Για ένα νέο κόμμα, όπως το Ποτάμι, που δεν έχει ούτε ένα ευρώ δάνειο, ήταν αρκετά διαφωτιστική για το πώς γίνονται τα πράγματα. Όσο και αν μερικοί προσπάθησαν να κάνουν σόου στην επιτροπή, η οποία ειρήσθω εν παρόδω είχε και υψηλή τηλεθέαση, νομίζω ότι προέκυψαν τελικά κάποια σημαντικά συμπεράσματα. Δεν θα πω, λοιπόν, «άνθρακες ο θησαυρός», αλλά ούτε και ότι μείναμε με το στόμα ανοικτό από τις αποκαλύψεις. Ως Ποτάμι προσπαθήσαμε να επιμείνουμε στην ουσία και όχι στις εντυπώσεις, αν και για εμάς θα ήταν προνομιακό πεδίο καθότι δεν έχουμε τις αμαρτίες του απώτερου και πρόσφατου παρελθόντος, αλλά έχουμε την αγωνία του μέλλοντος, πώς, δηλαδή, θα αποτραπούν στο μέλλον τέτοια νοσηρά φαινόμενα. Γι' αυτό, αφού αναφερθώ στα συμπεράσματα τα δικά μου από την παρακολούθηση της εξεταστικής επιτροπής, στη συνέχεια θα εστιάσω στις προτάσεις, καθότι ήμασταν και το μόνο κόμμα που ουσιαστικά παρουσίασε και κάποιες προτάσεις για το πώς θα αποφύγουμε τέτοια φαινόμενα στο μέλλον. Ας ξεκινήσουμε λοιπόν, από τα δάνεια των κομμάτων. Την περίοδο, λοιπόν, του δικομματισμού και των παχιών αγελάδων, τα δύο κόμματα, ΠΑΣΟΚ και Νέα Δημοκρατία, έπαιρναν μία γενναία κρατική επιχορήγηση δεκάδων εκατομμυρίων. Παρ' όλα αυτά δεν τους έφταναν και κατέφευγαν και σε υπερβολικό τραπεζικό δανεισμό. Όχι, βέβαια, ότι αυτό ήταν δύσκολο, καθότι τα δάνεια τα έπαιρναν από κρατικές τράπεζες των οποίων είχαν διορίσει τις διοικήσεις. Το 85% και πάνω των δανείων ήταν από την Αγροτική Τράπεζα. Οι εγγυήσεις που έβαζαν ήταν οι μελλοντικές κρατικές επιχορηγήσεις προεξοφλώντας ότι τα εκλογικά τους ποσοστά θα συνέχιζαν να είναι τα ίδια και μετά από δέκα χρόνια, δηλαδή, ένα δεκαετές συμβόλαιο με τον λαό ίσως και με τον Θεό. Αργότερα μπήκε στο ίδιο κόλπο και ο ΣΥΡΙΖΑ ακολουθώντας τις ίδιες πρακτικές, εκχώρηση μελλοντικών επιχορηγήσεων ως το 2018, δάνεια όχι με αποκλειστικά χρηματοοικονομικά κριτήρια, όπως το ζητάει και ο ίδιος ο κ. Τσίπρας με την επιστολή του προς την Εθνική Τράπεζα το 2010. Γι' αυτό λέμε ότι ο ΣΥΡΙΖΑ δεν δικαιούται να εξεγείρεται με τις πρακτικές που ακολουθήθηκαν. Όπως και σε πολλά άλλα, είναι καλός μαθητής σε κακές πρακτικές του παλιού πολιτικού συστήματος. Τον ΣΥΡΙΖΑ, όμως, τον πρόλαβε η κρίση. Το σύστημα μαζεύτηκε και έτσι δεν πρόλαβε να υπερχρεωθεί όπως ΠΑΣΟΚ και Νέα Δημοκρατία, που χρωστούν από περίπου 200 εκατομμύρια ο καθένας. Τα πράσινα και γαλάζια δάνεια, λοιπόν, έχουν κοκκινήσει εδώ και καιρό. Ο ΣΥΡΙΖΑ ακολουθεί με διαφορά φάσης μιας δεκαετίας. Το μικρότερο χρέος του ΣΥΡΙΖΑ δεν είναι 200 εκατομμύρια, είναι 8 εκατομμύρια. Μόλις τώρα έχει αρχίσει να κοκκινίζει με βάση το πόρισμα της Τράπεζας της Ελλάδος του Νοεμβρίου, όπου εμφανίστηκαν και τα πρώτα ληξιπρόθεσμα 2,4 εκατομμύρια ευρώ. Το μεγάλο ερώτημα που τίθεται, λοιπόν, προς τα παλιά κόμματα δεν είναι τόσο πώς πήραν αυτά τα παλιά δάνεια και τι τα έκαναν, αλλά πώς θα τα αποπληρώσουν. Έκαναν, όντως, δραστικές περικοπές από το 2011 και μετά και προσπάθειες για νοικοκύρεμα. Δεν φτάνει, όμως, αυτό. Δεν μπορείς να λες ότι θα βγάλεις τη χώρα από την κρίση, όταν δεν έχεις τακτοποιήσει τα του οίκου σου. Μια χώρα που χρωστά 400 δισεκατομμύρια θα την βγάλουν από την κρίση κόμματα που χρωστούν 400 εκατομμύρια; Λογικό, λοιπόν, είναι να απαξιώνεται το πολιτικό σύστημα, όταν υπόσχονται να βγάλουν τη χώρα από τη χρεοκοπία κόμματα που δεν μπορούν να αποπληρώσουν τα δικά τους δάνεια. Βλέπουμε καμπάνιες και συνταγές απ' αυτά τα κόμματα για κόκκινα δάνεια για υπερχρεωμένα νοικοκυριά, αλλά για υπερχρεωμένα κόμματα δεν ακούμε κουβέντα. Γι' αυτό στις προτάσεις μας ζητάμε όχι να αποπληρώσουν άμεσα τα δάνειά τους - αυτό θα ήταν αδύνατο - αλλά τουλάχιστον στο επόμενο διάστημα να παρουσιαστεί ένα σχέδιο δράσης, ένα επιχειρησιακό σχέδιο για την αποπληρωμή αυτών των υπέρογκων δανείων. Στην επιτροπή υπήρξε, επίσης, προβληματισμός για το περίφημο άρθρο 78 του ν.4146/2013, που αμνήστευσε τα στελέχη των τραπεζών που έδωσαν δάνεια σε κόμματα με αμφιλεγόμενες συνθήκες και κριτήρια. Πρώτα απ' όλα, νομίζουμε ότι αν η Κυβέρνηση θεωρεί ότι το συγκεκριμένο άρθρο είναι λάθος, μπορεί κάλλιστα - θα μπορούσε να το έχει ήδη κάνει - να αναλάβει τη νομοθετική πρωτοβουλία να το καταργήσει, να το αλλάξει. Όμως, κύριοι του ΣΥΡΙΖΑ, πώς θα μπορούσατε να το κάνετε αυτό, όταν υπάρχει η υπογραφή του κ. Τσίπρα στην επιστολή προς την Εθνική Τράπεζα, που ο ίδιος ζητά να μην ισχύσουν αποκλειστικά χρηματοοικονομικά κριτήρια; Εάν τον άκουσαν, δηλαδή, στελέχη τραπεζών, θα πρέπει να κάτσουν τώρα στο σκαμνί; Το θέμα, λοιπόν, είναι να μην αναζητηθούν εύκολα εξιλαστήρια θύματα, αλλά να θωρακιστεί το σύστημα από εδώ και πέρα. Πάμε στα μέσα μαζικής ενημέρωσης. Πρώτα απ' όλα, να πούμε ότι δεν πρέπει να τα «τσουβαλιάζουμε» όλα. Υπήρχαν επιχειρηματίες που έβαλαν βαθιά το χέρι στην τσέπη για να επιβιώσουν τα μέσα τους στην περίοδο της κρίσης. Υπήρχαν και άλλοι, όμως, που στηρίχθηκαν μόνο σε δανεικά με προνομιακούς, ευνοϊκούς όρους. Ανάλογα με την πολιτική οπτική των κομμάτων, εστίασαν σε συγκεκριμένα μέσα μαζικής ενημέρωσης, φιλικά ή εχθρικά. «ΔΟΛ», «MEGA», «ΠΡΩΤΟ ΘΕΜΑ», «ΚΗΡΥΚΑΣ ΧΑΝΙΩΝ», «Η ΑΥΓΗ» είχαν την τιμητική τους στην εξεταστική μας επιτροπή. Για το τρίγωνο της διαπλοκής ακούσαμε αναφορές από τους μάρτυρες, από τον κ. Αλαφούζο, τον κ. Κοντομηνά, τον κ. Κουρτάκη, τον κ. Αναστασιάδη, τον κ. Κουρή. Υπήρξαν ενδείξεις, αναφορές, αλλά όχι αποδείξεις. Κάτι υπάρχει, αλλά δεν αποδεικνύεται ποτέ. Κάτι σαν το τρίγωνο των Βερμούδων. Μόνο που στο τρίγωνο της διαπλοκής δεν χάνονται αεροπλάνα, χάνεται η αξιοπιστία του πολιτικού συστήματος και της ενημέρωσης. Πάντως, οι ενδείξεις για το τρίγωνο της διαπλοκής ήταν αμφίπλευρες και σε ό,τι αφορά το παλιό σύστημα, αλλά και το νέο. Παραδείγματος χάριν, από το πόρισμα της Τράπεζας Αττικής φάνηκαν προνομιακές σχέσεις με επιχειρηματίες του νέου συστήματος, όπως και η εκτόξευση της διαφημιστικής δαπάνης που πήρε η «ΑΥΓΗ» από τράπεζες, αφότου ανέλαβε ο ΣΥΡΙΖΑ την εξουσία, που ήταν και ο βασικός μέτοχος της «ΑΥΓΗΣ». Ενώ λοιπόν η κυκλοφορία της ήταν πτωτική, σχεδόν τριπλασιάστηκε από το 2014 έως το 2015 η διαφημιστική δαπάνη από τράπεζες. Για να παραφράσουμε λίγο τον Σαρτρ, κόλαση ή διάβολος είναι η διαπλοκή των άλλων, όχι γενικά η διαπλοκή. Προκαλεί απορία γιατί η πλειοψηφία των μελών της επιτροπής, του ΣΥΡΙΖΑ, δεν ήθελε να έρθει ο κ. Δαβαράκης στην επιτροπή, όπως ζήτησε το Ποτάμι, μετά από τις δηλώσεις που είχε κάνει ότι το site του το χρηματοδοτούσε ο κ. Παππάς, προκειμένου να στηρίζει τον ΣΥΡΙΖΑ και αυτή η χρηματοδότηση κόπηκε μετά το δημοψήφισμα, επειδή ήταν ο ίδιος υπέρ του «ναι». Γιατί αρνήθηκε ο ΣΥΡΙΖΑ να έρθει ο κ. Δαβαράκης στην επιτροπή; Τι φοβήθηκε, αφού ήθελαν να βγουν όλα στο φως, όπως έλεγαν; Ας πάμε, όμως, λίγο να δούμε και το πόρισμα. Προσπαθήσαμε ως Ποτάμι να συμβάλουμε, ώστε να βγει ένα κοινό πόρισμα. Ήμασταν οι μόνοι, που εγκαίρως υποβάλαμε υπόμνημα και συγκεκριμένες προτάσεις με εποικοδομητικό τρόπο. Πιστεύουμε ότι για να είναι αντικειμενικό και αξιόπιστο ένα πόρισμα, πρέπει να περιλαμβάνει κυρίως δεδομένα και όχι πολιτικά απωθημένα, όπως αποκαλύφθηκε εκ των υστέρων από τα γράψε - σβήσε και τα μπρος - πίσω του συγκεκριμένου πορίσματος. Στο υπόμνημα που υποβάλαμε αναφερθήκαμε στις μεροληπτικές παραλείψεις αλλά και στις λεκτικές υπερβολές. Παραδείγματος χάριν, στη σελίδα 38 του πορίσματος αναφέρεται επί λέξει «την πληροφόρηση πρέπει να την εξουσιάζει ο λαός». Αυτά ούτε στην Αβάνα ούτε στο Καράκας δεν τα λένε πια. Υποβάλαμε και δεκαπέντε συγκεκριμένες προτάσεις, που στηρίζονται σε συστάσεις της Επιτροπής GRECO, προτάσεις της Γενικής Γραμματείας κατά της Διαφθοράς, αλλά και στη διεθνή εμπειρία. Πιστεύουμε ότι θα μπορούσαν να είναι η μεγαλύτερη παρακαταθήκη της εξεταστικής επιτροπής αυτές οι προτάσεις, ώστε να μην επαναληφθούν αυτά τα πράγματα και στο μέλλον. Η κυβερνητική πλειοψηφία δεν τις υιοθέτησε. Μάλιστα, ενώ αρχικά, στην αρχική έκδοση του πορίσματος, υπήρχε το κεφάλαιο «Προτάσεις» και μάλιστα ο πρόεδρος μού είχε αναθέσει να κάνω μια εισήγηση, να το συντάξω, στην τελική έκδοση αυτό το κεφάλαιο εξαφανίστηκε για να μην μπει τελικά καμμία πρόταση. Να κάνω εδώ μια παρένθεση και να πω ότι στο πόρισμα της «SIEMENS» υπήρχε ένα κεφάλαιο με προτάσεις, το οποίο περιλάμβανε οκτώ προτάσεις. Στο δικό μας, στο επίσημο πόρισμα καμμία, πέρα από αυτές που κατέθεσε το Ποτάμι. Όμως, η διαφάνεια και η λογοδοσία όσο ενοχλητικές και να είναι, αποτελούν απαραίτητα χαρακτηριστικά για να ανακτηθεί η αξιοπιστία του πολιτικού μας συστήματος. Το συμπέρασμα είναι ότι νόμοι υπάρχουν, το πλαίσιο υπάρχει, αλλά δεν εφαρμόζεται. Θα αναφερθώ εν συντομία στις σημαντικότερες από τις προτάσεις, που καταθέσαμε με το υπόμνημά μας. Πρώτα απ' όλα, η ενεργοποίηση και ενίσχυση της Επιτροπής Ελέγχου της Βουλής. Δεύτερον, να υπάρχουν αναλυτικοί ισολογισμοί εσόδων - εξόδων των κομμάτων και δημοσιοποίηση των οικονομικών στοιχείων των κομμάτων στο διαδίκτυο, ώστε να είναι εύκολη και ανοικτή η πρόσβαση στους πολίτες. Ακόμα και έμμεσες δαπάνες που υπάρχουν στα κόμματα, όπως για παράδειγμα με τους αποσπασμένους υπαλλήλους, θα πρέπει και αυτές να αναφέρονται. Η διαφάνεια είναι το νούμερο ένα αντίδοτο στην αυθαιρεσία και την κακοδιοίκηση. Μάλιστα, προτείναμε συγκεκριμένα, για να αναγκαστούν τα κόμματα να δημοσιεύουν τα στοιχεία αυτά, όσο καθυστερεί ένα κόμμα να δημοσιεύει τα στοιχεία αυτά, να του παρακρατείται μέρος της κρατικής επιχορήγησης 2% για κάθε μήνα καθυστέρησης Επόμενη πρόταση ήταν η κατάρτιση ενός σχεδίου δράσης για την αποπληρωμή των δανείων από ΠΑΣΟΚ και Νέα Δημοκρατία, κάτι στο οποίο αναφέρθηκα και προηγουμένως, περισσότερο για την αξιοπιστία και των ιδίων αυτών κομμάτων. Επόμενη πρόταση, όχι δαπάνες των κομμάτων χωρίς παραστατικά. Στις παρατηρήσεις των ελεγκτών εμφανίστηκαν εκατομμύρια ευρώ στους ισολογισμούς των κομμάτων χωρίς παραστατικά. Μάλιστα ο ΣΥΡΙΖΑ 826.000 χωρίς παραστατικά το 2011 και 705.000 το 2012. Και το ερώτημα είναι: Πού πηγαίνει αυτό το κρατικό χρήμα; Λέμε, λοιπόν, να μπει ένα πλαφόν στο 10% των εξόδων των κομμάτων, να είναι το ανώτατο, που μπορούν να έχουν χωρίς παραστατικά. Διευκόλυνση της συμμετοχικής χρηματοδότησης, του crowdfunding στα κόμματα από πολλές και μικρές εισφορές, ώστε να υπάρχουν εναλλακτικές πηγές εσόδων. Έτσι, θα διευκολυνθούν να αποπληρώσουν και τα δάνεια τους, δηλαδή θα έχουν περισσότερα έσοδα τα κόμματα. Επίσης, το ακατάσχετο από 40% να πάει στο 20%, ώστε να καλύπτει μόνο τις δαπάνες του προσωπικού. Σε ό,τι αφορά τώρα τα μέσα, αυτό που έχουμε κάνει ως πρόταση είναι όχι μόνο οι τράπεζες να δημοσιεύουν τη διαφημιστική τους δαπάνη στα μέσα μαζικής ενημέρωσης, αλλά και οι ΔΕΚΟ να δημοσιοποιούν αυτές τις δαπάνες. Παραδείγματος χάριν, η ΕΥΔΑΠ εμφανίζεται με ολοσέλιδες καταχωρήσεις σε κυριακάτικη εφημερίδα λες και πρέπει να πείσει κάποιους πελάτες, ενώ είναι μονοπώλιο. Για να μην είναι, λοιπόν, αυτό ένας κρυφός, έμμεσος τρόπος χρηματοδότησης, θα πρέπει να δημοσιεύονται και οι διαφημιστικές δαπάνες των ΔΕΚΟ στις εφημερίδες. Επίσης, θα πρέπει να μελετήσουμε τρόπους μέσα στο ευρωπαϊκό πλαίσιο, ώστε να υπάρχει ουσιαστικό ασυμβίβαστο μεταξύ προμηθευτή δημοσίου ή εργολήπτη δημοσίων έργων και ιδιοκτήτη μέσων μαζικής ενημέρωσης. Επιτρέψτε μου να κλείσω με δύο λόγια για την τρέχουσα κατάσταση. Ακούγονται φωνές για δραχμή. Καλά κάνουν. Να ανοίξει η κουβέντα, αλλά με έναν όρο: Όλοι όσοι μιλούν για δραχμή από εδώ και πέρα - πολιτικοί, δημοσιογράφοι και μέσα μαζικής ενημέρωσης - να το κάνουν με το «πόθεν έσχες» τους δημοσιευμένο, να βλέπουμε πόσα χρήματα έχουν έξω, μιας και η επιστροφή στη δραχμή θα πολλαπλασιάσει τα χρήματά τους, όπως θα πολλαπλασιάσει και το χρέος μας, που είναι σε ευρώ. Ο κ. Σόιμπλε κάνει τη δουλειά του και εμείς πρέπει να κάνουμε τη δική μας, που είναι να διασφαλίσουμε την ευρωπαϊκή προοπτική της χώρας μας. Ποια ευρωπαϊκή προοπτική, όμως; Ποια Ευρώπη; Η Ευρώπη είναι το μόνο ασφαλές μέσο στα ταραγμένα νερά της εποχής και της περιοχής μας. Ναι, μπορεί να θέλουμε να αλλάξει. Για να αλλάξει, όμως, πορεία το καράβι της Ευρώπης θα πρέπει να είμαστε πάνω σε αυτό. Γιατί δεν μπορείς να το κάνεις να αλλάξει πορεία, εάν έχεις βουτήξει στη φουρτουνιασμένη θάλασσα. Ευχαριστώ πολύ.
Και εγώ ευχαριστώ τον κ. Μαυρωτά, ιδιαίτερα για τον σεβασμό του χρόνου. Ήταν απόλυτα μέσα στον χρόνο, γιατί επαναλαμβάνω ότι εάν δεν τηρηθεί ο χρόνος, κύριε Νικολόπουλε, θα πάμε μετά τη 1.00΄η ώρα.
Θα πάρω όσο χρόνο πήραν και οι προηγούμενοι, κύριε Πρόεδρε.
Εσείς έχετε άπειρο τηλεοπτικό χρόνο. Δεν έχετε ανάγκη.
Δεν χρησιμοποιώ το ΑΣΕΠ, για να μου δώσετε παραπάνω χρόνο, λόγω πολυετίας στο Κοινοβούλιο. Θα πάρω όσο χρόνο δώσατε και στον εκπρόσωπο του ΠΑΣΟΚ.
Ορίστε, έχετε τον λόγο.
Κυρίες και κύριοι συνάδελφοι, ακούσαμε τώρα στο τέλος κάτι εξαιρετικά ενδιαφέρον: Όποιος θέλει να μιλήσει για τη δραχμή, να του ανοίξουμε τους λογαριασμούς. Βλέπω εδώ στα υπουργικά έδρανα άνθρωπο που ασχολείται ή ασχολείτο επαγγελματικά με τις δημοσκοπήσεις. Αν λένε αλήθεια, κύριε Βορίδη, οι δημοσκοπήσεις, ότι πάνω από το 53% των πολιτών συζητούν αυτό το ενδεχόμενο, τότε καταλαβαίνετε τι πρέπει να γίνει, να ανοίξουμε όλους τους λογαριασμούς αυτών. Επίσης, άκουσα κάποιον άλλον εδώ σήμερα να λέει ότι όποιος μιλάει για τη δραχμή, μάλλον θα θέλει να του διαγραφούν τα χρέη. Άλλο και αυτό! Καλό! Κυρίες και κύριοι συνάδελφοι, στην εξεταστική επιτροπή αλλά και σήμερα, μου είπαν πολλοί πολίτες ότι έκαναν το εξής τεστ. Έκλειναν τα μάτια τους και ακούγοντας τον Βουλευτή με αυτά που λέει, έλεγαν: αυτός είναι με την «νταβατζιδοκρατία», αυτός παίρνει μεροκάματο, αυτός είναι έτοιμος να τους γυαλίσει τα παπούτσια. Και όλως τυχαίως ήταν από εκείνους τους χώρους που τους βλέπουμε σήμερα να λένε: «Ουφ, γλιτώσαμε.». Αυτό θα έπρεπε να προβληματίσει σίγουρα την Πλειοψηφία. Εάν τους βλέπουν αυτούς να νομίζουν ότι τη γλίτωσαν, κάτι δεν έχει πάει καλά. Εγώ θέλω να σας πω ότι δεν είναι αυτή η πραγματικότητα. Γιατί έκλεισαν οι εργασίες της εξεταστικής, αλλά άνοιξαν δικογραφίες, αν δεν το ξέρετε. Άνοιξαν δικογραφίες πριν πάει αυτό το πόρισμα στους εισαγγελείς. Εδώ ο κ. Μπαλωμενάκης μού έλεγε κάθε μέρα - γιατί ενημέρωνε για την επιτροπή - ότι τα χθεσινά πρακτικά τα έστειλα στην εισαγγελέα του Αρείου Πάγου - τα πρακτικά, χωρίς σχόλια. Εγώ δεν έχω τελειώσει, άλλωστε, και νομική. Δεν ξέρω νομικά, κύριε Βορίδη. Να, προχθές, εσάς είχα δικηγόρο εκεί στους άλλους. Σαν τον κ. Κυρατσάκη που λέει να κάνουμε και αγωγές τώρα για τον κοινοβουλευτικό έλεγχο. Άνοιξαν δικογραφίες - το λέω για να το ακούσετε και εσείς, αλλά και για να το ακούσουν και έξω από τη Βουλή - και τους καλούν έναν έναν. Πώς; Διαβάζοντας οι εισαγγελείς αυτά που ακούστηκαν στην επιτροπή. Τίποτα περισσότερο, βρε παιδί μου. Δεν χρειάζεται να κάνει κανένας από εμάς τον εισαγγελέα. Μου είπε ο συνάδελφός μου από το ΠΑΣΟΚ, που είναι από τον Πύργο, «Είμαι και εγώ σε αυτούς;». Δεν ξέρω εάν αναγνωρίζει ο άνθρωπος τον εαυτό του. Μου λέει: «Εσύ που ήσουν τόσα χρόνια στη Νέα Δημοκρατία;». Του είπα «Δεν ήμουν στη Νέα Δημοκρατία. Εγώ ήμουν η Νέα Δημοκρατία.». Όμως για τα ταμεία δεν μας έλεγαν ποτέ στην Κοινοβουλευτική Ομάδα. Έτσι δεν είναι, κύριε Μηταράκη; Ποτέ δεν έλεγαν. Έτσι θα ήξερα τώρα, έναν χρόνο που έκανε απολογισμό ο κ. Μητσοτάκης, μιας και το ανέφερε ο κ. Μηταράκης, πόσα μάζεψε, βρε παιδί μου, από τα μπρελόκ ή πόσα μάζεψε από τα κουπόνια. Να μάθουμε, λοιπόν, ότι φέτος μάζεψε ο άνθρωπος τόσα λεφτά σαν καλός νοικοκύρης. Διότι αν κρίνουμε από το δάνειο του με τον «Κήρυκα», εγώ θα τον παρακαλούσα, πραγματικά, να μου κάνει το ίδιο για όσα δάνεια έχω εγώ και οι Έλληνες. Το μάθατε τι ωραία το έκανε; Ήταν από αυτά τα σπουδαγμένα του εξωτερικού ή από την εμπειρία που απέκτησε επί Καρατζά, όταν τον διόρισε ο Σημίτης. Τι έκανε; «Balloon», λέει. Όχι δεν είναι μπαλόνι. Έτσι λέγεται αυτό. Δηλαδή τι είναι; Πηγαίνει στην τράπεζα - όχι ο καθένας, όχι ο πάσα εις, ο Μητσοτάκης - και λέει: «Έχω να σας δίνω, γιατί είμαι φτωχός, δύο χιλιάρικα τον μήνα». Στο τέλος, όμως, στην τελευταία δόση θα σας δώσω μια δόση τριακόσια πενήντα χιλιάρικα».
Όχι, εξακόσια σαράντα.
Όσα είναι. Εξακόσια σαράντα. Το πιστεύει κανένας αυτό; Υπάρχει κανένας που πιστεύει, ότι μετά από δεκαοκτώ, είκοσι δύο, είκοσι τρεις, είκοσι τέσσερις μήνες θα πάει και θα τα εξοφλήσει; Αν το πιστεύει, πάει καλά.
Έχει όρο επαναρρύθμισης.
Μα εκεί είναι το παιχνίδι. Όπως και κάποιοι καναλάρχες ανάσαναν, γιατί είπατε εσείς ότι ήσασταν ενήμεροι, γιατί τους είχατε βάλει τη δόση, κύριοι Υπουργοί, μετά από αυτές τις ημερομηνίες. Προχθές που με κάλεσε όμως η κ. Περδικομάτη, της είπα να καλέσει τους συγκεκριμένους καναλάρχες, για να δει εάν, πραγματικά, τήρησαν τη ρύθμιση που έκαναν μαζί με τις διοικήσεις που τις κρατάτε εκεί, τις ίδιες διοικήσεις που ενώ είχαμε εξεταστική επιτροπή, έδιναν στους ίδιους δάνεια με άυλες αξίες. Έτσι, λοιπόν, είμαι σίγουρος, ότι εκτός από τον κ. Ψυχάρη, τον κ. Κοντομηνά που είναι τώρα κατηγορούμενοι, τη διοίκηση της ALPHA BANK, τον κ. Μαντζούνη, δεν μπορεί, θα πάνε και οι άλλοι. Εκτός εάν γίνει το κόλπο του γέροντα Μεθοδίου του Βατοπεδίου. Όσοι πετούσαν μολότοφ αλλά δεν ήταν εντός Αγίου Όρους, αθωώνονται. Για όσους είναι μέσα στο Άγιο Όρος, η μολότοφ - λέει - κάνει είκοσι χρόνια φυλακή. Άκου να δεις. Αυτό λέγεται από τα ίδια δικαστήρια. Κυρίες και κύριοι συνάδελφοι, από αυτό το Βήμα θέλω να γνωστοποιήσω πάντως, ότι εάν κάποιοι έπαιρναν παράσημα, εύσημα, στασίδι - για να μιλήσω ψαλτικά, μιας και είμαι ψάλτης - στα κανάλια, γιατί τα πήγαιναν καλά στην εξεταστική επιτροπή, κάποιοι άλλοι από εδώ όχι μόνο αποκλείονται - αυτό επίσης φαίνεται διά γυμνού οφθαλμού - αλλά μπορεί να μην ξέρετε ότι δέχονται εκβιασμούς, απειλές και αγωγές. Γι' αυτό είπα για μια αγωγή που είχαμε με τον κ. Βορίδη. Θέλω να πω, κύριοι Υπουργοί - το έκανα κι επισήμως σήμερα, κατέθεσα ερώτηση στη Βουλή - ότι διαβάζω σήμερα στην εφημερίδα της κεντροδεξιάς, τη «ΔΗΜΟΚΡΑΤΙΑ» το εξής: «Σόου από Κυριτσάκη με καταγγελία για εκβιασμό». Και λέει ότι αξίζει να σημειωθεί ότι δεν είπε ονόματα ο κ. Κυριτσάκης ούτε ποιοι τον εκβιάζουν. Δεν είπε γιατί χρόνια μένουν εκεί οι φάκελοι στην Επιτροπή Ανταγωνισμού, όχι για φτωχούς ανθρώπους: μπύρα, καρτέλ εργολάβων. Είναι ωραίες δουλειές αυτές. Κι όσο πάει πιο πίσω αυτό, είναι σαν το ταξίμετρο. Λέει, εν στάσει είναι, δεν κινείται, αλλά γράφει το ταξίμετρο. Κι έρχονται, λοιπόν, κάποιοι Βουλευτές εδώ και γίνονται ενοχλητικοί λέγοντας: «Τι κάνετε εσείς τώρα; Καινούργιο κόλπο; Γιατί αυτοί το κάνουν;». Τι έκανε ένας τέτοιος ενοχλητικός Βουλευτής, κύριοι συνάδελφοι, σαν την αφεντιά μου; Ακούστε, λοιπόν, αναφορά. Θέμα: Η Επιτροπή Ανταγωνισμού - θα το καταθέσω. «Παρακαλούμε για την επαλήθευση ή μη ή τη διάψευση ακόμα και τον σχετικό σχολιασμό σας, επί της επιστολής που μας έφερε ο δικηγόρος κ. Στεφανίδης Παναγιώτης, διεύθυνση πλατεία Δημοκρατίας μέσω επιστολής», ζητώντας να μεταφέρουμε το θέμα στη Βουλή. Πρόκειται για μια αναφορά, από αυτές που νιώθω ότι έχω υποχρέωση και καθήκον να καταθέτω και καταθέτω κατά δεκάδες. Το ξέρουν οι Υπουργοί και οι νυν και οι πρώην. [[Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά την προαναφερθείσα αναφορά, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αλλά σήμερα τι γράφει η «ΔΗΜΟΚΡΑΤΙΑ»; Ότι παρά την ψήφιση σχετικού νόμου από την Κυβέρνηση ΣΥΡΙΖΑ - ΑΝΕΛ, όπου τίθεται ηλικιακό όριο για τους προέδρους των ανεξαρτήτων αρχών, το οποίο έχει ξεπεράσει, λέει, ο κ. Κυριτσάκης - το γράφει σήμερα η εφημερίδα - , ο ίδιος άσκησε πιέσεις για να εξασφαλίσει την παράταση της θητείας του. Δεν ξέρω αν ο αντιπρόεδρος, ο σύζυγος της συναδέλφου μας, μένει ακόμα εκεί. Μένει στην επιτροπή; Έχετε ψηφίσει, επίσης, νόμο που λέει ότι απαγορεύεται, επειδή είναι η γυναίκα του εδώ Βουλευτίνα, αλλά αυτός είναι εκεί στην Επιτροπή Ανταγωνισμού. Βουλευτής της Νέας Δημοκρατίας είναι η σύζυγός του. Δεν πειράζει, παράσημα είναι αυτά. Όμως έχετε υποχρέωση, κύριοι Υπουργοί και το Προεδρείο της Βουλής, τα χθεσινά Πρακτικά να πάνε στην εισαγγελία. Να πάνε, για να δούμε και ποιοι είναι οι Βουλευτές και από ποιους πιέζεται και από ποιους εκβιάζεται. Σας δίνω, όποιος συνάδελφος θέλει να το δει, την ερώτηση που κατέθεσα σήμερα και ακριβώς ζητάω αυτό, για να πάει ο κ. Κυριτσάκης, γιατί πρέπει να σπάσουν αυγά, να τον καλέσει εισαγγελέας εννοώ, για να γίνει ομελέτα. Και εκεί θα καταθέσουμε και τα υπόλοιπα. [[Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πολύ εμπερίστατοι πολίτες, κυρίες και κύριοι συνάδελφοι, έξω από αυτή την Αίθουσα με σταματούν και μου ζητούν να θυμίσω στην Κυβέρνηση αλλά και στην Αντιπολίτευση, ότι πρέπει να γυρίσουν όλα τα δάνεια πίσω και απαιτούν να μη δώσουμε συγχωροχάρτι στους θαλασσοδανειστές και στους ζάμπλουτους κουμανταδόρους της νταβατζηδοκρατίας. Πολλοί δικαστικοί μου ζητούν να σας μεταφέρω, κύριοι Υπουργοί, την αγωνία τους να μην τους προσβάλλουμε, ακυρώνοντας τα δικαστικά τους πορίσματα για τα οποία όχι μόνο μόχθησαν αλλά και έκλεισαν τα αυτιά τους στις σειρήνες του χρηματισμού. Και ας ξεκινήσουμε θετικά. Οι πολίτες, πράγματι, όπως είπε ο Πρόεδρος ο κ. Βούτσης, παρακολούθησαν με αμείωτο ενδιαφέρον τις εργασίες της επιτροπής και γι' αυτό ακούσατε κι από άλλους συναδέλφους ότι είχε υψηλή τηλεθέαση. Αλλά κανένα κανάλι δεν έδειχνε. Μωρέ κανένα κανάλι; Κανένα κανάλι! Τα λέω για όσους μας ακούνε. Κανένα κανάλι δεν έδειχνε! Αφού είναι, λένε, καθαροί οι άνθρωποι. Γιατί δεν το δείχνατε, αφού είσαστε καθαροί; Γιατί είναι όλοι βουτηγμένοι κι αυτοί που εμφανίζονται δήθεν ότι είναι ενήμεροι. Κι ένας κύριος που είχε έρθει και νόμιζε ότι είναι σε καφενείο και καθόταν κι έλεγε: «Είμαι πατριώτης» - θυμάσαι Μάκη; - και είχε ορκιστεί κι έλεγε: «Εγώ δεν χρωστάω σε κανέναν. Δεν έχω δάνεια», αυτός μας κάνει παρατήρηση με τον πειστικό του και το οργανέτο του εκεί πέρα, γιατί η Δ΄ ΔΟΥ βρήκε εκεί και το κρατάει τέσσερα πέντε χρόνια - άκου τέσσερα πέντε χρόνια - ότι οι αυξήσεις του μετοχικού κεφαλαίου στο κανάλι του έκρυψαν μια φοροδιαφυγή, που του την φορολόγησαν 75 εκατομμύρια. Κι έχει κι άλλα 60 εκατομμύρια από το ΚΕΦΟΜΕΠ και λέει «Εγώ είμαι πατριώτης. Τι είναι αυτά που με ρωτάτε;». Τα ίδια και ο άλλος καναλάρχης και ο άλλος και ο άλλος. Έτσι γιατί άκουσα σήμερα εδώ - μπορεί να χαλάω λίγο τη σούπα - ότι «και τι έγινε στην εξεταστική επιτροπή;». Όχι τι έγινε. Για ρωτήστε αυτούς τι έγινε, που τους κλείσανε τα δάνεια. Για ρωτήστε αυτούς τι έγινε, που τους δέσμευσαν την κινητή και ακίνητη περιουσία τους εξαιτίας της εξεταστικής επιτροπής. Και τι θα γίνει να τους πείτε! Γιατί υπάρχουν πολλά κακά παιδιά που πάνε και λένε «Και καλά αυτοί γιατί κάθονται κατηγορούμενοι και οι άλλοι δεν κάθονται για τους ίδιους λόγους; Να καθίσουνε κι αυτοί. Πώς δεν έχετε κλείσει ακόμα τα δάνεια σε κάποια συγκροτήματα και τα κλείσατε μόνο στο «MEGA»;» Κατάλαβες; Έτσι. Γι' αυτό, λοιπόν, αυτοί είναι ανήσυχοι και ξέρουν ότι αυτό δεν γίνεται, παρά μόνο αν έρθουν εκείνα τα καλά παιδιά της εξεταστικής επιτροπής στα πράγματα, που θα τα τακτοποιήσουν όπως τα τακτοποιούσαν όλα αυτά τα χρόνια. Είναι η μόνη τους ελπίδα και κάνουν ό,τι μπορούνε, ξετσίπωτα, ξεδιάντροπα. Δεν πειράζει. Και οι μεν και οι δε βγαίνουν έτσι στο ξέφωτο, γιατί σου λέει είναι απελπισμένος ο κόσμος και στην απελπισία του που δεν είδε εκείνο που ήθελε απ' αυτή την Κυβέρνηση κάτι θα κάνει. Όμως να που και πάλι έρχονται οι δημοσκοπήσεις εχθές και λένε για τον λαοπρόβλητο ηγέτη της Αξιωματικής Αντιπολίτευσης. Αυτές οι δημοσκοπήσεις ξέρετε εσείς πώς γίνονται, έτσι δεν είναι, κύριε Υπουργέ; Απ' αυτές τις καλές που θέλει ο Μακεδονίας - Θράκης να κάτσει, ενδεχομένως, στην καρέκλα σας. Λένε, λοιπόν, ότι το 22% θέλουν τον Αρχηγό της Αντιπολίτευσης. Τόσοι πολλοί; 22%! Θα γίνει, λοιπόν, Πρωθυπουργός με 22% του λαού να τον αγαπάει και το υπόλοιπο να μην τον αγαπάει. Εγώ αυτά - τι να σας πω; - δεν τα έχω δει ποτέ. Είμαι εδώ πέρα πολλά χρόνια, από το 1989. Με 22% να θέλεις να γίνεις Πρωθυπουργός δεν γίνεται. Κλείνοντας τώρα, κύριε Πρόεδρε - ξέρω ότι δεν θα με αφήσετε γι' αυτό ας πάω προς το τέλος - , θεωρώ ότι δεν πρέπει να υποστείλουμε τη σημαία, ότι δεν τελειώσαμε σήμερα. Το είπα πολλές φορές και θα το επαναλάβω. Και θα κριθούμε, γιατί έχουμε καιρό ακόμα κι εγώ κι εσείς και όλοι μας. Θέλω να ελπίζω ακόμη, ότι αδίκως χαίρονται όσοι χαίρονται σήμερα ότι ξεμπερδέψανε. Θέλω να πιστεύω, ότι εσείς οι Βουλευτές της Πλειοψηφίας και μετά αυτοί που κάθονται εκεί, δεν θα το επιτρέψετε. Γιατί η δουλειά που έγινε είναι, πράγματι, πολύ σπουδαία. Όντως δεν φαίνεται από τον όγκο της, μόνο έτσι για να τον δει ο κόσμος αλλά από τα περιεχόμενά της. Κι ας λένε ό,τι θέλουν εδώ από το Βήμα της Βουλής. Άλλωστε γνωρίζουν πολύ καλά, ότι γι' αυτές τις παραλείψεις ή γι' αυτά τα εγκλήματα που έχουν γίνει εδώ δεκάδες, εκατοντάδες στελέχη τραπεζικά έχουν χάσει τη δουλειά τους, γιατί έδωσαν ένα δάνειο που δεν γύρισε και δεν είχαν πάρει όλες τις προβλέψεις, όχι γιατί γι' αυτούς εδώ κανονικά θα έπρεπε να διερευνηθεί η πιθανότητα μήπως έχουν συστήσει εγκληματική οργάνωση, μήπως έχουν όλα εκείνα τα στοιχεία. Όλο αυτό το αλισβερίσι τι δείχνει; Άκουσα κάποιους - και θα κλείσω με αυτό - να λένε για το πόρισμα Καλούδη. Αλήθεια εσείς τώρα σπουδαίοι άνθρωποι που είστε όλοι απ' όλες τις πλευρές, έχετε ακούσει ξανά αυτό; Δύο παιδαρέλια έστειλε η Τράπεζα της Ελλάδος στον κ. Καλούδη, τον Εισαγγελέα. Ας τον ρωτήσει, αν είναι έτσι όπως τα είπε ο φίλος μας από το Ποτάμι ο Βουλευτής, αν, δηλαδή, υπάρχουν ή όχι κανόνες.
Στον κ. Δραγάτση.
Ναι, στον κ. Δραγάτση. Δούλεψα για δέκα χρόνια στην τράπεζα και ήμουν προϊστάμενος χορηγήσεων. Βεβαίως υπάρχουν κανόνες. Βεβαίως υπάρχουν οι πράξεις του Διοικητή της Τράπεζας της Ελλάδος. Τα είπαμε πολλές φορές και καταθέσαμε στην επιτροπή.
Επιβεβαίωσαν και ο Πάσχας και ο Παπαγιαννίδης.
Το είπαν και οι ίδιοι οι ίδιοι της Τραπέζης της Ελλάδος. Πήγαν δύο παιδιά - δικηγόρος δεν είστε, κύριε Φωτήλα; Ναι - και κατέθεσαν, λοιπόν, την ίδια ώρα, το ίδιο δευτερόλεπτο ενώπιον του Εισαγγελέως Δραγάτση ακριβώς τα ίδια. Αν κάποιος από εμάς που είναι χριστιανός, του πεις πες το «Πιστεύω», φοβάται ότι μπορεί να πει κι ένα λάθος. Φοβάται μήπως το πει λάθος. Κι έτσι όταν γίνεται νονός, παίρνει και το βιβλίο μπροστά, μήπως το κάνει λάθος. Ε αυτοί οι δύο δεν έκαναν λάθος.
Μια προτασούλα.
Αυτοί οι δύο τα είπαν ακριβώς τα ίδια και ο εισαγγελέας είπε: Μπράβο παιδιά. Το πήρα την ίδια ώρα, κύριε Υπουργέ της Δικαιοσύνης, την ίδια μέρα. Την ίδια ώρα, την ίδια στιγμή δύο διαφορετικά πρόσωπα για να πάει το πόρισμα Καλούδη στο αρχείο. Μπράβο σας εάν δεν πείτε, λοιπόν, να εξεταστεί η περίπτωση, αν είναι αλήθεια αυτά που λέει ο Νικολόπουλος, εάν όντως αυτοί οι δύο πήγαν και μας γελοιοποιούν όλους και προπαντός τη δικαιοσύνη. Και να δούμε ο κύριος εισαγγελέας τι θα σας πει. Ότι έκανε λάθος την ώρα; Ότι έκανε λάθος τη μέρα; Έτσι έγιναν, κυρίες και κύριοι συνάδελφοι, και είμαι σίγουρος ότι όσοι από εσάς τα έχετε ξεχάσει, μπορείτε να δείτε σε επανάληψη τις συνεδριάσεις της εξεταστικής επιτροπής. Και εκεί θα καταλάβετε πολύ καλά, ότι δεν ήταν ένα παραμύθι στου Μπαϊρακτάρη, αγαπημένε μου Ανδρέα Λοβέρδο, το ότι οι νταβατζήδες σε αυτόν τον τόπο ήθελαν πάντα να βρίσκουν τους βολικούς, τους πρόθυμους. Δυστυχώς ακόμα υπάρχει εδώ ο δράκος αλλά όχι στο παραμύθι. Είναι αυτός που πιέζει κάθε μέρα λέγοντας «δώστε τα όλα επιτέλους, δεν το βλέπετε; Υπογράψτε και τα εξώφυλλα!». Αυτή είναι από το πρωί μέχρι το βράδυ η συμπαράσταση στην Κυβέρνηση, που προσπαθεί, λέει, να καταφέρει ό,τι μπορεί σε αυτή εδώ τη δύσκολη συγκυρία. Η κριτική λέει «γιατί δεν τα υπογράψατε όλα»!
Ολοκληρώστε, κύριε Νικολόπουλε.
Τελειώνω, κύριε Πρόεδρε. Κυρίες και κύριοι συνάδελφοι, πολύ λυπάμαι που δεν έδωσα την ψήφο μου σε αυτή την πολύ σημαντική δουλειά που όντως έγινε και που χάρη στην προσπάθεια όλων, άλλων λιγότερο και άλλων περισσότερο, σήμερα μπορούμε να είμαστε υπερήφανοι ότι δεν τα κουκουλώσαμε. Όμως νομίζω ότι θα έπρεπε να έχει γίνει και το επόμενο βήμα. Να μην πετάξουμε εμείς το μπαλάκι στη δικαιοσύνη αλλά εμείς να οδηγήσουμε τα πράγματα εκεί. Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και τρεις εκπαιδευτικοί συνοδοί τους από το 14ο Δημοτικό Σχολείο Καλαμάτας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο Αναπληρωτής Υπουργός Περιβάλλοντος και Ενέργειας κ. Φάμελλος έχει τον λόγο για δέκα λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, κυρίες και κύριοι Βουλευτές, θα μου επιτρέψετε ξεκινώντας και μετά από πάρα πολλή δουλειά συναδελφική μαζί με τα μέλη της επιτροπής να ευχαριστήσω από το Βήμα της Βουλής τους συναδέλφους και τις συναδέλφισσες που ήμασταν μαζί στην εξεταστική για την πολλή δουλειά, τα στελέχη, τους επιστημονικούς συνεργάτες, αλλά και όλο το προσωπικό της Βουλής που μας βοήθησαν αυτούς τους μήνες σε πάρα πολύ πυκνές συνεδριάσεις αλλά και σε ένα έργο που είναι πάρα πολύ σημαντικό τόσο ως προς το φορτίο όσο και ως προς την πολιτική του σημασία. Κυρίες και κύριοι Βουλευτές, η εξεταστική επιτροπή για τον δανεισμό των κομμάτων και των μέσων ενημέρωσης κατέγραψε δημόσια όλα όσα ψιθύριζαν στα καφενεία, στις παραπολιτικές συζητήσεις, στους διαδρόμους της Βουλής και των υπουργείων τόσα χρόνια, όλα αυτά τα οποία το πολιτικό σύστημα δεν μπορεί τώρα πια να τα αρνηθεί, να τα αποποιηθεί, να τα κουκουλώσει. Και είναι προφανές εκ των προτέρων, το γιατί ήθελε να τα κουκουλώσει. Διότι δεν είχε ούτε την τόλμη ούτε την πολιτική βούληση να τα ψάξει τόσα χρόνια. Έπρεπε να έρθει ο ΣΥΡΙΖΑ, οι Οικολόγοι και οι Ανεξάρτητοι Έλληνες στην Κυβέρνηση, για να συζητήσει η Βουλή αυτά τα θέματα. Και μόνο η επιλογή τους να υπάρχει άκρα του τάφου σιωπή γι' αυτά που όλοι οι άλλοι ήξεραν και όλοι συνεννοούνταν πίσω από τις κουρτίνες, αυτή και μόνο η πολιτική τους επιλογή αποτελεί την πολιτική καταδίκη του προηγούμενου συστήματος του δικομματισμού, που έφερε τη χώρα σε αυτή την πολύπλευρη κρίση. Η εξεταστική επιτροπή έφερε στην επιφάνεια πολλά περισσότερα από όσα ήταν δεδομένα στην αρχή και αυτό γιατί η επιλογή της Κυβέρνησης ήταν οι συνεδριάσεις της να είναι δημόσιες. Δεν ήταν ένα συμπτωματικό, τυχαίο γεγονός. Ήταν επιλογή μας. Γιατί ο πολίτης έπρεπε αδιαμεσολάβητα να ενημερωθεί για όλα αυτά που του έκρυβαν τόσα χρόνια, αλλά που υποψιάζονταν όλοι. Έτσι, αποφύγαμε πολλά φίλτρα και παπαγαλάκια, που είμαστε σίγουροι ότι θα τροποποιούσαν όλα αυτά που λέγαμε μέσα στην εξεταστική επιτροπή με τις συνηθισμένες διαρροές στο περιστύλιο. Στην εξεταστική επιτροπή κατέθεσαν όλοι όσοι έπρεπε χωρίς κανένα φίλτρο προστασίας. Δεχθήκαμε όλες τις προτάσεις της Αντιπολίτευσης, γιατί δεν έχουμε κανένα πρόβλημα διαφάνειας. Ήρθαν όλοι, όσο ψηλά και εάν βρίσκονταν και μίλησαν στους εκπροσώπους του ελληνικού λαού, στους εκπροσώπους των Ελλήνων πολιτών. Και αυτό ήταν μια μεγάλη πολιτική τομή, που δεν την είχατε κάνει τόσα χρόνια. Επιβεβαιώθηκε η τριγωνική σύνδεση μεταξύ των μέσων ενημέρωσης, των πολιτικών και του τραπεζικού συστήματος, γιατί πολύ απλά οι κυβερνήσεις διόριζαν τραπεζίτες, οι τραπεζίτες έδιναν δάνεια με αέρα, για να συντηρήσουν το πολιτικό σύστημα μέσω των μέσων μαζικής ενημέρωσης και να δημιουργήσουν ένα κλειστό γκρουπ, όπου θα παίρνονται οι αποφάσεις ερήμην του Κοινοβουλίου και ερήμην των πολιτών. Και υπήρχαν γκρίζες περιοχές πολύ περισσότερες. Εκπρόσωπος μέσου ενημέρωσης παραδέχτηκε, ότι και δικαστικοί συμμετείχαν σε αυτό το τρίγωνο και το έκαναν τετράγωνο. Είναι αλήθεια αυτά, κύριοι συνάδελφοι, ή όχι; Κύριε Μηταράκη, είναι αλήθεια όλα αυτά; Ανεβήκατε προηγουμένως στο Βήμα της Βουλής και είπατε ότι όλα αυτά που άκουσαν οι πολίτες από το κανάλι της Βουλής είναι ψέματα. Είπατε ότι είστε οπαδοί της αλήθειας, αλλά δεν έπρεπε να βγει πόρισμα, γιατί η επιτροπή δεν βρήκε τίποτα. Φτάσατε, δηλαδή, εισαγωγικά στο σημείο να πείτε, ότι δεν πρέπει να πάνε στον εισαγγελέα όλα αυτά που άκουσε η Ελλάδα μέσα στο 2016; Βάζετε ακόμα πλάτη στον παράνομο δανεισμό των μέσων μαζικής ενημέρωσης; Τολμάτε να πείτε, ότι δεν υπήρχαν ανισότιμοι όροι και δεν υπήρχαν - για μια δεκαπενταετία τουλάχιστον - στον δανεισμό και των κομμάτων και των μέσων ενημέρωσης; Η Νέα Δημοκρατία, η «ομάδα αλήθειας» τάχατες δίνει και σήμερα συγχωροχάρτι στους καναλάρχες. Μέσα στην ελληνική Βουλή το έκανε αυτό με τον εισηγητή της, σε ένα από τα μεγαλύτερα σκάνδαλα της Μεταπολίτευσης που υποθήκευσε την πολιτική ιστορία της Ελλάδας, γιατί υποθήκευσε την πολιτική τιμιότητα, τον τρόπο να κοιτάς τον πολίτη στα μάτια. Δεν το έκαναν. Δεν τολμούν ακόμα και σήμερα να το κάνουν. Θέλουν να κάνουν μύθο τα θαλασσοδάνεια, ότι δεν υπήρχαν. Στην - εξεταστική επιτροπή εξετάσαμε 1,7 δισεκατομμύρια ευρώ. Λίγα τους φαίνονται τώρα! Θέλατε μήπως να είναι περισσότερα για να γίνει εξεταστική. Και 1 ευρώ να έχει δοθεί ανισότιμα, όταν ο επιχειρηματίας, ο πολίτης, ο δανειζόμενος για να πάρει σπίτι δεν έχει ισότιμη πρόσβαση στον δανεισμό, έπρεπε να απασχολήσει τη Βουλή, όχι 1,7 δισεκατομμύρια ευρώ! Και σας φαίνονται και λίγα σήμερα! Κατά την άποψή μου δεν πρέπει απλά να συζητάμε στη Βουλή γι' αυτό το πολιτικό γεγονός που αποκάλυψε η εξεταστική. Κατά την άποψή μου οι συνεδριάσεις της εξεταστικής επιτροπής είναι από τα σημαντικότερα πολιτικά ντοκιμαντέρ της Μεταπολίτευσης για τη χώρα μας. Οι ιδιοκτήτες παραδέχτηκαν δημόσια, ότι δίνονταν δάνεια ανισότιμα, δάνεια με «αέρα», δάνεια χωρίς εγγυήσεις, δάνεια με εγγυήσεις ταινιοθήκες που είχαν «Στρουμφάκια», όπως είπε και ο κύριος συνάδελφος που έφυγε προηγουμένως από το Βήμα, ο κ. Νικολόπουλος. Ταυτόχρονα δεν αντικαθιστούσαν τις εγγυήσεις όταν πούλαγαν τις μετοχές. Αντίθετα οι τράπεζες τους έδιναν και μετρητά. Σε μια τέτοια πώληση απελευθερώθηκαν 4,5 εκατομμύρια ευρώ μετρητά, χωρίς καμμία εγγύηση για την τράπεζα, καμμία εγγύηση για τον καταθέτη και το κράτος. Να σας πω λιγάκι τι είπαν ορισμένοι από τους μεγάλους καναλάρχες; Ο κ. Αλαφούζος, λοιπόν, είπε, ότι η πολιτεία και οι τράπεζες δανειοδοτούσαν πέραν του δέοντος και πέραν της λογικής. Όταν τον ρωτήσαμε αν αυτό σημαίνει σύνδεση με την πολιτική, είπε: «Η περιρρέουσα ατμόσφαιρα όλα αυτά τα χρόνια έδειχνε, ότι σε κάποια μέσα ενημέρωσης για πολλούς λόγους υπήρχε και σχέση πολιτική με κάποιους από τους μετόχους των μέσων αυτών. Αυτό που μπορώ να πω και επαναλαμβάνω όμως, είναι ότι ο δανεισμός που έγινε σε μέσα ενημέρωσης ήταν αδρότατος, πέραν κάθε λογικής και όχι φυσιολογικός». Σήμερα η Νέα Δημοκρατία και το ΠΑΣΟΚ, η Δημοκρατική Συμπαράταξη θεωρούν ότι δεν τα άκουσαν αυτά. Τα είπε όμως ο κ. Αλαφούζος. Τι είπε ο κ. Μπόμπολας; Είπε: «Είχαμε δάνεια ύψους 69 εκατομμυρίων ευρώ. Δεν είχαν εξασφαλίσεις και με τις τράπεζες συνεννοηθήκαμε, κάναμε το πρακτικό και δόθηκαν όποιες εξασφαλίσεις ζητήθηκαν». Και όταν ο κ. Μπαλής ρωτάει: «Για πρώτη φορά σάς ζητήθηκαν εξασφαλίσεις;», λέει: «Μέχρι τότε δεν είχαν εξασφαλίσεις οι τράπεζες». Τάδε έφη ο κ. Μπόμπολας. Τι είπε ο κ. Βαρδινογιάννης; Ο κ. Βαρδινογιάννης είπε ότι υπάρχει ένα πλαίσιο στην Ελλάδα, όχι μόνο στην τηλεόραση αλλά σε πολλές δραστηριότητες όπου υπάρχει έντονος και αθέμιτος ανταγωνισμός. «Στον χώρο αυτόν τα πράγματα είναι λίγο πιο γκρίζα, διότι αυτοί οι οποίοι συμμετέχουν σε αυτόν τον ανταγωνισμό, είναι άνθρωποι οι οποίοι έχουν μεγάλη οικονομική επιφάνεια και είναι ακόμα πιο δύσκολος ο ανταγωνισμός.». Όμως τι είπε - νομίζω ότι θα το ξέρει όλη η Ελλάδα - ο κ. Ψυχάρης; Είπε για τα 15 εκατομμύρια ευρώ τα οποία έδωσε ως εγγύηση: «Ναι υπέγραψα εγγυήσεις. Δεν σημαίνει ότι είχα το cash». Ερωτάται: «Με τι τότε δώσατε εγγυήσεις». «Με αέρα», απαντά. Ερωτάται: «Είπατε με αέρα»; «Με αέρα», απαντά. Και αυτά δεν τα ακούσατε, κύριοι συνάδελφοι; Δεν ήσασταν μέσα; Δεν ήσασταν εσείς στους διαδρόμους που συζητάγαμε, ότι αυτό ήταν από τις μεγαλύτερες αποκαλύψεις που έκανε η εξεταστική επιτροπή; Και όσον αφορά το σύστημα των εικονικών εταιρειών, ότι δηλαδή δημιουργούσαν εταιρεία οι ίδιοι μέτοχοι, για να ξαναπάρουν δάνειο από εταιρεία χωρίς δραστηριότητα και χωρίς εγγυήσεις που έγινε και στον ΔΟΛ και στο «ΠΡΩΤΟ ΘΕΜΑ», τι είπε ο κ. Αναστασιάδης; «Σας είπα ότι είναι μια πολύ συνήθης μέθοδος χρηματοδότησης και υπάρχουν τραπεζικοί και χρηματοοικονομικοί σύμβουλοι που μου το πρότειναν». Και όταν τον ρώτησα: «γνωρίζετε κάποιον που σας το πρότεινε;», μου απάντησε: «Ναι. Μη με πιέζετε. Δεν υπάρχει λόγος. Είναι αυταπόδεικτο. Δηλαδή οι τράπεζες οι οποίες έκαναν αυτόν τον δανεισμό και οι χρηματοοικονομικοί σύμβουλοι.». Ξέρετε και από πού προερχόταν η πληροφορία, για να πάρει κανείς τον δανεισμό. Και όταν τον ρωτάει ο κ. Μαυρωτάς «Θεωρείτε ότι υπάρχει τρίγωνο διαπλοκής;», ο κ. Αναστασιάδης λέει: «Ε τι να λέμε τώρα; Τι να σας πω; Να σας πω ότι δεν υφίσταται;». Δεν τα λέμε εμείς. Δεν τα λένε οι Βουλευτές του ΣΥΡΙΖΑ. Πέραν όμως από τα μέσα ενημέρωσης ξεκαθαρίστηκε, ότι τα δάνεια Νέας Δημοκρατίας και ΠΑΣΟΚ χρηματοδοτούσαν τους προεκλογικούς αγώνες για όλη τη δεκαετία 2000-2010 με δανεικά και αγύριστα. Κάθε τετραετία η τράπεζα αύξανε το ύψος δανειοδότησης κατά το δοκούν. Στην αρχή ήταν ίσο της κρατικής χρηματοδότησης. Μετά έγινε διπλάσιο, τριπλάσιο και τέλος τετραπλάσιο. Όποτε τους βόλευε το πλαφόν άνοιγε. Και τι πληρωνόταν; Αεροπλάνα, βαπόρια, πανό και προεκλογικές σημαίες. Οι εκλογές της τελευταίας δεκαπενταετίας έγιναν με δανεικά και αγύριστα και Νέα Δημοκρατία και ΠΑΣΟΚ συντηρήθηκαν στην εξουσία, με τα δανεικά που ήρθαν από τις τσέπες και τις καταθέσεις των Ελλήνων. Η εκμετάλλευση της ελληνικής κοινωνίας δεν έγινε μόνο με τις νεοφιλελεύθερες πολιτικές, έγινε με τη διαπλοκή και τη διαφθορά και με τα λεφτά των Ελλήνων συντηρήθηκε το πολιτικό σύστημα. Η εξεταστική επιτροπή τα ανέδειξε όλα αυτά και κανείς πια δεν μπορεί να τα κουκουλώσει, τη σχέση των κυβερνήσεων με τα μέσα ενημέρωσης, την αποσύνθεση που οδήγησε σε ανισότιμο δανεισμό και τελικά αποδιάρθρωσε την ελληνική οικονομία, γιατί οι επιχειρηματίες, όσο μεγάλοι και αν ήταν, δεν είχαν την ίδια πρόσβαση στα δάνεια. Οι καναλάρχες, ελέω Νέας Δημοκρατίας και ΠΑΣΟΚ, είχαν. Και βέβαια το πληρώσαμε αυτό, γιατί αναγκαστήκαμε να καλύψουμε την ανακεφαλαιοποίηση στον βαθμό που αντιστοιχεί. Δεν είναι όλα τα δάνεια αλλά ένα τμήμα ήταν που πληρώσαμε οι Έλληνες πολίτες για αυτά τα δάνεια. Και βέβαια όλα αυτά τώρα θέλουν να τα κρύψουν. Για εμένα τουλάχιστον η αρχική τοποθέτηση της Νέας Δημοκρατίας αυτό έδειξε. Τι να κρύψουν; Ότι ενώ έγινε στις 31 Μαρτίου η πρόταση από την Κυβέρνηση για την εξεταστική, την 1η Απριλίου η Τράπεζα Πειραιώς κατήγγειλε τα δάνεια Νέας Δημοκρατίας και ΠΑΣΟΚ μία μέρα μετά. Δεν είναι συμβολικό αυτό; Επίσης ότι ενώ στις 19 Απριλίου πήραμε την απόφαση για να μπορέσει να γίνει εξεταστική επιτροπή, στις 22 Απριλίου η Τράπεζα Πειραιώς κατήγγειλε την ύπαρξη δανείων με τον «Κήρυκα δανείων». Εμείς δεν το είχαμε ακόμα αποκαλύψει, το βρήκαμε στη συνέχεια. [[Θόρυβος - γέλωτες από την πτέρυγα του ΣΥΡΙΖΑ]] Τον «Κήρυκα Χανίων», εννοούσα, κύριοι συνάδελφοι, αλλά κήρυκας δανείων είναι πράγματι. Ταυτόχρονα εκ των υστέρων μέχρι τον Νοέμβριο έγιναν όλες οι πράξεις τις οποίες καταθέτω, γιατί δεν έχω χρόνο. Είναι συνταρακτική η αλληλουχία των αποτελεσμάτων, για το πότε εμείς βγάζαμε τα θέματα στην εξεταστική και πότε οι τράπεζες κινήθηκαν. Είναι ένας πυκνός κατάλογος δύο σελίδων. Τον καταθέτω για τα Πρακτικά και μπορείτε να τον πάρετε, κύριοι συνάδελφοι. [[Στο σημείο αυτό ο Αναπληρωτής Υπουργός κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πολλά πορίσματα της Τράπεζας της Ελλάδος συντάχθηκαν μετά τη δική μας συζήτηση. Και θέλετε να μας πείτε, ότι για όλα αυτά δεν είχαν ευθύνη οι τράπεζες και οι δανειολήπτες; Γιατί; Τι θέλετε να κρύψετε; Θέλετε μήπως να κρύψετε την ευθύνη της Τράπεζας Πειραιώς, η οποία για έντεκα χρόνια δεν είχε ζητήσει από τον Αρχηγό σας, τον κ. Κυριάκο Μητσοτάκη, τις 300.000 ευρώ αρχικά που έγιναν μετά 711.000; [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αναπληρωτή Υπουργού]] Μήπως θέλετε και αυτό να το καλύψετε; Για αυτό ζητάτε να μην υπάρχουν ευθύνες. Δεν είναι δυνατόν όλοι να έχουμε λάβει τηλέφωνο από εισπρακτική εταιρεία. Τον κ. Κυριάκο Μητσοτάκη τον πήρε καμμία εισπρακτική εταιρεία για το δάνειο του «Κήρυκα Χανίων»; Γιατί εδώ μαθαίνουμε, ότι δεν ήταν μόνο οι 300.000 που έγιναν 711.000, είναι και άλλα 2.150.000 από την Παγκρήτια Τράπεζα, που το πόρισμα της Τράπεζας της Ελλάδας - το οποίο έγινε επειδή συστάθηκε η εξεταστική και αποκάλυψε αυτό το δάνειο - λέει ότι πήγε και σε άλλους σκοπούς από τον δανεισμό για τον οποίο έγινε. Ο εισαγγελέας ακόμη δεν το έχει ακούσει αυτό; Η εισπρακτική εταιρεία δεν πήρε ακόμη τον κ. Κυριάκο Μητσοτάκη, που είναι ο μεγαλομέτοχος του «Κήρυκα Χανίων»; Όλα αυτά προέκυψαν από τις καταθέσεις των ίδιων των στελεχών της Τράπεζας της Ελλάδος. Κύριε Πρόεδρε, ολοκληρώνω. Εδώ τίθενται άλλα ερωτήματα. Τι τραπεζική ομπρέλα ασφαλείας έχουμε στην Ελλάδα; Είναι δυνατόν να έρχεται διευθύντρια της Τράπεζας της Ελλάδας και να λέει στη Βουλή ότι «αυτό το πάρτι δεν ήθελε κανείς να το χαλάσει», το πάρτι της πιστωτικής επέκτασης; Είναι δυνατόν να έρχεται επίσης διευθυντής των επιθεωρητών που κάνουν τα πορίσματα και να λέει «αν έκανα το πόρισμα το 2009 για το «ΠΡΩΤΟ ΘΕΜΑ», θα έγραφα άλλα πράγματα»; Και γιατί δεν τα έγραφε το 2009 η Τράπεζα της Ελλάδος αυτά τα άλλα πράγματα; Γιατί έπρεπε να έρθει ο ΣΥΡΙΖΑ, για να μπορέσει η Τράπεζα της Ελλάδος να τα εξετάσει αυτά; Τι ασφάλεια έχουμε στον τραπεζικό δανεισμό και τις καταθέσεις; Όμως επειδή εμείς θέλουμε να έχουμε και ασφάλεια και διαφάνεια, έχουμε πλέον διαφάνεια στο δανεισμό εξαιτίας του ΣΥΡΙΖΑ, έχουμε διαφάνεια στις διαφημίσεις των τραπεζών εξαιτίας του ΣΥΡΙΖΑ και έχουμε εξεταστική επιτροπή εξαιτίας του ΣΥΡΙΖΑ, για να είναι ήσυχα και ήρεμα και τα τραπεζικά στελέχη, για να μη χτυπάει το τηλέφωνο και να μην μπορούν να πουν ποτέ ποιος τους πήρε τηλέφωνο, όπως δεν είπαν μέχρι τώρα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Προσπαθείτε όμως να μας δημιουργήσετε μια εικόνα - και ολοκληρώνω, κύριε Πρόεδρε - πως είμαστε όλοι ίδιοι. Θα πω δύο πράγματα για να κλείσω. Δεν είμαστε όλοι ίδιοι και σας στεναχωρεί πάρα πολύ αυτό. Τα δάνεια του ΣΥΡΙΖΑ πληρώνονται. Ψέματα είπατε ότι έχουμε πολλαπλή εκχώρηση εγγυήσεων. Δεν έχουμε. Πληρώνονται, είναι ενήμερα και μειώνονται. Είμαστε πολύ εντάξει και συνεπείς. Τα δάνεια της Νέας Δημοκρατίας που είναι περίπου 200 εκατομμύρια και τα δάνεια του ΠΑΣΟΚ που είναι περίπου 190 εκατομμύρια και έχουν να πληρωθούν εδώ και πέντε χρόνια, όχι απλά δεν πληρώνονται αλλά δεν μπορείτε και να απαντήσετε για το πότε θα τα πληρώσετε. Και περιμέναμε, τουλάχιστον, να έχετε το πολιτικό θάρρος να έρθετε εδώ, να πείτε στους Έλληνες πολίτες πότε θα ξεπληρώσετε τα 400 εκατομμύρια δανεικά και αγύριστα, γιατί εμείς και συνεπείς είμαστε και τα αποπληρώνουμε. Περιμένουμε μια απάντηση τώρα επί του προσωπικού, να πάρει η Νέα Δημοκρατία τον λόγο και να πει πώς θα πληρώσει 210 εκατομμύρια που χρωστάει στους Έλληνες πολίτες. Και να έχετε την τόλμη, τώρα ένας να σηκωθεί και να το πει! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Το τελευταίο είναι αυτό, κύριε Πρόεδρε. Με συγχωρείτε. Και είναι και κάτι άλλο που μας διαχωρίζει. Εμείς συμμετέχουμε σε μια ιστορική εφημερίδα της Αριστεράς, την «ΑΥΓΗ», της οποίας ο κύριος μέτοχος ο ΣΥΡΙΖΑ ως όφειλε, έβαλε εγγύηση και αυτός είπε «εγγυώμαι στην τράπεζα». Εσείς έχετε μια εφημερίδα, τον «Κήρυκα Χανίων», που ο κύριος μέτοχός του κατά τον κ. Δένδια, δεν ξέρει τι γίνεται στον «Κήρυκα Χανίων», κύριε Μηταράκη. Ρωτάω, λοιπόν, τον κ. Κυριάκο Μητσοτάκη το εξής. Ξέρει τι γίνεται στον «Κήρυκα Χανίων»; Και γιατί δεν έβαλε προσωπική εγγύηση; Και γιατί είναι συστηματικός κακοπληρωτής, δηλαδή μπαταχτσής; Και αυτή είναι η άποψή σας για την αριστεία των Ελλήνων; Το καλύτερο βιογραφικό της χώρας αποδεικνύεται ένας μπαταχτσής; Ρωτάμε εδώ. Απαντήστε στους Έλληνες πολίτες. Όλα αυτά τα είπαν ξεκάθαρα μπροστά στους Έλληνες Βουλευτές, μπροστά στην εξεταστική επιτροπή, οι εκπρόσωποι των τραπεζών. Και είναι αλήθεια. Και αυτή είναι η ομάδα αλήθειας. Η ομάδα αλήθειας είναι το πρακτικό της εξεταστικής επιτροπής. Θέλω να μας πείτε, λοιπόν, το εξής. Είναι δυνατόν να σας «έπιασε στα πράσα» η εξεταστική επιτροπή αυτών των νέων και άπειρων Βουλευτών, που η χώρα έβαλε στη Βουλή για να σώσουν τη χώρα - όχι να σώσουν, γιατί δεν μπορούν, να βοηθήσουν - , για να σώσουμε μαζί με τους Έλληνες αυτό που μας αντιστοιχεί, να έχουμε μια καλύτερη πατρίδα, μια δίκαιη ανάπτυξη; Κι όμως αυτό έγινε στην εξεταστική επιτροπή. Αυτό αποκαλύφθηκε. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Κύριε Πρόεδρε, θέλω, πράγματι, μια απάντηση. Πώς θα πληρώσουν τα δάνειά τους η Νέα Δημοκρατία και το ΠΑΣΟΚ, για να είναι εντάξει απέναντι στους Έλληνες πολίτες, για να γυρίσουμε στην εντιμότητα, στην τιμιότητα, στη δικαιοσύνη; Αυτό έχει ανάγκη η πατρίδα μας. Αυτό έκανε η εξεταστική επιτροπή. Απλά υπηρέτησε την τιμιότητα και τη δικαιοσύνη. Ευχαριστώ πολύ.
Κύριε Πρόεδρε….
Παρακαλώ, κύριε Μηταράκη.
Κύριε Πρόεδρε, ζήτησα τον λόγο για ένα λεπτό επί προσωπικού, γιατί ο κ. Φάμελλος είπε ονομαστικά ότι λέω ψέματα στην ομιλία…
Το όνομά σας ακούστηκε μόνο. Τίποτε από εκεί και πέρα.
Όχι, χρειάζεται απάντηση. Ως προς το θέμα που είπε ο κ. Φάμελλος, ότι είπα ψέματα στην Ολομέλεια για τη διπλή και τριπλή εκχώρηση της κρατικής χρηματοδότησης που έχει κάνει ο ΣΥΡΙΖΑ, σας παραπέμπω στη σελίδα 543 του πορίσματος, όπου αναφέρονται οι τρεις συμβάσεις στις οποίες έχει ενεχυριαστεί η κρατική χρηματοδότηση…
Στην ίδια τράπεζα! ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ Με διακόπτετε και δεν είναι πρέπον!
Μην είστε ψεύτες!
Ησυχία, κύριε Συρμαλένιε!
Τέτοιο άγχος στη Βουλή εγώ που είμαι χρόνια Βουλευτής, δεν έχω ξαναδεί!
Παρακαλώ!
Να λέτε την αλήθεια εδώ μέσα επιτέλους!
Θα πάθεις και τίποτα. Διάβασέ τα πρώτα και μετά.
Κύριε Πρόεδρε, κατ' αρχάς να κληθεί ο παθολόγος της Βουλής να είναι εδώ, να μην έχουμε κανένα δυσάρεστο, γιατί βλέπω μεγάλο άγχος. Να είναι ο παθολόγος της Βουλής παρών. Απαντάω στον κ. Φάμελλο. Αν θέλετε να μου απαντήσετε, θα πάρετε τον λόγο. Εδώ είναι Βουλή. Δεν είναι αμφιθέατρο πανεπιστημίου. Είναι Βουλή. Κύριε Πρόεδρε, επί του προσωπικού…
Κύριε Πρόεδρε, ζητώ τον λόγο για να απαντήσω.
Κύριε Φάμελλε, θα πάρετε τον λόγο. Απαντώ, λοιπόν. Σε τρεις διαφορετικές συμβάσεις ενεχυρίασης που έχει υπογράψει ο ΣΥΡΙΖΑ, έχει ενεχυριάσει την κρατική επιχορήγηση του 2010 και σε δύο διαφορετικές του 2011. Από εκεί προκύπτει στο πόρισμα η διπλή και η τριπλή. Όταν ο Κοινοβουλευτικός σας Εκπρόσωπος πάρει τον λόγο, φαντάζομαι ότι θα απαντήσει.
Κύριε Πρόεδρε,…
Παρακαλώ!
Ως προς το θέμα του «Κήρυκα Χανίων» η έκθεση της Τραπέζης της Ελλάδος λέει καταφατικά, ότι λόγω της ύπαρξης εμπράγματων εγγυήσεων και προσωπικών εγγυήσεων υψηλού κύρους, ουδέποτε για μία μέρα κινδύνεψε η τράπεζα να μην αποπληρωθεί και το δάνειο σήμερα είναι ενήμερο. Μου κάνει εντύπωση που ο κ. Φάμελλος το αναφέρει. Μου έκανε θετική εντύπωση που ο εισηγητής του ΣΥΡΙΖΑ, ο κ. Μπαλωμενάκης, στην ομιλία του δεν έπεσε στο λάθος να αναφερθεί σε αυτό. Είναι φανερό, ότι όλο αυτό γίνεται για να γίνει μια προσωπική επίθεση στον Κυριάκο Μητσοτάκη, γιατί δεν έχουν τίποτε άλλο να πουν. Ευχαριστώ.
Κύριε Πρόεδρε, παρακαλώ θα ήθελα τον λόγο.
Ορίστε, έχετε τον λόγο.
Κύριε Πρόεδρε, μπορεί να μιλήσει ο Κοινοβουλευτικός Εκπρόσωπος του ΣΥΡΙΖΑ και να απαντήσει για τα δάνεια του ΣΥΡΙΖΑ. Εγώ θέλω να σας πω, ότι από το τμήμα της θητείας μου στην εξεταστική επιτροπή είχα την εκτίμηση, ότι τουλάχιστον σε αυτό το επίπεδο μεταξύ μας οι Βουλευτές λέγαμε την αλήθεια. Η, αν θέλετε, επανέκδοση δανείου από την ίδια τράπεζα με την ίδια εγγύηση είναι κάτι απολύτως νόμιμο και αν έχουν οτιδήποτε, ας πάνε στον εισαγγελέα. Καθαρός ουρανός αστραπές δεν φοβάται, κύριε Μηταράκη!
Έχει πάει ήδη στον εισαγγελέα.
Κύριοι συνάδελφοι, σας παρακαλώ! Παραμένει το ερώτημα και παραμένει από τους Έλληνες πολίτες προς τη Νέα Δημοκρατία και το ΠΑΣΟΚ. Πείτε μας δύο πράγματα. Πώς θα πληρώσετε τα 210 εκατομμύρια δανεικά και αγύριστα, που έχετε να πληρώσετε ακόμα και 1 ευρώ από το 2011; Σε αυτό έχετε το πολιτικό θάρρος να απαντήσετε;
Απάντησα.
Παρακαλώ, πάρτε τον λόγο και πείτε μας πώς θα πληρώσετε 211 εκατομμύρια, γιατί η Βουλή απαιτεί μια απόφαση και μια θέση του πολιτικού συστήματος. Και ένα δεύτερο για τον «Κήρυκα Χανίων». Ως προς την υψηλού κύρους εγγύηση που έχει στον «Κήρυκα Χανίων» ο ιδιοκτήτης, γιατί για έντεκα χρόνια δεν έδωσε 1 ευρώ ζωγραφιστό; Το ερώτημα παραμένει. Έντεκα χρόνια ποιος ενόχλησε τον «Κήρυκα Χανίων» και τον κ. Μητσοτάκη για το δάνειο, το οποίο πολλαπλασιαζόταν επειδή ήταν απλήρωτο; Πείτε μας. Πήρε ένας ένα τηλέφωνο; Ποια ήταν η κάλυψη, λοιπόν, και η σχέση του τραπεζικού συστήματος με την πολιτική ηγεσία; Πείτε μας, σας παρακαλώ, διότι αυτά αποκάλυψε η εξεταστική επιτροπή και αν δεν ήταν η εξεταστική επιτροπή, δεν θα τα ήξερε κανένας στην Ελλάδα. Θα τα είχατε θάψει, όπως έχετε θάψει όλους τους «σκελετούς» στη ντουλάπα της δικής σας δικομματικής συμφωνίας με τα συνεταιράκια.
Κύριε Πρόεδρε, θα ήθελα τον λόγο.
Τι θέλετε, κύριε Λάππα;
Να μας πείτε για τη διαδικασία πώς θα πάμε.
Κύριε Πρόεδρε, έχω μπροστά μου το κείμενο…
Κύριε Πρόεδρε, εγώ θα μιλήσω ό,τι και να γίνει στο τέλος.
Κύριε Λάππα, θα πάρετε τον λόγο ως Κοινοβουλευτικός Εκπρόσωπος.
Όχι, κύριε Πρόεδρε. Είναι μια διευκρίνιση ενός δευτερολέπτου.
Όχι, κύριε Πρόεδρε. Έτσι όπως πάμε, δεν θα μιλήσουν οι ομιλητές και θα φτάσουμε έως τις 3. Να πάρει τον λόγο ως Κοινοβουλευτικός Εκπρόσωπος.
Ο δικός σας το είπε ως εκπρόσωπος;
Εγώ πήρα τον λόγο επί προσωπικού.
Παρακαλώ!
Κύριε Πρόεδρε, δεν υπάρχει κανένα πρόβλημα.
Να χρεωθεί την ομιλία του, κύριε Πρόεδρε. Να μιλήσει και να απαντήσει. Δεν γίνεται έτσι.
Εντάξει, κύριε Πρόεδρε, να μου αφαιρέσετε τον χρόνο. Εάν η έξοδος των «σκελετών» από τις ντουλάπες τρομάζει μερικούς, δεν φταίμε εμείς. Τα γραπτά μένουν. Αναφέρει, συγκεκριμένα, η Νέα Δημοκρατία στο πόρισμά της, ότι πρόκειται απλώς περί πρόσθετων πράξεων της ιδίας σύμβασης με την ίδια τράπεζα, πράγμα που αποκρύπτετε και το κάνετε εσκεμμένα, κύριε Μηταράκη. Ξέρετε ότι είναι μία η τράπεζα και μία η σύμβαση δανείου.
Κύριε Λάππα, θα πάρετε τον λόγο μετά.
Είναι νέο δάνειο με την ίδια εγγύηση. Παίρνετε νέα λεφτά χωρίς νέα εγγύηση, με την ίδια εγγύηση.
Θα σας τα πω, όταν έρθει η ώρα μου να μιλήσω.
Τον λόγο έχει ο κ. Λοβέρδος.
Κυρίες και κύριοι της Πλειοψηφίας, μια ερώτηση - θα πω για αυτά που είπε ο προλαλήσας - ήθελα να κάνω και εγώ με τη σειρά μου. Τι σας έχει μείνει από αυτά με τα οποία ανεβήκατε πάνω στο άρμα της κρίσης, για να ανεβείτε στην εξουσία; Τι σας έχει μείνει; Τι σας έμεινε από την πρώτη φάση, από τον βασικό μισθό, από τη δέκατη τρίτη σύνταξη; Τι σας έχει μείνει από αυτά; Τι σας έμεινε από το παράλληλο πρόγραμμα; Τι σας έμεινε από τον θολό οργανισμό του ΝΑΤΟ, που - λέγατε και χθες - ο Υπουργός των Εξωτερικών εισηγήθηκε την ένταξη του Μαυροβουνίου να την κυρώσει η Βουλή της Ελλάδος; Τι σας έμεινε από αυτά; Δεν σας έχει μείνει απολύτως τίποτα και σας έμεινε μόνο - να χειριστείτε, δηλαδή, την καθημερινότητα - η ιστορία της συκοφαντίας, της λάσπης, ο δηλητηριασμένος λόγος, ο διχαστικός λόγος, μίσος, συκοφαντία, πολιτική ασυδοσία, δηλαδή έλλειψη του παραμικρού φραγμού, νομικού ή πολιτικού φραγμού. Τίποτα. Μιλάτε με τη γλώσσα της τελευταίας της προηγούμενης χρονιάς. Μιλάτε σαν να είστε προ των εκλογών και όπως είπα στο κλείσιμο της εξεταστικής επιτροπής, αυτά που λέτε - τα έλεγε και ο εισηγητής σας τότε - είναι σαν να σας διακτινίζουν στον χρόνο και να πηγαίνετε πίσω, να πηγαίνετε στο 2015, στο 2014. «Ντόκτορ Σποκ» είπα τον εισηγητή της Πλειοψηφίας, για όσους θυμούνται την παλιά τηλεοπτική σειρά. Δυσφήμιση των αντιπάλων. Έτσι, όμως, πολιτική σταδιοδρομία έκανες αλλά δεν θα ξανακάνεις, γιατί συν τοις άλλοις συν όλα αυτά που έχουν συμβεί σε πολιτικό επίπεδο, σας έχουν συμβεί και ορισμένα πράγματα στην εξεταστική επιτροπή. Τα «μπρος - πίσω», οι προσθαφαιρέσεις, το «αόρατο χέρι», όπως είπε Βουλευτής της Πλειοψηφίας και όχι εμείς, αυτές είναι οι τρεις περιπτώσεις τις οποίες έχω να καταθέσω. Θυμίζω, λοιπόν, για τα μέλη της εξεταστικής επιτροπής και καταθέτω εδώ τα εξής: Η πρώτη περίπτωση αφορά την κακουργηματική απιστία του κ. Στουρνάρα. Στις 14: 00΄ η ώρα είχε γίνει διαρροή, στις 14: 30΄ η ώρα που κυκλοφόρησε το κανονικό πόρισμα, η εισήγηση πορίσματος, είχε εξαφανιστεί. Αυτό είναι το πρώτο. Μπράβο σας! Ωραίοι τύποι! Δεύτερον, έχουμε την ιστορία της εφημερίδας «ΠΡΩΤΟ ΘΕΜΑ». Στη «version» της Παρασκευής της εξεταστικής επιτροπής το «ΠΡΩΤΟ ΘΕΜΑ» πληρώνει κανονικά τα δάνειά του, ενώ δύο μέρες μετά και με διαβεβαίωση των Βουλευτών της Πλειοψηφίας ότι τίποτα δεν έχει αλλάξει, αυτό έχει φύγει και έχει μπει «Ποινικές ευθύνες του συγκεκριμένου εκδότη για άλλες πράξεις που δεν αφορούν στην εξεταστική». Τρίτον - αυτό αφορά εμάς και αυτό πια είναι καταγγελία για λαθροχειρίες εν ψυχρώ όλων των Βουλευτών της Πλειοψηφίας - κλήθηκε ο κ. Σαλαγιάννης στην εξεταστική επιτροπή και κατέθεσε όσα κατέθεσε. Στο πόρισμά σας, κύριοι της Πλειοψηφίας, αλλοιώνετε τα λεχθέντα. Στέλνει στον Πρόεδρο της Βουλής τη Δευτέρα ο κ. Σαλαγιάννης καταγγελία για τέσσερις αλλοιώσεις στις οποίες έκανε αναφορά ο κ. Κουτσούκος και δεν έχω χρόνο να τις επαναλάβω. Όμως θα θίξω κάποιες απ' αυτές. Από το 2011 και μετά δεν πληρώνει - λέει - το ΠΑΣΟΚ. Ο άνθρωπος έχει πει ότι και το 2013 και το 2014 και το 2015 πληρώνει από το αίμα του. Πληρώνει, έχοντας κάνει περικοπή 95% των δαπανών του.
Του εκχωρημένου είναι, κύριε Λοβέρδο.
Και σας απήντησε ο κ. Κουτσούκος, κύριε Φάμελλε, αλλά είστε ευκαιριακά στη Βουλή, παρ' ότι αυτή την ημέρα έπρεπε να ήσασταν από το πρωί. Σας απήντησε για τους σχεδιασμούς στους οποίους θα μεσολαβήσει η λαϊκή κυριαρχία και θα σας πάει εκεί που δείχνει τώρα ότι είναι να σας πάει, για να δούμε και εμείς μετά τις εκλογές, πώς θα αποπληρώσετε τα δάνειά σας. Δεν μιλάω τυχαία. Μιλάω με πολύ συγκεκριμένους πολιτικούς και νομικούς όρους και αν με ακούσετε προσεκτικά, θα καταλάβετε. Καταθέτω αυτή την επιστολή του κ. Σαλαγιάννη. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μάλιστα κάποιος από εσάς είχε και το θράσος την τελευταία στιγμή της εξεταστικής επιτροπής να πει - γιατί εμείς λέμε ότι είμαστε το μόνο κόμμα που ζήτησε από έξι μεγάλες διεθνείς λογιστικές εταιρείες να ελέγξουν τα οικονομικά του και έχουμε καταθέσει και τα πορίσματα στη δικαιοσύνη - «Ναι αλλά με ερωτήματα που θέσατε εσείς», αγνοώντας αυτό που έχει πει ο κ. Σαλαγιάννης, ότι με επιστολή του σ' αυτούς τους έξι είπε: «Και για όποιο άλλο ερώτημα θέλετε». Όταν τα κάνετε αυτά για τα δικά σας οικονομικά, για τα οποία λέχθηκαν αρκετά από τον κ. Κουτσούκο, τότε να έρθετε και να μας σηκώσετε το δάκτυλο, γιατί μέχρι τότε πρέπει να καταπιείτε ό,τι λέγατε τα περασμένα χρόνια και να ζητήσετε και συγγνώμη. [[Θόρυβος - διαμαρτυρίες από την πτέρυγα του ΣΥΡΙΖΑ]] Ας αναφερθούμε τώρα σε εσάς στους οργανωτές των ταγμάτων «bullying». ένας ένας προσωπικά ευθύνεστε για ό,τι κάνατε σε εσάς. Τι θέλετε να μας πείτε; Τι είναι αυτό που λέει ο κ. Φάμελλος ότι αποδείχθηκε; Αποδείχθηκε η βασική σας συκοφαντία για τα σαράντα χρόνια της Μεταπολίτευσης που τα κρίνετε άσχημα, την περίοδο δηλαδή του ελληνικού λαού όπου αυτός έζησε για πρώτη φορά σε τέτοιες συνθήκες δημοκρατίας και για πρώτη φορά σε τέτοιες συνθήκες οικονομικής ευρωστίας από συγκροτήσεως του ελληνικού κράτους. Έζησε με πολλά προβλήματα - θα πω γι' αυτά - και με διαφθορά οπωσδήποτε - θα πω και γι' αυτή - αλλά αυτός ο δικός σας τρόπος να εξαλείψετε αυτά τα σαράντα χρόνια από το ενεργητικό της χώρας και να τα καταγράψετε ως περίοδο στην οποία υπερίσχυσε το τρίγωνο «μέσα ενημέρωσης - κόμματα - τράπεζες» για να παράξουν δήθεν αυτά τα πολιτικά κινήματα που κυβέρνησαν τη χώρα, κατέρρευσε…
Το αρνείστε αυτό; Απορίες έχω. Δεν υπήρξε διαπλοκή σαράντα χρόνια;
…με πρώτους μάρτυρες εσάς τους ίδιους. Τι είπατε; Εσείς διαπιστώσατε ότι δεν υπάρχει πολιτικό πρόσωπο, δεν υπάρχει ποινική ευθύνη Υπουργού για όλα αυτά για τα οποία κατηγορείτε. Και είχε σήμερα το θράσος ο εισηγητής σας να πει, απευθυνόμενος στον κ. Σκανδαλίδη συγκεκριμένα, να σας πούμε για τα 15 εκατομμύρια, το οποίο είναι λογιστικό υπόλοιπο, όπως κατέθεσε ο ίδιος ο κ. Σαλαγιάννης! Με αυτά ψαρέψατε στα θολά νερά και κάτι τσίμπησε. Τέλος πια, κύριε συνάδελφε, οι αλχημείες! Συμπτώματα διαπλοκής υπήρξαν πολλά. Και σε ό,τι αφορά τον δανεισμό των κομμάτων πήραμε εμείς πρωτοβουλία και σε ό,τι αφορά ποινικές ευθύνες πολιτικών προσώπων πήραμε εμείς πρωτοβουλίες και στο μέτρο του δυνατού πετύχαμε πλήγματα κατά της διαφθοράς. Όταν διακυβερνήσαμε εν μέσω κρίσης, όλοι οι θεσμοί που σήμερα επικαλείστε είναι θεσμοί δικοί μας. Αναφέρω έτσι, δίκην παραδείγματος, τους οικονομικούς εισαγγελείς και τους εισαγγελείς διαφθοράς. Όλα αυτά τα ψηφίσαμε και τα εφαρμόσαμε εμείς. Τώρα έρχομαι στην εξεταστική. Προσπαθήσαμε να είμαστε αμερόληπτοι. Αντικειμενικοί δεν μπορεί να είμαστε, όταν είμαστε στελέχη και μέλη πολιτικών κομμάτων, έχουμε μια οπτική να βλέπουμε τα πράγματα. Όμως αμερόληπτοι, ειδικά όταν εξετάζουμε πρόσωπα και πράγματα με τόσο σοβαρές αρμοδιότητες, οφείλουμε να είμαστε. Εσείς, όμως, δεν έχετε την έξωθεν καλή μαρτυρία. Τι αποφύγατε; Ψευδώς ο προλαλήσας ανέφερε, ότι δεχθήκατε να έρθουν όλοι και όλες και να καταθέσουν αυτά που ήθελαν. Τον κ. Δαβαράκη τον δεχθήκατε; Είναι ο μόνος που είπε κάτι πολύ συγκεκριμένο, «έπαιρνα λεφτά από γραφείο Υπουργού». Αυτό δεν το έχει πει κανένας άλλος. Και εδώ δεν είναι λαϊκό δικαστήριο, κύριοι συνάδελφοι, να λέμε αυτά που υποθέτουμε, εδώ λέμε ό,τι έχει ακουστεί στην εξεταστική επιτροπή. Καλέσαμε, λοιπόν, εμείς τον κ. Δαβαράκη. Όχι είπε ο ΣΥΡΙΖΑ, να μην έρθει, όπως και άλλα έξι ή επτά πρόσωπα, γιατί δήθεν δεν προλαβαίναμε, ενώ είχαμε παρατείνει έξι ή επτά φορές τη λειτουργία της εξεταστικής. Χάσατε με την ακραία αυτή περίπτωση κάθε τεκμήριο αμεροληψίας και αξιοπιστίας. Αντιθέτως εμείς προτείναμε να έρθουν όλοι. Όλοι για να κατηγορήσουν άλλους; Όχι, πρώτα απ' όλους ο κ. Σπυρόπουλος. Ακόμη και τις τελευταίες ημέρες που έλεγαν να έρθει ο άλφα ή ο βήτα του ΠΑΣΟΚ, είπαμε «ναι», ψηφίζαμε «ναι». Εσείς για ό,τι σας αφορούσε, ψηφίζατε «όχι». Δεύτερον, να συνταχθεί κοινό πόρισμα. Ήταν δική μου πρόταση επί δυο μήνες. Είχαμε τρία από τα τέσσερα σημεία που σίγουρα θα συμφωνούσαμε. Προτάσεις για το μέλλον, διαπίστωση νομικού πλαισίου και ποσοτικοποίηση των δανείων για να φανούν αλήθειες, τις οποίες χρησιμοποιούν οι Βουλευτές της Πλειοψηφίας της Βουλής ή ψέματα, που είναι αυτά. Είπατε όχι. Έγινε ψηφοφορία. Το απορρίψατε με ψηφοφορία. Μπράβο σας! Συγχαρητήρια! Και τώρα υφιστάμεθα όλοι - αλλά κυρίως εσείς γιατί ο κόσμος μαθαίνει - τη γελοιοποίηση, ότι οκτώ κόμματα και ένας ανεξάρτητος Βουλευτής καταθέτουν εννιά πορίσματα. Το υφιστάμεθα όλοι αυτό αλλά εσάς βαραίνει, γιατί εσείς με ψηφοφορία αρνηθήκατε κάτι τέτοιο. Σας είπαμε, επίσης, να μην αναμειχθούμε εμπλεκόμενοι σε συμπεράσματα που έχουν προκύψει από την Τράπεζα της Ελλάδος, γιατί θα φανεί ότι κάποιους πριμοδοτούμε και κάποιους δεν πριμοδοτούμε. Αντιθέτως άλλες φορές τα κάνατε εργαλεία αυτά και άλλες φορές τα καταπίνατε. Και στο πόρισμά σας ό,τι θεωρείτε ότι σας συμφέρει το λέτε, ό,τι θεωρείτε ότι δεν σας συμφέρει το αποσιωπάτε. Ακόμη, συνάδελφοι, εγώ προσωπικά σε όλους όσους ήρθαν εκεί, έκανα τις ίδιες ερωτήσεις. Και στους εκπροσώπους του κόμματος του ΣΥΡΙΖΑ και της «Αυγής». Έκανα ακριβώς τις ίδιες ερωτήσεις, διότι σημασία έχει σε μια εξέταση προσώπων - πραγμάτων τι λέγεται εκεί και όχι τι υποθέτουμε εμείς. Σε όλους με το ίδιο ύφος και με τον ίδιο τρόπο χωρίς εξυπνάδες και χωρίς διάθεση να κάνω τον καλό σ' αυτούς που με ακούν απόψε και τη Δευτέρα βγαίνω καλός, αλλά την Τετάρτη έχω χάσει τα πάντα. Γιατί μπήκατε στην εξεταστική επιτροπή με αλαλαγμούς και βγήκατε με την Τράπεζα Αττικής, με αυτά που είπε ο Διευθυντής της «Αυγής», με αυτά που είπε ο ένας ή ο άλλος μάρτυρας για τα δάνεια του κόμματός σας. Αλλιώς μπήκατε και αλλιώς βγήκατε. Όμως αυτός που θέλει να δείξει, ότι, πραγματικά, προσπαθεί να είναι αμερόληπτος, είναι αυτός που ρωτά όλους ακριβώς τα ίδια πράγματα και δεν τα αλλάζει ανάλογα με το ποιον έχει απέναντί του. Πάμε τώρα στα συμπεράσματα. Κυρίες και κύριοι, σχετικά με τα μέσα μαζικής ενημέρωσης, στην ποσοτικοποίηση των δανείων - στην οποία επιμείναμε, γιατί από αυτό το Βήμα ο Πρωθυπουργός έχει πει ότι τα δάνεια των ΜΜΕ και των κομμάτων οδήγησαν τη χώρα σε κατάρρευση και πτώχευση - αποδείχθηκε - γιατί έχουμε πια επίγνωση όλοι ακριβώς - ότι αυτά τα δάνεια, τα μη εξυπηρετούμενα εξ αυτών, όχι τα δάνεια αυτά καθαυτά, είναι ένα ελάχιστο, ένα μηδαμινό ποσό, σε σχέση με τα κόκκινα δάνεια των επιχειρήσεων, σε σχέση με τα κόκκινα δάνεια των πολιτών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εγώ συμφωνώ ότι έχουν ειδική σημασία και ότι ακόμα και 1 ευρώ είναι κρίσιμο μέγεθος. Συμφωνώ. Είναι άλλο αυτό και είναι άλλο να λες ότι από τη δανειοδότηση των κομμάτων πτώχευσε η χώρα. Κρίσιμος χρόνος, συνάδελφοι. Εδώ χρειάζεται λίγη προσοχή και λίγες γνώσεις, βρε αδελφέ, δεν βλάπτουν! Άλλο είναι να τα λες αυτά το 2015-2016, να είσαι μετά Χριστόν προφήτης και άλλο να τα λες και να τα κάνεις πράξη το 2010. Άλλο είναι να σκέφτεσαι την κρατική χρηματοδότηση στα κόμματα προ της κρίσης και άλλο μετά. Άλλο είναι να κατηγορείς για δανειοδότηση το 2010, το 2011 και άλλο να τα λες αυτά το 2016, που είσαι πια με τη σιγουριά των γεγονότων και μπορείς και λαλείς. Εσείς το 2010 ζητήσατε δανειοδότηση με πολιτικούς όρους. Αυτό να μην το ξεχνάτε. Ο κρίσιμος χρόνος είναι νομική έννοια σοβαρή και πολιτική έννοια σοβαρή για να σηκώσεις δάχτυλο και να μιλάς για τους άλλους. Συνάδελφοι τι προέκυψε; Όσον αφορά τα δάνεια των ΜΜΕ, αυτοί που δεν τα εξυπηρετούν στον έναν ή στον άλλο βαθμό στηρίζουν τη σημερινή Πλειοψηφία ή τη στήριξαν. Αυτό προέκυψε με φανατισμό, γιατί εμείς ξέρουμε τώρα ποιος και τι δεν πληρώνει. Αυτοί που δεν μπόρεσαν να πληρώσουν, αυτοί κατέφυγαν σε εσάς και σας κανακεύουν από το πρωί μέχρι το βράδυ. Ακόμη κάτι που για το μέλλον είναι σοβαρό και αξιόλογο. Όχι διπλά στάνταρντς, όχι διπλά δεδομένα, όχι διπλά κριτήρια, άλλο κριτήριο για κόκκινο δάνειο επιχείρησης όπως «ΜΑΡΙΝΟΠΟΥΛΟΣ» και άλλο για κόκκινο δάνειο επιχείρησης όπως μέσο μαζικής ενημέρωσης.
Το ίδιο είναι; Ντροπή!
Και όχι άλλο πριν από πέντε χρόνια και άλλο τώρα. Γιατί συνάδελφοι ζητάτε στήριξη από τα άλλα κόμματα για διάσωση μέσων μαζικής επικοινωνίας επιχειρήσεις σχετικές. Αυτή η διάσωση έχει ποικίλες μορφές, μία εκ των οποίων είναι να μη φοβάται ο υπάλληλος που θα κάνει μια ρύθμιση κόκκινου δανείου, ότι θα παραπεμφθεί για απιστία με τις μεθόδους σας. Διότι έχετε επιτύχει να μην υπάρχει δανεισμός σήμερα, κύριε προλαλήσαντα Υπουργέ, ούτως ώστε να μη μπορείτε να ξέρετε αυτή τη στιγμή πώς λειτουργεί η αγορά, γιατί την πεθάνατε την αγορά και χρειάζεστε τροπολογία τώρα για να γίνουν πράγματα αυτονόητα.
Πρέπει να τελειώσετε, κύριε Λοβέρδο.
Θα μου δώσετε δύο λεπτά, σας παρακαλώ.
Σας έχω δώσει ήδη τρία λεπτά.
Έχω ειδικό ρόλο, όπως και άλλοι συνάδελφοί μας που βρίσκονται σε πολύ δύσκολη θέση, διότι σήμερα είναι μια μέρα, όπου μετά από δέκα μήνες εξεταστικής, μιλάμε για συμπεράσματα. Θέλω να μου δώσετε ακόμα δύο λεπτά. Ήθελα να προσθέσω κάτι, για αυτά τα οποία λέγατε δημαγωγικά μέσα στην εξεταστική επιτροπή. Μάλιστα ο προλαλήσας ανέφερε ερώτησή του σε μάρτυρα, που έδωσε μια απάντηση η οποία δίνει δικαιώματα στο να λέμε σήμερα. Έλεγε: «Για πείτε μου και εμένα πώς δανείζεστε, να δανειστώ και εγώ». Εκείνο που δεν μπορεί να αγνοεί κανείς που έχει δει με προσοχή το θέμα, είναι ότι δεν είναι δυνατόν να μιλάς για δάνειο, αγνοώντας ότι οι εμπράγματες εξασφαλίσεις είναι ό,τι πιο τελευταίο. Σ' ό,τι αφορά τις εξασφαλίσεις, τα προγράμματα αναδιάρθρωσης είναι τα βασικότερα. Και για να δανειστείς, είναι θετικό να έχεις φήμη και πελατεία. [[Θόρυβος από την πτέρυγα του ΣΥΡΙΖΑ]] Δεν ειπώθηκε λέξη για καταθέσεις μαρτύρων εδώ, ότι τηρήθηκαν όλες οι διατάξεις των κανονισμών των τραπεζών.
Τηρήθηκαν; Η Τράπεζα της Ελλάδος δεν έχει την ίδια γνώμη.
Επίσης δεν ειπώθηκε λέξη εδώ από τρεις αγορητές της Πλειοψηφίας, ότι αντί για αυτό που έλεγε ο κ. Παππάς, ότι λειτουργούσαν χωρίς να πληρώνουν 1 ευρώ τα μέσα ενημέρωσης, κατατέθηκαν με στοιχεία τα δισεκατομμύρια που πλήρωναν όλα αυτά τα χρόνια. Και δεν το λέω αυτό γιατί με νοιάζει τι έκαναν εκείνοι. Με νοιάζει, γιατί η μομφή «δεν πλήρωναν αυτοί» είναι πολιτική μομφή και θέλει να στραφεί εναντίον μας. Δισεκατομμύρια, λοιπόν, έχουν πληρωθεί στα δημόσια ταμεία όλα αυτά τα χρόνια. Και κλείνω σχετικά με τα κόμματα. Κυρίες και κύριοι, έχει κάποιος από εσάς το θάρρος της γνώσης - και την εμπειρία της εξεταστικής - να πει, ότι τα δάνεια που δόθηκαν στα κόμματα, διέκριναν ανάμεσα στα κόμματα πλειοψηφιών ή μειοψηφιών, ανάμεσα στα δικά σας του 3% που ήσασταν και θα ξαναγίνετε, και στα υπόλοιπα;
Βεβαίως!
Εσείς ζητήσατε να δοθούν δάνεια με πολιτικά κριτήρια και ο μόνος που το κατέθεσε αυτό στην εξεταστική επιτροπή ήταν ο Διευθυντής της «Αυγής».
Κύριε Λοβέρδο, ολοκληρώστε, σας παρακαλώ!
Και έρχομαι στο δεύτερο συμπέρασμα σχετικά με τα κόμματα. Βασική πηγή χρηματοδότησης σχεδόν όλων είναι το κράτος. Αυτό είναι κάτι που πρέπει να απασχολήσει. Τρίτον. Φέρτε μου μία από όλες τις καταθέσεις, σχετικά με το όχι τι θα έκανα εγώ, αν ήμουν επτά χρόνια πριν εκτός κρίσιμου χρόνου, όπως είπαν ένας ή δύο μάρτυρες, αλλά τι θα έκανε κάποιος τότε με τις γνώσεις εκείνης της εποχής και τι θα κάνει τώρα με τις γνώσεις της νέας εποχής. Με βάση, λοιπόν, αυτή τη θεμελιώδη διαπίστωση για τον κρίσιμο χρόνο, όλοι έλεγαν ότι τηρήθηκαν οι κανονισμοί των τραπεζών.
Άγνοια!
Κύριε Λοβέρδο, πρέπει να ολοκληρώσετε. Σας παρακαλώ πολύ! Εντός της νέας εποχής, κλείστε!
Όπως βλέπω, έχετε τη διάθεση να συνεχίσετε ένα παιχνίδι σηκωμένου δάκτυλου, ένα παιχνίδι που απευθύνεται σε όλο το τραπεζικό σύστημα σήμερα που κυβερνάτε εσείς, που έχει φακέλους μπροστά του για ρύθμιση κόκκινων δανείων. Ό,τι έχετε πει και ό,τι έχετε κάνει, στρέφεται εναντίον της λειτουργίας των απλών καθημερινών ανθρώπων είτε είναι φυσικά πρόσωπα είτε επιχειρήσεις. Και θα έρθετε εδώ με αυτή την γλώσσα, που και σήμερα έχετε το θράσος να χρησιμοποιείτε, να ζητήσετε υποστήριξη; Σε τι να ζητήσετε υποστήριξη;
Κύριε Λοβέρδο, σας παρακαλώ! Σας παρακαλώ!
Σε ψηφοφορίες σχετικές σε πολιτικό επίπεδο; Σε τι; Ο δηλητηριώδης λόγος σας μετά την έκφραση της λαϊκής κυριαρχίας, έναν μέχρι στιγμής δηλητηρίασε. Εσάς τους ίδιους. Σας ευχαριστώ.
Τον λόγο έχει ο κ. Βενιζέλος.
Ευχαριστώ, κύριε Πρόεδρε. Κυρίες και κύριοι Βουλευτές, η συζήτηση για το πόρισμα της εξεταστικής επιτροπής διεξάγεται μέσα σε μια εξαιρετικά δύσκολη και επικίνδυνη, δυστυχώς, συγκυρία για την πατρίδα μας. Βρισκόμαστε και πάλι αντιμέτωποι με θεμελιώδη και υπαρξιακά ερωτήματα, ερωτήματα που προκαλεί, δυστυχώς, η ίδια η παρουσία της σημερινής Κυβέρνησης. Βλέπετε, το συνεχές δημαγωγικό παιχνίδι μετατρέπεται πολύ εύκολα σε παιχνίδι με τη φωτιά. Όλα όσα πίστευε η Κυβέρνηση ότι συνιστούν ισχυρό διαπραγματευτικό όπλο, έχουν μετατραπεί σε μπούμερανγκ όχι εναντίον της Κυβέρνησης αλλά εναντίον της οικονομίας, εναντίον των πολιτών, εναντίον του έθνους και της εθνικής ισχύος. Άνοιξε χθες ως μη όφειλε ξανά, με πρωτοβουλία στελεχών της κοινοβουλευτικής Πλειοψηφίας, συζήτηση για Grexit και επιστροφή στη δραχμή. Και μόνο το γεγονός ότι τίθεται δημόσια το ζήτημα αυτό, προκαλεί βαριά βλάβη στην εθνική οικονομία αλλά και στις παραμέτρους άσκησης της εξωτερικής πολιτικής και της πολιτικής ασφάλειας και άμυνας. Το κακό είναι ότι αυτό το πλάνο Β, το πλάνο της συνωμοσιολογίας, το πλάνο της εκτροπής, το πλάνο της επιστροφής στο δήθεν σωτήριο εθνικό νόμισμα, έχει αυτονομηθεί. Δεν εξαρτάται πλέον από χειρισμούς και αποφάσεις της Κυβέρνησης, ακόμη και αν αυτές είναι οριακές, κυνικές, τυχοδιωκτικές, εθνικά επικίνδυνες. Το πλάνο αυτό πλέον έχει δηλητηριάσει το φρόνημα ενός σημαντικού ποσοστού της ελληνικής κοινωνίας. Και αυτό πια μας καθιστά όλους δέσμιους της αδυναμίας μας να αντιμετωπίζουμε τα θέματα αυτά με την υπευθυνότητα, τη νηφαλιότητα και τον ορθολογισμό που απαιτείται, όταν έχουμε μπροστά μας μια και μόνη υποχρέωση. Να υπερβούμε την κρίση, να βγούμε από τη περιδίνηση, να επιτύχουμε την εθνική συνέγερση, να περάσουμε στην κανονικότητα, όπως έχουμε πει πολλές φορές, μιας χώρας μέλους της Ευρωπαϊκής Ένωσης και της Ζώνης του ευρώ. Όταν τίθενται τέτοιου είδους θέματα, ποιες καταθέσεις θα επιστρέψουν στις τράπεζες; Τι δυνατότητες ρευστότητας στην πραγματική οικονομία έχει το ελληνικό τραπεζικό σύστημα; Ποιος θα επενδύσει; Ποιος θα καταναλώσει; Δεν αντιλαμβανόμαστε ότι η αβεβαιότητα και η απαισιοδοξία, λειτουργούν ως οικονομικοί παράγοντες και παράγουν εξαιρετικά αρνητικό αποτέλεσμα, απομακρύνοντας την πιθανότητα επανόδου στις αγορές έστω μετά από πολλούς μήνες. Το ίδιο συνέβη και με το επικίνδυνο παιχνίδι που αφορά τη συμμετοχή του Διεθνούς Νομισματικού Ταμείου στο πρόγραμμα. Ακόμα δεν έχει διασφαλιστεί η συμμετοχή του στο τρίτο πρόγραμμα, στο τρίτο μνημόνιο. Η Κυβέρνηση θέλει το ΔΝΤ ως μοχλό πίεσης, προκειμένου να ληφθούν μέτρα για το χρέος που δεν λαμβάνονται, πλην αστείων δήθεν βραχυπρόθεσμων μέτρων μακροπρόθεσμης απόδοσης το 2060, χωρίς να επέρχεται μείωση στην παρούσα αξία του χρέους, δεν θέλει το ΔΝΤ, επειδή το ΔΝΤ απαιτεί σκληρά, πρόσθετα μέτρα λιτότητας, που, πράγματι, δεν βοηθούν σε τίποτα την εθνική οικονομία. Το αποτέλεσμα, όμως, είναι όλος αυτός ο χειρισμός τελικά να μετατρέπεται σε μηχανισμό άσκησης πίεσης επί της χώρας μας και επί των πολιτών από σύσσωμο το Eurogroup, χωρίς καμμία επίσημη διαφοροποίηση χώρας στο εσωτερικό του Eurogroup. Και όλα αυτά, όπως αντιλαμβάνεστε, θα μας οδηγήσουν κάποια στιγμή όχι σε ομαλές, αθώες, θεσμικές εξελίξεις. Ναι η χώρα έχει ως βασικό οικονομικό πρόγραμμα το πολιτικό της πρόβλημα. Ναι η χώρα θέλει άλλη κυβέρνηση, θέλει άλλη Βουλή, θέλει άλλους συσχετισμούς. Χωρίς εκλογές δεν μπορεί να υπάρξει καμμία λύση. Δεν ματαιοπονώ. Ξέρω ότι οι εκλογές είναι επιλογή της Κυβέρνησης. Δεν θα είναι, όμως, μια απλή επιλογή. Θα είναι μια απλή επιλογή συνδυασμένη με θεσμική κρίση, με ένταση. Με κάποιο τρόπο θα επαναληφθεί, δυστυχώς, ή θα γίνει απόπειρα επανάληψης της φάρσας του 2015. Όμως αυτή τη φορά δεν μπορείτε να φλερτάρετε με ιδέες δημοψηφίσματος, με ένα δημοψήφισμα αντισυνταγματικό και απαγορευμένο ως προς το θέμα του, το οποίο θα οδηγήσει, ως διαδικασία πλέον, σε βαθιά και ανυπέρβλητη οικονομική κρίση, σε εθνική καταστροφή ούτε με εκλογές συγκρουσιακές γύρω από δήθεν διλήμματα που αφορούν το εθνικό νόμισμα. Δεν θα επιτραπεί να έχουμε τέτοιου τύπου εξελίξεις. Και όλοι όσοι έχουν αρμοδιότητα και ευθύνη για μια συντεταγμένη πολιτεία, οφείλουν εγκαίρως να το πουν και να αντιδράσουν. Πάντως η Αντιπολίτευση - είμαι βέβαιος - σύσσωμη θα αντιδράσει σε οποιαδήποτε παρόμοια εξέλιξη θεσμικού εκβιασμού και φάρσας. Χρειαζόμαστε όμως, άλλη Βουλή και άλλη κυβέρνηση ευρύτατης εθνικής συνεργασίας όλων των δημοκρατικών δυνάμεων ευρωπαϊκού προσανατολισμού, στην οποία ο ηττημένος ΣΥΡΙΖΑ θα κληθεί να μετάσχει, εάν το θέλει, χωρίς να μπορεί αυτός να καθορίσει τις εξελίξεις αλλά και κανένα άλλο κόμμα μόνο του δεν πρέπει να μπορεί να καθορίσει τις εξελίξεις. Ούτε η ανιστόρητη αυτοδυναμία της Νέας Δημοκρατίας είναι λύση. Λύση είναι μόνο η συνεργασία όλων όσοι πρέπει να συνεργαστούν στο πλαίσιο της μόνης εθνικής στρατηγικής που έχει αποδειχθεί ότι υπάρχει, ότι είναι υπεύθυνη, ότι αποδίδει αποτέλεσμα. Γιατί αυτό που χρειάζεται είναι, πράγματι, μια ουσιαστική επαναδιαπραγμάτευση. Πράγματι και χρειαζόμαστε και μπορούμε να αποκτήσουμε δημοσιονομικό χώρο αναπνοής, εάν εμείς οι ίδιοι ξέρουμε να χειριστούμε το ζήτημα, να προτείνουμε το αντάλλαγμα, που θα είναι αντάλλαγμα γενναίων μεταρρυθμίσεων και αυτό όλο προϋποθέτει ότι θα έχουμε, επιτέλους, συνεννοηθεί στον τόπο αυτόν για την ορθή απεικόνιση του χρέους, για την ορθή απεικόνιση των ροών του χρέους σε ετήσια βάση και θα έχουμε διαμορφώσει ένα εθνικό, διαπραγματευτικό πρόταγμα το οποίο θα βγάζει νόημα, όταν συζητάμε με τους εταίρους και πιστωτές μας. Η Κυβέρνηση αυτή διαπραγματεύεται; Η Κυβέρνηση αυτή έχει σχέδιο; Η Κυβέρνηση αυτή έχει αίσθηση του χρόνου; Όχι, κυρίες και κύριοι συνάδελφοι. Και ξέρετε τι φοβούμαι και θέλω να καταγραφεί στα Πρακτικά της σημερινής συνεδρίασης; Ότι όπως εν όψει της κωμικοτραγικής σύγκρουσης του Ιουνίου Ιουλίου 2015 συγκεντρώσατε και «στεγνώσατε» τα αποθεματικά των ασφαλιστικών ταμείων και των νομικών προσώπων δημοσίου δικαίου και των κρατικών νομικών προσώπων ιδιωτικού δικαίου, έτσι τώρα πάλι το ζήτημα θα συνδέεται με τη διαχείριση του κοινού ταμείου της Τράπεζας της Ελλάδος, δηλαδή με τα χρήματα των νομικών προσώπων δημοσίου δικαίου, τα οποία τώρα δεν θα πάνε στο κράτος, προκειμένου το κράτος να ξαναεπιχορηγήσει γενναιόδωρα τα ασφαλιστικά ταμεία, αλλά θα πάνε, προκειμένου να πληρωθεί η Ευρωπαϊκή Κεντρική Τράπεζα και άλλοι πιστωτές της χώρας, όπως χάθηκαν τα κεφάλαια που έβαλε το ΤΣΜΕΔΕ και το ΤΑΠΙΛΤ - ΑΤ στην κωμικοτραγική αύξηση κεφαλαίου της Τράπεζας Αττικής. Επί των ημερών σας όλα αυτά. Όμως σας προειδοποιώ. Μη σχεδιάζετε να σύρετε τη χώρα σε μια μακρά αναμονή που τρώει τις σάρκες της οικονομίας και του έθνους, μέχρις ότου υπερβούμε τον κίνδυνο πιστωτικού γεγονότος τον Ιούνιο με χειρισμούς τέτοιου τύπου, εις βάρος πλέον των συμφερόντων όχι μόνον της οικονομίας αόριστα αλλά και των ασφαλιστικών φορέων, υπέρ των οποίων έχετε πάρα πολλές φορές ξιφουλκήσει ρητορικές, λέγοντας ωμά και χυδαία ψέματα. Σε σχέση με τα μέσα μαζικής ενημέρωσης που πρέπει να τα διαχωρίσουμε από τη μια μεριά σε επιχειρήσεις, σε επιχειρήσεις που είναι προβληματικές, υπερχρεωμένες με ευθύνη και των διοικήσεών τους και των μετόχων τους - και εκεί πρέπει να εφαρμοστεί ό,τι θα εφαρμοστεί σε όλες τις επιχειρήσεις σε σχέση με την αναδιάρθρωση των δανείων αλλά και την αναδιάρθρωση των επιχειρήσεων - και σε θεσμούς δημοκρατικής πολυφωνίας και ενημέρωσης που έχουν ιστορία, φυσιογνωμία, παράδοση, ρόλο, εργαζόμενους, αναγνώστες, συνεργάτες, κύρος, άποψη. Αυτή η δεύτερη διάσταση των μέσων μαζικής ενημέρωσης πρέπει να προστατευθεί, όχι με επιτροπεία όπως αυτή που εκπροσωπεί ο κ. Μουλόπουλος αλλά μέσα από μια νομοθετική ρύθμιση η οποία θα προβλέπει ότι θα διασφαλιστεί η συνεχής περιοδική έκθεση των συμβατικών και των ψηφιακών μέσων ενημέρωσης που έχουν επιχειρηματικό πρόβλημα, όχι προς όφελος - επαναλαμβάνω - των διοικούντων και των μετόχων αλλά προς όφελος της πολυφωνίας και διασφάλιση των συμφερόντων των εργαζομένων. Ούτως ή άλλως αυτό προβλέπεται ήδη από το 2013. Με ευρύτατη πλειοψηφία έχει ψηφιστεί η διάταξη αυτή για τους υπερχρεωμένους ραδιοφωνικούς σταθμούς. Προς την κατεύθυνση αυτή η πρωτοβουλία της Δημοκρατικής Συμπαράταξης για σύσταση διακομματικής επιτροπής είναι αναμφίβολα θετική. Επείγει, όμως, η νομοθετική ρύθμιση του ζητήματος με σχετική τροπολογία, γιατί αλοίμονο αν τέτοιου είδους θέματα αντιμετωπίζονται ως θέματα Ποινικού Δικαίου και όχι ως θέματα θεσμικά ή, βεβαίως, ως θέματα Πτωχευτικού και γενικότερα Εταιρικού Δικαίου. Κλείνω, κυρίες και κύριες συνάδελφοι, σε σχέση με τα κόμματα και τη χρηματοδότησή τους. Ας κάνουμε με αφορμή το νομοθετικό έργο μία σύγχρονη σοβαρή συζήτηση, για το πώς πρέπει να διασφαλίζεται με διαφάνεια σήμερα εν έτει 2017 η χρηματοδότηση των πολιτικών κομμάτων. Ας μιλήσουμε ξανά για τα όρια και τη φύση της κρατικής χρηματοδότησης και για τη δυνατότητα άντλησης πόρων από την κοινωνία των πολιτών. Ας δούμε τα διεθνή παραδείγματα. Ας μιλήσουμε με έναν υπεύθυνο και συναινετικό τρόπο γύρω από θεμελιώδεις δημοκρατικούς θεσμούς. Ως προς το παρελθόν, όμως, επειδή συνέβη επί των ημερών μου ως Πρόεδρου του ΠΑΣΟΚ να δοθεί η εντολή για την πλήρη διερεύνηση των οικονομικών του κόμματος από τις έξι μεγαλύτερες ελεγκτικές εταιρείες που λειτουργούν στην Ελλάδα, πρέπει να σας πω ότι αυτή είναι έμπρακτη αυτοκριτική και έμπρακτη διαφάνεια. Καλώ όλα τα κόμματα να κάνουν το ίδιο. Όταν όλα τα κόμματα κάνουν το ίδιο, μπορούμε να συζητήσουμε πάνω σε μια κοινή, αντικειμενική βάση. Εάν δεν έχει γίνει αυτό με το ίδιο θάρρος, με τον ίδιο απόλυτο τρόπο στα άλλα κόμματα, θα παρακαλέσω να είστε επιφυλακτικοί και προσεκτικοί, έως ότου αποκτήσουμε ισότητα στην αφετηρία. Όταν την αποκτήσουμε, θα μπορέσουμε να αξιολογήσουμε ψυχραιμότερα και αντικειμενικότερα το πόρισμα της εξεταστικής επιτροπής. Προκύπτει από κανένα στοιχείο του πορίσματος, ότι υπήρξε πολιτική εντολή δανειοδότησης μέσων ενημέρωσης; Προκύπτει ότι υπήρξε παραλληλισμός δανειοδότησης κόμματος και δανειοδότησης μέσου ενημέρωσης; Αυτά όλα ίσχυαν μέχρι το 2015. Τώρα βλέπουμε μια Κυβέρνηση, βλέπουμε κυβερνώντα κόμματα που ενεργούν στο όνομα επιχειρηματιών, που τους διαχειρίζονται, που τους μεταφέρουν με ευκολία από το πεδίο των τηλεοπτικών αδειών στο πεδίο των εφημερίδων και των περιοδικών. Βλέπουμε να γίνονται παρεμβάσεις ωμές σε σχέση με τη δανειοδότηση από μικρές μη συστημικές τράπεζες. Βλέπουμε να αναπτύσσονται περίεργες οικειότητες και διασυνδέσεις. Για αυτό, λοιπόν, όταν τα βάλουμε κάτω κι όταν έχουμε ίδιες προϋποθέσεις θεσμικές, θα συνεννοηθούμε. Αλλά προς το παρόν διαπιστώνω, ότι, δυστυχώς, δεν έχετε αντλήσει κανένα δίδαγμα από την εμπειρία σας των δύο ετών, τη βαθιά προοπτική για τον τόπο ούτε καν από την εμπειρία της εξεταστικής επιτροπής.
Τελειώνετε, παρακαλώ.
Όταν θα αντλήσετε τα διδάγματα, θα είναι αργά για εσάς. Ελπίζω να μην είναι αργά και για την πατρίδα.
Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και τέσσερις συνοδοί εκπαιδευτικοί από το 2ο Γυμνάσιο Καλύμνου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Αννέτα Καββαδία.
Κυρίες και κύριοι συνάδελφοι, ακούμε πολλά σήμερα σε αυτή την Αίθουσα. Ακούμε αλήθειες και ψέματα, απειλές και νουθεσίες, ακόμη και λογύδρια περί λογοκρισίας από τους θιασώτες του φασισμού. Και παρακολουθούμε, όπως δείχνουν τα πρώτα δείγματα γραφής, την ίδια ακριβώς παράσταση υποκρισίας που παρακολουθήσαμε και κατά τη διάρκεια των συνεδριάσεων της εξεταστικής επιτροπής. Η Αξιωματική Αντιπολίτευση και το ΠΑΣΟΚ με περισσό θράσος μάς κουνούν το δάχτυλο, προσπαθώντας να αποπροσανατολίσουν τη συζήτηση, να συσκοτίσουν την αλήθεια και να μας πείσουν για τι ακριβώς; Ότι διαπλοκή δεν υπήρξε. Ότι το τρίγωνο τραπεζών, πολιτικού συστήματος και μέσων μαζικής ενημέρωσης δεν αποδείχθηκε. Βεβαίως αντιλαμβάνομαι τη σημερινή αγωνία εκπροσώπων της Αντιπολίτευσης. Οι άνθρωποι διαπιστευτήρια δίνουν, ακόμη και τώρα, σε αυτούς στους οποίους οφείλουν εν πολλοίς την πολιτική τους ύπαρξη. Ας τα δούμε όμως. Δεν αποτελεί χειροπιαστή απόδειξη διαπλοκής, πως αυτή τη στιγμή τα δύο κόμματα, Νέα Δημοκρατία και ΠΑΣΟΚ, χρωστούν συνολικά 420 εκατομμύρια; Επαναλαμβάνω το νούμερο. Τετρακόσια είκοσι εκατομμύρια. Έχουν πάψει να εξυπηρετούν τα δάνειά τους από το 2011 και όμως οι τράπεζες για πέντε ολόκληρα χρόνια δεν έκαναν τίποτα σχετικά με αυτό. Πώς και πότε θα αποπληρωθούν, κυρίες και κύριοι, τα δάνεια αυτά; Περιμένουμε ακόμα την απάντηση στο ερώτημα. Δεν αποτελεί, αλήθεια, απόδειξη διαπλοκής, ότι τα τραπεζικά δάνεια προς τα μέσα μαζικής ενημέρωσης ύψους 1,3 δισεκατομμυρίων ευρώ είναι στην πλειοψηφία τους χωρίς εγγύηση, ακάλυπτα, συνοδεύονται ωστόσο από εκατοντάδες εκατομμύρια σε διαφημιστικά πακέτα; Και αυτά ακριβώς τα δάνεια κατά παράβαση των πιστοδοτικών πολιτικών των τραπεζών μολονότι συχνά μη εξυπηρετούμενα, δεν καταγγέλλονταν επί χρόνια, αναχρηματοδοτούνταν με πάντοτε ευνοϊκούς όρους και μόνο όταν άρχισε η λειτουργία της εξεταστικής επιτροπής, οι τράπεζες θυμήθηκαν, επιτέλους, να ζητήσουν μέρος από τα χρωστούμενα. Με τέτοια ακριβώς δάνεια χτίστηκε η κατ' ευφημισμόν πλουραλιστική ενημέρωση στη χώρα μας, με τέτοιες «φιλικές» τραπεζικές συμπεριφορές οικοδομήθηκε η - εντός πολλών εισαγωγικών - «ανεξαρτησία» των μέσων μαζικής ενημέρωσης στην Ελλάδα και σύμφωνα με τη Νέα Δημοκρατία και το ΠΑΣΟΚ όλα έγιναν καλώς. Δεν υπάρχει τίποτα το ασυνήθιστο τίποτα το μεμπτό. Στην αγωνία τους να συνεχίσουν να υπερασπίζονται τα συμφέροντα που τόσα χρόνια αλληλοεξυπηρετούνταν, η Αντιπολίτευση ξεχνά ακόμη και όσα έλεγε στο παρελθόν. Ας μας απαντήσει, λοιπόν, ο κ. Μητσοτάκης, ας μας απαντήσει η Νέα Δημοκρατία. Όταν ο Κώστας Καραμανλής στον Μπαϊρακτάρη κήρυττε τον πόλεμο στη διαπλοκή, δεν συμπεριελάμβανε στους νταβατζήδες τα μέσα μαζικής ενημέρωσης; Όταν ο κυβερνητικός εκπρόσωπος της συγκυβέρνησης Νέας Δημοκρατίας και ΠΑΣΟΚ, Σίμος Κεδίκογλου, μετά τη συνάντηση με τον Γιώργο Σούρλα τότε Γενικό Γραμματέα Διαφάνειας αναφορικά με το ζήτημα της διαπλοκής στα μέσα μαζικής ενημέρωσης, δήλωνε στις 10 Μαΐου του 2013: «Είναι επιτακτική η ανάγκη για διαφάνεια στα μέσα μαζικής ενημέρωσης και ειδικότερα στα οικονομικά τους. Έχει ξεκινήσει διαβούλευση με τους εμπλεκόμενους φορείς και σύντομα θα αρχίσει και με τα πολιτικά κόμματα, προκειμένου να προωθηθεί το νομοθετικό πλαίσιο», τι ακριβώς εννοούσε τότε ο κ. Κεδίκογλου; Ότι όλα βαίνουν καλώς; Ωστόσο ο ίδιος ο κ. Κεδίκογλου και, βεβαίως, η κυβέρνηση Σαμαρά - Βενιζέλου αντί να επιβάλουν διαφάνεια στα μέσα μαζικής ενημέρωσης, επέβαλαν, όπως όλοι θυμόμαστε, το «μαύρο» στην ΕΡΤ. Και για να συνεχίσουμε την αναδρομή στο παρελθόν, ακούστε: «Ο κ. Σαμαράς θεωρείται πολύ καλός στην καλλιέργεια προσωπικών σχέσεων, με τους βαρόνους των μέσων μαζικής ενημέρωσης και των επιχειρήσεων και τη συμμόρφωση προς τις υποδείξεις. Μέχρι και οι εκλογικές λίστες της Νέας Δημοκρατίας αξιοποιήθηκαν, για να διευκολυνθεί η συνεννόησή του με ισχυρούς παράγοντες των μέσων μαζικής ενημέρωσης και του επιχειρηματικού κόσμου». Ποιος τα λέει αυτά; Ο Ευρωβουλευτής της Νέας Δημοκρατίας εκδότης και δημοσιογράφος Γιώργος Κύρτσος, στο βιβλίο του «Αγανακτήστε, αλλά τολμήστε» που εκδόθηκε το 2013 στη σελίδα 420, για να συνεχίσει λίγο παρακάτω: «Είναι κοινό μυστικό ότι τα περισσότερα μέσα μαζικής ενημέρωσης, που έχουν μεγάλη επιρροή στη διαμόρφωση της κοινής γνώμης, παίζουν το επικοινωνιακό παιχνίδι με τους όρους που εξυπηρετούν την κυβέρνηση Σαμαρά. Το μιντιακό σύστημα έχει σήμερα τεράστια συμβολή στη διαμόρφωση και την εφαρμογή της οικονομικής πολιτικής». Αυτά έγραφε, κυρίες και κύριοι, ο νυν Ευρωβουλευτής της Νέας Δημοκρατίας και αυτή ακριβώς τη διαπλοκή αρνούνται ότι υφίσταται στον χώρο των μέσων μαζικής ενημέρωσης η Νέα Δημοκρατία και το ΠΑΣΟΚ. Κυρίες και κύριοι συνάδελφοι, οι πολίτες αυτής της χώρας γνωρίζουν πολύ καλά αν υπήρχε διαπλοκή όλα αυτά τα χρόνια και αν υπάρχει ακόμη στον χώρο των μέσων μαζικής ενημέρωσης. Το έβλεπαν και το βλέπουν στα δελτία ειδήσεων και στους πρωτοσέλιδους τίτλους στα περίπτερα. Γνωρίζουν γιατί τόσοι επιχειρηματίες, σοβαροί αλλά και αεριτζήδες, επέλεξαν να επενδύσουν, όχι βέβαια τα δικά τους χρήματα αλλά τα χρήματα που τους δάνειζαν αφειδώς οι τράπεζες, σε κανάλια και εφημερίδες. Δεν το έκαναν, βεβαίως, από αγάπη προς το αγαθό της ενημέρωσης. Άλλωστε το παραδέχτηκαν όλοι οι μιντιάρχες στις μαρτυρικές τους καταθέσεις. Ο καθένας το είπε, αλλά για τους ανταγωνιστές του, εξαιρώντας βεβαίως τον εαυτό του. Η αλήθεια είναι πολύ απλή. Τα δάνεια δίνονταν κατά παρέκκλιση κάθε τραπεζικού κανόνα και χωρίς να τηρούνται ούτε τα προσχήματα. Υπήρξαν πολλαπλές εκχωρήσεις σε διάφορες τράπεζες της ίδιας κρατικής επιχορήγησης κόμματος, υπήρξαν δάνεια χωρίς τις αναγκαίες εξασφαλίσεις, που δόθηκαν μεν τυπικά για κανάλια ή εφημερίδες, κατέληξαν όμως στις τσέπες των επιχειρηματιών, με αποτέλεσμα οι εργαζόμενοι δημοσιογράφοι, διοικητικοί και τεχνικοί στα μέσα αυτά, να μείνουν άνεργοι, να χάνουν τα δεδουλευμένα μηνών, ενώ οι ιδιοκτήτες των μέσων να εξακολουθούν να έχουν περιουσία. Παραδείγματα έχουμε πολλά: το «ALTER» και η «ΑΠΟΓΕΥΜΑΤΙΝΗ» στο παρελθόν, ο ΔΟΛ σήμερα. Υπήρξαν σκανδαλώδεις δανειοδοτήσεις για την εξαγορά μετοχικών επιχειρήσεων, που ανήκαν ήδη στη δανειοδοτούμενη επιχείρηση ή και στους ίδιους μετόχους. Αυτή είναι η περίπτωση της εφημερίδας «ΠΡΩΤΟ ΘΕΜΑ». Αυτή είναι, κυρίες και κύριοι, η αλήθεια, ένα καθεστώς δυσωδίας που αναπαρήγαγε τις παθογένειές του σε πολιτικό, επιχειρηματικό και χρηματοπιστωτικό επίπεδο, προκειμένου να διατηρηθεί στην εξουσία. Κυρίες και κύριοι συνάδελφοι, θέλω να κλείσω αυτή την παρέμβασή μου από το Βήμα της Βουλής, κάνοντας μια ιδιαίτερη μνεία στην κατάσταση που βιώνουν αυτή την περίοδο συνάδελφοι και συναδέλφισσές μου στο χώρο των μέσων μαζικής ενημέρωσης. Δεν αναφέρομαι, βεβαίως, στους μεγαλόσχημους αλλά σε εκείνους τους δημοσιογράφους που πληρώνονται ψίχουλα ή έστω τα βασικά, δουλεύοντας πάμπολλες ώρες σε έναν κλάδο με διαρκώς αυξανόμενη ανεργία. Γνωρίζετε πολύ καλά ότι προέρχομαι απ' αυτόν τον κλάδο και έχω νιώσει στο πετσί μου τι σημαίνει εργασιακή ανασφάλεια. Γι' αυτό και μπορώ να καταλάβω πάρα πολύ καλά, τι σημαίνει να ανατρέπεται η ζωή σου από τη μία στιγμή στην άλλη. Γι' αυτό και θεωρώ αισχρό - θα χρησιμοποιούσα ακόμα και τη λέξη χυδαίο - να χρησιμοποιούνται απλοί εργαζόμενοι ως ασπίδα προστασίας των εκάστοτε εργοδοτών τους, να γίνονται αυτοί τα θύματα στο βωμό του κέρδους, της σκοπιμότητας αλλά και τα θύματα της επιχειρηματικής ανικανότητας ορισμένων. Ως γνωστόν, ο Πρωθυπουργός στην προ ημερησίας διατάξεως συζήτηση στη Βουλή δήλωσε ευθέως, ότι η Κυβέρνηση έχει διάθεση να βοηθήσει, προκειμένου να δημιουργηθεί ένα σταθερό θεσμικό πλαίσιο για τη διάσωση των μέσων μαζικής ενημέρωσης. Ζήτησε τη συναίνεση των υπολοίπων πολιτικών κομμάτων, προκειμένου να υπάρξει αυτή η νομοθετική ρύθμιση. Δυστυχώς μέχρι αυτή την ώρα η Νέα Δημοκρατία σιωπά και γι' αυτή τη σιωπή που περιορίζει τις ελπίδες διάσωσης των θέσεων εργασίας των μέσων μαζικής ενημέρωσης που βρίσκονται σε κρίση, θα πρέπει να δώσει εξηγήσεις. Κυρίες και κύριοι της Νέας Δημοκρατίας, οι εργαζόμενοι στον Τύπο δεν χρειάζονται τα κροκοδείλια δάκρυά σας. Απαντήστε, λοιπόν, τα συμφέροντα ποιων υπερασπίζεστε, αν και, βεβαίως, το ερώτημα έχει καθαρά ρητορικό χαρακτήρα, καθώς εδώ και χρόνια έχετε δείξει ξεκάθαρα με το πλευρό ποιου συντάσσεστε. Προφανώς και οι εργαζόμενοι δεν είναι η πρώτη προτεραιότητά σας, μόνο που δυστυχώς για σας η εξεταστική επιτροπή συνέβαλε, ώστε όλος ο ελληνικός λαός να παγιώσει, και με αποδείξεις πια, αυτό που οι πάντες - με εξαίρεση εσάς φυσικά - γνωρίζουν, ότι η διαπλοκή δεν είναι λόγια του αέρα αλλά πραγματικότητα. Αν για κάτι μπορούμε να διαβεβαιώσουμε όσους και όσες μας ακούν, είναι ότι η μάχη ενάντια της διαπλοκής όχι μόνο δεν τελειώνει αλλά αντιθέτως τώρα αρχίζει. Και κανείς δεν μπορεί πια να πει ότι δεν ήξερε.
Ο κ. Βορίδης έχει τον λόγο.
Ευχαριστώ, κύριε Πρόεδρε. Να ξεκινήσουμε μ' αυτό το τελευταίο; Απεδείχθη, ότι η διαπλοκή είναι πραγματικότητα με την εξεταστική επιτροπή; Απεδείχθη συνάδελφοι; Αυτό λέτε; Ωραία απεδείχθη. Διαπλοκή, λοιπόν. Διαπλοκή ποιανού με ποιον; Προφανώς του πολιτικού συστήματος αυτονοήτως. Διαπλοκή άνευ συμμετοχής του πολιτικού συστήματος δεν νοείται. Απεδείχθη; Κανέναν κατηγορούμενο έχουμε; Διαπλοκή χωρίς κατηγορούμενο; Δεν έχουμε; Πώς απεδείχθη τότε; [[Θόρυβος στην Αίθουσα]] Δεν γίνεται έτσι. Αν απεδείχθη η διαπλοκή και τελειώσαμε, τότε να έχουμε και κανέναν κατηγορούμενο, αλλιώς - με συγχωρείτε, σύμφωνα με την απλή μου λογική - δεν απεδείχθη. Δεν γίνεται. Ή το ένα ή το άλλο. Και τα δυο μαζί δεν μπορούν να συμβαίνουν. Δηλαδή και απεδείχθη ότι έχουμε έκνομες συναλλαγές και σχέσεις των μέσων ενημέρωσης με τις τράπεζες λόγω της παρέμβασης των πολιτικών, αλλά κατηγορούμενο δεν βρήκαμε. Άρα, λοιπόν, πάμε να δούμε και αριθμούς; Όλοι εσείς τώρα προϊόντα του διαφωτισμού, προϊόντα του ιστορικού υλισμού, άνθρωποι οι οποίοι πιστεύετε στην επιστημοσύνη της θεωρίας σας, δεν μπορεί να λέτε ό,τι να' ναι. Πάμε, λοιπόν, να δούμε αριθμούς, να κάνουμε σκέψεις. Για να υπάρχει εδώ κάτι το παράνομο, εφόσον αλλιώς δεν γίνεται να υπάρχει διαπλοκή και κάτι το περίεργο, πρέπει να βρούμε κάτι παράνομο, πρέπει να υπάρχει ζημία. Για να συνεννοηθούμε. Ήταν 1,3 δισεκατομμύρια ο δανεισμός στα μέσα μαζικής ενημέρωσης. Μάλιστα. Ποια είναι τώρα τα μη εξυπηρετούμενα απ' αυτά; Είναι 317 εκατομμύρια. Δηλαδή πόσο; Κοντά στο 25%. Τα υπόλοιπα είναι εξυπηρετούμενα; Μάλιστα. Άρα εκεί δεν έχουμε ζημίες; Όχι. Δεν εθίγη ο ελληνικός λαός; Όχι. Δεν καταστράφηκε το τραπεζικό σύστημα από αυτά; Σωστά. Έτσι δεν είναι; Άρα για το 75% του δανεισμού καλώς καμωμένα υπό την έννοια ότι εξυπηρετούνται. Και σας ρωτώ. Κάθε μη εξυπηρετούμενο δάνειο είναι και παράνομο ως χορηγηθέν; Αστόχησε μια επιχείρηση. Καλώς εδόθη, εφαρμόστηκαν τα τραπεζικά κριτήρια κατά τον δανεισμό της. Όλα έγιναν κανονικά αλλά δεν μπόρεσε. Έπεσε έξω. Δεν το εξυπηρέτησε. Κάθε μη εξυπηρετούμενο δάνειο είναι και παράνομο; Όχι. Για να πούμε τώρα από τα 317 εκατομμύρια ευρώ τι μένει. Δεν τα λέω εγώ. Θέλω να διαβάζετε το πόρισμά σας όταν έρχεστε εδώ και τα λέτε αυτά με στόμφο. Το δικό σας πόρισμα έχετε διαβάσει όχι το δικό μας όχι κάποιο άλλο. Εσείς θέλω να διαβάσετε τι λέτε, για το ποια είναι τα επιλήψιμα. Έχετε κεφάλαιο εδώ για τα επιλήψιμα. Ανοίξτε να το δείτε ποια είναι τα επιλήψιμα. Να σας κάνω το άθροισμα; Σαράντα επτά του ενός, πενήντα οκτώ του άλλου και πέντε. Ξέρετε πόσα είναι τούτα; Εκατόν δέκα. Από αυτά τώρα, κυρίες και κύριοι συνάδελφοι, πόσα είναι ήδη στη δικαιοσύνη και ελέγχονται ως επιλήψιμα; Για μαντέψτε! Τα εκατόν δέκα! Τι προσθέσατε; Φάγαμε εννιά μήνες, έχουμε δεκαπέντε χιλιάδες σελίδες πρακτικά, διαβάσαμε χιλιάδες σελίδες έγγραφα, για να μας πείτε ότι τα επιλήψιμα δάνεια είναι αυτά τα οποία εκκρεμούν ήδη στη δικαιοσύνη. Συγχαρητήρια συνάδελφοι, αποκαλύψατε κάτι συγκλονιστικό. Μπράβο! Εύγε! Απεδείχθη η θεωρία. [[Χειροκροτήματα από την πτέρυγα της Νέας Δημοκρατίας]] Προσέξτε, όμως, τώρα, αυτό το «πάμε για μαλλί και βγαίνουμε κουρεμένοι», το «πάμε να αποδείξουμε αυτή τη θεωρία για το τρίγωνο» και αντί του τριγώνου κανείς δεν ανακύπτει. Επικαλείστε όλους αυτούς που έρχονταν και έλεγαν ότι υπάρχει διαπλοκή. Εγώ αλλά και άλλοι συνάδελφοι μου ρωτάγαμε. Μάλιστα. Όνομα; Θέλουμε ένα όνομα. Όνομα σημαίνει ο κύριος τάδε πήρε τηλέφωνο τον κύριο δείνα και είπε ότι πρέπει παρανόμως να δώσει στον επόμενο κύριο ένα δάνειο που δεν έπρεπε να πάρει. Όνομα δεν υπάρχει. Όμως υπάρχει ένα. Υπάρχει ένα! Θα έρθει σε λίγο να κάτσει εκεί. Πρωθυπουργός Αλέξης Τσίπρας. Αυτός είναι εκείνος ο οποίος ζήτησε παρανόμως να λάβει δάνειο για τον ΣΥΡΙΖΑ και μάλιστα εγγράφως. Ένα όνομα μάς προέκυψε. Η αλήθεια είναι αυτή. [[Χειροκροτήματα από την πτέρυγα της Νέας Δημοκρατίας]] Και τον άνθρωπο εν τη αφελεία του - τι να πω, εγώ ασχολούμαι με το ποινικό, έφυγε και ο Νίκος - τον έβαζαν να τα υπογράφει αυτά, δηλαδή, εγγράφως να παρακινεί σε παράβαση. Την ηθική αυτουργία δεν μπαίνεις και σε κόπο να την αποδείξεις. Ξεκούραστα πάει, «τρένο», όταν έρχεται ο άλλος και σου λέει «παρακαλώ πολύ, κάμψτε τους κανόνες του τραπεζικού δανεισμού, δηλαδή μην εφαρμόσετε αυτά που πρέπει» - είναι αυτά που λέτε εσείς - «προκειμένου να δανειστώ». Και έχετε μετά και το άλλο συγκλονιστικό επιχείρημα. Πού είναι ο κ. Φάμελλος; Έφυγε. Κρίμα γιατί ήθελα να του δώσω λύση στο πρόβλημα του δανεισμού της Νέας Δημοκρατίας. Αλλά ξέρετε τώρα, λύση ισότιμη, αυτά που σας αρέσουν. Ισότητα! Ό,τι για τον έναν και για τον άλλον. Ε, τι λέτε τώρα; Να ρωτήσω τον κ. Φάμελλο. Να κάνουμε και εμείς για τα δάνειά μας, ό,τι κάνατε εσείς για το δικό σας; Γιατί ανέκυψε και αυτό. Για τους συναδέλφους που δεν το γνωρίζουν…
Να το κάνετε! Σας προκαλούμε!
Να πούμε τι είναι αυτό που κάνατε εσείς και μετά θα δούμε τι θα κάνουμε εμείς. Αφήστε με να το πω, όμως. Βλέπω ότι ταραχτήκατε. Μπορεί κάποιοι συνάδελφοι να μην το ξέρουν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Έχω ένα λεπτό ακόμα, κύριε Πρόεδρε;
Βεβαίως ένα λεπτό ακόμα.
Ευχαριστώ. Άμα δεν το ξέρετε, είστε νομικά - αυτός είναι ο ισχυρισμός σας - καθολικοί διάδοχοι ενός κόμματος που λέγεται ελληνική Αριστερά. Έτσι λέτε εσείς. Αυτός είναι ο δικός σας ισχυρισμός για την εξέλιξή σας. Είναι ελεγχόμενο για το εάν είναι ακριβές, αλλά έτσι λέτε εσείς. Αυτό το ωραίο κόμμα, απεκαλύφθη πράγματι στη διαδικασία της εξεταστικής επιτροπής ότι το δάνειό του, αυτό που χρώσταγε στην τράπεζα, το κούρεψε κατά 60%! Να κάνουμε όλοι το ίδιο, για να λύσουμε τα θέματά μας; Αυτό που κάνατε εσείς, να το κάνουμε και τα άλλα κόμματα είναι η άποψή σας; Τι λέτε, κυρία Κοζομπόλη; Να το κουρέψουμε ή όχι κατά 60%; Ισότιμα μαζί σας. Αλλά έχω κι άλλες απορίες γιατί λέτε για τη διαφάνεια. Γιατί δεν έχετε την ευγενή καλοσύνη μέχρι και σήμερα να μας πείτε αυτή η ωραία offshore που έρχεται… [[Θόρυβος από την πτέρυγα του ΣΥΡΙΖΑ]] Ακούστε κάτι. Έχετε ψηφίσει εσείς και μαζί με μας, όλοι εδώ το ψηφίσαμε, ότι αποτελεί παράνομη πράξη, κυρίες και κύριοι συνάδελφοι, η συμμετοχή Βουλευτή σε offshore.
Από πότε ισχύει αυτό;
Αυτό ισχύει από τότε, από μας. Δεν είναι δικό σας αυτό, είναι δικό μας.
Κύριε Βορίδη, πέρασε ο χρόνος. Βάλτε την τελεία.
Τελειώνω, κύριε Πρόεδρε. Ερώτηση τώρα: Γιατί το βάλαμε αυτό; Για να μην αποκρύπτουν οι Βουλευτές περιουσιακά στοιχεία, αθέμιτες συναλλαγές και όλα αυτά, ε; Γιατί δεν είναι φανεροί οι μέτοχοι στις offshore; Γιατί δεν είναι φανεροί οι μέτοχοι στις offshore, αυτές που καταδικάζετε εσείς, έτσι δεν είναι; Είναι ύποπτες αυτές. Μάλιστα. Γιατί έχετε εσείς offshore βρε παιδιά, στην «ΑΥΓΗ»; Και σας ρωτάμε να σας πούμε…
Δεν είναι offshore.
Δεν είναι offshore. Είναι «ψoff» shore. Είναι κυπριακή. Ποιος είναι ο ανθρωπάκος που είναι από πίσω; Αυτόν τον ιδιοκτήτη αυτής της ρημάδας της offshore, γιατί δεν μας τον λέτε; Και έρχεται ωραίος και άνετος ο κύριος της εφημερίδας «ΑΥΓΗ» και λέει «δεν γνωρίζω». Τι δεν γνωρίζεις; Από πού πήρες τα λεφτά; Δεν έρχεται κανείς στη συνέλευσή σου; Δεν ρώτησες; Και άμα αυτός βρε παιδιά είναι βαρόνος από τα ναρκωτικά και σας έχει βάλει λεφτά στο μετοχικό κεφάλαιο ο έρμος, τα πήρατε εσείς χωρίς να κάνετε μια ερώτηση;
Κύριε Βορίδη, τέλειωσε ο χρόνος.
Αυτό, λοιπόν, κύριε Πρόεδρε, το οποίο ανέκυψε από όλη αυτήν την ωραία διαδικασία, είναι ότι «ναι», πράγματι, τίποτα δεν αποδείξατε. Τίποτα περισσότερο. Και μάλιστα, να σας πω και κάτι άλλο; Ακούω να λέει ότι θα πάει στην εισαγγελία. Τι να πάει; Αφού δεν γράφει τίποτα. Ό,τι έχει κάνει η εισαγγελία είναι εδώ μέσα. Αυτό να πάει; Για να ξανακάνει τη δίωξη που έχει ήδη κάνει; Τίποτα πρόσθετο δεν έχει. Αλλά να πω και κάτι ακόμη. Άμα δεν βγάλατε φήμες για τα πολιτικά πρόσωπα, εμείς εδώ τι είμαστε; Εισαγγελία; Τράπεζα της Ελλάδος είμαστε; Εποπτικός μηχανισμός είμαστε; Τα έχετε μπερδέψει. Και μέσα από όλο αυτό, μετά από εννιά μήνες, μία πρόταση νομοθεσίας δεν διαβάζω. Μία πρόταση νομοθεσίας δεν διαβάζω! Άρα, άνθρακες ο θησαυρός. Υπάρχει πράγματι διαπλοκή, έχει ένα ωραιότατο όνομα και έχει και ένα στρατήγημα.
Τέλειωσε, κύριε Βορίδη. Τέλειωσε ο χρόνος.
Τελειώνω με μισή φράση. Το μόνο στρατήγημα, το οποίο αποπειραθήκατε να κάνετε είναι ένα και το απλό: Αυτό όλο, μαζί με την προσπάθεια του κ. Παππά για τη χειραγώγηση των μέσων μαζικής ενημέρωσης, μαζί με τον κομισάριο Μουλόπουλο και μαζί με την εξεταστική επιτροπή, ένας μηχανισμός εκφοβισμού της ελευθερίας έκφρασης της γνώμης της δημοκρατίας στα μέσα ενημέρωσης! Αυτό καταπίπτει σήμερα. Αυτό είναι που σας επιστρέφουμε. Αυτό μένει σαν στίγμα.
Τον λόγο έχει ο Υπουργός Εσωτερικών κ. Πάνος Σκουρλέτης.
Ευχαριστώ, κύριε Πρόεδρε.
Ησυχία, παρακαλώ!
Λένε ότι η καλύτερη άμυνα είναι η επίθεση. Ισχύει πάντοτε αυτό; Διότι τεθήκανε πολλά ερωτήματα, αλλά δεν δόθηκε καμμία μέχρι τώρα απάντηση για ένα και κύριο ερώτημα που σας αφορά. Θα σας το ξαναθυμίσω και ελπίζω οι υπόλοιποι ομιλητές από το ΠΑΣΟΚ και τη Νέα Δημοκρατία να μπουν στον κόπο να απαντήσουν τι σκέφτονται να κάνουν με τα δάνειά τους. Προσέξτε. Εσείς εκλέγεστε ως Βουλευτές της Νέας Δημοκρατίας. Η Νέα Δημοκρατία, όμως, είναι ένας τίτλος που έχει βάρη. Εσείς τώρα χρησιμοποιείτε αυτόν τον τίτλο τον χρεοκοπημένο και εκλέγεστε, παίρνετε μια υπεραξία. Αυτό με τους όρους της αγοράς πού οδηγεί; Μπορείτε να το κάνετε αυτό; Σκέφτεστε μια επιχείρηση η οποία έχει χρεοκοπήσει και πηγαίνουν κάποιοι άλλοι στο όνομά της και πουλάνε, αγοράζουν, εκλέγονται; Μήπως θα πρέπει να δίνετε ένα μέρος του μισθού σας, μιας και έχετε εκλεγεί στο όνομα της Νέας Δημοκρατίας, έτσι ώστε, μαζί με την κρατική επιχορήγηση που παίρνετε, να αποπληρωθεί κάποτε αυτό το δάνειο; Προς σκέψη. Εγώ καταθέτω μια πρόταση. Λέω να το δούμε. Πάμε παρακάτω. Απέναντι στο ερώτημα εάν θα έπρεπε να γίνει αυτή η εξεταστική επιτροπή - η οποία σημειωτέον δεν είναι προανακριτική, εξεταστική είναι και ξέρετε ότι υπάρχει διαφορά - η αβίαστη απάντηση είναι «ασφαλώς και ναι». Όχι διότι έφερε στην επιφάνεια πράγματα που δεν τα γνώριζε η ελληνική κοινωνία. Ήταν τόσο έντονες οι σχέσεις διαπλοκής, που σφράγισαν τις τελευταίες δεκαετίες. Χάρη σε αυτές τις σχέσεις διαπλοκής και του πελατειακού συστήματος που είχατε δημιουργήσει, κατορθώνατε και είχατε ένα πραγματικά μοναδικό για τα ευρωπαϊκά δεδομένα δικομματικό πολιτικό σύστημα που σας χάριζε 70% -75%. Μόνο που αυτό κατέρρευσε και κατέρρευσε με πάταγο και μας κληροδότησαν την κοινωνική και οικονομική χρεοκοπία την οποία καλούμαστε να διαχειριστούμε. Έπρεπε, λοιπόν, να γίνει αυτή η εξεταστική επιτροπή για να εμβαθύνει, να κάνει μια συστηματική προσέγγιση στα πράγματα και να φτάσει σε ένα σημείο που να έρθει η ώρα της δικαιοσύνης. Μην βιάζεστε, λοιπόν, το υλικό αυτό θα πάει εκεί που πρέπει και από εκεί και πέρα θα δούμε αν τα ερωτήματα που θέτετε θα απαντηθούν με τόσο ελαφρά τη καρδία. Άλλωστε, σε πάρα πολλές περιπτώσεις χωρίς φωνές, χωρίς κορώνες, γίνεται μια συστηματική δουλειά από την παρούσα Κυβέρνηση για να ανακαλυφθούν και να ελεγχθούν και οι λίστες και αυτοί που τα έβγαλαν έξω και διάφορες άλλες περιπτώσεις. Ποτέ άλλοτε μετά τη Μεταπολίτευση δεν είχαμε αποκάλυψη και δεν είχαμε έρευνα σε τέτοιες περιπτώσεις διαπλοκής μεταφοράς χρημάτων στο εξωτερικό. Και αυτό αποτυπώθηκε και στην υπεραπόδοση των εσόδων της χρονιάς που έκλεισε. Για να μιλάμε με συγκεκριμένα στοιχεία. Είδα, όμως, ότι εδώ υπάρχει ένας διαγωνισμός ανάμεσα σε διάφορους που μίλησαν και πραγματικά εγώ δυσκολεύομαι σε ποιον να αποδώσω το βραβείο. Στον κ. Μηταράκη, ως τον άνθρωπο που είπε το πρώτο ανέκδοτο της χρονιάς, λέγοντας ότι η διαπλοκή ξεκίνησε επί ΣΥΡΙΖΑ; Στον κ. Βενιζέλο που ήρθε να εγκαλέσει εμάς για ασφαλιστικά ταμεία, τον εμπνευστή του PSI, του μεγάλου ρεσάλτο που έγινε στα αποθεματικά, πάνω στον οποίο οφείλεται η χρεοκοπία των ταμείων κοινωνικής ασφάλισης ή στον κ. Λοβέρδο, ο οποίος μας είπε ότι δεν έχουμε καν το δικαίωμα να αναφερόμαστε σε αυτά τα ζητήματα; Κατανοώ, πράγματι, γιατί γίνονται αυτές οι τοποθετήσεις. Διότι θέλετε ακριβώς να συγκαλύψετε μέσα από κραυγές, μέσα από επιχειρήματα, τα οποία είναι έωλα αυτά τα οποία σας βαρύνουν και αυτά τα οποία οδήγησαν εν μέρει στα σημερινά οικονομικά αδιέξοδα. Ναι, συμφωνώ δεν είναι οι επιχειρήσεις των ΜΜΕ, ο υπερδανεισμός στα κόμματα, τα οποία οδήγησαν στα μεγάλα προβλήματα των τραπεζών. Είναι η μία πλευρά του τριγώνου της διαπλοκής, το οποίο φάνηκε ξεκάθαρα για άλλη μια φορά με επιχειρήματα με στοιχεία, από αυτά που δεν δώσαμε εμείς, δεν τα ανακαλύψαμε εμείς, η Τράπεζα της Ελλάδος τα έδωσε, οι τράπεζες τα έδωσαν. Δεν χωρούν διαφορετική προσέγγιση. Άνοιξαν στόματα. Ακούστηκαν αλήθειες και θα ακουστούν στην πορεία και άλλες. Και ξέρετε κάτι; Όταν ο κόσμος που μας παρακολουθεί και στέκεται πολλές φορές επικριτικός σε αυτά που κάναμε και κάνουμε, διότι δεν μπορέσαμε να ικανοποιήσουμε διάφορα πράγματα, τα οποία είχαμε υποσχεθεί ξέρετε τι μας λέει; «Κρατάτε τουλάχιστον, γιατί ακούγονται αλήθειες». Κάντε ένα μυστικό γκάλοπ, εσείς που αρέσκεστε στις δημοσκοπήσεις και ανάλογα με το αποτέλεσμα δημοσιοποιήστε το ή όχι. Πηγαίνετε και ρωτήστε αυτούς που συναλλάσσονται με το δημόσιο σήμερα αν έχουν αφαιρεθεί από το κόστος των δουλειών που κάνουν, οι μίζες που έδιναν για να παίρνουν δουλειές στο δημόσιο, οι προμηθευτές του δημοσίου. Πηγαίνετε, λοιπόν, εσείς που έχετε μεγάλες σχέσεις με τον επιχειρηματικό κόσμο και πείτε: «Τώρα τα δύο χρόνια του ΣΥΡΙΖΑ τι γίνεται ρε παιδιά; Πώς τα βρίσκετε τα πράγματα; Έχουν κάπως καθαρίσει;». Διότι εγώ από την εμπειρία μου σε κυβερνητική θέση ήταν κάτι που μου το έλεγαν στο αυτί. Εσείς, μπορεί να διαφωνούμε σε διάφορα πράγματα, αλλά δεν είστε με το χέρι έτσι διαρκώς, όπως ήταν οι προηγούμενοι. Κυρίες και κύριοι συνάδελφοι, αν και δεν είμαι αισιόδοξος ότι μέχρι τέλους θα απαντηθούν τα ερωτήματα, θέλω να σας πω ότι αυτή η συνταγή, αυτή η πρακτική, αυτό το σύστημα της διαπλοκής που είχατε εγκαθιδρύσει τα προηγούμενα χρόνια, είχε αποδώσει. Κατορθώσατε, μάλιστα, μία χώρα που την οδηγήσατε στα αδιέξοδα, από το 2010 μέχρι το 2015 να έχει δικές σας κυβερνήσεις. Και θυμόμαστε όλοι αυτούς οι οποίοι έβγαιναν στο ραντεβού των 20: 00΄ στα τηλεπαράθυρα, που μας έλεγαν πόσο απαραίτητο ήταν να κοπεί δια νόμου ο κατώτατος μισθός, πόσο απαραίτητο ήταν να απολυθούν οι άλφα ή οι βήτα εργαζόμενοι, πώς δικαιολογούσαν διαρκώς τις πιο σκληρές πολιτικές που γνώρισε αυτός εδώ ο τόπος. Ναι, ήταν οι σχέσεις διαπλοκής που είχατε χτίσει. Κυρίες και κύριοι συνάδελφοι, βρισκόμαστε για άλλη μια φορά ως χώρα σε μια κρίσιμη στιγμή, σε μια διαπραγμάτευση μέσα από την οποία κρίνονται αρκετά και επιλέξατε όχι να καθίσετε στην άκρη. Ας πούμε ότι δεν αισθάνεστε την ευθύνη, έστω σε κάποια σημεία, που θα μπορούσαμε να συμφωνήσουμε να έχουμε μία κοινή φωνή. Δεν σας αφήνει ο κομματικός σας εγωισμός. Κι εσείς, κύριοι της Δημοκρατικής Συμπαράταξης και του ΠΑΣΟΚ, που υποτίθεται ότι βρισκόσαστε σε μία φάση ανασύνταξης, βρισκόσαστε στα ξενοδοχεία ξανά όλα τα παλιά πρόσωπα, έστω με ευκαιρία αυτή τη συζήτηση, δεν κάνατε τη στοιχειώδη αυτοκριτική. Βεβαίως, σας συνιστώ το πρώτο πράγμα που έχετε να κάνετε, πέρα από την ανασύσταση και επανασυσπείρωση της κεντροαριστεράς, είναι να πείσετε ότι δεν είστε κεντροδεξιά. Διότι, όσο είστε πάνω στο άρμα του νεοφιλελευθερισμού, είναι σίγουρο ότι αυτή η στρατηγική περιδίνηση που βρίσκεστε τα τελευταία χρόνια θα συνεχιστεί. Για να επανέλθω, όμως, σε αυτό που ξεκίνησα πριν, τις ώρες αυτές της διαπραγμάτευσης, οι οποίες έρχονται μετά το επιτυχές κλείσιμο της πρώτης αξιολόγησης, επιλέξατε όχι απλά να καταθέσετε, κύριοι της Νέας Δημοκρατίας, τις διαφωνίες σας, αλλά, μέσα από την παρέμβαση την προηγούμενη φορά του Αρχηγού σας, ουσιαστικά να δώσετε ψήφο εμπιστοσύνης στα 4,5 δισεκατομμύρια μέτρα που ζητάει ο κ. Σόιμπλε και το Διεθνές Νομισματικό Ταμείο. Και αρνείστε συστηματικά να πείτε ποια είναι η θέση σας για το αφορολόγητο, αρνείστε συστηματικά να πείτε ποια είναι η θέση σας για την προσωπική διαφορά, αρνείστε συστηματικά να τοποθετηθείτε για το τι λέτε για τις εργασιακές σχέσεις. Σε μερικούς ξεφεύγει, όπως στον κ. Βρούτση, και λένε ότι είναι απαράδεκτο για τις ομαδικές απολύσεις να έχει βέτο ο Υπουργός, που είναι ένα από τα τελευταία μέτρα προστασίας απέναντι στις ομαδικές απολύσεις. Και πριν καν τεθεί στο τραπέζι, και αυτό το δίνετε στον αντίπαλο. Αυτή, λοιπόν, είναι η προσφορά σας σήμερα, ο απόλυτος συντονισμός με το Διεθνές Νομισματικό Ταμείο και τον κ. Σόιμπλε. Ξέρετε γιατί; Γιατί είστε ακραία αντικοινωνικοί και νεοφιλελεύθεροι. Και μέσα από αυτόν τον τρόπο, ουσιαστικά στηρίζετε εκείνες τις απόψεις που οδηγούν την Ευρωπαϊκή Ένωση σε νέες περιπέτειες. Δεν είστε, λοιπόν, οι καλύτεροι εκφραστές μιας αντίληψης η οποία νοιάζεται για το μέλλον των ευρωπαϊκών λαών. Οι απόψεις σας είναι αυτές οι οποίες ενισχύουν την ακροδεξιά, οι απόψεις σας είναι αυτές οι οποίες ενισχύουν φυγόκεντρες δυνάμεις. Και τώρα που σας δίνεται μια ευκαιρία να ακολουθήσετε μία στάση που θα μπορούσε κάπως να αποκαταστήσει το κύρος της παράταξής σας, επιλέγετε για άλλη μια φορά την υπονόμευση μίας προσπάθειας, που εκ των πραγμάτων, απ' ό,τι ακούμε από παντού, τουλάχιστον προσπαθεί να δημιουργήσει, να φέρει το καλύτερο δυνατό αποτέλεσμα. Κυρίες και κύριοι συνάδελφοι, εμείς θα συνεχίσουμε αυτό που έχουμε κάνει όλα αυτά τα δύο χρόνια, να υπηρετούμε, με τον τρόπο που αντιλαμβανόμαστε, το κοινό συμφέρον, να προσπαθούμε να είμαστε συνεπείς μέσα στο πλαίσιο ενός επώδυνου συμβιβασμού που κάναμε τον Σεπτέμβριο του 2015 και είναι αυτό το οποίο μας αναγνωρίζει ο κόσμος, ο οποίος παρά την κριτική, την δικαιολογημένη ορισμένες φορές, μας δίνει περιθώριο χρόνου. Αυτό μας δίνει αισιοδοξία. Αυτό μας δίνει εμπιστοσύνη στις ιδέες μας. Και να είστε βέβαιοι, ότι το αποτέλεσμα δεν θα είναι καλό για την παρούσα Κυβέρνηση. Θα είναι, όμως, το καλύτερο δυνατό για τη μεγάλη πλειοψηφία του ελληνικού λαού. Σας ευχαριστώ.
Τον λόγο έχει ο Πρόεδρος της Κοινοβουλευτικής Ομάδας του ΚΚΕ κ. Δημήτρης Κουτσούμπας.
Κυρίες και κύριοι Βουλευτές, τα διάφορα πιθανά σενάρια που γράφονται και λέγονται αυτές τις μέρες για το εάν, πότε και πώς θα κλείσει η αξιολόγηση, δεν μπορούν να κρύψουν από τον λαό ότι η σκληρή πραγματικότητα που ζει, η παραπέρα φτωχοποίησή του, η αφαίρεση και των τελευταίων εργασιακών δικαιωμάτων που του έχουν απομείνει, δεν είναι κάποιο σενάριο. Είναι ένα ολοκληρωμένο αντιλαϊκό σχέδιο, που υλοποιείται βήμα το βήμα για λογαριασμό του κεφαλαίου. Και ακριβώς επειδή, κύριοι της Κυβέρνησης, αυτήν την κατεύθυνση υπηρετείτε, θα κάνετε ό,τι περνάει το χέρι σας για να ολοκληρώσετε την αξιολόγηση. Και όλα αυτά που λέτε ότι δήθεν δεν θα ψηφίσετε ούτε ένα ευρώ επιπλέον μέτρα, ο λαός πλέον τα ακούει βερεσέ. Για να μην απαριθμήσω τι έχει ακούσει να του λέτε όχι μόνο πριν ως Αξιωματική Αντιπολίτευση, αλλά και ως Κυβέρνηση κυρίως τα τελευταία ολόκληρα δύο χρόνια πλέον. Βεβαίως, η όξυνση των αντιθέσεων ανάμεσα στα διάφορα διεθνή κέντρα και η ενίσχυση φυγόκεντρων δυνάμεων και τάσεων στο εσωτερικό της Ευρωζώνης, οι γενικότερες εξελίξεις στην πορεία της οικονομικής κρίσης, έχουν τη δική τους δυναμική. Είναι όλα αυτά που προσπαθείτε να κρύψετε πίσω από το γνωστό παραμύθι του καλού και του κακού - πότε ο καλός είναι η Ευρωπαϊκή Ένωση και ο κακός το ΔΝΤ, πότε το αντίστροφο - για να στριμώχνετε τον λαό ανάμεσά τους. Και όσο για την συζήτηση που άρχισε πάλι περί Grexit και δεν συμμαζεύεται, η ουσία βρίσκεται στο αναμφισβήτητο γεγονός ότι σήμερα η συνοχή της Ευρωπαϊκής Ένωσης, της Ευρωζώνης, δεν είναι δεδομένη. Θα δοκιμαστεί ακόμα περισσότερο το επόμενο διάστημα ως αποτέλεσμα της έντασης της ανισομετρίας των κρατών μελών της, της κρίσης, που φέρνουν στην επιφάνεια νέες αντιθέσεις, οι οποίες πιθανά πλέον δεν μπορούν να γεφυρωθούν όπως παλιότερα. Γι' αυτό βλέπουμε - προσωρινά τουλάχιστον - να ισχυροποιείται και το ρεύμα του προστατευτισμού, του εθνικισμού στην οικονομία. To Brexit, η πολιτική Tραμπ στις Ηνωμένες Πολιτείες, η ευρωσκεπτικιστική τάση στην Ευρωπαϊκή Ένωση, στην Ευρώπη συνολικότερα, που αναπτύσσεται, είναι τέτοιες πλευρές που επιβεβαιώνουν ότι η διεθνοποίηση - που είναι μία αντικειμενική διαδικασία στον σύγχρονο καπιταλιστικό κόσμο - συμβαδίζει με το διαφορετικό επίπεδο ανάπτυξης, την ανισομετρία, όπως λέμε, ανάμεσα στις διάφορες χώρες, με το γεγονός ότι η αναπαραγωγή του κεφαλαίου διενεργείται κατά βάση στο πλαίσιο εθνικών κρατών και των ενώσεων που αυτά συμμετέχουν. Δεν αποκλείεται, συνεπώς, να προκύψουν και άλλες νέες διακρατικές συμμαχίες και νομισματικές, εξίσου, όμως, αντιδραστικές με αυτή της Ευρωπαϊκής Ένωσης. Αυτό, συνεπώς, που λέει το ΚΚΕ στον ελληνικό λαό είναι ότι δεν πρέπει να παγιδευτεί στους διάφορους σχεδιασμούς του κεφαλαίου, της αστικής τάξης, ως σύνολο ή τμημάτων της που καθορίζουν τις διεθνείς συμμαχίες τους και τις επιλογές τους με βάση τα συμφέροντά τους και τη μεγαλύτερη εκμετάλλευση των εργαζομένων. Η πάλη των λαϊκών κινημάτων στην Ελλάδα και σε όλη την Ευρώπη πρέπει να κατευθύνεται σε λύση φιλολαϊκής διεξόδου απ' αυτήν την κατάσταση, με τον λαό πραγματικά στην εξουσία, με σχεδιασμό της κοινωνικοποιημένης οικονομίας, με αποδέσμευση απ' όλες τις λυκοσυμμαχίες και όχι να παρασύρεται σε λύσεις που προτείνουν άλλες δυνάμεις, που καταδικάζουν μεν την Ευρωπαϊκή Ένωση και την Ευρωζώνη, αλλά η γραμμή τους οδηγεί στο να δίνουν ανάσα ζωής, ανασύνταξης των αστικών δυνάμεων, του ίδιου αυτού καπιταλιστικού τρόπου παραγωγής, της βαρβαρότητας που αυτό περικλείει και την έχουμε ζήσει χρόνια τώρα στο πετσί μας. Κυρίες και κύριοι, το παραμύθι ότι η διαπραγμάτευση πρέπει να κλείσει γιατί στο τέλος, δήθεν, θα δουν προκοπή οι εργαζόμενοι, οι εκβιασμοί της εκλογολογίας και ο μπαμπούλας της πολιτικής αστάθειας, αλλά και το σενάριο των ευρύτερων συναινέσεων με τα άλλα κόμματα, με τα οποία μπορείτε να μοιραστείτε και την ευθύνη της αντιλαϊκής πολιτικής βέβαια, στόχο έχουν να αμπαλάρουν το επόμενο πακέτο αντιλαϊκών μέτρων που ετοιμάζεται. Γιατί, όπως έχετε συνηθίσει να λέτε και εσείς και η Νέα Δημοκρατία, στόχος είναι η επιστροφή στην κανονικότητα. Για εσάς επιστροφή στην κανονικότητα σημαίνει να θεωρήσει ο λαός μας όλα όσα έχασε τα χρόνια της κρίσης ως περασμένα - ξεχασμένα και φυσικά να παραιτηθεί από οποιαδήποτε απαίτηση να ζήσει καλύτερα αυτός και τα παιδιά του. Για εσάς επιστροφή στην κανονικότητα σημαίνει συμβιβασμός με την ανεργία, τη φτώχεια, την εξαθλίωση. Επιστροφή στην κανονικότητα για εσάς είναι, για παράδειγμα, η παρουσία του ΝΑΤΟ στο Αιγαίο, οι αποφάσεις που ψηφίσατε και συνιστούν πολεμική προετοιμασία απέναντι στη Ρωσία. Για εσάς τείνει να γίνει κανονικότητα το να μάθει να ζει ο λαός μας με την τούρκικη επιθετικότητα και προκλητικότητα, να βλέπει τους Τούρκους στρατηγούς να κάνουν δήθεν εκδρομούλες - όπως γράφτηκε - στα Ίμια. Έχουμε ήδη ως κόμμα καταγγείλει την παραβίαση των ελληνικών χωρικών υδάτων στην περιοχή των Ιμίων από τα τουρκικά πολεμικά σκάφη, παρουσία, μάλιστα, των επικεφαλής των ενόπλων τουρκικών δυνάμεων, την προηγούμενη Κυριακή. Και έχετε ευθύνη, κύριοι της Κυβέρνησης, γιατί προσπαθείτε να περάσετε στον λαό μας κλίμα εφησυχασμού. Είναι άλλο η ψύχραιμη, η υπεύθυνη στάση και άλλο να μην ενημερώνετε σωστά, ολοκληρωμένα τον ελληνικό λαό. Κάνετε ότι δεν καταλαβαίνετε τη σοβαρότητα της κατάστασης που διαμορφώνουν οι τούρκικες επιδιώξεις για γκρίζες ζώνες στο Αιγαίο, που διαμορφώνει ο ανταγωνισμός ανάμεσα στις αστικές τάξεις των χωρών της περιοχής για τη γεωστρατηγική αναβάθμιση αυτών των αστικών τάξεων σε συνδυασμό με την όξυνση των ανταγωνισμών στη Μέση Ανατολή, στη Βόρεια Αφρική, στην Ανατολική Μεσόγειο. Είναι επικίνδυνες οι θέσεις όλων όσοι παρουσιάζουν ως δήθεν εγγυητές την Ευρωπαϊκή Ένωση και το ΝΑΤΟ ή μιλούν και για ευρωπαϊκά ή και νατοϊκά ακόμα σύνορα στο Αιγαίο. Αυτές οι θέσεις δεν έχουν καμμιά σχέση με την πραγματική υπεράσπιση των κυριαρχικών δικαιωμάτων της χώρας. Και φυσικά η νατοϊκή παρουσία στο Αιγαίο όχι μόνο δεν εμποδίζει, αλλά επιπλέον αποθρασύνει αυτήν την τούρκικη επιθετικότητα. Την ίδια στιγμή για το άλυτο για σαράντα δύο χρόνια πρόβλημα εισβολής - κατοχής στην Κύπρο, στηρίζετε στην πραγματικότητα ως λύση τη de facto διχοτόμηση μέσω ενός νέου σχεδίου τύπου Ανάν. Κυρίες και κύριοι Βουλευτές, να έρθουμε και στο βασικό θέμα της σημερινής συζήτησης, που είναι το πόρισμα της εξεταστικής επιτροπής για τα δάνεια των κομμάτων και των μέσων μαζικής ενημέρωσης, δηλαδή μια ακόμα εξεταστική επιτροπή που προστίθεται στις δεκάδες που συγκροτήθηκαν τις τελευταίες δεκαετίες. Έχουμε ήδη καταθέσει το πόρισμα του εκπροσώπου του κόμματος στην επιτροπή όπου βάζουμε αναλυτικά τις θέσεις και τα συμπεράσματα. Αν θέλουμε να το πούμε με μια κουβέντα, θα λέγαμε - όσο κι αν διαφωνείτε και το έλεγαν εδώ και οι εισηγητές του ΣΥΡΙΖΑ - ότι τελικά είναι άνθρακες ο θησαυρός. Αυτό ισχύει απόλυτα! Ούτε τώρα, φυσικά, έλαμψε η αλήθεια, ούτε τώρα έφτασε το μαχαίρι στο κόκκαλο, για να χρησιμοποιήσω πάλι μια δική σας αγαπημένη έκφραση. Αντίθετα, η σήψη, η διαφθορά, η διαπλοκή παραμένουν, δεν αντιμετωπίστηκαν. Βεβαίως, εμείς λέμε ότι δεν μπορεί να αντιμετωπιστούν με τις συγκεκριμένες κυβερνήσεις που εναλλάσσονται εδώ και δεκαετίες - και τη δική σας μαζί - στο πλαίσιο αυτού του σάπιου συστήματος. Η Κυβέρνηση με τη συγκρότηση της εξεταστικής επιτροπής προσπάθησε να πετάξει την μπάλα στην εξέδρα και αξιοποιεί την εξεταστική για να τραβήξει την προσοχή του λαού από τα πολύ σκληρά μέτρα που παζαρεύει και σκέφτεται να υλοποιήσει στο πλαίσιο της εφαρμογής του τρίτου μνημονίου - με την στήριξη και των άλλων κομμάτων φυσικά - προκειμένου να συντηρεί ένα ψευδεπίγραφο, πολωτικό κλίμα, για να κρυφτεί η στρατηγική σύμπλευση σε αντιλαϊκές αναδιαρθρώσεις που επιβάλλει το μεγάλο κεφάλαιο και η Ευρωπαϊκή Ένωση. Και είναι λογικό. Εμείς σας καταλαβαίνουμε. Πάνω σε τι να αντιπαρατεθείτε; Στην αντιμετώπιση των αγώνων; Πάρτε, για παράδειγμα, τους αγρότες τώρα. Βρίσκονται στα μπλόκα για να μην ξεκληριστούν ελέω Κυβέρνησης, Ευρωπαϊκής Ένωσης, ΚΑΠ και μονοπωλίων. Μπουκωμένη από ενισχύσεις και επιδοτήσεις παρουσιάζει η Κυβέρνηση τη φτωχή αγροτιά, ισχυριζόμενη ότι εξαιτίας αυτού δεν έχει και λόγους να κινητοποιείται. Όμως, τα ίδια - έστω με άλλα λόγια - έλεγε πριν και η κυβέρνηση της Νέας Δημοκρατίας, του ΠΑΣΟΚ, όταν ήταν, βέβαια, αυτοί στην κυβέρνηση. Και, βέβαια, αυτή η αντιπαράθεση δεν πρόκειται να αγγίξει την ουσία, που είναι η πολιτική των κομμάτων σας που διαχειρίζεται αυτό το σάπιο σύστημα, τα συμφέροντα της αστικής τάξης, δηλαδή - για να ακριβολογούμε ακόμα περισσότερο - το σύστημα που διαμορφώνει σχέσεις διαπλοκής - διασύνδεσης με μονοπωλιακούς ομίλους και το μεγάλο κεφάλαιο. Τα επιτελεία του δικού σας συστήματος λένε ότι αυτοί που κυρίως δωροδοκούν, είναι οι μεγάλοι όμιλοι, για να αυξήσουν τα κέρδη, τα μερίδιά τους στην αγορά. Τέτοιες περιπτώσεις δεν είναι και η «SIEMENS» και πρόσφατα η «ΝOVARTIS»; Όσοι, λοιπόν, προσπαθείτε να κρύψετε τον ομφάλιο λώρο που συνδέει τα φαινόμενα αυτά με το κυνήγι του κέρδους, παρουσιάζοντάς τα ως ζητήματα κυρίως ηθικής, η καταπολέμηση των οποίων εξαρτάται από τη σχετική πολιτική βούληση, το μόνο που κάνετε είναι να κοροϊδεύετε στην πραγματικότητα τον κόσμο. Αν η Κυβέρνηση και τα άλλα κόμματα ήθελαν πραγματικά την προώθηση της διαφάνειας στην αντιμετώπιση της διαπλοκής των σκανδάλων, θα είχαν υιοθετήσει επανειλημμένες προτάσεις του ΚΚΕ για υποχρεωτική μετατροπή όλων των μετοχών σε ονομαστικές, για κατάργηση όλων των απορρήτων - του τραπεζικού, του επιχειρηματικού, του φορολογικού, του εμπορικού - , για απαγόρευση λειτουργίας εξωχώριων, για τον έλεγχο στην εξαγωγή κεφαλαίων. Ωστόσο, όλα αυτά τα απορρίπτετε ασυζητητί, επειδή όλα αυτά είναι νόμιμα για το σύστημά σας, για την Ευρωπαϊκή Ένωση, την τάξη σας. Και ας παριστάνετε τους ανήξερους! Δεν είστε αφελείς! Με την συγκρότηση της εξεταστικής επιτροπής για τα δάνεια των κομμάτων και των μέσων ενημέρωσης επιχειρήσατε - εκτός των άλλων - να συσκοτίσετε και τον ρόλο των τραπεζών, οι οποίες τα προηγούμενα χρόνια στηρίχθηκαν και ενισχύθηκαν με πακτωλό δισεκατομμυρίων, που φορτώθηκε, βέβαια, πάλι στις πλάτες του ελληνικού λαού. Επιχειρείτε να συσκοτίσετε το σύνολο των κόκκινων δανείων, τα οποία το Διεθνές Νομισματικό Ταμείο πρόσφατα τα υπολόγισε σε 100 δισεκατομμύρια. Και από αυτά, υπολογίζεται ότι τα 60 δισεκατομμύρια είναι κόκκινα επιχειρηματικά δάνεια. Τα 12 δισεκατομμύρια τα οφείλουν οκτακόσιοι μεγάλοι μονοπωλιακοί όμιλοι και τα υπόλοιπα 30 δισεκατομμύρια άλλες έξι χιλιάδες μεγάλες επιχειρήσεις. Δηλαδή, 40 δισεκατομμύρια από κόκκινα δάνεια οφείλονται από μεγάλους ομίλους. Και, βέβαια, είναι κόκκινα δάνεια αυτά. Αλήθεια, γιατί δεν έγιναν αντικείμενο εξέτασης και αυτά τα 40 δισεκατομμύρια, τα οποία δόθηκαν σε αυτούς τους ομίλους; Γιατί δεν ελέγχθηκε αν τηρήθηκε η νομιμότητα, αν τηρήθηκαν όλες οι τραπεζικές διαδικασίες για την παραχώρηση των συγκεκριμένων δανείων; Γιατί απλά και μόνο στο όνομα των εντυπώσεων περιορίζεται το ζήτημα της εξέτασης στη χρηματοδότηση των κομμάτων, στη χρηματοδότηση των μέσων ενημέρωσης; Κυρίες και κύριοι Βουλευτές, με αυτήν την έννοια λέμε ότι το έργο της επιτροπής περιορίστηκε στην εξέταση ενός μικρού μέρους της συνολικής δανειοδότησης του χρηματοπιστωτικού συστήματος. Τις εργασίες της επιτροπής απασχόλησε μόνο η εξέταση των δανείων στα μέσα ενημέρωσης και στα κόμματα, που ανέρχονται στο 1,8 δισεκατομμύριο περίπου, που είναι, όμως, σταγόνα στον ωκεανό, σε σχέση με τα εκατοντάδες δισεκατομμύρια των υπολοίπων επιχειρηματιών. Τα δάνεια προς τις επιχειρήσεις αποτελούν το 53,8% της συνολικής χρηματοδότησης. Από τα 94,8 δισεκατομμύρια ευρώ δάνεια προς τα νοικοκυριά, τα μη εξυπηρετούμενα είναι το 45,7%, ενώ από τα 145,8 δισεκατομμύρια ευρώ δάνεια προς τις επιχειρήσεις, τα μη εξυπηρετούμενα είναι το 44,75%. Από τις εργασίες της επιτροπής επιβεβαιώθηκε ότι οι τράπεζες αντιμετωπίζουν με διαφορετικό τρόπο τα δάνεια προς τα νοικοκυριά από αυτά προς τις επιχειρήσεις. Τα δάνεια προς τα νοικοκυριά έχουν, βέβαια, υψηλότερα επιτόκια και άρα είναι πιο ακριβά. Τα στεγαστικά δάνεια διασφαλίζουν τις τράπεζες με εμπράγματες εξασφαλίσεις και εγγυήσεις, όπως είναι η υποθήκη ακινήτου. Αντίθετα, για τις μεγάλες επιχειρήσεις έχουν χαμηλά επιτόκια και σε μεγάλο βαθμό δίνονται χωρίς εμπράγματες εγγυήσεις. Επιβεβαιώνεται ότι το χρηματοπιστωτικό σύστημα αποτελεί την καρδιά του συστήματος, τροφοδοτώντας με φθηνό χρήμα τις επιχειρήσεις, την ίδια στιγμή που οδηγεί σε μακροχρόνια ομηρία μέσω του δανεισμού τα λαϊκά νοικοκυριά, τις μικρές επιχειρήσεις. Δεν αντέχει σοβαρή κριτική ο ισχυρισμός που προέβαλαν οι εκπρόσωποι των τραπεζών, ότι αυτή η διαφοροποίηση, δηλαδή η ευνοϊκή μεταχείριση, οφείλεται στο υψηλό λειτουργικό κόστος που έχει η διαχείριση χιλιάδων δανείων προς τα νοικοκυριά, ακριβώς γιατί την ίδια στιγμή οι κίνδυνοι για την τράπεζα είναι πολύ μεγαλύτεροι σε περίπτωση μη εξυπηρέτησης ενός δανείου ύψους εκατοντάδων εκατομμυρίων ευρώ προς μια επιχείρηση. Βεβαίως, οι όμιλοι που δραστηριοποιούνται στον χώρο των μέσων μαζικής ενημέρωσης δεν θα μπορούσαν να εξαιρεθούν της ευνοϊκής μεταχείρισης. Τα δάνεια προς τις επιχειρήσεις που δραστηριοποιούνται στον τομέα των μέσων μαζικής ενημέρωσης, δεν ξεφεύγουν. Αντίθετα, επιβεβαιώνουν τον κανόνα της ευνοϊκής μεταχείρισης και χορηγούνται, μάλιστα, χωρίς διασφαλίσεις για την αποπληρωμή τους. Βέβαια, με τη συγκρότηση της επιτροπής επιχειρήσατε, κύριοι της Κυβέρνησης, να συσκοτίσετε το γεγονός ότι καθημερινά, διαχρονικά παραβιάζετε κάθε έννοια αντικειμενικής ενημέρωσης από τα μέσα ενημέρωσης - ιδιωτικά, αλλά και κρατικά - γιατί τα μέσα ενημέρωσης παραμένουν στην ιδιοκτησία του μεγάλου κεφαλαίου. Με διάφορους τρόπους αυτά τα συμφέροντα προσπαθούν να υπηρετήσουν. Γνωρίζετε πολύ καλά πως ο έλεγχος της ενημέρωσης αποτελεί εργαλείο χειραγώγησης και ενσωμάτωσης της λαϊκής δυσαρέσκειας. Και οι μεγάλοι χαμένοι πάλι θα είναι οι εργαζόμενοι σε αυτά τα μέσα και το δικαίωμα του λαού στην ενημέρωση. Αυτό είναι το βασικό. Και μην μας πείτε πάλι ως επιχείρημα, τον έλεγχο στον «ΔΟΛ». Οι εξελίξεις αυτές συνδέονται τόσο με την πορεία της ίδιας της κρίσης και τον αντίκτυπό της στα μέσα ενημέρωσης όσο και με την προσπάθεια της Κυβέρνησης να ευνοήσει την αναδιανομή της πίτας στον χώρο των μέσων μαζικής ενημέρωσης, προωθώντας τις δικές της συμμαχίες, όπως κάνει, βέβαια, κάθε αστική κυβέρνηση. Ανέκαθεν, η εκάστοτε διακυβέρνηση επεδίωκε να δημιουργεί φιλικές σχέσεις με τις επιχειρήσεις που δραστηριοποιούνται στον χώρο των μέσων μαζικής ενημέρωσης, να δημιουργεί ευνοϊκό περιβάλλον για αυτήν. Έλεγχε, όπως λέμε, αυτά τα μέσα. Και φυσικά έλεγχε, κυρίως, τα κρατικά μέσα ενημέρωσης. Έτσι και η σημερινή διακυβέρνηση προσπάθησε - και ξαναπροσπαθεί - να μοιράσει ξανά την πίτα της ενημέρωσης σε παλιούς και νέους επιχειρηματικούς ομίλους. Σε αυτή τη βάση βρίσκεται και η αντιμετώπιση από το κεφάλαιο των κομμάτων που εξυπηρετούν τα συμφέροντα του. Η ευνοϊκή δανειοδότηση της Νέας Δημοκρατίας και του ΠΑΣΟΚ αποτελεί μια πλευρά αυτής της στήριξης. Οι πολιτικές ευθύνες είναι δεδομένες. Η περεταίρω διερεύνηση των ευρημάτων της εξεταστικής επιτροπής για τα δάνεια των κομμάτων και των μεσών ενημέρωσης και τυχόν, βέβαια, ποινικές ευθύνες, αποτελεί υπόθεση των αρμόδιων αρχών. Και μιας και συζητάμε περί διαφάνειας και διαφθοράς, για να έχουμε και το καλό ρώτημα: Πού ακριβώς βρίσκεται αυτή η υπόθεση των υποκλοπών, των συνακροάσεων τηλεφωνικών κέντρων πολιτικών κομμάτων, όπως πολύ συγκεκριμένα είχε καταγγείλει το ΚΚΕ; Πέρασαν πάνω από τρεις μήνες και ούτε φωνή ούτε ακρόαση. Δεν υπήρξε καμμιά επίσημη ενημέρωση, μόνο διαρροές και δημοσιεύματα σε διάφορες εφημερίδες. Πηγαίνετε, μήπως, ξανά για πλήρη συγκάλυψη ή μήπως έμπλεξαν οι γραμμές σας ανάμεσα στην ΕΥΠ, την Αστυνομία, τον κάθε κρατικό και παρακρατικό μηχανισμό, τις ξένες υπηρεσίες που εξακολουθούν να αλωνίζουν στη χώρα μας; Αναμένουμε εις το ακουστικό μας όχι για μια νέα συνακρόαση - παρακολούθηση ανεκπαίδευτων, προφανώς, πρακτορίσκων, αλλά για ουσιαστική, σαφή και συγκεκριμένη ενημέρωση και αποκάλυψη των κυκλωμάτων αυτών. Σας ευχαριστώ.
Κι εμείς σας ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα μαθήτριες και μαθητές και τρεις εκπαιδευτικοί συνοδοί τους από το Σχολείο Δεύτερης Ευκαιρίας Άσσου Λεχαίου Κορινθίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Νικόλαος Συρμαλένιος από τον ΣΥΡΙΖΑ.
Ευχαριστώ, κύριε Πρόεδρε. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αγαπητοί συνάδελφοι, κυρίες και κύριοι Υπουργοί, η σημερινή μέρα μπορεί να αποδειχθεί ιστορική, διότι αυτό που συζητάμε σήμερα, το πόρισμα της εξεταστικής επιτροπής, μετά από εννέα μήνες δουλειάς και συνεδριάσεων αποτελεί κατάκτηση για τη δημοκρατία, κατάκτηση για το κοινοβουλευτικό σύστημα, κατάκτηση για το πολιτικό σύστημα της χώρας, ένα πολιτικό σύστημα που επί πολλά χρόνια, σε απόλυτη διαπλοκή με τις τράπεζες και τα μεγάλα μέσα μαζικής ενημέρωσης, επιδίωκε με κάθε τρόπο την αναπαραγωγή του, αδιαφορώντας για τη ζημιά που προκαλούσε στη χώρα και στον ελληνικό λαό, ένα σύστημα εξουσίας και διαπλοκής που δάνεισε 1,3 δισεκατομμύριο στα μέσα μαζικής ενημέρωσης και πάνω από 420 εκατομμύρια στα δύο πρώην μεγάλα κόμματα εξουσίας, τη Νέα Δημοκρατία και το ΠΑΣΟΚ, τα οποία δάνεια δεν υπάρχει καμμία περίπτωση να αποπληρωθούν ούτε σε τριακόσια ή τετρακόσια χρόνια. Για να τελειώνουμε με το θέμα της δανειοδότησης του ΣΥΡΙΖΑ, θα πω τα εξής: Ο ΣΥΡΙΖΑ δανειοδοτήθηκε συνολικά με 27 εκατομμύρια κι έχει αποπληρώσει πάνω από 18 εκατομμύρια. Τα δάνειά του είναι ενήμερα, σε αντίθεση με τα δάνεια της Νέας Δημοκρατίας και του ΠΑΣΟΚ, που έχουν καταγγελθεί, δάνεια δανεικά και αγύριστα που τα δύο κόμματα εξουσίας για πολλά χρόνια τα χρησιμοποίησαν για απίστευτες δαπάνες προβολής, διαφήμισης, λειτουργίας και διακίνησης ψηφοφόρων, ιδιαίτερα στις εκλογικές περιόδους, για να εξασφαλίσουν την επανεκλογή τους. Όλοι θυμούνται τους εκατοντάδες χιλιάδες ανθρώπους που πήγαιναν στα γραφεία του ΠΑΣΟΚ και της Νέας Δημοκρατίας, για να εξασφαλίσουν τα εισιτήρια για τις περιοχές τους. Θα απομονώσω μόνο δύο διατυπώσεις από τη μαρτυρία στην εξεταστική επιτροπή των τελευταίων Προέδρων της Τράπεζας της Ελλάδος, του κ. Στουρνάρα και του κ. Προβόπουλου, που κάθε άλλο παρά υποστηρικτές του ΣΥΡΙΖΑ είναι. Ο κ. Στουρνάρας είπε ότι από τα 842 εκατομμύρια δάνεια προς τα μέσα μαζικής ενημέρωσης, μόνο τα 256 εκατομμύρια είχαν εξασφαλίσεις. Δηλαδή, οι τράπεζες έδιναν δάνεια χωρίς εξασφαλίσεις. Και να θυμίσω και τον υιό Ψυχάρη, που μας είπε ευθαρσώς ότι έπαιρνε δάνεια με αέρα. Πρόκειται, λοιπόν, για μέγα αδίκημα - το οποίο είμαστε σίγουροι ότι θα ερευνήσει η ελληνική δικαιοσύνη - που παρήγαγε τα αποτελέσματα που βλέπουμε πλέον όλοι: πτωχευμένες επιχειρήσεις με εργαζόμενους στον δρόμο - «ΔΟΛ», «ALTER», «MEGA» κ.λπ. - με πλούσιους ιδιοκτήτες, οι οποίοι φρόντισαν, βεβαίως, να βγάλουν τα κέρδη τους στο εξωτερικό. Ο κ. Προβόπουλος μας είπε ότι τα δάνεια των κομμάτων από την Αγροτική Τράπεζα με εξασφάλιση την μελλοντική κρατική χρηματοδότηση, είναι μη επαρκής εγγύηση, ενώ ταυτόχρονα το πόρισμα της Τράπεζας της Ελλάδος ήδη από το 2010 διαπιστώνει ότι τα δάνεια των δύο κομμάτων δεν μπορούν να αποπληρωθούν. Θέλω εδώ να θυμίσω ότι η πορισματική έκθεση του Εισαγγελέα Καλούδη που αφορά τα δάνεια των κομμάτων ήταν αποτέλεσμα των καταγγελιών του σημερινού Γραμματέα της Νέας Δημοκρατίας κ. Αυγενάκη, ο οποίος τότε ανήκε σε άλλο κόμμα, στο κόμμα της κ. Μπακογιάννη, τη Δημοκρατική Συμμαχία, πριν ενσωματωθεί η κ. Μπακογιάννη στη Νέα Δημοκρατία. Είναι φανερό ότι αυτή η πορισματική έκθεση θα ανασυρθεί και πάλι από το αρχείο με όσα αδικήματα προέκυψαν από τις εργασίες της εξεταστικής. Σταχυολογώντας ορισμένα από τα σοβαρά αδικήματα που αποκάλυψαν οι εργασίες της εξεταστικής επιτροπής αναφέρω την αναχρηματοδότηση των τόκων παλαιότερων δανείων κατά παράβαση των πιστοδοτικών κανόνων, τη δανειοδότηση χωρίς καθόλου ή με ελάχιστες εξασφαλίσεις, την πολλαπλή δανειοδότηση των ίδιων πιστούχων για διαφορετικές εταιρείες με τους ίδιους ιδιοκτήτες, τη δανειοδότηση εταιρειών μέσων μαζικής ενημέρωσης με αποκλειστικούς μετόχους offshore εταιρείες, την ταυτόχρονη μελλοντική εκχώρηση της κρατικής χρηματοδότησης από πολλές τράπεζες ως εγγύηση για το ίδιο δάνειο των κομμάτων, τις ψευδείς δηλώσεις εκπροσώπων της Νέας Δημοκρατίας σε συγκεκριμένη τράπεζα περί μη εκχώρησης της μελλοντικής κρατικής χρηματοδότησης ταυτόχρονα σε άλλες τράπεζες. Το χαρακτηριστικό της διαπλοκής αναδεικνύεται και με συγκεκριμένες τροπολογίες που κατατέθηκαν και ψηφίστηκαν από την Βουλή. Η πρώτη ήταν με τον ν.4071/2012, που καθόρισε ως ακατάσχετες τις κρατικές χρηματοδοτήσεις προς τα κόμματα σε βάρος του τραπεζικού συστήματος και η δεύτερη ήταν η τροπολογία που έφεραν οι γνωστοί τρεις Βουλευτές της Νέας Δημοκρατίας κ. Σταμενίτης, Τσουμάνης και Χριστογιάννης με το άρθρο 78 του ν.4146/2013, με την οποία δεν καταλογίζεται απιστία στον Πρόεδρο, τα μέλη των διοικητικών συμβουλίων και τα στελέχη των τραπεζών για τη δανειοδότηση νομικών προσώπων δημοσίου ή ιδιωτικού δικαίου. Κραυγαλέα περίπτωση αδικημάτων που εμφανίστηκαν στη διαδικασία αδειοδότησης μέσων μαζικής ενημέρωσης αποτελεί η περίπτωση της εφημερίδας «ΠΡΩΤΟ ΘΕΜΑ», όπου μετά την ίδρυση της αρχικής εταιρείας το 2005 με αρχικούς μετόχους τους Θέμο Αναστασιάδη, Αναστάσιο Καραμήτσο και Μάκη Τριανταφυλλόπουλο, ιδρύεται το 2007 από τους ίδιους μια νέα εταιρεία, η «ΑΝΑΠΤΥΞΙΑΚΗ», η οποία παίρνει δάνειο 18 εκατομμύρια από την Τράπεζα Πειραιώς, με το οποίο οι μέτοχοι αγοράζουν τις δικές τους μετοχές στο «ΠΡΩΤΟ ΘΕΜΑ» χωρίς η εταιρεία «ΑΝΑΠΤΥΞΙΑΚΗ» να παρουσιάζει καμμία δραστηριότητα. Στη συνέχεια, το 2010 δόθηκε πάλι από την Τράπεζα Πειραιώς νέο δάνειο 18.000.000 σε μία νέα εταιρεία με την επωνυμία «ΝΕΟ ΘΕΜΑ», των ίδιων βασικά μετόχων, Αναστασιάδη και Καραμήτσου, για να εξαγοράσουν το 70% της εταιρείας «ΑΝΑΠΤΥΞΙΑΚΗ», το οποίο ενδιαμέσως είχε δοθεί στην εταιρεία «ΠΗΓΑΣΟΣ». Τα χρήματα τα οποία εισπράχθηκαν, συνολικά 12,5 εκατομμύρια ευρώ, ούτε καν αποδόθηκαν για την αποπληρωμή του πρώτου δανείου, ενώ είχαν μπει ενέχυρο. Δηλαδή, δανειοδοτήθηκαν με συνολικό χρέος σήμερα 44 εκατομμύρια τρεις εταιρείες των ίδιων προσώπων, εκ των οποίων οι δύο ήταν εικονικές χωρίς καμμία δραστηριότητα. Τα αμείλικτα ερωτήματα που προκύπτουν είναι: Πρώτον, γιατί δεν τηρήθηκε από την Τράπεζα η πιστοδοτική πολιτική που επιτάσσει ότι η πιστώτρια τράπεζα πρέπει να είναι ιδιαίτερα προσεκτική σε περίπτωση παροχής πιστοδοτήσεων προς τους συνδεδεμένους πιστούχους, στη συγκεκριμένη περίπτωση προς τους ίδιους πιστούχους; Δεύτερον, γιατί το τίμημα εξαγοράς από τον «ΠΗΓΑΣΟ» δεν πιστώθηκε για την απομείωση του δανείου; Τρίτον, με ποιες εγγυήσεις και ποιες δυνατότητες αποπληρωμής αποφασίστηκαν οι εγκρίσεις δανείων, όταν η «ΑΝΑΠΤΥΞΙΑΚΗ» είχε μείωση των ιδίων κεφαλαίων ή όταν το «ΠΡΩΤΟ ΘΕΜΑ» είχε καθαρή αρνητική θέση το 2009, αλλά και πτώση του κύκλου εργασιών από το 2008 ως το 2014, όταν επίσης η αντικατάσταση εγγύησης της «ΠΗΓΑΣΟΣ» με εξασφαλίσεις νέων μετόχων ούτε ισοδύναμη ήταν από πλευράς φερεγγυότητας ούτε ελήφθησαν επαρκή μέτρα για την αντιστάθμιση του πολύ υψηλού κινδύνου; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Εν πάση περιπτώσει, ποια φερεγγυότητα μπορεί να έχει μια εταιρεία ενός ανθρώπου, όπως ο Θέμος Αναστασιάδης, με το γνωστό παρελθόν σύλληψης και κατάσχεσης επιταγών στα γαλλοελβετικά σύνορα, αλλά και πρόσφατης απόφασης του Ελεγκτικού Συνεδρίου, που του καταλογίζει την υποχρέωση επιστροφής 4 εκατομμυρίων προς το ελληνικό δημόσιο; Αγαπητοί συνάδελφοι, θεωρώ ότι το έργο της επιτροπής σημαδεύτηκε από την αρχή θετικά. Και μόνο το γεγονός ότι όλες οι εξελίξεις και οι καταγγελίες δανείων από τις τράπεζες έγιναν μετά τη σύσταση της εξεταστικής αποτελεί επιβεβαίωση ότι πετύχαμε τους στόχους, στόχους για την αρχή εξυγίανσης του πολιτικού συστήματος και για την απόδοση ευθυνών σε όλους αυτούς που επί πολλά χρόνια εξέθρεψαν το πολυδαίδαλο σύστημα της διαπλοκής. Και κάτι τέτοιο δεν θα γινόταν ποτέ, αν δεν υπήρχε αυτή η Κυβέρνηση. Άλλωστε, γιατί δεν έγινε τόσα χρόνια; Είναι, τουλάχιστον, κωμικό οι συνάδελφοι της Αντιπολίτευσης να προσπαθούν να συγκρίνουν τον ελέφαντα με το μυρμήγκι, όπως προσπάθησαν να κάνουν παραπλανώντας τον κόσμο με το δήθεν σκάνδαλο της Κουμουνδούρου ή με την ανύπαρκτη offshore της εφημερίδας «ΑΥΓΗ» με το ιλιγγιώδες ποσό συμμετοχής του 2%, μια κυπριακή εταιρεία, η οποία πήρε μέρος στην ανοιχτή πρόσκληση για αύξηση του μετοχικού κεφαλαίου της εφημερίδας «ΑΥΓΗ». Σήμερα η επιτροπή ολοκληρώνει το έργο της. Η Ολομέλεια έχει τον λόγο και μετά η ελληνική δικαιοσύνη.
Κυρίες και κύριοι συνάδελφοι, να κλείνουμε παρακαλώ.
Τελειώνω, κύριε Πρόεδρε. Έχουμε απόλυτη εμπιστοσύνη στις διαδικασίες της δικαιοσύνης και ότι θα αποδοθούν ευθύνες είτε σε εκπροσώπους τραπεζών είτε σ' αυτούς των μέσων μαζικής ενημέρωσης είτε, τέλος, στα πρόσωπα του πολιτικού συστήματος. Να είστε σίγουροι ότι μετά την ολοκλήρωση αυτών των διαδικασιών δεν θα είναι εύκολο να αναβιώσει το παλιό σάπιο πολιτικό σύστημα, που παρήγαγε ή ανέχθηκε τη «SIEMENS», τη «NOVARTIS», το ΚΕΕΛΠΝΟ, τα δομημένα ομόλογα, το σκάνδαλο του Χρηματιστηρίου, τα δάνεια με αέρα, όλα αυτά, τέλος πάντων, που οδήγησαν τη χώρα στα πρόθυρα της χρεοκοπίας και στα μνημόνια και έβαλαν στην πρέσα τη μεγάλη πλειοψηφία του ελληνικού λαού.
Ευχαριστούμε πολύ.
Ευχαριστώ, κύριε Πρόεδρε.
Τον λόγο έχει ο κ. Μιχαλολιάκος, Πρόεδρος του Λαϊκού Συνδέσμου - Χρυσή Αυγή, ύστερα ο κ. Λαγός από το ίδιο κόμμα, ύστερα η κ. Κοζομπόλη και η κ. Γεννηματά από τους Προέδρους. Παρακαλώ, κύριε Μιχαλολιάκο, έχετε τον λόγο.
Κύριε Πρόεδρε, κυρίες και κύριοι Βουλευτές, πολλά και σημαντικά τα σκάνδαλα τα οποία κατήγγειλε ο προηγούμενος ομιλητής, αλλά δεν είδαμε τίποτε να κάνετε δύο χρόνια που κυβερνάτε. Φαίνεται πως νομίζετε ότι είστε ακόμα στην Αξιωματική Αντιπολίτευση και ότι δεν είστε Κυβέρνηση. Πριν αναφερθώ στο ζήτημα της σημερινής συνεδριάσεως, όπως άλλωστε έκαναν και πολλοί άλλοι από τους ομιλητές, θέλω να αναφερθώ σε κάποια θλιβερά φαινόμενα, για τα οποία άμεσα ευθύνεται η Κυβέρνηση, όπως για τις περίφημες αντισυγκεντρώσεις, οι οποίες γίνονται σε κάθε νόμιμη συγκέντρωση της Χρυσής Αυγής. Πριν λίγες εβδομάδες στην Ξάνθη μεταφερόμενοι αγανακτισμένοι πολίτες με πούλμαν με τη συνοδεία της Αστυνομίας προέβησαν σε καταστροφές μέσα στην πόλη. Το ίδιο έγινε και πριν λίγες ημέρες και στη Βέροια. Το ίδιο είχαμε και σε μια αντισυγκέντρωση και το Σάββατο που πέρασε 28 του μηνός, όταν η Χρυσή Αυγή οργάνωσε τη μεγάλη συγκέντρωση που κάνει κάθε χρόνο προς τιμήν των τριών γενναίων αξιωματικών του Πολεμικού μας Ναυτικού, που έπεσαν υπέρ πίστεως και πατρίδος στα Ίμια. Το πλέον κωμικό όλων είναι ότι πριν αναγγείλουμε εμείς τη συγκέντρωση, την οποία κάνουμε κατά συνήθεια το τελευταίο Σάββατο του Ιανουαρίου, είχε ανακοινωθεί η αντισυγκέντρωση. Είστε μια Κυβέρνηση δημοκρατική της Αριστεράς, όπως λέτε, ή μήπως είστε η ΕΡΕ της δεκαετίας του 1950 και του 1950; Γιατί αντισυγκεντρώσεις από αγανακτισμένους πολίτες τότε γινόντουσαν. Λυπάμαι πάρα πολύ, αλλά απ' ό,τι φαίνεται, είστε εγκλωβισμένοι σ' ένα παρακράτος προστατευόμενο από εσάς, το οποίο κάθε Σαββατοκύριακο καίει την Αθήνα. Κάθε Σαββατοκύριακο έχουμε πλήθος από βόμβες μολότοφ στον χώρο του Πολυτεχνείου, όπου καίνε τρόλεϊ και τα παρακολουθείτε - από ό,τι φαίνεται - με απάθεια. Την ίδια στιγμή φτάσαμε στο σημείο, ενώ αφήνονται σωρηδόν ελεύθεροι, μετά από κάποιες προσαγωγές που δεν γίνονται συλλήψεις στις περισσότερες περιπτώσεις, να έχουμε το φαινόμενο για πρώτη φορά στην ιστορία της Ελλάδος να καταδικασθεί ένας ηγούμενος Μονής του Αγίου Όρους σε είκοσι χρόνια φυλακή για μολότοφ! Τιμήσαμε το περασμένο Σάββατο τα Ίμια, γεγονός στο οποίο αναφέρθηκαν και προηγουμένως άλλοι ομιλητές. Είχαμε μια προ ημερησίας διατάξεως συζήτηση σε επίπεδο Αρχηγών κομμάτων εδώ στη Βουλή - τα Πρακτικά υπάρχουν - όπου μέσα στη Βουλή σας είχα πει: «Μας λέει αυτή εδώ η Κυβέρνηση όσο και η Αντιπολίτευση ότι το Αιγαίο είναι ελληνικό και καταγγέλλουν τους Τούρκους που αμφισβητούν την κυριαρχία μας. Σε λίγες ημέρες συμπληρώνονται είκοσι ένα χρόνια από την τραγική, τη μεγάλη θυσία τριών γενναίων αξιωματικών του Πολεμικού μας Ναυτικού στις βραχονησίδες των Ιμίων. Καλώ την ελληνική Βουλή, μια αντιπροσωπεία Βουλευτών από όλα τα κόμματα να πάει στα Ίμια, να καταθέσει ένα στεφάνι και να υψώσει μια ελληνική σημαία. Μόνο τότε θα δεχθούμε ότι τα Ίμια είναι ελληνικά». Δημόσια καλέσαμε άπαντες, κανείς δεν έκανε κάτι, όλοι σιώπησαν και αντί μια αντιπροσωπεία Βουλευτών της Βουλής των Ελλήνων να πάει στις βραχονησίδες των Ιμίων και να καταθέσει ένα στεφάνι, είχαμε την επίσκεψη του Τούρκου Αρχηγού ΓΕΕΘΑ στα Ίμια, μια ολοκάθαρη πρόκληση εις βάρος της εθνικής μας κυριαρχίας. Είναι και αυτό σημάδι της πολιτικής των γκρίζων ζωνών, που ασφαλώς και δεν είναι δική σας πολιτική, την κληρονομήσατε, όμως εμείς, ως Χρυσή Αυγή δεν τη δεχθήκαμε τότε σαν ένα μικρό εξωκοινοβουλευτικό κόμμα και δεν την δεχόμαστε και σήμερα. Γι' αυτόν τον λόγο, στο Εθνικό Συμβούλιο της Χρυσής Αυγής, που έγινε την 17η Δεκεμβρίου 2016 αποφασίσαμε τα παρακάτω: Απέναντι, στην τουρκική απειλή πιστεύουμε ότι πρέπει η Ελλάς να λάβει ξεκάθαρη θέση με ένα ελληνικό casus belli, το οποίο θα ψηφιστεί από την ελληνική Βουλή, απέναντι στις διεκδικήσεις των Τούρκων στο Αιγαίο, καθώς και στην απειλή του Ερντογάν ότι θα φέρει στην πατρίδα μας εκατομμύρια πρόσφυγες και λαθρομετανάστες. Ο ανθρωπισμός σας, μια και αναφέρθηκα σε λαθρομετανάστες, απεδείχθη ανεπαρκής, εάν όχι υποκριτικός. Τέσσερις άνθρωποι πέθαναν μέσα σε θερινές σκηνές, την ίδια στιγμή που οι αρμόδιοι Υπουργοί των Κυβέρνησεών σας έλεγαν ότι θα τους νοικιάσουν διαμερίσματα και κατοικίες, θα τους βάλουν κοντέινερ και όλα αυτά. Πέθαναν τέσσερα άτομα από μαγκάλια! Και σε αυτό το σημείο συμφωνείτε άπαντες, το πολιτικό κατεστημένο αυτής της χώρας, που ενωμένο είναι εναντίον της Χρυσής Αυγής, καθώς και τα μέσα μαζικής ενημερώσεως. Κανείς δεν είπε λέξη. Δεν έγινε θέμα στα δελτία ειδήσεων. Απόλυτη σιωπή! Θα κλείσω την αναφορά μου στην επέτειο των Ιμίων, θυμίζοντας τα λόγια ενός τραγικού προσώπου, ενός από τους πρωταγωνιστές εκείνης της ημέρας, του τότε Υπουργού Εξωτερικών, του κ. Θεόδωρου Πάγκαλου, ο οποίος είχε πει στον Ναύαρχο Λυμπέρη: «Δεν μπορούμε να πούμε ότι την πήρε ο αέρας τη σημαία;». Θα του απαντήσω ότι «ναι, την πήρε ο αέρας και πήγε σε κάθε γωνιά της ελληνικής γης, όπου υπάρχουν χρυσαυγίτες και χρυσαυγίτισσες, που υψώνουν ψηλά την ελληνική σημαία! [[Χειροκροτήματα από την πτέρυγα της Χρυσής Αυγής]] Όμως, είχαμε και άλλα παρεπόμενα, σε σχέση με τη συγκέντρωση που έγινε το Σάββατο και μεταδόθηκε την επόμενη ημέρα το πρωί από το δεύτερο κανάλι της κρατικής τηλεοράσεως. Είχαμε μια ανακοίνωση του Προέδρου της ΕΡΤ, του κ. Τσακνή, ο οποίος δήλωσε χαρακτηριστικά: «Η ΕΡΤ προσφάτως είχε αποστείλει ερώτημα στο Εθνικό Συμβούλιο Ραδιοτηλεοράσεως, σχετικά με το εάν υποχρεούται ή όχι να μεταδίδει ομιλίες και εκδηλώσεις της Χρυσής Αυγής. Το ΕΣΡ αποφάσισε ότι βάσει του άρθρου 15 του Συντάγματος η ΕΡΤ υποχρεούται να τηρεί αφ' ενός την αρχή της αναλογικής ισότητος, αφ' ετέρου δε να μη μεταδίδει εκδηλώσεις ρατσισμού και ξενοφοβίας, νομικές έννοιες, όμως, που όπως αναφέρει το κείμενο της απόφασης, δεν έχουν τύχει ακόμη νομολογιακής επεξεργασίας και εξειδίκευσης». Και αυτό το λέει το ΕΣΡ, του οποίου προΐσταται ένας πρώην Πρόεδρος του Αρείου Πάγου». Και συνεχίζει ο κ. Τσακνής: «Ως εκ τούτου, η διοίκηση της ΕΡΤ αποφασίζει: Οι ομιλίες στελεχών της Χρυσής Αυγής δεν θα μεταδίδονται ζωντανά. Δεύτερον, συγκροτείται υπηρεσιακή επιτροπή, η οποία θα κρίνει κατά πόσον το υλικό των μαγνητοσκοπήσεων είναι μεταδόσιμο ή όχι». Δηλαδή, με απλά λόγια, αυτό που δεν μπόρεσε να κρίνει ο Πρόεδρος του ΕΣΡ, που ετύγχανε να είναι και Πρόεδρος του Αρείου Πάγου, θα το κρίνει μια επιτροπή του κ. Τσακνή και της κομματικής ΕΡΤ. «Για την ανεξαρτησία και την αδιάβλητη λειτουργία της επιτροπής εγγυώμαι ο ίδιος». Και σας απαντά η εφημερίδα «ΕΣΤΙΑ» με σχόλιό της με τίτλο «Λογοκρισία» ότι πρόκειται για θεσμοθετημένη προληπτική λογοκρισία, κάτι που δεν επιτρέπεται στην ελληνική συνταγματική τάξη. Βεβαίως, ο κ. Τσακνής επικαλείται το άρθρο 15 του Συντάγματος, το οποίο είναι συνέχεια εκείνου του άρθρου του Συντάγματος, το οποίο προβλέπει ότι ο Τύπος είναι ελεύθερος και δεν δέχεται λογοκρισία. Και λέει ότι προκειμένου για τη Ραδιοφωνία και την Τηλεόραση βρίσκεται υπό άμεσο κρατικό έλεγχο και έτσι θα έπρεπε να είναι. Όμως, την ώρα όπου ελεύθερα μεταδίδονται από τα κανάλια των «νταβατζήδων» που δήθεν θα διαλύατε - και τα διαλύσατε βεβαίως και ούτε κάνατε τίποτα - πορνοταινίες, ακόμη και πορνοδιαφημίσεις, την ίδια ώρα δεν γίνεται καμμία λογοκρισία πάνω σε αυτά. Λογοκρισία γίνεται μόνο για τη Χρυσή Αυγή. Είναι χαρακτηριστικό δε ότι ακόμη και για τη σημερινή μου ομιλία μας μετέδωσαν από την ΕΡΤ να μην ανησυχούμε και ότι θα μεταδοθεί κατευθείαν. Δηλαδή, θα υπήρχε περίπτωση ακόμα και να μιλήσω εδώ μέσα στη Βουλή και να περιμένουμε να το εγκρίνει η επιτροπή της κομματικής ΕΡΤ για να μεταδοθεί. Αυτά είναι πράγματα τα οποία είναι άνευ προηγουμένου. Ετέθη προηγουμένως από έναν εκ των ομιλητών πάλι το ζήτημα της αξιολόγησης και του τι πρόκειται να γίνει. Είναι προφανές ότι είναι ανοιχτό το ενδεχόμενο η Κυβέρνηση να μη δεχθεί τους όρους που θέτουν οι δανειστές μας και να προχωρήσουμε σε εκλογές, πράγμα το οποίο δεν το πιστεύω. Έχετε δείξει ότι είστε πρόθυμοι να παραχωρήσετε τα πάντα, προκειμένου να παραμείνετε στην εξουσία, πόσω μάλλον που σε περίπτωση εκλογών δεν έχετε τη δυνατότητα να διεκδικήσετε την εξουσία. Και αυτό είναι πασιφανές. Θα ήθελα, όμως, στο σημείο αυτό η Νέα Δημοκρατία να πει τη θέση της, γιατί τρίβουν αναμεταξύ τους τα χέρια και λένε ότι δεν θα περάσει η αξιολόγηση, θα πάμε σε εκλογές και θα πάρουν την εξουσία. Να πάρει συγκεκριμένη θέση για τα μέτρα. Αυτή τι θα έκανε; Θα τα ψήφιζε ή θα τα καταψήφιζε; Διότι αν έχει σκοπό να τα ψηφίσει, ας σταματήσει το μικροπολιτικό παιχνίδι και ας τα ψηφίσει, όπως στην πραγματικότητα έχει κάνει, όταν ψήφιζε το μνημόνιο το οποίο κατέθεσε ο ΣΥΡΙΖΑ στις 14 Αυγούστου του 2015, που εμείς καταψηφίσαμε. Όλα τα άλλα είναι προσχήματα, είναι φθηνή προπαγάνδα και δεν έχουν καμμία βάση. Είναι δεδομένο, βεβαίως, ότι έχετε τελειώσει πολιτικά και αυτό θα φανεί όποτε και αν γίνουν εκλογές. Μάλιστα, ο Βουλευτής σας κ. Ξυδάκης έκανε μια δήλωση, την οποία έσπευσε να διορθώσει τάχιστα, η οποία είχε ως εξής: «Είχαμε δραχμή και πριν το ευρώ, το 1910, το 1912, το 1930, το 1980. Κάτι έκανε μια χώρα, κάπως ζούσαμε. Ζούσαμε και σε άλλες περιόδους». Εγώ τη βάζω ιστορικά αυτή τη συζήτηση. Ο κ. Ξυδάκης δεν λέει τίποτα διαφορετικό από αυτό που είχα πει ακόμη το 2012 στη συζήτηση περί μνημονίου, ότι η Ελλάδα μπορεί να ζήσει και χωρίς το ευρώ. Και πάνω σε αυτό είναι και η θέση μας ως Χρυσή Αυγή, διότι πιστεύουμε σε μια συντεταγμένη αποχώρηση από το ευρώ, σύμφωνα πάντα με τη θέληση του λαού. Θα πρέπει ο λαός να αποφασίσει, ίσως να γίνει και ένα δημοψήφισμα. Θεωρούμε ως μόνη λύση για την οικονομική αναγέννηση του έθνους μία επιστροφή στο εθνικό νόμισμα, με ταυτόχρονη επιστροφή στην εθνική παραγωγή. Αυτό δεν αποτελεί οικονομική θέση, αποτελεί και πολιτική και ιδεολογική θέση. Χώρα η οποία δεν διαθέτει εθνικό νόμισμα, δεν είναι εθνικά ανεξάρτητη χώρα. Έρχομαι στα του πορίσματος και στα της επιτροπής. Χρέη των ΜΜΕ: χάος ατέλειωτο! Δεν κάνατε τίποτα ούτε πρόκειται να διορθώσετε τα πράγματα. Όσα έχουν γίνει είναι μία μάχη εντυπώσεων. Κοιτάξτε να δείτε, εξ όνυχος τον λέοντα. Η γυναίκα του Καίσαρος δεν αρκεί να είναι τίμια. Πρέπει και να φαίνεται τίμια. Και ναι, έχει σημασία και το χρέος που έχετε εσείς, για το οποίο είχατε βάλει υποθήκη το ακίνητο της Κουμουνδούρου, και το 2% της offshore της εφημερίδας «ΑΥΓΗ» και ασφαλώς πολύ μεγάλη σημασία έχει και η πώληση του «902» από το ΚΚΕ σε offshore εταιρεία έναντι 6 εκατομμυρίων ευρώ. Όλα αυτά, όμως, δεν ετέθησαν στην επιτροπή. Και όχι μόνο δεν ετέθησαν, αλλά συμμετείχαν στην επιτροπή και άνθρωποι οι οποίοι έχουν παίξει με τις τηλεοπτικές άδειες. Σχετικά τώρα με τα χρέη των κομμάτων. Στη Βουλή ο κ. Κουρουμπλής είχε απαντήσει ότι το 2016 η Βουλή είχε συνολική χρηματοδότηση προς τα κόμματα 6,5 εκατομμυρίων ευρώ. Για να μην λέω πολλούς αριθμούς, πόση ήταν η πρώτη δόση, πόση ήταν η δεύτερη δόση, σημειώνω τα εξής: Η Νέα Δημοκρατία έλαβε συνολικά το 2016 1.712.737 ευρώ και το ΠΑΣΟΚ - ΔΗΜΑΡ, Δημοκρατική Συμπαράταξη - όπως θέλετε πείτε το -428.203 ευρώ. Την ίδια στιγμή τα κόμματα αυτά χρωστάνε συνολικά η Νέα Δημοκρατία 215 εκατομμύρια και το ΠΑΣΟΚ 199 εκατομμύρια. Είναι δεδομένο ότι τα λεφτά αυτά, που είναι λεφτά του ελληνικού λαού, δεν θα επιστραφούν ποτέ. Και δεν ξέρω εάν η ψήφος νομιμοποιεί τα πάντα, αλλά σίγουρα δεν νομιμοποιεί κάποιους να έχουν κλέψει χρήματα του ελληνικού λαού, να μην τα ξεπληρώνουν, να έχουν παρουσία στην ελληνική Βουλή και επιπλέον να έχουν το θράσος να μιλούν για εμάς και να λένε ότι χρησιμοποιούμε ρητορεία μίσους. Ποια είναι η ρητορεία μίσους; Εδώ σας μιλάω με αριθμούς. Η Νέα Δημοκρατία χρωστάει 215 εκατομμύρια. Και όλη την κομματική χρηματοδότησή της να δίνει, χρειάζονται εκατόν πενήντα περίπου χρόνια για να ξεχρεώσει, πράγμα το οποίο δεν συμβαίνει γιατί με νόμο φροντίσατε ούτως ώστε να μην συμβαίνει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Γενικού Γραμματέως]] Λίγα λεπτά παρακαλώ, κύριε Πρόεδρε. Και βέβαια έχουμε στις 2 Μαΐου του 2012 το πόρισμα. Άρχισε η έρευνα σχετικά με τα χρέη των μέσων μαζικής ενημερώσεως και των κομμάτων και κατέληξαν - να μην σας κουράζω - στο πόρισμα Καλούδη, το οποίο βεβαίως επέρριπτε ευθύνες σε σαράντα στελέχη τραπεζών και στους κομματικούς υπεύθυνους και της Νέας Δημοκρατίας και του ΠΑΣΟΚ και του ΚΚΕ. Όμως έχουμε έναν περίφημο νόμο, που δεν είναι νόμος, είναι άρθρο του Συντάγματος, το άρθρο 86, ο νόμος περί ευθύνης Υπουργών, ο οποίος απαλλάσσει τους Υπουργούς και τους Πρωθυπουργούς βεβαίως από τις πολιτικές τους ευθύνες. Εγώ είχα προτείνει και άλλη φορά εδώ και θα το επαναλάβω: Προβλέπεται η αναστολή άρθρων του Συντάγματος σε κατάσταση πολιορκίας. Ναι, ανάλογη με κατάσταση πολιορκίας είναι αυτό που συμβαίνει, η κατάσταση ηθικής πολιορκίας. Όπου να πάτε, σε κάθε γωνιά της Ελλάδας, σε κάθε καφενείο, λένε ότι οι πολιτικοί και τα κόμματα είναι κλέφτες. Ας πάρουμε μια πρωτοβουλία και οι τριακόσιοι να ψηφίσουμε την αναστολή του νόμου περί ευθύνης των Υπουργών. Ίσως δεν είναι συνταγματικά κομψό, είναι όμως ηθικά δίκαιο και θα χειροκροτηθεί και θα επικροτηθεί από ολόκληρο τον ελληνικό λαό. Βεβαίως το πόρισμα του Εισαγγελέα Καλούδη ζητούσε, όπως είπα, την άσκηση ποινικής διώξεως. Το καλοκαίρι του 2013 ο οικονομικός Εισαγγελέας κ. Αθανασίου κάλεσε τους συντάκτες των πορισμάτων της Τράπεζας της Ελλάδος για διευκρινίσεις. Όλα αυτά τα οποία είχε το πόρισμα Καλούδη δεν τα έβγαλε από το μυαλό του. Ήταν πορίσματα της Τράπεζας της Ελλάδος. Βράδυ της 4ης Ιουλίου και τρεις Βουλευτές της Νέας Δημοκρατίας σε άσχετο νομοσχέδιο καταθέτουν τροπολογία που αμνήστευε αναδρομικά τους τραπεζίτες και τα κομματικά στελέχη. Αμέσως οι Βουλευτές της Νέας Δημοκρατίας και του ΠΑΣΟΚ υπερψηφίζουν την τροπολογία και δίνουν αμνηστία κατά κάποιο τρόπο σε όλους αυτούς. Εσείς γιατί δεν έχετε καταργήσει ακόμα αυτόν τον νόμο; Γιατί τον αφήνετε και υπάρχει; Και επιτέλους, όταν ο εκπρόσωπός μας στην εξεταστική επιτροπή, ο Ηλίας Κασιδιάρης, ζήτησε να κληθούν σαν μάρτυρες οι τρεις Βουλευτές που κατέθεσαν την τροπολογία, γιατί δεν τους καλέσατε; Ποιος ήταν ο λόγος που δεν θελήσατε να πάρετε εξηγήσεις από αυτούς τους τρεις; Τι είχαν; Έμπνευση; Το θείο πνεύμα ήρθε ξαφνικά και τους είπε να κάνουν αυτή την τροπολογία; Όλα σταμάτησαν λοιπόν χάρη της ευνοϊκής ρυθμίσεως της Κυβέρνησης Σαμαρά - Βενιζέλου. Θα ήθελα να τελειώσω λέγοντας ότι στα επτά χρόνια του μνημονίου τα δύο σας ανήκουν. Να τα χαίρεστε. Η κάθαρση, που ευαγγελιστήκατε προεκλογικά, αποδεικνύεται ένα μεγάλο ψέμα. Δύο χρόνια διακυβερνήσεως ΣΥΡΙΖΑ δεν συνέχισε να χρεοκοπεί μόνο η χώρα, χρεοκόπησε η Αριστερά. Δεν είστε η πρώτη φορά Αριστερά, είστε η πρώτη και τελευταία φορά Αριστερά.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και δύο συνοδοί εκπαιδευτικοί τους από το Γυμνάσιο Αγιάς Λάρισας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Λαγός.
Ήρθαμε σήμερα εδώ για να συμμετάσχουμε σε άλλο ένα θέατρο σκιών, όπως θα το χαρακτήριζα, για να συζητήσουμε και να αποδώσουμε δήθεν ευθύνες, όταν όλοι σας δεν θέλετε να αποδώσετε ευθύνες σε κανέναν. Έγινε μια εξεταστική επιτροπή που διήρκησε λίγο λιγότερο από έναν χρόνο. Σε αυτήν την επιτροπή ακούστηκαν πράματα και θάματα και ακούστηκαν κυρίως με την πίεση που άσκησε μόνο ένα κοινοβουλευτικό κόμμα, μόνο η Χρυσή Αυγή με τον εκπρόσωπό της, όταν όλοι οι άλλοι θέλετε όλα αυτά να τα κουκουλώσετε. Εδώ υπάρχει ένα μεγάλο ερώτημα: Γιατί κάνατε αυτή την εξεταστική επιτροπή; Ακούσαμε προηγουμένως τον εκπρόσωπο του ΣΥΡΙΖΑ και Πρόεδρο της Επιτροπής κ. Φάμελλο να βγαίνει και να μιλάει με έναν τρόπο που, αν τον άκουγε κάποιος χωρίς να ξέρει ποιος είναι αυτός ο κύριος, τι εκπροσωπεί και κυρίως τι πόρισμα έχει βγάλει το κόμμα του για αυτά, θα έλεγε ότι αυτός ο άνθρωπος ήρθε στην επιτροπή και πήρε τα κεφάλια των μεγαλοκαναλαρχών, των μεγαλοεργολάβων, των μεγαλομιζαδόρων. Μίλησε λες και ξεκαθάρισαν τα πράγματα, λες και τιμωρήθηκαν και θα πληρώσουν οι ένοχοι. Όμως, μετά από αυτή την ομιλία του, ξέχασε να μας πει ότι ο ΣΥΡΙΖΑ στο πόρισμά του δεν καταλογίζει καμμία ευθύνη σε κανέναν. Μιλάει γενικά και αόριστα. Αφήνει να αιωρούνται τα πάντα, λέγοντας ότι κάπου, κάποτε κάτι συνέβη. Αυτή είναι η αιτιολογία που δίνει το κόμμα του. Ακούσαμε επίσης να λέει ότι επιτέλους έβαλαν μια τάξη. Είπε «φέραμε τους μεγαλοκαναλάρχες - και τους μεγαλοεργολάβους θα έλεγα εγώ, αυτούς που κάνουν ό,τι θέλουν στην Ελλάδα τα τελευταία σαράντα πέντε χρόνια - για να τους αποδείξουμε ότι στην ελληνική Βουλή δεν μπορούν να κάνουν ό,τι θέλουν». Μα, αυτό ήταν το χειρότερο που συνέβη. Ήρθαν στην ελληνική Βουλή και σας έκαναν ό,τι ήθελαν. Αν δεν υπήρχε ο εκπρόσωπος της Χρυσής Αυγής, αυτοί οι άνθρωποι θα έβγαιναν από πάνω και θα τους ζητούσατε και συγγνώμη, όπως στην ουσία κάνατε. Και ρωτάμε, λοιπόν: Μετά από όλο αυτό το ενδελεχές ξεκαθάρισμα που έγινε για εννέα - δέκα μήνες, ποιες είναι οι συνέπειες; Υπάρχουν ή δεν υπάρχουν ατασθαλίες; Έχουν κλαπεί χρήματα ή δεν έχουν κλαπεί χρήματα; Έχουν εξαφανιστεί χρήματα του ελληνικού δημοσίου ή δεν έχουν; Αν δεν έχουν, ζητήστε συγγνώμη από όλους αυτούς που καλέσατε. Και δεν είναι και πολύ δύσκολο να το κάνετε. Αν έχουν, όμως, γίνει τέτοια πράγματα, πρέπει όλα αυτά να πάνε στη δικαιοσύνη. Και από εκεί και πέρα, η δικαιοσύνη να κρίνει ποιος πρέπει να διωχθεί και ποιος όχι. Τι σας φοβίζει; Τι είναι αυτό που σας κάνει να κρατάει ο ένας τον άλλον προκειμένου να μην ακουστεί η αλήθεια; Το θέμα είναι ότι σας φοβίζει το ότι είστε όλοι ένοχοι. Σαράντα πέντε χρόνια όλα τα κόμματα που ήσασταν μέσα στο ελληνικό Κοινοβούλιο λεηλατήσατε την πατρίδα μας, τον Έλληνα πολίτη, τον Έλληνα φορολογούμενο. Μιλάμε για εκατοντάδες εκατομμύρια ευρώ σαν να μην τρέχει τίποτα: Διακόσια δεκαπέντε εκατομμύρια, λέει, η Νέα Δημοκρατία, 195 εκατομμύρια το ΠΑΣΟΚ. Και μάλιστα, αυτοί μας κρίνουν τώρα κι έρχονται να μας πουν ότι θα μας δώσουν και λύσεις για το πώς θα σώσουν την πατρίδα και για το πώς θα σώσουν όλο αυτό το σύστημα που υπάρχει. Τι να σώσετε; Τι να σώσετε, βρε κακομοίρηδες; Εδώ χρωστάτε σε όποιον μιλάει ελληνικά. Εδώ χρωστάτε και μας δουλεύετε ότι με μπρελόκ και με στυλό θα ξεχρεώσετε τα 220 εκατομμύρια. Εδώ μας δουλεύετε όλους και μέχρι τώρα δουλεύατε όλοι τον ελληνικό λαό. Ευτυχώς, όμως, σιγά σιγά ένα μεγάλο κομμάτι του ελληνικού λαού αφυπνίζεται. Και αφυπνίζεται μέσω της παρουσίας της Χρυσής Αυγής. Κι επίσης, εδώ να τονίσουμε και κάτι, για να τα γνωρίζει και να τα μαθαίνει ο κόσμος. Όλοι προηγουμένως άκουσα να λέτε και να κατηγορεί ο ΣΥΡΙΖΑ τη Νέα Δημοκρατία, η Νέα Δημοκρατία το ΠΑΣΟΚ, το ΠΑΣΟΚ το ΚΚΕ - λέμε τώρα, δεν υπήρχε κατηγορία για το ΚΚΕ ποτέ - ότι τα λεφτά έχουν εξαφανιστεί από όλους, ότι τα έχετε πάρει και πώς τα έχετε πάρει, με ποιον τρόπο. Για ένα κόμμα δεν ακούστηκε ότι έχει πάρει χρήματα, για τη Χρυσή Αυγή. Δεν μπορείτε να το πείτε με τίποτα αυτό. Η Χρυσή Αυγή δεν έχει πάρει τίποτα. Δεν έχει πάρει ούτε ό,τι της αναλογεί. Με ετσιθελικό και αντιδημοκρατικό τρόπο, εσείς οι δημοκράτες απαγορεύσατε στο μοναδικό κόμμα που δεν χρωστάει να παίρνει κομματική χρηματοδότηση. Στο μοναδικό κόμμα που δεν χρωστάει! Ενώ όλοι εσείς οι υπόλοιποι κλέφτες που τα έχετε εξαφανίσει, συνεχίζετε και τα μοιράζετε τα χρήματα. Αυτό θα θέλατε και από τη Χρυσή Αυγή, να έχει μπει στο ίδιο πλαίσιο με εσάς, να αποκρύψει την αλήθεια από τον Έλληνα φορολογούμενο πολίτη, να τον κοροϊδεύει κι έτσι να μπορεί να παίρνει τα δάνειά της και να μην της λέει κανείς τίποτα. Τότε θα ήμασταν καλοί! Τότε θα ήμασταν δημοκράτες! Τότε θα ήμασταν φιλήσυχοι και καλοί πολίτες! Προτιμούμε, όμως, να μην είμαστε δημοκράτες, όπως εσείς λέτε αυτό τον όρο και όπως τον έχετε ξεφτιλίσει πραγματικά, μέσα κι έξω από το ελληνικό Κοινοβούλιο. Κι εδώ, λοιπόν, τίθεται το ζήτημα: Γιατί ο ΣΥΡΙΖΑ έκανε αυτή την εξεταστική; Και αφού την έκανε, γιατί αθωώνει όλους τους υπολοίπους; Γιατί εδώ με αυτό που έκανε, ουσιαστικά έδωσε άφεση αμαρτιών. Ξεκαθάρισε και τη Νέα Δημοκρατία και το ΠΑΣΟΚ και τους προηγούμενους που υπήρχαν. Τους έδωσε κυριολεκτικά άφεση αμαρτιών. Γιατί; Γιατί ο ΣΥΡΙΖΑ εκπροσωπεί το ίδιο σαθρό κατεστημένο. Γιατί ο ΣΥΡΙΖΑ παίρνει εντολές από τους διεθνείς και τους Ευρωπαίους κυρίως τοκογλύφους. Και η εντολή που δίνεται είναι να προσπαθήσετε, με όλα τα μέσα, με όλους τους τρόπους, γαντζωμένοι όλοι, να μην δώσετε την τελευταία κλωτσιά σε αυτό το σαθρό σύστημα, το οποίο πραγματικά καταρρέει και καταρρέει καθημερινά. Ο Έλληνας πολίτης, όπως πολύ σωστά είπε ο Αρχηγός μας πριν από λίγο, θεωρεί όλους τους Έλληνες Βουλευτές κλέφτες και απατεώνες. Κι εσείς προσπαθείτε με οποιονδήποτε τρόπο να κρατήσετε αυτό το σύστημα, να το κρατήσετε γαντζωμένοι, το σύστημα αυτό που εξαθλίωσε την πατρίδα μας, το σύστημα αυτό που έφερε μια βίαιη αλλοίωση πληθυσμού μέσα στην ελληνική κοινωνία, το σύστημα αυτό το οποίο αδιαφορεί παντελώς και δεν ενδιαφέρεται καθόλου για τα προβλήματα του μέσου Έλληνα πολίτη, αλλά κόπτεται δήθεν ανθρωπιστικά για τα προβλήματα όλων των λαθρομεταναστών που έχουν κατακλύσει τα σύνορα της πατρίδας μας. Κι επειδή ονόματα δεν ακούστηκαν από κανέναν - μετά από εννέα - δέκα μήνες εξεταστικής, δεν υπάρχουν ονόματα για κανέναν από όλους εσάς, μόνο η Χρυσή Αυγή ανέφερε ονόματα - θα σας πούμε, λοιπόν, για άλλη μια φορά - μάλλον για μία φορά, γιατί την προηγούμενη δεν κατάφερε ο Ηλίας Κασιδιάρης να τελειώσει και να πει αυτά που έπρεπε - τι έχει γίνει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εδώ υπάρχει ένα σάπιο σύστημα το οποίο αποτελείται από τα κανάλια, τους μεγαλομιντιάρχες και τους μεγαλοτραπεζίτες. Τα κανάλια, τα μεγαλοκανάλια, οι μεγαλοεργολάβοι έπαιρναν εκατοντάδες εκατομμύρια ευρώ από τις τράπεζες για να καλύπτουν τα πολιτικά σκάνδαλα που συνέβαιναν στην πατρίδα μας, για να αλλοιώνουν τη σκέψη και την άποψη…
Ένα λεπτό, κύριε Λαγέ, θα σας αφήσω επιπλέον χρόνο. Ήδη έχετε μιλήσει επιπλέον.
…του Έλληνα πολίτη και να καθοδηγούν τον Έλληνα σε άλλα πράγματα και όχι σε αυτά που πραγματικά συνέβαιναν δίπλα του και που του κατέστρεφαν τη ζωή. Οι μεγαλοκαναλάρχες, λοιπόν, έπαιρναν τα εκατομμύρια. Οι μεγαλοτραπεζίτες έδιναν τα εκατομμύρια αυτά, με την εξασφάλιση βέβαια ότι αυτά τα χρήματα δεν θα τα χάσουν, δεν θα τα πληρώσουν ποτέ από την τσέπη τους. Όμως, όταν οδηγηθήκαμε στα μνημόνια που εσείς μας βάλατε, όλοι εδώ πέρα μέσα, ήξεραν ότι με τις ανακεφαλοποιήσεις των τραπεζών, τις οποίες πληρώνει ο Έλληνας πολίτης, ο Έλληνας φορολογούμενος, αυτά τα χρήματα που χάριζαν οι μεγαλοτραπεζίτες στους μεγαλοκαναλάρχες θα τα έπαιρναν ξανά και θα τα έπαιρναν ξανά μέσω του Έλληνα φορολογούμενου, αυτόν που εσείς τον έχετε κάνει ό,τι θέλετε, τον έχετε ταπεινώσει. Έτσι, λοιπόν, τα μεγαλοκόμματα και όσα κόμματα ήταν στην ελληνική Βουλή σαράντα πέντε χρόνια έτρωγαν, έπιναν εις υγείαν του κορόιδου, που ήταν ο ελληνικός λαός. Αυτή είναι η πραγματικότητα. Η Χρυσή Αυγή, λοιπόν, απαιτεί τη σύσταση εξεταστικής επιτροπής που θα υπάρξει και θα συζητηθεί η τέλεση του ποινικού αδικήματος της ηθικής αυτουργίας σε απιστία σε βαθμό κακουργήματος για όλους τους Πρωθυπουργούς από τον Κώστα Σημίτη και μετά, για τον Κώστα Σημίτη, για τον Κώστα Καραμανλή, για τον Γιώργο Παπανδρέου, για τον Λουκά Παπαδήμο, για τον Αντώνη Σαμαρά και για τον νυν Πρωθυπουργό Αλέξη Τσίπρα - βλέπετε ότι εμείς μιλάμε με ονόματα - όπως και για τους Υπουργούς Οικονομικών όλων αυτών των κυβερνήσεων. Να υπάρξει μια εξεταστική επιτροπή και εκεί να δούμε πόσοι θα είναι αυτοί που θα διωχθούν και πόσοι θα είναι αυτοί που θα λογοδοτήσουν στην ελληνική δικαιοσύνη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όμως, εσείς οι δημοκράτες τρέμετε την ελληνική δικαιοσύνη…
Έχετε τελειώσει.
…φοβάστε, κοιτάτε να τη χειραγωγήσετε, κοιτάτε να την ελέγξετε και όταν έχετε το οποιοδήποτε ζήτημα, για να δείξετε ότι είστε διαφορετικοί ο ένας από τον άλλο και να πάει κάποιος…
Έχετε τελειώσει, κύριε Λαγέ.
Έχουμε τελειώσει! Εσείς έχετε τελειώσει, κύριε Βούτση και δεν το έχετε πάρει χαμπάρι. Εμείς ξεκινάμε τώρα. Λοιπόν, εμείς τελειώσαμε αυτήν τη στιγμή. Θα πω μόνο ένα σκάνδαλο που για άλλη μια φορά έγινε και που αναφέρθηκε και ο Αρχηγός μας. Αυτή τη στιγμή υπάρχει μια διαμαρτυρία έξω από τους πιστούς…
Τώρα συνεχίζετε; Με συγχωρείτε.
Για μισό λεπτό, κύριε Πρόεδρε.
Τι μισό λεπτό; Θέλετε να πω τι έγινε έξω;
Τι έγινε έξω;
Αυτό που πάτε να πείτε εσείς τώρα.
Θα το πω εγώ. Θέλετε να το πείτε εσείς; Θα τους καλέσετε εσείς να έρθουν;
Όχι…
Καλέστε εσείς τον κόσμο να έρθει, γιατί εμείς θα καλέσουμε τον κόσμο να έρθει, γιατί για πρώτη φορά…
Αυτοί που πρέπει να κάνουν τη δουλειά τους έξω την κάνουν πάντως αυτήν τη στιγμή. Σταμάτησαν το να υπάρξει μια βίαιη είσοδος στη Βουλή.
Τι έκαναν;
Αυτό που ακούτε. Όσο για την ελληνική δικαιοσύνη, επειδή είπατε το ποιος την τρέμει ατομικά και συλλογικά, παρακαλώ πολύ…
Από τους μοναχούς; Αυτοί ήσαστε. Φοβάστε τον ηγούμενο και τους μοναχούς και όχι τους αλήτες παρακρατικούς που καίνε την αλήθεια. Αυτή είναι η Κυβέρνηση ΣΥΡΙΖΑ και έτσι θα ξεφτιλίζεται.
Μπράβο, εντάξει.
Να φοβάστε την Ορθοδοξία, την Εκκλησία και τον Χριστιανισμό.
Ωραία!
Να φοβάστε την Χρυσή Αυγή και τους Έλληνες εθνικιστές. Χαϊδέψτε τους κουκουλοφόρους των Εξαρχείων!
Ωραία, εντάξει. Σας λέω, πάντως, αυτό το ποιοι τρέμουν την ελληνική δικαιοσύνη και ποιοι βρίσκονται ενώπιον της δικαιοσύνης…
Αφού τα ξέρετε πώς μπήκαμε. Τον Μπαλτάκο τον ακούσατε, τον Σαμαρά τον ακούσατε.
Ευχαριστώ πολύ. Ελάτε, κυρία Κοζομπόλη, έχετε τον λόγο. Για τα έξω, κύριε Πρόεδρε, κύριε Αρχηγέ, κύριε Μιχαλολιάκο, παρακαλώ πολύ, να πάρετε την ευθύνη, διότι παραλίγο να είχαμε σοβαρά προβλήματα.
Δεν τα γνωρίζω.
Δεν τα γνωρίζετε. Σας το λέω από Έδρας. Ευχαριστώ πολύ.
Για αυτό το «πρέπει να τρέμουμε», ξέρετε κάτι παραπάνω;
Όχι.
Εσείς το λέτε.
Όχι, αλλά το άκουσα προηγούμενα προς όλους τους…
Μήπως παίρνετε τίποτα τηλέφωνα…
Με συγχωρείτε πάρα πολύ, αλλά βρίσκεστε ενώπιον της ελληνικής δικαιοσύνης. Η αναφορά του Βουλευτού σας για όλους τους υπόλοιπους - Βουλευτές, πολιτικούς Αρχηγούς και Πρωθυπουργούς - ότι πρέπει να τρέμουν τη δικαιοσύνη υπερβαίνει όχι τα εσκεμμένα αλλά και τα όρια της λογικής.
Νομίζω ότι αναφέρθηκα προηγουμένως ότι με τον νόμο περί ευθύνης Υπουργών δεν έχουν κανένα λόγο να φοβούνται, όπως έχει σχεδιαστεί. Όμως, εσείς είστε δύο χρόνια Κυβέρνηση και δεν έχετε κάνει τίποτα για τον νόμο περί ευθύνης Υπουργών.
Τώρα μη μιλήσουμε για αυτό και για τη συνταγματική Αναθεώρηση και για το συγκεκριμένο άρθρο, για το οποίο όλα τα κόμματα έχουν θέσει την άποψή τους και είναι γνωστά αυτά.
Εγώ, πάντως, πρότεινα μια λύση για δεύτερη φορά.
Εντάξει, σημειώθηκε.
Να είστε καλά.
Να είστε καλά. Παρακαλώ, κυρία Κοζομπόλη, έχετε τον λόγο.
Ευχαριστώ, κύριε Πρόεδρε. Οι ζημιές των ελληνικών τραπεζών καλύφθηκαν από συνεχείς ανακεφαλαιοποιήσεις, που έγιναν με χρήματα του ελληνικού δημοσίου, που το ελληνικό δημόσιο δεν τα είχε και προστέθηκαν στο δημόσιο χρέος, το χρέος που έγινε δυσθεώρητο και για την αποπληρωμή του η χώρα μας έχει τεθεί σε κηδεμονία. Όμως, δεν είναι αυτή η αιτία που η Ολομέλεια της Βουλής ανέθεσε ομόφωνα στην εξεταστική επιτροπή τη διερεύνηση της δανειοδότησης των κομμάτων και των μέσων μαζικής ενημέρωσης. Το 1,3 δισεκατομμύριο ευρώ δανεισμού των εταιρειών μέσων μαζικής ενημέρωσης, από τα οποία τα μισά κατά μέσο όρο είναι επισφαλή και τα 420 εκατομμύρια ευρώ είναι οφειλόμενα, δανεικά και αγύριστα των δυο πρώην μεγάλων κομμάτων της Νέας Δημοκρατίας και του ΠΑΣΟΚ, χωρίς να είναι αμελητέα ποσά, αποτελούν ένα μικρό μέρος του συνολικού δανεισμού των επιχειρήσεων. Όμως, το θέμα δεν είναι ποσοτικό αλλά ποιοτικό. Η αιτία συγκρότησης της εξεταστικής επιτροπής και της διερεύνησης όσων κλήθηκε να διερευνήσει είναι η άμεση σχέση της λειτουργίας των κομμάτων και των δημοσιογραφικών οργανισμών με τη δημοκρατία. Τα μέσα μαζικής ενημέρωσης διαθέτουν τεράστια δύναμη να επηρεάζουν τη θέληση και τη γνώμη του λαού και εν τέλει να επηρεάζουν και να ελέγχουν τις πολιτικές εξελίξεις. Σε μια δημοκρατική κοινωνία στην οποία λειτουργούν απρόσκοπτα οι θεσμοί και εφαρμόζονται οι νόμοι, τα μέσα μαζικής ενημέρωσης θα έπρεπε να ανήκουν σε οντότητες που λειτουργούν σε καθεστώς πλήρους διαφάνειας των οικονομικών τους, όπως και των μεταξύ τους διασυνδέσεων. Όμως, δεν συμβαίνει κάτι τέτοιο. Η πλειοψηφία των μέσων μαζικής ενημέρωσης ανήκει σε επιχειρηματίες που διαπλεκόμενοι με τις τράπεζες και με το πολιτικό σύστημα απέκτησαν τεράστια δύναμη και οδήγησαν την πληροφόρηση και την ενημέρωση σε παρακμή και απαξίωση. Ευνοημένα μέσα μαζικής ενημέρωσης εκθείαζαν συγκεκριμένες καταστροφικές για τη χώρα μας πολιτικές, με σκοπό τη διατήρηση στην εξουσία εκείνων που ασκούσαν τις πολιτικές αυτές. Τα κόμματα έκαναν πολυτελείς προεκλογικές εκστρατείες με λαμπερά φυλλάδια, μετακινήσεις ψηφοφόρων, αγορά τηλεοπτικού χρόνου - και όχι μόνο - με σκοπό τη χειραγώγηση της κοινής γνώμης, υπονομεύοντας ευθέως αυτήν την ίδια τη δημοκρατία. Γι' αυτόν τον λόγο ανατέθηκε η συγκεκριμένη διερεύνηση στην εξεταστική επιτροπή. Μπορεί η απόφαση της Ολομέλειας να ήταν ομόφωνη, αλλά είναι βέβαιο ότι κάποιοι έκαναν την ανάγκη φιλοτιμία και ψήφισαν, γιατί από την πρώτη στιγμή άρχισε η υπονόμευση αυτής της επιτροπής. Στην αρχή ζητήθηκε διορισμός πραγματογνωμόνων. Εν συνεχεία έγιναν συνήγοροι των καναλαρχών και των διευθυνόντων συμβούλων των τραπεζών. Ρωτούσε ο συνάδελφος του ΠΑΣΟΚ τους διευθύνοντες συμβούλους των τραπεζών: «Μήπως σας τηλεφώνησε κανείς και σας ζήτησε να διευκολύνετε την τάδε δανειοδότηση των συγκεκριμένων καναλιών;». «Όχι», απαντούσε ο διευθύνων σύμβουλος. Συνέχιζε ρωτώντας: «Μήπως αν δεν δανείζατε τη συγκεκριμένη επιχείρηση μέσων μαζικής ενημέρωσης, θα βγάζατε το σωληνάκι και θα απολύονταν οι εργαζόμενοι;». «Ναι» απαντούσε ο εκπρόσωπος των τραπεζών. Αναλόγως ρωτούσαν και οι Βουλευτές της Νέας Δημοκρατίας. Και οι μεν και οι δε, φυσικά, θέλουν να μη βλέπουν ότι ο συστηματικός δανεισμός των μέσων μαζικής ενημέρωσης δεν αποσκοπούσε στη διατήρηση των θέσεων των εργαζομένων. Έχουμε δεκάδες παραδείγματα, όπως ενδεικτικά την περίπτωση του κ. Σταύρου Ψυχάρη. Το 2005 δανείστηκε 50 εκατομμύρια ευρώ αποκλειστικά και μόνο για να αγοράσει μετοχές του ΔΟΛ. Τα 50 εκατομμύρια ευρώ όφειλε να τα εξοφλήσει σε δύο χρόνια. Το 2009, τέσσερα χρόνια αργότερα, υπήρχε υπόλοιπο 40 εκατομμυρίων ευρώ. Κάθε υποψήφιος δανειολήπτης αποκλείεται να δανειοδοτούνταν εκ νέου, εάν δεν είχε αποπληρώσει το παλαιό του δάνειο. Δεν έγινε, όμως, το ίδιο και στη συγκεκριμένη περίπτωση. Το 2009, ο κ. Σταύρος Ψυχάρης, ενώ χρωστάει 40 εκατομμύρια ευρώ που θα έπρεπε ήδη εδώ και τρία χρόνια να εξοφλήσει, παίρνει εκ νέου 14.800.000 ευρώ για να αγοράσει και τις υπόλοιπες μετοχές του ΔΟΛ. Δεν τα πήρε για να διατηρηθούν οι θέσεις συγκεκριμένων εργαζομένων, αλλά για να κάνει αύξηση μετοχικού κεφαλαίου που ήταν προϋπόθεση του δανεισμού. Δηλαδή, δανείστηκε, για να κάνει αύξηση μετοχικού κεφαλαίου προκειμένου να δανειστεί. Αναλόγως είναι και ο δανεισμός των εταιρειών «ΠΡΩΤΟ ΘΕΜΑ», «ΑΝΑΠΤΥΞΙΑΚΗ» και «ΝΕΟ ΘΕΜΑ», που αγόραζαν η μια εταιρεία την άλλη με δανεισμό αμέσως μετά την ίδρυσή της. Τα χρήματα, φυσικά, πήγαιναν στις τσέπες των μετόχων. Και αφού η επιχείρηση υπεράσπισης έπεσε στο κενό, αφού έγινε περίγελος του κόσμου που παρακολουθούσε τις συνεδριάσεις της επιτροπής, υιοθετήθηκε άλλη τακτική και από τη Νέα Δημοκρατία και από το ΠΑΣΟΚ, αυτή της σπίλωσης του ΣΥΡΙΖΑ. Οι έχοντες καταλερωμένη τη φωλιά τους αναζητούν λεκέδες στους άλλους. Λένε: «Στην «ΑΥΓΗ» συμμετέχει, στο κεφάλαιό της, offshore εταιρεία». Αποκρύπτουν ότι η «ΑΥΓΗ» - το θέμα που ερευνούμε δηλαδή, της δανειοδότησης των μέσων μαζικής ενημέρωσης - έχει ένα πλήρως εξυπηρετούμενο, κατά κεφάλαιο και τόκους, δάνειο 912.000 ευρώ, έχει εκχωρήσει την κυκλοφορία της εφημερίδας «ΑΥΓΗ» και την κυκλοφορία της εφημερίδας «ΑΥΓΗ ΤΗΣ ΚΥΡΙΑΚΗΣ». Δεν υπάρχει ούτε μία καθυστέρηση στη συγκεκριμένη δανειοδότηση. Λησμονούν ότι η συγκεκριμένη offshore, που την διατυμπανίζουν, είναι μια εταιρεία σε χώρα της Ευρωπαϊκής Ένωσης. Να θυμίσω ότι offshore εταιρείες λέμε εκείνες τις υπεράκτιες εταιρείες που εξυπηρετούν ένα συγκεκριμένο σκοπό, πάνε σε χώρες που έχουν καθεστώς φορολογικό που ευνοεί τη χαμηλή φορολόγηση των κερδών κ.λπ.. Εδώ έχουμε, λοιπόν, μια συγκεκριμένη εταιρεία στην Κύπρο, σε χώρα της Ευρωπαϊκής Ένωσης, που έχει συγκεκριμένη επωνυμία και συγκεκριμένη έδρα.
Ποιανού είναι; Πώς τον λένε;
Έχει όνομα και επώνυμο η εταιρεία. Λέει η εταιρεία ποια είναι, κύριε Μηταράκη. Και για ποιο ποσό μιλάμε; Μιλάμε για 2,5% του κεφαλαίου, που σε χρήματα είναι 53.800 ευρώ. Αυτό είναι το μέγα σκάνδαλο, κύριε, που βρήκατε! Δεν σας πείραξε τίποτα άλλο από όσα είδατε! [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, δώστε μου ένα λεπτό να τελειώσω, γιατί έχουν ακουστεί πολλά.
Έχετε δύο λεπτά.
Ευχαριστώ, κύριε Πρόεδρε. Ο ΣΥΡΙΖΑ έχει ένα πλήρως εξυπηρετούμε δάνειο με συγκεκριμένες εξασφαλίσεις στις επιχορηγήσεις, όχι για μεγάλα διαστήματα, για παράδειγμα δέκα ετών, όπως έκαναν τα άλλα κόμματα. Και κατηγορούν ότι το δάνειο αυτό δεν είναι εντάξει. Το τεκμήριο ποιο; Έγραψε ένα γράμμα ο Αλέξης Τσίπρας και είπε: είμαι ένας δανειολήπτης είκοσι χρόνια στην Εθνική Τράπεζα και ξέρετε ότι είμαι ένας καλός δανειολήπτης. Αυτό γράφει ούτως ή άλλως. Εν πάση περιπτώσει, για να γίνει το αδίκημα της απιστίας, πρέπει να τύχει μιας ευνοϊκής μεταχείρισης. Ποιας ευνοϊκής μεταχείρισης έτυχε ο ΣΥΡΙΖΑ με ένα δάνειο απολύτως εξυπηρετούμενο; Όχι μόνο με τις επιχορηγήσεις, αλλά και με το κτήριο της Κουμουνδούρου έχει γίνει μεγάλη - μα, μεγάλη! - παραποίηση της πραγματικότητας. Είναι στο πλαίσιο της επιχείρησης της αλήθειας, την οποία διαστρεβλώνουν πραγματικά πάρα πολύ. Λένε, λοιπόν, για το κτήριο της Κουμουνδούρου ότι κουρεύτηκε χρέος της άλλοτε ΕΑΡ και στη συνέχεια του Συνασπισμού. Ακούστε, κύριοι. Εάν η συμφωνία αλήθειας που περιφέρεται απαιτεί τη διαστρέβλωση των πάντων και την κακοποίηση της αλήθειας, να την απευθύνετε σε λωτοφάγους, μην παίζετε με τον βασανισμένο από τις πολιτικές σας πολίτη. Παρ' ότι εκφεύγει το συγκεκριμένο θέμα της έρευνας της επιτροπής, γιατί αποφασίσαμε να διερευνήσουμε για μετά το ευρώ, μετά το 2000, πρέπει να σας πω ότι το 1990 η ελληνική Αριστερά με εκπροσώπους τον Λεωνίδα Κύρκο και τον Φώτη Κουβέλη, πήρε ένα δάνειο 115 εκατομμυρίων δραχμών και αγόρασε το κτήριο της Κουμουνδούρου. Από αυτό το τίμημα, τα 35 εκατομμύρια πληρώθηκαν τοις μετρητοίς τότε με την αγορά και τα 80 εκατομμύρια πιστώθηκαν και πληρώθηκαν με ισόποσο δάνειο από την τότε Ιονική και Λαϊκή Τράπεζα. Το 1992 η ΕΑΡ αυτοδιαλύθηκε και ενσωματώθηκε στον Συνασπισμό και αποτέλεσαν ενιαίο κόμμα. Το 1996 το δάνειο αυτό, των 80 εκατομμυρίων δραχμών, δεν εξυπηρετείτο και έγιναν τρεις άγονοι πλειστηριασμοί. Τότε κλήθηκε ο τότε Πρόεδρος του Συνασπισμού Νίκος Κωνσταντόπουλος να εξυπηρετήσει το δάνειο, καταβάλλοντας 175 εκατομμύρια δραχμές. Τα 175 εκατομμύρια δραχμές καταβλήθηκαν, δηλαδή δυόμισι φορές το κεφάλαιο. Πείτε μου, γνωρίζετε τι πάει να πει κούρεμα, κύριε Μηταράκη και κύριε Βορίδη, που τα λέγατε πριν; Αν θέλετε, πληρώστε και εσείς δυόμισι φορές το κεφάλαιό σας, που είναι 130 εκατομμύρια ευρώ, και ελάτε μετά να μας πείτε «εντάξει».
Ευχαριστούμε, κυρία συνάδελφε. Κάντε ένα κλείσιμο.
Είναι 130 εκατομμύρια ευρώ το κεφάλαιό σας. Πληρώστε και εσείς το κεφάλαιό σας δύο φορές και ελάτε να μιλήσετε σε εμάς για κούρεμα.
Κλείστε, σας παρακαλώ, κυρία Κοζομπόλη. Έχετε καθυστερήσει!
Τι να πω; Δεν λέγονται! Κλείνοντας, κύριε Πρόεδρε, θα πω μόνο το εξής. Όλα όσα διαπίστωσε η εξεταστική επιτροπή ήταν πράγματι ανατριχιαστικά και πράγματι σοκάρουν. Βέβαια, οι υποψιασμένοι πολίτες γνώριζαν λίγο - πολύ. Όμως, είδαμε την τεκμηρίωση αυτών των αποκαλύψεων. Αυτό έκανε η εξεταστική επιτροπή. Όμως, εκείνο που σε εμένα προσωπικά προκάλεσε μεγάλο σοκ και δέος είναι ότι και τα δύο κόμματα που άλλοτε κυβερνούσαν αυτήν τη χώρα, δεν είδαν και δεν άκουσαν τίποτα. Το ένα κόμμα μίλησε για «άνθρακες ο θησαυρός» και το άλλο για Βατερλώ της Κυβέρνησης ΣΥΡΙΖΑ - ΑΝΕΛ. Αίσχος, κύριοι! Αυτό μπορώ να πω μόνο. Ντροπή!
Ευχαριστούμε πολύ. Τον λόγο έχει η Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεννηματά. Μετά τον λόγο έχει ο κ. Σταμάτης και μετά ο Υπουργός κ. Παπαγγελόπουλος.
Κυρίες και κύριοι Βουλευτές, το 2017 ο κόσμος μοιάζει να γυρίζει ανάποδα. Τα σύννεφα πυκνώνουν από πάνω μας, η Ελλάδα βρίσκεται διασωληνωμένη στην εντατική και εμείς σήμερα συζητούμε σε επίπεδο πολιτικών Αρχηγών με ευθύνη των ΣΥΡΙΖΑ - ΑΝΕΛ για τον «ΚΗΡΥΚΑ ΧΑΝΙΩΝ» και την «ΑΥΓΗ». Και οι πολίτες εξακολουθούν να περιμένουν ένα αξιόπιστο σχέδιο εξόδου από την κρίση. Και εγώ ρωτώ: Ποιο είναι το σχέδιο που εφαρμόζεται τα δύο τελευταία χρόνια και μπορεί να διασφαλίσει τη θέση της χώρας μέσα σε αυτό το περιβάλλον, που γίνεται ολοένα και πιο επικίνδυνο για μας; Τον Ιανουάριο του 2015 ο κ. Τσίπρας ξεκίνησε να αλλάξει την Ευρώπη. Και η Ευρώπη άλλαξε. Ερήμην του, βέβαια. Και άλλαξε προς το χειρότερο. Σήμερα ο ευρωσκεπτικισμός είναι κυρίαρχος. Οι εθνικοί εγωισμοί μεγαλώνουν, η ακροδεξιά καλπάζει και η αξία της ανθρώπινης ζωής υποχωρεί διαρκώς, κάτι που ζουν καθημερινά οι πρόσφυγες. Ο νέος Πρόεδρος των ΗΠΑ χτίζει εθνικιστικά τείχη. Θεωρεί ότι δεν δεσμεύεται από τη συμμετοχή του στο ΝΑΤΟ για παροχή βοήθειας. Βρίσκει εξαιρετικό το Brexit και επιθυμεί την κατάρρευση της Ευρωπαϊκής Ένωσης. Οι διεθνείς συσχετισμοί γυρνούν εναντίον μας. Η τουρκική προκλητικότητα αποθρασύνεται και η Κυβέρνηση παρακολουθεί αμήχανη με την Ευρωπαϊκή Ένωση να μην αναλαμβάνει καμμιά πρωτοβουλία για να στηρίξει τις διεθνείς συνθήκες, αλλά και τα δικά της σύνορα. Το 2017, κυρίες και κύριοι Βουλευτές, δεν θα είναι ίδιο με την περίοδο 2010-2016. Και το τονίζω αυτό, γιατί το 2010 η διεθνής συγκυρία επέτρεψε τη στήριξη της χώρας και την παροχή βοήθειας και από την Ευρώπη και από τη διεθνή κοινότητα, έστω και με επώδυνους όρους. Το 2017, σε αυτό το ασταθές και δυσμενές διεθνές περιβάλλον, η Κυβέρνηση έχει αφήσει τη χώρα απροστάτευτη και σε ομηρία. Η χώρα έχει στην πιο κρίσιμη περίοδο τη χειρότερη κυβέρνηση της Μεταπολίτευσης. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Πρόκειται για μια Κυβέρνηση που δέχεται διαρκώς χτυπήματα το ένα μετά το άλλο σε όλα τα επίπεδα. Το «σωτήριο» τρίτο μνημόνιο της Κυβέρνησης ΣΥΡΙΖΑ - ΑΝΕΛ μετέτρεψε όλες τις έκτακτες ρυθμίσεις σε μόνιμες: μόνιμη επιτροπεία, μόνιμος κόφτης. Σε τι να πρωτοαναφερθώ; Το Υπερταμείο ελέγχου της κρατικής περιουσίας έχει χρόνο ζωής ενενήντα εννέα χρόνια. Και εγώ αναρωτιέμαι: Ποιος τελικά από εμάς θα ζήσει για να το δει; Τα παιδιά μας σίγουρα όχι! Τα εγγόνια μας και τα δισέγγονά μας ίσως έχουν μια ελπίδα να προσδοκούν ότι θα ζήσουν σε μια χώρα που η δημόσια περιουσία δεν θα είναι σε ξένα χέρια. Και μην κουράζεστε να μας πείσετε για τα πενιχρά αποτελέσματα που είχατε στο ζήτημα του χρέους, γιατί απεμπολήσατε όσα προέβλεπε η απόφαση του Eurogroup του 2012, πολύ συνειδητά. Η απόφαση του Eurogroup του 2012 προέβλεπε συγκεκριμένους στόχους και περαιτέρω βοήθεια από τους εταίρους μας, έτσι ώστε το 2022 ο λόγος χρέους προς ΑΕΠ να είναι σημαντικά χαμηλότερος από το 110%. Η δήθεν σκληρή διαπραγμάτευση έχει καταστροφικές συνέπειες για την πραγματική οικονομία και την αγοραστική δύναμη των πολιτών. Καίγεται, κυρίες και κύριοι συνάδελφοι, και το τελευταίο λίπος. Οι καταθέσεις έχουν πάρει νέα πτωτική τροχιά. Οι μέχρι πρότινος καταχωνιασμένες στα σεντούκια οικονομίες στερεύουν. Το εισόδημα δεν γεμίζει το καλάθι της νοικοκυράς και δεν καλύπτει τις οικογενειακές ανάγκες. Και η κίνηση στην αγορά, που το 2014 δειλά - δειλά είχε αναθαρρήσει, σήμερα δυστυχώς σπάει το ένα αρνητικό ρεκόρ μετά το άλλο. Οι επιλεκτικές προσλήψεις των ΣΥΡΙΖΑ - ΑΝΕΛ προφανώς δεν αυξάνουν τη ζήτηση και δεν ρίχνουν χρήμα στην αγορά, αυξάνουν όμως το κόστος συντήρησης του κράτους, φουσκώνοντας τα φορολογικά βάρη για τους πολίτες. Με τις τράπεζες ευνουχισμένες, οι όποιες υγιείς εταιρικές και επιχειρηματικές πράξεις γίνονται πια με το σταγονόμετρο. Ο ίδιος δε ο Υπουργός σας εμφανίστηκε μόλις χθες και παραδέχθηκε ότι το 70% των δεσμεύσεων που έχετε αναλάβει, για να κλείσει η αξιολόγηση, δεν έχει υλοποιηθεί. Ποιον κοροϊδεύετε τόσο καιρό; Η έξοδος της χώρας στις αγορές το 2018 φαντάζει όνειρο απατηλό και η εφιαλτική εξέλιξη ανάγκης ενός νέου προγράμματος στήριξης, ενός τετάρτου μνημονίου, είναι κάτι περισσότερο από πιθανή. Το χειρότερο, όμως, απ' όλα, είναι ότι σήμερα αλυσοδένετε τη χώρα με στόχους οικονομικά ανέφικτους και κοινωνικά αβάστακτους. Και μας γυρίζετε, κυρίες και κύριοι των ΣΥΡΙΖΑ - ΑΝΕΛ, σε ένα επικίνδυνο δίλημμα: GREXIT ή μόνιμη λιτότητα; Εσείς με την πολιτική σας, αλλά και με δηλώσεις των στελεχών σας κουβαλάτε νερό στον μύλο των πιο συντηρητικών κύκλων της Ευρώπης που απεργάζονται την έξοδο της χώρας μας από την Ευρωζώνη. Τώρα παίζετε και το παιχνίδι του Σόιμπλε για το GREXIT, κύριε Τσίπρα; Ξεκινήσατε ως δήθεν επαναστάτης και γίνατε υποτακτικός. Τώρα γίνεστε και συνεργός; Οφείλετε να δώσετε απαντήσεις εδώ και τώρα, έχετε άλλο σχέδιο για τη χώρα; Κυρίες και κύριοι Βουλευτές, δεν ισχυρίζομαι ότι το ζήτημα της χρηματοδότησης των μέσων μαζικής ενημέρωσης και των κομμάτων δεν είναι σημαντικό. Το αντίθετο μάλιστα. Αφορά την ποιότητα της δημοκρατίας, την προστασία του δημοσίου συμφέροντος και εκπέμπει εντονότατο συμβολισμό, που ενδιαφέρει όλους τους πολίτες, που μας παρακολουθούν. Δεν ενδιαφέρει, όμως, την κυβερνητική πλειοψηφία αυτή η προσέγγιση. Τους ενδιαφέρει μόνο να στήσουν κατηγορητήριο. Η πρόταση για κοινό πόρισμα και συνεννόηση για τις απαραίτητες θεσμικές αλλαγές που πρέπει να γίνουν και τις πρωτοβουλίες που πρέπει να πάρουμε για να θεραπεύσουμε χρόνιες παθογένειες, έπεσε στο κενό. Μπορεί κάποιος να μας απαντήσει γιατί; Και εάν δεν μπορείτε να απαντήσετε σε αυτό το καίριο ερώτημα, απαντήστε τουλάχιστον στις καταγγελίες του Βουλευτή των Ανεξαρτήτων Ελλήνων, του κ. Δημήτρη Καμμένου ότι αλλοιώθηκε το πόρισμα της Επιτροπής, της Πλειοψηφίας προφανώς, γιατί αρνηθήκατε να υπάρχει κοινό πόρισμα. Δεν πρόκειται να σας ακολουθήσουμε σε αυτόν τον ολισθηρό δρόμο, γιατί ευτελίζει το κύρος των θεσμών και της ίδιας της δημοκρατίας. Σας καλούμε, έστω και την ύστατη στιγμή, να προχωρήσουμε σήμερα σε μια ουσιαστική συζήτηση, με βάση τις προτάσεις που κατέθεσε ο Κοινοβουλευτικός μας Εκπρόσωπος Ανδρέας Λοβέρδος στο αναγκαστικά ξεχωριστό πόρισμα που καταθέσαμε ως Δημοκρατική Συμπαράταξη. Αλλά, δυστυχώς, απ' ό,τι καταλαβαίνω, δεν σας ενδιαφέρει καθόλου αυτό. Και αυτό προκύπτει από το κομματικό δικό σας πόρισμα που καταθέσατε, πάρα πολύ καθαρά. Στόχος σας είναι να κρατήσετε ζωντανό το μύθο του δήθεν νέου απέναντι στο δήθεν παλιό. Αυτή είναι η αγωνία σας. Δεν διστάσατε να αλλοιώσετε για τον σκοπό αυτόν και την κατάθεση του Νίκου Σαλαγιάννη, που, όμως, δυστυχώς για σας, υπάρχει στα Πρακτικά και είναι μαγνητοσκοπημένη. Καταθέτω την επιστολή που έστειλε στον Πρόεδρο της Βουλής, γιατί αυτό που έγινε με το πόρισμα είναι μια καθαρή πλαστογραφία και είναι πραγματικά ντροπή σας αυτό που κάνατε.
Πέστε μας τι είπε και τι διαφοροποιήσαμε.
Είναι αναλυτικά όλα γραμμένα στην επιστολή του κ. Σαλαγιάννη προς τον Πρόεδρο της Βουλής και θα είναι στα Πρακτικά.
Να ακούσουμε, κυρία Γεννηματά, να σας απαντήσουμε.
Δεν είχατε παρά να ακούσετε αυτά που είπε στην επιτροπή. Πάντα, όταν σκουραίνουν τα πράγματα για την Κυβέρνησή σας καταφεύγετε στο γνώριμο γήπεδο για σας, αυτό της μάχης κατά της διαπλοκής. Πόσες φορές μας ζητήσατε, και μάλιστα απειλητικά, να συζητήσουμε για τη διαφθορά; Θυμάστε; Εμείς πάντα σας λέγαμε «ναι», να δούμε και να αντιμετωπίσουμε τα προβλήματα της διαπλοκής και της διαφθοράς. Τι περιμένετε; Βγείτε και χτυπήστε την είτε πρόκειται για τα μέσα μαζικής ενημέρωσης είτε πρόκειται για τη δημόσια διοίκηση είτε πρόκειται για την ιδιωτική οικονομία. Αλλά, τι έχετε κάνει όλο αυτό το διάστημα; Και γιατί αυτό το επαναλαμβανόμενο σόου εδώ στη Βουλή; Η αλήθεια είναι ότι στο μέτωπο της διαφθοράς δεν έχετε κάνει απολύτως τίποτα, κύριε Τσίπρα. Λόγια πολλά, πράξη καμμία. Αντίθετα, μάλιστα, η Ελλάδα επί των ημερών σας υποχώρησε έντεκα ολόκληρες θέσεις στην παγκόσμια κατάταξη μέτρησης φαινομένων διαφθοράς. Την αγκαλιάσατε τη διαφθορά, αυτή είναι η αλήθεια. Αγωνιστήκατε να φτιάξετε το «ΣΥΡΙΖΑ Channel» με την ευγενική επιχορήγηση της «ΣΥΡΙΖΑ Bank» και με εγγυήσεις μερικά βοσκοτόπια στην Ιθάκη υπερχρεωμένων επιχειρηματιών. Και συνεχίσατε με δήθεν ντοκουμέντα κατά των πολιτικών σας αντιπάλων στον κίτρινο Τύπο, στα κίτρινα έντυπα. Δεν διστάσατε δε, να τοποθετήσετε και «κομισάριο» σε συγκεκριμένο συγκρότημα, για να μπορέσετε να το ελέγξετε. Είστε η Κυβέρνηση των πληρωμένων trolls και της προπαγάνδας. Έτσι θα μείνετε στην ιστορία, κυρίες και κύριοι των ΣΥΡΙΖΑ - ΑΝΕΛ. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Παρουσιάσατε ένα ογκώδες πόρισμα, ασύνδετο, με ανακρίβειες και παρερμηνείες, με προσθαφαιρέσεις και υπαγορεύσεις της τελευταίας στιγμής και ορισμένες πολύ σημαντικές ελλείψεις, πολύ βολικές, αλλά και ύποπτα βολικές ελλείψεις. Ξέχασαν οι Βουλευτές του ΣΥΡΙΖΑ να πληροφορήσουν τη Βουλή ότι όλα τα πολιτικά κόμματα δανείζονταν ακριβώς με τον ίδιο τρόπο, με την ίδια εξασφάλιση, εκχωρώντας την κρατική τους χρηματοδότηση. Στις πεντακόσιες σελίδες του πορίσματός του ο ΣΥΡΙΖΑ δεν βρήκε έστω και λίγο χώρο να γράψει για τότε που ο ίδιος ο Πρωθυπουργός, ως Αρχηγός του ΣΥΡΙΖΑ, ζητούσε με προσωπική του επιστολή τον τραπεζικό δανεισμό του κόμματός του, με πολιτικά και όχι τραπεζικά κριτήρια. Τι έκανε δηλαδή; Με λίγα λόγια, επικαλέστηκε, όχι την κρατική χρηματοδότηση, αλλά τα ποσοστά που προσδοκούσε να πάρει το κόμμα του, σύμφωνα με τις δημοσκοπήσεις. Παρέλειψαν να αναφέρουν ότι το μόνο ενημερωτικό μέσο που ζήτησε και χρησιμοποίησε πολιτική παρέμβαση για τη ρύθμιση δανείου είναι η «ΑΥΓΗ», με τη χρήση ειδικής επιστολής διευκόλυνσης του ΣΥΡΙΖΑ, πως ο ΣΥΡΙΖΑ είναι το μοναδικό κόμμα που, ως ενωμένη Αριστερά τότε έχει ωφεληθεί από γενναίο κούρεμα, περίπου 60%, των οφειλών προς τις τράπεζες. Η μόνη αλήθεια πίσω από τους πομπώδεις τίτλους και τα πολύ μεγάλα λόγια γύρω από την εξεταστική είναι ότι, παρά τις μεθοδεύσεις και τις αλλοιώσεις, η εξεταστική επιτροπή δεν απέδωσε ποινικές ευθύνες σε πολιτικά πρόσωπα. Άνθρακες ο θησαυρός. Όσο και αν ψάξατε, όσο και αν σκάψατε βαθιά, ό,τι μεθοδεύσεις και αν κάνατε, ό,τι και αν σκαρφιστήκατε η σκευωρία απέτυχε και τελικά είδατε τα δικά σας άπλυτα να βγαίνουν στη φόρα. Συγχαρητήρια! Κυρίες και κύριοι Βουλευτές, είναι ώρα, όμως, να ειπωθούν όλα με το όνομά τους. Η Κυβέρνηση επιχείρησε να στοχοποιήσει ως διεφθαρμένα τα σαράντα χρόνια της Μεταπολίτευσης στο σύνολό τους. Πάσχισε να πείσει τις Ελληνίδες και τους Έλληνες πως όσα έζησαν στην πιο δημιουργική, την πιο παραγωγική περίοδο της ελληνικής ιστορίας ήταν μια εικονική πραγματικότητα, ότι δεν τα δικαιούντο ή ότι δεν τα είχαν. Να ξεχάσει, δηλαδή, ο πολίτης τις δημοκρατικές κατακτήσεις τόσων ετών, τα δικαιώματα και τους αγώνες τους για μια καλύτερη ζωή. Για τον κ. Τσίπρα οι κυβερνήσεις στα χρόνια της Μεταπολίτευσης δεν ήταν επιλογή με την ψήφο του ελληνικού λαού. Αυτό προσπαθεί να μας πείσει, ότι ήταν αποτέλεσμα διαπλοκής και διαφθοράς, προϊόν και αποτέλεσμα του τριγώνου πολιτικά κόμματα, τράπεζες και μέσα μαζικής ενημέρωσης. Δεν υπήρχε, κατά τον ίδιο, λαϊκό κίνημα, δεν υπήρξαν εθνικοί στόχοι, δεν υπήρξαν προσπάθειες και δεν υπήρξαν λαϊκές κατακτήσεις. Ακούστε, εδώ πρόκειται για μια συνειδητή, επικίνδυνη, ισοπεδωτική διαστρέβλωση της ιστορίας, που θυμίζει το βρώμικο '89 και ενισχύει μόνο τους κύκλους, που θέλουν μαύρες περιόδους. Μόνο αυτούς εξυπηρετείτε με αυτήν τη στάση. Κι όλα αυτά γιατί; Όλα αυτά, για να δικαιολογηθεί ο κ. Τσίπρας για τις αδυναμίες του και να διευκολυνθεί στην προώθηση αυταρχικών και καθεστωτικών αντιλήψεων. Όμως και αυτοί οι επικίνδυνοι ισχυρισμοί πλέον καταρρέουν. Τα κόκκινα δάνεια των μέσων μαζικής ενημέρωσης είναι κάτω του 1% του συνόλου των κόκκινων δανείων. Και τα κόκκινα δάνεια των μέσων μαζικής ενημέρωσης είναι μόνο το 37% των δανείων που δόθηκαν στα μέσα. Μεταξύ αυτών, βέβαια, πρέπει να τονίσω ότι εξέχουσα θέση έχουν τα μέσα που υποστηρίζουν απόλυτα τη σημερινή Κυβέρνηση και τους υποστήριξαν και το προηγούμενο διάστημα.
Έχουμε τέτοια; Ποια είναι αυτά;
Παρακαλώ, όχι απορίες από κάτω. Σταματήστε.
Ακούστε, κυρίες και κύριοι συνάδελφοι, και καταλάβετέ το καλά: Το κίνημά μας, το ΠΑΣΟΚ, εξέφρασε τις λαϊκές διεκδικήσεις για πάρα πολλά χρόνια. Δεν το έφεραν και δεν το στήριξαν ούτε τα συμφέροντα ούτε τα μέσα. Το έφερε ο ελληνικός λαός. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Είτε σας αρέσει είτε όχι, αυτή είναι η πραγματικότητα, ως έκφραση μιας πηγαίας ανάγκης για ένα καλύτερο αύριο. Μια παράταξη που ταυτίζεται με την πιο φωτεινή και την πιο δημιουργική περίοδο για την πατρίδα μας, με τις μεγάλες κατακτήσεις του λαού μας. Και μέσα από τον λαό καθημερινά αναγεννιέται και σήμερα πάλι η δημοκρατική παράταξη, τώρα που καταρρέουν τα ψέματα και ο λαϊκισμός που σας έφερε στην εξουσία. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Αρκετά πια με την παραχάραξη της Ιστορίας. Δεν έχετε το δικαίωμα, ειδικά εσείς αυτής της Κυβέρνησης, να καταπατάτε το δημοκρατικό κεκτημένο τόσων δεκαετιών. Και σίγουρα, δεν είναι τυχαίο ότι σε ανάλογη επίθεση πρωτοστατούν και κύκλοι της Δεξιάς και ειδικά αυτοί που ταυτίστηκαν με την καταστροφική για τη χώρα διακυβέρνηση της Νέας Δημοκρατίας από το 2004 έως το 2009, πρόσωπα που είναι υπόλογα απέναντι στην Ιστορία και στο έθνος, κύκλοι που έχουν, βέβαια, εκπρόσωπο μέσα στην ίδια την Κυβέρνηση ΣΥΡΙΖΑ - ΑΝΕΛ που φροντίζει να μην γίνεται κανένας απολύτως έλεγχος και να μην ερευνάται τίποτα για εκείνη την περίοδο. Αλλά όλοι γνωρίζουμε πια το πώς εκτινάχθηκε το χρέος, το πώς δημιουργήθηκε το έλλειμμα των 35 δισεκατομμυρίων και το πώς η χώρα εξαναγκάστηκε να μπει στον μονόδρομο των μνημονίων, όταν οι πραγματικοί υπεύθυνοι πετούσαν πέτρες έξω από τη Βουλή. Και επειδή ακούω αυτές τις ημέρες, θρασύτατα κάποιοι να προσπαθούν να επιρρίψουν στο ΠΑΣΟΚ ευθύνες για τη διόγκωση του χρέους, ιδού η Ρόδος, κυρίες και κύριοι και του ΣΥΡΙΖΑ και των ΑΝΕΛ και της Νέας Δημοκρατίας: Επαναφέρω την πρότασή μας για εξεταστική επιτροπή για την οικονομία, να ερευνήσουμε επιτέλους τις ευθύνες όλων από την ημέρα που η χώρα μπήκε στο ευρώ μέχρι σήμερα. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Κυρίες και κύριοι Βουλευτές, οφείλουμε, όμως, όλοι να παραδεχτούμε ότι υπήρξαν και κακώς κείμενα όλη αυτήν την περίοδο, που πρέπει να αναγνωρίσουμε και να έχουμε την ειλικρίνεια, την τόλμη να φροντίσουμε με θεσμικές αλλαγές να μην επαναληφθούν στο μέλλον. Πρώτοι εμείς, με μεγάλο αίσθημα ευθύνης, το αναγνωρίσαμε. Ναι, υπήρξε στη χώρα μας η περίοδος της σπατάλης, του υπερδανεισμού, με εύκολα δάνεια, προτύπων ζωής, που δεν αντιστοιχούσαν στις πραγματικές μας δυνατότητες. Αυτό συνέβη και στα πολιτικά κόμματα, με τις πολυέξοδες εκστρατείες, με τα μεγάλα λειτουργικά κόστη, με τις πανάκριβες καμπάνιες, με τις ακριβές μετακινήσεις των ετεροδημοτών. Παθογένειες του δημόσιου βίου, που παρέσυραν και τα κόμματα σε υπερδανεισμό, αντί να περιορίσουν τότε τις δαπάνες τους. Αυτά, όμως, έχουν ήδη αλλάξει. Και άλλαξαν, γιατί τολμήσαμε εμείς πρώτοι, με δικές μας νομοθετικές πρωτοβουλίες, με νέους αυστηρούς κανόνες για τις εκλογικές δαπάνες. Και εμείς, επίσης, πρώτοι λάβαμε και υλοποιήσαμε δραματικές αποφάσεις για τα οικονομικά μας. Με τρόπο συστηματικό και επίπονο έχουμε νοικοκυρέψει τα του οίκου μας. Περιορίσαμε τα λειτουργικά μας έξοδα και το ίδιο ακριβώς κάναμε και για τις εκλογικές μας δαπάνες. Είναι χαρακτηριστικό ότι στις Ευρωεκλογές του 2014 ξοδέψαμε περίπου 285 χιλιάδες ευρώ, την ώρα που ο ΣΥΡΙΖΑ είχε την πολυτέλεια να δαπανά 1,3 εκατομμύριο. Ίδια ήταν τα μεγέθη και στις επόμενες εκλογικές αναμετρήσεις, εκλογικές αναμετρήσεις στις οποίες δεν μπορεί κανείς να πει ότι το ΠΑΣΟΚ στηρίχθηκε από τα μέσα, με τα οποία καταγγελλόμαστε ότι διαπλεκόμαστε. Αντίθετα, πρέπει να πω ότι τους είχαμε, μάλιστα, επιθετικά απέναντί μας. Το ΠΑΣΟΚ είναι το μόνο - και το υπογραμμίζω, το μόνο - πολιτικό κόμμα από συστάσεως του ελληνικού κράτους, που επιχείρησε τόσο βαθύ έλεγχο στα οικονομικά του και στην οικονομική του διαχείριση. Δεν κρύψαμε τίποτα, πληρώνουμε…
Πληρώστε… (δεν ακούστηκε).
Αφήστε τα αυτά. Αρκετά με τις κορώνες. Να μάθετε να ακούτε κιόλας και να σέβεστε τους Αρχηγούς των άλλων κομμάτων.
Ησυχία, σας παρακαλώ.
Γιατί μόνο με τον σεβασμό ο ένας απέναντι στον άλλο μπορούμε να χτίσουμε την εθνική συνεννόηση, που είναι αναγκαία γι' αυτόν τον τόπο. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Σταματήστε επιτέλους αυτήν την πρακτική. Εμείς δεν κρύψαμε τίποτα. Και δεν κρύψαμε τίποτα, γιατί δεν φοβόμαστε τίποτα. Και δεν το κάναμε αυτό ούτε καταγγελτικά ούτε εισαγγελικά. Κάποιοι βιάστηκαν να πουν ότι έγινε γι' αυτόν τον λόγο, για μικροκομματικά οφέλη. Με αυτήν την αντίληψη, συνεχώς η χώρα χάνεται και η αντίληψη αυτή πρωτοστατεί παντού. Εμείς το κάναμε με τη ματιά στο μέλλον. Γιατί στο ΠΑΣΟΚ δεν κλείνουμε τα μάτια μας στα προβλήματα και στα λάθη. Μαθαίνουμε από αυτά και γινόμαστε καλύτεροι. Τα αντιμετωπίζουμε και τα διορθώνουμε. Αυτός είναι ο λόγος που αναθέσαμε, μόνο εμείς από όλα τα κόμματα, στις μεγαλύτερες εταιρείες ορκωτών ελεγκτών να κάνουν τους ελέγχους, για να δούμε τι πήγε στραβά, τι πρέπει να διορθώσουμε, τι πρέπει να κάνουμε από εδώ και πέρα. Και σας έχουμε προκαλέσει πάρα πολλές φορές, αλλά κάνετε συνέχεια ότι δεν ακούτε, δεν καταλαβαίνετε τι σας λέμε. Κάντε πρώτα κι εσείς αυτούς τους ελέγχους στα οικονομικά σας και μετά να έλθετε εδώ να ξανασυζητήσουμε. Το πόρισμα είναι εδώ και πολλούς μήνες στη διάθεση της ελληνικής δικαιοσύνης, από τότε ακριβώς που μας το ζήτησε. Σε αυτήν την έρευνα δεν έχει τίποτα να προσθέσει ούτε η Βουλή ούτε κανένας άλλος. Η λυσσώδης προσπάθειά σας να πλήξετε το ΠΑΣΟΚ και να ναρκοθετήσετε την επιστροφή της μεγάλης δημοκρατικής παράταξης πέφτει στα βράχια. Ματαιοπονούν όσοι από δεξιά και από αριστερά νομίζουν ότι μπορούν να δημιουργήσουν ρήγματα στην προσπάθειά μας για την ανασυγκρότηση του χώρου και την μεγάλη κεντροαριστερά. Μην κουράζεστε. Κύριοι της Κυβέρνησης, σταματήστε να δηλητηριάζετε τον δημόσιο βίο. Σταματήστε τα ύπουλα παιχνίδια. Παραπλανήσατε τον ελληνικό λαό μία φορά, για να ανεβείτε στην εξουσία. Και τι κάνετε τώρα; Έρχεστε σε έναν λαό κουρασμένο, έναν λαό απελπισμένο και απογοητευμένο, που πληρώνει τις δικές σας πολιτικές και τα δικά σας μέτρα, και προσπαθείτε να παρουσιάσετε και πάλι το κακό και τον δράκο, με μοναδικό στόχο να κρατήσετε για λίγο ακόμα τις θέσεις σας στην εξουσία. Όμως, ο δράκος και τα παραμύθια σας δεν πείθουν πια κανέναν και ψάχνετε για νέα απειλή, για το νέο κακό, γιατί «τι θα απογίνετε χωρίς βαρβάρους»; Δεν έχετε τίποτα άλλο να πείτε στον ελληνικό λαό. Όμως, αυτά δεν αφορούν κανέναν. Σας έχουν πάρει όλοι είδηση. Και η καταδίκη του ελληνικού λαού θα είναι πολύ σκληρή, όταν θα πέσει επάνω σας. Επιτέλους, καταλάβετέ το καλά: Από το '74 και μετά η Ελλάδα άφησε πίσω της οριστικά τα διχαστικά σχήματα, τις διαιρέσεις και τα πιστοποιητικά κοινωνικών και πολιτικών φρονημάτων. Με τη σφραγίδα του ΠΑΣΟΚ, του Ανδρέα Παπανδρέου και της γνήσιας μεγάλης δημοκρατικής παράταξης, η Ελλάδα της Μεταπολίτευσης πέτυχε οριστικά την εθνική συμφιλίωση. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Δημιούργησε τις βάσεις για την ενότητα και την ομοψυχία. Εμπέδωσε την ισονομία. Εμπεδώθηκε και επιτεύχθηκε η ελεύθερη πρόσβαση στη γνώση, στη δημόσια υγεία, στην ασφάλιση. Εξασφαλίστηκαν συνθήκες ευημερίας και δίκαιης ανάπτυξης, κράτος δικαίου και κοινωνικό κράτος. Όλα αυτά δεν είναι ψηφίδες της ιστορίας. Είναι βαθιά βιώματα, που τα γνωρίζει ο ελληνικός λαός γιατί τα έζησε. Όλα αυτά έγιναν με ισχυρές και καθαρές εντολές του ελληνικού λαού και δεν στηρίχθηκαν σε καμμία διαπλοκή με τα μέσα. Πάρτε το απόφαση αυτό. Υπήρξε κίνημα λαού και αυτά ήταν τα αποτελέσματα. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Καμμία νέα τάξη πραγμάτων και καμμία νέα Μεταπολίτευση δεν μπορεί να τα διαγράψει. Οι κατακτήσεις του χθες θα ορίζουν και τις διεκδικήσεις του αύριο για δημοκρατία, διαφάνεια και δικαιοσύνη. Εσείς αποδείξατε όλο αυτό το διάστημα πως ούτε θέλετε ούτε μπορείτε να τα διασφαλίσετε, γι' αυτό, όσο πιο γρήγορα φύγετε, τόσο το καλύτερο για τον τόπο. Η λύση, βέβαια, δεν βρίσκεται ούτε στην παράδοση στις ακραίες απαιτήσεις του κ. Σόιμπλε ούτε στην παλινόρθωση της Δεξιάς. Στην Ελλάδα του 2017 δεν αξίζει μια νέα εθνική καταστροφή, επειδή τα δύο δήθεν μεγάλα κόμματα δεν μπορούν να ξεπεράσουν τις ψυχώσεις τους, από τη μία μεριά με τον λαϊκισμό και τον άκρατο κρατισμό και από την άλλη μεριά με την ασυδοσία της αγοράς. Κυρίως, όμως, αυτό που δεν μπορούν να ξεπεράσουν και οι δύο είναι η ακόρεστη δίψα τους για την εξουσία. Γι' αυτό εμποδίζουν την εθνική συνεννόηση. Είναι, όμως, ώρα για μια άλλη πολιτική με εθνική συνεννόηση, με εθνική γραμμή εξόδου από την κρίση και τα μνημόνια. Η εθνική συνεννόηση ξεκινά ως αναγκαιότητα, αλλά θεμελιώνεται πάνω σε κοινό έργο, έργο για κοινή προσπάθεια, που θα στηριχθεί σ' ένα σχέδιο, που τολμώ σήμερα να το ονομάσω «σχέδιο Ελλάδα», μια δική μας συμφωνία για την ανασυγκρότηση της χώρας. Το έργο αυτό και μόνο μπορεί να αποτρέψει έναν νέο διχασμό ως συνέπεια μιας εθνικής ήττας. Αυτή την εξέλιξη η δημοκρατική παράταξη είναι υποχρεωμένη να την αποτρέψει. Έχει ιστορικό χρέος να το κάνει. Όπως έχω κατ' επανάληψη πει, η χώρα χρειάζεται μια κυβέρνηση εθνικής συνεννόησης, ευρείας κοινοβουλευτικής στήριξης, με άλλον Πρωθυπουργό, με πρόσωπα κοινής αποδοχής. Είναι, όμως, φανερό ότι ΣΥΡΙΖΑ και Νέα Δημοκρατία δεν το επιθυμούν και οι πολιτικοί συσχετισμοί που έχουν σήμερα δεν το επιτρέπουν και τους δίνουν τη δυνατότητα να επιβάλουν τη θέλησή τους. Αυτό, όμως, θα γίνει, κυρίες και κύριοι Βουλευτές. Θα γίνει αμέσως μετά τις επόμενες εκλογές. Γι' αυτό ζητάμε τη δύναμη από τον ελληνικό λαό, γιατί μια Δημοκρατική Συμπαράταξη ισχυρή θα το επιβάλει. Σας ευχαριστώ πολύ.
O κ. Δημήτριος Σταμάτης έχει τον λόγο.
Κυρίες και κύριοι συνάδελφοι, ακούγοντας καθ' όλη τη διάρκεια της συζήτησης στη Βουλή τους συναδέλφους ομιλητές του ΣΥΡΙΖΑ, οι οποίοι μετείχαν στην εξεταστική επιτροπή, διερωτήθηκα: Αυτά που έλεγαν, τι σχέση είχαν με το πόρισμα, στο οποίο κατέληξαν; Και για να το πω απλά, έχουν διαβάσει το τελικό πόρισμα που κατέθεσαν στη Βουλή; Γιατί δεν έχει καμμία σχέση με όλα τα υπόλοιπα που είπαν εδώ. Ποιο ήταν, κυρίες και κύριοι συνάδελφοι, το ερώτημα στο οποίο έπρεπε να απαντήσει η εξεταστική επιτροπή; Ένα ήταν: Εάν τα κόμματα, αξιοποιώντας τη δεσπόζουσα θέση που έχουν στην πολιτική και οικονομική ζωή του τόπου, άσκησαν πίεση στις τράπεζες, ώστε να πάρουν τα ίδια τα κόμματα παράνομα δάνεια και να μεσολαβήσουν, πιέζοντας πάλι ασφυκτικά τις τράπεζες να χορηγήσουν παράνομα δάνεια στα μέσα ενημέρωσης. Απαραίτητος σύνδεσμος για την κρίση όλων των θεμάτων που ανέκυψαν ήταν ένας: η πολιτική παρέμβαση, για να τεκμηριωθεί το δικό σας πολιτικό αφήγημα του «τριγώνου της διαπλοκής». Και αυτό κατέρρευσε. Φροντίσατε, βέβαια - γιατί δεν έχετε το πολιτικό θάρρος, κρύβεστε - να αποτυπώσετε το τελικό συμπέρασμα σεμνά σεμνά σε τρεις αράδες. Αυτό λέει το πόρισμά σας! Και ρωτώ εγώ τώρα: Είχαμε μία πολυτελέστατη διαδικασία, προανακριτική ουσιαστικά, που όμοιά της δεν έχει γνωρίσει κανένας ανακριτής. Χρησιμοποιήθηκε μεγάλος αριθμός υπαλλήλων, συνεργατών, εμφανών και αφανών. Εξετάστηκαν χιλιάδες έγγραφα - μία αίθουσα έγγραφα - και παρήλασαν δεκάδες μάρτυρες. Πολλές φορές, δε, η διαδικασία αυτή ήταν εξόχως αντιδικονομική, προσβλητική, θα έλεγα, και πιεστική σε βάρος των μαρτύρων. Το αποτέλεσμα ποιο ήταν; Η διαπίστωση ότι επί του ερωτήματος της Βουλής η ίδια η Πλειοψηφία του ΣΥΡΙΖΑ απάντησε πως δεν διαπιστώθηκε καμμία πολιτική παρέμβαση κανενός πολιτικού προσώπου είτε για τα δικά τους κομματικά δάνεια είτε για τα δάνεια των μέσων ενημέρωσης. Και επειδή δεν μπορούσατε να κρύψετε αυτό που είδε ολόκληρος ο ελληνικός λαός, καταφεύγετε τώρα, αφενός σε μια διατύπωση, που δεν στέκεται πουθενά, όσον αφορά το σκεπτικό της απόφασής σας και καταλήγετε και σε μία τάχα μεγάλη πρόταση: να πάει ο φάκελος στον Εισαγγελέα του Αρείου Πάγου. Εδώ πρέπει να διευκρινίσουμε κάτι, κύριε Μπαλωμενάκη. Εμείς αρνηθήκαμε να πάει ο φάκελος στον Άρειο Πάγο; Λέτε ψέματα! Ευθέως σας λέω ότι λέτε ψέματα.
Καθόλου δεν λέω ψέματα. ΔΗΜΗΤΡΙΟΣ ΣΤΑΜΑΤΗΣ: Υπάρχουν τα Πρακτικά…
Πείτε το τώρα. Να πείτε τώρα να πάει.
Επί λέξει είπα ότι δεν έχουμε καμμία αντίρρηση, γιατί τον μπελά από τον έλεγχο θα τον βρείτε εσείς. Εμείς δεν έχουμε καμμία αντίρρηση, αλλά είπα ότι η επιτροπή δεν νομιμοποιείται να το πάει στον εισαγγελέα.
Ψηφίσαμε και είπατε όχι.
Γιατί αρνηθήκατε;
Και επειδή είναι εδώ ο Πρόεδρος της Βουλής, του απευθύνω ευθέως το ερώτημα: Η εξεταστική επιτροπή, κύριε Πρόεδρε, είχε το δικαίωμα μόνη της να στείλει τον φάκελο στον Εισαγγελέα ή έπρεπε να τον περάσει από τη Βουλή; Ρωτήστε τον κύριο Πρόεδρο. Σας είπαμε: μην το κάνετε αυτό, μη λέτε τέτοια πράγματα, γιατί θα φέρετε σε δύσκολη θέση τον Πρόεδρο της Βουλής. Όμως έχετε εθιστεί με το ψέμα. Έχει γίνει δεύτερη φύση σας.
Σήμερα, τώρα τι λέτε; Ποια είναι η θέση σας;
Από εκεί και πέρα, κυρίες και κύριοι συνάδελφοι, υπάρχει και ένα άλλο θέμα εδώ.
Παρακαλώ πολύ, κάντε ησυχία. Τώρα είναι ρητορικές αυτές οι ερωτήσεις, ένθεν κακείθεν.
Αφού δεν απαντάνε τι θα κάνουν.
Δεν είναι καθόλου ρητορικές. Πείτε μας: Εμείς ως επιτροπή είχαμε το δικαίωμα;
Κύριε Σταμάτη, σας λέω ότι είχαν δικαίωμα. Είμαστε στην Ολομέλεια πια και μπορεί να συζητηθεί. Είχαν, έχουν το δικαίωμα.
Αφού ρωτήσατε τον Πρόεδρο, σας είπε.
Κύριε Πρόεδρε, δεν έχουν κανένα δικαίωμα, αλλά εν πάση περιπτώσει.
Έχουν δικαίωμα, αλλά μιλάμε πια στην Ολομέλεια. Έχει ωριμάσει η συζήτηση, έχουμε περάσει από αυτό το στάδιο. Με συγχωρείτε για τη διακοπή, κύριε Σταμάτη.
Εμείς δεν είχαμε αυταπάτες. Διότι είτε η εξεταστική επιτροπή αποφάσισε είτε η Βουλή, την πλειοψηφία έχετε. Δεν είχαμε κανένα τέτοιο πρόβλημα. Εδώ, όμως, γεννάται ένα τεράστιο ζήτημα. Όταν μετά από μια εξαντλητική διαδικασία εννέα μηνών, με εκατοντάδες ώρες εντατικής δουλειάς, εσείς που τα ψάξατε όλα, που χρησιμοποιήσατε κάθε μέσο που είχατε στη διάθεσή σας, δεν φτάσατε σε συμπέρασμα και είπατε «δεν μπορούμε να διαπιστώσουμε κάτι», αυτό σωρευτικά έχει δύο εκδοχές. Η πρώτη εκδοχή είναι ότι δεν βρήκατε τίποτα. Η δεύτερη εκδοχή είναι «να το αναθέσουμε στον εισαγγελέα, για να δικαιολογήσουμε γιατί δημιουργήσαμε τέτοιο θόρυβο». Κι εγώ ρωτώ: Οι κύριοι συνάδελφοι του ΣΥΡΙΖΑ, πολλοί εκ των οποίων είναι νομομαθείς, ήταν ανίκανοι, μετά από εννιά μήνες, να φτάσουν στη διαπίστωση της αλήθειας και χρειάζεται να απευθυνθούν στον εισαγγελέα; Είστε ανίκανοι, κύριοι συνάδελφοι; Εγώ πιστεύω πως όχι. Όμως γιατί δεχθήκατε τέτοιον προσωπικό εξευτελισμό; Για να δώσετε τη δυνατότητα στον Αρχηγό σας να δικαιολογηθεί που δημιούργησε τέτοιο τεράστιο ζήτημα, χωρίς να έχει κανένα απολύτως στοιχείο. Η Νέα Δημοκρατία δεν έχει να φοβηθεί τίποτα και δεν φοβάται να κάνει ακόμα και τη σύγκριση στη συμπεριφορά. Η Νέα Δημοκρατία είναι το κόμμα που ως κυβέρνηση έβαλε τα δάχτυλα στα μάτια τα δικά της και τα έβγαλε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Έκοψε την κρατική επιχορήγηση πάνω από το 50% και έφερε ο τότε Πρωθυπουργός Σαμαράς τον Αρχηγό του κόμματός του - που ήταν ο ίδιος - και το κόμμα του, σε δυσχερή θέση, γιατί αυτό επέβαλλε το εθνικό συμφέρον. Και επίσης, η Νέα Δημοκρατία έχοντας το σύνολο των δανείων στην Αγροτική Τράπεζα, όχι μόνο δεν πίεσε να της δοθεί παράνομα δάνειο, αλλά υπέστη καταπιεστική συμπεριφορά. Ενώ η Αγροτική Τράπεζα είχε σχεδόν το σύνολο των δανείων, αποφάσισε μονομερώς και τετραπλασίασε τα επιτόκια. Ρωτώ εγώ: ποιος δανειολήπτης θα δεχόταν να τετραπλασιαστούν τα επιτόκια δανεισμού; Και για να σας φύγει η περιέργεια, εκείνη τη στιγμή που έπαιρνε η Νέα Δημοκρατία τα δάνεια, μπορούσε να τα αποπληρώσει σε τέσσερα χρόνια. Όμως - τα λέω γρήγορα, κύριε Πρόεδρε - νομιμοποιείστε εσείς οι οποίοι ζητήσατε…
Παρακαλώ, να ολοκληρώσετε. Σας δίνω ένα λεπτό ακόμη.
…διά του Αρχηγού σας, με επιστολή, κατ' εξαίρεση χορήγηση δανείων, πέρα από τους νόμους, να μιλάτε; Υπάρχει αντίστοιχη επιστολή κάποιου άλλου κόμματος; Όμως, επειδή ακούστηκαν πολλά, εγώ θα καταλήξω σε δύο, γιατί δεν με παίρνει ο χρόνος. Ετέθη ένα θέμα Κάποιος πήρε μετοχές της «ΑΥΓΗΣ». Δεν είναι offshore εταιρεία. Αυτός που πήρε τις μετοχές χρησιμοποίησε μια καταπιστευματική εταιρεία της Κύπρου. Σήμερα έρχεστε εσείς και λέτε «αυτή η εταιρεία τις πήρε». Λέτε ψέματα. Η εταιρεία τα πήρε για λογαριασμό κάποιου φυσικού ή νομικού προσώπου. Πείτε, λοιπόν, ποιο είναι το φυσικό ή νομικό πρόσωπο! Ντρέπεστε; Ποιος είναι; Ο Ρωχάμης; Γιατί δεν λέτε; Δηλαδή θα μπορούσε να πάρει μετοχές της «ΑΥΓΗΣ», του κομματικού σας οργάνου, ο οποιοσδήποτε; Δεν το ελέγξατε; Είστε αφελείς; Όχι! Επικίνδυνοι είστε! Οφείλετε, λοιπόν, εδώ, εσείς που κάνετε τους τιμητές των πάντων, να μας πείτε ποιος κρύβεται πίσω από την εταιρεία που αγόρασε τις μετοχές της «ΑΥΓΗΣ». Και το δεύτερο…
Ευχαριστώ πολύ, κύριε Σταμάτη.
Ένα λεπτό, κύριε Πρόεδρε.
Όχι, δεν υπάρχει δεύτερο. Το πρώτο το εξαντλήσατε όλο.
Σε μισό λεπτό θα ολοκληρώσω.
Μα, όταν παίρνει κάθε Βουλευτής…
Μη με διακόπτετε, κύριε Πρόεδρε, κι εσείς.
Τι να σας διακόψω; Τρεις φορές με ρωτήσατε…
Εγώ θα καταλήξω σε ένα άλλο σημείο και θα τελειώσω, κύριε Πρόεδρε. Εδώ υπάρχει και ένα άλλο πρόβλημα. Υπάρχει διαπλοκή; Ναι, υπάρχει διαπλοκή, την οποία εσείς την αποκαλύψατε με τη συμπεριφορά σας. Ο κ. Καλογρίτσας είναι γνωστό ακόμα και στα μικρά παιδιά στην Ελλάδα ότι διατηρεί εξαιρετικές σχέσεις μαζί σας, ότι κάνατε τα πάντα, για να πάρει κάποιο μέσο ενημέρωσης, ότι ο κ. Καλογρίτσας, παρά τα χρέη που έχει, τις οφειλές, τα παραπτώματα και τα ποινικά αδικήματα με την εφορία, πήρε επί των ημερών σας περίπου 100 εκατομμύρια ευρώ. Είναι αυτός που προορίζατε εσείς για να βγάλει τηλεόραση ή να εκδώσει έντυπο. Εσείς, ασκήσατε πίεση σε μια τράπεζα περιφερειακή, την Τράπεζα Αττικής, για να δώσει δάνειο στον κ. Καλογρίτσα, για να μπορέσετε εσείς να αποκτήσετε μέσο. Εσείς λοιπόν, δεν έχετε κανένα δικαίωμα να είστε τιμητές. Είστε απολογούμενοι και κατηγορούμενοι!
Ευχαριστούμε. Τον λόγο έχει ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Δημήτριος Παπαγγελόπουλος. Ύστερα είναι ο κ. Χριστόφορος Παπαδόπουλος.
Κύριε Πρόεδρε, παρακαλώ τον λόγο.
Κοιτάξτε, κάνω μια μεγάλη προσπάθεια να κρατηθεί η διαδικασία. Όποιος και όποια καταλαβαίνει, καταλαβαίνει. Εντάξει; Διότι φεύγουμε από τους χρόνους. Δεν ήθελα να περάσουμε στη διαδικασία να κοπούν οι Βουλευτές και οι κύκλοι ομιλητών που είχαν δοθεί από τα κόμματα. Διότι είναι εξαιρετικές οι πιέσεις που ασκούνται είτε από Κοινοβουλευτικούς Εκπροσώπους είτε από Αρχηγούς κ.λπ. να τηρηθούν κάποιοι άλλοι χρόνοι, που είχαν στο μυαλό τους. Αφήστε διά της παρουσίας μου να πάει μια διαδικασία όσο μπορούμε καλύτερα. Δεν μπαίνω σε λεπτομέρειες. Κύριε Παπαγγελόπουλε, παρακαλώ έχετε τον λόγο.
Κύριε Πρόεδρε, κυρίες και κύριοι, πριν πω οτιδήποτε άλλο, οφείλω μια απάντηση στην κ. Γεννηματά, στην Πρόεδρο του ΠΑΣΟΚ, γι' αυτά που είπε για την Ετήσια Έκθεση της Διεθνούς Αμνηστίας για το έτος 2016. Αν διαβάσει κανείς προσεκτικά την έκθεση, θα αντιληφθεί ότι αφορά την υποκειμενική μέτρηση της αντίληψης της διαφθοράς και όχι το πραγματικό μέγεθος της διαφθοράς. Και εξηγώ: Με βάση τη μεθοδολογία της έρευνας, η πρόσφατη αποκάλυψη μεγάλων σκανδάλων του χθες είχε αρνητική επίδραση για τη βαθμολογία της χώρας, αφού καταδεικνύεται η ύπαρξη διεφθαρμένων συστημάτων του παρελθόντος, που έως τώρα, που κυβερνάει η σημερινή Κυβέρνηση, τα διεφθαρμένα συστήματα ζούσαν στη σκιά και οι υπαίτιοι ήταν στο απυρόβλητο. Αυτά σε απάντηση στα όσα είπε η κ. Γεννηματά, η οποία πρέπει να παρατηρήσω ότι κάθε φορά στην ομιλία της αναφέρεται άμεσα ή έμμεσα σε εμένα. Πρέπει να την ενοχλεί πολύ η παρουσία μου στην Κυβέρνηση. Κυρίες και κύριοι, σήμερα πρέπει να δοθούν απαντήσεις σε μερικά πολύ απλά αλλά ταυτόχρονα πολύ σημαντικά ερωτήματα. Από τις απαντήσεις που θα δοθούν, όχι μόνο θα εξαχθούν χρήσιμα συμπεράσματα, αλλά θα κριθεί και η αξιοπιστία του πολιτικού συστήματος και κυρίως αυτών που θα απαντήσουν στα ερωτήματα αυτά. Από υπεκφυγές και υποκριτικές κραυγές υπέρ της διαφάνειας έχει χορτάσει ο ελληνικός λαός. Και για να μη μακρηγορώ, απόψε η Εθνική Αντιπροσωπεία πρέπει να απαντήσει στα ακόλουθα ερωτήματα: Δόθηκαν δάνεια από τις τράπεζες ύψους 1.400.000.000 ευρώ στα μέσα μαζικής ενημέρωσης και 400.000.000 στα κόμματα; Ποιοι ακριβώς τα πήραν τα δάνεια αυτά; Ποιοι και πώς τα έδωσαν; Υπήρξαν εγγυήσεις ή μόνο αέρας, και όπως εύστοχα λέει ο λαός μας, κοπανιστός; Τι τα έκαναν αυτοί που τα πήραν; Θα τα επιστρέψουν και πότε; Σε αυτόν τον αιώνα, στον επόμενο ή στον μεθεπόμενο; Τα χρήματα αυτά δεν ανήκουν στους τραπεζίτες, ανήκουν στον ελληνικό λαό, ο οποίος πληρώνει τελικά τα σπασμένα. Κυρίες και κύριοι, το πανηγύρι - δεν λέω το «πάρτι», γιατί προτιμώ να εκφράζομαι στην ελληνική γλώσσα - τελείωσε! Τώρα που το σκέφτομαι όμως, θα έπρεπε να πω ρωμαϊκό όργιο και όχι πανηγύρι, γιατί το πανηγύρι αφορά αγνή λαϊκή διασκέδαση, ενώ στα όργια δεν συμμετέχει ο λαός, αλλά λίγοι διεφθαρμένοι εκπρόσωποι της άρχουσας τάξης, η οποία δεν διασκέδασε απλώς, αλλά επιδόθηκε σε κάθε είδους κραιπάλη και ακολασία. Τώρα, όμως, τα κάθε είδους όργια τελείωσαν οριστικά. Τώρα πρέπει να καθαρίσουμε τον χώρο από τα ερείπια και τα σκουπίδια, που άφησαν πίσω τους και να ομορφύνουμε πάλι τον τόπο μας, στον οποίο ασχημονούσαν τόσα χρόνια οι αχόρταγοι συνδαιτυμόνες των οργίων. Δυστυχώς, για τη σημερινή Κυβέρνηση, αλλά ευτυχώς για τη χώρα, ο ρόλος του καθαρισμού και του εξωραϊσμού της…
Λίγη ησυχία, παρακαλώ.
Επαναλαμβάνω: Δυστυχώς, για τη σημερινή Κυβέρνηση, αλλά ευτυχώς για τη χώρα, ο ρόλος του καθαρισμού και του εξωραϊσμού της ανατέθηκε από τον ελληνικό λαό σε ανθρώπους που δεν είχαν καμμία ανάμειξη στην κραιπάλη του παρελθόντος. Όσα περισσότερα χέρια, όμως, συμμετάσχουν στην αποκατάσταση της καθαριότητας και του εξωραϊσμού, τόσο πιο γρήγορα και καλά αποτελέσματα θα έχουμε. Πρέπει, λοιπόν, να επωφεληθούμε της ευκαιρίας και να βάλουμε όλοι ένα χεράκι στον καθαρισμό και καλλωπισμό της χώρας μας. Δεν πρέπει να ξεχνάμε ότι τα δάνεια στα μέσα μαζικής ενημέρωσης, εκτός από την ποινική τους διάσταση, έχουν και πολιτική διάσταση, που, κατά την άποψή μου, είναι πολύ χειρότερη. Τα χρήματα των δανείων - δανεικά κι αγύριστα, όπως αποδεικνύεται σήμερα - προς τα μέσα μαζικής ενημέρωσης δεν αποτελούν μόνο εγκλήματα, όπως υπεξαίρεση του δημοσίου χρήματος, από αυτούς που τα ιδιοποιήθηκαν και απιστίας, από τους τραπεζίτες που χορήγησαν τα «θαλασσοδάνεια», αλλά και αποσταθεροποίηση της δημοκρατίας. Με τα αμαρτωλά αυτά δάνεια διατηρήθηκαν τεχνητά στη ζωή μέσα μαζικής ενημέρωσης, που πρωταγωνίστησαν στη σκανδαλολογία σε βάρος εκλεγμένων κυβερνήσεων και που ασύστολα προπαγάνδισαν τα μνημόνια. Έχω αναφερθεί και στο παρελθόν από το Βήμα αυτό στο παρακράτος της διαπλοκής και στις μεθόδους του, με κατ'εξοχήν όργανά του τα μέσα μαζικής ενημέρωσης. Δεν θα σας κουράσω επαναλαμβάνοντας τα ίδια. Θα περιοριστώ μόνο στο να θέσω δυο - τρία ρητορικά ερωτήματα. Ποιοι σχεδίασαν και υλοποίησαν το «βρώμικο ‘89», όπως το αποκάλεσε προηγουμένως η κ. Γεννηματά; Ποιοι και πώς έριξαν την Κυβέρνηση του Πρωθυπουργού, που ανέφερε για πρώτη φορά - κι έκτοτε καθιερώθηκε - τον όρο «διαπλοκή»; Μήπως οι «νταβατζήδες» της χώρας, όπως κάποιος άλλος πρωθυπουργός τόλμησε για πρώτη φορά, εύστοχα, να τους χαρακτηρίσει και να τους καταγγείλει; Πόσοι πολιτικοί δεν στοχοποιήθηκαν από τους «νταβατζήδες», προκειμένου είτε να εξουδετερωθούν είτε να συμβιβαστούν μαζί τους; Πόσοι από εσάς εδώ μέσα δεν υπήρξατε θύματα αυτής της εκβιαστικής τακτικής; Εγώ πάντως, υπήρξα. Αγνοούσαν, όμως, αυτοί που με στοχοποίησαν ότι ένας από τους αγαπημένους μου ήρωες στην Ιστορία είναι ο γάλλος Συνταγματάρχης Καμπρόν, που όταν ο γαλλικός στρατός είχε διαλυθεί και τραπεί σε φυγή, παρέμεινε στο πεδίο της μάχης κι όταν τον ικέτευσε, σχεδόν, ο επικεφαλής των αντιπάλων δυνάμεων να παραδοθεί, απάντησε με μία λέξη, που δεν θα την πω ούτε ελληνικά ούτε γαλλικά, για να μη βρουν ευκαιρία κάποιοι να με χαρακτηρίσουν απρεπή ή ασεβή. Η λέξη, όμως, είχε μια μεγαλειώδη σημασία τη στιγμή εκείνη. Υποκύπτω στον πειρασμό, με μεγάλη μου χαρά, κρυφή μεν, το ομολογώ, να φρεσκάρω τη μνήμη των παλιών και να πληροφορήσω τους νεότερους ότι υπήρξε ενυπόγραφο άρθρο - καταγγελία ενός σοβαρού ανθρώπου, ενός επιτυχημένου επιχειρηματία, στην πρώτη σελίδα της εφημερίδας «ΑΔΕΥΣΜΕΥΤΟΣ ΤΥΠΟΣ» προ πολλών ετών, με τίτλο «Ο Μίζας». Και αυτή η εφημερίδα δεν ανήκε στην Αριστερά. Άραγε, ποιον να εννοούσε; Εγώ ξέρω, δεν θα το πω όμως, γιατί δεν συνηθίζω ποτέ να χτυπάω πεσμένους. Απεναντίας, δίνω το χέρι μου να τους βοηθήσω να σηκωθούν. Κυρίες και κύριοι, δεν ντρέπομαι να επαναλάβω ότι είμαι άπειρος στην πολιτική. Όπως φαίνεται, όμως, μαθαίνω γρήγορα. Έμαθα, λοιπόν, παρατηρώντας έμπειρους πολιτικούς της Αντιπολίτευσης να προσπαθούν να πλήξουν την Κυβέρνηση κραδαίνοντας και επικαλούμενοι δημοσιεύματα εχθρικών προς την Κυβέρνηση και φιλικών προς την Αντιπολίτευση εφημερίδων. Αποφάσισα, λοιπόν, να παίξω κι εγώ αυτό το παιχνίδι. Επειδή, όμως, δεν μου αρέσουν τα στημένα παιχνίδια, θα παίξω πιο καθαρά και θα το κάνω πιο δύσκολο για μένα, για να έχει και περισσότερο ενδιαφέρον. Θα επικαλούμαι, από εδώ και πέρα, ως επί το πλείστον, εφημερίδες που ανήκουν στη Δεξιά. Διάβασα προχθές, τη Δευτέρα, στις 30 Ιανουαρίου, στην εφημερίδα «ΔΗΜΟΚΡΑΤΙΑ», που όλοι ξέρουμε πού ανήκει, άρθρο του εκδότη της κ. Γιάννη Φιλιππάκη, με τίτλο «Τι ξέχασε να πει ο Σταύρος Ψυχάρης για το τέλος του ΔΟΛ». Καταθέτω το άρθρο για τα Πρακτικά και το επικαλούμαι ως απάντηση σε όσους ισχυρίζονται, ψευδώς, ότι η Κυβέρνηση επιδιώκει το κλείσιμο του ΔΟΛ ή τον έλεγχό του. [[Στο σημείο αυτό ο Αναπληρωτής Υπουργός κ. Δημήτριος Παπαγγελόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το επικαλούμαι, επίσης, ως απάντηση σε όσους προσπαθούν ή θα προσπαθήσουν να εκβιάσουν τους τραπεζίτες προς όφελος του συγκεκριμένου εκδότη, χρησιμοποιώντας τη δικαιοσύνη ως απειλή. Στο σημείο αυτό θέλω να σας διαβεβαιώσω ότι η Κυβέρνηση δεν πρόκειται να κάνει ούτε βήμα πίσω στη μάχη κατά της διαπλοκής. Είναι δε χαρακτηριστικό ότι ο έγκριτος δημοσιογράφος Μανώλης Κοττάκης - θα τον ονομάσω - ο οποίος ανέλαβε καθήκοντα διευθυντή στην ιστορική εφημερίδα «ΕΣΤΙΑ», σε άρθρο του στην εφημερίδα «ΔΗΜΟΚΡΑΤΙΑ» και πάλι - δεν είναι φιλοκυβερνητική, επαναλαμβάνω - αναγνωρίζει ότι ο Τσίπρας ξηλώνει πόντο, πόντο το σύστημα της κλεπτοκρατίας που οδήγησε τον τόπο στη χρεοκοπία, κάτι που ήταν λαϊκή απαίτηση από το 2004. Δεν τα λέω εγώ αυτά. Κυρίες και κύριοι, είναι μοναδική ευκαιρία τώρα, που η διαπλοκή πνέει τα λοίσθια. Έχει σαπίσει από τα ανομήματά της. Έχει χάσει και νύχια και δόντια. Δεν μπορεί ούτε να δαγκώσει ούτε να γρατζουνίσει. Και έχει απαξιωθεί στη συνείδηση του ελληνικού λαού. Οι υγιείς πολιτικές δυνάμεις - έκκληση κάνω - να ενωθούν και να της δώσουν τη χαριστική βολή. Τι εννοώ; Κυρίες και κύριοι, οφείλουμε στον ελληνικό λαό να εξασφαλίσουμε, με όσο το δυνατόν μεγαλύτερη συναίνεση το θεσμικό πλαίσιο, που θα επιτρέπει στα υγιή μέσα μαζικής ενημέρωσης να επιτελούν το έργο της ενημέρωσης των πολιτών χωρίς εξαρτήσεις από θαλασσοδάνεια, με εγγυήσεις του αέρα, ύποπτες χρηματοδοτήσεις διαφήμισης και άλλες αφανείς χορηγίες. Γιουσουφάκια, καρακόλια και Βεληγκέκες πρέπει να περιοριστούν στον ρόλο τους στο θέατρο σκιών, στο οποίο είχαν αναλάβει με αντάλλαγμα τον παχυλό λουφέ τους να υπηρετούν τον πασά, καταπιέζοντας τον λαό. Στον τομέα της ενημέρωσης, όμως, πρέπει να σταματήσουν οριστικά χαλκευμένες ειδήσεις, βαρύγδουπες δήθεν εμπεριστατωμένες αναλύσεις να πλήττουν τους αντιπάλους των «πασάδων» της διαπλοκής. Σας ευχαριστώ.
Ευχαριστούμε, κύριε Υπουργέ. Τον λόγο έχει ο κ. Χριστόφορος Παπαδόπουλος και ύστερα ο Αρχηγός της Αξιωματικής Αντιπολίτευσης. Θέλω να πω προς τους Κοινοβουλευτικούς Εκπρόσωπους των κομμάτων, που δεν έχουν προηγηθεί των Αρχηγών που θα μιλήσουν, ότι θα υπάρχει μια ελαστικότητα του χρόνου ύστερα, έτσι ώστε να γίνει μια ουσιαστική συζήτηση. Να κινηθούμε ουσιαστικά. Ορίστε, έχετε τον λόγο, κύριε Παπαδόπουλε.
Ευχαριστώ, κύριε Πρόεδρε. Κυρίες και κύριοι συνάδελφοι, με τα αναμφισβήτητα στοιχεία του πορίσματος της εξεταστικής επιτροπής βγαίνει ένα βασικό συμπέρασμα: Τα μέσα μαζικής ενημέρωσης και τα κόμματα δανειοδοτήθηκαν αθρόα μια ολόκληρη περίοδο, χωρίς εξασφαλίσεις και χωρίς καλύμματα. Το αξιοπερίεργο είναι ότι αυτή η απεριόριστη πιστωτική επέκταση, τα δάνεια χωρίς προϋποθέσεις εξόφλησης δεν δίνονταν μόνο την εποχή της ευημερίας, αλλά και μεσούσης της κρίσης. Δάνεια χωρίς εγγυήσεις, χωρίς οικονομικές προϋποθέσεις αποπληρωμής δίνονταν το 2010, το 2011, το 2012, το 2013 και το 2014, όταν όλα έδειχναν το ανέφικτο της εξόφλησής τους. Χαμηλός κύκλος εργασιών, μικρή διαφημιστική δαπάνη, αρνητικά κεφάλαια, συρρίκνωση της κρατικής επιχορήγησης. Ένα βασικό ερώτημα που μας απασχόλησε σαν εξεταστική επιτροπή ήταν: Είχαν οι εποπτεύουσες αρχές, η Ευρωπαϊκή Κεντρική Τράπεζα, η Τράπεζα της Ελλάδος, τα εργαλεία για να σταματήσουν το πάρτι του ανεξέλεγκτου δανεισμού; Εδώ οι καταθέσεις των στελεχών της Τράπεζας της Ελλάδος έχουν ιδιαίτερο ενδιαφέρον. Ο κ. Προβόπουλος στην κατάθεσή του ισχυρίστηκε ότι μετά την απελευθέρωση του τραπεζικού συστήματος στα μέσα της δεκαετίας του '90, οι τράπεζες είχαν το δικαίωμα να δίνουν δάνεια όπου ήθελαν, όπως ήθελαν και σε όποιον ίσως ήθελαν, με μοναδικό περιορισμό να υπακούουν στον εσωτερικό κανονισμό δανειοδοτήσεων. Τον ισχυρισμό Προβόπουλου τον διέψευσαν και τα στελέχη της Τράπεζας της Ελλάδος και ο ίδιος ο σημερινός Πρόεδρος, κ. Στουρνάρας, όταν είπε πολύ ευκρινώς και πολύ συγκεκριμένα ότι αυτά ίσχυαν μέχρι το 2009. Από το 2010 και μετά η Ευρωπαϊκή Κεντρική Τράπεζα έδωσε τα εργαλεία στις τράπεζες, για να βάλουν φρένο στον ανεξέλεγκτο δανεισμό, στη δημιουργία μιας νέας τραπεζικής φούσκας και στον συστημικό κίνδυνο του τραπεζικού συστήματος, το οποίο εξυπακούεται ότι δημιουργούσε την ανάγκη συνεχών ανακεφαλαιοποιήσεων, τρεις έγιναν στη χώρα μας. Η εποπτεύουσα αρχή είχε τον τρόπο να απαιτεί από τις τράπεζες για δανειοδοτήσεις υψηλού κινδύνου εμπράγματες εξασφαλίσεις, υψηλές προβλέψεις, ακριβό επιτόκιο και κυρίως συμμετοχή των επιχειρήσεων στα ίδια κεφάλαια διαμέσου της αύξησης του μετοχικού κεφαλαίου. Το βασικό, λοιπόν, πολιτικό και θεσμικό ερώτημα είναι γιατί τίποτα απ' αυτά δεν υλοποιήθηκε. Οι τράπεζες χρηματοδοτούσαν όλα τα χρόνια της κρίσης χωρίς καμμιά από τις παραπάνω εγγυήσεις. Ξέρετε, αυτό άλλαξε μόνο από τα μέσα του 2015 και κυρίως το 2016 με τη δημιουργία της εξεταστικής επιτροπής. Τότε οι τράπεζες απαιτήσαν εγγυήσεις, εξασφαλίσεις, αυξήσεις μετοχικού κεφαλαίου, με συνέπεια κοινοπρακτικά δάνεια των ΜΜΕ να καταγγελθούν και δάνεια των κομμάτων, επίσης, να καταγγελθούν. Πράγματι, το σύστημα εποπτείας που υπάρχει στη χώρα μας είναι πολυποίκιλο, πολυδαίδαλο. Σκεφτείτε Ευρωπαϊκή Κεντρική Τράπεζα, Τράπεζα Ελλάδος, Ταμείο Χρηματοπιστωτικής Σταθερότητας, Ενιαίος Εποπτικός Μηχανισμός, ένα σύνολο, υποτίθεται, εποπτικών φορέων, οι οποίοι το μόνο που κάνουν εύκολα είναι να διαχέουν την ευθύνη. Υπάρχει μια τεράστια ευθύνη και μάλιστα ακαταλόγιστη, όταν τον Ιούλιο του 2014 και τον Ιούλιο του 2015, στο bank run που έγινε με την παρότρυνση, με την ενθάρρυνση, με την υποκίνηση του τριγώνου της διαπλοκής και των κομμάτων και των ΜΜΕ, αλλά και των ίδιων των τραπεζών εις βάρος της κεφαλαιακής τους βάσης, έφυγαν τρομακτικά χρήματα από τις ελληνικές τράπεζες χωρίς να ανοίξει ρουθούνι. Το τρίγωνο, βλέπετε, της διαπλοκής προτιμούσε να καταρρεύσουν οι τράπεζες, να κινδυνεύσουν οι καταθέσεις των απλών ανθρώπων, ώστε να ξαναέρθει στα πράγματα παρά να προστατεύσει τους κόπους των συμπολιτών, την οικονομία της χώρας και το ίδιο το τραπεζικό σύστημα. Υπάρχει ένα δεύτερο ερώτημα: Όλα αυτά ήταν υπόθεση ιδεοληψίας; Δηλαδή, ο ανεξέλεγκτος δανεισμός, η ασυδοσία των τραπεζών, η απουσία ρυθμιστικών αρχών είναι ζήτημα ιδεολογίας και όχι διαπλοκής; Οι νεοφιλελεύθεροι έχουν τη βαθιά πεποίθηση ότι όλα τα οικονομικά προβλήματα λύνονται μέσα από την αγορά και δεν χρειάζεται η παρουσία και η ρύθμιση από την πλευρά της πολιτείας; Θα μπορούσε κανείς να το ισχυριστεί, μόνο που τα πραγματικά περιστατικά δείχνουν και άλλα στοιχεία. Το πιο γνωστό και το πιο γλαφυρό παράδειγμα είναι η ιστορία της Αγροτικής Τράπεζας. Το 2013, σε μία νύκτα, αποφασίστηκε από την Τράπεζα της Ελλάδος και το Υπουργείο Οικονομικών να κλείσει η Αγροτική Τράπεζα, μια συστημική επίπτωση που και σήμερα την πληρώνουμε και την πληρώνουμε και σαν κράτος, αλλά και σαν οικονομία. Είμαστε το μοναδικό κράτος στην Ευρωπαϊκή Ένωση που δεν έχει τράπεζα ειδικού σκοπού, δεν έχει αγροτική τράπεζα, δεν έχει ταχυδρομικό ταμιευτήριο, δεν έχει επενδυτική τράπεζα. Δεν έχει με λίγα λόγια, εναλλακτικά εργαλεία χρηματοδότησης έξω από τις τέσσερις συστημικές τράπεζες, από ένα τραπεζικό σύστημα υπερσυγκεντρωμένο και μάλιστα, ανίκανο να επιτελέσει τον ρόλο του στην πραγματική οικονομία. Ο ΣΥΡΙΖΑ γι' αυτόν ακριβώς τον λόγο προσπάθησε να επινοήσει νέα εργαλεία, για να μπορέσει να αντιμετωπίσει το πρόβλημα της επένδυσης στην πραγματική οικονομία. Το ερώτημα είναι το εξής: Ο Προβόπουλος έκλεισε την Αγροτική Τράπεζα σε μια νύχτα και τη χώρισε σε «καλή» και «κακή» και ξέρετε ποιο είναι το περίεργο; Ότι δάνεια, τα οποία ήταν απλήρωτα ήδη επί τριετίας, όπως τα δάνεια των κομμάτων, πήγαν στην «καλή» τράπεζα. Στην ερώτησή μας, πώς και έγινε και δάνεια που ήταν ήδη διαμαρτυρόμενα, τα οποία ήταν απαιτητά, τα πήγε στην «καλή» τράπεζα και δεν τα έδωσε στον εκκαθαριστή της «κακής» τράπεζας; Η απάντηση ήταν προφανώς προσχηματική: «Δεν είχαν καλά συστήματα πληροφόρησης στην Αγροτική Τράπεζα και δεν είχαμε τις καταστάσεις, για να μπορέσουμε να δικαιολογήσουμε τα δάνεια ως είχαν». [[Χειροκροτήματα από την πτέρυγα του ΣΥΡΙΖΑ]] Και το ερώτημα που τίθεται τώρα είναι: Για ποιον λόγο έγινε αυτό; Ήταν ο Προβόπουλος ένας αδιάλλακτος φονταμενταλιστής των αγορών, που δεν τον ενδιαφέρει, δηλαδή, καμμία ρύθμιση μέσα στο τοπίο; Θα ήταν έτσι τα πράγματα, εάν δεν μεσολαβούσαν κάποιες λεπτομέρειες, όπως το γεγονός ότι τα μη ασφαλή δάνεια θεωρήθηκαν ασφαλή με κόλπο.
Κύριε Παπαδόπουλε, ένα λεπτό ακριβώς σας δίνω ακόμη.
Μου φτάνει, κύριε Πρόεδρε. Την ίδια στιγμή η «ΠΕΙΡΑΙΩΣ» πήρε ένα δωράκι, για να πάρει τα «κακά» δάνεια. Πήρε ένα δωράκι, που ήταν οι προβλέψεις 500 εκατομμυρίων ευρώ, προβλέψεις, που είναι τα ίδια κεφάλαια ή τα κέρδη της τράπεζας. Πήρε το μερτικό της, πλήρωσε και τα «κακά» δάνεια και της έμεινε και κατιτίς κέρδος. Με άλλα λόγια, δηλαδή, ο ανεξέλεγκτος δανεισμός και η απουσία ελέγχου δεν είναι μόνο θέμα ιδεολογίας ή νεοφιλελεύθερης ιδεολογίας, εάν θέλετε, αλλά και οικονομικής διαπλοκής. Το τελικό συμπέρασμα, κυρίες και κύριοι συνάδελφοι, είναι ότι δεν μπορούμε να πάμε πολύ μακριά με αυτό το θεσμικό πλαίσιο, ότι χρειαζόμαστε άμεσα οικονομικούς και εποπτικούς θεσμούς. Και να ξέρετε, δεν θα είμαστε η εξαίρεση. Ακόμη και η Γερμανία, του ακραίου νεοφιλελευθερισμού και της ακραίας λιτότητας, για τους υπολοίπους, σήμερα διαθέτει το πιο εκτεταμένο δίκτυο μη συστημικών τραπεζών και την ίδια στιγμή η «Bundesbank» η κεντρική τράπεζα της Γερμανίας, βάζει περιορισμούς στην πιστωτική επέκταση στα στεγαστικά δάνεια, επειδή φοβάται μια «φούσκα».
Παρακαλώ, κύριε Παπαδόπουλε, τελειώνετε.
Θέλω να πω, με άλλα λόγια, ότι δεν είναι μια επαναστατική πράξη το να φτιάχνεις ελεγκτικούς θεσμούς, δεν είναι επαναστατική πράξη το να φτιάχνεις νέα επενδυτικά εργαλεία, δεν είναι επαναστατική πράξη το να δημιουργείς τους τρόπους για μια νέα ανάπτυξη, είναι υποχρέωσή σου και είναι και δική μας ευθύνη.
Ευχαριστώ πολύ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και δυο εκπαιδευτικοί συνοδοί τους από το Γυμνάσιο Αγιάς Λάρισας (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Αρχηγός της Αξιωματικής Αντιπολίτευσης κ. Κυριάκος Μητσοτάκης.
Κυρίες και κύριοι Βουλευτές, σε προηγούμενή μου ομιλία στη Βουλή είχα αναφερθεί στη μοναδική ιστορική ευκαιρία που έχασε ο κ. Τσίπρας να διορθώσει διαχρονικές παθογένειες του πολιτικού μας συστήματος: τον λαϊκισμό, το πελατειακό κράτος, τη διαπλοκή. Είχατε πράγματι, κύριε Τσίπρα, μια μεγάλη ευκαιρία, αλλά τη χάσατε και, δυστυχώς, μαζί σας έχασε και η Ελλάδα, διότι, αν και νέος, αποδειχθήκατε παλαιότερος και χειρότερος από τους παλιούς. Η χώρα έχει, πράγματι, μια παράδοση λαϊκιστών πολιτικών, αλλά στις μέρες σας ο λαϊκισμός ξεπέρασε κάθε προηγούμενο. Η διαστρέβλωση της πραγματικότητας είναι στην ημερήσια διάταξη. Οι ψεύτικοι διχασμοί και οι θεωρίες συνομωσίας είναι καθημερινή σας πρακτική και οι δολοφονίες χαρακτήρων από τα πληρωμένα σας trolls είναι η μεγάλη σας εξειδίκευση. Ανεβήκατε στην εξουσία μέσα σε ένα κρεσέντο ψεύτικων υποσχέσεων και πέφτετε μέσα σε ένα παραλήρημα λασπολογίας και, για να επιβραδύνετε την κατάρρευσή σας, επιχειρείτε να ορθώσετε δύο αναχώματα: Το πρώτο είναι το χτίσιμο ενός νέου πελατειακού κράτους. Είναι αλήθεια ότι ο έλεγχος του κράτους για την ικανοποίηση κομματικών διορισμών αποτελούσε για πολλά χρόνια προτεραιότητα της κάθε εκτελεστικής εξουσίας. Ταυτόχρονα, βέβαια, για να είμαστε ειλικρινείς, αποτελούσε και απαίτηση πολλών πολιτών. Όμως, κατά τα χρόνια της κρίσης, αυτές οι πρακτικές περιορίστηκαν σημαντικά και εγώ έδωσα προσωπικό αγώνα, για να ξεριζώσω πελατειακές λογικές, που κράτησαν πίσω τη χώρα, και για να εισάγω στη δημόσια διοίκηση την έννοια της αξιολόγησης, την οποία τόσο πολεμήσατε, και της αξιοκρατίας, δύο έννοιες που δεν σας είναι και πολύ οικείες, κύριε Τσίπρα. [[Χειροκροτήματα από την πτέρυγα της Νέας Δημοκρατίας]] Και αυτό ήταν ένα σημαντικό παράπλευρο όφελος της κρίσης, μέχρι τη στιγμή, βέβαια, που αναλάβατε εσείς, διότι διχάσατε και πάλι τους Έλληνες στους δικούς μας και στους άλλους. Εσείς εφαρμόσατε ξανά και παρά τα πολύ στενά πλαίσια των μνημονίων κομματικές διακρίσεις στο κράτος. Έχετε διορίσει χιλιάδες δικούς σας από την πίσω πόρτα, μόλις σε δύο χρόνια, με μοναδικό διαπιστευτήριο, όχι ασφαλώς τα προσόντα τους, αλλά την κομματική νομιμοφροσύνη και όταν σας κατηγορούμε γι' αυτό, είχατε το θράσος, κύριε Τσίπρα, να μας εγκαλείτε από αυτό το Βήμα για δήθεν ταξικές διακρίσεις, λες και δεν υπάρχουν φτωχά παιδιά με πτυχία και προσόντα, που θα μπορούσαν να παίρνουν τις θέσεις των κομματικών κολλητών σας! [[Χειροκροτήματα από την πτέρυγα της Νέας Δημοκρατίας]] Και όλα αυτά συμβαίνουν την ίδια ώρα, που εκατοντάδες εργαζόμενοι στον ιδιωτικό τομέα κάθε ημέρα χάνουν τη δουλειά τους. Καταρρακώσατε κάθε έννοια αξιοκρατίας και κυρίως, αναβιώσατε τις προσδοκίες για ένα μεγάλο δημόσιο, σε μια εποχή που τελείως διαφορετικά μηνύματα πρέπει να στέλνουμε στη νέα γενιά. Το δεύτερο ανάχωμα, που επιχειρήσατε να ορθώσετε, για να συγκρατήσετε την κατάρρευσή σας, είναι η μάχη κατά της διαφθοράς και της διαπλοκής, το δήθεν ηθικό πλεονέκτημα της Αριστεράς, το συντομότερο ανέκδοτο. Παρουσιάσατε τους εαυτούς σας ως τους «λευκούς ιππότες» της κάθαρσης. Χαρακτηρίσατε συλλήβδην όλο το παλιό πολιτικό σύστημα ως διεφθαρμένο. Και πράγματι, στην αρχή της διακυβέρνησής σας καταλαβαίνω ότι το έργο αυτό μπορούσε να κόβει εισιτήρια, γιατί είναι πράγματι αλήθεια ότι υπήρξαν επιχειρηματίες, που χρησιμοποίησαν την επιρροή τους στα μέσα μαζικής ενημέρωσης, για να προωθήσουν τα συμφέροντά τους. Υπήρχε διαπλοκή στην Ελλάδα, μόνο που εσείς δεν την πολεμήσατε, αλλά επιχειρήσατε να κάνετε συναλλαγή μαζί της. [[Χειροκροτήματα από την πτέρυγα της Νέας Δημοκρατίας]] Εσείς κάνατε μυστικές συναντήσεις με εκδότες! Δεν τις κάναμε εμείς! Εσείς χρησιμοποιήσατε - πώς τα λέει ο κ. Πολάκης; - «τα βοθροκάναλα» της διαπλοκής, τα οποία σας έδιναν βήμα, για να προωθήσετε τον πιο χυδαίο λαϊκισμό σας. Και εσείς, βέβαια, αν θυμάμαι καλά, σε αυτήν εδώ την Αίθουσα απειλούσατε διά του ωρυόμενου κ. Δραγασάκη ότι τα ονόματα της διαπλοκής θα τα αποκαλύψετε όλα στη Βουλή, όταν γίνει Κυβέρνηση ο ΣΥΡΙΖΑ. Και όταν ήρθατε στην εξουσία, επιχειρήσατε να χτίσετε μεθοδικά τη δική σας νέα διαπλοκή. Και αυτή η νέα διαπλοκή είναι πιο δηλητηριώδης από την παλιά, διότι βασίζεται σε πράξεις και μεθοδεύσεις, που διαβρώνουν θεσμούς του πολιτεύματος, καταλύουν ανεξάρτητες αρχές και παρεμβαίνουν απροκάλυπτα στη δικαιοσύνη. Τα βοσκοτόπια του κ. Καλογρίτσα και οι παρεμβάσεις στην «Τράπεζα Αττικής» θα είναι για τον ιστορικό του μέλλοντος μια θλιβερή υπενθύμιση των μεθοδεύσεών σας. Δυστυχώς, όμως, για εσάς, αλλά ευτυχώς για τη δημοκρατία, η ανεξάρτητη δικαιοσύνη υπερασπίστηκε το κύρος των θεσμών και το σχέδιό σας για τον έλεγχο του ραδιοτηλεοπτικού τοπίου κατέρρευσε μετά τα «χαστούκι νομιμότητας» του Συμβουλίου της Επικρατείας. [[Χειροκροτήματα από την πτέρυγα της Νέας Δημοκρατίας]] Η υπόθεση του διαγωνισμού φιάσκου του κ. Παππά για τις τηλεοπτικές άδειες θα διδάσκεται για πολλά χρόνια ως πρότυπο διαπλοκής. Διότι για εσάς αποδεικνύεται ότι η δήθεν πάταξη της διαπλοκής δεν είναι τίποτα άλλο παρά ένα πρόσχημα για τη συγκέντρωση όσο το δυνατόν περισσότερων εξουσιών στο πρόσωπό σας, ένα πρόσχημα για τη σταδιακή κατάλυση του κράτους δικαίου και το τελευταίο καταφύγιο μπροστά στην αυξανόμενη κοινωνική κατακραυγή της πιο αποτυχημένης και βλαβερής Κυβέρνησης που γνώρισε ο τόπος από τη Μεταπολίτευση και μετά. Πράγματι, είναι τόσο επιτυχημένη, κύριοι του ΣΥΡΙΖΑ, η προσπάθειά σας στο μέτωπο της καταπολέμησης της διαφθοράς, που η χώρα υποχώρησε έντεκα θέσεις στην κατάταξη της διαφθοράς της Διεθνούς Διαφάνειας. Έχω εδώ τον σχετικό πίνακα, κύριε Τσίπρα, με την πορεία σας και τις αποδόσεις σας. Έτσι, ανακόπηκε μια πολύ σημαντική προσπάθεια, η οποία είχε ξεκινήσει από το 2012 και είχε ως αποτέλεσμα, από την ενενηκοστή τέταρτη θέση να φτάσουμε στην πεντηκοστή όγδοη. Επί των ημερών σας κατρακυλήσαμε ξανά στην εξηκοστή ένατη θέση. [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Φαίνεται ότι μόνο εσείς και ο κ. Παππάς, όταν δεν είναι απασχολημένος με διάφορες διαστημικές αναζητήσεις, πιστεύετε ότι επί των ημερών σας καταπολεμήθηκε η διαφθορά και η διαπλοκή. Μάλλον, κύριε Παππά, είστε από άλλον πλανήτη. Κύριε Τσίπρα, εισηγηθήκατε τη σύσταση εξεταστικής επιτροπής σε μια προσπάθεια να κατασκευάσετε εχθρούς και να επιτεθείτε στους πολιτικούς σας αντιπάλους. Το κάνατε, βέβαια, ενώ γνωρίζατε ότι όσον αφορά στα θέματα των δανείων των κομμάτων η δικαιοσύνη έχει ήδη κρίνει ότι δεν υπάρχουν ευθύνες, ενώ για τα θέματα των δανείων των μέσων μαζικής ενημέρωσης βρίσκεται ήδη σε εξέλιξη μια ενδελεχής έρευνα από τους οικονομικούς εισαγγελείς. Εμείς δεν είχαμε καμμία δυσκολία να συμφωνήσουμε στην πρόταση σύστασης επιτροπής, παρ' ότι ήμασταν απολύτως σίγουροι για τις πραγματικές σας προθέσεις. Ήμασταν σίγουροι ότι θέλατε να χρησιμοποιήσετε την εξεταστική επιτροπή ως μέσο εκφοβισμού των τραπεζικών στελεχών από τη μία και των μέσων μαζικής ενημέρωσης από την άλλη. Ήταν μια ευκαιρία να τα βρείτε με την παλιά διαπλοκή, αλλά ταυτόχρονα να δημιουργήσετε και τη νέα, τη δική σας διαπλοκή. Φροντίσατε, βέβαια, να στείλετε και ένα σαφές μήνυμα: Όσοι δεν τα βρουν μαζί μας θα έχουν την τύχη του κ. Ψυχάρη και του ΔΟΛ. Κάποιοι έσπευσαν να συμβιβαστούν με μεγάλη ταχύτητα - ήταν οι ίδιοι, τους οποίους κατηγορούσατε ως διαπλεκόμενους - και να μετατρέψουν τα έντυπά τους σε «λιβανιστήρια» της Κυβέρνησης. Κάποιοι άλλοι αντιστάθηκαν και βρέθηκαν στο στόχαστρο κυβερνητικών εκβιασμών και μεθοδεύσεων. Όμως, ξέρετε, κύριε Τσίπρα, δεν είναι στραβός ο γιαλός, εσείς στραβά αρμενίζετε. Και όσο και αν επιχειρείτε να χειραγωγήσετε τα μέσα ενημέρωσης, η πραγματικότητα είναι αμείλικτη και σας καταδιώκει. Δεν φταίει ο καθρέφτης των μέσων μαζικής ενημέρωσης. Το δικό σας είδωλο είναι απαξιωμένο στη συνείδηση της μεγάλης πλειοψηφίας των Ελλήνων πολιτών. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, μετά από δεκάδες συνεδριάσεις, με την εντατική παρουσία πολλών στελεχών και μαρτύρων στην εξεταστική επιτροπή, το συμπέρασμα στο οποίο καταλήγει το πόρισμα της Πλειοψηφίας είναι απλό και ακυρώνει τελείως την κυβερνητική προπαγάνδα. Τι λέει το πόρισμα της Πλειοψηφίας; Δεν απεδείχθησαν ευθύνες πολιτικών προσώπων και δεν προέκυψαν εξωθεσμικές παρεμβάσεις πολιτικών προσώπων σε θέματα δανειοδότησης. Αυτό λέει το πόρισμά σας. με μια εξαίρεση βέβαια: Τη δική σας, στην περίπτωση της «ΑΥΓΗΣ», του κομματικού σας οργάνου, που έχει μάλιστα ως μέτοχο κάποια εταιρεία offshore με κρυφή ακόμη ιδιοκτησία. Ακόμη δεν μας έχετε πει ποιος είναι ο μέτοχος που κρύβεται πίσω από την οffshore που έχει ένα ποσοστό στην «ΑΥΓΗ». Η εφημερίδα του κόμματός σας, κύριε Τσίπρα, παρ'ότι προφανώς δεν έχει πιστοληπτική ικανότητα - εξάλλου, είναι μια εφημερίδα που πουλάει σκάρτα δύο χιλιάδες φύλλα - και δεν πληροί χρηματοοικονομικά κριτήρια, παίρνει δάνεια. Γιατί παίρνει δάνεια; Διότι τα ζητάτε εσείς. Διότι υπάρχει από πίσω ο ΣΥΡΙΖΑ, ο οποίος εγγυάται τα δάνεια της «ΑΥΓΗΣ», υποθηκεύοντας την κρατική του χρηματοδότηση. Και αυτά τα έχετε κάνει προσωπικά και ενυπόγραφα. Σας υποβάλλω και τη σχετική κατάθεση, με την οποία αποδεικνύεται η παρέμβασή σας κατά δήλωση του κ. Δημήτρη Στούμπου, ο οποίος λέει ξεκάθαρα ότι για το συγκεκριμένο δάνειο των 1,2 εκατομμυρίων είχαμε ζητήσει από την ηγεσία του Συνασπισμού να στηριχθεί αυτό το αίτημα. Κατατίθεται λοιπόν στα Πρακτικά. [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Βέβαια, αυτό δεν βρήκε τη θέση του στο πόρισμα της Πλειοψηφίας, στις τετρακόσιες δέκα πέντε σελίδες. Αναρωτιέμαι: Γιατί άραγε; Το πόρισμα όμως καταλήγει και σε ένα ακόμη ενδιαφέρον συμπέρασμα. Ποιο είναι αυτό; Όλα τα κόμματα λάμβαναν χρηματοδοτήσεις, ακριβώς με τον ίδιο τρόπο, με μοναδική εγγύηση τις μελλοντικές κρατικές επιχορηγήσεις. Αυτό έκανε η Νέα Δημοκρατία. Αυτό έκανε το ΠΑΣΟΚ. Αυτό κάνατε κι εσείς. Προσέξτε, όμως. Μόνο ένας Πρόεδρος κόμματος έστειλε επιστολή σε τράπεζα με την οποία, για να δικαιολογήσει το αίτημα συμπληρωματικού δανεισμού, απαιτεί από το τραπεζικό ίδρυμα - και διαβάζω - ευρύτερη θεώρηση, που δεν προσδιορίζεται αποκλειστικά με αυστηρά και μοναδικά τραπεζικά κριτήρια. Αυτός είστε εσείς, κύριε Τσίπρα, όταν Αρχηγός ενός μικρού κόμματος το 2010 ζητούσατε να δανειστείτε πάνω από τις δυνατότητές σας. [[Χειροκροτήματα από την πτέρυγα της Νέας Δημοκρατίας]] Βέβαια, όλα τα κόμματα οφείλουν στις τράπεζες το σύνολο του κεφαλαίου τους, συν τα πανωτόκια. Κι εμείς ανήκουμε σε αυτήν την κατηγορία, με μία εξαίρεση πάλι. Το μόνο κόμμα το οποίο έχει ωφεληθεί δύο φορές από διαγραφή τραπεζικού χρέους - μαντέψτε ποιο είναι - ο ΣΥΡΙΖΑ είναι και πάλι. [[Χειροκροτήματα από την πτέρυγα της Νέας Δημοκρατίας]] Παράξενα πράγματα συμβαίνουν εδώ. Μία με τη διαγραφή της οφειλής για το ακίνητο της Κουμουνδούρου και μία για τη διαγραφή χρεών της εφημερίδας «ΑΥΓΗ» στην οποία είστε βασικός μέτοχος. Αυτό, ξέρετε, στη γλώσσα του σοφού ελληνικού λαού λέγεται, «πήγατε για μαλλί και βγήκατε κουρεμένοι» από αυτήν την ιστορία της εξεταστικής. [[Χειροκροτήματα από την πτέρυγα της Νέας Δημοκρατίας]] Το πόρισμα όμως αποτελεί κόλαφο για την Πλειοψηφία για δύο ακόμα λόγους: Ο πρώτος είναι διότι κάποιο αόρατο χέρι, όπως κατήγγειλε ο Αντιπρόεδρος της εξεταστικής επιτροπής, ο κ. Καμμένος, παρέμβαινε και άλλαζε το περιεχόμενο του πορίσματος. Άλλο πόρισμα είχαμε στην αρχή. Άλλο πόρισμα αναρτήθηκε στη συνέχεια. Πράγματα έμπαιναν στο πόρισμα. Πράγματα έβγαιναν στο πόρισμα χωρίς καμμία απολύτως εξήγηση για το ποιο ήταν αυτό το αόρατο χέρι, το οποίο έκανε τέτοιες παρεμβάσεις. Δεύτερον - και δεν μπορώ πραγματικά αυτό να μην το σχολιάσω - μεγάλα κομμάτια του πορίσματος, κύριε Τσίπρα, αποτελούν προϊόν λογοκλοπής. Η αντιγραφή - τα έχω εδώ - έγινε λέξη προς λέξη από κείμενο αναρτημένο στην ιστοσελίδα του ομίλου Αριστόβουλος Μάνεσης. Ολόκληρες σελίδες αντιγράψατε. [[Χειροκροτήματα από την πτέρυγα της Νέας Δημοκρατίας]] [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μα καλά, τόσους συντάκτες έχετε που γράφουνε non papers, δεν μπορούσατε να βρείτε έναν να γράψει κάτι πρωτότυπο, έναν από όλους αυτούς που έχετε στα υπόγεια του Μαξίμου; Έπρεπε να πάτε να αντιγράψετε ολόκληρες σελίδες; [[Χειροκροτήματα από την πτέρυγα της Νέας Δημοκρατίας]] Αυτό το πόρισμα, λοιπόν, συζητάμε σήμερα του αόρατου χεριού και της λογοκλοπής και του πορίσματος που δεν καταλογίζει τελικά καμμία ευθύνη σε πολιτικά πρόσωπα και το οποίο βέβαια, έχει ως σκοπό να μεταθέσει τη συζήτηση από τα τεράστια αδιέξοδα στα οποία έχει περιέλθει η πατρίδα μας με αποκλειστική ευθύνη της Κυβέρνησης. Κυρίες και κύριοι Βουλευτές, στην προηγούμενή μου ομιλία στη Βουλή πριν από δύο εβδομάδες είχα προειδοποιήσει την Κυβέρνηση και τον κ. Τσίπρα προσωπικά ότι εγκλωβίζει τη χώρα σε ένα τραγικό αδιέξοδο, ότι επαναλαμβάνεται ως τραγωδία το πρώτο τραυματικό εξάμηνο του 2015, ότι αυτόν τον τρόπο επανέρχεται στον δημόσιο διάλογο η απαγορευμένη συζήτηση για το Grexit. Κατηγορηθήκαμε τότε ως φερέφωνα της κομματικής προπαγάνδας. Κατηγορηθήκαμε ως κινδυνολόγοι, για να έρθει ο ίδιος ο Κοινοβουλευτικός εκπρόσωπος του ΣΥΡΙΖΑ να ανοίξει θέμα Grexit και να μας ενθαρρύνει μάλιστα να το συζητήσουμε όλοι εδώ στη Βουλή. Δεν τον βλέπω σήμερα. Α, να τος! Συγγνώμη, εδώ είναι! Δεν σας είδα. Κοίταζα στο βάθος της Αίθουσας. Αλλά καμμία αντίδραση από τη λαλίστατη Κυβέρνηση, κανένα non paper από τον εξαιρετικά αποτελεσματικό μηχανισμό προπαγάνδας, καμμία δημόσια επίπληξη στον κ. Ξυδάκη. Το γεγονός ότι τα spreads εκτοξεύθηκαν σας άφησε παγερά αδιάφορους. Το γεγονός ότι κάθε ανοησία που εκστομίζει κυβερνητικό στέλεχος έχει επιπτώσεις στην πραγματική οικονομία, σας αφήνει προκλητικά αδιάφορους. Εκτός αν ο κ. Ξυδάκης δεν είπε κάποια ανοησία, αλλά απεκάλυψε εναλλακτικές που εξετάζετε, κύριε Τσίπρα, για να μείνετε στην εξουσία. Γιατί μόνο αυτό σας νοιάζει, η παραμονή πάση θυσία στην εξουσία με κάθε κόστος και γι' αυτό κοροϊδεύετε τους πάντες. Ο κ. Ξυδάκης είπε δημόσια απλά κάτι το οποίο συζητάτε και κατ' ιδίαν, ότι αν μας πιέσουν υπερβολικά οι πιστωτές, υπάρχει κι άλλος δρόμος. Φτωχοί είμαστε, δεν έχουμε τίποτα να χάσουμε, ίσα ίσα θα κερδίσουμε την ανεξαρτησία μας. Ποιος συντάσσεται, λοιπόν, κύριε Τσίπρα, με τον κ. Σόιμπλε, του οποίου οι σκέψεις για την έξοδο της Ελλάδος από το ευρώ είναι γνωστές; Εμείς ή τα δικά σας στελέχη; [[Χειροκροτήματα από την πτέρυγα της Νέας Δημοκρατίας]] Και τολμάτε να κατηγορείτε τη Νέα Δημοκρατία ότι είμαστε υποχείρια του κ. Σόιμπλε - σαν δεν ντρέπεστε λίγο! - όταν δικά σας στελέχη ανασύρουν το ζήτημα της δραχμής. [[Χειροκροτήματα από την πτέρυγα της Νέας Δημοκρατίας]] Και πότε έρχεται αυτή η δήλωση; Δεν έρχεται σε μια τυχαία εποχή. Έρχεται σε μια ταραγμένη εποχή, όπου διάφοροι εποφθαλμιούν τη διάλυση της Ευρωζώνης. Έρχεται σε μια εποχή όπου μια αποκαμωμένη κοινωνία είναι ακόμα πιο επιρρεπής από ό,τι ήταν στο παρελθόν σε θεωρίες συνομωσίας και σε λαϊκίστικα αφηγήματα εθνικής ανεξαρτησίας. Τα στρατόπεδα στην ελληνική κοινωνία είναι πια ξεκάθαρα. Από τη μία βρίσκονται οι υπέρμαχοι της αστικής δημοκρατίας, αυτοί που θεωρούν την παρουσία της Ελλάδος στον σκληρό πυρήνα της Ευρώπης ως ένα αδιαπραγμάτευτο αξίωμα. Και από την άλλη είναι διάφορες ετερόκλητες δυνάμεις, υπέρμαχοι του εθνολαϊκισμού, που φαντασιώνονται άλλους δρόμους για τη χώρα και παίρνουν κουράγιο κάποιοι από αυτούς που προβλέπουν το τέλος της ενωμένης Ευρώπης. Το πρόβλημα, κύριε Τσίπρα, είναι ότι εσείς δεν γνωρίζετε πραγματικά σε ποιο από τα δύο στρατόπεδα ανήκετε. Κυρίες και κύριοι συνάδελφοι, ο χρόνος στην κλεψύδρα της χώρας δυστυχώς αδειάζει με μεγάλη ταχύτητα. Η δεύτερη αξιολόγηση έπρεπε να είχε ολοκληρωθεί πότε, κυρίες και κύριοι συνάδελφοι; Τον Φεβρουάριο του 2016, ακριβώς πριν από έναν χρόνο. Ο κ. Τσακαλώτος έχει ήδη δεσμεύσει τη χώρα σε πρωτογενή πλεονάσματα υπερβολικά υψηλά, που πηγαίνουν πολύ πέρα από το τέλος του τρίτου προγράμματος. Και οι δανειστές μας απαιτούν, πράγματι, υπερβολικά πρόσθετα μέτρα. Το κάνουν αυτό, διότι αυτό δυστυχώς είναι το τίμημα της προσωπικής αναξιοπιστίας του κυρίου Τσίπρα. Τα μέτρα είναι το αναγκαστικό τίμημα της αποτυχίας της πολιτικής σας, της τραγικής σας ανικανότητας και της βαθιάς άρνησης να πραγματοποιήσετε τις αλλαγές που χρειάζονται. Πολλές απ' αυτές - θα αναφερθώ στη συνέχεια σε συγκεκριμένα παραδείγματα - είναι αλλαγές που δεν έχουν δημοσιονομικό κόστος. Είστε ο αποκλειστικός υπεύθυνος που προκαλείτε νέα μέτρα λιτότητας, κύριε Τσίπρα. Και επειδή κανείς δεν πιστεύει ότι αυτή η Κυβέρνηση μπορεί πραγματικά να υλοποιήσει ουσιαστικές μεταρρυθμίσεις, γι' αυτό ζητούνται σήμερα από την Κυβέρνηση, αλλά βέβαια και από τη χώρα, πρόσθετες δεσμεύσεις. Ο κίνδυνος για τη χώρα είναι τεράστιος. Επαναλαμβάνεται το πρώτο εξάμηνο του 2015, αλλά σε πολύ χειρότερες συνθήκες για όλες τις Ελληνίδες, για όλους τους Έλληνες, διότι σήμερα είμαστε πιο εξασθενημένοι, είμαστε πιο αδύναμοι, είμαστε πιο αποκαμωμένοι, με πολύ λιγότερη αξιοπιστία. Το δίλημμα, το οποίο εσείς προκαλέσατε με τη δικιά σας ανικανότητα το πρώτο εξάμηνο του 2015, ήταν τελικά «Grexit ή τρίτο μνημόνιο». Σήμερα πηγαίνετε να το κάνετε «Grexit ή τέταρτο μνημόνιο». Μη σπεύσετε πάλι να μας κατηγορείτε ότι εμείς κινδυνολογούμε. Το ανεξάρτητο Γραφείο Προϋπολογισμού της Βουλής στην τελευταία τριμηνιαία του έκθεση ασκεί δριμεία κριτική στην τακτική της παρατεταμένης καθυστέρησης. Γράφει: «Το οικονομικό κόστος των καθυστερήσεων και αναβολών στις διαδικασίες αξιολόγησης μπορεί να αποδειχθεί μεγαλύτερο για την Ελλάδα από το πιθανό όφελος, το οποίο επιπλέον θα αποδειχθεί προσωρινό». Αναφέρει, όμως, και κάτι άλλο, πολύ πιο ανησυχητικό: «Αν δεν υπάρξει συμφωνία με τον ESM ή χρηματοδότηση μέσω εξόδου στις αγορές, τότε η πτώχευση θα είναι αναπόφευκτη με πιθανότατη συνέπεια την έξοδο από το ευρώ». Και ήρθε ο κ. Λιαργκόβας το περασμένο Σάββατο σε συνέντευξή του και είπε και κάτι ακόμη: «Αν δεν υπάρξει τέταρτο μνημόνιο, εάν δεν μας προσφερθεί τέταρτο μνημόνιο, τότε μιλάμε για το απευκταίο σενάριο της εξόδου από τη ζώνη του ευρώ». Δεν πρέπει να φτάσουμε εκεί, ιδιαίτερα διότι κανείς σήμερα με την ισορροπία δυνάμεων στην Ευρώπη και ιδίως στη Γερμανία δεν μας εξασφαλίζει, κύριε Τσίπρα, ότι θα υπάρχει τέταρτο μνημόνιο, εάν η Ελλάδα αναγκαστεί να το ζητήσει. Γι' αυτό, κύριε Τσίπρα, πρέπει να φύγετε το συντομότερο δυνατόν. Το ότι δεν μπορείτε ή δεν θέλετε έχει μικρή σημασία πια. Αυτό που έχει σημασία είναι ότι δεν έχετε κανένα δικαίωμα να συμπαρασύρετε μια χώρα στον γκρεμό, διότι εκεί μας οδηγεί η Κυβέρνησή σας. Εδώ και πολύ καιρό, απ' αυτό εδώ το Βήμα, σας προειδοποιούμε ότι οδηγείτε τη χώρα σ' ένα απόλυτο αδιέξοδο και εδώ μας έχετε οδηγήσει σήμερα. Επαναλαμβάνετε διαρκώς τα ίδια λάθη. Καθυστερείτε στην υλοποίηση όσων έχετε δεσμευθεί και σπαταλάτε ό,τι σας έχει μείνει από το ελάχιστο κεφάλαιο αξιοπιστίας, το οποίο διαθέτετε, όχι δικό σας, κεφάλαιο της χώρας, με αποτέλεσμα να αυξάνονται πάλι οι απαιτήσεις από την άλλη μεριά. Πάλι για άλλη μια φορά διαβάσατε λάθος τους συσχετισμούς δυνάμεων. Μας λέγατε ότι έχετε απομονώσει τους ακραίους και ότι δημιουργείτε κάποια νέα μεγάλη συμμαχία και στο Eurogroup πριν από λίγες μέρες ήταν όλοι απέναντί μας, δυστυχώς. Συντάχθηκαν όλοι με τις πιο σκληρές και παράλογες απαιτήσεις των δανειστών. Αυτό δεν έγινε μόνο στο πρόσφατο Eurogroup. Έγινε και τον Δεκέμβριο, όταν με υπογραφή του κ. Τσακαλώτου δεσμεύσατε τη χώρα σε μακροχρόνια λιτότητα. Αναρωτιέμαι, κύριε Τσίπρα, πραγματικά πόσες φορές πρέπει να κάνετε το ίδιο λάθος σε βάρος της χώρας; Το κάνατε το πρώτο εξάμηνο του 2015 και μας κόστισε σχεδόν 100 δισεκατομμύρια. Γύρισε πολλά χρόνια πίσω την οικονομία μας. Το κάνατε στην πρώτη αξιολόγηση. Καθυστερήσατε έναν χρόνο. Και τι μας προέκυψε; Το ασφαλιστικό Κατρούγκαλου, ο κόφτης, το υπερταμείο και φόροι 9 δισεκατομμυρίων! [[Χειροκροτήματα από την πτέρυγα της Νέας Δημοκρατίας]] Αυτό ήταν το κόστος της καθυστέρησης! Το κάνετε και τώρα, για μια αξιολόγηση, η οποία έπρεπε να έχει κλείσει εδώ και δώδεκα μήνες, με λιγότερες απαιτήσεις. Εξαιτίας ακριβώς των χειρισμών της Κυβέρνησης σήμερα ζητούνται από τη χώρα πολύ περισσότερα. Αναρωτιέμαι, γιατί δεν τα ζητούσαν πέρυσι όλα αυτά; Γιατί δεν γινόταν ποτέ η συζήτηση πέρυσι για μέτρα μετά το 2019 και προέκυψε τώρα η συζήτηση; Διότι αυτό είναι το τίμημα της δικής σας προσωπικής αναξιοπιστίας και της παντελούς αδυναμίας σας να υλοποιήσετε οποιαδήποτε πραγματική μεταρρύθμιση. Δεν έχετε καμμία δικαιολογία, διότι γνωρίζετε πολύ καλά πόσο κρίσιμος είναι ο χρόνος. Εξάλλου, εσείς οι ίδιοι - ο κ. Τσακαλώτος συγκεκριμένα - λέγατε ότι εάν δεν κλείσουμε την αξιολόγηση τον Δεκέμβριο η οικονομία θα έχει μεγάλο πρόβλημα. Μπαίνουμε στον Φεβρουάριο και ακόμα τίποτα! Δεν έχετε κα,μία ευθύνη γι' αυτό, κύριε Τσίπρα; Φυσικά και έχετε! Λοιπόν, εμείς σας το λέμε για άλλη μια φορά ξεκάθαρα, ότι δεν πρόκειται να σας επιτρέψουμε να παίξετε την τύχη της χώρας στα ζάρια. Δύο χρόνια τώρα το μόνο το οποίο κάνετε είναι να φορτώνετε φόρους στους Έλληνες και νέα μέτρα λιτότητας. Αντίθετα, δεν έχετε κάνει τίποτα ουσιαστικό για να προωθήσετε πραγματικές αλλαγές, δεν έχετε κάνει τίποτα ουσιαστικό στο μέτωπο των αποκρατικοποιήσεων. Και βέβαια, όσο δεν υλοποιούνται αυτές οι διαθρωτικές αλλαγές, στις οποίες αφορά το σημαντικότερο σκέλος του μνημονίου, τόσο καθίσταται ακόμα πιο αναξιόπιστη η εικόνα της χώρας στο εξωτερικό. Είναι πραγματικά εντυπωσιακή η κυνική ομολογία του κ. Τσακαλώτου ότι η Κυβέρνηση δεν έχει υλοποιήσει τα 2/3 των δεσμεύσεων που έχει αναλάβει στο πρόγραμμα για την ολοκλήρωση της δεύτερης αξιολόγησης. Το επιβεβαίωσαν για άλλη μια φορά και τα δικά σας non papers του Μαξίμου. Ποια είναι η διαπραγματευτική δύναμη ενάντια των εταίρων, όταν μια Κυβέρνηση αποδέχεται με τόσο ξεκάθαρο τρόπο την αποτυχία της; Και πώς να μην αυξάνονται στη συνέχεια οι πιέσεις και οι απαιτήσεις; Κύριε Υπουργέ των Οικονομικών, τα έχετε πει όλα αυτά στον κ. Τσίπρα; Ο Πρωθυπουργός, την ώρα που λέει «έχουμε τηρήσει όλα τα συμφωνηθέντα» έχει ακούσει τον Υπουργό Οικονομικών, ο οποίος λέει ότι έχουμε κάνει μόνο το 1/3; [[Χειροκροτήματα από την πτέρυγα της Νέας Δημοκρατίας]] Δεν είναι σοβαρά πράγματα αυτά! Ποιον κοροϊδεύετε, επιτέλους, κύριε Τσίπρα και ποιος πληρώνει την κοροϊδία; Η πατρίδα και οι πολίτες. Ανεβάζετε το κόστος κάθε διαπραγμάτευσης, παριστάνοντας τα «σκληρά καρύδια» για εσωτερική κατανάλωση, την ώρα που η πραγματική οικονομία βουλιάζει, ρευστότητα δεν υπάρχει, το ιδιωτικό χρέος αυξάνεται με τρομακτικούς ρυθμούς. Τα επιτόκια δανεισμού εκτινάχθηκαν, το διετές ομόλογο ήταν χθες στο 9,45%. Χειρότερα από τριτοκοσμική χώρα! Έτσι θα βγούμε στις αγορές, κύριε Τσίπρα; Τα χρέη του δημοσίου προς ιδιώτες - μέρος των οποίων έπρεπε να εξοφληθεί από τη δόση, η οποία ακόμα δεν έχει έρθει - αυξάνονται, αλλά προφανώς αυτά δεν σας ενδιαφέρουν πολύ. Να σας υπενθυμίσω, λοιπόν, κυρίες και κύριοι συνάδελφοι, μια σειρά από δεσμεύσεις για διαρθρωτικές αλλαγές, που ενώ δεν έχουν δημοσιονομικό κόστος, αντίθετα έχουν δημοσιονομικό όφελος, δεν τις υλοποιείτε. Δεν αποπληρώνετε ληξιπρόθεσμες οφειλές του Δημοσίου. Και είστε υπερήφανοι γιατί υπερβήκατε τον στόχο του πρωτογενούς πλεονάσματος, ως αποτέλεσμα μιας απαράδεκτης υπερφορολόγησης της παραγωγικής Ελλάδας. Κωλυσιεργήσατε στην παραχώρηση των δεκατεσσάρων περιφερειακών αεροδρομίων. Χάσατε έναν χρόνο από αυτή την υπόθεση. Ένας χρόνος χάθηκε, που θα μπορούσαν τα αεροδρόμια να έχουν ήδη αναβαθμιστεί και να φέρνουν έσοδα στο ελληνικό δημόσιο. Φυσικά, καθυστερείτε στην αποκρατικοποίηση της έκτασης στο Ελληνικό, που είναι η μεγαλύτερη επένδυση που μπορεί να γίνει σήμερα στην Ελλάδα. Θα δημιουργήσει δεκάδες χιλιάδες θέσεις εργασίας. Λες και δεν σας ενδιαφέρει καθόλου, κανείς δεν ασχολείται με αυτή την επένδυση! Τορπιλίσατε την αποκρατικοποίηση του ΔΕΣΦΑ. Θα απέφερε 188 εκατομμύρια στο δημόσιο ταμείο. Και βέβαια, μέχρι την τελευταία στιγμή δημιουργούσατε προσκόμματα στην ιδιωτικοποίηση της ΤΡΑΙΝΟΣΕ, για να την πουλήσετε τελικά για 45 εκατομμύρια, όταν εμείς είχαμε εξασφαλίσει τίμημα 300 εκατομμυρίων πριν από δυο χρόνια, ενώ ακούω κιόλας ότι ετοιμάζετε και νέα κρατική ΤΡΑΙΝΟΣΕ, για να μπορέσει προφανώς να ανταγωνιστεί τον ιδιώτη και να βολέψετε τίποτα δικούς σας κομματικούς εγκάθετους. Έχετε κάνει ό,τι περνά από το χέρι σας, κύριε Τσίπρα, για να εξασθενίσετε το τραπεζικό σύστημα. [[Θόρυβος από την πτέρυγα του ΣΥΡΙΖΑ]] Κάνετε λίγη ησυχία, παρακαλώ. Γιατί, κύριε Τσίπρα, καθυστερείτε τόσο πολύ στην τοποθέτηση διοικήσεων στις τράπεζες; Γιατί καθυστερείτε στην καθιέρωση ενός σύγχρονου συστήματος εξωδικαστικού συμβιβασμού και ενός πλαισίου διευθέτησης και επίλυσης του θέματος των κόκκινων δανείων, ώστε να μπορέσουν επιτέλους να ανασάνουν οι τράπεζες και να δώσετε πραγματική ρευστότητα στην αγορά; Υπάρχει κάποια δικαιολογία γιατί οι μεγάλες συστημικές τράπεζες παραμένουν ακέφαλες εδώ και επτά, οκτώ μήνες; Αντί να εξορθολογίζετε το κράτος, προχωράτε σε μια στείρα κομματικοποίηση. Γιατί δεν έχετε προχωρήσει ακόμα τα σχέδιά σας για αξιολόγηση δημοσίων υπαλλήλων, κύριε Τσίπρα; Θεωρείτε ότι η αξιολόγηση είναι μια πολυτέλεια σήμερα για το δημόσιο ή αντιβαίνει στα ιδεολογικά σας γονίδια; Γιατί δεν υλοποιείτε τις συστάσεις της Εργαλειοθήκης του ΟΟΣΑ, που θα ενίσχυαν σήμερα τον ανταγωνισμό; Γιατί απαξιώνετε με τις πολιτικές σας τους φορείς μαζικών συγκοινωνιών, δημιουργώντας νέα τεράστια ελλείμματα, τα οποία φυσικά θα φορτωθούν στις πλάτες των Ελλήνων φορολογουμένων; Και γιατί αρνείστε να νομοθετήσετε ένα σύγχρονο πλαίσιο για τον περιορισμό των προνομίων των συνδικαλιστών; Σας έδωσα δέκα παραδείγματα παρεμβάσεων που συμπεριλαμβάνονται στο πλαίσιο της δεύτερης αξιολόγησης, που δεν έχουν κανένα δημοσιονομικό κόστος και που ο μόνος λόγος που δεν τις προχωράτε είναι οι ιδεολογικές εμμονές και οι αγκυλώσεις σας. Αυτά, λοιπόν, θα έπρεπε ήδη να είχαν γίνει, όχι μόνο για να ξεκολλήσουμε από το τέλμα της κρίσης, όχι μόνο για να σταματήσει η υπερβολική, η αχρείαστη υπερφορολόγηση και όχι προφανώς, διότι μας τα επιβάλλουν κάποιοι κακοί ξένοι, αλλά διότι είναι σωστές αλλαγές που θα βελτιώσουν την ανταγωνιστικότητα της ελληνικής οικονομίας και θα κάνουν το κράτος μας πιο φιλικό και πιο αποτελεσματικό. Και γι' αυτό ισχυριζόμαστε ότι σήμερα η χώρα χρειάζεται μια νέα μεταρρυθμιστική κυβέρνηση, μια κυβέρνηση με ένα εθνικό σχέδιο που θα πηγαίνει πολύ πέρα από τις δεσμεύσεις του τρίτου προγράμματος, μια κυβέρνηση της Νέας Δημοκρατίας, αλλά μια κυβέρνηση και όλων των Ελληνίδων και των Ελλήνων που πιστεύουν στην αλήθεια, στην ελπίδα και στην προοπτική, μια κυβέρνηση που θα εφαρμόσει με συνέπεια όλες τις απαραίτητες αλλαγές στο κράτος, στην παιδεία, στην υγεία, στη Δημόσια Διοίκηση, στην ασφάλεια, στον πρωτογενή τομέα. Γι' αυτό πρέπει, κύριε Τσίπρα, να φύγετε μια ώρα αρχύτερα, για να προφθάσουμε να περισώσουμε ό,τι πλέον περισώζεται μέσα σε ένα διεθνές περιβάλλον, το οποίο δυστυχώς, αλλάζει ραγδαία και με διεθνείς συγκυρίες που - λυπάμαι που το λέω - δεν είναι καθόλου ευνοϊκές για τη χώρα μας. Η Ελλάδα, μετά από δυο χρόνια διακυβέρνησης Τσίπρα - Καμμένου είναι εξασθενημένη. Και η ιστορία μάς διδάσκει ότι, όποτε η χώρα μας είναι ασθενής, οι κίνδυνοι πολλαπλασιάζονται. Κυρίες και κύριοι Βουλευτές, κλείνω με την εξής παρατήρηση: Εμείς ως Νέα Δημοκρατία είμαστε έτοιμοι να αναλάβουμε τις δικές μας ευθύνες. Ξέρουμε πολύ καλά ότι η επόμενη μέρα δεν θα είναι μια εύκολη μέρα για τη χώρα, διότι η πατρίδα μας έκανε πολλά βήματα πίσω αυτά τα δυο χρόνια. Ευκαιρίες χάθηκαν, η αξιοπιστία μας καταρρακώθηκε και δυστυχώς, τα προβλήματα πολλαπλασιάστηκαν, αλλά το σημαντικότερο είναι το εξής: Η ελπίδα ότι τα πράγματα μπορούν να πάνε καλύτερα αντικαταστάθηκε από μια βαθιά αίσθηση απαισιοδοξίας και από έναν υπόκωφο φόβο. Και αυτόν τον φόβο πρέπει να πολεμήσουμε. Όμως, μέσα στη γενικότερη κατάθλιψη, υπάρχουν νέα ρεύματα στην ελληνική κοινωνία που διαμορφώνουν μια νέα, σιωπηλή προς το παρόν πλειοψηφία, μια πλειοψηφία η οποία ζητά από τους πολιτικούς την αλήθεια και όχι την ψεύτικη ελπίδα. Είναι μία πλειοψηφία, η οποία θέλει να πληρώνει λιγότερους φόρους και αντιλαμβάνεται ότι αυτό μπορεί να συμβεί μόνο μέσα από ένα πιο λιτό και αποτελεσματικό κράτος. Είναι μία πλειοψηφία, η οποία αναγνωρίζει ως κυρίαρχη αξία την αξιοκρατία, να κρίνεται κάποιος με βάση τις πραγματικές του δυνατότητες και όχι τις κομματικές του γνωριμίες. Είναι μία πλειοψηφία, που περιμένει από τα κόμματα συγκεκριμένο κοστολογημένο προγραμματικό λόγο και όχι ανεδαφικές εξαγγελίες. Είναι μία πλειοψηφία που θέλει να δει νέα πρόσωπα στα κοινά, νέες ευκαιρίες σε νέους ανθρώπους να προσφέρουν στη δημόσια σφαίρα. Αυτή τη σιωπηλή πλειοψηφία θέλουμε να εκφράσουμε. Δεν μας ενδιαφέρει τι ψήφισε μέχρι σήμερα και γι' αυτό επιζητούμε την πολιτική αλλαγή το συντομότερο δυνατό. Εμείς λέμε ξεκάθαρα στις Ελληνίδες και στους Έλληνες ότι είμαστε έτοιμοι γι' αυτήν την ευθύνη. Ο ελληνικός λαός επίσης είναι έτοιμος και αποφασισμένος και η ετυμηγορία του θα είναι καταλυτική για εσάς, κύριε Τσίπρα! Και σταματήστε να αγνοείτε τη βούληση του ελληνικού λαού! [[Χειροκροτήματα από την πτέρυγα της Νέας Δημοκρατίας]] Δεν συμφωνεί ο λαός με όλα όσα κάνετε. Δεν σας εμπιστεύεται πλέον. Στις δημοκρατίες αυτή η βούληση του λαού πρέπει να γίνεται σεβαστή. Και βέβαια, να πω και κάτι τελευταίο: Μην διανοηθείτε, κύριε Τσίπρα, να επαναλάβετε τους τυχοδιωκτισμούς του καλοκαιριού του 2015. Ξεχάστε τα σενάρια περί δημοψηφίσματος, που διακινούν κάποια στελέχη σας, διότι σε έναν τέτοιο τυχοδιωκτισμό ούτε η Αντιπολίτευση ούτε ο ελληνικός λαός πρόκειται να συμμετέχουν. Η μόνη υπηρεσία που μπορείτε να προσφέρετε είναι να φύγετε κάνοντας όσο το δυνατόν λιγότερη ζημιά στην πατρίδα. Σας ευχαριστώ πολύ.
Ευχαριστώ. Καλώ στο Βήμα τον Πρωθυπουργό και…
Κύριε Πρόεδρε, θα ήθελα τον λόγο.
Παρακαλώ πολύ!
Πρέπει να με ακούσετε! Δεν είναι σωστό αυτό.
Κύριε Τσακαλώτο, το τι είναι σωστό το ορίζω εγώ. Τον λόγο έχει ο Πρόεδρος του ΣΥΡΙΖΑ και Πρωθυπουργός…
Δεν υπάρχει Κανονισμός; Δεν προβλέπεται από τον Κανονισμό; Δεν μπορώ να πάρω τον λόγο επί προσωπικού; Έξι φορές αναφέρθηκε στο όνομά μου!
Όχι, κύριε Τσακαλώτο. Ύστερα.
Όχι.
Σας παρακαλώ το «όχι» όχι σε εμένα. Καθίστε παρακαλώ κάτω και θα πάρετε ύστερα τον λόγο.
Είστε απαράδεκτος!
Κύριε συνάδελφε, σας παρακαλώ, καθίστε κάτω. Παρακαλώ πολύ να είστε ήρεμοι και όταν απευθύνεστε προς το Προεδρείο, εκφράσεις περί απαράδεκτου και άλλα πράγματα είναι εντελώς εκτός τόπου και χρόνου.
Ανακαλέστε. Δεν το δεχόμαστε αυτό για τον Πρόεδρό μας!
Κύριε Γεωργιάδη, σας παρακαλώ! Τον λόγο έχει ο Πρωθυπουργός και Πρόεδρος του ΣΥΡΙΖΑ, ο κ. Αλέξης Τσίπρας.
Ευχαριστώ, κύριε Πρόεδρε. Κύριε Μητσοτάκη, σας άκουσα για άλλη μία φορά να τοποθετήστε στα θέματα της αξιολόγησης και της διαπραγμάτευσης και ειλικρινά απορώ με τη στάση σας. Μέχρι τώρα είχα την αίσθηση ότι είστε κήρυκας θαλασσοδανείων, σήμερα διαπιστώνω ότι είστε και κήρυκας ανευθυνότητας, κύριε Μητσοτάκη! [[Ζωηρά χειροκροτήματα από την πτέρυγα του ΣΥΡΙΖΑ]] Τόσο ξεδιάντροπα, προκειμένου να πετύχετε τον μικροπολιτικό σας στόχο, δεν διστάζετε σε μια κρίσιμη στιγμή για τη χώρα να κάνετε κακό στη χώρα, όχι στην Κυβέρνηση. Και έρχεστε εδώ και αναπαράγετε αμάσητη την προπαγάνδα όσων πιέζουν τη χώρα με παράλογες απαιτήσεις. Από τη μια μεριά, για άλλη μια φορά έρχεστε εδώ και μας λέτε ότι καθυστερούμε και χρησιμοποιείτε και αβάσιμες υποθέσεις, που αναπαράγουν μέσα ενημέρωσης. Δεν θα απαντήσω εγώ θα απαντήσει ο ίδιος ο Υπουργός Οικονομικών, έχει ζητήσει τον λόγο αργότερα. Μας λέτε όμως ότι καθυστερούμε να κλείσουμε την αξιολόγηση. Μα, δεν γνωρίζετε, κύριε Μητσοτάκη - πού ζείτε; - ότι η αξιολόγηση δεν κλείνει, επειδή το Διεθνές Νομισματικό Ταμείο ζητάει αναίτια προληπτικά μέτρα 2% του ΑΕΠ;
Τώρα τα ζητάει!
Άρα τι μας ζητάτε; Μας ζητάτε να τα δεχθούμε. Γιατί δεν μιλάτε ανοικτά; Γιατί δεν λέτε στον ελληνικό λαό την άποψή σας; Την ίδια στιγμή όμως που μας λέτε ότι καθυστερούμε, σπεύδετε να μας κατηγορήσετε ότι είμαστε διατεθειμένοι, προκειμένου να κρατηθούμε - λέει - στις καρέκλες της εξουσίας, να δώσουμε γη και ύδωρ στους δανειστές. Μονά ζυγά δικά σας. Κορώνα κερδίζω, γράμματα χάνεις. Μόνο που, κύριε Μητσοτάκη, εδώ μιλάμε για το μέλλον της χώρας και για τις αντοχές του ελληνικού λαού. Δεν μπορείτε να παίζετε. Είστε Αρχηγός της Αξιωματικής Αντιπολίτευσης. Πρέπει να πάρετε θέση ενώπιον του ελληνικού λαού και μπροστά στο ελληνικό Κοινοβούλιο. Αποφασίστε τι από όλα αυτά συμβαίνει, δεν μπορεί να γίνονται και τα δύο ταυτόχρονα. Είμαστε εμμονικοί αριστεροί που δεν καταλαβαίνουμε τη σοφία του Διεθνούς Νομισματικού Ταμείου ή είμαστε μειοδότες που τα έχουμε δώσει όλα; Διότι αυτή είναι μια θεμελιώδης αντίφαση στη συγκρότηση του επιχειρήματός σας. Έρχεστε εδώ και αναπαράγετε τα επιχειρήματα των ακραίων κύκλων, ότι δήθεν έχουμε μείνει πίσω και δεν έχουμε κάνει μεταρρυθμίσεις. Όμως αυτό που σας διαψεύδει και εσάς και όσους επιχειρούν να στριμώξουν την Ελλάδα, είναι η ίδια η πραγματικότητα. Διότι μέσα σε ενάμιση χρόνο καταφέραμε να κάνουμε αυτό που εσείς δεν καταφέρατε σε πέντε χρόνια. Στήσαμε την οικονομία ξανά στα πόδια της, έχουμε θετικούς ρυθμούς ανάπτυξης. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Έχουμε κλείσει το 2016 με τρεις συνεχόμενους μήνες θετικούς ρυθμούς ανάπτυξης, μειώσαμε την ανεργία τέσσερις μονάδες, εξορθολογήσαμε τα δημόσια χρηματοδοτικά εργαλεία, επανεκκινήσαμε τα μεγάλα έργα, αναβαθμίσαμε τη θέση της χώρας στη διεθνή γεωπολιτική σκηνή. Απέναντι λοιπόν στους παραλογισμούς που ζητάει το Διεθνές Νομισματικό Ταμείο και εσείς ως ουρά του ακολουθείτε, έχουμε ως σημαντικότερο σύμμαχο, δικό μας, τους ίδιους τους αριθμούς. Και αυτό είναι κάτι το οποίο δεν μπορεί κανείς να παρακάμψει. Δεν μπορεί κανείς να παρακάμψει το γεγονός ότι και έχουμε πιάσει ήδη θετικούς ρυθμούς ανάπτυξης και το 2016, ενώ ο στόχος πρωτογενούς πλεονάσματος ήταν 0,5%, τα αποτελέσματα δείχνουν ότι είναι πολύ πιθανό το πρωτογενές πλεόνασμα να αγγίξει το 2%, να υπερβεί δηλαδή από το 2016 που είχαμε 0,2% ανάπτυξη, το στόχο του 2017 που είναι 0,75%, με προβλέψεις ανάπτυξης 2,5% και 3%. Και είναι ακριβώς αυτή η πραγματικότητα που δεν σας επιτρέπει, κύριε Μητσοτάκη, να χρεώνετε καθυστερήσεις στην ελληνική Κυβέρνηση. Είναι ακριβώς αυτή η πραγματικότητα που οδηγεί στο κενό το επιχείρημά σας περί δήθεν αναξιοπιστίας της ελληνικής Κυβέρνησης. Εν πάση περιπτώσει, εγώ επαναλαμβάνω: Θα πάρετε επιτέλους καθαρή θέση; Σας ακούει ο ελληνικός λαός. Εσείς τι ακριβώς προτείνετε; Ποιες είναι οι θέσεις σας; Διαφωνείτε ή συμφωνείτε με τις απαιτήσεις ακραίων κύκλων και του Διεθνούς Νομισματικού Ταμείου για προληπτικά μέτρα; Είναι αναγκαία η αποκατάσταση των συλλογικών διαπραγματεύσεων ή είναι μια εμμονή και αριστερή ιδεοληψία; Δείξτε επιτέλους σε μια κρίσιμη ακόμη στιγμή ότι έχετε μια στοιχειώδη συναίσθηση του κοινωνικού, του εθνικού συμφέροντος. Η στάση μας, κύριε Μητσοτάκη, είναι καθαρή. Και εμείς ξέρετε ενόσω δίνουμε τη μάχη της διαπραγμάτευσης για το συμφέρον της ελληνικής κοινωνίας, δεν ψάχνουμε προθύμους να ψηφίσουν μέτρα. Γιατί εσείς δηλώνετε με τη στάση σας δεξιά και αριστερά ένα πράγμα, την προθυμία σας να δεχθείτε ό,τι ακριβώς ζητήσουν και ακόμη περισσότερα, να δεχθείτε ακραία λιτότητα όπως κάνατε και παλιά. Το μόνο που σας ενδιαφέρει είναι να μπορέσετε να ξαναγυρίσετε στις θέσεις εξουσίας, για να κάνετε αυτά που κάνατε όλα τα προηγούμενα χρόνια που λεηλατήσατε και χρεοκοπήσατε τη χώρα. Αυτό σας ενδιαφέρει μόνο! [[Χειροκροτήματα από την πτέρυγα του ΣΥΡΙΖΑ]] Αλλά την ίδια στιγμή που δεν χάνετε ευκαιρία να εκφράζετε τη συμπάθειά σας προς τους δανειστές μας, με δηλώσεις σαν αυτή του Αντιπροέδρου σας ότι και αυτά και άλλα τόσα θα τα δεχθείτε ή του αναπληρωτή εκπροσώπου σας ότι οι δανειστές μας νοιάζονται για το καλό του ελληνικού λαού - εσείς τα λέτε δεξιά και αριστερά - , σπεύδετε και να απαντήσετε σε κατασκευασμένα δημοσιεύματα ότι δεν θα δεχθείτε αυξημένη πλειοψηφία για νέα μέτρα. Μα, ποιος σας ζήτησε να ψηφίσετε νέα μέτρα; [[Χειροκροτήματα από την πτέρυγα του ΣΥΡΙΖΑ]] Αν εμείς, κύριε Μητσοτάκη, αναζητούμε ένα κοινό εθνικό μέτωπο, μια κοινή εθνική γραμμή, δεν είναι για να δεχθούμε και να ψηφίσουμε αχρείαστα νέα μέτρα, αλλά για να τα αρνηθούμε αυτά, προς όφελος του ελληνικού λαού και της ελληνικής κοινωνίας. [[Χειροκροτήματα από την πτέρυγα του ΣΥΡΙΖΑ]] Αλλά εσείς αρνείστε και πάλι να πάρετε μια καθαρή θέση. Πάλι στρίβειν δια του αρραβώνος! Ακόμα και την ώρα που συντηρητικές κυβερνήσεις στην Ευρώπη, όπως αυτές ομοϊδεατών σας, στην Κύπρο και την Ισπανία στηρίζουν καθαρά τις θέσεις της Ελλάδας στη Σύνοδο του Νότου της Ευρώπης το προηγούμενο Σάββατο στη Λισαβόνα και στο κοινό ανακοινωθέν, εσείς δεν βρίσκετε να πείτε ούτε μια λέξη για να στηρίξετε τη χώρα σας σε αυτή την κρίσιμη προσπάθεια υπέρ του ελληνικού λαού! Αυτοί είσαστε! [[Χειροκροτήματα από την πτέρυγα του ΣΥΡΙΖΑ]] Τόσο τυφλωμένοι από το πάθος σας να ξαναγυρίσετε στις καρέκλες της εξουσίας! Αλλά θα την πατήσετε ξανά, όπως συνέβη και με την πρώτη αξιολόγηση. Διότι η Ελλάδα σε πείσμα των μικροκομματικών επιδιώξεών σας, κύριε Μητσοτάκη, θα πετύχει. Η αξιολόγηση θα κλείσει και το κυριότερο, θα κλείσει χωρίς υποχωρήσεις σε θέματα αρχών. Διότι η Ευρώπη δεν αντέχει άλλη μια κρίση, διότι η εκπληκτική απόδοση της ελληνικής οικονομίας δεν δικαιολογεί αναζωπύρωση της κρίσης και διότι αυτή τη φορά δεν είμαστε μόνοι μας. Η συντριπτική πλειοψηφία της Ευρώπης αναγνωρίζει τις θυσίες του ελληνικού λαού, αναγνωρίζει τη θετική πορεία της ελληνικής οικονομίας και ζητά, όπως διατυπώθηκε και ρητά στο ανακοινωθέν των χωρών του Νότου, έγκαιρο κλείσιμο της αξιολόγησης στη βάση του κοινοτικού κεκτημένου και με σεβασμό στις συνταγματικές και δημοκρατικές αξίες της Ελλάδας και της Ευρώπης. Διότι αυτά που ζητάει το ΔΝΤ - κι εσείς φαίνεται να τα σιγοντάρετε - δεν είναι μόνο πέρα και έξω από κάθε οικονομική λογική, είναι πέρα και έξω από κάθε δημοκρατική και συνταγματική λογική και αξία. Από αυτό το απλό σας ζητάμε να παραιτηθείτε και το αρνείστε. Και κάτι τελευταίο, κύριε Μητσοτάκη, για να μπω και στο θέμα μας μετά. Σε σχέση με τις κορώνες σας, για άλλη μια φορά, περί Grexit και δραχμής, θα σας πρότεινα να μην χαλάτε τον χρόνο σας σερβίροντας και δοκιμάζοντας μόνοι σας ξαναζεσταμένο φαγητό. Εμείς, κύριε Μητσοτάκη, αποδείξαμε τότε που τα πράγματα ήταν όχι αστεία, όχι στους διαδρόμους στη Βουλή, αλλά στη βράση, εκεί όπου πραγματικά οι αποφάσεις ήταν βαριές και δύσκολες, και το αίσθημα ευθύνης που έχουμε απέναντι στον ελληνικό λαό και την ευρωπαϊκή μας επιλογή με μεγάλο κόστος, όταν κληθήκαμε να πάρουμε δύσκολες αποφάσεις. Αλλά προσέξτε μήπως εσείς από την πολλή σας αγάπη στον ομοϊδεάτη σας, τον Γερμανό Υπουργό Οικονομικών - διότι στη δική σας πολιτική οικογένεια ανήκει, όχι στη δική μας - ταυτιστείτε στο τέλος με τις απόψεις του και με τα σχέδιά του. Διότι το να ζητάτε με πάθος εκλογές, ενώ δεν έχει κλείσει η αξιολόγηση, ή απερισκεψία είναι ή χρήσιμη ηλιθιότητα, κύριε Μητσοτάκη, εκτός και αν δεν γνωρίζετε πού θα μπορούσε να οδηγήσει τον τόπο μια τέτοια εκδοχή. [[Χειροκροτήματα από την πτέρυγα του ΣΥΡΙΖΑ]] Και να έλεγε κανείς ότι έχετε καμμιά σοβαρή αντιπρόταση, ότι θέλετε να διαπραγματευτείτε καλύτερα εσείς προς όφελος της χώρας, να το καταλάβουμε. Εσείς θέλετε εκλογές για να παραδώσετε τον λαό και τη χώρα έρμαιο στα χέρια των πιο ακραίων εκ των δανειστών. Ε, λοιπόν, δεν θα σας κάνουμε τη χάρη! [[Χειροκροτήματα από την πτέρυγα του ΣΥΡΙΖΑ]] Δεν πρόκειται να εγκαταλείψουμε τον ελληνικό λαό στα χέρια των προθύμων. Θα διαπραγματευτούμε και θα πετύχουμε ό,τι καλύτερο για τον ελληνικό λαό. Θα κλείσουμε την αξιολόγηση και θα είμαστε η Κυβέρνηση εκείνη που θα κλείσει αυτόν τον φαύλο κύκλο των μνημονιακών κυβερνήσεων. Θα βγάλουμε τη χώρα από τα μνημόνια και από την επιτροπεία, στην οποία εσείς μας οδηγήσατε με τις πολιτικές σας, που λεηλατήσατε και χρεοκοπήσατε τη χώρα εδώ και σαράντα χρόνια τώρα. [[Χειροκροτήματα από την πτέρυγα του ΣΥΡΙΖΑ]] Ο ελληνικός λαός, είτε το θέλετε είτε όχι, κύριε Μητσοτάκη, θα μας κρίνει όλους και θα τα κρίνει όλα στην ώρα του, με τη χώρα όρθια και κυρίως, με την κοινωνία όρθια, το φθινόπωρο του 2019, όταν θα έχει τελειώσει οριστικά αυτή η περιπέτεια, όταν θα έχουμε υψηλούς ρυθμούς ανάπτυξης, όταν η ελληνική κοινωνία και η ελληνική οικονομία θα έχει περάσει σε μια διαφορετική φάση. Έρχομαι, όμως, τώρα στο θέμα μας. Όπως είδατε, εγώ σπατάλησα μόνο δώδεκα λεπτά και όχι μισή ώρα της ομιλίας μου για αυτά τα θέματα, διότι την υπόλοιπη μισή ώρα θα ασχοληθώ με άλλα πιο χαριτωμένα θέματα, κύριε Μητσοτάκη. Εδώ και τριάντα σχεδόν χρόνια διαρκώς συζητούμε για τη διαπλοκή, αλλά ουδέποτε κάποια κοινοβουλευτική πλειοψηφία δεν τόλμησε να αναλάβει την πρωτοβουλία να εξεταστεί και να αποκαλυφθεί το βάθος και το περιεχόμενο της διαπλοκής στη χώρα μας και να εξεταστεί με ονόματα, διευθύνσεις, τραπεζικούς λογαριασμός και νούμερα και αυτό, διότι είναι η πρώτη φορά που μια Κυβέρνηση με κόστος - το βλέπετε, το γνωρίζετε όλοι - αποφασίζει να μη συμβιβαστεί και να συγκρουστεί. Έτσι, για πρώτη φορά γίνεται στη Βουλή αναλυτική και λεπτομερής συζήτηση για τα δάνεια των μέσων ενημέρωσης, αλλά και των κομμάτων. Για πρώτη φορά διερευνάται ένα διαχρονικό σκάνδαλο με αυτή την πρόταση για σύσταση εξεταστικής επιτροπής και οι πολίτες πιστεύω ότι θα έχουν τη δυνατότητα να μάθουν την αλήθεια και να κρίνουν, να μάθουν με στοιχεία όλα όσα συνέβαιναν, όλα όσα υπέθεταν ότι συμβαίνουν, αλλά χωρίς κανείς να τους παρουσιάζει στοιχεία. Θα έχουν τη δυνατότητα να διαπιστώσουν ότι η πραγματικότητα ορισμένες φορές ξεπερνά και την πιο αρρωστημένη φαντασία. Θα μπορέσουν να καταλάβουν σε τελική ανάλυση πώς λειτούργησε αυτό το σύστημα που κυβερνούσε τη χώρα μέχρι την πολιτική αλλαγή του Γενάρη του 2015. Είναι το ίδιο σύστημα που οδήγησε τη χώρα στη χρεοκοπία και στα μνημόνια και το οποίο το 2010 μέχρι και την οριστική πολιτική του ήττα το 2015, λεηλάτησε ωμά την πραγματική οικονομία, τους δημόσιους πόρους, το κοινωνικό κράτος, κατέστρεψε το ένα τέταρτο του εθνικού μας πλούτου, ενώ ταυτόχρονα ορκιζόταν στην επιχειρηματικότητα και στην ανάπτυξη. Μιλούσε για την ανάγκη να υποστούν οι Έλληνες αιματηρές θυσίες την ώρα, όμως, που είχε τακτοποιήσει τον εαυτό του με εξαιρετικά βολικό τρόπο σε βάρος του δημοσίου συμφέροντος και την ώρα που η κοινωνία μάτωνε, οι βαλίτσες με τα θαλασσοδάνεια πηγαινοέρχονταν από τις τράπεζες στα κομματικά γραφεία και στα λογιστήρια των εκδοτικών συγκροτημάτων. Από τη μια, κουνούσατε το δάκτυλο στον κόσμο, λέγοντας «μαζί τα φάγαμε, μαζί σας, εσείς φταίτε, όση ευθύνη έχουμε εμείς που κυβερνάμε έχετε και εσείς» και από την άλλη, το χρήμα έπεφτε ζεστό στα κομματικά ταμεία εις υγείαν των κορόιδων. Για να καταλάβει, λοιπόν, ο κόσμος που μας παρακολουθεί πώς ακριβώς έχει αυτή η υπόθεση, ας μιλήσουμε με λόγια απλά και ξεκάθαρα. Όμως, ξέρετε, δεν είναι μονάχα οι πολίτες που θα μάθουν, αλλά και η δικαιοσύνη που θα έχει στα χέρια της στοιχεία αυτή τη φορά. Μη βιάζεστε. Σας έχω δει παντού, δεξιά - αριστερά, να λέτε «άνθρακες ο θησαυρός!». Το πόρισμα της εξεταστικής επιτροπής βρίσκεται στη δικαιοσύνη και αυτή είναι που θα κρίνει αν υπάρχουν ποινικές ευθύνες πολιτικών προσώπων. Αυτή είναι που θα κρίνει αν υπάρχει εμπλοκή προσώπων που εμπίπτουν στον νόμο περί ευθύνης Υπουργών. [[Θόρυβος - διαμαρτυρίες από την πτέρυγα της Νέας Δημοκρατίας]] Γιατί αναστατώνεστε; Ξέρετε κάτι; Ξέρετε από κάπου ότι δεν υπάρχει κάποια εμπλοκή; Γιατί αναστατώνεστε;
Τα πολιτικά πρόσωπα θα τα κρίνει η Βουλή.
Κύριε Γεωργιάδη, σας παρακαλώ πολύ.
Το Σύνταγμα δεν το έχει διαβάσει, κύριε Πρόεδρε και είναι και Πρωθυπουργός;
Η δικαιοσύνη, λοιπόν, είναι αυτή που θα αποφανθεί, είτε το θέλετε, είτε όχι, διότι, κυρίες και κύριοι της Νέας Δημοκρατίας και του ΠΑΣΟΚ, διαπιστώνουμε τόσες ημέρες μία σπουδή να αφήσετε τους πολίτες…
Διαβάστε το Σύνταγμα!
Σας παρακαλώ, κύριε Γεωργιάδη. Θα μιλήσει πιο ύστερα…
Κοροϊδεύει τον ελληνικό λαό!
Κατ' αρχάς, είναι αδιανόητο αυτό το οποίο κάνετε. Θα μιλήσει ο Κοινοβουλευτικός σας Εκπρόσωπος μετά από ορισμένες ομιλίες. Σας παρακαλώ!
Βλέπω την αγωνία σας, όπως είδα και την αγωνία σας να βγείτε και να πείτε ότι το πόρισμα δεν επιβεβαιώνει την ύπαρξη και λειτουργία του τριγώνου της διαπλοκής. Εάν δεν ήσασταν υπόλογοι οι ίδιοι γι' αυτές τις αποκαλύψεις, θα ήσασταν απλά αστείοι. Όμως, είστε υπόλογοι. [[Ζωηρά χειροκροτήματα από την πτέρυγα του ΣΥΡΙΖΑ]] Ξεκινώ, λοιπόν, από τα Μέσα Μαζικής Ενημέρωσης, για να μη χάνω χρόνο. Από το πόρισμα της εξεταστικής επιτροπής προκύπτει ότι χρωστούν συνολικά στις τράπεζες, τις οποίες ανακεφαλαιώνει με ζεστό χρήμα ο Έλληνας φορολογούμενος, ο ελληνικός λαός, 1,3 δισεκατομμύρια ευρώ. Το μεγαλύτερο μέρος απ' αυτά τα 1,3 δισεκατομμύρια ευρώ είναι δανεικά και αγύριστα, δηλαδή δεν υπάρχει καμμία δυνατότητα αποπληρωμής. Γιατί συνέβη αυτό; Το είπε ξεκάθαρα και ευκρινέστατα στην εξεταστική επιτροπή ο υιός του κ. Ψυχάρη, όχι αυτός που ήταν Βουλευτής σας μέχρι πρότινος, αλλά ο άλλος. Τι είπε, λοιπόν; Είπε ότι αυτά τα δάνεια δόθηκαν με αέρα, χωρίς εγγυήσεις και χωρίς καμμία εκτίμηση κινδύνου. Βεβαίως, αυτά τα χρήματα δεν χρησιμοποιήθηκαν για την ανάπτυξη των ομίλων. Αλλού πήγαν. Ξέρετε πολύ καλά πού πήγαν. Πήγαν σε βίλες στο Πόρτο Χέλι, σε πολυτελή θέρετρα στην Ελβετία, σε κότερα και σε φορολογικούς παραδείσους. Όλα αυτά και πολλά περισσότερα - θα μάθουμε φαντάζομαι απ' αυτά που θα αποκαλυφθούν στην πορεία - έγιναν με την ανοχή των κυβερνήσεών σας. Αυτή είναι η πραγματικότητα. Ακόμα χειρότερα, όσο περισσότερο και όσο βαθύτερα μπαίναμε στην κρίση, τόσο αυτού του είδους ο δανεισμός, αντί να γίνεται πιο δύσκολος, γινόταν ευκολότερος. Όσο οι ισολογισμοί των εταιρειών γέμιζαν με παθητικό, όσο τα χρέη συσσωρεύονταν και τα ίδια κεφάλαια εξανεμίζονταν, τόσο η κάνουλα της χρηματοδότησης άνοιγε. Κύριε Μητσοτάκη, αυτό δεν το λες και υγιή επιχειρηματικότητα! Θα ήθελα, λοιπόν, εδώ να κάνω τρεις παρατηρήσεις. Η πρώτη παρατήρηση είναι ότι ο χαριστικός δανεισμός συντελέστηκε και κορυφώθηκε μέσα στην εποχή της κρίσης, την εποχή δηλαδή που ακόμα και υγιείς επιχειρήσεις δεν μπορούσαν να δανειστούν ούτε ευρώ τσακιστό, όχι για να ξελασπώσουν, αλλά ούτε καν για να κάνουν ανοίγματα, να πληρώσουν προμηθευτές, να αναβαθμίσουν τον εξοπλισμό τους, να κυνηγήσουν δουλειές και, βεβαίως, να διασφαλίσουν αξιοπρεπείς θέσεις εργασίας. Η δεύτερη παρατήρηση είναι ότι οι τράπεζες πετούσαν λεφτά από το παράθυρο για να δανείζουν χρεοκοπημένα μέσα ενημέρωσης ώστε να υποστηρίζουν τις πολιτικές σας, την ίδια περίοδο που ο ελληνικός λαός κλήθηκε να τις ανακεφαλαιοποιήσει δύο φορές, πληρώνοντας συνολικά 30 δισεκατομμύρια ευρώ για τις τράπεζες, με δανεισμό που, βεβαίως, αύξησε το χρέος της χώρας. Έτσι αυξάνεται το χρέος της χώρας και όχι με δανεισμό που παίρνεις για να αποπληρώσεις τον προηγούμενο, αυτά που μας φεσώσατε εσείς τόσα χρόνια. Και έχετε το θράσος να έρχεστε εδώ και να λέτε ότι το τρίτο δάνειο που πήραμε για να ξεπληρώσουμε τα δικά σας σπασμένα, φέσωσε τη χώρα. Τα θαλασσοδάνεια φέσωσαν τη χώρα. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Θα πείτε, βέβαια: Φταίνε μόνο τα δάνεια στα ΜΜΕ και στα κόμματα για την κατάσταση των τραπεζών; Όχι βέβαια. Όμως, τα 1,7 δισεκατομμύρια ευρώ δανεικά και αγύριστα σε δέκα όλες και όλες επιχειρήσεις δεν το λες και λίγο! Εκτός αν έχετε αντίθετη άποψη, κύριε Μητσοτάκη και κύριοι του ΠΑΣΟΚ! Η κρίση τσάκισε τις επιχειρήσεις και τα νοικοκυριά. Φορτώθηκαν οι τράπεζες με κόκκινα δάνεια, αλλά την ίδια στιγμή οι επιχειρήσεις των μέσων ενημέρωσης και τα κόμματά σας έπαιρναν χρήματα. Ξέρετε, εδώ υπάρχει και ένα ηθικό ζήτημα: Πρώτον, το να δίνει η τράπεζα χρήματα, γνωρίζοντας ότι θα τα χάσει, είναι μια συναλλαγή, συνδιαλλαγή παράνομη, παράνομη και για αυτόν που τα δίνει παράνομη και για αυτόν που τα παίρνει. Δεύτερον, αυτή η παράνομη συνδιαλλαγή κάτι εξαγόραζε. Και θα δούμε τι ακριβώς εξαγόραζε μόλις βάλουμε στη συνολική εικόνα και τη δανειοδότηση των κομμάτων. Η τρίτη παρατήρηση είναι ότι η φούσκα έχει σκάσει και πολλοί εκδοτικοί όμιλοι βρίσκονται στο χείλος του γκρεμού. Και ξέρετε ποιο είναι το θλιβερό; Το θλιβερό είναι ότι υπάρχουν άνθρωποι που θα μείνουν στο δρόμο, που θα ψάξουν δουλειά για 100 ευρώ και για 150 ευρώ και θα πρέπει να βρουν οκτώ τέτοιες δουλειές για να μπορέσουν να ζήσουν αξιοπρεπώς. Επίσης, το θλιβερό είναι ότι υπάρχουν άνθρωποι που έχουν περάσει τα πενήντα και θα δυσκολευτούν πάρα πολύ να βρουν εργοδότη που θα τους προσλάβει. Όμως, την ίδια στιγμή τα μεγάλα αφεντικά και τα βαριά δημοσιογραφικά ονόματα έχουν εξασφαλίσει χρήματα για δέκα ζωές, αυτά ακριβώς τα χρήματα, τα εκατομμύρια, που δόθηκαν με αέρα, σαν μαρουλόφυλλα, αυτά τα εκατομμύρια που ξέχναγαν να τα δηλώσουν και στο «πόθεν έσχες» και που αν ερωτηθούν θεσμικά που τα έχουν βρει αυτά τα λεφτά, ανεβαίνουν στα κεραμίδια και καταγγέλλουν πολιτική δίωξη και φίμωση της ελευθεροτυπίας. Αυτή είναι η τραγική πραγματικότητα που χρόνια τώρα καλλιεργήσατε. Πάμε τώρα στα δάνειά σας, στα δάνεια των κομμάτων σας, του ΠΑΣΟΚ και της Νέας Δημοκρατίας. Ξέρετε, διάβαζα τις προάλλες ότι στην Ταϊλάνδη - είναι τριτοκοσμική λέτε; - ξέσπασε ένα μεγάλο σκάνδαλο: αποκαλύφθηκε ότι η «ROLLS - ROYCE» εξαγόραζε κρατικά στελέχη. Οι μη κυβερνητικές οργανώσεις της χώρας απαίτησαν να διαλευκανθεί η υπόθεση, γιατί αλλιώς η χώρα δεν θα είχε μούτρα να αντικρίσει τον κόσμο. Ξέρετε για τι ποσό έγινε όλος αυτός ο θόρυβος; Για 600 εκατομμύρια δολάρια περίπου. Ε, λοιπόν, η Νέα Δημοκρατία και το ΠΑΣΟΚ μόνο από τις τράπεζες έχουν «φάει» 420 εκατομμύρια ευρώ: 220 εκατομμύρια ευρώ η Νέα Δημοκρατία του κ. Μητσοτάκη και άλλα 200 εκατομμύρια το ΠΑΣΟΚ της κ. Γεννηματά, παρόμοιας τάξης ποσό. Και κάνετε ότι δεν τρέχει τίποτα για όλα αυτά; Θα ήθελα να σας ρωτήσω: Σκέφτεστε ποτέ, σας έχει περάσει από το μυαλό, ότι αυτά τα χρήματα ήταν χρήματα του ελληνικού λαού και πρέπει να επιστραφούν; Ακόμα και αν εκχωρούνταν στο σύνολό της η κρατική επιχορήγηση, αυτά τα χρήματα θα γύρναγαν πίσω το 2100 και βάλε! Και δεν τρέχει τίποτα! Δεν σας κάνει τίποτα αυτό; Θέλω να σημειώσω ότι το ποσό αυτό είναι μονάχα αυτά που «φάγανε» απευθείας από τις τράπεζες και σε συνεννόηση μαζί τους. Γιατί, κυρίες και κύριοι συνάδελφοι, όλοι γνωρίζουμε σε αυτή τη χώρα ότι στην υπόθεση «SIEMENS» υπήρχε ένα συγκεκριμένο ποσοστό από τα μαύρα ταμεία που πέρα από τις βοήθειες σε πρόσωπα πήγαινε και στα κομματικά ταμεία. Και, βεβαίως, τώρα ανοίγει και μια άλλη υπόθεση, η «NOVARTIS», που θα δούμε και αυτή τι θα μας φέρει, όπως και τα θηριώδη εξοπλιστικά προγράμματα. Το τι μίζες έχουν μπει στα μαύρα ταμεία των κομμάτων που κυβερνούσαν σαράντα χρόνια τώρα τη χώρα - χρήματα του ελληνικού δημοσίου και των ασφαλιστικών ταμείων - , είναι κάτι που μένει να το ψάξουμε όλοι για να το βρούμε. Και μας κουνάτε το δάχτυλο και λέτε «Η ΑΥΓΗ!». Έχετε το θράσος να έρχεστε εδώ και να μιλάτε για την «ΑΥΓΗ»! Δεν παίζεστε! Αδιανόητοι είστε πια! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και εσείς, κυρία Γεννηματά - προφανώς δεν θέλω να καταλογίσω προσωπικά τις ευθύνες, αλλά ηγείστε ενός κόμματος - δεν μας είπατε ποτέ τι ακριβώς έγινε με τα δάνεια του ΠΑΣΟΚ - που με τα σημερινά δεδομένα θα εξοφληθούν σε τριακόσια χρόνια - , τι ακριβώς έγινε με αυτήν την υπόθεση των 15 εκατομμυρίων ευρώ που βρήκαν ορκωτοί λογιστές στα ταμεία του κόμματός σας. Ακόμη και ο οικονομικός υπεύθυνος του ΠΑΣΟΚ, όταν ζορίστηκε λίγο στην εξεταστική, δήλωσε άγνοια για την προέλευσή τους.
Ψέματα!
Ψέματα!
Ψέματα! Να μας πείτε μετά. Εγώ περιμένω επιτέλους να ακούσω! Ξέρετε, δεν είναι 10 ευρώ, αλλά 15 εκατομμύρια. Καταλαβαίνετε τι λέτε τώρα; Πρέπει να πείτε στον ελληνικό λαό πόθεν προέκυψαν αυτά! Με αυτά και με αυτά, κυρίες και κύριοι συνάδελφοι - και γι' αυτό σας έδωσα το παράδειγμα της Ταϊλάνδης - η Ταϊλάνδη είναι νηπιαγωγείο μπροστά στο πάρτι που στήσατε τόσα χρόνια Νέα Δημοκρατία και ΠΑΣΟΚ στη χώρα μας. Εδώ θέλω να κάνω ορισμένες παρατηρήσεις. Πρώτον, τα χρήματα αυτά δόθηκαν με εγγύηση τις μελλοντικές κρατικές χρηματοδοτήσεις. Κανείς τραπεζίτης δεν ρώτησε πώς θα διασφαλιστεί αν αύριο τα κόμματά σας έπεφταν από το 35%, 40%, 45% στο 10%, στο 15% ή στο 5%, όπως και πέσατε. Κανείς! Όμως, ας πούμε ότι αυτό απαιτεί πολιτική διορατικότητα την οποία ο τραπεζίτης δεν είχε. Δεν ρώτησε όμως, όταν άρχιζε η κρίση και όταν άρχισαν να μειώνονται και οι δαπάνες, οι κρατικές επιχορηγήσεις, το εξής: Τι θα γίνει, βρε παιδιά, αν η χρηματοδότηση μειωθεί; Τι θα γίνει αν τα κόμματα αυτά διασπαστούν ή πέσουν τα ποσοστά τους; Κανείς δεν ρώτησε! Άνοιγαν τα συρτάρια και σας έδιναν και τότε, τις μέρες και τα χρόνια της κρίσης, απλόχερα ό,τι ζητούσατε. Και εσείς, φυσικά, την ώρα που με το ένα χέρι υπογράφατε τα μνημόνια, με το άλλο χέρι τα παίρνατε αυτά τα χρήματα. Δεύτερη παρατήρηση. Θα πει κανείς ότι τώρα όλο αυτό που περιγράφω, γινόταν στο πλαίσιο μια συνήθειας των προηγούμενων χρόνων και ότι εντάξει, δεν ήξεραν και οι τραπεζίτες τι θα έρθει. Όμως, την ίδια εγγύηση της κρατικής χρηματοδότησης δεν τη δίνατε σε μια τράπεζα για να παίρνετε χρήματα, αλλά τη δώσατε σε περισσότερες από μια τράπεζες. Και οι τράπεζες που εν γένει πιάνουν πουλιά στον αέρα και έχουν άποψη για την πορεία της οικονομίας, για το τι πρέπει να γίνει, πώς πρέπει να περικοπούν δαπάνες, έξοδα, μισθοί, συντάξεις, εδώ συμπεριφέρθηκαν ως οσίες παρθένες. Δεν ρώτησαν η μια την άλλη τι εγγυήσεις πήρατε. Και έτσι, με μια μελλοντική χρηματοδότηση, η οποία προέβλεπε ότι η Νέα Δημοκρατία θα έχει εσαεί 40% και το ΠΑΣΟΚ 35%, πήρατε δάνεια τριπλά και τετραπλά. Και ξέρετε, αυτό δεν είναι ζήτημα ηθικής τάξης μονάχα. Δεν είμαι νομικός, αλλά έχω την αίσθηση ότι αυτό είναι καραμπινάτη απάτη. Θα αποφανθεί η δικαιοσύνη γι' αυτά. Βλέπετε, ο «ΤΕΙΡΕΣΙΑΣ» είναι για τους φτωχοδιάβολους και για όσους δεν έχουν τις κατάλληλες γνωριμίες. Είναι για τους βιοπαλαιστές που προσπαθούν να κρατήσουν το μαγαζί τους ανοιχτό και δεν παίρνουν δάνειο και βάζουν λουκέτο, για τους μικρομεσαίους επιχειρηματίες. Στην περίπτωσή σας, όμως, για τους τραπεζίτες ο λόγος σας συμβόλαιο! Πώς το λέει ο λαός; «Είχατε κούτελο», κύριε Μητσοτάκη! Γι' αυτό! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Νομίζω ότι η τρίτη παρατήρηση που θα κάνω είναι η πιο ενδιαφέρουσα, διότι αυτό είναι ένα αίσχος για το οποίο θα πρέπει κάποια στιγμή να απολογηθείτε και θα απολογείστε για δεκαετίες. Κάποια στιγμή ο οικονομικός εισαγγελέας αντελήφθη το μέγεθος της απάτης και καταλόγισε - μιλάω για το περίφημο «πόρισμα Καλούδη» - ποινικές ευθύνες στους τραπεζίτες και τους οικονομικούς υπευθύνους των κομμάτων. Τι κάνατε, λοιπόν, τότε; Το 2013 περάσατε μια τροπολογία όνειδος, που έδινε ασυλία στους τραπεζίτες για τα εκατομμύρια που σας είχαν σπρώξει. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και να πω έτσι για την άχρηστη πληροφορία της ημέρας, ότι η τροπολογία αυτή ήταν εκπρόθεσμη. Και να πω, επίσης, ότι την σήκωσαν στις πλάτες τους τρεις κακόμοιροι Βουλευτές της Νέας Δημοκρατίας, ο κ. Χρηστογιάννης, ο κ. Τσουμάνης και ο κ. Σταμενίτης. Αλήθεια, δεν ξέρω σήμερα πού βρίσκονται οι άνθρωποι. Πάντως, αν τους βάλουμε στο google, δεν θα τους βρούμε. Να πω, επίσης, ότι την τροπολογία εκείνη δεν την κάνατε για την ψυχή της μάνας σας, δεν την κάνατε για να μην τιμωρηθούν οι φτωχοί τραπεζίτες, που μέσα στην καλοσύνη και την αφέλειά τους σας είχαν βοηθήσει. Την τροπολογία εκείνη την περάσατε γιατί εάν δεν βρίσκατε τρόπο να εξουδετερώσετε το «πόρισμα Καλούδη», κινδυνεύατε και εσείς για ηθική αυτουργία. Τέταρτη παρατήρηση: Δεν πρέπει, επιτέλους, να πείτε - εντάξει, τα πήρατε τα χρήματα, 220 εκατομμύρια ο ένας, 200 εκατομμύρια ο άλλος - τι τα κάνατε; Πού τα ξοδέψατε όλα αυτά τα χρήματα; Πού πήγαν όλα αυτά τα χρήματα; Και εάν προσθέσουμε τώρα σε αυτά τα θαλασσοδάνειά σας και τα υπέρογκα ποσά της κρατικής χρηματοδότησης την περίοδο των παχέων αγελάδων, υπάρχει ένα ερώτημα που θέλει να ξέρει ο ελληνικός λαός. Και τέλος - πέμπτον - θέλω να μας απαντήσετε ποιος δανειολήπτης θα ετύγχανε της ίδιας μεταχείρισης από τις τράπεζες, να μην πληρώνει για χρόνια ούτε ένα ευρώ και οι τράπεζες να έχουν ξεχάσει την ύπαρξή του. Μονάχα κάποιοι - πώς το λένε οι θεσμοί; - strategic defaulters, στρατηγικοί κακοπληρωτές, όπως εσείς, κύριοι της Νέας Δημοκρατίας και του ΠΑΣΟΚ. Και ξέρετε αυτό στην αγορά ονομάζεται «κανόνι», ένα κανόνι 420 εκατομμυρίων από τις δήθεν υπεύθυνες πολιτικές δυνάμεις του τόπου, που τώρα θέλουν και εκλογές για να σώσουν την χώρα. Θα μας σώσετε εσείς, που μας λεηλατήσατε, μας ρημάξατε, χρεοκοπήσατε τη χώρα και δεν μας λέτε τι κάνατε τα λεφτά! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Όμως, ξέρετε, δεν είναι απλώς κανόνι, γιατί τις προϋποθέσεις για το κανόνι αυτό τις δημιουργήσατε με δικές σας ενέργειες, έχοντας καλύψει πλήρως τα νώτα σας. Δεν είναι, λοιπόν, κανόνι. Είναι συνειδητή και κακόβουλη κακοπιστία. Και θέλω να πω και κάτι ακόμα. Το πρόβλημα είναι ότι μαζί σας και εξαιτίας της δικής σας πρακτικής δυσφημείτε στο σύνολό του το πολιτικό σύστημα και κερδίζουν έδαφος δυνάμεις που το παίζουν δήθεν αντισυστημικές και λένε «όλοι ίδιοι είναι» και λένε «όχι στα κόμματα, να καεί η Βουλή». Εξαιτίας σας συμβαίνει αυτό! Εξαιτίας αυτών των πολιτικών επιλογών δυσφημούνται οι θεσμοί, δυσφημείται η δημοκρατία. Και πάμε, λοιπόν, τώρα - γιατί βλέπω ότι έχουν ανάψει τα αίματα - να σας εξηγήσω και λίγο για το περίφημο «τρίγωνο της διαπλοκής», γιατί λέτε ότι δεν υπάρχει. Τη σχέση ανάμεσα στις τράπεζες, τα ΜΜΕ και τα κόμματά σας να σας την εξηγήσω λίγο, να εξηγήσουμε πώς ωφελούσε ο ένας τον άλλο. Ξέρετε, τώρα η ομερτά έχει σταματήσει και αρχίζουν κάποιοι και μιλάνε. Και τα συνεταιράκια άρχισαν να δίνουν ο ένας τον άλλον και μάλιστα, ορισμένες φορές, με ανατριχιαστικές λεπτομέρειες. Από αυτό το τρίγωνο, λοιπόν, οι πρώτοι ωφελημένοι ήσασταν εσείς. Δεν υπάρχει αμφιβολία! Με τον δανεισμό που σε εποχές εκλογών εκτοξευόταν όλως τυχαίως, παραβιάζατε μια συνταγματική αρχή: ότι τα κόμματά σας είναι ισότιμα με τα άλλα κόμματα στις εκλογικές αναμετρήσεις. Είχατε άφθονο χρήμα για να διαφημίζεστε προεκλογικά, είχατε άφθονο χρήμα για να μετακινείτε ψηφοφόρους, είχατε άφθονο χρήμα για να πληρώνετε δημοσκοπήσεις και να καθορίζετε το κλίμα. Τις τελευταίες σαράντα οκτώ ώρες υπήρξε μια ραγδαία μετακίνηση και γι' αυτό διαψεύστηκαν αυτές οι δημοσκοπήσεις. Όλως τυχαίως πάντα σαράντα οκτώ ώρες πριν τις εκλογές υπήρχε μετακίνηση των ψηφοφόρων. Είχατε άφθονο χρήμα για να κάνετε εντυπωσιακές προεκλογικές εκστρατείες, είχατε τα ΜΜΕ, που βεβαίως εισέπρατταν τα χρήματα αυτής της διαφήμισης και είχατε εξασφαλίσει από αυτά ένα καθεστώς ιδιότυπης ασυλίας. Κατείχαν τις δημόσιες τηλεοπτικές συχνότητες παρανόμως, χωρίς να έχουν πληρώσει ποτέ φράγκο και κάθε φορά, με μια πονηρή τροπολογία, τα απαλλάσσατε και από άλλες υποχρεώσεις όπως τον φόρο επί των διαφημιστικών εσόδων. Επιπλέον δε, επειδή πολλοί ιδιοκτήτες ΜΜΕ ήταν μπλεγμένοι και σε άλλες επιχειρήσεις, ωφελούνταν και από εκεί με άλλες τροπολογίες. Έπαιρναν προνομιακές συμβάσεις, που ήταν σκανδαλώδεις, έμπαιναν με φόρα στα δημόσια έργα, όπου τότε η μίζα πήγαινε σύννεφο. Και έρχεστε τώρα εδώ και ήσαστε τόσο αστείοι και μας παρουσιάζετε ότι ανέβηκε η διαφθορά στη χώρα όταν ο ΣΥΡΙΖΑ ανέβηκε στην εξουσία. Γιατί; Διότι παρουσιάζετε την ετήσια έκθεση μιας ΜΚΟ με το όνομα «Διεθνής Διαφάνεια», η οποία, όμως, αφορά την υποκειμενική τεκμηρίωση μέτρησης της αντίληψης της διαφθοράς, όχι το πραγματικό μέγεθος της διαφθοράς. Και ξέρετε τι γίνεται; Έχουν ανοίξει τώρα με εμάς όλες οι υποθέσεις της διαφθοράς και η αίσθηση της κοινής γνώμης είναι ότι, ναι, η Ελλάδα είναι μια διεφθαρμένη χώρα. Εσείς συγκαλύπτατε και εμείς αποκαλύπτουμε. Αυτή είναι η διαφορά. Και μας παρουσιάζετε πίνακες εδώ. Μας παρουσιάζετε πίνακες. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ξέρετε, το Σύνταγμα προβλέπει ότι η πολιτεία υποχρεούται να διασφαλίζει την αντικειμενική ενημέρωση. Όμως, δεν θα σταθώ εκεί. Το τι λέει ένα μέσο είναι δική του υπόθεση. Αν είναι αντικειμενικό ή όχι πρέπει να το κρίνει, σε τελική ανάλυση, ο ίδιος ο τηλεθεατής, ο ακροατής, ο κόσμος, οι πολίτες. Θα σας πω, όμως, το εξής: Η πραγματική δύναμη των μέσων δεν είναι σε αυτά που λένε, αλλά σε αυτά που κρύβουν. Και σας έκαναν όλα τα προηγούμενα χρόνια σκανδαλωδώς πλάτες όσο ήσασταν κυβερνήσεις. Και τώρα σας κάνουν. Εξαφάνιζαν συστηματικά από την ατζέντα τους ειδήσεις και γεγονότα που ήταν δυσάρεστα για σας, πράγματα που σε καμμία περίπτωση δεν σας συνέφερε να ακουστούν και τώρα το κάνουν με τον ακριβώς αντίθετο τρόπο. Αν είχατε εσείς υποστεί το 1/10 της εκστρατείας αποδόμησης που υφίσταται αυτή η Κυβέρνηση επειδή επέλεξε να συγκρουστεί με αυτό το τρίγωνο της διαπλοκής, δεν θα είχατε αντέξει όχι σαράντα χρόνια, ούτε σαράντα μέρες στην εξουσία. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Τέλος, οι τράπεζες εξασφάλισαν ένα καθεστώς που δεν τις ενοχλούσε σε τίποτα. Μπορούσαν να παραβιάζουν κανόνες ατιμώρητα. Οποιαδήποτε διάταξη τις ευνοούσε, σας την έφερναν έτοιμη και απλά την προωθούσατε διεκπεραιωτικά στη Βουλή, την ώρα που οι εισπρακτικές εταιρείες εξουθένωναν τους πολίτες με καθημερινό bullying για λογαριασμό των τραπεζών, εσείς το γλεντάγατε κανονικά. Τα εκατομμύρια έδιναν και έπαιρναν, οι χαριστικές τροπολογίες επίσης. Δεν τις ακουμπήσατε τις τράπεζες και δεν τις ακούμπησαν ποτέ ούτε τα μέσα ενημέρωσης. Και επειδή θα με πείτε κακοπροαίρετο, ακούστε τι έγραψε προχθές μια δημοσιογράφος του «ΔΟΛ», μια από αυτούς τους ανθρώπους που αγωνιούν σήμερα για τις δουλειές τους, όχι οι άλλοι που είναι οι μεγαλο - δημοσιογράφοι, που άμα δείτε τα «πόθεν έσχες» τους θα πάθετε πλάκα. Και, βέβαια, δεν ξέρουμε ακριβώς. Αυτά είναι τα δηλωμένα. Μιλάμε για τους δημοσιογράφους που θα χάσουν τη δουλειά τους. Λέει, λοιπόν: «Το ΒΗΜΑ είχε ξεχάσει να κρίνει τις τράπεζες και να τις ελέγχει δημοσιογραφικά. Δεν έβαζε στο πρωτοσέλιδο τις παράνομες και καταχρηστικές πρακτικές τους. Σε μια περίοδο όπου σε κάθε σπίτι δινόταν μια μάχη με τις τράπεζες, το «ΒΗΜΑ» έγραφε λιβανωτούς για κερδοφορίες που ήταν εντελώς έξω από την παγκόσμια κλίμακα τραπεζικής ανάπτυξης». Και λέει και άλλα, αλλά δεν θα σας κουράσω. Αυτό, λοιπόν, κυρίες και κύριοι συνάδελφοι, είναι το τρίγωνο της διαπλοκής που εσείς λέτε ότι δεν υπάρχει, αλλά κυβέρνησε τον τόπο για σαράντα χρόνια. Και επιτρέψτε μου να κλείσω εστιάζοντας σε δύο θέματα. Πρώτον, ο «ΔΟΛ». Σας είπα και προηγουμένως ότι ο κ. Ψυχάρης βαρύνεται με κατηγορίες για δεκάδες εκατομμύρια μαύρου χρήματος και οι εργαζόμενοι, δυστυχώς, οδηγούνται στην ανεργία. Ας βγάλει ο κόσμος τα συμπεράσματά του από την πορεία ενός ιστορικού συγκροτήματος που έγινε κουβάρι με τις τράπεζες και με το πολιτικό κατεστημένο. Διότι αυτό ακριβώς είναι το πρόβλημα. Με την κατάρρευση του παλιού πολιτικού κατεστημένου, κατέρρευσε και το τρίγωνο και τα συγκοινωνούντα δοχεία. Για αυτό και η κρίση στον Τύπο είναι τα απόνερα της κρίσης του πολιτικού συστήματος. Θα ήταν πραγματικά ευχής έργον να υπάρξει κάποιος καινούργιος ιδιοκτήτης, να υπάρξει ρύθμιση των χρεών. Το λέω όπως θα το έλεγα και για κάθε επιχείρηση που πάει για κλείσιμο. Μου έχετε δημιουργήσει, όμως, την εντύπωση τις δεκαπέντε αυτές μέρες από την προηγούμενη συζήτηση στη Βουλή, ότι δεν επιθυμείτε μια τέτοια εξέλιξη. Είναι προφανές. Σας ζήτησα να δούμε αν μπορούμε να βρούμε μια λύση για τους εργαζόμενους και είπατε «όχι». Δημιουργείτε την εντύπωση, λοιπόν, ότι προτιμάτε να κλείσει το συγκρότημα, παρά να ρισκάρετε την πιθανότητα μιας νέας ιδιοκτησίας που δεν θα συνεχίσει να σας υποστηρίζει σκανδαλωδώς, που δεν θα κινδυνολογεί κάθε μέρα, δεν θα μας τεμαχίζει, δεν θα παρακαλάει τους δανειστές τους σκληρούς να μας αντιμετωπίσουν με σκληρότητα. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Εντάξει, το καταλαβαίνουμε, αλλά ο κόσμος και οι εργαζόμενοι πρέπει να βγάλουν τα συμπεράσματά τους για τη στάση σας. Εμείς, ξέρετε, προνομιακά δεν θα ενεργήσουμε για κανέναν. Κάθε επιχείρηση που αντιμετωπίζει πρόβλημα βιωσιμότητας για εμάς είναι το ίδιο. Πάρτε για παράδειγμα την υπόθεση «ΜΑΡΙΝΟΠΟΥΛΟΣ». Δεν ήταν δικός μας πολιτικός φίλος. Μάλλον δικός σας ήταν, του κ. Σαμαρά, του κ. Αναστασιάδη που είχε τα κουπόνια του στην εφημερίδα. Όμως, φροντίσαμε να βρούμε λύση όχι για αυτόν, αλλά για τους χιλιάδες εργαζόμενους, για τις θέσεις εργασίας. Και το ίδιο προσπαθούμε να κάνουμε για όλους. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Πριν από δύο βδομάδες σας κάλεσα να βρούμε τον τρόπο να μην βρεθούν ιστορικά μέσα στο χείλος του γκρεμού. Και ξέρετε, αυτά τα μέσα σε καμμιά περίπτωση δεν μπορούν να χαρακτηριστούν φιλικά προς την Κυβέρνηση. Ενώ μέχρι τότε, λοιπόν, χύνατε κροκοδείλια δάκρυα για τους εργαζόμενους, ξαφνικά τα δάκρυα αυτά στέρεψαν. Θέλω, λοιπόν, εκ νέου να σας καλέσω προσωπικά, κύριε Μητσοτάκη, και όλους τους πολιτικούς Αρχηγούς, αν έχετε κάποια λύση, να την προτείνετε. Από αυτό θα φανεί αν πραγματικά θέλετε διάσωση των θέσεων εργασίας και της πολυφωνίας ή μονάχα διασφάλιση ότι θα εκτελούν τυφλά επικοινωνιακές σας στρατηγικές. Αν σας ενδιαφέρει, λοιπόν, εμείς είμαστε εδώ. Ιδού η Ρόδος, ιδού και το πήδημα. Δεύτερον, ο αγαπημένος σας «Κήρυκας Χανίων», κύριε Μητσοτάκη. Ο «ΚΗΡΥΚΑΣ» Χανίων, λοιπόν, εξασφάλισε, κυρίες και κύριοι συνάδελφοι, ένα δάνειο 300.000 ευρώ έναν μήνα πριν αναστείλει την έκδοσή του. Όταν πιεστήκατε επ' αυτού, βγήκατε και είπατε ότι είναι μια ιστορική εφημερίδα και ότι είστε δισέγγονος του Βενιζέλου. Δισέγγονος του Βενιζέλου μπορεί να είστε, αλλά δεν είστε και κληρονόμος της παρακαταθήκης του. Είστε απλά κληρονόμος της διαπλοκής, κύριε Μητσοτάκη, και με τη βούλα της εξεταστικής επιτροπής. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Διότι και εσείς παίρνετε δάνεια για τον ίδιο λόγο που έπαιρνε και ο κ. Ψυχάρης. Με «αέρα», επειδή είσαστε κάποιος ή ήσασταν κάποιος και συνεχίζετε να είστε, έχετε όνομα. Διότι το ακίνητο που υποτίθεται ότι είχατε βάλει εγγύηση, είχε μπει εγγύηση νωρίτερα και για άλλο δάνειο του «ΚΗΡΥΚΑ».
Δεν είχε φτιαχτεί καν το ακίνητο.
Επομένως, «αέρας». Από το δάνειο αυτό έντεκα ολόκληρα χρόνια δεν πληρώσατε ούτε μισό ευρώ. Και δεν σας ενόχλησε κανείς ποτέ! Δεν σας έπαιρναν εσάς οι εισπρακτικές εταιρείες από το πρωί μέχρι το βράδυ, όπως κάνουν σε κάθε άλλο πολίτη που χρωστάει! Κατανοητό, γιατί ήσασταν επώνυμος. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Έντεκα χρόνια αργότερα, όμως, και υπό την πίεση ακριβώς αυτής της εξεταστικής επιτροπής, που δεν έβγαλε τίποτα κατά τα άλλα, η τράπεζα τελικά βρήκε το τηλέφωνό σας, κύριε Μητσοτάκη, και τότε πήγατε άρον - άρον σε ρύθμιση. Ακόμα, όμως, και τότε δεν αποφύγατε τον πειρασμό ενός νέου σκανδάλου, διότι έτσι μονάχα μπορεί να χαρακτηριστεί η ρύθμιση «μπαλόνι» που κάνατε. Εσείς, λοιπόν, μπορείτε να πληρώνετε τρία χιλιάρικα τον μήνα έως τον Νοέμβριο του 2018 και στη λήξη αυτής της περιόδου θα μπορείτε είτε να καταβάλλετε το υπόλοιπο ποσό, τα εξακόσια σαράντα εννιά χιλιάρικα, είτε να κάνετε νέα διαπραγμάτευση και νέα ρύθμιση. Σας καλώ λοιπόν, να πάμε να βρούμε μαζί έναν άνθρωπο, έναν συμπολίτη μας, που έχει στεγαστικό δάνειο και πήγε σε ρύθμιση, επειδή έπεσαν τα εισοδήματά του επειδή κόψατε τους μισθούς και δεν μπορεί να πληρώσει τη ρύθμιση, τη μηνιαία δόση. Ρωτήστε πόσο του αύξησε το συνολικό ποσό που είχε να πληρώσει και αν το χαρτί που τελικά αυτός υπέγραψε, του δίνει το δικαίωμα να πάει σε νέα ρύθμιση, όπως εσείς. Αυτά τα λέω, κυρίες και κύριοι συνάδελφοι, για να μην κοροϊδευόμαστε εδώ, ποιος είναι διαπλοκή και ποιος δεν είναι. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Για να μείνω, όμως, στο πολιτικό μέρος, θέλω να επαναλάβω το εξής: Ακόμα και σε αυτήν τη ρύθμιση, πήγατε όταν έγινε η εξεταστική και ξέσπασε θόρυβος. Και ξέρετε τι μου θυμίζει αυτό, κύριε Μητσοτάκη; Μια άλλη υπόθεση για την οποία έχετε κατηγορηθεί, για το δώρο από την εταιρεία «SIEMENS» ενός τηλεφωνικού κέντρου, αξίας 130 χιλιάδων ευρώ. Δεν είναι έτσι; Δεν είναι έτσι. [[Θόρυβος - διαμαρτυρίες από την πτέρυγα της Νέας Δημοκρατίας]] Βέβαια εδώ, έχω ένα ερώτημα: Εκατόν τριάντα χιλιάδες ευρώ τηλεφωνικό κέντρο. Τι ήταν; Διαστημικό; Να ενημερώσω τον κ. Παππά που ξεκίνησε διαστημική υπηρεσία, μήπως πάρει κι αυτός. [[Γέλωτες - χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αυτό, λοιπόν, το τηλεφωνικό κέντρο που σας το έδωσαν το 2007, τρέξατε να το αποπληρώσετε, όχι σε εξήντα μέρες που έγραφαν τα τιμολόγια, αλλά μόνο όταν μπήκε ο εισαγγελέας στα γραφεία της «SIEMENS». Το ίδιο κάνατε και με την υπόθεση του «ΚΗΡΥΚΑ» Χανίων. Αναρωτιέμαι, λοιπόν, κύριε Μητσοτάκη, τι φασαρία θα είχε γίνει αν εγώ είχα τέτοιες δωρεές, αν εγώ έπαιρνα δάνειο για την εφημερίδα του χωριού μου και δεν το πλήρωνα για έντεκα χρόνια. Τι φασαρία θα είχε γίνει στις ιστοσελίδες, στα μέσα ενημέρωσης, στις τηλεοράσεις, παντού! Το προσπερνάω όμως, αυτό. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Κυρίες και κύριοι συνάδελφοι - και το λέω με λύπη μου - δεν περιμένω σήμερα ούτε από τη Νέα Δημοκρατία ούτε από το ΠΑΣΟΚ κάποια εποικοδομητική στάση στη συγκεκριμένη συζήτηση και καταλαβαίνω γιατί. Είναι πολλά τα λεφτά. Και είναι πολύ βρώμικη η ιστορία για να την πετάξετε από πάνω σας με ένα «κάναμε λάθη, αλλά τώρα κάνουμε εξυγίανση και, εντάξει, αλλάξαμε και γραφεία». Σε αντίθεση με την κυνική σας ομολογία, που δεν αρκεί για τις διαχρονικές σας ευθύνες, η Κυβέρνηση σήκωσε τη βαριά ευθύνη της εξυγίανσης του πολιτικού συστήματος με κόστος. Και η εξεταστική αυτή δεν είναι η μοναδική μας πρωτοβουλία σε αυτήν την κατεύθυνση. Αλλάξαμε τη σύνθεση της Επιτροπής Ελέγχου των οικονομικών των πολιτικών κομμάτων, ενισχύοντας την ανεξαρτησία της σε αντίθεση με ό,τι συνέβαινε έως το 2014. Ψηφίσαμε τον ν.4339, τον νόμο για τα ραδιοτηλεοπτικά μέσα ενημέρωσης και πλέον, παρά την περιπέτεια που είχαμε στο Σ.τ.Ε., ο νόμος ισχύει και είναι πλέον το Εθνικό Συμβούλιο Ραδιοτηλεόρασης αυτό που οφείλει να τον εφαρμόσει και να προχωρήσει στην άμεση διεξαγωγή διαγωνισμού, ώστε να μπει τέλος στον πυρήνα της διαπλοκής, στις τσάμπα, δηλαδή, τηλεοπτικές συχνότητες όλα αυτά τα χρόνια. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ψηφίσαμε την απλή αναλογική για τη δίκαιη εκπροσώπηση των πολιτικών κομμάτων και το τέλος του άγονου, ανεξέλεγκτου και ασύδοτου δικομματισμού. Θεσπίσαμε Κανονισμό Δεοντολογίας για τους Βουλευτές με ειδική απόφαση της Βουλής και ξεκινάμε άμεσα έναν ευρύτατο διάλογο για την Αναθεώρηση του Συντάγματος, στην οποία κεντρική θέση έχει η αναθεώρηση του άρθρου 86 περί ευθύνης Υπουργών. Παράλληλα, δεσμευόμαστε άμεσα για συγκεκριμένη δέσμη μέτρων ως προς τη διαφάνεια των συναλλαγών των κομμάτων με τις τράπεζες, να ενημερώνεται η Επιτροπή Ελέγχου και η Τράπεζα της Ελλάδος για κάθε δανειακή σύμβαση ή για κάθε τροποποίηση υφιστάμενης σύμβασης και δη να ενημερώνεται εγγράφως, οι δανειοδοτήσεις των κομμάτων να γίνονται μόνο με αιτιολογημένη απόφαση του διοικητικού συμβουλίου των πιστωτικών ιδρυμάτων που δανειοδοτούν και σε πλήρη συμμόρφωση με την τραπεζική δεοντολογία. Έτσι, τα πρόσωπα που αναλαμβάνουν την ευθύνη της χορήγησης του δανείου θα εντοπίζονται αμέσως, όχι όπως σήμερα που για να εντοπιστούν αυτά τα πρόσωπα χρειάζεται εξεταστική επιτροπή της Βουλής. Η ενημέρωση για τη δανειοδότηση θα αναρτάται στο διαδίκτυο από την Επιτροπή Ελέγχου και όλοι οι πολίτες θα γνωρίζουν τους όρους της δανειοδότησης. Κυρίες και κύριοι συνάδελφοι, θα πω ένα πράγμα μόνο: Η χώρα περνάει δύσκολα εδώ και πολλά χρόνια και ο λαός μας έχει κάνει θυσίες που ξεπερνούν κατά πολύ αυτό που τού αναλογεί, αλλά ξεπερνούν κατά πολύ και τις αντοχές του. Γι' αυτό η Κυβέρνησή μας δεν πρόκειται να κάνει πίσω σε κανένα θέμα που αφορά ζητήματα διαφάνειας και υπεράσπισης του δημόσιου συμφέροντος. Όλα θα βγουν στο φως. Σας διαβεβαιώνω ότι με τη σημερινή συζήτηση «δεν ψεκάσαμε, σκουπίσαμε, τελειώσαμε», δεν «κρύβουμε κάτω από το χαλί». Μόλις τώρα ξεκινάμε. Η υπεράσπιση της διαφάνειας είναι θέμα τιμής για τη δημοκρατία, είναι ζήτημα κύρους για τους θεσμούς, για την ίδια τη δημοκρατία. Γι' αυτό να είστε σίγουροι ότι θα προχωρήσουμε μέχρι τέλους με όποιο κόστος, όσο και αν αυτό σας προκαλεί άγχος. Έχετε πράγματι να απολογηθείτε για πολλά. Ένα πράγμα λέω: Με τη διαπλοκή δεν τελειώσαμε. Τώρα αρχίζουμε! Η συνέχεια είναι στα χέρια της ελληνικής δικαιοσύνης.
Ευχαριστώ πολύ. Τον λόγο έχει για δύο λεπτά επί προσωπικού ο κ. Ξυδάκης, μετά ο κ. Τσακαλώτος και ύστερα ο Αρχηγός της Νέας Δημοκρατίας. Ορίστε, κύριε Ξυδάκη.
Κύριε Πρόεδρε, ζητώ κι εγώ τον λόγο επί προσωπικού.
Όχι, κυρία Γεννηματά, δεν υπήρξε προσωπικό για σας.
Κύριε Πρόεδρε …
Γνωρίζω τι είναι προσωπικό. Δεν θα μου υποβάλετε εσείς τη διαδικασία.
Κύριε Πρόεδρε …
Παρακαλώ, κυρία Γεννηματά. Δεν υπήρξε προσωπικό. Σας παρακαλώ πολύ!
Έκανε προσωπική αναφορά σε μένα ο Πρωθυπουργός.
Η προσωπική αναφορά δεν συνιστά προσωπικό. Συνεννοούμαστε πολύ καλά. Σας παρακαλώ πολύ. Κύριε Ξυδάκη, έχετε τον λόγο για δύο λεπτά.
Θέλω να βοηθήσω τον κ. Μητσοτάκη να αυξήσει τη δυνατότητά του να κατανοεί τα κείμενα και τα νοήματα, να του κάνω μερικές υποδείξεις φιλικές για το πού θα καταλάβει τι είναι προπαγάνδα, ποια είναι … [[Θόρυβος από την πτέρυγα της Νέας Δημοκρατίας]] Δυο λεπτά, σας παρακαλώ.
Κύριε Πρόεδρε, μ' αυτό το ύφος θα συνεχίσει; Σε ποιον νομίζει ότι μιλάει ο κύριος συνάδελφος;
Κύριε Κικίλια, αρχίσαμε; Σας παρακαλώ πάρα πολύ.
Να τον επαναφέρετε στην τάξη.
Κύριε Κικίλια, σας παρακαλώ πολύ. Απαντάει επί του θέματος που ετέθη για δήθεν δήλωσή του. Παρακαλώ πολύ.
Να μιλήσει για τη δήλωση.
Έτσι όπως πάμε, θα συνεχίσουμε για πολλές ώρες. Ενώ δεν είναι σήμερα προ ημερησίας διατάξεως συζήτηση, ζήτησαν οι πολιτικοί Αρχηγοί να προηγηθούν. Θα κλείσουμε με τους πολιτικούς Αρχηγούς. Είναι επίσης επτά Κοινοβουλευτικοί Εκπρόσωποι, είναι δύο Υπουργοί και είναι είκοσι συνάδελφοι που θα μιλήσουν όλοι, όσο είμαι εγώ εδώ πέρα. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ηρεμία, ησυχία και πολλή υπομονή σήμερα. Κύριε Ξυδάκη, έχετε τον λόγο.
Κύριε Αρχηγέ της Αξιωματικής Αντιπολίτευσης, για να μην τρολάρετε τον ίδιο σας τον εαυτό και για να μάθετε τι είναι προπαγάνδα ή τι είναι γελοία προπαγάνδα, αρχίστε με την ταινία «Η Ζωή του Μπράιν» των Monty Pythons. Κάθε φορά που ακούγεται μια επικατάρατη λέξη, λιθοβολείται αυτός που τη λέει, όποιος και να είναι. Λιθοβολείτε τον εαυτό σας. Δεν καταλαβαίνετε τι ακούτε. [[Θόρυβος από την πτέρυγα της Νέας Δημοκρατίας]] Σας παρακαλώ! Στον κ. Μητσοτάκη μιλάω. Με ανέφερε και του απαντώ. Όταν επίσης, κύριε Αρχηγέ της Αξιωματικής Αντιπολίτευσης, αν θέλετε να καταλάβετε ποιο είναι το ιστορικό βάθος της αγωνίας ενός αριστερού εκλεγμένου Βουλευτή για το πού πάει ο τόπος, αρχίστε με την έκθεση Πόρτερ και να διαβάσετε τι λέει ο απεσταλμένος του Αμερικανού Προέδρου το 1947 για την παρασιτική ελίτ, την οποία φαίνεται ότι φιλοδοξείτε να συνεχίσετε στις μέρες μας. Αν δεν το ξέρετε, έχουμε δύο εξαίρετους ιστορικούς, οι οποίοι υπηρετούν το ελληνικό κράτος. Ο ένας κοσμεί την Κυβέρνησή μας. Είναι ο Γιώργος Σταθάκης. Ο άλλος είναι ο Μιχάλης Ψαλιδόπουλος, ο οποίος εκπροσωπεί την Ελλάδα στο Διεθνές Νομισματικό Ταμείο, σε κρίσιμα πόστα της ελληνικής δημόσιας ζωής. Αυτοί γνωρίζουν τι έλεγε ο Αμερικανός Πωλ Πόρτερ για την παρασιτική ελληνική ελίτ. Φιλοδοξείτε να εκπροσωπήσετε την ίδια συνέχεια, αυτούς που θησαύριζαν εις βάρος…
Κύριε Πρόεδρε, αρκετά!
Ησυχία παρακαλώ. Κύριε Ξυδάκη, ολοκληρώστε σας παρακαλώ.
Και ένα τελευταίο.
Δεν το είπατε; Αυτό είναι το προσωπικό!
Σας παρακαλώ, δεν απαντώ σε εσάς. Για να καταλάβετε την αγωνία της κοινωνικής, της ιστορικής Αριστεράς αυτά τα δύσκολα χρόνια της ιστορικής δοκιμασίας, θα σας πω μια κουβέντα ενός σπουδαίου Έλληνα, του σπουδαιότερου εν ζωή Έλληνα ιστορικού. Δεν ξέρω εάν το γνωρίζετε. Είναι ένα Λευκαδίτης άνθρωπος, λέγεται Σπύρος Ασδραχάς. Λέει ο Σπύρος Ασδραχάς ότι είμαστε ένας ιστορικός λαός. Και τι σημαίνει αυτό; Σημαίνει ευθύνη ενώπιον της μνήμης, ευθύνη ενώπιον του μέλλοντος. Αυτήν την αγωνία έχουμε. Ο Σπύρος Ασδραχάς λέει - και τελειώνω με αυτό ελπίζοντας να μπείτε στην ίδια αγωνία που έχουμε εμείς και να το καταλάβετε - ότι ο πολίτης ενός ιστορικού λαού έχει την αγωνία του μέλλοντος, διότι γνωρίζει ότι θα ζούμε και μετά τον θάνατό μας. Εδώ μιλάμε, στοχαζόμαστε και συζητούμε, κύριε Μητσοτάκη, για τις μέλλουσες γενιές, όχι από τη λύσσα μας ποιος θα είναι ο επόμενος νομάρχης στην αποικία χρέους που θα λέγεται Ελλάδα.
Κύριε Πρόεδρε, θα ήθελα τον λόγο επί του Κανονισμού.
Σας παρακαλώ, κύριε Τζαβάρα, αφήστε να κυλήσει η συζήτηση.
Με εντυπωσιάζει το γεγονός πως ξέρετε ότι παραβιάζετε ο Κανονισμός με την προσωπικά απεύθυνση του προηγουμένου ομιλητή προς τον κ. Μητσοτάκη και τον αφήνετε να ομιλεί. Ξέρετε πολύ καλά ότι όποιος μιλάει από τα έδρανα, απευθύνεται στον Πρόεδρο του Σώματος και δεν επιτρέπεται να απευθύνεται κάποιος προσωπικά σε συνάδελφο. Και το ανεχθήκατε, κύριε Πρόεδρε.
Ευχαριστώ πολύ για την υπόδειξη, κύριε συνάδελφε.
Είναι το άρθρο 66.
Ευχαριστώ πολύ, κύριε Τζαβάρα, για την υπόμνηση. Εγώ παραδέχομαι ότι δεν θυμάμαι. Δεν έχω πρόβλημα. Κύριε Τσακαλώτε, κύριε Υπουργέ Οικονομικών, θέλετε τον λόγο επί του θέματος που ετέθη από την ομιλία του κ. Μητσοτάκη;
Δεν θέλω τον λόγο, κύριε Πρόεδρε.
Δεν θέλετε να πάρετε τον λόγο. Ευχαριστώ. Τον λόγο έχει ο κ. Μητσοτάκης.
Κυρίες και κύριοι συνάδελφοι, πραγματικά δεν περίμενα ότι σε αυτήν εδώ την Αίθουσα θα έφτανε η μέρα που ο εκλεγμένος Πρωθυπουργός της χώρας γίνεται το κούφιο μεγάφωνο του κ. Βαξεβάνη. Ντροπή σας, κύριε Τσίπρα. Ντροπή σας! [[Χειροκροτήματα από την πτέρυγα της Νέας Δημοκρατίας]] Αναφερθήκατε στα δάνεια του «ΚΗΡΥΚΑ». Αποκρύψατε το γεγονός ότι ο «ΚΗΡΥΚΑΣ» ήταν η μόνη περιφερειακή εφημερίδα η οποία ελέγχθηκε από την εξεταστική επιτροπή. Γιατί άραγε; Γιατί άραγε, κύριε Τσίπρα; Για απαντήστε εδώ πέρα. Δεν υπήρξε καμμία άλλη περιφερειακή εφημερίδα, η οποία ελέγχθηκε.
Κάντε ησυχία, παρακαλώ πολύ!
Και βέβαια, αποκρύψατε, κύριε Τσίπρα, το πιο ουσιαστικό. Αποκρύψατε το γεγονός ότι για το ζήτημα… Κύριε Φάμελλε, θα του τα πείτε μετά του κ. Τσίπρα. Καθήστε κάτω, δεν πειράζει. Θα του τα πείτε μετά, μην ανησυχείτε. Φέρτε και τον κ. Βαξεβάνη να σας τα πει.
Παρακαλώ! Κάντε ησυχία! Συνεχίστε, κύριε Μητσοτάκη.
Αποκρύψατε, κύριε Τσίπρα, ότι για το ζήτημα του «ΚΗΡΥΚΑ» υπήρξε πόρισμα της Τράπεζας της Ελλάδος. Τι λέει, κύριε Τσίπρα, αυτό το πόρισμα; «Δεν σημειώθηκε παρέκκλιση από τα διαλαμβανόμενα στην τότε πιστωτική πολιτική της τράπεζας, ενώ οι κίνδυνοι καλύπτονται εμπραγμάτως, οι εισπράξεις των ενοικίων, έστω και μειωμένες, διενεργούνται κανονικά». Δεν γνωρίζετε ότι το δάνειο έχει απόλυτη εξασφάλιση;
Παρακαλώ, σταματήστε!
Δεν γνωρίζετε ότι από όλες τις υποθέσεις που ελέγχθηκαν από την εξεταστική επιτροπή, ο «ΚΗΡΥΚΑΣ» είναι το μόνο μέσο του οποίου ο δανεισμός είναι απόλυτα καλυμμένος; Δεν τα γνωρίζετε αυτά; Δεν σας ενημέρωσε ο κ. Φάμελλος για όλα αυτά; Ντροπή σας, λοιπόν, κύριε Τσίπρα, να πέφτετε τόσο χαμηλά σε αυτήν την Αίθουσα. Πόσω μάλλον…
…(δεν ακούστηκε)
Σας παρακαλώ! Μαζευτείτε λίγο, κυρία μου!
Τι θέλετε τέλος πάντως; Εγώ θα κάνω τη διαδικασία εδώ μέσα! Το καταλάβατε; Σας παρακαλώ πολύ! Κύριε Μητσοτάκη, συνεχίστε.
Αποκρύψατε συνειδητά το γεγονός ότι υπάρχουν εμπράγματες εξασφαλίσεις, οι οποίες υπερκαλύπτουν το ύψος του δανεισμού. Η μισή αλήθεια είναι χειρότερη από το ψέμα, κύριε Τσίπρα. Και πράγματι, πρέπει να είστε πολύ απογοητευμένος και πολύ προβληματισμένος από την πορεία της χώρας για να φτάνετε στο σημείο να εξαπολύετε τέτοιες προσωπικές επιθέσεις. Πραγματικά λυπάμαι. Λυπάμαι! Να πω και δυο πράγματα ακόμα για τα υπόλοιπα στα οποία αναφερθήκατε. Αναφερθήκατε με σκληρή γλώσσα, κύριε Τσίπρα, στο ζήτημα του κ. Ψυχάρη. Είπατε ότι έχει βίλες, κρυφούς λογαριασμούς, ότι στην ουσία είναι ο βασικός υπαίτιος της χρεοκοπίας του «ΔΟΛ» και μπορεί να έχετε και δίκιο, ξέρετε, κύριε Τσίπρα. Δεν μου λέτε, γιατί τον συναντήσατε τέσσερις φορές μυστικά; Δεν τα ξέρατε τότε; Δεν τα γνωρίζατε τότε; [[Χειροκροτήματα από την πτέρυγα της Νέας Δημοκρατίας]] Και δεν μου λέτε, κύριε Τσίπρα, επιβεβαιώνετε ή όχι τη γνώμη…
Γελάει ο κόσμος.
Σας παρακαλώ!
Ήσυχα. Ηρεμήστε! Και εσείς μην απευθύνεστε έτσι και εσείς, κύριε Αρχηγέ της Αξιωματικής Αντιπολίτευσης, επειδή είναι επί προσωπικού, μην επεκτείνεστε στο θέμα Ψυχάρη κλπ.. Δεν αφορά εσάς.
Κύριε Πρόεδρε, μη μου κάνετε υποδείξεις. Σας παρακαλώ!
Μπορώ να σας κάνω υποδείξεις.
Δεν θα μου κάνετε καμμία υπόδειξη!
Κύριε Μητσοτάκη, σε μένα όχι αυτά!
Δεν θα μου κάνετε καμμία υπόδειξη!
Κύριε Μητσοτάκη, θα σας κάνω υποδείξεις. Το καταλάβατε;
Καμμία υπόδειξη σε μένα!
Σοβαρά; Δεν δέχεστε υποδείξεις από το Προεδρείο; Γιατί όχι;
Σας παρακαλώ, κύριε Πρόεδρε.
Επειδή με παρακαλάτε…
Όχι μαθήματα σε μένα!
Όχι, δίνω μαθήματα και σε σας, αν χρειαστεί. Καταλάβατε; Καθένας έχει τον ρόλο του. Σας παρακαλώ πολύ!
Κύριε Τσίπρα, κοιτάξτε με, αν έχετε την καλοσύνη. Κοιτάξτε λίγο.
Ναι, κύριε Μητσοτάκη.
Επιβεβαιώνετε, λοιπόν, κύριε Τσίπρα, ή όχι ότι ζητήσατε από τον κ. Ψυχάρη την αντικατάσταση του κ. Μητρόπουλου από τον κ. Μουλόπουλο; Ναι ή όχι; Το πετύχατε δύο χρόνια μετά, κύριε Τσίπρα. Και μιλάτε εσείς για διαπλοκή και δεν ντρέπεστε λίγο; Δεν ντρέπεστε λίγο; [[Χειροκροτήματα από την πτέρυγα της Νέας Δημοκρατίας]] Και κλείνω με ένα ζήτημα, στο οποίο αναφερθήκατε σχετικά με τις δημοσκοπήσεις. Αφήσατε ένα υπονοούμενο ότι επειδή είχαμε μεγάλο τραπεζικό δανεισμό και στενές σχέσεις με εταιρείες δημοσκοπήσεων, είχαμε αλλαγές στα αποτελέσματα των δημοσκοπήσεων την τελευταία στιγμή, που δεν συμβάδιζαν με το τελικό εκλογικό αποτέλεσμα. Τώρα, που δεν έχουμε χρήματα να δώσουμε στις δημοσκοπήσεις, γιατί μας δείχνουν δεκαπέντε μονάδες μπροστά, κύριε Τσίπρα;
Κυρία Γεννηματά, έχετε τον λόγο για δύο λεπτά, έτσι ώστε ο Πρωθυπουργός ύστερα να τα λάβει υπ' όψιν του εν συνόλω και να κλείσει αυτός ο εμβόλιμος κύκλος που δημιουργήθηκε.
Ευχαριστώ, κύριε Πρόεδρε. Δυστυχώς, παρακολουθήσαμε σήμερα μια συζήτηση που την ευτέλισε με ευθύνη του ο ίδιος ο Πρωθυπουργός. Κάνατε μια συζήτηση σήμερα σαν να μην προηγήθηκαν δέκα μήνες συζήτησης στην εξεταστική, σαν να μην δούλεψαν τόσοι Βουλευτές, σαν να μην γράφτηκαν όλα αυτά τα Πρακτικά, σαν να ξεκινάμε από το μηδέν. Εγώ κατάλαβα ένα πράγμα. Ετοιμάζεστε, κύριε Πρωθυπουργέ, για μια συνθηκολόγηση ηττημένου ξανά. Και το μόνο πράγμα που σας έχει απομείνει είναι να στάζετε δηλητήριο. Ήρθατε εδώ και μας ξαναείπατε ότι συλλήβδην τα σαράντα χρόνια της Μεταπολίτευσης ευθύνονται για την κρίση και τα μνημόνια. Κι επειδή, ξέρετε, τοποθετήθηκε προηγουμένως κι ένας Υπουργός σας και ο ελληνικός λαός λέει ότι όποιος έχει τη μύγα μυγιάζεται, δεν αναφέρθηκα ποτέ σε κανένα όνομα Υπουργού σας. Αν, όμως, ο Υπουργός που τοποθετήθηκε αισθάνεται ότι ευθύνεται γιατί περιορίζει έρευνες για τη συγκεκριμένη εποχή του 2004-2009, τότε υπάρχει σοβαρό πρόβλημα, κύριε Πρωθυπουργέ. Κι εγώ επαναλαμβάνω το εξής: Δεν θα υπήρχε η ανάγκη για τα μνημόνια, αν δεν είχε προηγηθεί η καταστροφική περίοδος της Νέας Δημοκρατίας από το 2004 έως το 2009, αυτή που ο κ. Μητσοτάκης καλύπτει με αφωνία κι εσείς με αυτό το περίεργο και ιδιότυπο φλερτ. Επιτέλους, επτά χρόνια κι ούτε μια λέξη από μεριά σας. Ντροπή επιτέλους! Ντροπή! Κι έρχομαι στα όσα είπατε. Ζητήσατε τη γνώμη μας κι αν έχουμε κάτι να καταθέσουμε δημιουργικό για τα ζητήματα των μέσων και των κόκκινων δανείων των επιχειρήσεων. Από το πρωί έχω κάνει δημόσια παρέμβαση κι έχω ζητήσει διακομματική επιτροπή, γιατί αυτά τα θέματα, κύριε Πρωθυπουργέ, πρέπει να λύνονται θεσμικά πάνω από το τραπέζι, συλλογικά, με την προσπάθεια όλων των κομμάτων της Βουλής - των δημοκρατικών τουλάχιστον - και όχι σε κρυφές συναντήσεις και με κομισάριους. Δεν έχετε λοιπόν παρά να ανταποκριθείτε στην παρέμβασή μου και να σχηματίσετε αύριο το πρωί διακομματική επιτροπή για να σώσουμε θέσεις εργασίας και στα μέσα μαζικής ενημέρωσης, αλλά και στις ελληνικές επιχειρήσεις που αυτή την στιγμή είναι σε αδιέξοδο. Και κλείνω με τα όσα είπατε για τα οικονομικά του ΠΑΣΟΚ. Σας παραπέμπω στις αποστομωτικές απαντήσεις που έδωσε ο Νίκος Σαλαγιάννης, τις οποίες οι Βουλευτές σας πλαστογράφησαν προκειμένου να βγει το συγκεκριμένο πόρισμα και θα έπρεπε κάτι να πείτε γι' αυτό στην τοποθέτησή σας, γιατί σας προκάλεσα. Είναι τουλάχιστον ανοησία να υποστηρίζει πολιτικός σε αυτήν την Αίθουσα ότι υπάρχουν 15.000.000 αυτήν τη στιγμή σε τοίχους ή σε περίεργα χρηματοκιβώτια και συρτάρια του ΠΑΣΟΚ και δεν πρόκειται για λογιστικό εύρημα, το οποίο λένε και οι ορκωτοί λογιστές. Όσον αφορά δε αυτό που είπατε για τα χρέη μας, κύριε Πρωθυπουργέ, είπατε ότι χρωστάμε 200.000.000 ευρώ στις τράπεζες και δεν τα εξυπηρετούμε και δεν ενδιαφερόμαστε. Είμαστε πολύ αξιοπρεπείς. Δεν χρωστάμε 200.000.000 ευρώ, χρωστάμε 100.000.000 ευρώ και το θεωρούμε πολύ μεγάλο βάρος. Εξυπηρετούμε όσο μπορούμε τις υποχρεώσεις μας και σας συνιστώ κλείνοντας, κύριε Πρωθυπουργέ, να μην ανησυχείτε για τα δικά μας, γιατί εμείς κάθε μέρα δυναμώνουμε και θα είμαστε πολύ γρήγορα σε θέση να ανταποκριθούμε στις υποχρεώσεις μας έτσι όπως πρέπει. Να αρχίσετε να ανησυχείτε για τις δικές σας υποχρεώσεις, γιατί επιστρέφετε εκεί που πραγματικά ανήκετε. Ευχαριστώ πολύ.
Ευχαριστούμε. Κύριε Πρωθυπουργέ, έχετε τον λόγο.
Ευχαριστώ, κύριε Πρόεδρε. Κύριε Μητσοτάκη, καταλαβαίνω τον εκνευρισμό σας. Όμως, θα ήθελα με κάποια στοιχεία συγκεκριμένα να επανέλθω σε ένα θέμα το οποίο πρέπει κάποια στιγμή και εσείς να απαντήσετε, αλλά και ο ελληνικός λαός να βγάλει τα συμπεράσματά του. Και δεν είναι - αν θέλετε - υποβάθμιση του επιπέδου της συζήτησης να λέμε σε αυτήν την Αίθουσα επιτέλους «τα σύκα σύκα και τη σκάφη σκάφη». Διότι τριγύρω μας θα δείτε χιλιάδες συμπολίτες μας, οι οποίοι έχουν βασανιστεί από τις τράπεζες, οι οποίοι έχουν δει τις περιουσίες τους να καταρρέουν, να κλείνουν, τα δάνειά τους να πέφτουν και είχαν άλλη μεταχείριση. Έρχομαι, λοιπόν, στην ταμπακιέρα. Θα σας πω μόνο ημερομηνίες. Στις 19-4-2016 έγινε η σύσταση και συγκρότηση της εξεταστικής επιτροπής. Στις 22-4-2016, όλως τυχαίως τρεις μέρες μετά και μετά από έντεκα χρόνια, η Τράπεζα Πειραιώς αποφασίζει να καταγγείλει τη σύμβαση του χρεολυτικού δανείου της εταιρείας με την επωνυμία «ΚΗΡΥΞ». Στις 12-7-2016 το θέμα του «ΚΗΡΥΚΑ» αναδεικνύεται στη συνεδρίαση της εξεταστικής επιτροπής, κατά την εξέταση του Διευθύνοντα Συμβούλου της Τράπεζας Πειραιώς και μετά από ερώτηση του Βουλευτή του ΣΥΡΙΖΑ κ. Σαντορινιού. Στις 18-10-2106 ο Πρόεδρος της Επιτροπής, ο κ. Φάμελλος, στέλνει επιστολή στην Τράπεζα Πειραιώς με την οποία αιτάται τη χορήγηση, το αργότερο μέχρι τις 10/11, της σχετικής αλληλογραφίας.
Αιτείται!
Ναι, αιτείται. Αυτό σας μάρανε. Εντάξει. Έχετε δίκιο να μας κάνετε κριτική στα ουσιώδη, αλλά δώστε και καμμιά απάντηση σε αυτά που σας λέμε. Ο κ. Φάμελλος, λοιπόν, στέλνει επιστολή στις 18/10, όπου ζητά το αργότερο έως τις 10/11 να βγει η σχετική αλληλογραφία της τράπεζας με τους εκπροσώπους της εταιρείας. Δεκαπέντε μέρες μετά την επιστολή του κ. Φάμελλου, η καταγγελία του δανείου επιδίδεται, δηλαδή στις 2-11-2016, και γίνεται δυνατή η ρύθμιση της οφειλής. Και σας ρωτώ, κύριε Μητσοτάκη: Ποιος άλλος συμπολίτης μας θα είχε τη δυνατότητα μιας τέτοιας ρύθμισης; Και δεύτερον, είναι δυνατόν έντεκα χρόνια να σας είχαν ξεχάσει αυτοί που κάθε μέρα χτυπούσαν τρεις και τέσσερις φορές τα τηλέφωνα των απλών συμπολιτών μας και να θυμήθηκαν το τηλέφωνό σας μόνο όταν ανέδειξε η εξεταστική επιτροπή το μεγάλο αυτό θέμα; [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Είπατε: «Η μόνη περιφερειακή επιχείρηση είναι;». Αν έχετε κι άλλες, ας τις φέρετε. Αυτό είναι το θέμα σας; Εάν υπάρχουν κι άλλες περιφερειακές εφημερίδες ή περιφερειακά έντυπα που έχουν τέτοια ζητήματα, να μας τα φέρετε. Δεν είναι απάντηση αυτή. Και εν πάση περιπτώσει, επειδή σας αρέσει να ανοίγετε κι άλλα θέματα - εγώ δεν αναφέρθηκα σε αυτό - κι επειδή εμείς δεν μιλάμε από την κοιλιά μας, όταν βάζουμε ζητήματα, έχουμε τη έκθεση της ειδικής έρευνας της Τράπεζας της Ελλάδος στις 29-11-2016, όπου λέει - δεν τα λέμε εμείς, δεν τα λέει η εξεταστική επιτροπή, τα λέει η έκθεση της έρευνας της Τραπέζης της Ελλάδος - ότι ποσόν 554.000 ευρώ, τουλάχιστον, σίγουρα δεν κατευθύνθηκε στην κατασκευή για την οποία χορηγήθηκε το δάνειο, χωρίς να είναι γνωστό πού πήγε, όπως λέει η έκθεση. Και επιπλέον, επειδή, απ' ό,τι φαίνεται, η συγκεκριμένη επιχείρηση δεν είχε μόνο αυτό το δάνειο, αλλά είχε κι άλλο δάνειο ύψους 2.150.000 ευρώ, σας διαβάζω πάλι από την Τράπεζα της Ελλάδος: «Ο συνολικός δανεισμός της «ΚΗΡΥΞ ΑΕ» από την Παγκρήτια Συνεταιριστική Τράπεζα ανήλθε στα 2.150.000 ευρώ». Η έκθεση ειδικής έρευνας, λοιπόν, της Τράπεζας της Ελλάδος σημειώνει ότι για τον δανεισμό αυτό οι διαδικασίες αξιολόγησης και παρακολούθησης απείχαν τουλάχιστον της συνήθους τραπεζικής πρακτικής, ενώ κρίνει μη ορθή, από τραπεζική άποψη, τόσο την αναποτελεσματική παρακολούθηση της εκταμίευσης, εξαιτίας της αποδοχής της πρόωρης εκταμίευσης, όσο και το ότι σημαντικό μέρος του δανείου, προφανώς, δεν κατευθύνθηκε στον σκοπό για τον οποίο δόθηκε. Τι άλλο να πούμε, κύριε Μητσοτάκη; Ρίχνουμε εμείς το επίπεδο της συζήτησης; Φανταστείτε, αν τέτοια ζητήματα υπήρχαν όχι στον Πρόεδρο του κόμματος, αλλά σε έναν απλό Βουλευτή, τι θα είχατε κάνει εσείς. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αν θέλετε, λοιπόν, να με κρίνετε για τον κ. Ψυχάρη και για οποιονδήποτε άλλον, να κρίνετε και να συγκρίνετε εάν εγώ από τη θέση του Πρωθυπουργού ή οποιοδήποτε μέλος της Κυβέρνησης εξυπηρέτησε, ευνόησε, έφερε χαριστικές τροπολογίες της τελευταίας στιγμής για κάποιον από όλους αυτούς τους κυρίους. Αυτό είναι διαπλοκή. Δεν είναι διαπλοκή εάν βλέπουμε κάποιον. Διαπλοκή είναι εάν ευνοούμε κάποιον, προκειμένου να μας ευνοήσει με τα πρωτοσέλιδά του, τα οποία μας τα φέρνατε συνέχεια εδώ στο Βήμα της Βουλής. Να πω και για τις δημοσκοπήσεις. Ξέρετε, στο τέλος μπορεί να μείνετε με τις δημοσκοπήσεις στο χέρι. Μην χαίρεστε πολύ. Γιατί στο τέλος ξυρίζουν τον γαμπρό και χωρίς τον ξενοδόχο να μην λογαριάζετε. Γιατί ξενοδόχος είναι ο ελληνικός λαός και όχι οι δημοσκόποι που έχετε πάρει και για στενούς σας συνεργάτες. Θέλω, λοιπόν, να κλείσω λέγοντας και στην κ. Γεννηματά, που την άκουσα, ότι πρέπει να μας πείτε κάτι τουλάχιστον γι' αυτά τα δυο που θα σας πω: Τι τα κάνατε όλα αυτά τα λεφτά; Να δώσετε μια εξήγηση στον ελληνικό λαό. Τι τα κάνατε τόσα λεφτά; Δεν ξέρω εάν έκανε και κούρεμα ήδη η κ. Γεννηματά και λέει ότι δεν είναι 200 αλλά 100, αλλά εν πάση περιπτώσει και 100 να είναι, είναι πάρα πολλά! Τι τα κάνατε, όμως, όλα αυτά τα χρήματα μαζί με τις υπέρογκες χρηματοδοτήσεις από τις κρατικές επιχορηγήσεις; Και δεν συνυπολογίζουμε όλα τα σκάνδαλα της «SIEMENS», της «NOVARTIS». Δεν τα υπολογίζουμε αυτά, αλλά τα θεσμικά λεφτά που παίρνατε από δάνεια - λεφτά που πληρώνουν σήμερα οι Έλληνες φορολογούμενοι στις τράπεζες - και τα λεφτά από τις κρατικές επιχορηγήσεις. Και το δεύτερο ερώτημα. Σας απασχολεί - ειλικρινά σας το λέω - εάν ποτέ θα τα ξεπληρώσετε; Ο τελευταίος Έλληνας επιχειρηματίας έχει υποστεί τεράστια ζημιά. Κάποιοι έχουν πηδήξει από τα μπαλκόνια τους, κάποιοι έχουν δει το βιός τους να καταστρέφεται, χιλιάδες λουκέτα έχουν μπει. Εσείς παίρνατε αυτά τα χρήματα. Σας απασχολεί εάν θα τα επιστρέψετε ποτέ; Υπάρχει τρόπος να τα επιστρέψετε; Διεκδικείτε, μάλιστα, να έρθετε και να μας σώσετε κάποια στιγμή, εσείς που μας οδηγήσατε στην καταστροφή. Το θέμα αυτό θα το απαντήσετε; Θεωρείτε ότι είναι λογικό να αποπληρωθούν αυτά τα δάνεια, εάν εκχωρηθεί - που δεν εκχωρείται αυτή τη στιγμή το σύνολο της επιχορήγησης στις τράπεζες - το 60%; Συνεχίζετε να παίρνετε χρήματα. Εμείς, ξέρετε, κύριε Μητσοτάκη, όλοι οι Βουλευτές του ΣΥΡΙΖΑ και οι Υπουργοί δίνουμε το 40% της βουλευτικής μας αποζημίωσης, επιπλέον του 20% που προβλέπει ο νόμος - εάν βάλατε υπογραφή - , για να μπορεί το κόμμα μας να επιβιώνει, να πληρώνει τους λογαριασμούς του, να πληρώνει τα δάνεια της εφημερίδας του. Και εσείς μας κατηγορήσατε κιόλας ότι πληρώνει το κόμμα τα δάνεια της εφημερίδας. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Εσείς, οι Βουλευτές σας, θα βάλουν το χέρι στην τσέπη, για να ξεπληρώσετε αυτά που πήρατε δανεικά και αγύριστα από τον ελληνικό λαό ή θα είναι και αυτά σαν του «ΚΗΡΥΚΑ» Χανίων; Δώστε μια απάντηση.
Τον λόγο έχει ο κ. Μητσοτάκης για δύο λεπτά για τον «ΚΗΡΥΚΑ».
Φαντάζομαι, κύριε Τσίπρα ότι δεν μας εισηγείστε να κουρέψουμε και εμείς τα δάνεια, όπως κουρέψατε και εσείς τα δικά σας. Έτσι δεν είναι; Αυτό μας προτείνετε; Γιατί είστε το μόνο κόμμα στο οποίο έχουν κουρευτεί δάνεια. Να μην το ξεχνάμε αυτό. Κανένα άλλο κόμμα δεν έχει κουρέψει τα δάνειά του. Εμείς κάνουμε μια πολύ σημαντική προσπάθεια οικονομικής εξυγίανσης της Νέας Δημοκρατίας. Αναλαμβάνουμε πλήρως τις ευθύνες μας. Έχουμε κάνει την αυτοκριτική μας και ξεπληρώνουμε σιγά, σιγά τα δάνειά μας, κύριε Τσίπρα.
Παρακαλώ, κάντε ησυχία!
Και δεν δεχόμαστε από εσάς, που, επαναλαμβάνω, είστε το μόνο κόμμα που έχει κάνει κούρεμα στα δάνεια του δύο φορές - και αν δεν το γνωρίζετε, κύριε Τσίπρα, να σας ενημερώσουν οι συνεργάτες - υποδείξεις σχετικά με τη συνέπειά μας. Δεύτερον, δεν μου απαντήσατε για το θέμα του κ. Μουλόπουλου. Ζητήσατε από τον κ. Ψυχάρη την αντικατάσταση του κ. Μητρόπουλου από τον κ. Μουλόπουλο, ναι ή όχι; Και όταν χάλασε η δουλειά, τότε βρεθήκατε απέναντι και αρχίσατε να εκβιάζετε τον κ. Ψυχάρη; Και μιας και μιλήσατε για διαπλοκή, να σας πω εγώ τι είναι διαπλοκή. Διαπλοκή, κύριε Παππά και κύριε Τσίπρα, είναι να προσπαθείτε να δώσετε άδεια στον κ. Καλογρίτσα, τον οποίο χρηματοδοτούσατε με δάνεια της Τράπεζας Αττικής, για να πάρει άδεια, για να κάνει το δικό σας παιχνίδι. [[Χειροκροτήματα από την πτέρυγα της Νέας Δημοκρατίας]] Και τώρα να τον έχετε και εκδότη στην εφημερίδα του κ. Βαξεβάνη, να εκτελεί συμβόλαια για τους πολιτικούς σας αντιπάλους. Αυτό είναι διαπλοκή. Αυτή είναι η δική σας διαπλοκή, κύριε Τσίπρα. Ο κ. Καλογρίτσας και όλοι αυτοί, οι οποίοι προσδοκούσαν επί των ημερών σας να πάρουν άδεια, για να μπορείτε να ελέγχετε το μιντιακό παιχνίδι. Και, τέλος, να σας ενημερώσω για το ζήτημα του «ΚΗΡΥΚΑ», επειδή φοβάμαι ότι δεν τα γνωρίζετε. Ο «ΚΗΡΥΚΑΣ» έχει ξεπληρώσει παραπάνω από 500.000 ευρώ σε τόκους συνολικά.
Κάντε ησυχία, παρακαλώ.
Καταλαβαίνω ότι το γεγονός ότι το δάνειο αυτό είναι απολύτως εξασφαλισμένο σας ενοχλεί. Ούτε ένα ευρώ δεν έχασε η τράπεζα ούτε ένα ευρώ δεν έχασε κάποιος Έλληνας φορολογούμενος, κύριε Τσίπρα. Αρκετά πια με αυτήν την ιστορία. Να σας πω και κάτι ακόμα; Αν νομίζετε, κύριοι, ότι μπορείτε να μας πάτε σε εκλογές με το ζήτημα του «ΚΗΡΥΚΑ» και της «SIEMENS», ελάτε να πάμε σε εκλογές, για να μην ξεχάσουμε ότι έξι μήνες, το πρώτο εξάμηνο του 2015 διαλύσατε τη χώρα. Μας στοιχίσατε 86 δισεκατομμύρια και θα μας κάνετε και μαθήματα; Ελάτε, λοιπόν, κύριε Τσίπρα να πάμε σε εκλογές, να δούμε αν θα επιβεβαιωθούν οι δημοσκοπήσεις.
Τον λόγο έχει ο κύριος Πρωθυπουργός, για να κλείσει αυτός ο κύκλος. Έλεος!
Θα κλείσει αυτός ο κύκλος πράγματι, κύριε Πρόεδρε, διότι όταν συζητάω με τον κ. Μητσοτάκη για ζητήματα διαπλοκής έχω μια αίσθηση ότι έρχομαι εδώ για να κλέψω εκκλησίες και δεν θέλω να το κάνω. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Κύριε Μητσοτάκη, λοιπόν, για να τελειώνει αυτό το καλαμπούρι, αν νομίζετε ότι θα σας αφήσουμε έτσι να μας κουνάτε το δάχτυλο εσείς, που χρεοκοπήσατε τη χώρα επί σαράντα χρόνια, εσείς, που είχατε δημιουργήσει αυτό το τρίγωνο της διαπλοκής, που πήρατε δάνεια δανεικά και αγύριστα, όταν ο ελληνικός λαός πλήρωνε τις δικές σας αμαρτίες, κάνετε λάθος. Μη βιάζεστε τόσο πολύ για εκλογές. Οι εκλογές θα γίνουν στην ώρα τους. Και όταν θα γίνουν οι εκλογές, θα διαπιστώσετε, κύριε Μητσοτάκη, ότι το να κρατάτε μια στάση μοχθηρή απέναντι στην Ελλάδα, στον ελληνικό λαό και στην ελληνική κοινωνία παρακαλώντας τους δανειστές να κρατήσουν άμυνα για να μπορέσετε εσείς να έρθετε ξανά στις θέσεις εξουσίας, για να αποτελειώσετε τη ζημιά που κάνατε δεν είναι δημοφιλής θέση και στάση. Θα την πληρώσετε αυτή σας την επιλογή. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και ένα τελευταίο: Κύριε Μητσοτάκη, αναφέρεστε διαρκώς στον κ. Ψυχάρη. Τόσο πολύ μάλλον τον είχατε εμπιστευθεί και τον πιστεύατε, γι' αυτό και ερχόσασταν διαρκώς στη Βουλή αναρτώντας τις εφημερίδες του, τα πρωτοσέλιδά του, τα editorial του, όλες τις έξυπνες - γιατί είναι πολύ καλός αρθρογράφος κατά τα άλλα - ατάκες του. Μην εμπιστεύεστε, όμως, και όλα όσα σας λέει. Διότι ο ίδιος έχει να απολογηθεί στην ελληνική δικαιοσύνη για τα εκατομμύρια τα οποία υπέκλεψε μέσα από τον τραπεζικό δανεισμό, για τα πόθεν έσχες τα οποία δεν δήλωσε και εν τέλει για το γεγονός ότι οδήγησε ένα ιστορικό συγκρότημα στην κατάσταση στην οποία βρίσκεται σήμερα. Αν θέλετε, λοιπόν, να κρίνετε για κάτι εμένα, επαναλαμβάνω, να με κρίνετε για το αν ευνόησα ή όχι όλους αυτούς τους ανθρώπους στους οποίους αναφέρεστε. Όλα τα υπόλοιπα, τα οποία επαναφέρετε διαρκώς εδώ, είναι δυστυχώς επιπέδου κουτσομπολιού, πρωινής τηλεοπτικής εκπομπής και μάλιστα σε σταθμούς τρίτης κατηγορίας, που μέχρι πρότινος δεν πλήρωναν ευρώ για να μπορούν να εκπέμπουν σε δημόσια συχνότητα. Και κλείνω. Κυρίες και κύριοι συνάδελφοι, εμείς δεν ανοίγουμε το θέμα του τριγώνου της διαπλοκής, των θαλασσοδανείων, της μεγάλης ευθύνης του πολιτικού συστήματος γιατί δεν έχουμε καμμία εκδικητική διάθεση ούτε για ρεβανσισμό, αλλά γιατί υπάρχει μια βαθιά, αν θέλετε, απαίτηση σε όλους τους Έλληνες πολίτες να βγούνε όλα αυτά στο φως και να αποδοθεί δικαιοσύνη. Όχι για να στήσουμε ειδικά δικαστήρια. Η δικαιοσύνη είναι εκείνη η οποία θα επιρρίψει τις ευθύνες, εάν κρίνει και όταν κρίνει και με τον τρόπο που ξέρει να κρίνει, γιατί την εμπιστευόμαστε. Γι' αυτόν τον λόγο, άλλωστε, δεν είμαστε εμείς αυτοί οι οποίοι θα υποδείξουμε στη δικαιοσύνη. Δίνουμε τα στοιχεία, για να τα δει και να κρίνει. Όμως, κύριε Μητσοτάκη, μη νομίζετε ότι τα ανομήματά σας των τελευταίων ετών που κυβερνήσατε τη χώρα, χρεώνοντας τον ελληνικό λαό και χρεοκοπώντας την ελληνική οικονομία, θα έχετε τη δυνατότητα να ξεχαστούν και θα έρχεστε εδώ να μας κουνάτε και το δάκτυλο ότι θα έρθετε να σώσετε τη χώρα, διότι εμείς τη διαλύουμε και ότι εμείς φτιάξαμε τη διαπλοκή. Να το ξεχάσετε αυτό. Ο ελληνικός λαός θα σας κρίνει, όπως μας κρίνει όλους μας.
Ευχαριστώ. Τον λόγο έχει ο Αρχηγός των Ανεξαρτήτων Ελλήνων και Υπουργός Αμύνης κ. Παναγιώτης Καμμένος.
Κύριε Πρόεδρε, κυρίες και κύριοι συνάδελφοι, είμαι ίσως από τους αρχαιότερους σ' αυτήν εδώ την Αίθουσα πλέον, από το 1992, και έχω παρακολουθήσει όλες τις εξεταστικές επιτροπές. Όπως έκανα και στο παρελθόν, παρά τις υποχρεώσεις μου, διάβασα με προσοχή τα Πρακτικά αυτής της εξεταστικής επιτροπής. Παρ' ότι απ' αυτή την εξεταστική επιτροπή δεν προέκυψαν πολιτικές ευθύνες - διότι έτσι κρινόταν στο παρελθόν η επιτυχία ή όχι μιας εξεταστικής επιτροπής - , θέλω να πω ότι αυτή η εξεταστική επιτροπή ίσως να είναι από τις πιο επιτυχείς εξεταστικές επιτροπές που έχουν συσταθεί στη Βουλή των Ελλήνων. Και αυτό γιατί; Διότι, πρώτον, από τα Πρακτικά της εξεταστικής επιτροπής και από τις μαρτυρίες αυτών που κατέθεσαν αύριο το πρωί, μετά τη λήξη της συζήτησης, θα έπρεπε να είναι εδώ δεκαπέντε εισαγγελείς, ο εισαγγελέας ξεπλύματος χρήματος, η εισαγγελέας διαφθοράς, να πάρουν φακέλους και καταθέσεις και να αρχίσουν τις ποινικές διώξεις και τις ποινικές διερευνήσεις. Ειπώθηκαν και καταγράφηκαν πράγματα, τα οποία τα λέγαμε στον αέρα, αλλά ποτέ δεν είχαν τη νομική ισχύ που έχει μια κατάθεση ενώπιον μιας εξεταστικής επιτροπής. Περιμένω, λοιπόν, να το κάνουν. Και αν κάποιοι νομίζουν ότι μετά απ' αυτά τα οποία ειπώθηκαν, με το κλείσιμο σήμερα το βράδυ τελειώνει αυτή η ιστορία, κάνουν μεγάλο λάθος. Κάνουν πάρα πολύ μεγάλο λάθος, διότι αυτό που έκανε αυτή η εξεταστική επιτροπή είναι να εξετάσει ουσιαστικά την αλήθεια της Μεταπολίτευσης. Ποια είναι η αλήθεια της Μεταπολίτευσης; Η αλήθεια της Μεταπολίτευσης είναι ότι από το 1996 μέχρι το 2014 επίσημα, δηλαδή μέσω επιχορηγήσεων και τραπεζικών δανείων απλήρωτων, δόθηκαν σε κόμματα προς διαχείριση, στα δύο μεγάλα κόμματα, 1,3 δισεκατομμύρια ευρώ. Εάν κανείς βάλει μέσα τις διαφημίσεις των τραπεζών, τις οποίες χρησιμοποιούσαν ως χρηματοδότηση έμμεση των μέσων τα κόμματα εξουσίας, εάν προσθέσει τα «μαύρα» του ΚΕΕΛΠΝΟ, τα «μαύρα» της Αγροτικής Τράπεζας, τα «μαύρα» της «SIEMENS», θα δει κανείς ότι μιλάμε για πολλά δισεκατομμύρια ευρώ, τα οποία ουσιαστικά οδηγήθηκαν από την πολιτική - άλλα επίσημα και άλλα ανεπίσημα - σε μέσα μαζικής ενημέρωσης, τα οποία δεν ήταν μέσα ενημέρωσης του ελληνικού λαού, αλλά μέσα ελέγχου του πολιτικού παιγνιδιού. Άλλα ήταν ως «σαρανταπεντάρια» για να εκτελούν πολιτικούς αντιπάλους, άλλα ως μέσα συγκάλυψης σκανδάλων, άλλα ως μέσα χειραγώγησης της κοινής γνώμης, προκειμένου να οδηγηθεί η Ελλάδα στη χρεοκοπία και κάποιοι να κατασχέσουν τον πλούτο των Ελλήνων. Αυτό έκανε αυτή η εξεταστική επιτροπή. Πόσο άφθονο χρήμα, λοιπόν! Άφθονο χρήμα, το οποίο πρέπει να εξεταστεί το πού βρίσκεται και όπως είπα και προηγουμένως, δεν τελειώσαμε εδώ. Κυρίες και κύριοι συνάδελφοι, το δεύτερο, που προκύπτει από αυτή την εξεταστική επιτροπή και θεωρώ ότι είναι πολύ σημαντικό, είναι αυτό που ειπώθηκε κατά τη διάρκεια της εξέτασης του Διοικητή της Τράπεζας της Ελλάδος, του κ. Στουρνάρα. Τι είπε ο κ. Στουρνάρας; Ότι ουσιαστικά επανέρχεται προς διερεύνηση - και αυτό το ζητώ από τον Υπουργό επί της Δικαιοσύνης - το πόρισμα Καλούδη. Το πόρισμα Καλούδη είναι το πόρισμα αυτό, το οποίο παρέδωσε ο Εισαγγελέας Καλούδης στις 15 Μαρτίου 2013, περιμένοντας την έγκριση για την άσκηση κακουργηματικών διώξεων μέχρι τη 18η Απριλίου, οπότε και εισήχθη αιφνιδίως η τροπολογία στον αναπτυξιακό νόμο 4146/2013, σύμφωνα με την οποία απαλλάσσονται των ευθυνών όσοι τραπεζικοί υπέγραψαν τις χρηματοδοτήσεις αυτές που δόθηκαν παράνομα την περίοδο 2000-2011 με μοναδική διασφάλιση τις κρατικές επιχορηγήσεις έως το 2020, νομίζοντας έτσι ότι θα μπει στο συρτάρι το πόρισμα - φωτιά. Έρχεται, λοιπόν, κατά τη διάρκεια της κατάθεσής του ο Διοικητής της Τράπεζας της Ελλάδος, κατόπιν προσκλήσεως των Βουλευτών, και προκαλείται συζήτηση για την τροπολογία του κ. Τζουμάνη της Νέας Δημοκρατίας, του κ. Χριστογιάννη και του κ. Σταμενίτη, που έδινε ασυλίες στα στελέχη των τραπεζών. Και λέει ο κ. Στουρνάρας: «Αναφέρεται σε νομικά πρόσωπα δημοσίου δικαίου και νομικά πρόσωπα ιδιωτικού δικαίου που ανήκουν στη Γενική Κυβέρνηση». Τα κόμματα, προσθέτει ο κ. Στουρνάρας, «δεν ανήκουν στη Γενική Κυβέρνηση». Και έτσι ανοίγει ο δρόμος για την ανάσχεση του πορίσματος. Τι σημαίνει αυτή η τροπολογία; Η τροπολογία αυτή του 2013, κυρίες και κύριοι συνάδελφοι, είναι το σημείο, όπου ο Αντώνης Σαμαράς, έχοντας την Προεδρία της Νέας Δημοκρατίας, μετατρέπει τη Νέα Δημοκρατία, ένα κόμμα αρχών μέχρι τότε του Κωνσταντίνου Καραμανλή, σε υπερασπιστή του ΠΑΣΟΚ του Γιώργου Παπανδρέου, του Κώστα Σημίτη και εν συνεχεία, του Ευάγγελου Βενιζέλου. Για να τα καταλάβει ο ελληνικός λαός πιο απλά, είναι η στιγμή που τα «κάνουν πλακάκια», είναι η στιγμή που ο Εισαγγελέας Καλούδης τους πιάνει «με τη γίδα στην πλάτη» και μέσα σε μια νύχτα έρχονται να ψηφίσουν την περίφημη αυτή τροπολογία, που μας λέει ο Διοικητής της Τράπεζας της Ελλάδος σήμερα επίσημα στην εξεταστική επιτροπή ότι δεν αφορά τα κόμματα. Κύριε Υπουργέ επί της Δικαιοσύνης, επίσημα σας ζητώ να εξετάσετε τη νομική ισχύ αυτού που δήλωσε ο κύριος Διοικητής της Τράπεζας της Ελλάδος και να ξεκινήσουν άμεσα οι διώξεις που αφορούν το πόρισμα Καλούδη.
Υπάρχει τέτοιο αίτημα, κύριε Πρόεδρε, μέσα στο πόρισμα.
Χαίρομαι ιδιαίτερα γι' αυτό. Εδώ, λοιπόν, έχουμε το δεύτερο σημαντικό αποτέλεσμα, το οποίο προέκυψε από τη συζήτηση αυτής της εξεταστικής επιτροπής. Τρίτο θέμα. Έχουμε το θέμα, που προκύπτει για τις ποινικές ευθύνες, ιδίως των μέσων μαζικής ενημερώσεως σε αυτά που κατέθεσαν, σε αυτά που ευρέθησαν και στο πόρισμα της επιτροπής. Μιλάμε με ονόματα γενικότερα. Εγώ θα μιλήσω με ονόματα ειδικά και θα αποδείξω ότι πλέον έχει υποχρέωση η Αρχή για το Ξέπλυμα Χρήματος και η εισαγγελέας Διαφθοράς, που επίσημα αιτούμαι διά του Βήματος της Βουλής, να παρέμβουν αύριο σε σειρά υποθέσεων. Υπόθεση πρώτη: «ΠΑΡΑΠΟΛΙΤΙΚΑ». Ερωτά ο κ. Παναγιώτης Μηταράκης: «Επίσης, επαναλαμβάνονται στη δήλωση του πόθεν έσχες;» Απάντηση, Ιωάννης Κουρτάκης: «Περιλαμβάνονται σε όλες τις δηλώσεις του πόθεν έσχες και τα καταθέτω». Παναγιώτης Μηταράκης: «Θυμάστε το ποσό που χρηματοδοτήσατε εσείς την εφημερίδα;» Ιωάννης Κουρτάκης: «Το συνολικό ποσό που είχα δώσει στην εταιρεία ανέρχεται περίπου στο 1.400.000 ευρώ». Παναγιώτης Μηταράκης: «Τα οποία είναι από προσωπική περιουσία και από δουλειά δεκαοκτώ ετών, όπως είπατε πριν;» Μάρτυς: «Ακριβώς. Όταν εξέδωσα την εφημερίδα, εργαζόμουν σε επτά μέσα ενημέρωσης». Πείτε μου έναν Βουλευτή, έναν Υπουργό, έναν Πρωθυπουργό, έναν εκδότη που έχει καταφέρει μέσα σε αυτά τα χρόνια δουλειάς, με τους μισθούς που υπήρχαν στις εφημερίδες, να έχει βάλει στην άκρη 1.400.000 ευρώ. Δεν υπάρχει ούτε ένας! Ούτε ένας! Για να πάμε να δούμε λίγο παρακάτω τι έρχεται και αποφασίζει για τα «ΠΑΡΑΠΟΛΙΤΙΚΑ» το πόρισμα της επιτροπής της Βουλής. Αποδεικνύεται ότι τον Φεβρουάριο του 2014 χορηγείται το δάνειο των 800.000 ευρώ με εξόφληση έως το 2019 με δόση 13.350 ευρώ, με εξασφαλίσεις από τα έσοδα κυκλοφορίας και μετρητό κάλυμμα προθεσμιακής κατάθεσης 1,2 εκατομμυρίων δολαρίων. Ο προθεσμιακός λογαριασμός ανήκει σε offshore εταιρεία συμφερόντων συγκεκριμένου εφοπλιστή. Νοέμβριος του 2014: Άρση της εκχώρησης από την κυκλοφορία λόγω της ύπαρξης του μετρητού καλύμματος από τον λογαριασμό του εφοπλιστή, της offshore δηλαδή. Δεκέμβρης του 2014: Άρση της κάλυψης από τον προθεσμιακό λογαριασμό, κατόπιν αιτήματος της offshore, λόγω επικείμενης εισαγωγής της σε ξένο Χρηματιστήριο από 1-1-2015, με αλλαγή των όρων εξυπηρέτησης του δανείου. Η ΕΤΕ αποδέχεται μέρος της αποπληρωμής του δανείου να προέρχεται από οποιαδήποτε μελλοντική διαφημιστική δαπάνη στην τράπεζα προς τα «ΠΑΡΑΠΟΛΙΤΙΚΑ». Αυτά είναι που προκύπτουν μέχρι τώρα από την κατάθεση του εκδότη, σύμφωνα με το πόρισμα της επιτροπής. Έλα, όμως, που υπάρχουν και κάποιες άλλες λεπτομέρειες. Κατά διαβολική σύμπτωση, ο συγκεκριμένος εκδότης τυγχάνει να είναι εργαζόμενος και διευθυντής στην εταιρεία «METRORAMA ΕΚΔΟΤΙΚΗ Ε.Π.Ε», με έδρα στην οδό Καπετάν Λαχανά 53-55- και καταθέτω έγγραφο του Εμπορικού και Βιομηχανικού Επιμελητηρίου Πειραιώς - και συνέταιρος μέχρι και σήμερα που μιλούμε με τον εγκέφαλο της υπόθεσης ναρκωτικών του «Noοr 1», που φέρεται να είναι ο εταίρος ιδιοκτήτης της εταιρείας αυτής. [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δηλαδή, ο κύριος που εξετάστηκε εδώ με το 1,400 αυτή τη στιγμή που μιλάμε, μέχρι σήμερα, και όπως προκύπτει και από την Εφημερίδα της Κυβερνήσεως την οποίαν και καταθέτω, είναι ο άνθρωπος που υπήρξε υπάλληλος και συγκεκριμένα διευθυντής και υπεύθυνος της εταιρείας, που είχε ο εγκέφαλος της εμπορίας ναρκωτικών, που αγόρασε τη συγκεκριμένη εφημερίδα από σημερινό Ευρωβουλευτή. [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αντιλαμβάνεστε, λοιπόν, ότι μια τέτοια υπόθεση είναι υπόθεση για την οποία θα έπρεπε ήδη να βρίσκεται η Αρχή για το Ξέπλυμα Χρήματος μέσα στα γραφεία τους, θα έπρεπε ήδη να προστατεύονται μάρτυρες οι οποίοι κινδυνεύουν. Γιατί, κύριε Υπουργέ της Δικαιοσύνης, αφού εγώ εδέχθην απειλή, αφού εξύβρισε εμένα, τη γυναίκα μου, την πεθερά μου, ανέλαβε και τον δεκαπεντάχρονο γιο μου και είπε ότι είναι τρομοκράτης και συνεργός της Ρούπα! Ο δεκαπεντάχρονος, ο οποίος δεν έχει φύγει. Μέχρι την Καλλιθέα έχει πάει και δεν έχει ανέβει ποτέ επάνω. Είναι ένα παιδί το οποίο θέλει να πάει να σπουδάσει και θα του απαγορεύσει να πάει στο εξωτερικό, θα του ρίξει λάσπη, γιατί έτσι γουστάρει. Και όταν πάμε στο δικαστήριο, όπως την προηγούμενη φορά, φοβάται. Αύριο έχουμε το δεύτερο, την επανάληψη. Δικηγόρος του είναι ο κ. Βορίδης της Νέας Δημοκρατίας. Είναι ο ίδιος, κύριε Πρόεδρε, που έπαιρνε λεφτά από το ΚΕΕΛΠΝΟ με διαφορετικές ονομασίες. «ΠΑΡΑ ΕΝΑ Μ.Ε.Π.Ε.»: 190.000 ευρώ. «HEALTH PRO»: στο όνομα του Τζένου, 177.000 ευρώ. «ΑΛΑΤΙ & ΠΙΠΕΡΙ»: 177.000 ευρώ. Προσέξτε. «METRORAMA»: Αιμίλιος Κοτσώνης από το ΚΕΕΛΠΝΟ 87.000 ευρώ. Ο έμπορος ναρκωτικών πληρωνόταν από το ΚΕΕΛΠΝΟ για τα μέσα τα οποία διέθετε. [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι ο ίδιος ο οποίος, αφού επιτέθηκε αδίκως στη σύζυγο του Υπουργού της Δικαιοσύνης - για να δείτε ότι δεν κωλώνουν πουθενά - , την άλλη μέρα έβγαλε πρωτοσέλιδο, που δεν βγαίνει ούτε στην Κολομβία. Κουρτάκης για Κοντονή: «Να παραμείνει ο συγκεκριμένος βρωμιάρης στην Κυβέρνηση». [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά είναι τα σαρανταπεντάρια του Τύπου, που αν δεν τα παραλάβουν οι εισαγγελείς αύριο το πρωί να τα διερευνήσουν, θα έχουμε εμείς ευθύνη. Θα έχουμε ευθύνη, ως Κυβέρνηση, κυρίες και κύριοι συνάδελφοι Υπουργοί, κυρίες και κύριοι συνάδελφοι της κυβερνητικής πλειοψηφίας. Διότι αυτή τη δουλειά τη συνεχίζουν - την ίδια δουλειά. Αύριο θα πάει στο δικαστήριο και θα πει - λέει - ότι ήταν ο άλλος γιος μου, που σπουδάζει το παιδί στην Αμερική πέντε χρόνια και ψάχνει να βρει δουλειά τώρα. Και θα έρθει με μια κατηγορία, επειδή του γουστάρει του κ. Κουρτάκη, ότι είναι φίλος της Πόλας Ρούπα και τρομοκράτης! Αντιλαμβάνεστε τη σοβαρότητα του θέματος, κυρίες και κύριοι συνάδελφοι, διότι αυτό το bullying το έχουν υποστεί πολλοί σε αυτήν την Αίθουσα. Κάποιοι δεν το άντεξαν. Κάποιοι έφυγαν από αυτήν εδώ την Αίθουσα χωρίς να μπορούν καν να έχουν δικαιωθεί. Το ίδιο ακριβώς έκαναν και οι υπόλοιποι, κυρίες και κύριοι συνάδελφοι. Το ίδιο έκανε και το συγκρότημα του κ. Ψυχάρη. Το συγκρότημα του κ. Ψυχάρη είναι αυτό που εμένα προσωπικά σκότωσε τον πατέρα μου με πρωτοσέλιδα. Ξεφτίλισε έναν άνθρωπο ογδόντα έξι ετών, έναν επιχειρηματία που δεν είχε κατηγορηθεί ποτέ, ότι δήθεν είχε κότερα και ofshore. Ο άνθρωπος έβγαλε καρκίνο. Έγιναν οι έλεγχοι του ΣΔΟΕ. Βγήκε αθώος. Τελείωσε η ιστορία. Τον κρέμασε όμως στα μανταλάκια. Και τον κρέμασε στα μανταλάκια, γιατί είχε συγκεκριμένα πιστόλια, τα οποία εκτελούσαν. Είπε ο Πρωθυπουργός προηγουμένως να ψάξουμε τα «πόθεν έσχες». Κύριε Πρόεδρε της Βουλής των Ελλήνων, αιτούμαι διά της δημόσιας αυτής συνεδριάσεως να ανοίξετε το «πόθεν έσχες» του δημοσιογράφου κ. Παπαχρήστου, να δούμε εάν αληθεύει ότι έχει μετρητά 2.300 και έως 3 εκατομμύρια από τις διάφορες μετοχές, πάλι και αυτός από τη δουλειά του σαν τον κ. Κουρτάκη, με σπίτι στη Λέρο, με σπίτι στα Γιάννενα! Να ανοίξετε το «πόθεν έσχες» και να δούμε τι συμβαίνει με τον σημερινό διευθυντή των «ΝΕΩΝ», ο οποίος έχει ένα κότερο σαράντα μέτρα και πάει βόλτα με δύο Φιλιππινέζους, έναν καπετάνιο κι έναν μηχανικό. Και αυτός από τη δουλειά του τα έχει αυτά; Τόσο καλά τον πλήρωναν; Ως πότε θα αφήνουμε τα σαρανταπεντάρια να εκτελούν τη δημοκρατία; Από εδώ ξεκινάει ο έλεγχος. Κύριε Πρόεδρε, κυρίες και κύριοι συνάδελφοι, δεν έχω χρόνο να αναφερθώ στα κόμματα. Θα πω όμως ότι επειδή αυτοί εκτελούσαν, εκτελούν και θα πρέπει να σταματήσουν να εκτελούν, δεν σημαίνει ότι δεν υπάρχουν έντιμοι δημοσιογράφοι, οι οποίοι την πληρώνουν, όπως και οι εργαζόμενοι στον Τύπο. Ξέρω περιπτώσεις ανθρώπων με τους οποίους συγκρούστηκα και πολιτικά. Θα αναφερθώ στον μακαρίτη τον Κακαουνάκη, ο οποίος έφυγε ουσιαστικά στην ψάθα. Ήταν εκδότης. Ήταν ραδιοφωνικός παραγωγός. Ήταν πολιτικός αντίπαλος. Είχαμε σκοτωθεί. Τους αμυγδαλεώνες του, του τους έφαγε ο Ψυχάρης και τους έβαλε εγγύηση μαζί με κάτι υπόγεια στην Καλλιθέα, στις Τζιτζιφιές, για να πάρει 150 εκατομμύρια ευρώ, ο τύπος που ήρθε εδώ και μας είπε ότι παίρνει «αέρα». Ομολόγησε ότι έπαιρνε δάνεια με «αέρα». Σε μια ευνομούμενη χώρα θα τον είχαν αρπάξει μέσα από την εξεταστική με χειροπέδες. Είναι έγκλημα. Είναι αδίκημα. Είναι ο ίδιος, ο οποίος, κυρίες και κύριοι συνάδελφοι της Νέας Δημοκρατίας, έβαλε τον κ. Καραμανλή πρωτοσέλιδο σαν «Ντόλυ», ότι είναι προϊόν κλωνοποίησης. Βέβαια, όμως, όταν ήρθε ο μετρ της διαπλοκής, ο κ. Σαμαράς, τον κ. Ψυχάρη τον κάλεσε προκειμένου, όπως έγραψε τότε, να μπει ο γιος του σαν Βουλευτής της Νέας Δημοκρατίας, όπως και εξελέγη. Γι' αυτό, κύριοι συνάδελφοι της Νέας Δημοκρατίας, έχετε ευθύνη. Διότι δεν πρέπει η Νέα Δημοκρατία αυτόν τον οποίο προσέβαλε και πολέμησε τον Κώστα Καραμανλή να τον δικαιώνετε εν συνεχεία, γιατί επέλεξε ο Σαμαράς να τα βρει με τον Παπανδρέου. Γιατί με τον Παπανδρέου τα βρήκε. Και τα βρήκε για να τα βάλουν στην άκρη. Πιστεύω τώρα που πήρατε και τον κ. Γιώργο Παπανδρέου πίσω, θα φέρει και τα 200 χιλιάρικα του γυμναστηρίου. Αυτό ήταν το καλό για το ΠΑΣΟΚ. Για να δούμε.
Έχεις κάνει μήνυση, έχει πάει στον εισαγγελέα.
Για το γυμναστήριο; Όχι. Για το γυμναστήριο ο Βενιζέλος έκανε μήνυση. Έλα τώρα που την πάτησες. Ο Βενιζέλος έκανε μήνυση για το γυμναστήριο. Και όχι απλώς έκανε ο Βενιζέλος μήνυση για το γυμναστήριο, αλλά ο Βενιζέλος έκανε μήνυση και ζήτησε να γίνει έλεγχος στο ΠΑΣΟΚ για το ποιοι τα έφαγαν. Διαβάζω λοιπόν, επειδή η κ. Γεννηματά αναφέρθηκε προηγουμένως, επίσημο Πρακτικό από την ένορκη εξέταση στις 15 Δεκεμβρίου 2015 του Μιχαήλ Κόκκινου του Ανδρέα, ελεγκτή της KPMG. Ερώτηση: «Ήταν σύμφωνη με τους κανόνες συνετής οικονομικής διαχείρισης η φυσική μεταφορά και η διατήρηση στο ταμείο υπολοίπου για δύο συνεχόμενα έτη στο επίπεδο των 15 εκατομμυρίων; Απάντηση ένορκη του ελεγκτή: «Κατηγορηματικά όχι, γιατί κάτι τέτοιο συνεπάγεται αφ' ενός απώλεια τόκων και αφ' ετέρου ενέχει κίνδυνο απώλειας και κλοπής». «Σας επεδείχθησαν παραστατικά όπου σας παρασχέθηκε η αιτιολογική σχετικά με τη διοχέτευση του ποσού σε συγκεκριμένες δαπάνες;» Απάντηση του ελεγκτού κ. Κόκκινου: «Όχι, δεν μας δόθηκε εξήγηση για την ύπαρξη του υπολοίπου ή τη χρησιμοποίηση μέρους αυτού για συγκεκριμένες δαπάνες». Δεκαπέντε εκατομμύρια από το ένα δισεκατομμύριο τετρακόσια εκατομμύρια των επισήμων - και δεν ξέρουμε πόσων επισήμων - είναι αυτά που κυκλοφορούσαν σε σακούλες και τα οποία έλεγχαν την πολιτική ζωή του τόπου. Τώρα βέβαια φαίνεται ότι ο κ. Θεοδωρικάκος δουλεύει τσάμπα στη Νέα Δημοκρατία. Θα τα δούμε κι αυτά αργότερα, γιατί κάποια στιγμή πρέπει να γίνει και εξεταστική επιτροπή για όλες εκείνες τις εταιρείες δημοσκοπήσεων που κατά διαβολικό τρόπο έχουν πέσει όλες έξω. Δέκα μονάδες έδιναν στο δημοψήφισμα υπέρ του «ναι». Οι Ανεξάρτητοι Έλληνες πάνω από 1,5% δεν έχουμε πάρει ποτέ. Τώρα μας φτάνουν στο 2,4%. Ακόμα κι όταν παίρναμε 11%, ήμασταν υπό τον βυθό. Μια φορά τουλάχιστον να ανοίξω μια εφημερίδα και να δω ότι μας έχει ένα 3% ή 4%! Δεν το έχω δει ποτέ. Να είναι καλά ο Θεοδωρικάκος! Καμινάρης Βασίλειος του Γεωργίου, οικονομολόγος, ορκωτός ελεγκτής της εταιρείας «Ernst & Young»: «Υπήρχαν έξοδα κίνησης και παράσταση εκατοντάδων χιλιάδων ευρώ για το ΠΑΣΟΚ, χωρίς κανένα παραστατικό, κατά τα έτη 2002-2011. Οι δαπάνες εγκρίνονταν από το ίδιο άτομο, τον ταμία που διενεργούσε και τις πληρωμές, γεγονός το οποίο συνιστά σημαντική αδυναμία του συστήματος εσωτερικού ελέγχου και παρακολούθησης. Επίσης, διαπιστώσαμε ότι δεν υπήρχαν συμβάσεις με προμηθευτές παροχής υπηρεσιών, παρά το ότι υπήρχε μεγάλος όγκος συναλλαγών με αυτούς. Υπήρχαν πληρωμές σε φυσικά πρόσωπα μόνο με λίστες, χωρίς να υποστηρίζονται από παραστατικά, με αιτία τις φοιτητικές εκλογές». Πληρώνανε και τις φοιτητικές εκλογές cash. Τα 15 εκατομμύρια έφευγαν έξω. Και συνεχίζει: «Τα ποσά ήταν μικρά, της τάξεως των 200-300 ευρώ, που συνολικά, όμως, ανέρχονταν σε σημαντικό ύψος. Μάλιστα για ορισμένα απ' αυτά τα ποσά υπήρχαν καταθέσεις σε τραπεζικούς λογαριασμούς». Οπωσδήποτε τα ανωτέρω αποτελούν φορολογικές παραβάσεις. Και εγώ ερωτώ τους συναδέλφους στο ΠΑΣΟΚ: Ο κ. Βενιζέλος έκανε μήνυση. Τώρα που πήρατε τον Γιώργο πίσω, τι θα κάνετε; Θα σκοτωθείτε μεταξύ σας; Πρέπει να βρείτε μια λύση. Ή ο ένας φταίει και πρέπει να φέρει πίσω τα λεφτά ή ο άλλος αποφάσισε να τον καλύψει. Τέλος πάντων, όποιος μείνει άστεγος η Νέα Δημοκρατία ακολουθεί το δόγμα Σαμαρά, είναι έτοιμη να σας απορροφήσει. Εμείς πάντως όχι. Κυρίες και κύριοι συνάδελφοι, η Κυβέρνηση αυτή έχει ισχυρή συνοχή και δεν θα σπάσει ποτέ μέχρι ο ελληνικός λαός να αποφασίσει, γιατί ούτε ο Αλέξης ο Τρίπρας, ούτε κανείς από τον ΣΥΡΙΖΑ, ούτε οι Ανεξάρτητοι Έλληνες που δεν έχουμε πάρει ούτε 1 ευρώ δάνειο, ούτε οι Βουλευτές, αλλά ούτε τα στελέχη μας αποτελούν μέρος αυτού του βούρκου της Μεταπολίτευσης. Όμως, εδώ προκύπτει μια υποχρέωση. Προκύπτει η υποχρέωση να εκτελέσουμε την εντολή του ελληνικού λαού. Όλοι αυτοί που έδωσε ο ελληνικός λαός εντολή να οδηγηθούν στη δικαιοσύνη και να φέρουν πίσω τα κλεμμένα, πρέπει να τα φέρουν πίσω το συντομότερο δυνατόν! [[Χειροκροτήματα από τις πτέρυγες των ΑΝΕΛ και του ΣΥΡΙΖΑ]] Και αν κάποιοι στον κρατικό μηχανισμό το σταματούν, έχουμε υποχρέωση να τους καταγγείλουμε. Αν θέλετε, όταν θα ανοίξουν τα στόματα και θα δει κάποιος τις καταθέσεις παραδείγματος χάριν του κυρίου Προβόπουλου, αν δει τις καταθέσεις Στουρνάρα σε σχέση με τι έγινε με το Τ3 και το Τ10 και τα συνδυάσει με υποθέσεις, που είχε καταγγείλει παλιότερα η Βάσω Παπανδρέου, θα δει ότι η διαπλοκή δεν σταματάει μόνο εδώ. Η διαπλοκή έχει βαθιές ρίζες στην Ευρώπη. Κι αν κάποιοι δεν θέλουν την Κυβέρνηση αυτή και πολεμούν αυτή τη στιγμή μια κυβέρνηση που έκανε αυτό που υποσχέθηκε, με βαρύ φόρο τιμής του ελληνικού λαού, είναι γιατί ξέρουν καλά ότι εμείς δεν πρόκειται να παραλάβουμε υποβρύχια που γέρνουν, δεν πρόκειται να υπογράψουμε συμβάσεις τις οποίες εκβιαστικά μας βάζουν να υπογράψουμε για να είμαστε τα καλά παιδιά. Θα αντισταθούμε, γιατί έχουμε τη λαϊκή εντολή σε μια χώρα που γέννησε τη δημοκρατία. Σας ευχαριστώ πολύ.
Τον λόγο έχει ο κ. Λεβέντης, Πρόεδρος της Ένωσης Κεντρώων.
Προς τον κύριο Πρόεδρο της Κυβέρνησης, τα μέλη του Υπουργικού Συμβουλίου, τους κυρίους και κυρίες Βουλευτές την καλησπέρα μου. Αυτά που έφερα εδώ δεν είναι ομιλία για να τη διαβάσω. Είναι κάποια συνημμένα, που θα προσάψω εις τα Πρακτικά. Το 2011 έγινε μία επίκαιρη επερώτηση από την κ. Μπακογιάννη. Ήταν Βουλευτής της Δημοκρατικής Συμμαχίας. Έτσι λεγόταν το κόμμα. Και ακολούθησε ένας διάλογος και κατηγορούσε τότε τη Νέα Δημοκρατία η κ. Μπακογιάννη ότι είχε πάρει 120 εκατομμύρια ευρώ μέχρι τότε δάνειο, το ΠΑΣΟΚ 114 εκατομμύρια ευρώ. Είναι επερώτηση της κ. Μπακογιάννη, αδελφής, νομίζω, του κυρίου Μητσοτάκη. Αδερφή δεν είναι; Ναι. Τότε εστρέφετο κατά της Νέας Δημοκρατίας η κ. Μπακογιάννη. Το ενδιαφέρον δεν είναι αυτό, γιατί τότε είχε λάβει άλλη στάση και πυροβολούσε. Το ενδιαφέρον είναι η απάντηση που εδόθη στο πλαίσιο της συζήτησης από ορισμένους, όπως τον κ. Εμμανουήλ Κεφαλογιάννη. Απήντησε ο κ. Εμμανουήλ Κεφαλογιάννης - νομίζω ότι είναι Ευρωβουλευτής τώρα - το εξής: «Δεν ήταν ο Μαρούδας. Θα το βρούμε στην πορεία ποιος ήταν. Ο κ. Λιβάνης, λοιπόν. Αφού εσείς το ξέρετε και το θυμάστε και δεν θέλετε να με βοηθήσετε, σας το λέω εγώ. Ο κ. Πυλαρινός, λοιπόν, από τη Νέα Δημοκρατία και ο κ. Λιβάνης από το ΠΑΣΟΚ επισκέφθηκαν τον τότε υπηρεσιακό Υπουργό κ. Γιωργάκη και του ζήτησαν, γιατί αρνήθηκαν οι ίδιοι να προσυπογράψουν με προσωπικές τους εγγυήσεις, να μπορούν να βάλουν την επιχορήγηση των κομμάτων από μελλοντικά έσοδα των κομμάτων. Αυτή είναι η πραγματικότητα. Κι αν αυτό σήμερα είναι το πρόβλημα της Δημοκρατικής Συμμαχίας, νομίζω ότι αυτό το πρόβλημα είναι πολύ καθυστερημένο» - κάτι τέτοιο λέει - κ.λπ.. Αυτό πιστοποιεί ότι ο κ. Πυλαρινός από τη Νέα Δημοκρατία και ο κ. Λιβάνης απευθύνθηκαν στον Υπουργό και του ζήτησαν να πάρουν δάνεια. Είναι ομιλία του κ. Εμμανουήλ Κεφαλογιάννη. Θα τη συνάψω εις τα Πρακτικά. Όμως, θέλω να πω κάτι και για τον ΣΥΡΙΖΑ, γιατί εδώ υπάρχει μια αρκετά ενδιαφέρουσα ομιλία του κ. Μουλόπουλου - ένα λεπτό να κοιτάξω, γιατί ο Μουλόπουλος είναι πρόσωπο των ημερών - , ο οποίος λέει ορισμένα πράγματα τα οποία έχει αντιγράψει από την Ένωση Κεντρώων. Λέει εν ολίγοις ότι πρέπει οι Βουλευτές να μειωθούν, ο μισθός του Βουλευτή να πάει στη μέση. Είναι αντιγραφή. Θα τα προσάψω εδώ στα Πρακτικά και θα τα βρείτε εσείς με ησυχία. Λέει, λοιπόν, ο κ. Μουλόπουλος. Διαβάζω αγόρευση του Βουλευτή κ. Βασιλείου Μουλοπούλου: «Ο ΣΥΡΙΖΑ έχει προτείνει αλλαγή του νόμου και έχει προτείνει και άλλα πράγματα, όπως την κατάργηση της βουλευτικής σύνταξης…». Είναι του προγράμματος της Ένωσης Κεντρώων αυτά, κύριε Τσίπρα. Ο κ. Μουλόπουλος προηγείτο εμού σε ορισμένα πράγματα. Ζητάει την κατάργηση της βουλευτικής σύνταξης. Είναι περίπου οχτακόσιοι τέως Βουλευτές που παίρνουν σύνταξη.
Έχει καταργηθεί.
Για τους παλιούς; Όχι, οι παλιοί το διατηρούν. Δεν το γνωρίζετε ότι οι προ του 2012 διατηρούν; Νομίζω ότι ο κ. Μουλόπουλος λέει την κατάργηση όχι των νέων, αλλά όλων.
Προχωρήστε, κύριε Πρόεδρε.
Επίσης, ζητά τη μείωση των αποδοχών των Βουλευτών εις το ήμισυ. Πρακτικά από τη Βουλή διαβάζω. Επίσης, προτείνει κατάργηση της αποζημίωσης των επιτροπών και αλλαγή στον νόμο περί ευθύνης υπουργών. Κυβερνάτε δύο χρόνια. Γιατί δεν τα κάνατε αυτά, αφού ήταν στο πρόγραμμα του ΣΥΡΙΖΑ; Καταθέτω στα Πρακτικά και την επερώτηση που αφορά στην κ. Μπακογιάννη, αλλά και τις απαντήσεις. [[Στο σημείο αυτό ο Πρόεδρος της Ένωσης Κεντρώων κ. Βασίλης Λεβέντης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δηλαδή, ο ΣΥΡΙΖΑ είχε πέντε σωστές θέσεις, τις οποίες λησμόνησε. Αυτό διαπιστώνω. Γιατί ο Μουλόπουλος ήταν δικός σας Βουλευτής τότε, έτσι δεν είναι; Εκτός εάν αυτενεργούσε και δεν είχε την έγκριση των υπολοίπων. Ή εκτός εάν όταν μεγαλώνει κάποιος, ως κόμμα εννοώ, αποθρασύνεται και ξεχνάει τις ρίζες. Είναι και αυτό μια πιθανότητα. Θα το δούμε αυτό, έχει συνέχεια. Εάν σας επιτρέψει ο λαός να έχετε συνέχεια, γιατί όλα είναι υπό αίρεση στην πολιτική. «Πλούσιοι επτώχευσαν και επείνασαν!». Αυτό ισχύει στην πολιτική. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος αυτής κ. ΣΠΥΡΙΔΩΝ ΛΥΚΟΥΔΗΣ]] Όμως, είδατε ότι και η κ. Μπακογιάννη είχε στραφεί κατά της Νέας Δημοκρατίας για τα δάνεια, ούσα Αρχηγός της Δημοκρατικής Συμμαχίας. Κατέθεσα για τα Πρακτικά την επερώτηση, για να διανεμηθεί σε όλους τους Βουλευτές. Θέλω να πω δύο λόγια για τις εταιρείες δημοσκοπήσεων. Για τις εταιρείες δημοσκοπήσεων δεν έχει νόημα να γίνει εξεταστική. Και για τα κόμματα έγινε εξεταστική. Θα σταματήσουν τα κόμματα να τα παίρνουν; Εάν πιστεύετε αυτά τα πράγματα, είναι αστειότητα. Οι εταιρείες δημοσκοπήσεων χρειάζονται άλλο πράγμα. Μια ανεξάρτητη αρχή, όπως το ΕΣΡ, ώστε πριν ανακοινωθεί το αποτέλεσμα κάθε δημοσκόπησης, να καταθέτει εκεί όλα τα στοιχεία, ψηφοδέλτια, τηλέφωνα, έρευνες κ.λπ. και ειδικοί επικοινωνιολόγοι να ερευνούν εάν τα στοιχεία είναι αληθή. Αυτό χρειάζεται. Και μετά να γράφει «ΚΑΘΗΜΕΡΙΝΗ», «ΤΑ ΝΕΑ», « ΕΘΝΟΣ» ή να λένε τα κανάλια το αποτέλεσμα της δημοσκόπησης. Η Εξεταστική που κάνατε για τα κόμματα, από ό,τι κατάλαβα, κατέληξε ότι ο «ΚΗΡΥΞ» των Χανίων» είναι η μεγάλη διαπλοκή και η offshore της «ΑΥΓΗΣ». Εξαρχής όταν μου ελέχθη ότι θα γίνει εξεταστική, είπα «ποιο είναι το αντικείμενο; Θα καταλήξει σε φιάσκο!». Όταν κάνουμε εξεταστικές και στο τέλος δεν βγαίνει κάτι, ο λαός ξέρετε τι συμπέρασμα βγάζει; Ότι κοροϊδεύουμε στην Αίθουσα αυτή ο ένας τον άλλον και όλοι μαζί τον λαό. Τι προσδοκούσατε; Αυτά τα δάνεια που είπε ο κύριος Πρωθυπουργός, του ΠΑΣΟΚ, της Νέας Δημοκρατίας, ήταν γνωστά. Υπάρχει περίπτωση να πληρώσουν, να τα πάρουν πίσω οι τράπεζες και ο ελληνικός λαός; Δεν υπάρχει τέτοια περίπτωση! Τετρακόσια χρόνια, λέει, θέλει το ΠΑΣΟΚ και εκατόν ογδόντα η Νέα Δημοκρατία. Άρα, μιλάμε για τα πεντασέγγονα, όταν και εάν υπάρχει ΠΑΣΟΚ, ΣΥΡΙΖΑ ή Ένωση Κεντρώων μετά από δύο αιώνες. Για τέτοια πράγματα μιλάμε. Την εξεταστική την κάνατε προφανώς για παραπλάνηση της κοινωνίας, ότι κάτι ψάχνουμε. Τι ψάχνουμε εδώ; Αφού βγήκε νόμος να μην παίρνουν άλλα δάνεια. Τουλάχιστον σε έναν νόμο του Ντινόπουλου, νομίζω στο τέλος του 2014, απαγορεύτηκαν τα δάνεια. Άρα, καλυπτόμαστε από τη λήψη νέων δανείων. Υπάρχει περίπτωση να γίνει επιστροφή των παλαιών; Άρα, ποιος ήταν ο σκοπός της εξεταστικής; Να στείλουμε φυλακή κάποιους; Αφού και αυτοί, που έφεραν την τροπολογία που κατετέθη το 2013, προφανώς, ήθελαν να γλιτώσουν τους τραπεζικούς και μέσω των τραπεζικών να γλιτώσουν και οι πολιτικώς ενεχόμενοι την ηθική αυτουργία. Ούτε αυτούς έκρινε η επιτροπή ότι φταίνε, οι εισηγητές, ο Υπουργός που δέχθηκε την τροπολογία. Ψηφίστηκε μια τροπολογία το 2013, με την οποία αθωώθηκαν οι τραπεζικοί. Με την αθώωση των τραπεζικών πάει περίπατο και η ηθική αυτουργία των πολιτικών. Η επιτροπή ούτε γι' αυτούς τους ανθρώπους, που πέρασαν αυτή την τροπολογία δέχθηκε ευθύνη. Και ρωτήθηκε ο Στουρνάρας ποιους κάλυπτε αυτή η τροπολογία και είπε «δεν γνωρίζω, δεν είμαι νομικός». Αυτό είπε. Άρα, το «νιάου, νιάου στα κεραμίδια» γινόταν εδώ μέσα. Κοροϊδεύαμε ο ένας τον άλλο. Τι θα πει ο ιστορικός για αυτή την εξεταστική; Τι ικανοποίησε, τι θεράπευσε αυτή η εξεταστική; Θεράπευσε κάτι; Να μη χάνουμε τον χρόνο μας, λοιπόν, άδικα. Το άλλο, που ακούω από κάποιες πτέρυγες είναι «να σωθεί ο «ΔΟΛ»». Λένε, δηλαδή, να σωθούν μάλλον συγκροτήματα. Είπε και ο Πρωθυπουργός «να κάνουμε μια προσπάθεια να σώσουμε…». Τα συγκροτήματα έχουν κάποια χρέη. Τίνι τρόπω θεωρείτε ότι πρέπει να γίνει η διάσωση; Προφανώς, να πληρώσει ο ελληνικός λαός τα χρέη. Έτσι, δεν είναι; Γιατί υπάρχει περίπτωση άνθρωπος να πληρώσει 300 εκατομμύρια για τον «ΔΟΛ», για να μπει επενδυτής; Καταλαβαίνω να βρεθεί άνθρωπος να δώσει 20, 30 εκατομμύρια, αλλά για τα άλλα, διά το μεγάλο ποσό, υπάρχει περίπτωση να βρεθεί; Άρα, όταν λέμε να σωθούν τα συγκροτήματα, εννοούμε να μεταφερθεί στο μόνιμο υποζύγιο - τον ελληνικό λαό - το βάρος, αυτό είναι, το οποίο δεν το κάναμε στην «PALCO», δεν το κάναμε σε τόσες, γιατί έχουν βγει ενάμισι εκατομμύριο άνεργοι στον ιδιωτικό τομέα. Ανάλογες περιπτώσεις του «ΔΟΛ» πιστεύω ότι είναι εκατοντάδες. Να σωθεί, επειδή είναι του Τύπου; Δηλαδή, για να σωθούν οι θέσεις των εργαζομένων; Είναι απαραίτητες οι εφημερίδες για τη λειτουργία της δημοκρατίας; Δεν ξέρω με τι κριτήριο είπε ο Πρωθυπουργός ότι είναι καλό να βρεθεί μια φόρμουλα για να σωθούν. Γιατί αυτή τη φόρμουλα, αφού υπάρχουν τέτοιες δυνατότητες, δεν τη χρησιμοποιούμε για τόσες άλλες υποθέσεις πτωχεύσεων, όπου επίσης εργαζόμενοι μένουν στον δρόμο; Δηλαδή, τι «χρυσό αυγό» γίνεται στην προκειμένη περίπτωση, για να σπεύσουμε όλοι να σώσουμε αυτό το πράγμα; Δεν το κατάλαβα. Ειλικρινά, πώς, με τι δυνατότητα η Βουλή δίνει τόσα εκατομμύρια - πάνω από 100 εκατομμύρια - κάθε χρόνο για το Μέγαρο Μουσικής; Δεν δίνει και για εκεί; Είναι σπουδαίο το Μέγαρο Μουσικής. Είναι σπουδαίο, δεν είπαμε ότι δεν είναι σπουδαίο. Είναι σωστό να δίνουμε πάνω από 100 εκατομμύρια από τον ελληνικό λαό κάθε χρόνο, διότι υπάρχει έλλειμμα; Είναι ωραίο να το ακούει αυτό ο ελληνικός λαός; Κάποτε έλεγαν «το έγραψαν «ΤΑ ΝΕΑ»» και «ΤΑ ΝΕΑ» ήταν κάποτε μια σοβαρή εφημερίδα. Όμως, υπονοούσαμε ότι βγαίνουν. Αν δεν βγαίνουν, να δίνουμε λεφτά του ελληνικού λαού; Αύριο θα ξεκινήσει να μπαίνει μέσα προφανώς και άλλη εφημερίδα. Να πάμε και εκεί να ικανοποιήσουμε το πρόγραμμα διάσωσης; Έχει τέτοιες δυνατότητες η ελληνική οικονομία, ή υπάρχει κάτι ιδιαίτερο; Εγώ - με συγχωρείτε - δεν καταλαβαίνω αυτή την ιδιαιτερότητα. Όπως δεν κατάλαβα και το γιατί κάναμε εξεταστική για τα δάνεια, έτσι δεν καταλαβαίνω ποιος είναι ο λόγος διάσωσης ενός συγκροτήματος, διότι και άλλες εφημερίδες πτώχευσαν και άλλες θα πτωχεύσουν ίσως υπό την κρίση. Θα πάμε και εκεί να πραγματοποιήσουμε το ίδιο σχέδιο ή είναι αυτή η εφημερίδα ιστορική, έχει το κοκαλάκι της νυχτερίδας - ξέρω εγώ, κάτι έχει - και πρέπει όλοι να σπεύσουμε; Και επαναλαμβάνω ότι εκτιμώ την εφημερίδα και λυπήθηκα που αυτή η εφημερίδα κινδυνεύει. Δεν είναι ότι χάρηκα - προς Θεού! - παρ' ότι όλη μου τη ζωή πάντα γραφικό με ανέβαζαν, γραφικό με κατέβαζαν. Δεν είχα ποτέ όχι στήριξη, δεν είχα, να μην πω τη λέξη. Και όταν μπήκα στη Βουλή, γράφηκαν και σχόλια ότι κακώς μπήκα, μπήκα ως προφήτης. Πήγαν να γελοιοποιήσουν την εκλογή. Θα τη δουν, όταν την άλλη φορά το 4% της Ένωσης Κεντρώων γίνει 8%, 9%. Τότε θέλω να δω τι θα γράψουν. Βέβαια, μπορεί να μην υπάρχουν εκείνοι για να το γράψουν, αλλά εν πάση περιπτώσει. Θέλω να σας πω δυο λόγια, λοιπόν, κύριε Πρωθυπουργέ, γιατί δεν ξέρω αν θα σας δω πριν γίνει - αν γίνει - η αξιολόγηση, εκτός αν για εσάς το να «τρώτε» βδομάδες είναι κάτι, ένα χόμπι. Ο κ. Ξυδάκης διαμαρτυρήθηκε για την κουβέντα που του είπαν. Εγώ θα σας πω την αλήθεια. Ο κ. Ξυδάκης εκφράστηκε και είπε ότι έχουμε και άλλες λύσεις - δεν ξέρω πώς το είπε - , δηλαδή, εκτός ευρώ. Σε μία ώρα που κάνετε διαπραγμάτευση είναι καλό να ακούγονται Υπουργοί και να αμφισβητούν την πορεία της χώρας; Δεν είναι καλό πράγμα. Έπρεπε κατ' ελάχιστον να τον είχατε επαναφέρει στην τάξη. Εκείνος έκανε μία διάψευση, στην οποία επέμενε ότι το να μιλάμε για plan b είναι πολύ λογικό κατ' αυτόν. Και είναι και απαραίτητο, λέει. Θεωρώ ότι τέτοια πρόσωπα δεν σας είναι χρήσιμα και είναι πολύ επιζήμια. Δεν πρέπει να επιτρέπετε ποτέ - όχι μόνο τώρα που γίνεται διαπραγμάτευση - αν είστε κόμμα της Ευρώπης - εκτός αν είστε κόμμα τού «μάζεψέ τα όλα κι ό,τι θέλει ας γίνει», αμφισβήτηση της στρατηγικής πορείας της χώρας, γιατί είναι μεγάλη ζημιά για τη διαπραγμάτευση. Επίσης, λέτε «ούτε ένα ευρώ μέτρα». Υποψιάζομαι ότι κάνετε τη σκέψη να υπογράψετε στις Βρυξέλλες όλα τα μέτρα κανονικότατα - συντάξεις, εργασιακά, τα πάντα - και να έρθετε εδώ στη Βουλή να περάσετε μόνον έναν υπερκόφτη, χωρίς να μνημονεύετε ένα ένα τα μέτρα. Εάν έχετε τέτοιο πρόγραμμα, αν έχετε τέτοιο σχέδιο, δηλαδή, εις μεν τις Βρυξέλλες να «ξεβρακωθούμε» - να το πω έτσι - δηλαδή, να τα υπογράψουμε όλα ένα ένα αναλυτικότατα και λεπτομερέστατα, εδώ δε στη Βουλή να έρθουμε να πούμε ότι έχουμε έναν υπερκόφτη που δεν θα χρειαστεί να χρησιμοποιηθεί, αλλά αν χρειαστεί, εδώ είμαστε όλοι, είναι ταχυδακτυλουργία και, σας παρακαλώ, να το ματαιώσετε. Εάν αυτό λέτε, αν γίνει τέτοιου είδους ψηφοφορία, υποτιμάτε πολύ και την κρίση των ιδίων σας των Βουλευτών σας, τινές εκ των οποίων θεωρώ ότι είναι προσωπικότητες και δεν έπρεπε να τους υποτιμήσετε τόσο πολύ. Είναι πολύ κρίσιμη αυτή η ώρα, κύριε Τσίπρα, για να λέτε «εμείς θα τα καταφέρουμε» και «δεν περνάμε ούτε ένα μέτρο» και «η Ευρώπη θα υποκύψει». Τα έχετε πει και στο παρελθόν αυτά και τα έχετε πει εξίσου στεντόρεια τη φωνή και στο τέλος απογοητευτήκατε και «τα μαζέψατε». Όταν γίνεται μία διαπραγμάτευση, θα προτιμούσα να είστε σιωπηλοί και θα προτιμούσα να ενημερώνετε και τους Αρχηγούς των υπολοίπων κομμάτων, γιατί αυτά που θα πάτε να υπογράψετε δεν θα τα πληρώσουν μόνο οι οπαδοί ή οι Βουλευτές σας, θα τα πληρώσει όλος ο ελληνικός λαός και οι οπαδοί των υπολοίπων κομμάτων. Από σεβασμό, λοιπόν, προς τον ελληνικό λαό πρέπει να κρατάτε γνωστό το πώς εξελίσσονται τα πράγματα, όλα τα στοιχεία στους πολιτικούς αρχηγούς. Έχετε καθήκον, αν θέλετε τη στοιχειώδη συναίνεση, έστω τη συναίνεση του να λέμε «καλημέρα» και «καλησπέρα». Εάν μας χρησιμοποιείτε όλους στην Αίθουσα αυτή, δεν θα μείνει καλή η φήμη σας, όταν απέλθετε από το Μέγαρο Μαξίμου. Αυτό έχω να πω. Είναι πολύ επικίνδυνο να συμβεί αυτό. Θα σας πω κάτι. Έχω ένα στοιχείο ότι το ΔΝΤ ζητάει 1.200 ευρώ μέγιστη μεικτή σύνταξη. Αυτό το στοιχείο δεν το ξέρετε εσείς, κύριε Τσίπρα, ότι ζητάει μεγίστη σύνταξη 1.200 ευρώ; Πώς θα πούμε στον δικαστικό που παίρνει 2.600 ευρώ, «πάρε 900 ευρώ στην τσέπη»; Πώς θα το πούμε; Και το αποκρύπτει αυτό και ο Μητσοτάκης που δεν μπορεί να μην το ξέρει ούτε αυτός. Καθόσαστε εδώ και κάνετε κοκορομαχίες για την offshore της «ΑΥΓΗΣ» και για τον «ΚΗΡΥΚΑ» Χανίων και το συνταξιοδοτικό εδώ θα γίνει εφιάλτης το επόμενο διάστημα και θα μας κυνηγάει ο κόσμος για την απόκρυψη αυτού του σοβαρότατου στοιχείου. Οι συντάξεις θα πετσοκοπούν. Ο μόνος τρόπος να γλιτώναμε κάπως τις συντάξεις, είναι να έρθουν επενδύσεις. Για να έρθουν, όμως, επενδύσεις, πρέπει να γίνει μια κυβέρνηση διακοσίων σαράντα. Μου ειπώθηκε αυτό. Δεν υπάρχει περίπτωση με εκατόν πενήντα δύο και εκατόν πενήντα τρεις. Γι' αυτό λέω και στον κ. Μητσοτάκη ότι κακώς ζητάει εκλογές. Τι θα γίνει, και να γίνουν εκλογές και να τις κερδίσει και να κάνει κυβέρνηση με την κ. Γεννηματά που είναι η μόνη φαντάζομαι που μπορεί να του δώσει ψήφο; Εγώ πολύ δύσκολα σε άνθρωπο ο οποίος είχε αποστατήσει από την Ένωση Κέντρου θα έδινα ψήφο. Κάνει νόημα «όχι» ο κ. Κεγκέρογλου, αλλά πώς τότε ψηφίσατε την ενισχυμένη; Κύριε Κεγκέρογλου, τι κάνει νιάου - νιάου στα κεραμίδια; Θα κάνει και ο κ. Μητσοτάκης κυβέρνηση με εκατόν πενήντα δύο. Φαντάζεστε ότι με αυτό θα έρθουν επενδύσεις; Απλώς θα ικανοποιήσει την εξουσιομανία ότι έγινε και αυτός Πρωθυπουργός. Θα έχει, όμως, και αυτός τη γνωστή τύχη. Θα κάτσει τέσσερις, πέντε μήνες και θα καταρρεύσει. Θα πάμε σε εκλογές που τότε θα είναι με μηδέν μπόνους, γιατί δεν θα έχει μπορέσει να αλλάξει τον εκλογικό νόμο, όπως λέει, την πρώτη εβδομάδα, με διακόσιους. Πού θα τους βρει; Άρα, θα γίνουν εκλογές πολύ σύντομα, με μηδέν μπόνους και τότε θα δείτε την οικουμενική που λέτε για τον Λεβέντη ότι κόλλησε η βελόνα. Δεν θα κολλήσει η βελόνα, απλώς θα επικρατήσει η λογική, όταν υπάρξει οικουμενική κυβέρνηση, κύριοι. Θα περάσουμε, όμως, δυστυχώς, από αυτόν τον κύκλο μέχρι να τελειώσουμε με τον κ. Τσίπρα και με εσάς με ένα πεντάμηνο, εξάμηνο, γιατί όσο πάμε πιο πέρα η πίστωση χρόνου μειώνεται. Ο Σαμαράς έμεινε δύο χρόνια, άλλα δύο χρόνια ο Γιωργάκης και δύο ο Τσίπρας. Εσείς, η Δεξιά, δεν θα κάνετε χρόνο. Θα κάνετε πέντε με έξι μήνες, γιατί όταν δει ο λαός ότι βάζετε και εσείς φόρους και κόβετε μισθούς και συντάξεις, δεν θα δείξει την υπομονή που νομίζετε. Και τότε θα πάμε σε εκλογές με μηδέν μπόνους και τότε κάθε κατεργάρης θα πάει στον πάγκο του. Ευχαριστώ πολύ.
Σας ευχαριστούμε, κύριε Πρόεδρε. Τον λόγο έχει ο Πρόεδρος της Κοινοβουλευτικής Ομάδας του Ποταμιού κ. Σταύρος Θεοδωράκης για δεκαπέντε λεπτά.
Κύριε Λυκούδη, επιτρέψτε μου να προτείνω στο Προεδρείο σας - και να το διαβιβάσετε και στον κ. Βούτση - να κάνουμε ένα τολμηρό βήμα στη Βουλή, να καταργήσουμε τα ρολόγια, τα χρονόμετρα, γιατί πραγματικά είναι ντροπή για το Κοινοβούλιο να μην κοιτάει κανείς ομιλητής το χρονόμετρο. Δεν συμβαίνει πουθενά στον κόσμο, σε καμμία χώρα. Τέλος πάντων, όταν δεν τηρούμε εμείς τον ελάχιστο κανόνα, πώς περιμένουμε να θεωρήσει ο κόσμος ότι πρέπει να τηρεί κάποιους άλλους κανόνες; Υπήρξαν ομιλητές που μίλησαν μία ώρα, ενώ έπρεπε να μιλήσουν είκοσι λεπτά. Πάντως, η σημερινή συζήτηση μοιάζει όντως με ξαναζεσταμένο φαγητό. Εμείς σας έχουμε πει τις απόψεις μας και για τα δάνεια των κομμάτων και για τα δάνεια των ΜΜΕ. Είναι δύο μόνο από τις όψεις παρακμής του παλαιού συστήματος. Τεράστιες επιχορηγήσεις στα κόμματα για να έχουν γραφεία, να συντηρούν κομματικούς μηχανισμούς, να κάνουν αφισοπόλεμο, να κάνουν φιέστες με πλαστικές σημαίες, γιατί τι κόμμα είσαι, αν δεν είναι η φάτσα του αρχηγού πάνω στην ξύλινη κολώνα της ΔΕΗ στην Άνω Παναγιά, αν δεν έχεις γραφεία στην Κάτω Παναγιά, αν δεν έχεις διορίσει πέντε ανθρώπους στην Πέρα Παναγιά και τη Δώθε Παναγιά; Έτσι, σπαταλήθηκαν εκατομμύρια επί των εκατομμυρίων, λεφτά βέβαια που στερήσαμε από τα σχολεία και τα νοσοκομεία. Όταν τελείωναν οι επιχορηγήσεις, τα κόμματα πήγαιναν στις τράπεζες και έπαιρναν και άλλα εκατομμύρια όχι με εγγυήσεις, αλλά πραγματικά με το κούτελο. Προσέξτε, όμως. Έγραψε ο κ. Τσίπρας το 2010, ζητώντας ρύθμιση χρεών και νέο δάνειο από την Εθνική Τράπεζα, τα εξής: «Μας είναι απολύτως σαφές ότι η αποδοχή των αιτημάτων μας απαιτεί ευρύτερη θεώρηση και δεν προσδιορίζεται αποκλειστικά με αυστηρά και μοναδικά χρηματοοικονομικά κριτήρια». Προσέξατε τις λέξεις που χρησιμοποίησε; Ο νεότερος Αρχηγός επανέλαβε για άλλη μία φορά τα επιχειρήματα της παλαιοπολιτικής: Δανείστε μου, δανείστε στο κόμμα μου, όχι με τραπεζικά κριτήρια, αλλά επειδή προσφέρω στον τόπο. Το ίδιο περίπου έλεγαν επί δεκαετίες και κάποιοι εκδότες και καναλάρχες: Έχω αέρα, δώστε μου λεφτά. Έτσι φθάσαμε τα ΜΜΕ να έχουν δανειστεί 1.027.000.000 ευρώ και τα κόμματα πάνω από 400.000.000 ευρώ, 210.000.000 ευρώ η Νέα Δημοκρατία και 190.000.000 ευρώ το ΠΑΣΟΚ, 8.000.000 ευρώ ο ΣΥΡΙΖΑ. Όλα αυτά πέρα από τα 825.000.000 ευρώ που έλαβαν τα κόμματα ως κρατική χρηματοδότηση τα τελευταία είκοσι χρόνια. Το Ποτάμι μετείχε σε τρεις εκλογικές αναμετρήσεις. Κάναμε ευρωεκλογές με 100.000 ευρώ, εθνικές εκλογές τον Ιανουάριο του 2015 με 395.000 ευρώ και τον Σεπτέμβριο με 480.000 ευρώ. Και τα οικονομικά μας στοιχεία, έσοδα - έξοδα, είναι όλα δημόσια. Το Ποτάμι είναι το μόνο κόμμα που έχει στείλει πλήρη οικονομικά στοιχεία στη Διεθνή Διαφάνεια. Είναι οι μικρές πρωτιές που μας κάνουν να νιώθουμε υπερήφανοι. Άλλοι, λοιπόν, πετραδίζουν τα εκατομμύρια, όπως λέμε στην Κρήτη, και κάποιοι λίγοι επιμένουν διαφορετικά. Υπάρχει, βέβαια, ένα τίμημα γι' αυτό. Δεν έχουμε γραφεία σε όλη τη χώρα. Δεν συντηρούμε κομματικούς μισθοφόρους. Τα στελέχη μας μετακινούνται με δικά τους έξοδα και τις καμπάνιες μας τις στήνουν οι φίλοι μας, οι εθελοντές μας κι όχι διαφημιστικά γραφεία και ξένοι σύμβουλοι. Και δεν έχουμε, βέβαια, δημοσιογράφους σε payroll, δημοσιογράφους και ΜΜΕ που το κόμμα εξουσίας τους αμείβουν από τα δημόσια ταμεία. Γιατί αυτή είναι η τριπλέτα της εξουσίας: κρατική παχυλή χρηματοδότηση - τουλάχιστον παλιότερα - , τραπεζικά δάνεια και δημόσια ταμεία στην υπηρεσία του κόμματος. Διορίζεις, έχεις μυστικά κονδύλια, πληρώνεις δημοσιογράφους, παίρνεις διαχειριστές ιστοσελίδων και τους βαφτίζεις συμβούλους. Για όλα αυτά πότε θα συζητήσουμε ειλικρινά στη Βουλή, για την άλωση, δηλαδή, του κράτους από την εκάστοτε κυβέρνηση; Σας καλέσαμε, κύριοι της Κυβέρνησης, να καταργήσετε τα μυστικά κονδύλια στο ΥΠΕΞ, το Υπουργείο Άμυνας και όπου αλλού. Γιατί δεν το κάνετε; Γιατί σας βολεύουν οι μυστικοί κωδικοί, οι κωδικοί των δεκάδων εκατομμυρίων; Κλαίτε για τους φτωχούς με κάθε ευκαιρία, αλλά νοιάζεστε μόνο για τους μισθοφόρους σας. Στα γραφεία των Υπουργών, σε συμβούλια οργανισμών, παντού θα βρεις έναν σύμβουλο με προηγούμενο επάγγελμα διαχειριστής ιστοσελίδας. Στο Πεντάγωνο είναι πιο πολλοί οι σύμβουλοι από τους φαντάρους, όπως θα σου πουν οι αξιωματικοί. Εν ολίγοις, μέσα σε τρία χρόνια κάνατε στο ίντερνετ ό,τι οι άλλοι έκαναν στα παραδοσιακά μέσα σε τριάντα χρόνια. Το ίδιο σύστημα, η ίδια εξαγορά, μόνο που έπεσαν λίγο οι τιμές λόγω κρίσης. Κι εμποδίσατε την εξεταστική επιτροπή να ασχοληθεί με συγκεκριμένες καταγγελίες για ροή μαύρου χρήματος σε ελεγχόμενες από τους ΣΥΡΙΖΑ - ΑΝΕΛ ιστοσελίδες. Φοβηθήκατε ότι θα αρχίσουν να μιλάνε και άλλοι, όλοι αυτοί που χρηματοδοτούσατε για να κάνουν μια βρώμικη δουλειά, αυτοί που έβριζαν, λάσπωναν και απειλούσαν τους αντιπάλους σας, αυτοί που σήμερα επιβραβεύετε με κρατικές θέσεις. Κυρίες και κύριοι, οι θεσμοί αντί να υπηρετήσουν τον πολίτη, εκφυλίζονται πολλές φορές σε πεδία προνομίων και καταχρήσεων. Όποιος παρακολούθησε τις σαράντα συνεδριάσεις της εξεταστικής επιτροπής διαπίστωσε πως τα προνόμια σε ημετέρους, στα κόμματα, σε επιλεγμένους εκδότες και καναλάρχες, έγιναν εργαλεία καταχρήσεων και τελικά, εστίες διαφθοράς. Βέβαια, η κυβερνητική πλειοψηφία αποφάσισε ότι κανείς πολιτικός δεν έχει ευθύνη. Και αναρωτιέσαι: Πού πήγαν όλες αυτές οι κορώνες, τα συνθήματα και τα αναθέματα του κ. Τσίπρα για τα τρίγωνα της διαπλοκής, όταν από αυτή την πυραμίδα, από αυτό το τρίγωνο λείπει η κορυφή, λείπουν οι πολιτικοί; Ζητάμε, λοιπόν - για να πάμε και στις προτάσεις και να τηρήσουμε το χρονόμετρο - το εξής: Τα υπερχρεωμένα κόμματα πρέπει να παρουσιάσουν ένα ρεαλιστικό σχέδιο αποπληρωμής των δανείων τους, ποια θα είναι τα χρέη τους σε δέκα χρόνια, σε είκοσι χρόνια. Ζητάμε να υπάρχει ουσιαστικό ασυμβίβαστο μεταξύ προμηθευτών δημοσίου ή εργολήπτη δημοσίων έργων και ιδιοκτήτη ΜΜΕ. Ζητάμε διαφάνεια και δημοσιοποίηση των οικονομικών στοιχείων των κομμάτων, των διαφημιστικών δαπανών του κράτους, των τραπεζών και των ΔΕΚΟ. Σε ότι αφορά τα επίκαιρα, το κλείσιμο δηλαδή των εφημερίδων, το είπαμε και στην προηγούμενη συνεδρίαση, το λέμε και σήμερα. Πρέπει να σώσουμε τα έντυπα και όχι, βέβαια, τους εκδότες που ευθύνονται για αυτή την κατρακύλα. Να εξαντλήσουμε κάθε δυνατότητα, ώστε να μην σιγήσουν όσα μέσα σήμερα βρίσκονται κοντά στο λουκέτο. Να μην παραγράψουμε, όμως, τις ευθύνες των ιδιοκτητών τους. Να καταλογιστούν ευθύνες για την κακοδιαχείρισή τους. Να εφαρμοστεί ο νόμος, αλλά να δοθεί στους εργαζόμενους μια δεύτερη ευκαιρία. Εκατοντάδες άνθρωποι απλήρωτοι για μήνες αντέχουν και είναι παρόντες στο καθημερινό τους ραντεβού με τους πολίτες. Προδόθηκαν, εξαπατήθηκαν, αλλά επιμένουν. Πρέπει, λοιπόν, να τους δώσουμε τη δυνατότητα να συνεχίσουν την προσπάθειά τους, ώστε να βρεθούν σοβαροί επενδυτές και περιμένουμε από την Κυβέρνηση να κάνει τη δική της πρόταση, όπως δεσμεύθηκε στη Βουλή ο κ. Τσίπρας την προηγούμενη φορά. Πάντως, το λουκέτο και ο ξαφνικός θάνατος μόνο νέες ζημίες θα συσσωρεύσουν στις τράπεζες και τελικά, στο δημόσιο. Στη Γαλλία για να αντιμετωπίσουν την παρατεταμένη κρίση των εντύπων, δίνουν κάθε χρόνο σε διακόσιες χιλιάδες νέους συνδρομές σε έντυπα, σε εφημερίδες και περιοδικά. Θα πρέπει, λοιπόν, να στηρίξουμε την πολυφωνία και θα πρέπει - επιτρέψτε μου - να στηρίξουμε και τα τοπικά ΜΜΕ, τα οποία έχουν γονατίσει με την ξαφνική αύξηση των εισφορών και των φόρων, ενώ παράλληλα όλα τα έσοδα έχουν επίσης ξαφνικά εκμηδενιστεί. Έχω, όμως, την αίσθηση ότι αυτή η συζήτηση είναι και λίγο μάταιη. Τα λέμε, τα ξαναλέμε και τίποτα δεν αλλάζει. Όλα έχουν βαλτώσει, όλα επιδεινώνονται. Θα τα μάθετε τα νέα από την οικονομία. Μεγάλες εταιρείες πληρώνουν, υποτίθεται, νυχτερινά, αργίες, υπερωρίες με κουπόνια για γεύματα και σούπερ μάρκετ, ενώ άλλες εταιρείες, για να γλυτώσουν φόρους και ασφαλιστικές εισφορές, δίνουν αντί για μισθό βουλγαρικές και κυπριακές προπληρωμένες τραπεζικές κάρτες. Η μαύρη εργασία εξακολουθεί να αυξάνεται. Αφορά πλέον πάνω από πεντακόσιες χιλιάδες ανθρώπους. Ένας στους πέντε εργαζόμενους είναι ανασφάλιστος και ένας στους τρεις αμείβεται με 300 ευρώ. Η Κυβέρνηση της ελπίδας, της αξιοπρέπειας, της εργασίας, των λαϊκών συμφερόντων συνεχίζει να παίζει με τη δεύτερη αξιολόγηση ένα επικοινωνιακό, κυρίως, παιχνίδι για να γίνει αρεστή στον κομματικό της στρατό, που τώρα πια τρέφεται από το κράτος και αδιαφορεί για τα εργασιακά και για τον εργασιακό μεσαίωνα που επικρατεί στην πραγματική ζωή. Για τα κόμματα που κυβέρνησαν και τώρα για τους ΣΥΡΙΖΑ - ΑΝΕΛ, οι άνθρωποι του ιδιωτικού τομέα είναι αόρατοι, μηχανές που πληρώνουν φόρους. Κάποια στιγμή, όμως, οι μηχανές ξεσηκώνονται, όταν αντιληφθούν ότι όλα, μα όλα και βέβαια, η υπερήφανη διαπραγμάτευση αποσκοπούν στο να διατηρηθεί σε ισχύ ένας κρατικοδίαιτος μηχανισμός και μια εξουσία λαϊκιστών. Οι χαμένες θέσεις, κυρίες και κύριοι, εργασίας και το χαμένο ΑΕΠ δεν οφείλονται μόνο στη δημοσιονομική προσαρμογή, αλλά στην αβεβαιότητα, την πολιτική αστάθεια και την έλλειψη ρευστότητας. Το Ποτάμι έχει ανακοινώσει από τον Μάιο του 2016 ότι ο βαθμός ονομαστικής συμμόρφωσης των συμφωνημένων δράσεων του μνημονίου δεν ξεπερνούσε το 43%. Επίσης, είχαμε αποκαλύψει ότι η πραγματική υλοποίηση δεν ξεπερνούσε το 15% και μας χλευάζατε και ήρθε ο κ. Τσακαλώτος και μας επιβεβαίωσε ότι έχουμε κάνει το 1/3 των συμφωνηθέντων, το άλλο 1/3 θα το κάνουμε σε δύο εβδομάδες και το τελευταίο 1/3 θα το κάνουμε δέκα μέρες μετά την υπογραφή. Και όλα αυτά που έλεγε ο κ. Τσίπρας, ότι θα ξενυχτήσουμε, αλλά θα κλείσουμε τη διαπραγμάτευση μέχρι τις 5 Δεκεμβρίου, πού πήγαν; Υπάρχει το μεγάλο ερώτημα, κύριε Πρωθυπουργέ: Γιατί δώσατε χρόνο; Γιατί με την καθυστέρησή σας δώσατε χρόνο στους ακραίους κύκλους των δανειστών να απειλούν και να εκβιάζουν ξανά την Ελλάδα; Σας λέω, λοιπόν, ευθέως το εξής: Θα είναι έγκλημα, αν δεν κλείσετε τη δεύτερη αξιολόγηση μέχρι το τέλος Φεβρουαρίου. Θα είναι έγκλημα, αν χάσουμε την ποσοτική χαλάρωση που κρίνεται στις 9 Μαρτίου. Θα είναι έγκλημα, αν η αξιολόγηση πάει τον Μάιο, όπως ψιθυρίζουν κάποιοι Υπουργοί σας. Κλείστε, λοιπόν, την αξιολόγηση. Μην παρατείνετε την εκκρεμότητα. Μην ανοίγετε ξανά κουβέντα για τη δραχμή. Δεν θέλουμε να ζήσουμε ξανά τον εφιάλτη του 2015. Μπορεί κάποιοι στο δικαστικό Σώμα να σας προστάτευσαν και να έβαλαν στο αρχείο το έγκλημα των capital control. Όμως, όλα τα εγκλήματα συσσωρεύονται και οι καταστάσεις μπορούν να γίνουν κάποια στιγμή εκρηκτικές. Τελειώνω, λέγοντας το εξής: Ή κλείστε την αξιολόγηση ή καταθέστε στην εντολή, για να αναλάβει την ευθύνη μία κυβέρνηση εθνικής Ελλάδας, αν εσείς ονειρεύεστε ένα «νέο 2015». Η χώρα δεν μπορεί να συνεχίσει να παραπαίει. Καιροφυλακτεί η άβυσσος. Σας ευχαριστώ.
Ευχαριστούμε, κύριε Πρόεδρε. Πρέπει να σας δώσω μία απάντηση για την παρατήρηση που κάνατε. Έχετε δίκιο. Εδώ, σήμερα, δεν υπήρξε υπέρβαση του χρόνου. Υπήρξε συντριβή του χρόνου, διάλυση του χρόνου. Αυτό είναι ένα ζήτημα. Η Επιτροπή Κανονισμού της Βουλής αυτήν την περίοδο συζητά το θέμα της διαχείρισης του χρόνου στις συνεδριάσεις της Ολομέλειας. Πρέπει να το δούμε το θέμα αύριο στις 14.00΄ η ώρα. Ένα από τα θέματα είναι αυτό, διότι δεν μπορεί να συνεχιστεί αυτή η ιστορία. Ευχαριστώ για την παρατήρηση, αλλά είναι θέμα όλων μας.
Κύριε Πρόεδρε, τι θα κάνουμε τώρα; Μέχρι τι ώρα θα πάμε;
Υπάρχει ένα ζήτημα, κύριε Τζαβάρα. Όμως, πρέπει να συνεννοηθούμε όλοι μαζί υπεύθυνα ότι κάποια στιγμή πρέπει να τελειώσουμε. Κι εγώ, όπως και πολλοί άλλοι είμαστε γραμμένοι να μιλήσουμε, αλλά πρέπει κάποια στιγμή να πούμε «Όσοι προλάβαμε», διότι αλλιώς πάμε με βάση τα δεδομένα - Κοινοβουλευτικοί Εκπρόσωποι, Βουλευτές, κ.λπ.-02.00΄-02.30΄η ώρα.
Κύριε Πρόεδρε, πάμε για 4.00΄ η ώρα ή 5.00΄.
Λέτε, ε; Έκανα κακό υπολογισμό. Δεν ξέρω. Κύριε Δένδια, κύριε Τζαβάρα, κύριε Λάππα, πρέπει να συνεννοηθούμε. Ευχαριστώ πολύ. Ο συνάδελφος κ. Κώστας Σκανδαλίδης έχει τον λόγο για δέκα λεπτά.
Ευχαριστώ πολύ, κύριε Πρόεδρε. Αγαπητοί συνάδελφοι, είμαι υποχρεωμένος να σχολιάσω, πέρα από την ομιλία μου και την παρέμβασή μου, το ύφος και το ήθος της σημερινής συζήτησης. Είναι μία συζήτηση από τα παλιά. Την έχω παρακολουθήσει επανειλημμένα και θλίβομαι, γιατί ακούω σαν από μαγνητόφωνο τις ίδιες ομιλίες, το ίδιο μοτίβο, την ίδια επιχειρηματολογία, το ίδιο ύφος και ήθος. Είναι ένας λόγος παρελθοντολογικός, αδιέξοδος, που θέλει απλώς να κερδίσει κάποιες εφήμερες εντυπώσεις. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Αν μεν οι παρατάξεις στην κρίση τους, στο πρόβλημά τους, μπορούν να υποκύπτουν σε τέτοιες φωνές, δεν μπορώ να καταλάβω γιατί η ηγεσία της χώρας και κυρίως ο Πρωθυπουργός έχει αυτήν την αίσθηση ότι ήταν σήμερα η μέρα που μπορούσε να υπερβεί τον εαυτό του σε κάθε λαϊκίστικη έξαρση που έχουμε ζήσει μέχρι τώρα, χρησιμοποιώντας εκφράσεις «έφαγαν», «έδειξαν», «δείξατε», «κάνατε», οι οποίες δεν ταιριάζουν σε κάποιον που ηγείται σε μία δύσκολη περίοδο της χώρας. Χρησιμοποίησε εκφράσεις που εγώ καταλαβαίνω. Θα ήθελαν να ακυρώσουν όλη την περίοδο της Μεταπολίτευσης, προκειμένου να υπάρξει η οντότητα της «πρώτη φορά αριστερά». Όμως, μόνο τις αρνητικές όψεις της Μεταπολίτευσης μιμείται σήμερα και τόσο καιρό η Κυβέρνηση του ΣΥΡΙΖΑ και των ΑΝΕΛ. Μόνο τις αρνητικές όψεις, αυτές δηλαδή της ψευδολογίας, της δημιουργίας εντυπώσεων, της συλλήβδην καταδίκης, αυτές που δείχνουν μεν μία επίπλαστη αυτάρκεια, αλλά στο βάθος υπάρχει κρίση ηγεσίας της χώρας, τα μέτρα που έρχονται και το ότι αυτό το αδιέξοδο επιχειρεί να μετατρέψει την κυβερνώσα παράταξη σε έναν στρατό που θα υπερασπίσει σαν άλλος Δον Κιχώτης την πορεία προς τους ανεμόμυλους. Τα ερείπια που θα ζήσουμε μετά, θα τα εισπράξουμε όλοι μαζί, αθώοι και ένοχοι, γιατί κανένας σήμερα δεν μπορεί να μιλά από τη θέση του αθώου απέναντι σε ενόχους σε ένα πολιτικό σύστημα που δεν κατάφερε μεν να γιατρέψει τις παθογένειές του, αλλά είναι αυτό το πολιτικό σύστημα που δημιούργησε τη μόνη περίοδο ευημερίας που είχε η χώρα εδώ και έναν αιώνα. Άρα, λοιπόν, πρέπει να υπάρξει λίγο μεγαλύτερος σεβασμός! Αν με ρωτήσετε πώς νιώθω σήμερα που συζητάμε ένα κορυφαίο ζήτημα δημοκρατίας, τα συναισθήματα που με διακατέχουν είναι ανάμεικτα. Από τη μια μεριά ως Βουλευτής μιας παράταξης, που βάλλεται συστηματικά και καθ' έξιν, νιώθω βαθιά ικανοποίηση, γιατί ακόμη μια φορά η παρουσία του εκπροσώπου μας στην επιτροπή, η μαρτυρία του γενικού διευθυντή του ΠΑΣΟΚ, η τοποθέτηση του εισηγητή μας και κυρίως η ομιλία της Προέδρου μας, στάθηκαν στο ύψος των περιστάσεων, δεν έπεσαν στην παγίδα του λαϊκισμού και των εφήμερων εντυπώσεων, λειτούργησαν υποδειγματικά στην αναζήτηση της αλήθειας και εποικοδομητικά στη χειμαζόμενη στις μέρες μας δημοκρατία και τους θεσμούς της. Από την άλλη μεριά, δεν μπορώ να κρύψω και την απογοήτευσή μου, γιατί άλλη μια ευκαιρία για το πολιτικό σύστημα να αντιμετωπίσει από κοινού τα δομικά του προβλήματα, να υπερβεί τις παθογένειες που το ίδιο δημιούργησε και να θωρακίσει τη δημοκρατία, πήγε χαμένη. Η παράταξη που κυβερνά έφερε το δικό της πόρισμα, περιέγραψε τη δική της αλήθεια, αρνήθηκε να τη μοιραστεί με τους άλλους και να την αναζητήσει στα πραγματικά γεγονότα, έμεινε προσηλωμένη στον δικό της σκοπό, να σπιλώσει απλά τους πολιτικούς της αντιπάλους, να κερδίσει χρόνο, έχοντας προαποφασίσει τους ενόχους, που χωρίς αποδεικτικά στοιχεία θέλει να παραπέμψει σε δίκη. Τι σημασία έχει αν οι διαδικασίες που ακολούθησαν όλα, ανεξάρτητα, τα κόμματα ήταν νομότυπες και κοινές, τι σημασία έχει αν οι διαδικασίες της επιτροπής γύρισαν μπούμερανγκ εναντίον της, ο σκοπός αγιάζει τα μέσα. Και όμως είναι μια εποχή που έπρεπε να πρυτανεύει άλλο ήθος και άλλος λόγος στο εθνικό Κοινοβούλιο, λόγος εθνικής ενότητας και συναίνεσης. Βλέπετε κάποιον από εμάς που θα φύγει απόψε από εδώ και που θα πάρει μαζί του, στη συνείδησή του ήσυχα ότι εξυπηρετήθηκε ο εθνικός σκοπός που μας έταξε ο ελληνικός λαός να υπερασπίσουμε; Εγώ λέω καθαρά όχι. Και είναι κρίμα που σε αυτή τη φάση βιώνει τέτοια κρίση η ηγεσία της χώρας. Τι απέδειξαν οι διαδικασίες της επιτροπής; Τα κόμματα και οι τράπεζες ακολούθησαν νομότυπες και θεσμικά ορθές διαδικασίες. Αν απογυμνώσουμε το κείμενο από τους ιδεολογικούς σολοικισμούς, τους πολιτικούς ακροβατισμούς στις εκατοντάδες σελίδες του πορίσματος, δεν αναγνωρίζονται ούτε τεκμηριώνονται ποινικές ευθύνες πολιτικών προσώπων. Αποδείχθηκε μπούμερανγκ η πρόθεση της πολιτικής καταγγελίας που εκ των προτέρων θεωρεί ενόχους ποινικής ευθύνης, καθώς προέκυψαν θέματα άξια περαιτέρω διεύρυνσης που αφορούν τη διαχείριση της εξουσίας από την τιμωρό παράταξη, για να αποδειχθεί στην πράξη και ως ένα ακόμη πολιτικό δίδαγμα ότι άλλο είναι η κατοχύρωση της διαφάνειας και η δίωξη των τυχόν υπευθύνων μέσα από τους θεσμούς της δημοκρατίας και την ανεξάρτητη δικαιοσύνη και άλλο είναι η κατ' ανάθεση ποινικοποίηση της πολιτικής ζωής της χώρας. Είτε ως πράξη επιβεβαίωσης, είτε ως πράξη αποπροσανατολισμού από τα αδιέξοδα της πολιτικής, η επιχείρηση καταλήγει κατά κανόνα σε ναυάγιο. Και τι μένει; Θα ήθελα να φρεσκάρω λίγο την ιστορική σας μνήμη. Σχεδόν κάθε κόμμα που έρχεται στην εξουσία εδώ και πολλά χρόνια, θα έλεγα από το '89 και μετά, επαγγέλλεται σε όλους τους τόνους ότι θα ανοίξει η πόρτα του Ειδικού Δικαστηρίου για τους αντιπάλους του. Εμείς μετά την τραυματική εμπειρία του '89, όχι απλώς δεν το κάναμε, αλλά προστατέψαμε με νόμους τον πολιτικό κόσμο από την ποινικοποίηση. Δεν δεχθήκατε να εξετάσουμε από κοινού τα κόμματα την περίοδο από το ευρώ μέχρι σήμερα. Ήδη η σκιά πλανιέται στην επόμενη φάση που, όπως φαίνεται, σας απασχολεί, γιατί θα υπάρξει και άλλη αλλαγή στην εξουσία. Αυτό λέει η δημοκρατία. Φαίνεται θα είναι στην αμέσως επόμενη φάση. Όλοι μιλούν πολιτικολογώντας και καταγγέλλοντας την απιστία στη διαχείριση των οικονομικών των κομμάτων. Εμείς βάλαμε ορκωτούς λογιστές στο κόμμα μας. Εμείς πήγαμε τον κόσμο στον εισαγγελέα. Εμείς ανοίξαμε τη διαδικασία της διαφάνειας. Εσείς; Κανείς δεν μας ακολούθησε ως τώρα. Όλοι σχεδόν οι θεμελιώδεις νόμοι, που συγκροτούν το θεσμικό πλαίσιο της διαφάνειας σε όλη τη διάρκεια της Μεταπολίτευσης έγιναν με κυβερνήσεις του ΠΑΣΟΚ και οι περισσότεροι από αυτούς μέσα από διαδικασίες διακομματικών επιτροπών. Εσείς έχετε αλλεργία με τις διακομματικές επιτροπές; Γιατί δεν απάντησε ο Πρωθυπουργός στην πρόταση να κάνει αύριο διακομματική επιτροπή για να αντιμετωπίσουμε από κοινού το πρόβλημα των μέσων; Για να είμαστε εμείς υποχείριο των μέσων και εσείς οι λυτρωτές από τη διαπλοκή; Αυτό σας υποβάλλει η δημοκρατική σας συνείδηση; Λοιπόν, θα με ρωτήσετε: Αθωώνεις από κάθε ευθύνη το πολιτικό σύστημα, την άσκηση της εξουσίας; Πρόκειται για έναν κόσμο αγγελικά πλασμένο; Όχι βέβαια. Γι' αυτό ας μιλήσουμε, έστω και τώρα, με ανοιχτά χαρτιά. Οι σχέσεις της πολιτικής με τα μέσα μαζικής ενημέρωσης και την αγορά υπήρξαν όλη αυτή την περίοδο νομότυπες, αλλά αλυσιτελείς. Όταν μεγάλωσε ξαφνικά το μέγεθος του ΑΕΠ, όταν η επικοινωνία απορροφούσε το μεγαλύτερο κομμάτι, όταν η διαδρομή του λεγόμενου «πολιτικού χρήματος» διέτρεχε το τρίγωνο που εσείς καταγγέλλετε, όταν αύξανε τις εκλογικές δαπάνες σε τεράστιο βαθμό, όταν ανέβαζε στα ύψη τα λειτουργικά των κομμάτων, όλων των κομμάτων αναλογικά και με τον ίδιο τρόπο δανεισμού και τα αλλάζατε σε υπέρογκους δανεισμούς, αυτή η εξελικτική διαδικασία, που ακολουθούσαμε όφειλε να αντιμετωπίσει το πρόβλημα πιο δραστικά, διότι απλά βελτίωνε την κατάσταση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εδώ και δυο δεκαετίες το σύστημα δεν χρειάζεται οριακές βελτιώσεις, αλλά δραστικές τομές. Όσον αφορά το ποιες είναι, μπορούμε να τις βρούμε. Θα είναι η νομιμοποίηση και ο έλεγχος της ιδιωτικής χρηματοδότησης; Θα είναι η υπαγωγή του δημοσίου προσώπου στον φυσικό δικαστή; Θα είναι η ανεξάρτητη αρχή για το πόθεν έσχες; Μπορούμε να κάνουμε μια σειρά από προτάσεις. Το ερώτημα είναι αν θα αποφασίσουμε ποτέ να τις επιβάλουμε. Θα συμφωνήσουμε να αποκόψουμε κάθε ομφάλιο λώρο, που συνδέει την πολιτική με την οικονομική εξουσία ή θα συνεχίσουμε να κυνηγάμε χίμαιρες και η μια διαπλοκή θα διαδέχεται την άλλη και ο ένας αντίπαλος θα χτυπάει τον επόμενο και η επόμενη φάση θα είναι το ποιοι θα πάνε στο ειδικό δικαστήριο - κάτι που ζούμε τόσα χρόνια εδώ μέσα - με τις ίδιες άναρθρες κραυγές και τα ίδια χειροκροτήματα των παρατάξεων για κάτι που βλέπουν και δεν ντρέπονται να ομολογήσουν ποια είναι η αλήθεια; Τελειώνω, αγαπητοί συνάδελφοι, με το εξής: Όσο δεν γιατρεύουμε τις αιτίες, το πρόβλημα θα αναπαράγεται. Και αυτό που μένει είναι κάθε νέα εξουσία να στοχοποιεί την επόμενη. Δεν πρόκειται να γίνει απολύτως τίποτα από εσάς. Θα αποφασίζουμε όλοι μαζί; Και εδώ έρχεται η εθνική συνεννόηση, που νομίζετε ότι για μας είναι απλά μια τακτική.
Κύριε συνάδελφε, σας παρακαλώ ολοκληρώστε.
Τελειώνω, κύριε Πρόεδρε. Είναι στρατηγική ανάγκη για τη σωτηρία της χώρας, είναι η μόνιμη στρατηγική που θα επιβιώσει και μετά τις επόμενες εκλογές, είναι αυτή που θα οδηγήσει στην έξοδο από την κρίση τελικά. Και μόνο γι' αυτήν αξίζει τον κόπο παλιοί και νέοι να κάνουμε ξανά μια μεγάλη προσπάθεια, να κάνουμε έναν καινούργιο αγώνα, έναν μεγάλο αγώνα.
Ευχαριστούμε πολύ τον κ. Σκανδαλίδη.
Κύριε Πρόεδρε, θα εξοικονομήσουμε λίγο τη διαδικασία; Πώς βλέπετε να εξελίσσεται το θέμα;
Με υπομονή βλέπω να εξελίσσεται η διαδικασία, κύριε συνάδελφε. Τον λόγο έχει τώρα ο Υπουργός κ. Κοντονής, ο οποίος είναι και ο τελευταίος Υπουργός που θα μιλήσει σήμερα.
Κυρίες και κύριοι συνάδελφοι, σε μια αποστροφή της ομιλίας της η Πρόεδρος του ΠΑΣΟΚ κατηγόρησε την Κυβέρνηση για τον χρόνο διάρκειας του υπερταμείου. Κατηγόρησε την Κυβέρνηση λέγοντας ότι μετά από 99 χρόνια θα έχουν περάσει πολλές γενιές και φυσικά κανένας από εμάς δεν θα είναι στη ζωή. Μάλιστα, διάνθισε τον λόγο της λέγοντας ότι μέχρι τότε δεν ξέρουμε τι πρόκειται να γίνει. Διερωτήθηκε η κ. Γεννηματά για τα δάνεια του ΠΑΣΟΚ και πότε θα αποπληρωθούν; Διότι καλώς εχόντων των πραγμάτων, αυτά τα δάνεια θα αποπληρωθούν σε 200, 300, 400 χρόνια, θα φτάσουμε τα χρόνια της οθωμανικής κατοχής; Δεν ξέρω! Διότι όπως το πάτε, κάπου εκεί υπολογίζεται. Αυτό λοιπόν που είναι το ζητούμενο της σημερινής συζήτησης δεν απασχόλησε την κ. Γεννηματά. Και αναφέρομαι ακριβώς στα δάνεια που πήρε το κόμμα της. Και όσον αφορά τώρα αυτό που ακούσαμε από τον κ. Μητσοτάκη, ότι δήθεν το δάνειο του «ΚΥΡΗΚΑ» Χανίων ήταν απόλυτα διασφαλισμένο γιατί είχε υποθηκευτεί ακίνητο, πώς το είπε ο Αρχηγός της Αξιωματικής Αντιπολίτευσης; Δηλαδή, επειδή υπήρχε εμπράγματη ασφάλεια, είχε για έντεκα χρόνια ασυλία καταβολής των δόσεων; Διότι δύο μήνες είχα καθυστερήσει εγώ τη δόση, λόγω του θανάτου του πατέρα μου, σε ένα στεγαστικό και στους δύο μήνες με ενόχλησε η τράπεζα. Έντεκα χρόνια τον κ. Μητσοτάκη δεν τον ενοχλούσε κανένας; Τι ισχυρισμοί είναι αυτοί που ακούγονται; Κυρίες και κύριοι συνάδελφοι, το ζήτημα του δανεισμού των κομμάτων του ΠΑΣΟΚ και της Νέας Δημοκρατίας, καθώς επίσης και των μέσων μαζικής ενημέρωσης άπτεται της προβληματικής συγκρότησης - και εδώ θα συμφωνήσω με πάρα πολλούς - του πολιτικού και οικονομικού συστήματος εξουσίας που κυριάρχησε μετά τη Μεταπολίτευση στη χώρα μας. Ήταν ένα οικονομικό και πολιτικό σύστημα το οποίο είχε φτιαχτεί στα μέτρα του δικομματισμού, είχε ευνοηθεί απολύτως από το ΠΑΣΟΚ και τη Νέα Δημοκρατία και είχε ως κορωνίδα τον νόμο περί ευθύνης Υπουργών και τη συγκεκριμένη συνταγματική διάταξη, η οποία στην ουσία έθετε στο περιθώριο κάθε ποινική ευθύνη εμπλεκομένου πολιτικού προσώπου. Με βάση τα όσα έχουν γίνει μέχρι τώρα γνωστά από το έργο της επιτροπής η Νέα Δημοκρατία και το ΠΑΣΟΚ πέτυχαν τα χρόνια που κυβερνούσαν να έχουν δάνεια ύψους 420.000.000 ευρώ, ενώ τα συγκροτήματα Τύπου 1.200.000.000 ευρώ. Τα ποσά, κυρίες και κύριοι συνάδελφοι, είναι ιλιγγιώδη, εάν λάβουμε υπ' όψιν την πραγματική οικονομική κατάσταση της χώρας και το προκλητικό γεγονός ότι αυτά τα δάνεια συνέχισαν να τα παίρνουν τόσο τα κόμματα, που κυβέρνησαν μέχρι τώρα, όσο και τα μέσα μαζικής ενημέρωσης, τη στιγμή που η φτωχοποίηση είχε μπει για τα καλά στη ζωή της ελληνικής κοινωνίας. Τα δύο προαναφερθέντα κόμματα και τα συγκροτήματα Τύπου ελάμβαναν δάνεια με εξαιρετικά ευνοϊκούς έως σκανδαλώδεις όρους αποπληρωμής αλλά και με εξαιρετικά ισχνές έως ανύπαρκτες εγγυήσεις ασφαλείας. Εμβρόντητη, κύριοι συνάδελφοι, η κοινή γνώμη άκουσε εκπρόσωπο του «ΔΟΛ» να λέει ότι έπαιρνε δάνεια έναντι αέρα. Πού έχουν συμβεί αυτά; Πού έχουν ξανασυμβεί, πώς επιτρέπατε τόσα χρόνια να συμβαίνουν και γιατί συνέβαιναν; Σε ορισμένες περιπτώσεις θέλω να τονίσω ότι οι πρακτικές αυτές της λήψης των δανείων έπαιρναν διαστάσεις εξωφρενικές. Γιατί πώς αλλιώς μπορεί να χαρακτηρίσει κάποιος την τακτική που ακολουθούσε το ΠΑΣΟΚ και η Νέα Δημοκρατία, να περιφέρουν την κρατική επιχορήγηση σε διάφορετικές τράπεζες για να παίρνουν δάνεια; Πώς αλλιώς θα το χαρακτηρίζατε; Ήταν μια εξωφρενική τακτική, για την οποία δεν θέλω να πω αυτή την ώρα κάτι περισσότερο, αλλά προκαλεί την κοινή γνώμη, διότι ακριβώς επειδή δεν υπήρχε ένα σύστημα δημόσιας εγγραφής όπως είναι η εγγραφή των υποθηκών στα υποθηκοφυλακεία, περιφέρετο αυτή η κρατική επιχορήγηση από τράπεζα σε τράπεζα. Και μάλιστα, οι τράπεζες οι καημένες δεν ήξεραν τι κάνει η μια έναντι της άλλης για το συγκεκριμένο χρηματοδοτούμενο κόμμα, ενώ εάν επρόκειτο για κανέναν επιχειρηματία, θα είχαν ανοίξει τα τεφτέρια και αυτός ο άνθρωπος θα είχε ξεσκονιστεί. Εάν μάλιστα - το είπε ο Πρωθυπουργός στην ομιλία του - αυτή η τακτική συνδυαστεί με το «μαύρο» πολιτικό χρήμα, με την «μαύρη» χρηματοδότηση των κομμάτων - την οποία γνωρίζετε πολύ καλά, γνωρίζετε πολύ καλά τα ποσοστά της «SIEMENS» και των μεγάλων εταιρειών, που πήγαιναν στα κόμματα της Νέας Δημοκρατίας και του ΠΑΣΟΚ - τότε εδώ μιλάμε για ένα σύστημα απόλυτης νόθευσης της πολιτικής βούλησης και των πολιτών, αλλά και όσων συμμετέχουν στην παραγωγή της πολιτικής. Αλήθεια, μιας και μας λέτε εδώ για ορκωτούς λογιστές, εκείνη η βαλίτσα με τα λεφτά του Τσουκάτου, μήπως σας είπαν οι ορκωτοί λογιστές τι έγινε; Καταγράφτηκαν αυτά τα λεφτά στα ταμεία; Διότι ο κ. Τσουκάτος έχει πει ότι «εγώ τα λεφτά τα πήρα και ήταν μίζα και «μαύρο» χρήμα, αλλά τα παρέδωσα στο ταμείο του ΠΑΣΟΚ». Για αυτά τα ζητήματα υπάρχουν πορίσματα και δεν ακούσαμε σήμερα τίποτα σε αυτήν την Αίθουσα! Κυρίες και κύριοι συνάδελφοι, στο πολιτικό επίπεδο αποτελεί σύμπτωμα μιας κατά κυριολεξία άνισης μεταχείρισης έναντι των πολιτικών κομμάτων πέραν του ΠΑΣΟΚ και της Νέας Δημοκρατίας η συγκεκριμένη τακτική χρηματοδότησης και δανειοδότησης. Τα υπόλοιπα κόμματα ούτε δάνεια έπαιρναν ούτε, βεβαίως, είχαν τα «μαύρα» ταμεία της «SIEMENS» για να χρηματοδοτούνται. Μιλάμε για νόθευση του πολιτικού ανταγωνισμού, ο οποίος θα έπρεπε να γίνεται με τους όρους που το Σύνταγμα υπαγορεύει και ο νόμος «περί χρηματοδότησης κομμάτων» επιτάσσει. Στο πλαίσιο του ίδιου του κομματικού συστήματος αυτή η άνιση οικονομική αντιμετώπιση των πολιτικών κομμάτων σηματοδότησε για χρόνια μια ολιγοπωλιακή κομματική δομή, η οποία αντίκειται στην αρχή της ίσης πολιτικής συμμετοχής και στην ισότητα των πολιτικών κομμάτων κατά τα άρθρα 4 και 29 του Συντάγματος. Επιπλέον, είναι προφανές ότι αυτές οι χρηματοδοτήσεις καταστρατηγούσαν όλο εκείνο το νομοθετικό οπλοστάσιο, που προστατεύει την ισότητα της πολιτικής συμμετοχής και καταλογίζει ευθύνες όταν υπάρχουν τέτοια φαινόμενα, καταστρατηγούσαν όμως και τους ειδικούς θεσμούς κατά της διαπλοκής. Απόλυτη καταστρατήγηση του Συντάγματος, των νόμων και των ειδικών κανόνων! Αυτή, όμως, κυρίες και κύριοι, η άνιση μεταχείριση και η νόθευση δεν έμενε μόνο σε πολιτικό επίπεδο. Υπήρχε και νόθευση στην επιχειρηματικότητα. Τι ωραίοι καπιταλιστές που ήσαστε και πόσο ωραία μας τα λέτε για την αγορά, δηλαδή, πόσο καλά ρυθμίζει τα πάντα η αγορά και κάνει ωραία πράγματα - αναφέρομαι σε εσάς, ιδίως της Νέας Δημοκρατίας - όταν εσείς οι ίδιοι πριμοδοτούσατε τέτοιες συμπεριφορές, επιχειρηματιών εις βάρος άλλων επιχειρηματιών ομοειδών επιχειρήσεων ή ανοίγατε τη στρόφιγγα χωρίς εγγυήσεις και χωρίς ασφάλεια σε ορισμένους επιχειρηματίες, την ώρα που οι μικρομεσαίες επιχειρήσεις έκλειναν και καταστρέφονταν. Αυτή ήταν η κατάσταση: νόθευση του πολιτικού ανταγωνισμού αλλά και του οικονομικού στάτους της χώρας.. Κυρίως με αυτόν τον τρόπο μεταβάλατε τον ρόλο των τραπεζών. Από χρηματοπιστωτικά ιδρύματα, που έπρεπε να λειτουργούν στο πλαίσιο ενός δημοκρατικού κράτους δικαίου, οι τράπεζες, κυρίες και κύριοι συνάδελφοι, με αυτές τις πρακτικές που υιοθετήσατε έγιναν ενεργοί πυλώνες άσκησης πολιτικής, έως και διαμόρφωσης του πολιτεύματος. Με αυτόν τον τρόπο υπήρξε η απόλυτη νόθευση, η απόλυτη παράβαση όλων των κανόνων του δικαίου. Βεβαίως, αυτά τα ζητήματα θα ελεγχθούν. Η δικαιοσύνη πλέον έχει τον λόγο και οι αρμόδιοι εισαγγελείς θα ελέγξουν το πόρισμα της επιτροπής, το οποίο είναι απολύτως τεκμηριωμένο και διασφαλίζει απολύτως όλα εκείνα τα ζητήματα, που με ενάργεια σήμερα παρουσίασαν οι Κοινοβουλευτικοί Εκπρόσωποι των κομμάτων της πλειοψηφίας. Σας ευχαριστώ, κύριε Πρόεδρε.
Θα ήθελα τον λόγο, κύριε Πρόεδρε.
Τι θέλετε, κύριε Λοβέρδο;
Μας θίγει κατάφωρα με αυτά που λέει, κύριε Πρόεδρε.
Αλήθεια; Τότε θα μιλήσω κι εγώ.
Μέσα σε αυτήν την Αίθουσα καθένας παίρνει την ευθύνη των λόγων του δημοσίως.
Δεν έχω αντίρρηση σε αυτό που λέτε.
Δεν εξύβρισε.
Πώς δεν εξύβρισε;
Ποιον εξύβρισα, κύριε Πρόεδρε;
Δεν εξύβρισε. Σας παρακαλώ. Παρακαλώ, κύριε Λοβέρδο, έχουμε μεγάλη πίεση χρόνου.
Μία φράση θέλω να πω.
Μία φράση πείτε την.
Κύριε Υπουργέ, αν δεν καταλήγατε όπως καταλήξατε, μια ομιλία εναντίον του ΠΑΣΟΚ, δεν θα έλεγα τίποτα. Λέτε τις απόψεις σας. Έχετε υπ' όψιν σας ότι είστε Υπουργός Δικαιοσύνης; Είστε Υπουργός...
Κύριε Πρόεδρε, αυτό ήθελε να πει; Αν έχω υπ' όψιν μου ότι είμαι Υπουργός Δικαιοσύνης;
Θέλω να τελειώσω τη φράση μου. Είστε Υπουργός Δικαιοσύνης. Από αυτά που λέτε δίνεται στην Αίθουσα αυτήν, όχι την εντύπωση, τη βεβαιότητα ότι θα χρησιμοποιήσετε τον πολιτικό σας τόπο για να κάνετε αυτά που είπατε από το Βήμα της Βουλής. Πρέπει να καταλάβετε ότι είστε ο ύψιστος Υπουργός των θεσμών. Δεν το έχετε καταλάβει. Θα σας το μάθουμε εμείς. Ντροπή σας!
Αρκετά μέχρι εδώ. Εκφώνησα μια πολιτική ομιλία, κύριε Πρόεδρε, για το πολιτικό σύστημα και την κατάντια στην οποία το έφερε η Νέα Δημοκρατία και το ΠΑΣΟΚ, κατάντια, που δίνει τη δυνατότητα σε ακροδεξιούς και νεοναζί να γίνονται τιμητές της δημοκρατίας. Αυτό είναι το έργο που προσφέρατε και εγκαλείται σήμερα η Κυβέρνηση.
Ευχαριστούμε. Καλώς. Διευκρινίστηκαν τα θέματα. Ο κ. Δένδιας παρακαλώ, έχει τον λόγο για έξι λεπτά.
Κύριε Πρόεδρε, καταλαβαίνω την κόπωση των συναδέλφων. Θα προσπαθήσω να είμαι σύντομος. Πρέπει να αναφερθώ σε ορισμένα θέματα τα οποία έθιξε ο κύριος Πρωθυπουργός προηγουμένως. Κατ' αρχάς, ο κύριος Πρωθυπουργός είπε κάτι εκπληκτικό. Μίλησε για εκπληκτική απόδοση της ελληνικής οικονομίας. Ελπίζω αρκετοί Έλληνες να τον άκουσαν, διότι δεν νομίζω ότι υπάρχει έστω και ένας πολίτης αυτής της χώρας ο οποίος συμμερίζεται αυτήν την άποψη, συμπεριλαμβανομένων και των Βουλευτών του σε αυτήν την Αίθουσα. Παρατήρησα ότι ουδείς τον χειροκρότησε. Ξαναλέω τη φράση: «Εκπληκτική απόδοση της ελληνικής οικονομίας». Πάρα πολύ ωραία. Φανταστείτε, δηλαδή, να μην ήταν εκπληκτική τι μας περίμενε. Μου κάνει, δε, τεράστια εντύπωση, ότι ο Πρωθυπουργός δήλωσε σε μια κρισιμότατη στιγμή στην Εθνική Αντιπροσωπεία ότι δεν είμαστε μόνοι μας. Και αναφέρθηκε στη συνάντηση στη Λισαβόνα. Αξίζει κανείς να πει στην Κυβέρνηση, ότι τη στιγμή που στη Λισαβόνα ακουγόντουσαν διάφορα ευχολόγια, στο Eurogroup ούτε ένας Υπουργός δεν υποστήριξε τις ελληνικές θέσεις. Ούτε ένας Υπουργός! Πήρε απλώς τον λόγο ο κ. Σαπέν και κάτι είπε. Ουδείς μας υποστήριξε. Η ελληνική Κυβέρνηση βρέθηκε απολύτως απομονωμένη. Η Ελλάδα είναι απολύτως απομονωμένη. Και είναι απολύτως απομονωμένη εξαιτίας της έωλης τακτικής αυτής της Κυβέρνησης. Μας ενεκάλεσε ο κύριος Πρωθυπουργός, διότι ζητάμε εκλογές όταν δεν έχει κλείσει η αξιολόγηση. Κυρίες και κύριοι συνάδελφοι, το 2014 ο κύριος Πρωθυπουργός τι έκανε στην κυβέρνηση Σαμαρά, για να ξέρουμε; Δεν την έριξε πριν κλείσει η αξιολόγηση; Θυμάμαι λάθος ότι προκάλεσε εκλογές μη επιτρέποντας την εκλογή του Προέδρου της Δημοκρατίας; Επίσης, είπε διάφορα ωραία. Είπε ότι η δικαιοσύνη θα κρίνει αν υπάρχουν ευθύνες πολιτικών προσώπων. Κυρίες και κύριοι συνάδελφοι, με συγχωρείτε, υπάρχει ένα άρθρο στο ελληνικό Σύνταγμα υπ' αριθμόν 86. Αυτό είναι γνωστό στην Κυβέρνηση ή το αγνοείτε παντελώς; Το γεγονός ότι υπάρχει ευθύνη του Κοινοβουλίου για την άσκηση δίωξης κατά Υπουργών, έχει περάσει από το μυαλό της Κυβέρνησης; Το έχει διαβάσει κανείς ποτέ; Είναι δυνατόν ο αρμοδιότερος θεσμικός παράγων, ο κύριος Πρωθυπουργός, να έρχεται εδώ και να λέει ότι η δικαιοσύνη θα κρίνει; Βεβαίως, η δικαιοσύνη. Υπό ποίαν έννοια; Και για να είμαστε συνεννοημένοι, εδώ εγώ διάβασα, ανέγνωσα την πρότασή σας. Η πρότασή σας, η πρόταση της κυβερνητικής πλειοψηφίας λέει ρητά: «Οι υπογράφουσες και οι υπογράφοντες προτείνουμε την εγγραφή για συζήτηση του πορίσματος της εξεταστικής, σύμφωνα με το άρθρο 148, παράγραφος 3». Τα περί άσκησης δίωξης είναι στο άρθρο 154. Είχατε κάθε δικαίωμα, εάν κρίνατε ότι υπήρχαν αποδεικτικά στοιχεία ή αποχρώσες ενδείξεις, να ζητήσετε να συσταθεί προανακριτική, προκαταρκτική όπως λέγεται τώρα. Γιατί δεν το κάνατε, κυρίες και κύριοι συνάδελφοι; Και εν πάση περιπτώσει, δικαιολογείται να επιτρέπεται στον επικεφαλής της Κυβέρνησης της χώρας να έρχεται εδώ να λέει ότι θα κρίνει κάποιος άλλος; Εσείς, δηλαδή, όταν ζητήσατε τη σύσταση της εξεταστικής, τι σκοπό είχατε, για να ξέρω; Κυρίες και κύριοι συνάδελφοι, λέχθηκαν, επίσης, πάρα πολλές ανακρίβειες. Θα σταθώ σε μία. Θα μιλήσω λίγο για τον «ΚΗΡΥΚΑ» μετά. Είναι πολύ πιο εύκολο σε εμένα που είμαι τρίτος, να πω δυο πράγματα. Ο Αρχηγός της Νέας Δημοκρατίας, ο Κυριάκος Μητσοτάκης, ήταν πάρα πολύ φειδωλός - και δικαίως - σε ό,τι είπε. Μας κατηγόρησε ο κύριος Πρωθυπουργός για διπλοεγγυήσεις της Νέας Δημοκρατίας όσον αφορά διπλή εκχώρηση. Αυτό είναι απολύτως ανακριβές. Η πρώτη εκχώρηση έγινε στην Αγροτική για τα 12 εκατομμύρια, η δεύτερη στην Αττική για 2 εκατομμύρια. Και υπάρχει μέσα στο πόρισμα και στα σχετικά, σχετική επιστολή της Νέας Δημοκρατίας προς την Τράπεζα Αττικής, η οποία ενημερώνει για αυτό το θέμα. Δεν είναι ωραίο να λέγονται ψέματα, ξέρετε. Δεν είναι ανακρίβεια. Είναι ψεύδος. Δεν είναι ωραίο να λέγονται ψέματα σε αυτήν την Αίθουσα. Δεν είναι ωραίο να δημιουργούμε στην ελληνική κοινωνία την εντύπωση ότι όλο το πολιτικό σύστημα απαρτίζεται από απατεώνες και το μόνο που έχουν να κάνουν είναι να εξαπατούν για να πετύχουν περισσότερες χρηματοδοτήσεις. Δεν ισχυρίζομαι ότι όλα έγιναν σωστά. Προς Θεού! Αλλά δεν είναι ωραίο ο Πρωθυπουργός να λέει πράγματα τα οποία, θα μου επιτρέψετε με κάθε σεβασμό στον ρόλο του, να τα χαρακτηρίζω ψεύδη. Τώρα, άλλα πρώτη φορά διερευνώνται, βαλίτσες στα εκδοτήρια κ.λπ.. Αυτά θα μου επιτρέψετε να σας πω ότι δεν θέλω να τα χαρακτηρίσω. Έρχομαι λίγο στο θέμα του «ΚΗΡΥΚΑ» των Χανίων». Εδώ έχουμε ένα ψέμα, πάνω στο οποίο οικοδομείται ένα άλλο ψέμα. Αυτή είναι η λογική Λένιν. Η επανάληψη ενός ψεύδους παράγει ένα «γεγονός» και πάνω σε αυτό το «γεγονός» μπορούμε να κτίσουμε ένα άλλο ψέμα, όταν κάποτε μας χρειαστεί. Κυρίες και κύριοι συνάδελφοι, ο «ΚΗΡΥΚΑΣ» είναι μια ιστορική εφημερίδα.
Μπερδεύετε τον Γκαίμπελς...
Δεν κάνω κανένα λάθος. Δεν είναι του Γκαίμπελς. Δεν έκανα κανένα λάθος, κύριε Παφίλη. Βλέπω με χαρά ότι έχετε ευαισθησία για τον Βλαντιμίρ Ιλίτς Ουλιάνοφ, αλλά αυτός το είπε αυτό. Τι να κάνουμε τώρα; Δεν μπορούμε να τον αγιοποιήσουμε κιόλας. Πάμε, λοιπόν.
Τον φοβάστε. Τι να κάνουμε; Το φάντασμά του πλανάται.
Ο «ΚΗΡΥΚΑΣ», κυρίες και κύριοι συνάδελφοι, είναι μια ιστορική εφημερίδα. Το ξέρετε ότι την ίδρυσε ο Ελευθέριος Βενιζέλος. Θα μου επιτρέψετε να πω ότι αν χρειαζόταν η Εθνική Αντιπροσωπεία να συμφωνήσει να ληφθούν μέτρα για τη διάσωσή της, θα το κάναμε όλοι με χαρά. Και πιστεύω και η κυβερνητική πλειοψηφία. Επιχειρήθηκε, πράγματι, με δανεισμό η διάσωση της εφημερίδας, που ίδρυσε ο Ελευθέριος Βενιζέλος και δεν επετεύχθη αυτή η διάσωση. Αυτό που με στενοχωρεί εμένα είναι η πλήρης άγνοια του πορίσματος της Τράπεζας της Ελλάδος, η πλήρης άγνοια, η πλήρης αδιαφορία για το γεγονός ότι ένας πρώην πρωθυπουργός με το σύνολο της περιουσίας του εγγυάται όλα τα δάνεια. Και έρχεται η Τράπεζα της Ελλάδος και λέει ότι αυτά τα δάνεια είναι απολύτως καλυμμένα. Αυτό το σύνολο, που δεν υπάρχει για κανένα άλλο δάνειο, καμμιάς άλλης επιχείρησης, καμμιάς άλλης εφημερίδας, έρχεται ο Πρωθυπουργός της χώρας και το ονομάζει «διαπλοκή». Διαπλοκή! Και ξέρετε, ο Πρωθυπουργός δεν ξέρει καν - είναι σχετικά νέος - , ότι ο όρος «διαπλοκή» χρησιμοποιήθηκε για πρώτη φορά στην ελληνική πολιτική ζωή από τον Κωνσταντίνο Μητσοτάκη, για όσα έριξαν την κυβέρνησή του τότε. Και είναι μάλλον αστείο να χρησιμοποιεί γι' αυτό το θέμα αυτόν τον όρο ο κύριος Πρωθυπουργός. Αλλά δεν τα κάνει εξ σφάλματος. Όλα αυτά δεν γίνονται, δυστυχώς, εξ σφάλματος. Όπως, είναι τραγικό το «balloon», ο πιο εξασφαλισμένος τρόπος αυτήν τη στιγμή εξυπηρέτησης των στεγαστικών δανείων, «πληρώνω τους τόκους και το κεφάλαιο μένει στο τέλος», ο τρόπος με τον οποίο ρυθμίστηκαν όλα τα στεγαστικά δάνεια στην Αμερική, όλα τα στεγαστικά δάνεια στην Ιρλανδία, να εμφανίζεται στην Βουλή των Ελλήνων σαν σκάνδαλο. Κυρίες και κύριοι συνάδελφοι, υπάρχουν δικηγόροι εδώ. Καθένας δικηγόρος αν ερωτηθεί, έχει ρυθμίσει δεκάδες τέτοια δάνεια πελατών. Οι ρητορικές ερωτήσεις του κυρίου Πρωθυπουργού περί σκανδάλων, δεν αντέχουν στη σοβαρότητα τώρα. Αξίζει να είμαστε λίγο σοβαροί, έστω και αν δεν μιλούσαμε για ένα τόσο ιστορικό έντυπο και αν δεν μιλούσαμε για έναν πρώην πρωθυπουργό. Λίγο σεβασμό στην κοινή γνώση και στην κοινή λογική. Σοβαρά μιλάμε; Το «balloon» είναι σκάνδαλο; Εγώ είχα αφήσει νομοθετική ρύθμιση στο Υπουργείο Ανάπτυξης, για να γίνει «balloon» για όλα τα στεγαστικά δάνεια και έχω εγκαλέσει τον κ. Σταθάκη επανειλημμένως γιατί δεν υιοθέτησε τη νομοθετική ρύθμιση, αλλά τα αφήνει στη διακριτική ευχέρεια των τραπεζών, που όμως το κάνουν. Και ξέρετε γιατί το κάνουν; Για να μην βγάλουν τα ακίνητα στο σφυρί. Γιατί αν τα βγάλουν τα ακίνητα στο σφυρί, τι θα κερδίσουν; Και εδώ μιλάμε για ακίνητο. Και αυτά που ελέχθησαν, ότι δεν είχε δοθεί ούτε μια δόση, δεν είναι ακριβή. Δίδονταν τα μισθώματα κάθε μήνα, εξ ου δεν υπήρχαν τα τηλεφωνήματα. Εν πάση περιπτώσει, αυτό είναι το ζήτημα, που πρέπει να απασχολήσει σε αυτήν τη συγκυρία - αυτό είναι; - ή το άλλο ζήτημα περί των πεντακοσίων χιλιάδων, για τα οποία δεν υπήρχαν τιμολόγια; Μιλάμε σοβαρά; Για όλα τα στεγαστικά δάνεια υπάρχουν τιμολόγια για το σύνολο του ποσού και όταν υπάρχει καθυστέρηση θα προσκομιστεί το τιμολόγιο και αυτό ονομάζεται μέγα σκάνδαλο και διαπλοκή; Αυτό έχουμε φθάσει να λέμε ότι είναι διαπλοκή στην Ελλάδα; Κυρίες και κύριοι συνάδελφοι, έρχομαι στο πόρισμα. Κύριε Πρόεδρε, δεν θα βραδύνω. Ποιος ήταν ο τίτλος του πορίσματος; «Η διερεύνηση της νομιμότητας των δανειοδοτήσεων των πολιτικών κομμάτων και των ιδιοκτητριών εταιρειών μέσων μαζικής ενημέρωσης από τραπεζικά ιδρύματα». Αυτό ήταν το θέμα. Το πρώτο θέμα λοιπόν: Νομιμότητα δανειοδότησης των πολιτικών κομμάτων. Μάλιστα. Φτιάξατε εξεταστική επιτροπή. Ερώτημα: Φθάσατε σε ευθύνες, κυρίες και κύριοι συνάδελφοι της Πλειοψηφίας, πολιτικών προσώπων, ναι ή όχι; Σας είπα και προηγουμένως γι' αυτό το οποίο εισηγείστε εδώ. Αφήστε τώρα τα περί εισαγγελέως. Αυτά τα έλεγε ο κ. Σημίτης. Στείλτε ό,τι θέλετε σε όποιον εισαγγελέα θέλετε. Στον εισαγγελέα πλημμελειοδικών της περιοχής σας, όπου θέλετε, ό,τι θέλετε. Εγώ σας ερωτώ: Εσείς φθάσατε, ναι ή όχι, σε ευθύνη πολιτικών προσώπων; Μην απειλείτε κάποιον ότι θα στείλετε κάτι στον εισαγγελέα. Είναι δικαίωμα κάθε Έλληνα πολίτη να στείλει οτιδήποτε στον εισαγγελέα. Μη μας το παρουσιάζετε ως θεσμική ενέργεια, ως λύση του δράματος. Σας ερωτώ λοιπόν: Καταλήξατε; Αν καταλήξατε, γιατί δεν υποβάλλετε εδώ αίτημα να συσταθεί η ανάλογη επιτροπή, που προβλέπουν τα άρθρα 153 και επόμενα και να πάμε να ασκήσουμε τις ποινικές διώξεις κατά των πολιτικών προσώπων; Δεν βρήκατε τίποτα και γι' αυτό δεν κάνατε τίποτα. Τελεία και παύλα. Και για να καλύψετε την «φόλα» αυτήν, έρχεστε και λέτε ότι θα πάμε στον εισαγγελέα, για να μην υιοθετήσω την πονηρότερη άποψη - και ίσως και ορθότερη - , περί της απόπειρας εκβιασμού του συνόλου του πολιτικού συστήματος και του εκδοτικού συστήματος μέσω της απειλής. Ερχόμαστε τώρα στα μέσα μαζικής ενημέρωσης. Εδώ θα μου πείτε, είναι άγιοι οι ιδιοκτήτες των μέσων μαζικής ενημέρωσης; Βεβαίως, όχι.
Ένα λεπτό ακόμα, κύριε Δένδια.
Δεν θα το παραβώ, κύριε Πρόεδρε. Με συγχωρείτε, κυρίες και κύριοι, αλλά ποιο κόμμα υπέφερε περισσότερο απ' όλα; Μιλάμε για το «ΔΟΛ». Ποιο κόμμα ήταν ο κύριος στόχος του «ΔΟΛ» για πάρα πολλά χρόνια; Θέλετε να ρωτήσετε τον μη ευρισκόμενο στην Αίθουσα Κώστα Καραμανλή πώς τού έχει συμπεριφερθεί ο «ΔΟΛ», πώς έχει συμπεριφερθεί στη Νέα Δημοκρατία, για να ξέρουμε; Εμάς μας λέτε ότι μας στήριξε η διαπλοκή; Εμάς; Εξηγήστε μου, όμως, τι βρήκατε για τα μέσα μαζικής ενημέρωσης. Αναφέρετε μέσα στο πόρισμα ότι τα μέσα μαζικής ενημέρωσης πήραν 1,3 δισεκατομμύρια. Απ' αυτά τα 1,3 δισεκατομμύρια υπερήμερα είναι 319 εκατομμύρια. Αυτά γράφετε εσείς, βασισμένα στην έκθεση της Τράπεζας της Ελλάδος. Από τα 319 εκατομμύρια, πόσα εκατομμύρια έχετε βρει ότι κακώς εδόθησαν; Εκατόν δέκα εκατομμύρια. Για πόσα εκατομμύρια έχουν ήδη πάει υποθέσεις στον εισαγγελέα; Για 110 εκατομμύρια. Εμείς τι κάναμε εδώ; Η επιτροπή τι έκανε; Μπορείτε να μου πείτε; Μπορείτε να μου πείτε ένα εκατομμύριο που βρήκε παραπάνω απ' ό,τι δεν είχε βρεθεί μέχρι τώρα από τις εισαγγελικές αρχές; Τι είναι αυτά που λέτε, κυρίες και κύριοι; Μιλάμε σοβαρά; Δεν έχω διαβάσει ποτέ στη ζωή μου μεγαλύτερο και πιο άχρηστο κείμενο. Σας το λέω ειλικρινά. Εγράφησαν επτακόσιες σελίδες για να μην εξυπηρετηθεί ο οιοσδήποτε στόχος, απλώς και μόνο για να δοθεί η δυνατότητα στον Πρωθυπουργό της Ελλάδος, τον κ. Τσίπρα, να έλθει εδώ απόψε και να μας ονομάσει σαν δήθεν σκάνδαλο τον «ΚΗΡΥΚΑ» Χανίων. Σας ευχαριστώ πολύ.
Σας ευχαριστώ. [[Χειροκροτήματα από την πτέρυγα του ΣΥΡΙΖΑ]] Ο συνάδελφος κ. Μπαλλής έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, πρωτομηνιά σήμερα και πολλοί από τους ομιλητές της Αξιωματικής Αντιπολίτευσης κυρίως, με πρωτοκήρυκα τον Αρχηγό της Αξιωματικής Αντιπολίτευσης, φρόντισαν με τις ομιλίες τους και τις τοποθετήσεις τους να επιβεβαιώσουν τον χαρακτηρισμό που έχει δοθεί για το μήνα Φλεβάρη από την πρώτη του μέρα κιόλας, ως ο μήνας των μεταμφιέσεων. Σε πέντε μέρες ανοίγει το Τριώδιο. Εμφανίστηκαν εδώ ως διαπρύσιοι κήρυκες της διαφάνειας, ως σφοδροί πολέμιοι της διαπλοκής μέχρι βαθμού πατροκτονίας, θα έλεγα. Αυτή η μεταμφίεση, όμως, δεν μπορεί να πείσει άλλο τον ελληνικό λαό. Θα αναφερθώ εν ολίγοις σε πράγματα που ακούστηκαν. Είπε η Πρόεδρος του ΠΑΣΟΚ: «Εδώ η Ελλάδα χάνεται κι εμείς μιλάμε για το δάνειο του «ΚΗΡΥΚΑ»;». Όχι, κύριοι συνάδελφοι, δεν μιλάμε απλώς για το δάνειο του «ΚΗΡΥΚΑ» εδώ, που ενοχλεί την Αξιωματική Αντιπολίτευση. Μιλάμε για τα επιφαινόμενα της διαπλοκής, που γιγαντώθηκε στα χρόνια της διακυβέρνησης και από το ΠΑΣΟΚ και από τη Νέα Δημοκρατία. Μιλάμε για τη συνέχιση των εκλεκτικών σχέσεων της πολιτικής με τα οικονομικά συμφέροντα που ανήγαγαν τα δύο κόμματα σε υψηλή πολιτική. Αναφέρθηκε προηγουμένως και ο κ. Σκανδαλίδης, λέγοντας ότι βαρέθηκε να παρακολουθεί την ίδια συζήτηση περί διαπλοκής με τα ίδια επιχειρήματα, τις ίδιες κραυγές και τα ίδια χειροκροτήματα. Ας μου επιτρέψει, σεβόμενος την πολύχρονη παρουσία του και στη Βουλή και στα πολιτικά δρώμενα, να αναρωτηθώ: Μόνο ως συζήτηση έχει παρακολουθήσει την ανάπτυξη της διαπλοκής; Αν θυμάμαι καλά, από το 1995 μέχρι το 2001 ήταν γραμματέας του ΠΑΣΟΚ. Δεν είναι αυτή η περίοδος της ανάπτυξης των φιλικών σχέσεων Χριστοφοράκου - Τσουκάτου - Πιταούλη και λοιπών; Δεν είναι η ίδια περίοδος της υπογραφής της σύμβασης 8002 της «SΙΕΜΕΝS» με τον ΟΤΕ για τις ψηφιακές παροχές; Δεν είναι η ίδια περίοδος που ο Τσουκάτος πήγαινε τα λεφτά στο ΠΑΣΟΚ μέσα από επτά λογαριασμούς του εξωτερικού; Δεν είναι η ίδια εποχή των πιέσεων και τελικά της αγοράς του C4Ι για μελλοντική χρήση το 2004, που τελικά δεν χρησιμοποιήθηκε; Δεν είναι η ίδια εποχή που κάποιοι και εσωτερικά από το ΠΑΣΟΚ προσπάθησαν να εμπλέξουν τον κ. Σκανδαλίδη στην περίφημη λεγόμενη τότε «κοτερομαχία» μετά από τις καταγγελίες που είχε κάνει ο κ. Πάγκαλος; Αναφέρθηκε στα θέματα αυτά από την αρχή η Νέα Δημοκρατία και δια του εισηγητή της. Δεν προέκυψαν πολιτικές ευθύνες στο πόρισμα, δεν υπήρξε πολιτική παρέμβαση, δεν υπήρξε προνομιακή μεταχείριση των ΜΜΕ από τις τράπεζες. Μόνο για έναν προκύπτουν ευθύνες και αυτός είναι ο ΣΥΡΙΖΑ, είπε ο κ. Μηταράκης. Ανέφερε και σελίδες του πορίσματος ως τεκμηρίωση των λεγόμενών του. Αναφέρθηκε στις σελίδες μέχρι 69-70 και μετά έκανε ένα άλμα και πήγε στην 384. Και δεν έκανε καμμία αναφορά ούτε για τις προηγούμενες ούτε για τις επόμενες σελίδες. Θα έλεγα στους συναδέλφους να ρίξουν για αρχή και μια ματιά στις σελίδες του πορίσματος 219 έως 227 και 640 έως 644. Και έχουμε συνέχεια μετά. Κυρίες και κύριοι συνάδελφοι, πριν από αρκετά χρόνια ένας Αμερικανός αθλητής, ο Earl Wilson, είχε πει: «Σήμερα οι άνθρωποι χωρίζονται σε τρεις κατηγορίες σε ό,τι αφορά τον πλούτο τους: Σε αυτούς που έχουν, σε αυτούς που δεν έχουν και σε αυτούς που δεν έχουν πληρώσει για αυτά που έχουν». Αυτή η τρίτη κατηγορία, δηλαδή εκείνων, που δεν έχουν πληρώσει ή, τουλάχιστον, δεν έχουν πληρώσει όσα θα έπρεπε για αυτά που απέκτησαν, για αυτά που κατέχουν και ο τρόπος που έγινε αυτό, είναι που αποκαλύφθηκε - έστω και όχι στο σύνολό της - μέσα από τις εργασίες της εξεταστικής επιτροπής, η κατηγορία, δηλαδή, εκείνων που δανειοδοτήθηκαν, δεν αποπλήρωσαν και εξακολουθούν όχι μόνο να απολαμβάνουν αλλά και να λειτουργούν ως ελεγκτές, κριτές και επικριτές της ίδιας κοινωνίας, κουνώντας ακόμα το δάχτυλό τους. Δάνεια σε μέσα επικοινωνίας, που ως αποτέλεσμα είχαν να έχουμε σήμερα πλούσιους μιντιάρχες με φτωχά μέσα ενημέρωσης και απλήρωτους εργαζόμενους, δάνεια σε κόμματα, που ως αποτέλεσμα είχαν τις πλούσιες προεκλογικές εκστρατείες, τα φέσια στις τράπεζες, την επιβάρυνση εν τέλει του ελληνικού λαού. Διότι, όπως ομολόγησε και ο Επίτροπος Αλμούνια το 2014, η κάλυψη της «μαύρης τρύπας» από αυτήν τη δανειοδότηση των κομμάτων που ποτέ δεν αποπληρώθηκε, έγινε με χρήματα των Ελλήνων φορολογουμένων. Είναι η απάντηση που έδωσε ο Αλμούνια σε δύο Έλληνες ευρωβουλευτές. Τα δύο κόμματα, ΠΑΣΟΚ και Νέα Δημοκρατία, που τους αφορά αυτή η ερώτηση, τι απαντούν; Τι απαντάει ειδικότερα η Νέα Δημοκρατία στον τότε ερωτώντα και σήμερα επανακάμψαντα στις τάξεις της ως πολιτικό συνεργάτη, τον κ. Σκυλακάκη, που έκανε αυτήν την ερώτηση και ο οποίος από το 2013 σημείωνε για τα δάνεια των δύο κομμάτων, «Τα χρέη αυτά των κομμάτων εκτοξεύθηκαν την τελευταία τριετία, στη διάρκεια της οποίας την ίδια ώρα που ο ιδιωτικός τομέας ασφυκτιούσε από την έλλειψη ρευστότητας, η Νέα Δημοκρατία αύξησε τον δανεισμό της πάνω από 20 εκατομμύρια ευρώ, όπως προκύπτει από τους ισολογισμούς της»; Τι απαντούν, αλήθεια, τα δύο κόμματα την ώρα που οι μιντιάρχες ομολογούν ότι πήραν δάνεια με εγγύηση τον αέρα του ονόματός τους και μόνο; Άνθρακες ο θησαυρός, υποστηρίζει η Αντιπολίτευση, φωνάζοντας για να καλύψει τις ευθύνες της. Το υποστηρίζει, άραγε, αυτό και όταν αναφέρονται στα δάνεια του «ΚΗΡΥΚΑ» των Χανίων, όταν είναι γνωστό ότι μόνο μετά την ανάδειξη του θέματος στην εξεταστική επιτροπή διαταράχθηκε ο μακάριος ύπνος των τραπεζών που για εντεκάμισι - και όχι έντεκα - χρόνια σφύριζαν αδιάφορα; Εδώ, κυρίες και κύριοι συνάδελφοι, της Αξιωματικής Αντιπολίτευσης κάποιος έχει πιαστεί με την γίδα στην πλάτη, κάποιος παραπλανά, κάποιος δεν λέει την αλήθεια. Ή ο κ. Κωνσταντίνος Μητσοτάκης που την επομένη της αποκάλυψης του σκανδάλου του «ΚΗΡΥΚΑ» Χανίων είπε ότι δεν ισχύει τίποτα και ότι τα δάνεια τα έχει αναλάβει η «ΠΕΡΙΓΡΑΜΜΑ Α.Ε.» που έβγαλε μετά το 2006 τον νέο «ΚΗΡΥΚΑ» ή ο κ. Κυριάκος Μητσοτάκης που δύο μέρες μετά σε αυτήν την Αίθουσα, μετά από αυτήν την παρέμβαση, είπε ότι δεν υφίσταται θέμα γιατί τα δάνεια έχουν ρυθμιστεί. Πριν λίγο μάλιστα, κύριε Δένδια, είπατε ότι δεν υπάρχει θέμα, γιατί είχαν εκχωρηθεί τα ενοίκια. Μην σας παραπλανάνε και εσάς. Τα ενοίκια είχαν εκχωρηθεί για το δάνειο της Παγκρήτιας Τράπεζας, όχι της Τράπεζας Πειραιώς για την οποία γίνεται όλη η συζήτηση. Κάποιος, λοιπόν, παραπλάνησε συνειδητά τον ελληνικό λαό. Στην πραγματικότητα και οι δύο Μητσοτάκηδες παραπλάνησαν συνειδητά τον ελληνικό λαό. Σας ευχαριστώ.
Τον λόγο έχει ο κ. Μάριος Γεωργιάδης για έξι λεπτά με μία μικρή ελαστικότητα.
Θα μιλήσω λίγο σύντομα, αν και είχα προετοιμαστεί για πολύ παραπάνω χρόνο, αλλά δεν πρόλαβα και ενόχλησα και τον Πρόεδρο καμμιά δεκαριά φορές, τουλάχιστον, σήμερα. Θα ήθελα να καταθέσω ένα σχετικό συμπληρωματικό υπόμνημα από την πλευρά μας, το οποίο θα δημοσιευτεί αμέσως μετά, όχι για να είναι άλλο ένα πόρισμα, αλλά γιατί θεωρούμε ότι αυτά που αναφέρουμε μέσα, λειτουργούν σύμφωνα με τις απόψεις των υπολοίπων κομμάτων και προσεγγίζουν από μια διαφορετική γωνία. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν υπόμνημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα ξεκινήσω με τα κόμματα τη δική μου εισήγηση, τη δική μου αναφορά. Ίσως είναι η μοναδική φορά, ή εν πάση περιπτώσει από τις ελάχιστες, που η μεθόδευση ενός κόμματος - και στην προκειμένη περίπτωση του ΣΥΡΙΖΑ - κατέληξε να έρθουν στην επιφάνεια γεγονότα και έγγραφα - ενώ στην αρχή είχε ξεκινήσει στήνοντας παγίδες για τους αντιπάλους του - τα οποία, όπως αποδεικνύεται, ενοχοποιούν και το ίδιο το κόμμα, αλλά και τον Αρχηγό του. Επί εννέα μήνες η Κυβέρνηση ΣΥΡΙΖΑ - ΑΝΕΛ έβγαινε με μύδρους στην τηλεόραση και στα κανάλια για δήθεν απόψεις, ενδείξεις, έγγραφα που θα αποδείκνυαν τις ενοχές πολιτικών των άλλων κομμάτων και ότι θα έριχναν άπλετο φως στην αλήθεια. Καταλήξαμε να κατηγορεί ο ΣΥΡΙΖΑ τη Νέα Δημοκρατία για τον «ΚΗΡΥΚΑ» Χανίων και η Νέα Δημοκρατία τον ΣΥΡΙΖΑ για την offshore της «ΑΥΓΗΣ», λες και η κατασπατάληση του κρατικού προϋπολογισμού και του δημόσιου χρήματος ήταν μόνο μέσα από αυτά τα δύο μέσα. Παραδεχθήκαμε ότι υπάρχει διαπλοκή, άρα υπάρχει έγκλημα, αλλά εγκληματίας πουθενά. Κανένα όνομα. Γενικολογίες μόνο. Και τελικά η αλήθεια έλαμψε και μάλιστα έλαμψε και στο ίδιο το σπίτι του ΣΥΡΙΖΑ, που μέχρι τώρα ήταν σκοτεινό και κλειδωμένο. Από την ακρόαση, λοιπόν, των δεκάδων μαρτύρων και των δεκάδων χιλιάδων εγγράφων, που έχουν κατατεθεί, μάθαμε τα παρακάτω και σίγουρα δεν αμφισβητούνται. Αλήθεια νούμερο ένα και σημαντικότερη: Από επίσημο έγγραφο, που κυκλοφορεί, προκύπτει ότι ο Πρόεδρος του ΣΥΡΙΖΑ και Πρωθυπουργός της χώρας σήμερα είναι ο μοναδικός πολιτικός Αρχηγός που καλεί - και μάλιστα εγγράφως - πρόεδρο τράπεζας να αγνοήσει τους νόμους και τις διαδικασίες για να δώσει χρήματα, που δεν δικαιούται στο κόμμα του. Και δεν φτάνει μόνο αυτό. Πάει και παραπέρα. Ζητάει και χρήματα, όχι όσα αποτιμούσε η τράπεζα, που μπορεί να διαθέσει σε ένα κόμμα του 4% και 5% που ήταν τότε, αλλά όσα νομίζει ο ίδιος ότι χρειάζεται για τις δραστηριότητες του κόμματος. Και έχουμε και ακόμη παραπέρα. Υποβάλει πρόταση εξόφλησης κατά τον τρόπο που βολεύει, βεβαίως, το κόμμα, υποκαθιστώντας την Επιτροπή Χορηγήσεων των Δανείων. Κυρίες και κύριοι, εμείς γνωρίζουμε ότι μέχρι στιγμής αυτός που δανείζει, δίνει τον τρόπο αποπληρωμής του δανείου και όχι αυτός που δανείζεται. Τώρα εσείς, διδάσκετε άλλα ήθη, τα ήθη της λεγόμενης Αριστεράς, όπως μας λέτε τον τελευταίο καιρό. Αλήθεια νούμερο δύο: Ο ΣΥΡΙΖΑ είναι το μοναδικό κόμμα που στο μετοχολόγιό της εφημερίδας του, της «ΑΥΓΗΣ», συμμετέχει ως αφανής χορηγός μια offshore εταιρεία, για την οποία αρνείται πεισματικά να μας γνωστοποιήσει ποιος βρίσκεται από πίσω και ποιος είναι ο σκοπός αυτής τουλάχιστον της περιβόητης εμπλοκής, διαπλοκής. Εγώ δεν γνωρίζω κανένα κόμμα το οποίο να έχει κάποιον χρηματοδότη που να είναι και άγνωστος μάλιστα. Τρίτη αλήθεια: Ο ΣΥΡΙΖΑ είναι το μοναδικό κόμμα όπου ο Πρωθυπουργός ήθελε να γίνει καναλάρχης, έπεσε έξω και ξαφνικά ήθελε να γίνει σερίφης του διαστήματος, αποφάσισε κάποιος άλλος να γίνει τραπεζίτης, ένας άλλος ήθελε να γίνει λιμενάρχης του Πειραιά και ούτω καθεξής. Μέχρι το βράδυ να είμαστε εδώ μπορεί να επινοήσουμε και άλλες θέσεις από τη δεδομένη επίδειξη ζήλου που έχετε, γιατί φαίνεται ότι είσαστε πάρα πολύ φιλόδοξοι. Μιλάμε, δηλαδή, για τον απόλυτο έλεγχο των πάντων. Και στη δε συγκεκριμένη τράπεζα, που ελέγχεται απόλυτα από τον ΣΥΡΙΖΑ, τα πορίσματα των ελέγχων ήταν καταπέλτης: χωρίς κανόνες, χωρίς επιτροπές διαχείρισης, χωρίς ικανότητες των συμβούλων, δανείζοντας με χαμηλότερα επιτόκια σε φίλα διακείμενους επιχειρηματίες και συμβούλους. Και έχω μια ερώτηση κρίσεως, αυτήν τη στιγμή, γιατί μην νομίζετε ότι είναι μόνο για σας αυτά που έχω να πω. Σίγουρα έχετε πολύ καλούς δασκάλους. Μάλλον ζηλέψατε από άλλα κόμματα που έλεγχαν τράπεζες, κανάλια, εφημερίδες και ούτω καθεξής. Και για να είμαστε ειλικρινείς, όλα αυτά τα ωραία και διαπλεκόμενα και κεκαλυμμένα, ο ΣΥΡΙΖΑ, προφανώς, τα διδάχθηκε από Νέα Δημοκρατία και ΠΑΣΟΚ, τα οποία παιδιόθεν πίστευαν ότι ο ελληνικός λαός οφείλει να πληρώνει τους αφισοκολλητές τους, τις μετακινήσεις των χιλιάδων ψηφοφόρων τους με πούλμαν, τα πολυτελή γραφεία με γυμναστήρια τελευταίας τεχνολογίας, ταξίδια στελεχών, φυλλάδια πολυτελή και πάει λέγοντας. Με αυτά και με αυτά έχει φτάσει η Νέα Δημοκρατία να χρωστάει στον ελληνικό λαό περίπου 220 εκατομμύρια και το ΠΑΣΟΚ περίπου 200. Και μπορεί να μην είναι ιερά χρέη, όπως αυτά της Αριστεράς, αλλά δεν παύει …
Ο ΣΥΡΙΖΑ πόσα χρωστάει;
Είπαμε. Χρωστάνε 220 εκατομμύρια και 200 αντίστοιχα.
Ο κακός ο ΣΥΡΙΖΑ πόσα χρωστάει;
Γνωρίζετε πολύ καλά αν χρωστάει και τι χρωστάει και πόσα χρωστάει. Ας μην ανοίξουμε διάλογο, γιατί δεν έχουμε και χρόνο. Πολύ ευχαρίστως να ανοίγαμε όποιον διάλογο θέλετε, αλλά δεν προλαβαίνουμε. Βλέπουμε τώρα το ΠΑΣΟΚ να επιρρίπτει ευθύνες στην αύξηση των επιτοκίων των τραπεζών και στη μείωση της χρηματοδότησης λόγω της κατακρήμνισης στο ποσοστό του, αλλά ξεχνάει να ρωτήσει τον μέσο Έλληνα, που δεν μπορεί και δεν έχει τη δυνατότητα να πληρώσει να κάνει μια ρύθμιση και βλέπουμε ότι ο μέσος χρόνος αποπληρωμής των δανείων από το ΠΑΣΟΚ είναι κάποιες εκατοντάδες χρόνια. Δύο ταχύτητες ανθρώπων δηλαδή. Βλέπουμε τα σπίτια των ανθρώπων, που δεν μπορούν να πληρώσουν και βγαίνουν στον πλειστηριασμό, διότι τους έχετε πνίξει με φόρους όλες οι κυβερνήσεις όλα αυτά τα χρόνια και από την άλλη υπάρχει η δυνατότητα αποπληρωμής δανείων για κάποιες δεκάδες ή εκατοντάδες χρόνια. Από την άλλη, η Νέα Δημοκρατία διακηρύττει μείωση δαπανών, προκειμένου να πληρώσει τα 200 εκατομμύρια που έχει δανειστεί με τη σειρά της. Κύριοι συνάδελφοι της Νέας Δημοκρατίας, αν αγαπάτε το κόμμα σας και θέλετε να το σώσετε, αλλά και να πείσετε τον ελληνικό λαό πως μπορείτε να μας βγάλετε από το αδιέξοδο, μπορείτε να προχωρήσετε στην εκχώρηση της περιουσίας σας στις δανείστριες τράπεζες και να κυκλοφορείτε κανονικά με ψηλά το κεφάλι εδώ, ωφελώντας πάντα το κόμμα στο οποίο οφείλεται η εδώ παρουσία σας. Κλείνω με τα κόμματα και προχωράμε με τις τράπεζες. Η στάση των εκπροσώπων τους στην υπογραφή των δανειακών συμβάσεων μάς οδηγεί σε έναν έντονο προβληματισμό. Αποδέχθηκαν πολύ εύκολα, ως σχεδόν αποκλειστικές εγγυήσεις, αυτά που στο πόρισμα αναφέρεται ως εκχώρηση προσδοκίας, δηλαδή, στην ουσία μελλοντικό περιουσιακό στοιχείο και αυτό που ανέφερε συγκεκριμένος μάρτυς, ιδιοκτήτης ΜΜΕ, τις προσωπικές εγγυήσεις του αέρα - δηλαδή το όνομά του, το κούτελό του, την υπογραφή του και ούτω καθεξής - τα οποία αμφότερα δεν διασφάλιζαν τα συμφέροντά τους. Γι' αυτήν την περίπτωση τέσσερα είναι τα συμπεράσματα κατ' εμάς. Πρώτον, να είναι μειωμένης αντίληψης και μειωμένων προσόντων και γνώσεων οι εν λόγω άνθρωποι, κάτι το οποίο είδαμε στην επιτροπή ότι δεν ισχύει, οι περισσότεροι άφησαν πολύ καλές εντυπώσεις. Δεύτερον, να δέχθηκαν παρέμβαση από κάποιο πολιτικό πρόσωπο, εκδοχή, που οι ίδιοι κατηγορηματικά αρνήθηκαν, αλλά κάποιοι άλλοι μάρτυρες το επιβεβαίωσαν. Τρίτον, ότι τελούσαν υπό την απειλή φόβου ότι ξανά θα τους κρεμάσουν στα μανταλάκια για κάποιο σκάνδαλο υπαρκτό ή ανύπαρκτο. Και τέταρτον, να έχει λάβει χώρα ενθυλάκωση, κάτι το οποίο προσωπικά δεν μπορώ ούτε καν να φανταστώ. Πάντως ό,τι και να ισχύει από τα παραπάνω, η κατάσταση είναι απαράδεκτη.
Τελειώνετε, κύριε συνάδελφε.
Κύριε Πρόεδρε, και οι προηγούμενοι μίλησαν παραπάνω. Ο κ. Δένδιας μίλησε δέκα λεπτά.
Τώρα είστε στα οκτώ. Σας δίνουμε άλλο ένα. Έχετε ένα λιγότερο από τον κ. Δένδια. Έτσι πρέπει από κάθε άποψη.
Από τα δεκαπέντε που μίλησε ο κ. Λοβέρδος, θα ήθελα κι εγώ λίγο ακόμα την ανοχή σας.
Ο κ. Λοβέρδος μίλησε προχθές.
Κι εγώ από τις 17.00΄ προσπαθώ να μιλήσω. Τέλος πάντων, πάμε παρακάτω.
Προχωρήστε. Περιμένουν άλλοι είκοσι συνάδελφοι.
Λοιπόν, ας προχωρήσουμε. Πάμε στα μέσα μαζικής επικοινωνίας όπου 1,3 δισεκατομμύριο για την ακρίβεια είναι αυτά που χρωστάνε και πολλοί έχουν βάλει τις ταινιοθήκες τους ως υποθήκη, αξίας μάλιστα - όπως λένε -125 εκατομμυρίων ευρώ, για να πάρουν τα δάνεια, που αν υπήρχε κάποιος με 10 ή 20 εκατομμύρια να τα αγόραζε, πολύ ευχαρίστως θα τα έδιναν. Συμπερασματικά για εμάς, την Ένωση Κεντρώων, είναι ξεκάθαρο ότι και τα τρία κόμματα που κυβέρνησαν μέχρι σήμερα, εκμεταλλεύτηκαν συγκυρίες, την ύπαρξη του νόμου για τη χρηματοδότηση και εξάντλησαν το περιθώριο της κατασπατάλησης του δημοσίου χρήματος. Ωστόσο, οποιοσδήποτε έχει παρακολουθήσει τη συνεδρίαση της επιτροπής, μπορεί να διαπιστώσει ότι και ο ΣΥΡΙΖΑ είναι μέσα σε αυτούς οι οποίοι έχουν την ευθύνη. Ξεκάθαρες ευθύνες πολιτικών δεν προέκυψαν παρά μόνο με βάση το έγγραφο, ένα πρόσωπο που έφερε φαρδιά πλατιά την υπογραφή του προς την επιστολή του Διοικητή της Τράπεζας. Εύλογα θα αναρωτηθεί κανείς: Προς τι αυτός ο χαμός και οδυρμός τόσους μήνες από πλευράς ΣΥΡΙΖΑ, αφού οι εμπλεκόμενοι - για να μην αναφέρω τη λέξη «ένοχοι» - βρίσκονται και μέσα στα ίδια σας τα γραφεία; Θα μπορούσατε απλά να κάνετε μία αναζήτηση εκεί. Αναμένουμε τις εξελίξεις με ενδιαφέρον και σας ευχαριστώ πολύ για τον χρόνο και την ανοχή σας.
Τον λόγο έχει ο κ. Άδωνις Γεωργιάδης για επτά λεπτά ακριβώς.
Ακριβώς ο κ. Γεωργιάδης;
Εντελώς. Έχετε πολύ μεγάλη ικανότητα από κάθε άποψη να βάλετε στον χρόνο αυτό…
Ευχαριστώ, κύριε Πρόεδρε, για το ακριβώς.
Και να μην προκαλέστε και απόνερα. Ξέρετε.
Λίγα απόνερα… Ξεκινάω για να σχολιάσω το επεισόδιο που έγινε μεταξύ του Προέδρου της Βουλής και του κ. Τσακαλώτου. Έχει κάποιο ενδιαφέρον αυτό που έγινε. Ο κ. Τσακαλώτος κάθισε κάτω και είχε ένα πολύ έντονο επεισόδιο με τον Πρόεδρο της Βουλής. Αρνήθηκε να πάρει τον λόγο μετά. Το λέω για να τα ακούσει ο ελληνικός λαός και να είναι καταγεγραμμένο. Ο κ. Τσακαλώτος είναι έξυπνος άνθρωπος. Έχει καταλάβει ότι ο κ. Τσίπρας μέσα στις επόμενες μέρες θα υπογράψει όλα τα προληπτικά μέτρα και εσείς θα τα ψηφίσετε φυσικά. Κι έχει καταλάβει ότι θα του τα φορτώσουν όλα του κ. Τσακαλώτου, θα πουν ότι ο Τσακαλώτος φταίει και μετά θα τον διώξουν από τη θέση αυτήν ως αποδιοπομπαίο τράγο. Γι' αυτό έχει κάποιο ενδιαφέρον να παρακολουθήσουμε τι θα κάνει ο κ. Τσακαλώτος τις επόμενες μέρες και αν θα δεχθεί να παίξει τον ρόλο του αποδιοπομπαίου τράγου. Κρατήστε, όμως, αυτό που σας είπα σήμερα. Κύριε Υπουργέ της Δικαιοσύνης, χαίρομαι που είστε στην Αίθουσα, γιατί θέλω να ξεκινήσω με κάτι που είπε ο κ. Τσίπρας και πάρα πολύ με προβλημάτισε. Ο κ. Τσίπρας είπε ότι αν δούμε μερικά από τα «πόθεν έσχες» των μεγάλων δημοσιογράφων, θα αισθανθούμε έκπληξη. Και ρωτάω επισήμως, ως Βουλευτής, τον Υπουργό της Δικαιοσύνης με ποιον τρόπο ακριβώς ο κ. Τσίπρας μπορεί να έχει γνώση του «πόθεν έσχες» οποιουδήποτε δημοσιογράφου; Τα «πόθεν έσχες» είναι κρυφό πράγμα. Υπάρχουν μόνο σε γνώση των μελών της επιτροπής. Ακούστε, κυρίες και κύριοι συνάδελφοι. Ξαναλέω, κύριε Υπουργέ της Δικαιοσύνης, ότι ο Πρωθυπουργός της χώρας, από του Βήματος της Βουλής, είπε ότι αν βλέπατε - υπονοώντας ότι ο ίδιος τα έχει δει - μερικά από τα «πόθεν έσχες» των μεγάλων δημοσιογράφων, τότε θα μένατε έκπληκτοι. Ερωτώ τον κύριο Υπουργό της Δικαιοσύνης αν μπορεί να πληροφορήσει το Σώμα με ποιον τρόπο ο κ. Τσίπρας έχει λάβει γνώση του «πόθεν έσχες» οποιουδήποτε Έλληνος πολίτου. Κι αυτό έχει πολύ μεγάλη σημασία, κύριε Υπουργέ της Δικαιοσύνης, για το αν τελικά χρησιμοποιείτε τους θεσμούς, τις επιτροπές «πόθεν έσχες» και τελικά και την ίδια τη δικαιοσύνη, για να παίζετε πολιτικά παιχνίδια. Εγώ θέλω να είμαι εξαιρετικά ειλικρινής. Αυτή η επιτροπή δεν έγινε ούτε για τη διαπλοκή ούτε για τίποτα. Έγινε για να εκβιάσει ο κ. Τσίπρας, διά της επιτροπής, του τραπεζίτες και τα media και να στήσει τη δική του διαπλοκή. Κύριε Υπουργέ της Δικαιοσύνης, θα ήθελα, όταν λήξω την ομιλία μου να με ενημερώσετε, εάν έχετε γνώση, για το πώς ο κύριος Πρωθυπουργός το έχει κάνει και αν σκοπεύετε να ερευνήσετε εάν ο κύριος Πρωθυπουργός έχει παρανομήσει. Είναι πολύ σοβαρό θέμα, εάν ο Πρωθυπουργός στήνει παραδικαστικό κύκλωμα. Είναι πολύ σοβαρό θέμα, εάν ο Πρωθυπουργός χρησιμοποιεί του θεσμούς για να εκβιάζει δημοσιογράφους και επιχειρηματίες. Περιμένω να μου το πείτε. Και πάμε τώρα στον κ. Λάππα, ο οποίος και γελάει. Ο κ. Λάππας, εν τη απουσία μου στην επιτροπή αυτή, άπειρες φορές ανέφερε μία πρόταση που είχα κάνει ως υποψήφιος Αρχηγός της Νέας Δημοκρατίας, περί ενδεχόμενης διαγραφής των χρεών των κομμάτων διά του νόμου Κατσέλη. Ο κ. Λάππας είναι ένας άνθρωπος ο οποίος διαρρήγνυε τα ιμάτιά του για το ανήθικον της διαγραφής. Κύριε Λάππα, όταν αποκαλύφθηκε ότι ο ΣΥΡΙΖΑ έχει διαγράψει 240 εκατομμύρια δραχμές, κάνατε κάποιου είδους δήλωση κατά της ανηθικότητας του ΣΥΡΙΖΑ για τη διαγραφή του χρέους; Φαντάζομαι πως όχι. Ξέρετε γιατί, κύριε Λάππα; Γιατί, όλοι εσείς είστε Φαρισαίοι υποκριτές. Ούτε τα χρέη σας ενδιαφέρουν ούτε τίποτα. Πάμε, λοιπόν, κύριε Κοντονή, να θυμηθούμε μερικές ημερομηνίες. Ο κ. Τσίπρας, με πολύ μεγάλο στόμφο και αυτή την άνεση που έχει στο ψέμα, μας διάβασε - και μάλιστα το είχε και γραπτώς, για να μην κάνει λάθος - τις ημερομηνίες του «ΚΗΡΥΚΑ» Χανίων. Είπε: «Τον Απρίλιο του 2016 κατήγγειλε - λέει - η Τράπεζα Πειραιώς το δάνειο. Συνομωσία, τον Απρίλιο του 2016». Ξέχασε να δει μία γραμμή παρακάτω, Απρίλιο του 2016 είναι που κάνατε τη μεταγραφή του ακινήτου της Κουμουνδούρου στον ΣΥΡΙΖΑ και Νοέμβριο του 2016 είναι που πληρώσατε τον ΕΝΦΙΑ και τους άλλους φόρους. Θα πείτε, ωραία, το ξεχάσαμε και το κάναμε είκοσι χρόνια μετά. Δεν είναι τόσο απλό. Ξέρετε γιατί; Γιατί, υποτίθεται, βάσει των καταθέσεων του κ. Τσίπρα και των επιστολών που έστελνε στις τράπεζες, τα δάνεια που έπαιρνε ο ΣΥΡΙΖΑ ήταν ενυπόθηκα. Πώς, κύριε Κοντονή, έπαιρνε ο ΣΥΡΙΖΑ ενυπόθηκα δάνεια, βάζοντας ενέχυρο ένα ακίνητο που δεν είχε γράψει στο όνομά του; Αυτό δεν το κάνουν ούτε οι κοινοί απατεώνες! Είδατε, λοιπόν, πως όταν βάζει ο κ. Τσίπρας στο στόμα του ημερομηνίες, πέφτει μέσα στον λάκκο που έχει σκάψει για τους άλλους; Πάμε και λίγο στα λεφτά, για να πάμε και στην ουσία. Θεωρώ, κύριε Κοντονή, - και σας το λέω ειλικρινά, επειδή σας έχω μία εκτίμηση - ότι κάνετε πολύ μεγάλο λάθος στον ΣΥΡΙΖΑ που λαϊκίζετε με αυτόν τον τρόπο για τα δάνεια των κομμάτων. Κάνετε τεράστιο λάθος και η δημοκρατία μας θα το πληρώσει. Ξέρετε γιατί; Φώναζε ένας συνάδελφος από κάτω: «Πόσα χρωστάει ο ΣΥΡΙΖΑ; Χρωστάει 9 εκατομμύρια», υπονοώντας ότι τι είναι τα 9 εκατομμυριάκια του ΣΥΡΙΖΑ, μπροστά στα 200 εκατομμύρια της Νέας Δημοκρατίας και του ΠΑΣΟΚ. Λάθος. Γιατί, όταν έπαιρνε, προ της κρίσης, η Νέα Δημοκρατία και το ΠΑΣΟΚ 30 εκατομμύρια τον χρόνο επιχορήγηση και ο ΣΥΡΙΖΑ 3 εκατομμύρια, η αναλογία των χρόνων είναι η ίδια. Ξέρετε μόνο τι έχει αλλάξει; Ακούστε τι έχει αλλάξει τώρα. Έχει αλλάξει ότι το ΠΑΣΟΚ πήγε από το 40% στο 5%, ενώ ο ΣΥΡΙΖΑ πήγε από το 3% στο 37%. Ερώτηση: Εάν ισχύσουν οι δημοσκοπήσεις και πάρετε στις επόμενες εκλογές 15% ή 12% και η επόμενη φάση ακριβώς που θα έρθει δεν θα σας επιτρέπει να πληρώνετε τα δάνειά σας των 9 εκατομμυρίων, γιατί η επιχορήγηση που θα παίρνετε θα είναι πολύ λιγότερη από τους τόκους, τι θα λέει τότε ο κ. Φάμελλος, ότι είστε απατεώνες; Στην πραγματικότητα - για να καταλάβει ο κόσμος τι έγινε - το ΠΑΣΟΚ και η Νέα Δημοκρατία έπαιρναν 30 εκατομμύρια τον χρόνο. Πλήρωναν επιτόκιο στις τράπεζες 3% και μία χαρά εξυπηρετούσαν τα δάνειά τους. Μετά το μνημόνιο το ΠΑΣΟΚ και η Νέα Δημοκρατία διαδοχικά μείωσαν την επιχορήγηση και από τα 30 εκατομμύρια που ήταν η επιχορήγηση έφθασε στα 4 εκατομμύρια. Βεβαίως, με τα 4 εκατομμύρια και με επιτόκιο 8% δεν μπορούν να αποπληρώσουν τα δάνειά τους. Δεν λέτε, λοιπόν, όλη την ιστορία. Να δω, κύριε Κοντονή, μετά τις επόμενες εκλογές πώς θα πληρώνει ο ΣΥΡΙΖΑ τα δάνειά του και εδώ θα είμαστε στη Βουλή - εγώ απ' ότι φαίνεται σίγουρα, για εσάς δεν ξέρω, αλλά σας το εύχομαι - για να βλέπουμε πώς θα πληρώνει τότε ο ΣΥΡΙΖΑ τα δάνειά του που θα είναι στην τωρινή θέση του ΠΑΣΟΚ. Μόνο η αλλαγή των εκλογικών ποσοστών σάς έχει κάνει να έχετε ύφος, όχι η ουσία. Τα ίδια κάνατε με αυτά που έκαναν το ΠΑΣΟΚ και η Νέα Δημοκρατία με την κλίμακα του κόμματος που ήσασταν, με τη διαφορά ότι τα δύο μεγάλα κόμματα ήταν πιο προσεκτικά. Δεν έκαναν διαγραφή χρέους, ούτε είχαν στείλει επιστολή όπως ο κ. Τσίπρας ζητώντας από την Εθνική Τράπεζα να δει το θέμα από μία πιο ευρεία οπτική και όχι από τη στενή τραπεζική. Αυτό δεν το έκανε κανένα από τα δύο άλλα κόμματα. Άρα στην πραγματικότητα, κύριε Κοντονή - για να κλείσω - το μόνο που κάνατε με αυτήν την επιτροπή, ήταν να προσπαθήσετε να λασπώσετε τους πολιτικούς σας αντιπάλους. Αυτό δεν σας βγήκε. Ως αποτέλεσμα, βεβαίως, ο κ. Τσίπρας εψεύστη εις τη Βουλή γιατί είπε ότι είναι θέμα των εισαγγελέων να δουν εάν υπάρχουν ευθύνες πολιτικών προσώπων, ενώ καλώς γνωρίζετε ότι είναι θέμα μόνο της Βουλής. Εάν θέλατε να διερευνήσετε ευθύνες πολιτικών προσώπων, έπρεπε σήμερα να ψηφίζετε προκαταρκτική των πραγμάτων επιτροπή.
Κύριε Γεωργιάδη, παρακαλώ.
Δεν το κάνατε. Έχετε γράψει στο πόρισμά σας ότι δεν βρήκατε ευθύνες πολιτικών προσώπων. Ο εισαγγελέας - που τσαμπούναγε ο κ. Τσίπρας - δεν μπορεί να κάνει τίποτα για τα πολιτικά πρόσωπα.
Εάν βρει ευθύνες πολιτικών προσώπων.
Θα στείλετε εσείς το πόρισμα στον εισαγγελέα και θα το επιστρέψει αμελλητί στη Βουλή. Τώρα κοροϊδευόμαστε, κύριε Κοντονή; Αμελλητί είναι. Μια που μου το λέτε - καλά που μου το είπατε, γιατί με αυτό μάλλον θα κλείσω - χθες ένας εισαγγελέας έβαλε στο αρχείο την υπόθεση των capital controls. Δεν μου λέτε, κύριε Κοντονή, πώς ο εισαγγελέας το έβαλε στο αρχείο;
Κύριε Γεωργιάδη, έχετε τελειώσει.
Δεν έχει υπογράψει ο κ. Βαρουφάκης τα capital controls; Με ποιο ακριβώς τρόπο ο εισαγγελέας έβαλε άποψη ότι πρέπει να πάει στο αρχείο μία υπόθεση στην οποία εμπλέκεται ο Υπουργός, κ. Βαρουφάκης, που έχει βάλει την υπογραφή του; Δεν έπρεπε ο εισαγγελέας να στείλει τον φάκελο αμελλητί στη Βουλή; Θα ελεγχθεί ο εισαγγελέας που παραβίασε το Σύνταγμα;
Τώρα τι κάνετε; Πείτε μου.
Θα τον ελέγξετε; Ή μήπως κάνετε και εσείς παραδικαστικό τελικά;
Ευχαριστούμε, κύριε Γεωργιάδη.
Να μου πείτε, κλείνοντας, πώς ο κ. Τσίπρας ήρθε στο Βήμα της Βουλής και μας είπε ότι έχει δει τα πόθεν έσχες των δημοσιογράφων, εάν βλέπει πόθεν έσχες και άλλων πολιτών και εάν το κάνει για ποιο λόγο και εάν στήνει παραδικαστικό ο κ. Τσίπρας, κύριε Κοντονή.
Δεν έχει πει τέτοιο πράγμα.
Και να είστε σίγουρος - και σας κοιτώ στα μάτια - θα τα ψάξουμε όλα. Δεν θα γλιτώσει κανένας απ' όσους έχουν προδώσει τους θεσμούς.
Κύριε Γεωργιάδη, θα φτάσετε τα δέκα λεπτά!
Έχετε στήσει πολλά κυκλώματα. Δεν θα γλιτώσει κανένας, όπου και εάν είναι, είτε είναι δικαστικός είτε είναι σε άλλη αρχή. Ευχαριστώ πολύ.
Κύριε Γεωργιάδη, κάνατε πολλή περισσότερη ώρα απ' ότι έπρεπε και ανοίξατε και απόνερα. Για δε τα πόθεν έσχες, κύριε Γεωργιάδη, να γνωρίζετε - όπως γνωρίζουμε και για όλο το πολιτικό σύστημα - ότι είναι δημόσια, είναι αναρτημένα…
Όχι των δημοσιογράφων.
Των πολιτικών είναι.
Εμένα θα μου πείτε; Ηρεμήστε να ακούσετε. Αφήνετε τον άλλον να τελειώσει. Για τους δικαστικούς και για τους δημοσιογράφους και για τους εκδότες και για τους αστυνομικούς υπάρχουν ειδικές επιτροπές οι οποίες κάνουν και δειγματοληπτικούς ελέγχους και άλλους και κανείς…
Ο Πρωθυπουργός δεν τις ξέρει, κύριε Πρόεδρε.
Κύριε Γεωργιάδη, από τις αμοιβές που κυκλοφορούσαν και έλεγαν στα χρόνια της ευμάρειας που είπατε και εσείς μπορεί κανείς να τεκμαίρει. Το αντιλαμβάνεστε.
Μα, είπε «πόθεν έσχες».
Δεν είπε ο Πρωθυπουργός ότι έχει δει το πόθεν έσχες. Δεν είπε τέτοιο πράγμα.
Ουδείς το είπε. Γι' αυτό το διευκρίνισα στον κ. Γεωργιάδη για να μην μένουν σκιές. Το ξέρετε πολύ καλά. Θα μιλήσετε όλοι οι Κοινοβουλευτικοί Εκπρόσωποι, μην πιέζετε. Υπήρξαν οι Aρχηγοί, υπήρξαν οι εισηγητές. Θα πάμε μέχρι τη 1.30΄. Με συγχωρείτε πολύ, αλλά έτσι είναι η διαδικασία. Τον λόγο έχει ο κ. Λάππας.
Ευχαριστώ, κύριε Πρόεδρε. Κύριε Πρόεδρε, εκ προοιμίου έχω μία υποχρέωση να κάνω κάτι που δεν το έκανα στο πόρισμα, όταν έδωσα το εισηγητικό κείμενό μου. Θα το κάνω, γιατί παίρνω αφορμή από μία παρεμπίπτουσα καταγγελία του Αρχηγού της Αξιωματικής Αντιπολίτευσης ότι δήθεν κάναμε υποκλοπή, λέει, ένα κείμενο από τον όμιλο «Αριστόβουλος Μάνεσης». Πρέπει να πω στον κύριο Αρχηγό της Αξιωματικής Αντιπολίτευσης ότι τα πορίσματα της τέχνης και της επιστήμης, όταν δημοσιεύονται, είναι κοινό κτήμα όλων όσων θέλουν να μελετήσουν, να ερευνήσουν, να αποφασίσουν. Με μία υποχρέωση, ίσως, να δηλώνουμε την πηγή τους. Και το κάνω τώρα. Πρέπει να πω του κυρίου Αρχηγού της Αξιωματικής Αντιπολίτευσης ότι ο Όμιλος «Αριστόβουλος Μάνεσης» έχει κείμενα τα οποία έχουν γραφτεί τη δεκαετία του 1970, του 1980 και του 1990 μέχρι και τις ημέρες μας και είναι πορίσματα ερευνών των πανεπιστημίων της χώρας και είναι κτήμα και των φοιτητών και των ερευνητών και όλων των νομικών της χώρας. Καταγγέλλει εμάς σήμερα ότι μεταφέραμε τμήματα του Αριστόβουλου Μάνεση στο κείμενο μας. Βεβαίως το κάναμε. Πώς αλλιώς θα θεμελιώναμε; Τι κάνει δηλαδή το κείμενο, τι κάνει μια έρευνα, που έχει και έναν νομικό χαρακτήρα; Δεν πρέπει να θεμελιώσει τις παραδοχές, την επιχειρηματολογία, τη ρητορική της, τα αποτελέσματά της; Κύριε Πρόεδρε, να αναφέρω δύο ονόματα. Μόνο στην εισαγωγή, που αναφέρεται στα κόμματα, κάναμε μία αυτούσια μεταφορά πέντε - έξι σελίδων, νομίζω, από μία μελέτη του Θανάση Ξηρού, που ασχολείται χρόνια με τα πολιτικά κόμματα, και ένα μικρό τμήμα από μία προπτυχιακή εργασία του Κωνσταντίνου Τσίμπα. Τίποτα άλλο. Όλα τα άλλα είναι επεξεργασία και απόψεις της Επιτροπής και κυρίως της Πλειοψηφίας. Και πάω τώρα στο θέμα μας. Για να μην ξεχνιόμαστε, απ' ό,τι καταλάβαμε από τη ρητορική σας, φίλοι της Αξιωματικής Αντιπολίτευσης και του κόμματος του ΠΑΣΟΚ, για τη διαπλοκή και τις συνέπειές της σε αυτήν τη χώρα ευθύνεται το 2% συμμετοχή της κυπριακής εταιρείας στο μετοχικό κεφάλαιο της Αυγής και η μεταβίβαση του κτηρίου της Κουμουνδούρου τη δεκαετία του 1990. Θα σας πω και για τα δύο. Η μία είναι νομικό πρόσωπο και δεν έχει καμμία υποχρέωση να αποκαλύψει σε κανένα. Έχει επωνυμία και με αυτήν την επωνυμία αγόρασε, όταν έγινε αύξηση του μετοχικού κεφαλαίου, μετοχές των 50.000 ευρώ σε μετοχικό κεφάλαιο εκατομμυρίων. Όσον αφορά τη ρητορική σας για το κτήριο της Κουμουνδούρου θα σας πω κάτι: Ογδόντα εκατομμύρια δραχμές οφείλονταν, κύριε Γεωργιάδη, και έγιναν τρεις άγονοι πλειστηριασμοί. Κατέληξε η τράπεζα, όταν έγινε και ο τρίτος πλειστηριασμός άγονος, να κοιτάει να περισώσει ό,τι μπορεί να περισώσει. Τι περισώζει, ξέρετε; Από 80 εκατομμύρια που ήταν η οφειλή, 185 εκατομμύρια εισέπραξε, δηλαδή, πάνω από το διπλάσιο του οφειλόμενου κεφαλαίου. Αυτό το λέτε χαριστικό και κούρεμα του δανείου. Ρωτήστε τους δικηγόρους, τους νομικούς να σας εξηγήσουν ποια είναι η συνέπεια των άγονων συνεχόμενων πλειστηριασμών και αφήστε τα υπόλοιπα. Πάμε, λοιπόν, να ξαναθυμηθούμε τα δάνεια. Πρώτα των ΜΜΕ: «ΔΟΛ» 179 εκατομμύρια, «ΤΗΛΕΤΥΠΟΣ» 115 εκατομμύρια, «ΠΗΓΑΣΟΣ» 161 εκατομμύρια, «ΣΚΑΪ» 56 εκατομμύρια - μιλάω για τις δανειακές οφειλές σήμερα - «STAR» 69,2 εκατομμύρια, «ΠΡΩΤΟ ΘΕΜΑ» 44,6 εκατομμύρια, «ALTER» 174 εκατομμύρια, «ALPHA» 18,2 εκατομμύρια, «ANT1» 187 εκατομμύρια. Πάμε και στα δύο κόμματα: Τετρακόσια είκοσι ένα εκατομμύρια είναι η σημερινή τους οφειλή. Κυρίες και κύριοι συνάδελφοι, μάλλον ο τελευταίος που άκουσε τη λέξη διαπλοκή είστε οι συνάδελφοι από το κόμμα της Νέας Δημοκρατίας και του ΠΑΣΟΚ. Από τη δεκαετία του 1970 και μετά δεν ακούσατε τίποτα για το τι σημαίνει διαπλοκή, δηλαδή, το φαινόμενο Κοσκωτά, το φαινόμενο Τσοχατζόπουλου, το φαινόμενο Τσουκάτου, που έδινε στα ταμεία των δύο κόμματων, το φαινόμενο Μαντέλη. Ακούσατε μήπως, κύριοι συνάδελφοι της Νέας Δημοκρατίας και του ΠΑΣΟΚ, για το φαινόμενο της «SIEMENS»; Διαβάσατε ποτέ, μελετήσατε την απόφαση του Ειρηνοδικείου του Μονάχου, όπου κατηγορεί ευθέως τον Χριστοφοράκο και του επιβάλει ποινή, διότι εξασφάλιζε το 2% εκείνων των καταραμένων συμβάσεων, που είναι εκατομμύρια, στα κόμματά σας; Και κατηγορεί τον τότε Γραμματέα του ΠΑΣΟΚ, τον κ. Γείτονα, και τον τότε Γραμματέα της Νέας Δημοκρατίας - δεν θυμάμαι το όνομά του, να το δω.
Βαρθολομαίος.
Βαρθολομαίος. Τι λέει αυτή η απόφαση, που αποτελεί τη βασική «γκρίζα» κηλίδα στο Σώμα της Ελληνικής Δικαιοσύνης και της ελληνικής κοινωνίας; Για πρώτη φορά περιγράφεται σε ξένη σύμβαση, όπως είναι η σύμβαση Greco, το ιστορικό αυτής της απόφασης. Δεν υπάρχει καμμία απόφαση στα χρονικά της ιστορίας του ελληνικού κράτους, όπου να καταγγέλλεται ελληνικό κόμμα σε απόφαση αλλοδαπού δικαστηρίου. Ευθέως λέει για το 2% που κατένειμε στα ταμεία σας και έρχεστε εδώ τώρα να μας πείτε τι; Πείτε μας, τι θα κάνετε με τα δάνεια των κομμάτων σας; Έχετε μία ρητορική και μία επιχειρηματολογία ότι δεν έγινε και τίποτα, φταίει το 2% του μετοχολογίου της «ΑΥΓΗΣ» και η μεταφορά της Κουμουνδούρου. Αυτό φταίει για τη διαπλοκή στην Ελλάδα! Εδώ σας καλεί ο ελληνικός λαός να πείτε, κοιτώντας τον στα μάτια, επιτέλους με θάρρος και ειλικρίνεια, τι θα κάνετε με τις οφειλές σας. Λέτε «θα το δούμε». Έχετε από το φθινόπωρο του 2011 που δεν το βλέπετε. Έχουμε το 2011, το 2012, το 2013, το 2014, το 2015, το 2016, μπαίνουμε αισίως στο 2017 και δεν λέτε στον ελληνικό λαό τι θα κάνετε με τα δάνειά σας. Όταν χαρακτηρίζουμε τα δάνειά σας «δανεικά και αγύριστα», λέτε ότι εκτοξεύουμε μίσος, όπως είπε ο κ. Λοβέρδος, και αστήρικτες συκοφαντίες. Απλό ερώτημα, όπως απευθύνονται οι τράπεζες και στον τελευταίο Έλληνα πολίτη: Τι θα κάνετε, κύριοι, με τα δάνειά σας; Δεν απαντάτε. Αυτή την απάντηση περιμένουμε. Πρέπει να σας πω ότι το εάν υπάρχει διαπλοκή ή όχι το περιγράφουμε - δεν θα αναφέρω τώρα - γλαφυρά στο πόρισμά μας και το αποδεικνύουμε. Το έγκλημα είναι συγκεκριμένο και αποδεδειγμένο. Εμείς κρατάμε μία επιφύλαξη και λέμε ότι με τη διερεύνηση του πορίσματος από την Ελληνική Δικαιοσύνη θα αναζητήσουμε και τον δράστη του εγκλήματος. Αυτό μένει. Όμως, να σας πω κάτι; Σε όλες τις μεγάλες πολιτικές δίκες ποτέ δεν ήταν από την αρχή γνωστό εάν ο δράστης ήταν πολιτικό πρόσωπο. Δείτε το φαινόμενο Κοσκωτά, το φαινόμενο Τσοχατζόπουλου, την υπόθεση Μαντέλη, την υπόθεση Τσουκάτου. Μετά από διερεύνηση της Δικαιοσύνης έφτασαν οι δικογραφίες στη Βουλή και αποφανθήκαμε για την άρση της ασυλίας. Να σας πω και κάτι άλλο; Κάποιος «κελαηδάει» τώρα από το κελί της φυλακής για τις αμαρτίες του «Ερρίκος Ντυνάν». Αύριο θα λαλήσει κάποιος άλλος για τα εγκλήματα της «NOVARTIS». Έτσι, λοιπόν, θα ξαναλαλήσει και εδώ για όλα όσα διαπιστώνουμε ως εγκλήματα. Τα εγκλήματα τα περιγράφουμε με ενάργεια, με αποφασιστικότητα και με αποδείξεις. Καμμία επιχειρηματολογία, κανένα επιχείρημα, καμμία συγκεκριμένη έρευνα, καμμία διαπίστωση δεν είναι αυθαίρετες, αλλά ακουμπά στο αντίστοιχο αποδεικτικό μέσο, είτε είναι απόδειξη, είτε είναι μαρτυρική κατάθεση, είτε είναι έγγραφο της αποδεικτικής διαδικασίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Αμφισβητήσατε ακόμη και την ωφέλεια της σύστασης αυτής της Επιτροπής. Τα είπε ο κ. Φάμελλος παραστατικότατα. Το σύνολο σχεδόν, εκτός από μία, τη δικογραφία του Μπρή, όλες οι άλλες ενέργειες καταγγελίας εκ μέρους των τραπεζών και οι ενέργειες εισαγγελικών λειτουργών για περαιτέρω έρευνα έγιναν με την ευκαιρία της σύστασης της επιτροπής μας. Το σύνολο, εκτός από τη δικογραφία Μπρή. Εδώ ποιο είναι το περίεργο; Την ώρα που τραπεζικές πρακτικές και συναλλαγές με κόμματα ή με ΜΜΕ χαρακτηρίζονται κακουργηματικές απιστίες και απάτες, για τους διευθυντές των τραπεζών και τα τραπεζικά στελέχη δεν ήταν καν ούτε παθογένεια ή αδυναμία. Όταν τους ρωτούσαμε επίμονα «είναι δυνατόν ένα κακούργημα να μην εμπίπτει στην έρευνά σας ή στην αντίληψή σας και να μη χαρακτηρίζεται ως κάτι το μη φυσιολογικό;», κουνούσαν το κεφάλι ή έσκυβαν και το κεφάλι μερικές φορές. Αυτό μας έλεγαν οι τραπεζικοί διευθυντές. Κακουργήματα διέλαθαν της προσοχής τους. Και τι μας είπαν; Ότι στην Ελλάδα γινόταν ένα πάρτι, το οποίο ήταν τόσο βοερό που δεν το άκουγε κανείς ή μια «φούσκα» που είχε πλακώσει ολόκληρη τη χώρα και όταν έσκασε, έσκασε στα μούτρα εκείνων που ευθύνονταν για τη δημιουργία του. Άρα λοιπόν, η Επιτροπή μας με τη δημοσιότητα που απέκτησε, με το κύρος της, αφήνει μία πολύ μεγάλη παρακαταθήκη. Το λέω με πολύ μεγάλη σαφήνεια και σοβαρότητα. Όλα τα κόμματα να κοιταχτούν στον καθρέφτη και να πουν με θάρρος και ειλικρίνεια στον ελληνικό λαό και πώς θα αντιμετωπίσουν το δικό τους δανεικό χρέος, αλλά κυρίως να πουν κάτι άλλο, ότι πλέον αυτή η παθογένεια, αυτή η σχέση των τριών μεγάλων πυλώνων της ελληνικής ζωής, τραπεζών, κομμάτων και ΜΜΕ, πρέπει να αλλάξει άρδην. Μπορούμε με νομοθετικές πρωτοβουλίες να το δούμε όλοι μαζί. Όμως, οι ευθύνες δεν μπορούν να παραγραφούν, αγαπητοί κύριοι συνάδελφοι. Πρέπει να πάρετε μια ευθύνη τέλος πάντων. Δεν γίνεται διαφορετικά. Δεν μπορούμε να πάμε στο μέλλον, κύριοι, παραγράφοντας οτιδήποτε συνέβη στο παρελθόν, όταν τις συνέπειές τις βιώνουμε σήμερα. Δεν γίνεται. Πώς να το κάνουμε; Στο Ποινικό Δίκαιο, άλλωστε, κύριε Λοβέρδο, ξέρετε πολύ καλά ότι όταν λέμε το έγκλημα και το συνομολογούμε όλοι, ανιχνεύουμε τις αιτίες του και πρέπει να βρούμε και τον δράστη. Περιμένετε, θα τον βρούμε. Κύριε Πρόεδρε, επειδή άκουσα από κάποιον συνάδελφο της Νέας Δημοκρατίας ότι δήθεν εμείς τρομοκρατούμε το τραπεζικό σύστημα και το μιντιακό σύστημα, θα πω ότι τρομοκρατία από τον ΣΥΡΙΖΑ περιμένουν και το τραπεζικό σύστημα και το μιντιακό σύστημα! Το εξέλαβα ως κολακεία. Και επειδή το εξέλαβα ως κολακεία, να θυμίσω κάτι στον συνάδελφο - νομίζω ότι ήταν ο κ. Σταμάτης - από τον Αντισθένη και κλείνω: «Κρείττον είς κόρακας ή είς κόλακας εμπεσείν. Οι μεν γαρ νεκρούς, οι δε ζώντες εσθίουσιν», που σημαίνει ότι είναι προτιμότερο να πέσεις σε κοράκια, γιατί τρώνε μόνο νεκρούς, παρά σε κόλακες, που τρώνε και ζωντανούς. Ευχαριστώ.
Ευχαριστούμε. Ο κ. Παφίλης έχει τον λόγο.
Θα έλεγα πως θα περίμενε κανένας αφελής από την αποψινή συζήτηση με βάση και τις γενικότερες εξελίξεις, τις διεθνείς εξελίξεις, εννοώ, και σε όλον τον κόσμο αλλά και στην Ευρώπη και στην περιοχή μας, να γίνει κάποια σοβαρή συζήτηση, κάποια τοποθέτηση, που να λέει ότι ανεξάρτητα το τι ο καθένας μπορεί να πιστεύει και το τι πολιτική γραμμή και πολιτική άποψη έχει, αντιλαμβάνεται τη σοβαρότητα των εξελίξεων. Αντ' αυτού, τι είχαμε και σήμερα; Είχαμε καλλιστεία της ατάκας, πασαρέλα. Ποιος θα πει την καλύτερη ατάκα; Ο Πρωθυπουργός ή ο Αρχηγός της Αξιωματικής Αντιπολίτευσης; Του ΠΑΣΟΚ ή του τάδε κόμματος; Αυτό νομίζουμε ότι δεν είναι καθόλου τυχαίο. Μία από τα ίδια. Κουραστική και απαράδεκτη οξύτητα, διαγωνισμός ποιος θα πει την καλύτερη εξυπνάδα, τη στιγμή που τι ακριβώς συμβαίνει; Καλά, δεν καταλαβαίνετε ότι τρίζει όλο το καπιταλιστικό οικοδόμημα; Πού ζείτε; Δεν αντιλαμβάνεται κανένας τις διεθνείς εξελίξεις; Εδώ κάνετε προβλέψεις για το 2019, το 2018, το 2020, τι ανάπτυξη, πόση ανάπτυξη, αν θα είμαστε σε σκληρό πυρήνα - μεγάλη διαμάχη - , στη δραχμή ή στο ευρώ, όταν ο Αμερικάνος Πρέσβης στην Ευρωπαϊκή Ένωση λέει ότι σε έναν χρόνο δεν θα υπάρχει ευρώ; Δεν λέμε ότι μπορεί να είναι έτσι. Βρισκόμαστε, λοιπόν, σε μία κρίσιμη περίοδο, που τι βγάζει; Ότι αυτό το σύστημα έχει σαπίσει και η οσμή που αποπνέει είναι πάρα πολύ θανατηφόρα και ότι έχει και μεγάλους κινδύνους για ολόκληρη την ανθρωπότητα. Δείχνει και κάτι ακόμα: ότι δεν μπορεί πια με τις γνωστές μεθόδους, με πολιτικούς τρόπους να ξεπεράσει την κρίση. Υπάρχει όξυνση των αντιθέσεων, των διεθνών ανταγωνισμών σε πολύ μεγάλο επίπεδο και αυτό μπορεί να σημαδεύει - και σημαδεύει - και περιφερειακούς ή και μεγαλύτερους πολέμους. Έχουμε ενίσχυση των φυγόκεντρων δυνάμεων και στο εσωτερικό της Ευρωζώνης και η Νέα Δημοκρατία και ο ΣΥΡΙΖΑ κάνουν ανταγωνισμό και διαγωνισμό μαζί και με τα άλλα κόμματα ποιος θα εξυπηρετήσει καλύτερα τα συμφέροντα αυτού του συστήματος. Αυτή είναι η ουσία της αντιπαράθεσης. Ο διάλογος είναι αποκαλυπτικός. Γιατί καλές οι κόντρες, κύριε Δένδια, αλλά εσείς τι λέτε; Πρώτον, τι κάνατε εσείς και όλοι σας; Τρίτο μνημόνιο, υπογραφή. Όλοι μαζί. Τώρα, τι γίνεται; Εσείς τι λέτε; Τι λέει η Νέα Δημοκρατία και το ΠΑΣΟΚ και άλλα κόμματα; Πιέζουν: Κλείστε την αξιολόγηση. Η Κυβέρνηση τι λέει; Αυτά είναι συμπεράσματα για τον ελληνικό λαό. Μα, τα έχουμε κάνει όλα. Όλες τις δεσμεύσεις, που αναλάβαμε, τις έχουμε κάνει. Όχι, δεν τις κάνατε, λέει η Νέα Δημοκρατία. Όμως, τι κρύβει, τι κρύβετε όλοι μαζί; Ότι αυτές οι δεσμεύσεις είναι για τον ελληνικό λαό κόλαση κυριολεκτικά και ότι γνωρίζετε όλοι σας, και οι μεν και οι δε, ανεξάρτητα του πώς θα εξελιχθεί η διαπραγμάτευση και το τι κείμενο θα υπογραφεί, ότι έρχονται και νέα μέτρα. Και αυτές οι διαβεβαιώσεις ότι ούτε 1 ευρώ νέα μέτρα και όλα τα υπόλοιπα, κατά τη γνώμη μας δεν έχουν καμμία πρακτική αξία με βάση όχι τις υποθέσεις, αλλά με βάση την ίδια την εμπειρία. Τι πρέπει να αντιληφθεί ο ελληνικός λαός τώρα; Γιατί πλέον παίζεται και ένα νέο έργο τώρα. Ότι ο καυγάς είναι για το ποιος είναι ο καλύτερος διαχειριστής αυτής της βάρβαρης πολιτικής. Ο ΣΥΡΙΖΑ λέει «Εγώ τα κάνω όλα. Μου λέει μπράβο η Ευρωπαϊκή Ένωση. Γκρινιάζει το Διεθνές Νομισματικό Ταμείο. Θα βρεθεί λύση.». Οι δε υπόλοιποι λένε «Όχι, να φύγετε εσείς, να έρθουμε εμείς, για να κάνουμε την ίδια πολιτική και να την εφαρμόσουμε καλύτερα» - μία αντιλαϊκή, μία βάρβαρη πολιτική. Τώρα, σε ό,τι αφορά την εξεταστική και τη συζήτηση και τα πορίσματα, έχουμε περάσει πολλές εξεταστικές. Για πείτε μας, λοιπόν, όλοι σας, που ορκίζεστε για τις εξεταστικές, για τη διαφάνεια κ.λπ., ποιο ήταν το αποτέλεσμα; Δεν θυμάμαι πόσες είναι. Έντεκα; Δεκαπέντε; Ποιο ήταν το αποτέλεσμα; Βγήκε άκρη πουθενά; Όχι. Αυτή, όμως, η εξεταστική είναι βολική. Είναι βολική και για το κυβερνητικό κόμμα και για την Αντιπολίτευση. Γιατί μεταθέτει τα κεντρικά πολιτικά προβλήματα και τα εστιάζει στο θέμα της διαπλοκής - θα πω παρακάτω τι σημαίνει διαπλοκή - με πολλαπλούς στόχους. Πρώτον, αποπροσανατολίζεται ο κόσμος. Φαντάζομαι, όμως, ότι σας βαρέθηκαν. Πάρτε το υπ' όψιν αυτό που λέμε: Όλον αυτόν τον καυγά και όλα αυτά που γίνονται εδώ μέσα στη Βουλή, ανεξάρτητα αν δίνουν δυνατότητα για κουτσομπολιό, τα βαρέθηκαν. Δίνουν, λοιπόν, τη δυνατότητα να αποπροσανατολιστεί ο κόσμος, να φύγει από το βασικό πρόβλημα που υπάρχει. Υπάρχουν και άλλοι πολλαπλοί στόχοι. Κατά τη γνώμη μας, ποιοι είναι οι σοβαρότεροι; Πρώτον, αποκρύπτεται συνειδητά και από όλους, από όλα τα κόμματα πλην του ΚΚΕ - και το εννοώ το «όλα» - ο χαρακτήρας της κρίσης. Γιατί φτάσαμε ως εδώ; Μα, καλά, σοβαρολογείτε; Φτάσαμε ως εδώ με τα 1,7 δισεκατομμύριο ευρώ των ΜΜΕ και των κομμάτων - του ΠΑΣΟΚ και της Νέα Δημοκρατίας, δηλαδή; Για αυτό χρεοκόπησε η ελληνική οικονομία;
Κύριε Παφίλη, σε ένα λεπτό θα μπορέσετε να κλείσετε;
Όχι, δεν θα μπορέσω.
Δεν θα μπορέσετε. Θα μπορέστε σε περισσότερο.
Έχουμε έναν μόνο ομιλητή. Διεκδικούμε, τουλάχιστον, λίγο παραπάνω χρόνο.
Ωραία.
Λέω, λοιπόν, ότι φτάσαμε ως εδώ από αυτό ακριβώς; Για αυτό η Ελλάδα έφτασε στη χρεοκοπία; Το τρίγωνο της αμαρτίας, που λέτε, μετά τη Μεταπολίτευση έφερε την Ελλάδα στη χρεοκοπία; Μα ποιον κοροϊδεύετε; Καλά δεν ντρέπεται κανένας; Τι είναι αυτά τώρα; Αυτά είναι αντιεπιστημονικά πράγματα. Είναι καπιταλιστική κρίση βαρβάτη. Μάλιστα με καινούργια χαρακτηριστικά. Αυτό το κρύψατε. Η μεν Νέα Δημοκρατία λογικά το κρύβει, αλλά ο ΣΥΡΙΖΑ εκεί έπαιξε και εκεί ανέβηκε στην εξουσία. Αντί να πει για το σύστημα, τι είπε; Δεν φταίει το σύστημα, φταίει ο διαχειριστής. Αν φύγει το ΠΑΣΟΚ και η Νέα Δημοκρατία, θα έρθω εγώ και θα φτιάξω τα λάθη του καπιταλισμού. Αυτό είπατε και έτσι κερδίσατε και τις εκλογές και τον κόσμο. Εδώ είναι η τεράστια ευθύνη. Όταν ο κόσμος άρχισε να σκέφτεται ότι δεν φταίνε τα κόμματα της διαχείρισης - φταίνε και αυτά, γιατί υπηρετούν αυτή την πολιτική - αλλά κάτι σάπιο υπάρχει στο βασίλειο της Δανιμαρκίας, δηλαδή στο σύστημα, εσείς τότε του προσφέρατε την εύκολη λύση, η οποία αποδείχτηκε τραγωδία για τον ελληνικό λαό. Αυτή είναι η μεγαλύτερη υπηρεσία και συνεχίζετε τον ίδιο χαβά τώρα. Ακόμα και τώρα, μετά από όλα όσα έχουν γίνει, λέτε ότι όλες οι καπιταλιστικές χώρες, τελικά, λόγω κακοδιαχείρισης οδηγήθηκαν εκεί; Λόγω των ΜΜΕ, των κομμάτων και λόγω των λαμογιών; Αυτά είναι συστατικά του συστήματος του ίδιου. Υπάρχει πουθενά ηθικός καπιταλισμός χωρίς σκάνδαλα; Θα πω παρακάτω ορισμένα παραδείγματα. Δεύτερο και κυριότερο είναι η αυταπάτη που προσφέρατε - και που εδώ γίνεται η αντιπαράθεση τώρα - και που προσφέρετε και τώρα. Αυτό είναι δηλητήριο στον προοδευτικό κόσμο και έχει τεράστια ευθύνη ο ΣΥΡΙΖΑ. Του λέτε τι; Θα τον εξυγιάνουμε. Εμείς, λοιπόν, θα χτυπήσουμε τη διαπλοκή - θα τα πούμε μετά πώς θα τη χτυπήσετε τη διαπλοκή - και θα δούμε και τα αποτελέσματα. Θα φέρουμε έναν υγιή καπιταλισμό, όπως λέμε, και για τις επενδύσεις και για τα κεφάλαια, τα οποία θα κάνουν υγιείς επενδύσεις και δεν θα είναι όπως ήταν τα προηγούμενα κρατικοδίαιτα και όλα τα υπόλοιπα. Παραμύθια! Αυτά κατέρρευσαν σε όλο τον κόσμο. Όποιες κυβερνήσεις με όποιο πρόσημο - δεξιές, ακροδεξιές, κεντροαριστερές, αριστερές - ανέλαβαν να διαχειριστούν το σύστημα έφτασαν ακριβώς στο ίδιο αποτέλεσμα. Δεν μπορούν, γιατί το σύστημα είναι σάπιο από την ίδια του τη φύση. Είναι διεφθαρμένο από την ίδια του τη φύση. Γιατί; Γιατί στηρίζεται στην εκμετάλλευση ανθρώπου από άνθρωπο. Αυτές είναι οι μεγάλες υπηρεσίες που προσφέρετε. Λέει, λοιπόν, ο κ. Σκουρλέτης, ότι - ακούστε τώρα - το τρίγωνο της διαπλοκής, δηλαδή τα κόμματα, τα ΜΜΕ, οι επιχειρηματίες και τραπεζικό σύστημα συντήρησαν τον δικομματισμό στην Ελλάδα. Καλά, σοβαρολογούμε; Είναι σοβαρή πολιτική ανάλυση αυτή; Στις Ηνωμένες Πολιτείες Αμερικής δύο κόμματα είναι, το συντηρητικό - υποτίθεται - και το δημοκρατικό, οι Ρεπουμπλικάνοι και οι Δημοκρατικοί. Είναι η ίδια πολιτική. Εναλλάσσονται όλα αυτά τα χρόνια και υπηρετούν στυγνά και με αίμα τα συμφέροντα των μονοπωλίων. Είναι μοναδικό ευρωπαϊκό φαινόμενο, λέει. Καλά, σε ποιους μιλάτε; Αλήθεια; Είναι μοναδικό ευρωπαϊκό φαινόμενο; Αρχίζω και λέω λοιπόν: Μπερλουσκόνι: Είναι μοναδικό ευρωπαϊκό φαινόμενο; Είναι ιδιοκτήτης μέσου μαζικής ενημέρωσης. Η Επιχείρηση «Καθαρά Χέρια», εξυγίανσης του καπιταλισμού, έφερε τον Μπερλουσκόνι, στον απόγειό του μάλιστα. Πάμε παρακάτω; Δανία: Η Επίτροπος της Δανίας στην Ευρωπαϊκή Ένωση είναι εκπρόσωπος μιας τεράστιας, της μεγαλύτερης πολυεθνικής σε ολόκληρο τον κόσμο. Μπλερ: Ξέρετε τι κάνει ο Μπλερ σήμερα; Είναι διαμεσολαβητής πετρελαϊκών εταιρειών μεταξύ Κίνας και άλλων αραβικών χωρών Μέσης Ανατολής. Σρέντερ, ο Καγκελάριος: Τι είναι ο Σρέντερ σήμερα; Είναι διευθυντικό στέλεχος στην «GAΖPROM» και πρόεδρος κάποιας εταιρείας. Συνεχίζουμε παρακάτω. Γαλλία: Έχουμε αυτοκτονίες για χρηματοδότηση κομμάτων. Γερμανία: Ο Σόιμπλε, που είναι σήμερα ο παντοδύναμος στην Ευρώπη, δεν είχε κατηγορηθεί για παράνομη χρηματοδότηση του κόμματός του στη Γερμανία; Σήμερα είναι ο θεός της Γερμανίας. Πάμε παρακάτω.
Ο Γκορμπατσόφ που είναι;
Ο Γκορμπατσόφ γνωστός είναι. Είναι στην «PIZZA HUT». Δικός σας είναι. Σας τον χαρίζουμε.
Κύριε Παφίλη, μην τα χαρίζετε, όταν δεν τα έχετε. Ξεπεράσαμε τα πέντε λεπτά. Ολοκληρώστε, σας παρακαλώ.
Δεν χαρίζω τίποτα. Συνεχίζω. Μπαρόζο: εδώ, τώρα ο απόγειος της Ευρώπης σας. Τι κάνει ο Μπαρόζο σήμερα; Είναι διευθυντικό στέλεχος στην «GOLDMAN SACHS». Μας λέτε τώρα για διαπλοκή μεταξύ καναλιών και λοιπά; Να, τι γίνεται στην Ευρωπαϊκή Ένωση και σε όλον τον καπιταλιστικό κόσμο. Επειδή δεν έχω πολύ χρόνο κι επειδή τα ανέλυσαν άλλοι, έρχομαι στο τέταρτο θέμα: Χρηματοπιστωτικό σύστημα. Το ακούσαμε και αυτό από τον Υπουργό Δικαιοσύνης. Ακούστε, το χρηματοπιστωτικό σύστημα στον καπιταλισμό…
Κύριε Παφίλη, θα τα πει και ο κ. Δελλής ύστερα. Πόσους ομιλητές είχαν όλα τα κόμματα;
Μη μου το χαλάς τώρα πάνω στο καλύτερο.
Δεν στο χαλάω, αλλά πρέπει να κλείσουμε.
Δεν θα χαθεί ο κόσμος για τέσσερα λεπτά. Εμείς έναν ομιλητή είχαμε. Είκοσι λεπτά μίλησε ο γραμματέας του κόμματος και δεκαπέντε λεπτά ο Καραθανασόπουλος, πάμε στα τριάντα πέντε λεπτά. Αν είχαμε άλλους τρεις ομιλητές θα ήταν καλύτερα.
Κι εκατό χρόνια ιστορία.
Άρα δικαιούμαστε εκατό λεπτά. Συνεχίζω, λοιπόν για να κλείσουμε το θέμα κι έρχομαι στο θέμα των τραπεζών. Ακούστε τι λέει ο κ. Κοντονής σε αυτήν την Αίθουσα από ένα αριστερό κόμμα. Τι έκανε - λέει - η Νέα Δημοκρατία με αυτήν τη λειτουργία και τα άλλα κόμματα; Άλλαξαν τον χαρακτήρα του χρηματοπιστωτικού συστήματος και των τραπεζών, που είναι ιδρύματα. Καλά, σοβαρολογούμε; Τι είναι οι τράπεζες; Η καρδιά του καπιταλισμού δεν είναι; Τι κάνουν οι τράπεζες; Μαζεύουν τα λεφτά του κοσμάκη - θα το πω απλά - και δίνουν απλόχερα στο κεφάλαιο. Ποιοι είναι οι μέτοχοι των τραπεζών; Είναι αυτοί που έχουν και τα κανάλια, αυτοί που έχουν τις επιχειρήσεις, οι εφοπλιστές, οι βιομήχανοι, οι επιχειρηματίες, όλοι. Για ποιο τρίγωνο λοιπόν μιλάνε; Είναι η χρηματιστική ολιγαρχία, το κεφάλαιο. Γιατί το κρύβετε αυτό; Τι ανακαλύψατε δηλαδή; Την Αμερική ανακαλύψατε; Εσείς και ο Κολόμβος έχετε μείνει και η Νέα Δημοκρατία που κλείνει τα μάτια και λέει «όχι, ο Κολόμβος δεν την ανακάλυψε την Αμερική». Τι είναι δηλαδή; Δεν είναι αυτοί που κατέχουν τον πλούτο της χώρας; Δεν είναι οι σχέσεις κομμάτων που υπηρετούν αυτήν την πολιτική; Δεν είναι μέσα μαζικής ενημέρωσης που τα έχουν οι ίδιοι; Η διαπλοκή είναι κάτι παράξενο; Δεν είναι η ίδια η λειτουργία του καπιταλιστικού συστήματος; Δεν είναι οι ίδιες οι τράπεζες που δίνουν φθηνό χρήμα στους επιχειρηματίες και γδέρνουν τον κοσμάκη για ένα σπίτι ή για ένα δάνειο; Αυτός είναι ο καπιταλισμός. Τι μας λέτε δηλαδή τώρα; Μας λέτε ότι είναι διαπλοκή η λειτουργία του ίδιου του καπιταλιστικού συστήματος; Τελειώνω, λοιπόν, λέγοντας ότι δεν εξυγιαίνεται, αλλά ανατρέπεται. Ένα τελευταίο, επειδή λέτε «όλα στο φως». Το είπε και ο γενικός γραμματέας του κόμματός μας: Έχουν τρεις μήνες το θέμα της συνακρόασης και των τηλεφώνων. Δεν υπάρχει τίποτα. Η έκθεση του ΟΤΕ λέει ότι δεν υπήρχε θέμα από εκεί. Άρα κάποιοι άλλοι είναι. Ποιοι είναι αυτοί; Γιατί δεν τους βγάζετε; Ποιοι τις έκαναν;
Ο Σώρρας.
Μη βιάζεσαι εσύ, μη βρεις και τίποτε άλλο. Λέω λοιπόν: Γιατί δεν τους βγάζετε; Είναι τίποτα σκελετοί στις ντουλάπες που κάνουν ακόμη αυτή τη δουλειά; Είναι τίποτα άπειροι; Είναι τίποτα κόκκαλα ή δεν ξέρω εγώ τι; Δεν ξέρω τι, πάντως πρέπει να δοθεί μία εξήγηση άμεσα από την Κυβέρνηση μιας και μιλάτε για το «όλα στο φως». Εκτός κι αν κάποιοι μηχανισμοί, σε γνώση ή όχι, συνεχίζουν αυτό που γινόταν πάντα.
Ευχαριστούμε. Ελάτε να συνεννοηθούμε για τη διαδικασία. Αφού έχουμε αποφασίσει και νομίζω σωστά εδώ και ώρα ότι θα μιλήσουν με έξι λεπτά, παρακαλώ, από δω και πέρα, που είτε έτσι είτε αλλιώς είχαν οι τρεις εναπομείναντες Κοινοβουλευτικοί και οι άλλοι είχαν εφτά. Θα παρακαλούσα και τους ομιλητές των κύκλων να έχουν έξι λεπτά αυστηρά. Είναι οι συνάδελφοι κ.κ. Κατσίκης, Χρήστος Παππάς, Θανάσης Παπαχριστόπουλος, Φωκάς, Λυκούδης, Δελής, Παρασκευόπουλος, Δανέλλης, Παπαηλιού, Τζαβάρας, Θεοφύλακτος, Αϊβατίδης, Γκιόλας, Παναγιωτόπουλος, Τζαμακλής, Κεγκέρογλου και Γεωργαντάς. Αυτό σημαίνει πως η συνεδρίαση θα τελειώσει 2.00΄ εφόσον τηρηθούν τα εξάλεπτα. Θα παρακαλούσα να συνεχίσει η διαδικασία με αυτό τον τρόπο. Ήταν μια πάρα πολύ σοβαρή διαδικασία. Ίσως θα έπρεπε να είχε ξεκινήσει το πρωί, για να υπάρχει μία μεγαλύτερη άνεση. Είναι μία πάρα πολύ σοβαρή διαδικασία, οι περισσότεροι από αυτούς τους συναδέλφους επί μήνες μέσα στην επιτροπή ήταν παρόντες και παρούσες, ξέρουν το θέμα, δεν βγαίνουν για να πούνε διάφορα. Δεν θα ήταν σωστό να περιορίσουμε τον κατάλογο. Παρακαλώ τον κύριο Αντιπρόεδρο να αναλάβει και κοινή συναινέσει όλοι σας στα έξι λεπτά να σταματούν. Στις 2.00΄ θα κλείσει η συνεδρίαση.
Κύριε Πρόεδρε, μου είχατε κάνει νόημα και μου είχατε πει μετά από δύο ομιλητές. Πώς θα γίνει;
Εντάξει, κύριε Παππά, προηγηθείτε. Ύστερα ο κ. Κατσίκης και ύστερα ο κ. Παπαχριστόπουλος. Επειδή είναι στο ίδιο κόμμα ο κ. Παπαχιστόπουλος - περί αυτού πρόκειται, δεν το αντιληφθήκατε - δεν ήθελα να είναι δύο στη σειρά. Όταν κάνουμε κάτι υπάρχει κι ένα σκεπτικό. Δεν το κάνουμε… Ελάτε, ξεκινήστε.
Εγώ θα απευθυνθώ στον ελληνικό λαό αρχικά και θα πω: Ελληνικέ λαέ, το είδες το θέατρο που έγινε εδώ πριν από λίγες ώρες. Απόλαυσες τις μαριονέτες του μνημονίου ή καλύτερα να πούμε τις μαριονέτες της Μέρκελ, το κουκλοθέατρο του μπάρμπα Μυτούση με τον Κλούβιο και τη Σουβλίτσα που ήταν εδώ, ένα θέατρο που ο ένας επέρριπτε ευθύνες στον άλλο. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Εισαγωγικά να πω, επίσης, ότι απόλαυσα τον Αντιπρόεδρο της Νέας Δημοκρατίας, που είναι και καλός ρήτορας, ξέρει και την ελληνική, γνωρίζει ελληνικά, ο οποίος στην προσπάθειά του να πείσει μέσω της τηλοψίας, της τηλεοράσεως τον ελληνικό λαό, είπε δύο μεγάλες αλήθειες. Πρώτον απευθυνόμενος στον Υπουργό της Κυβέρνησης, τον κ. Κοντονή είπε: «Και τι κάνετε εσείς;». Εννοώντας το ΣΥΡΙΖΑ. «Κάνετε ό,τι έκανε το ΠΑΣΟΚ και η Νέα Δημοκρατία». Πολύ ωραία ομολογία ενοχής. Υπάρχει στα Πρακτικά. Θα το δείτε όλοι. Το ακούσατε. Κανείς δεν μίλησε. Δεύτερον, πάλι αναφερόμενος στον Υπουργό Δικαιοσύνης λέει: «Μήπως ψάχνετε και εσείς παραδικαστικό;». Και εσείς! Ξέρει ο κ. Γεωργιάδης ότι για ένα κόμμα ή για ένα «και» έχουνε γίνει πόλεμοι, έχουνε γίνει σχίσματα και δεν το είπε τυχαία. Είπε «Και εσείς». Δηλαδή τι ωραία παραδοχή του παραδικαστικού της Νέας Δημοκρατίας, Σαμαρά, Αθανασίου και λοιπών! Κυρίες και κύριοι, την ώρα που μιλούμε μεγάλος θόρυβος γίνεται για τη δεύτερη αξιολόγηση, τους εκβιασμούς, δηλαδή, του Διεθνούς Νομισματικού Ταμείου και τη φιλολογία περί Grexit, δηλαδή την αποχώρηση της Ελλάδος από τη ζώνη του ευρώ. Είναι μία ζώνη του ευρώ, που οι χώρες του Νότου μαστίζονται από την ανεργία με πρωταθλήτρια την Ελλάδα. Μαστίζονται από τη λιτότητα σε τέτοιο βαθμό που υπάρχουν Έλληνες συμπολίτες μας να φτάνουν στο σημείο να λένε σήμερα 1η Φεβρουαρίου, πρώτη του μηνός: «Μου έμεινε ένα εικοσάρικο για τον υπόλοιπο μήνα. Αλλά όσο σκέφτομαι ότι μπορεί να είχαμε δραχμή και να είχαμε καταστραφεί…» Για του λόγου το αληθές το καταθέτω στα Πρακτικά. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ε, όχι, θα τα καταφέρουμε. Δεν θα τα καταφέρετε εσείς, όλοι εσείς οι μνημονιακοί, να μας υποτάξετε. Γιατί υπάρχει η Χρυσή Αυγή, υπάρχει η εθνική αντίσταση των Ελλήνων. Και αν είναι, κύριοι, να διαλέξουμε μεταξύ ευρώ, Ευρωπαϊκής Ένωσης και Ελλάδας, οι Έλληνες εθνικιστές προτιμούμε Ελλάδα και εθνικό νόμισμα, γιατί το εθνικό νόμισμα και η καταγγελία του μνημονίου και ο διεθνής λογιστικός έλεγχος του χρέους είναι η μόνη οδός σωτηρίας. Είναι η μόνη, δύσκολη ομολογουμένως, οδός, η οποία, όμως, θα μας οδηγήσει στην ανάπτυξη και στην ευημερία. Μόνο έτσι θα πάρουμε την πατρίδα μας πίσω. Πιστεύουμε σε μία συντεταγμένη αποχώρηση από το ευρώ σύμφωνα με τη θέληση του λαού, όπως τόνισε πολύ σωστά και ο Γενικός Γραμματέας της Χρυσής Αυγής στον λόγο του πριν από λίγες ώρες, ο Νικόλαος Μιχαλολιάκος. Γιατί αυτό το εθνικό νόμισμα για εμάς δεν αποτελεί μόνο οικονομική επιλογή, αλλά και πολιτική. Είπε χαρακτηριστικά ότι κράτος, το οποίο δεν έχει τη δυνατότητα εκδόσεως εθνικού νομίσματος, δεν είναι ελεύθερο κράτος. Για εμάς πάνω απ' όλα προέχει η εθνική ανεξαρτησία και η εθνική αξιοπρέπεια. Σε τούτη τη χρονική στιγμή, λοιπόν, και μετά τη λήξη των εργασιών της Επιτροπής για τον δανεισμό και τις παρανομίες των πολιτικών κομμάτων και των μέσων μαζικής ενημέρωσης - των βαρόνων, δηλαδή, των νταβατζήδων - η Χρυσή Αυγή διά του συμμετέχοντος στην επιτροπή συναγωνιστή Ηλία Κασιδιάρη συνέταξε πολυσέλιδο πόρισμα ογδόντα σελίδων, όπου αναλυτικά αναφέρει την αλήθεια για την καταλήστευση του δημοσίου χρήματος από κόμματα, τράπεζες και μέσα μαζικής ενημέρωσης. Τα κυριότερα σημεία που πρέπει να γίνουν πάνω στο πόρισμα που έβγαλε η Χρυσή Αυγή είναι: Πρώτο και κυριότερο, καθοριστικό, να καταργηθεί ο νόμος περί ευθύνης Υπουργών. Σας είπε χαρακτηριστικά και έκανε την πρότασή του ο Αρχηγός μας, ο Νίκος ο Μιχαλολιάκος. Μπορεί να γίνει άμεσα με τα τρία πέμπτα της Πλειοψηφίας της ελληνικής Βουλής και να σταματήσετε εδώ τις κοκορομαχίες μεταξύ σας, μεταξύ Αλέξη Τσίπρα και Κυριάκου Μητσοτάκη, ενόχων και των δύο, δανειζομένων παράνομα και των δύο, διαπλεκόμενων στην ολιγαρχία του χρήματος και των δύο. Δεν μπορεί να είναι υπεύθυνος ο οποιοσδήποτε δημόσιος λειτουργός και να κατηγορείται για απιστία, για κατασπατάληση δημοσίου χρήματος, για εκβιασμό και ούτω καθεξής και να είναι ανεύθυνος ο Υπουργός ή ο Πρωθυπουργός. Δάνεια δόθηκαν χωρίς εξασφαλίσεις, παράνομα. Δεν θα γυρίσουν ποτέ τα δανεικά, εκτός αν εφαρμοστεί η τακτική της Νέας Δημοκρατίας, που μας είπε ότι τα δάνεια θα εξοφληθούν πουλώντας μπρελόκ, αναμνηστικά και διάφορες τέτοιες αηδίες, τον σανό, δηλαδή, που δίνετε στους οπαδούς σας, αν υπάρχουν οπαδοί της Νέας Δημοκρατίας. Κι αν υπάρχουν τέτοιοι οπαδοί, που πιστεύουν αυτές τις βλακείες και υποστηρίζουν τους καταστροφείς της Ελλάδος, είναι άξιοι της μοίρας τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Αν συνεχίσουν να έχουν τη νοοτροπία «να φύγει αυτός…» - γιατί έτσι λένε, εννοώντας τον Τσίπρα - «…για να έλθει ο άλλος Μανολιός», τότε η Ελλάδα δεν έχει καμμιά σωτηρία. Προκύπτουν με το πόρισμα ευθύνες για ΠΑΣΟΚ, Νέα Δημοκρατία, ΣΥΡΙΖΑ και ΚΚΕ, για εταιρείες μέσων μαζικής ενημέρωσης. Γι' αυτά σας έλεγε το μεσημέρι ο εισηγητής μας, ο Ηλίας ο Κασιδιάρης, και τον λογόκρινε το Προεδρείο, γιατί, βλέπετε, σοφά λέει ο ελληνικός λαός μας, η ελληνική σοφία, ότι «Κόρακας κοράκου μάτι δεν βγάζει». Τα τέσσερα πολιτικά κόμματα συντηρούσαν κομματικούς στρατούς και συντηρούν κομματικούς στρατούς, χειραγωγούσαν και χειραγωγούν συνειδήσεις και εξαγόραζαν την ψήφο του ελληνικού λαού. Είστε ένοχοι.
Ολοκληρώστε τη σκέψη σας, παρακαλώ.
Ολοκληρώνω. Κυρίες και κύριοι, θα σας πω τα ονόματα: Σημίτης, Καραμανλής, Παπανδρέου, Παπαδήμος, Σαμαράς, Αλέξης Τσίπρας. Αυτοί είναι οι ένοχοι. Κλείνοντας, κύριε Πρόεδρε, καλώ τον ελληνικό λαό που μας παρακολουθεί, έστω και αργά, να αντισταθεί στην παραπληροφόρηση των εξαρτημένων μέσων μαζικής ενημέρωσης, να συνταχθεί με τη μόνη φωνή της αλήθειας, με τους Έλληνες εθνικιστές, που δεν έχουν εξαρτήσεις από ολιγάρχες και διεθνείς τοκογλύφους και σκοτεινές στοές των ελίτ, με αυτούς που διώκονται γιατί έχουν ιδέες, γιατί είναι καθαροί, γιατί παραμένουν Έλληνες σε έναν κόσμο ερειπίων. Συνταχθείτε μαζί μας, να πάρουμε την πατρίδα μας πίσω. Ο αγώνας είναι δύσκολος, αλλά να ξέρετε ότι το δίκαιο, η αλήθεια, η πίστη πάντα νικούν.
Τον λόγο έχει ο κ. Κωνσταντίνος Κατσίκης από τους Ανεξάρτητους Έλληνες, για έξι λεπτά. Παρακαλώ να σέβεστε τον χρόνο, γιατί θα πάμε μέχρι τις 3.00΄ από ό,τι φαίνεται.
Φαίνεται, κύριε Πρόεδρε, ότι παρά τις όποιες εκκλήσεις κάνατε και εσείς και οι προηγούμενοι από το Προεδρείο για τον σεβασμό στον χρόνο, τελικά δεν πείσατε κανέναν. Όμως, θα καταβάλω κάθε φιλότιμη προσπάθεια για να τον τηρήσω. Κυρίες και κύριοι συνάδελφοι, κύριε Υπουργέ, αντιδράσεις εκδηλώθηκαν όλη τη νύχτα από αυτό το Βήμα, ιδιαίτερα από τους συναδέλφους της Νέας Δημοκρατίας και του ΠΑΣΟΚ, στη βάση τού γιατί συνεστήθη αυτή η εξεταστική επιτροπή και γιατί το πόρισμά της δεν ήταν ένα πόρισμα το οποίο να παραπέμπει σε ανακριτική επιτροπή, έτσι ώστε να έχουν αποδοθεί ποινικές ευθύνες, άνευ των οποίων δεν είχε καμμία έννοια και καμμία σημασία ούτε η σύγκληση της εξεταστικής επιτροπής ούτε το πόρισμα αυτής, που σήμερα εκλήθημεν εδώ να συζητήσουμε. Θα δούμε, βέβαια, όταν το πόρισμα πάει στον εισαγγελέα και φτάσει η υπόθεση στη βασίλισσα των ακροάσεων, εάν προκύψουν ποινικές ευθύνες, καταλογιστούν και τελικά υπάρξει τιμωρία. Όμως διερωτώμαι: Εάν το πόρισμα αυτό κατέληγε σε εξεύρεση ποινικών ευθυνών πολιτικών προσώπων και πήγαινε σε ανακριτική επιτροπή, μήπως σήμερα η συγκυβέρνηση ΣΥΡΙΖΑ - ΑΝΕΛ θα είχε κατηγορηθεί ότι ποινικοποιεί την πολιτική ζωή του τόπου; Αυτές οι αντιδράσεις συνεχίστηκαν εκφράζοντας οι συνάδελφοι της Αντιπολίτευσης όρο που δέσποζε στην τοποθέτησή τους, την έννοια της διαπλοκής. Κατά τον συνάδελφο κ. Βορίδη, η διαπλοκή πρέπει να έχει και κατηγορούμενο, στον οποίον η μορφή της κατηγορίας να αιτιολογεί την έννοια της διαπλοκής. Αφού συμφωνήσω και με τον κ. Δένδια, ο οποίος αναφερόμενος στον εφευρέτη αυτής της λέξης, τον Κωνσταντίνο Μητσοτάκη, τον οποίο προσωπικά εκτιμώ και σέβομαι, θέλω να θυμίσω ότι οι τότε διαπλεκόμενοι που ονόμασε σφόδρα εκείνη την περίοδο ο τότε Πρωθυπουργός και ατιμώρητοι έμειναν και η όποια κατηγορία τούς επερρίφθη πήγε στον βρόντο και την ατιμωρησία τους επιβράβευσαν εκείνοι που δέχθηκαν τους διαπλεκόμενους πίσω σε εκείνη την παράταξη την οποία λυσσαλέα πολέμησαν. Ανελίχθηκαν και εν τέλει κυβέρνησαν τον τόπο. Υπό αυτήν την έννοια, λοιπόν, διερωτώμαι: Άρα ο διαπλεκόμενος Τσουκάτος τιμωρήθηκε; Ο διαπλεκόμενος Χριστοφοράκος, ο οποίος έφυγε από τη χώρα με ευθύνη υπουργού της Κυβέρνησης Καραμανλή τότε, τιμωρήθηκε; Κυρίες και κύριοι συνάδελφοι, έχω την αίσθηση ότι οι διαπλεκόμενοι που σήμερα, αποκαλύπτονται επαληθεύουν την υπόσχεση που έδωσε η συγκυβέρνηση ΣΥΡΙΖΑ - ΑΝΕΛ προς τον ελληνικό λαό, «όλα στη διαφάνεια» και «κανένα σκάνδαλο κρυμμένο», αυτοί δεν θα επιβραβευτούν από εμάς με ατιμωρησία, εφόσον τους καταλογιστεί εκείνη η ευθύνη η οποία θα επιφέρει - πιστέψτε με - και την τιμωρία τους. Βέβαια είναι ατυχής ο παραλληλισμός της κυρίας Αρχηγού της Δημοκρατικής Συμπαράταξης, όπως τόνισε και ο Υπουργός κ. Κοντονής, σχετικά με τη χρονική διάρκεια πολλών εκατοντάδων ετών - για την αποπληρωμή των δανείων του ΠΑΣΟΚ - και τη χρονική διάρκεια των ενενήντα εννέα ετών, η οποία είναι διάρκεια αξιοποίησης της ελληνικής περιουσίας, όχι εκποίησης και ξεπουλήματος, έναντι δε τιμήματος το οποίο εισπράττει το ελληνικό κράτος και κάτι μπαίνει και στον κρατικό κορβανά. Βέβαια, να επισημάνω ότι βασική αποστολή αυτής της επιτροπής ήταν να διερευνήσει όλες - χωρίς διάκριση ή εξαιρέσεις - τις πτυχές των δανειοδοτήσεων κομμάτων και μέσων επικοινωνίας. Η επιτροπή εντάχθηκε εξαρχής σε μια στρατηγική για την καταπολέμηση της διαφθοράς και της διαπλοκής. Από τη Μεταπολίτευση και μετά, ασφαλώς με ευθύνη των κυβερνήσεων και κομμάτων, ουδέποτε είχαν διερευνηθεί σε βάθος και σε έκταση πρόσωπα, σχέσεις, συναλλαγές που συγκροτούν το τοπίο μιας από τις πλέον δυναμικές πλευρές της πολιτικής και οικονομικής ζωής της χώρας. Ο ελληνικός λαός πληροφορήθηκε για δάνεια που οφείλουν οι επιχειρήσεις των ΜΜΕ και αγγίζουν τα 1,3 δισεκατομμύριο ευρώ και οφειλές των κομμάτων της Νέας Δημοκρατίας και του ΠΑΣΟΚ που ξεπερνούν τα 400 δισεκατομμύρια ευρώ. Για όλα αυτά, λοιπόν, όμως, κυρίες και κύριοι συνάδελφοι, πρέπει να δοθούν απαντήσεις. Έγινε γνωστό σε όλο το πανελλήνιο ότι βασικός πυλώνας της παραγωγής πολιτικής ήταν επί δεκαετίες η ίδια η διαπλοκή. Αδικαιολόγητη και προνομιακή αποδείχθηκε η μεταχείριση κομμάτων και μέσων μαζικής ενημέρωσης - ή μάλλον μαζικών μέσων ενημέρωσης, γιατί δεν θεωρώ τον άνθρωπο μάζα, τις επιχειρήσεις ναι - στον δανεισμό τους από τις τράπεζες, όπως καταγράφεται στο εισηγητικό πόρισμα. Υπάρχουν αποδεικτικά στοιχεία περί ύπαρξης και λειτουργίας του «τριγώνου διαπλοκής», οι δε δανειακές συμβάσεις βρίθουν από παραβάσεις κανόνων. Οι ελληνικές τράπεζες, μεσούσης της οικονομικής κρίσης, δεν προνόησαν για την εισαγωγή περιοριστικής πιστωτικής πολιτικής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου λίγο χρόνο ακόμα, κύριε Πρόεδρε. Έτσι, πολλοί ισχυροί - ανάμεσά τους τα τότε κόμματα εξουσίας και οι μεγιστάνες των μέσων επικοινωνίας - εξακολούθησαν να απολαμβάνουν σκανδαλώδους προνομιακής μεταχείρισης. Την ίδια στιγμή οι ελεύθεροι επαγγελματίες και οι μικρομεσαίες επιχειρήσεις δεν μπορούσαν να λάβουν δάνειο ούτε 1 ευρώ. Η ανεξέλεγκτη δανειοδότηση σε κόμματα και μέσα επικοινωνίας, ορισμένα από τα οποία ήταν ήδη χρεοκοπημένα, βύθισε ακόμη περισσότερο το παθητικό των πιστωτικών ιδρυμάτων, που διογκώθηκε λόγω της κρίσης από το 2009 και μετά. Οι τράπεζες τελικά κάλυψαν αυτή τους τη ζημιά μέσω των ανακεφαλαιοποιήσεων, με χρήματα των Ελλήνων φορολογουμένων. Από άποψη αρχής τα ΜΜΕ θα έπρεπε να αποτελούν σε μία δημοκρατική κοινωνία σημαντικό λειτούργημα. Γι' αυτό, άλλωστε, επειδή η ενημέρωση είναι ζωτική ανάγκη μιας δημοκρατικής κοινωνίας, αποκτούν τεράστια δύναμη. Είναι φορείς της ελεύθερης διάδοσης των ιδεών, καλλιέργειας της τέχνης και της επιστήμης, έκφρασης των θρησκευτικών πεποιθήσεων, άμεσης πληροφόρησης και ενημέρωσης των πολιτών. Είναι μέσο επαφής των ατόμων με δημόσιες συζητήσεις. Πρέπει σε κάθε περίπτωση να είναι μέσο ελέγχου της εξουσίας και του τρόπου με τον οποίο αυτή ασκείται και από τους εκάστοτε κυβερνώντες.
Ολοκληρώστε τη σκέψη σας, σας παρακαλώ, κύριε Κατσίκη.
Ναι, κύριε Πρόεδρε, εντάξει. Είκοσι ώρες περιμένω. Μειώθηκε ο χρόνος. Ζητώ την υπομονή σας. Σε μισό λεπτό τελειώνω. Όμως, τα πράγματα στη χώρα μας εξελίχθηκαν διαφορετικά. Υπήρξε εν πολλοίς εκτροπή του ρόλου της λειτουργίας και του σκοπού των ΜΜΕ. Από φορείς υπεύθυνης πολυφωνικής δημοκρατικής ενημέρωσης εξελίχθηκαν σε επιχειρηματικές οντότητες παραπληροφόρησης - μιλάω για τα μαζικά μέσα ενημέρωσης - διαπλοκής, υποκουλτούρας και εξαχρείωσης των πάντων. Κυρίες και κύριοι συνάδελφοι, σε αυτό το σημείο επιτρέψτε μου να επισημάνω μερικά από τα βασικά σημεία που ανέδειξε η εξεταστική επιτροπή.
Έχετε φθάσει στα οκτώ λεπτά, κύριε Κατσίκη. Τελειώστε, σας παρακαλώ!
Κλείνω, κύριε Πρόεδρε. Πρώτον, τράπεζες δάνειζαν με «αέρα» τη Νέα Δημοκρατία, το ΠΑΣΟΚ και τα ΜΜΕ, προκειμένου αυτά να στηρίξουν συγκεκριμένες πολιτικές και συμφέροντα. Δεύτερον, τα πολιτικά κόμματα δανειοδοτούσαν μέσω των διοικήσεων που τα ίδια διόριζαν στις τράπεζες και παρήγαγαν πολιτική προσαρμοσμένη στα μεγάλα οικονομικά συμφέροντα. Τρίτον, παρακάμφθηκαν οι παγιωμένες και αναγκαίες εξασφαλίσεις των τραπεζών και χαρίζονταν εγγυήσεις σε μη συνεπείς δανειολήπτες. Παρακάμφθηκε η ανάγκη παρακολούθησης και ελέγχου της ροής των προϊόντων του δανείου. Τέταρτον, γίνονταν δεκτές ως αληθείς δηλώσεις καταφανώς ψευδείς, όπως ότι συγκεκριμένες κρατικές επιχειρήσεις κομμάτων έχουν εκχωρηθεί σε άλλες τράπεζες. Παραλείπω, λοιπόν, αρκετό από τον γραπτό μου λόγο, κύριε Πρόεδρε και κλείνω με αυτό: Σκοπός της παρούσας Κυβέρνησης είναι η αποκατάσταση της εμπιστοσύνης των πολιτών μέσα από τη διαφάνεια, που να είστε σίγουροι ότι θα επικρατήσει παντού και που θα έπρεπε να ήταν το πολιτικό αφήγημα όλων των δημοκρατικών δυνάμεων της χώρας. Σας ευχαριστώ.
Ευχαριστούμε. Τον λόγο έχει ο κ. Παπαχριστόπουλος, Κοινοβουλευτικός Εκπρόσωπος των Ανεξαρτήτων Ελλήνων και να ετοιμάζεται ο κ. Φωκάς. Ακολουθούν ο κ. Λυκούδης και ο κ. Δελής. Αυτόν τον κατάλογο παρέλαβα από τον Πρόεδρο προηγουμένως. Ορίστε, έχετε τον λόγο, κύριε Παπαχριστόπουλε.
Ευχαριστώ, κύριε Πρόεδρε. Το περιοδικό «Politico» σε χθεσινό του σχόλιο, χωρίς καμμία περιστροφή, μιλάει για πόλεμο λασπολογίας ανάμεσα στο ΔΝΤ και στους Ευρωπαίους πιστωτές μας. Έχει ένα άρθρο πραγματικά πολύ θετικό για εμάς. Χθεσινή δήλωση του Κλάους Ρέγκλινγκ στο Ευρωκοινοβούλιο: Δεν συζητάμε τέταρτο μνημόνιο και δεν υπάρχει περίπτωση Grexit. Θέλω ακόμα να θυμίσω ότι ο Ντόναλντ Τουσκ λίγο αργά, καθυστερημένα κατάλαβε ότι είμαστε μόνοι μας στην Ευρώπη, μετά τις όποιες δηλώσεις του κ. Τραμπ. Θέλω, τέλος, να θυμίσω ότι ο ίδιος ο Ντάισελμπλουμ και αυτός λίγο αργά ανακάλυψε ότι είμαστε μόνοι μας, και βέβαια τις θετικές δηλώσεις του Μισέλ Σαπέν. Τα λέω αυτά γιατί πολύ σύντομα, σε λίγες ημέρες είναι η 6η Φεβρουαρίου, οπότε θα δούμε την έκθεση του ΔΝΤ, είναι η 13η Φεβρουαρίου που το Euroworking Group θα προετοιμάσει το Eurogroup που θα γίνει στις 20 Φεβρουαρίου. Δεν έχω καμμία ιδιαίτερη πληροφόρηση, αλλά η αίσθησή μου είναι ότι θα κλείσει αυτή η αξιολόγηση. Θα κλείσει χωρίς να χρειαστεί να ψηφίσουμε μέτρα για μετά το 2018. Άκουσα και τον Πρωθυπουργό, αλλά και πέρα από αυτό πιστεύω ότι δεν συμφέρει κανέναν αυτήν τη στιγμή μία όαση ασφάλειας και σταθερότητας και μία πραγματική δημοκρατία, όπως είναι η Ελληνική Δημοκρατία, να την ταράξει. Θα είναι αφροσύνη ακραίας μορφής. Πιστεύω ότι η λογική θα πρυτανεύσει. Δεν χρειάζεται να αναλύσουμε τι συμβαίνει στον πλανήτη. Ξέρουμε ότι η συγκυρία αυτήν τη στιγμή μάς ευνοεί. Οι απόψεις Τραμπ συσπειρώνουν τους Ευρωπαίους. Ξαναλέω ότι θέλω να πιστεύω πως θα πρυτανεύσει η σωφροσύνη. Θέλω να μπω στο θέμα μου και να πω τα εξής: Παρακολουθώ από το πρωί την κουβέντα. Αισθάνομαι αδικημένος, αλλά πού να πω τον πόνο μου; Κάποιοι είναι πιο ίσοι εδώ μέσα σε αυτήν την Αίθουσα, μιλάνε πολλές φορές, μιλάνε για είκοσι και τριάντα λεπτά. Αυτό δεν αφορά τον Πρωθυπουργό και τον Αρχηγό της Αξιωματικής Αντιπολίτευσης. Πιστεύω ότι κάποια στιγμή θα πρέπει στο ελληνικό Κοινοβούλιο να ισχύσουν οι κανόνες του εγγλέζικου, του γερμανικού, που ο Πρωθυπουργός της χώρας κόβεται στη μέση. Κλείνω την παρένθεση. Θέλω να πω το εξής: Άκουσα απίστευτα πράγματα. Είναι σεβαστά όλα. Θέλω όμως να αναφερθώ σε γεγονότα. Τα έχουμε ζήσει πρόσφατα. Να δούμε αν πραγματικά ισχύει ή όχι, αν είναι υπαρκτή η διαπλοκή ή εάν, όπως άκουσα να λένε πολλοί ομιλητές - κρίνονται βέβαια γι' αυτό που λένε - είναι «άνθρακες ο θησαυρός» ή «δεν υπάρχει διασύνδεση διαπλοκής» ή «είναι σόου» και πάει λέγοντας. Μήπως έχω δει όνειρο; Για παράδειγμα, στο Χρηματιστήριο - για να πάμε λίγο πιο παλιά - ήταν όνειρο ότι άλλαξαν χέρια δισεκατομμύρια εκείνη την εποχή; Οι Ολυμπιακοί Αγώνες που από 4 δισεκατομμύρια ευρώ ο προϋπολογισμός τους έφτασε στα 50 δισεκατομμύρια ευρώ ήταν όνειρο και αυτό; Λίγο αργότερα τα εξοπλιστικά και αυτό όνειρο ήταν; Θα μπορούσα να μιλάω με λεπτομέρειες για ώρες για το τι ακριβώς δηλώνει η λέξη «μίζα» στους συνειρμούς των Ελλήνων πολιτών. Είναι συνυφασμένη με το Υπουργείο Εθνικής Άμυνας. Λυπάμαι που το λέω. Τώρα έχει σταματήσει και δεν υπάρχει αυτό το πράγμα. Μήπως ήταν όνειρο η «SIEMENS», όπου είδαμε τα 2 δισεκατομμύρια, που ομόφωνα καταλόγισε η Βουλή των Ελλήνων, να τα λαμβάνει νομικός ολκής και να τα φτάνει στα 150 εκατομμύρια ευρώ σε βάρος των συμφερόντων της χώρας - και δεν τα έχουμε εισπράξει κιόλας αυτά - στο περιβάλλον του τότε Πρωθυπουργού; Μήπως, ξαναλέω, είναι όνειρο αυτό που γινόταν στην Αγροτική Τράπεζα; Μόνο το κτήριο στην Οδό Εδουάρδου Λω κάνει 1 δισεκατομμύριο και πουλήθηκε αντί 95 εκατομμυρίων. Χίλια τριακόσια ονόματα έπαιρναν χωρίς καμία εγγύηση δάνειο. Μήπως είναι όνειρο αυτό που έγινε μία νύχτα εδώ, μέσα στο Κοινοβούλιο το 2013; Προς τιμήν του ο Απόστολος Κακλαμάνης καταψήφισε αυτή την ντροπιαστική τροπολογία. Την καταψήφισαν η ΔΗΜΑΡ, ο ΣΥΡΙΖΑ, οι Ανεξάρτητοι Έλληνες. Γινόταν μεγάλος χαμός. Κάποιοι παλιοί Βουλευτές πρέπει να το θυμούνται. Προήδρευε τότε ο Γιάννης Τραγάκης. Ήταν η τροπολογία που έβγαζε «λάδι» όλους τους τραπεζικούς και που σωστά είπαν ότι μετά υπάρχει και η ηθική αυτουργία των πολιτικών. Μήπως ήταν όνειρο όταν ο τότε Υπουργός Οικονομικών έδινε 100 εκατομμύρια δήθεν για τη σταθερότητα του τραπεζικού συστήματος, όταν η «PROTON BANK» δινόταν στον Λαυρεντιάδη και δύο ανώτατοι υπάλληλοι του λογιστηρίου εναντιώθηκαν, αλλά ο Προβόπουλος αποφάσισε να τη δώσει; Όλοι αυτοί είναι προφυλακισμένοι σήμερα και ο Λαυρεντιάδης έξω. Μήπως ήταν επίσης όνειρο ότι τα τότε αδικήματα από κακουργήματα έγιναν πλημμελήματα και βγήκαν οι συγκεκριμένοι άνθρωποι έξω; Θα μπορούσα να μιλάω μέχρι το πρωί. Κανείς δεν αρνήθηκε τη διαπλοκή: ούτε ο Κώστας Καραμανλής, ούτε ο Αντώνης Σαμαράς, ούτε κι αυτός που εφηύρε τη λέξη, ο Κωνσταντίνος Μητσοτάκης. Πραγματικά ήταν μία μοναδική ευκαιρία σύσσωμοι όλοι εδώ να συσπειρωθούμε, γιατί εγώ πιστεύω ότι σε όλα τα κόμματα υπάρχουν καθαροί πολιτικοί και θα έπρεπε επιτέλους κάποτε να μην κυβερνάει ούτε ο καναλάρχης… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα δυο λεπτά, κύριε Πρόεδρε, δεν έχω μιλήσει καθόλου από το πρωί.
Θα έλεγα να εφαρμόσω την προτροπή σας για βρετανικό κοινοβούλιο και να σας κόψω αυτή τη στιγμή, αλλά…
Εγώ σταματάω, αν μου το πείτε. Δεν λέω τίποτα.
Εγώ θα ήθελα να σταματήσετε, όπως θα σταματούν και οι άλλοι στα έξι λεπτά, για να τελειώσουμε πριν από τις 3.
Σταματάω, κύριε Πρόεδρε, αν και αισθάνομαι αδικημένος. Σέβομαι, όμως, τη διαδικασία.
Σας ευχαριστώ πολύ. Δίνετε πολύ καλό παράδειγμα. Η προτροπή σας βλέπω ότι πιάνει τόπο αρχίζοντας από εσάς. Ο κ. Φωκάς θα συνεχίσει ακριβώς στην ίδια λογική, για να καθιερώσουμε αυτόν τον κανόνα. Κύριε Φωκά, έχετε τον λόγο.
Κύριε Πρόεδρε, κυρίες και κύριοι συνάδελφοι, θα συνεχίσω κι εγώ με το βρετανικό σύστημα, έξι λεπτά αυστηρά. Φοβάμαι πως για μία ακόμα φορά, μια εξεταστική επιτροπή που ξεκίνησε τις εργασίες της μετά βαΐων και κλάδων, με βαρύγδουπες εξαγγελίες περί κάθαρσης και αποκατάστασης της νομιμότητας, θα λειτουργήσει περίπου ως κολυμβήθρα του Σιλωάμ και θα οδηγήσει με μαθηματική ακρίβεια στην περαιτέρω απαξίωση, στον διασυρμό του πολιτικού μας συστήματος, διότι αποτελεί προφανώς παγκόσμια πρωτοτυπία να εντοπίζονται συγκεκριμένες ευθύνες για τη γέννηση και τη διόγκωση της διαπλοκής στην Ελλάδα, αλλά την ίδια ώρα να μην υπάρχουν πρόσωπα που να ευθύνονται. Το Σύνταγμά μας διασφαλίζει την αρχή της ισότητας, αλλά φαίνεται πως στη χώρα αυτή κάποιοι είναι πιο ίσοι από τους ίσους. Δεν μπορεί να τους ακουμπήσει κάποιος, λες και τους προστατεύει ένα αόρατο χέρι. Το σημαντικότερο ίσως απ' όλη αυτή τη διαδικασία ήταν ότι ο ελληνικός λαός είχε τη δυνατότητα να παρακολουθήσει τις εργασίες της επιτροπής μέσω του Καναλιού της Βουλής και να βγάλει τα δικά του συμπεράσματα. Αποκαλύφθηκε, κυρίες και κύριοι συνάδελφοι, η ωμή πραγματικότητα, αυτά που έλεγε εδώ και πολλά χρόνια ο Βασίλης Λεβέντης για το σαράκι της διαπλοκής που τρώει τα σωθικά αυτής της χώρας. Είμαι βέβαιος πως τα Πρακτικά των συνεδριάσεων αυτών θα διδάσκονται στο μέλλον σε πανεπιστήμια του κόσμου ως μνημεία υποκρισίας, συγκάλυψης, θράσους και ανοχής. Επανειλημμένα οι συνάδελφοί μου της Ένωσης Κεντρώων στην Επιτροπή ανέδειξαν με ερωτήσεις τους το ατελείωτο «πάρτι» που είχε στηθεί επί δεκαετίες με την αβανταδόρικη μεταχείριση κομμάτων από φιλικά μέσα μαζικής ενημέρωσης, με τον οχετό εναντίον πολιτικών αντιπάλων καθ' υπόδειξη των εντολέων, με τα «θαλασσοδάνεια» των κομμάτων που πληρώνει τώρα ο ελληνικός λαός, μετά από τις περίφημες ανακεφαλαιοποιήσεις. Όλοι ξέρετε με ποιες μεθόδους γινόταν το άσπρο μαύρο, βαφτιζόταν το κρέας ψάρι από αυτούς που ο Γιανναράς σωστά χαρακτηρίζει «εμπορευόμενους την ενημέρωση». Όμως για το σύστημα που ακόμα αντιστέκεται, οι ευθύνες περιορίζονται στα δάνεια του «ΚΗΡΥΚΑ» Χανίων και στη λεγόμενη offshore της «ΑΥΓΗΣ». Ασχολούμαστε με την παρανυχίδα, για να μη δουν οι Έλληνες πολίτες τη γάγγραινα. Κυρίες και κύριοι συνάδελφοι, είμαστε στο χείλος του γκρεμού, μία χώρα κατ' ουσίαν χρεοκοπημένη, που επιβιώνει με μηχανική υποστήριξη, με αναπνευστήρα, που επιτροπεύεται με όρους εξευτελιστικούς, με εφιαλτική ανεργία, με έναν εργασιακό μεσαίωνα για την πλειοψηφία όσων ακόμα δουλεύουν, με τα πιο δυνατά μυαλά μας να έχουν φύγει στο εξωτερικό, με ένα κατεστραμμένο σύστημα υγείας, με λεηλατημένα τα ασφαλιστικά ταμεία, και τέλος, έχοντας απολέσει, αν θέλουμε να είμαστε και ρεαλιστές, την εθνική μας ανεξαρτησία. Παρ' όλα αυτά, ακόμα και τώρα, αυτή την ύστατη ώρα, με τον κίνδυνο να βρεθούμε στη «χωματερή» της Ευρώπης, έξω από το κοινό νόμισμα, αρνούμαστε το αυτονόητο. Αρνούμαστε την εθνική συνεννόηση, αρνούμαστε τη συνεργασία, αρνούμαστε τη σύμπραξη, την εφαρμογή, επιτέλους, δομικών μεταρρυθμίσεων που θα έπρεπε να έχουν γίνει εδώ και πολλά χρόνια, από την εποχή του πρώτου μνημονίου και πολύ πριν ακόμα. Δυστυχώς, πολιτική βούληση δεν υπάρχει. Τον κ. Τσίπρα τον ενδιαφέρει μόνο η καρέκλα. Αυτή η ίδια καρέκλα συναρπάζει τώρα τον κ. Μητσοτάκη. Το εθνικό συμφέρον παραμερίζεται για μία ακόμη φορά προς όφελος του στείρου κομματικού συμφέροντος. Οι ώρες είναι κρίσιμες για όλους. Προσέξτε, γιατί η Ιστορία θα είναι αμείλικτη με όλους σας, αν συνεχιστεί αυτή η κατρακύλα. Αφήστε τις ιδεολογικές σας εμμονές στην άκρη, τις αστειότητες περί δημοψηφίσματος, τις ύπουλες αναφορές σας στο ενδεχόμενο επιστροφής μας στη δραχμή και επιτέλους κυβερνήστε. Αλλιώς, στις δημοκρατίες δεν υπάρχουν αδιέξοδα. Σας ευχαριστώ.
Ευχαριστούμε τον κ. Φωκά, Βουλευτή της Ένωσης Κεντρώων, και για τη συνέπεια στον χρόνο. Τον λόγο έχει ο Ζ΄ Αντιπρόεδρος της Βουλής και Βουλευτής από το Ποτάμι, ο κ. Σπυρίδων Λυκούδης. Κύριε Λυκούδη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, εγώ θα ήθελα να πω μερικά γενικότερα πράγματα, μιας και η σημερινή συζήτηση για το πόρισμα διεξάγεται όχι απλώς στο βεβαρημένο πολιτικό κλίμα από την απόλυτη αβεβαιότητα που συνοδεύει την αξιολόγηση και τα μέλλοντα, αλλά - ακόμη χειρότερα - και στο κέντρο μιας όχι μόνο αχρείαστης αλλά και αυτοκτονικής δραχμοσυζήτησης. Είναι, όμως, η ώρα τέτοια που έχω την εντύπωση ότι δεν πολυχρειάζεται να μείνω σε τόσο γενικότερα ζητήματα. Άλλωστε, μία στοιχειώδης επαφή με την πραγματικότητα, οι ελάχιστοι συνάδελφοι σε αυτή την Αίθουσα και όσοι θα έχουν μείνει τέτοια ώρα μπροστά στις τηλεοράσεις για να παρακολουθούν τη συζήτηση με υποχρεώνουν να μείνω σε μερικές μόνο παρατηρήσεις για το σημερινό θέμα, για το πόρισμα. Κυρίες και κύριοι συνάδελφοι, δεν είναι η πρώτη φορά που μία εξεταστική επιτροπή της Βουλής καταλήγει σε ξεχωριστά πορίσματα, γιατί κατά κανόνα τέτοιες εξεταστικές επιτροπές συστήνονται με έκδηλες πολιτικές σκοπιμότητες και όχι για την ανατομή της αλήθειας, για να εντοπίσουμε δηλαδή ως νομοθετικό σώμα τα κακώς κείμενα, ασφαλώς να τα καταδικάσουμε, αλλά πρωτίστως να συνεργαστούμε για να τα διορθώσουμε, να προτείνουμε για να θεσπίσουμε λύσεις που θα κάνουν πιο αποτελεσματική και διαφανή τη λειτουργία του πολιτικού συστήματος. Διότι στη θεσμική οργάνωση της πολιτείας ανήκουν τόσο τα πολιτικά κόμματα όσο και τα ελεύθερα μέσα μαζικής ενημέρωσης, που αποτελούν το νευρικό σύστημα των ελεύθερων και δημοκρατικών κοινοβουλευτικών πολιτευμάτων, τα αναντικατάστατα, δηλαδή, συστατικά τους. Μία τέτοια προσέγγιση του θέματος και μία αντιμετώπισή του που θα είχε ως στόχο την εξεύρεση πειστικών ρυθμίσεων θα έπρεπε σήμερα να μας απασχολήσουν εδώ. Αντί γι' αυτό, όλοι το διαπιστώνετε για μία ακόμη φορά ότι η Αίθουσα μεταβλήθηκε σε μία αρένα οξύτατης αντιπαράθεσης που νομίζω ότι βλάπτει και μειώνει ακόμη περισσότερο την ήδη μικρή εμπιστοσύνη των πολιτών προς τους πολιτικούς και τους πολιτικούς θεσμούς. Η μεν συμπολίτευση θέλησε να προσαρμόσει τα πάντα στο γεωμετρικό σχήμα του τριγώνου της διαπλοκής, για να αποδείξει πόσο φαύλο ήταν το σύστημα, το οποίο βέβαια ουδόλως τη δυσκόλεψε - και πώς θα μπορούσε άλλωστε; - να αναλάβει τα ηνία της Κυβέρνησης, τα δε κόμματα της σημερινής Αντιπολίτευσης - νομίζω ότι είναι αλήθεια αυτό - θα προσπαθούσαν να μην είχε γίνει αυτή η συζήτηση, διότι πραγματικά βρίσκονται σε μία δυσκολία, αφού υπήρξε εμφανής η κατάχρηση πολιτικής ισχύος και από τη Νέα Δημοκρατία και από το ΠΑΣΟΚ στο παρελθόν. Αλόγιστος, δηλαδή, και υπέρογκος κομματικός δανεισμός με τις γνωστές συνέπειες, για τις οποίες οφείλουν μία εξήγηση και μία πειστική πρόταση για την αποπληρωμή των υποχρεώσεών τους. Ταυτόχρονα, όμως, κυρίες και κύριοι συνάδελφοι, δεν μπορεί να μη δούμε και μία εμφανή εικόνα. Υπάρχει ένα πέπλο υποκρισίας και αθωότητας με το οποίο κάθε φορά ο ΣΥΡΙΖΑ επενδύει το ενάρετο περιεχόμενο των πράξεών του. Είναι αλήθεια ή όχι και με βάση το πόρισμα ότι ο ίδιος ο Πρωθυπουργός είχε ζητήσει με επιστολή του ευρύτερη θεώρηση του θέματος της δανειοδότησης; Δίνονταν, άραγε, οι τραπεζικές διαφημιστικές καταχωρίσεις στις αρεστές εφημερίδες με αποκλειστικά εμπορικά κριτήρια; Δόθηκαν μήπως τα υπέρογκα δάνεια με εγγυήσεις βοσκοτόπια με αποκλειστικά τραπεζικά κριτήρια; Έπαψαν εκδότες να παίρνουν δημόσια έργα; Μην παριστάνει, κυρίες και κύριοι συνάδελφοι - μεγάλοι άνθρωποι είμαστε τώρα οι περισσότεροι εδώ και γνώριμοι και από το παρελθόν - κανένας την αθώα περιστερά. Η νέα διαπλοκή και το νέο σύστημα δεν διαφέρει από το παλιό. Όλα αλλάζουν, για να παραμείνουν τελικά τα ίδια, όπως λέει και μία γαλλική ρήση. Αν υπάρχει κάποια διαφορά - που υπάρχει - αφορά στην τάξη μεγέθους, μια και τα δυο κόμματα που κρίνονται και δικαίως επικρίνονται, κυβέρνησαν την χώρα για πολλά χρόνια. Όμως, η νοοτροπία, η αντίληψη, οι μέθοδοι, οι επιδιώξεις παραμένουν οι ίδιες. Η διαπλοκή των άλλων είναι κακή, η δική μας είναι καλή. Γιατί; Διότι ο σκοπός αγιάζει τα μέσα, διότι η ιστορία έχρισε εμάς, ως «πρώτη φορά Αριστερά», να διαχειριστούμε τα πράγματα και διότι εμείς έχουμε δίκιο, γιατί μας το λέει η ιστορία και αυτό το δίκιο εκφράζουμε κ.λπ.. Τα ξέρουμε, μέσα από τους ίδιους δρόμους περπατήσαμε και αυτή την αντίληψη την ξέρουμε πάρα πολύ καλά. Οι πολίτες, όμως, δεν είναι τυφλοί. Η φαρσοκωμωδία, το φιάσκο των τηλεοπτικών αδειών φανέρωσε μεγαλοπρεπώς μια σημαντική πτυχή, δυστυχώς, της νέας διαπλοκής. Γεωμετρικά δε σχήματα υπάρχουν άφθονα και όχι μόνο τρίγωνα. Είναι ανεπίτρεπτο στο πόρισμα της Πλειοψηφίας να παρεισφρέουν φράσεις, όπως «αποστράφηκε τα συμφέροντα του λαού, συντάχθηκε με τα συμφέροντα των δανειστών κατά του λαού» ή «ο λαός να εξουσιάζει την ενημέρωση» και όλη αυτή η πολύ μεγάλη αναφορά στην έννοια του λαού, ενός λαού ο οποίος τραγικά έχει διαψευσθεί, τραγικά παραπλανηθεί, τραγικά εξαπατηθεί. Κυρίες και κύριοι συνάδελφοι, ας πάψουμε να θεωρούμε ως εχθρούς τους πολιτικούς αντιπάλους και επικριτές μας. Έτσι διχάζουμε τους πολίτες και την κοινωνία, δημιουργούμε συνθήκες μίσους και αχρείαστης σύγκρουσης. Κυρίες και κύριοι συνάδελφοι, η Βουλή δεν είναι λαϊκό δικαστήριο, αλλά αντιπροσωπευτικό Σώμα της δημοκρατίας, είτε μας αρέσει είτε δεν μας αρέσει. Είτε αρέσει στον κύριο Πρωθυπουργό είτε όχι, οι πολίτες αυτής της χώρας θα εξακολουθήσουν να διαβάζουν εφημερίδες και μάλιστα, να διαβάζουν τις εφημερίδες που οι ίδιοι θα επιλέγουν. Μην κάνετε το σφάλμα να ποινικοποιείτε πολιτικές πράξεις, γιατί ρόδα είναι και γυρίζει. Να συνεννοηθούμε. Οι πολιτικές ευθύνες καταλογίζονται από τους πολίτες και όσο για άλλες ευθύνες, αρμόδιοι είναι άλλοι φορείς. Κυρίες και κύριοι συνάδελφοι, δεν χρειαζόταν το πόρισμα, παρά το πλήθος των στοιχείων που έφερε στο προσκήνιο, για να διαμορφώσει κανείς την άποψη ότι τα ΜΜΕ σαφώς και έχουν άποψη, σαφώς και επιχειρούν να επηρεάσουν την πολιτική διαδικασία και τις πολιτικές αποφάσεις. Δεν ονομάστηκαν τυχαία τα παραδοσιακά μέσα μαζικής ενημέρωσης «τέταρτη εξουσία» ούτε ονομάστηκε τυχαία «πέμπτη εξουσία» η σημερινή ζούγκλα του διαδικτύου, της μπλογκόσφαιρας και των μέσων κοινωνικής δικτύωσης. Κυρίες και κύριοι συνάδελφοι, δεν έχω καμμία πρόθεση να δώσω άφεση αμαρτιών σε κανέναν, γιατί αναμάρτητους δεν βλέπω. Είναι αφελές να πιστεύει κανείς ότι μπορεί να δημιουργήσει κοινωνία μονολιθική. Η κοινωνία είναι ένα μωσαϊκό από ποικίλα συμφέροντα, ατομικά, ομαδικά, συλλογικά και εκφραστές αυτών των συμφερόντων. Είναι ανόητο, επομένως, να πιστεύει κανείς ότι τα οργανωμένα σε επιχειρηματική βάση ΜΜΕ θα πάψουν να επιδιώκουν την πολιτική επιρροή ή τη διαμόρφωση απόψεων. Καθήκον της πολιτείας είναι να διασφαλίζει έντιμους κανόνες παιχνιδιού, διαφάνεια και λογοδοσία και όχι να επιβραβεύει τους αρεστούς και να φιμώνει τους αντιπάλους. Σας ευχαριστώ.
Ευχαριστούμε τον κ. Λυκούδη. Τον λόγο έχει ο κ. Δελής από το Κομμουνιστικό Κόμμα Ελλάδας για έξι λεπτά.
Κυρίες και κύριοι Βουλευτές, τελικά δεν ξέφυγε από την πεπατημένη ούτε και αυτή η εξεταστική επιτροπή για τα δάνεια των κομμάτων και των ΜΜΕ. Από την αρχή της ακόμα, από τη θριαμβευτική δηλαδή αναγγελία της από τον Πρωθυπουργό, επιλέχθηκε από την κυβερνητική Πλειοψηφία αυτό το θέμα ως ένα βολικό γήπεδο αντιπαράθεσης απέναντι στη Νέα Δημοκρατία και τα υπόλοιπα αστικά κόμματα, τα οποία βέβαια έσπευσαν να αρπάξουν την πάσα. Πρόκειται για μία αντιπαράθεση που όσο περισσότερο σαματά κάνει, άλλο τόσο κούφια είναι. Το είδαμε και σήμερα και μάλιστα σε επίπεδο κορυφής ανάμεσα στον Πρωθυπουργό και τον Αρχηγό της Αξιωματικής Αντιπολίτευσης. Από κοντά και η ναζιστική εγκληματική Χρυσή Αυγή που φορώντας φιλολαϊκή προβιά έχει το θράσος να εμφανίζεται με τη ρομφαία της κάθαρσης ενάντια δήθεν στο σύστημα που υπηρετεί σαν μαντρόσκυλο, από το οποίο άλλωστε και προέρχεται και από το οποίο επιπλέον σιγοντάρεται και τρέφεται. Βλέπετε, όλοι σας είχατε και έχετε κάθε λόγο να αξιοποιείτε κάθε τι που αποπροσανατολίζει και κρύβει από τον λαό το κύριο, το βασικό. Ποιο, δηλαδή; Μα, αυτό που πια βγάζει μάτι, τη στρατηγική σας συμφωνία και σύμπλευση, τη θερμή σας ανταπόκριση στην εξυπηρέτηση των αναγκών του κεφαλαίου. Γι' αυτό και ψηφίζετε μαζί τα μνημόνια του κεφαλαίου. Γι' αυτό και παίρνετε ο ένας τη σκυτάλη της αντιλαϊκής πολιτικής από τον άλλο. Γι' αυτό και οι νόμοι σας πατάνε πάνω στους προηγούμενους και τους συνεχίζουν. Όλα αυτά μαζί και όλοι σας μαζί φορτώνετε με τα τσουβάλια τη φτώχεια στις λαϊκές πλάτες. Μαζί αγωνιάτε και τσακώνεστε για τη δεύτερη αξιολόγηση. Μαζί εκβιάζετε τον λαό να την κάνει και δική του έγνοια, να δεχθεί δηλαδή αγόγγυστα το βαρύ φορτίο των νέων αντιλαϊκών μέτρων που τη συνοδεύει. Πώς να αφήσετε, λοιπόν, να σας ξεφύγει και αυτή η σημερινή ευκαιρία του αποπροσανατολισμού; Μια χαρά, άλλωστε, και ο σημερινός σας καυγάς - και αυτός που προηγήθηκε - αξιοποιείται εκτός των άλλων και για κάτι παραπάνω: Αθωώνετε το καπιταλιστικό σύστημα, ενοχοποιώντας απλώς το πολύ - πολύ κάποια πρόσωπα. Βγάζετε λάδι το πιο ζωτικό του κομμάτι, την καρδιά του, το τραπεζικό σύστημα, το οποίο το έχετε ανακεφαλαιοποιήσει κάμποσες φορές πάνω στην καμπούρα του λαού. Γιατί περιορίσατε το έργο της εξεταστικής επιτροπής στο πιο μικρό τμήμα των τραπεζικών δανείων, στο 1,8 δισεκατομμύριο ευρώ των ΜΜΕ και των κομμάτων και δεν το απλώσατε και στο πιο μεγάλο τμήμα, στα 146 δισεκατομμύρια ευρώ των δανείων που δόθηκαν στους επιχειρηματικούς ομίλους, την ώρα μάλιστα που τα μισά απ' αυτά δεν εξυπηρετούνται και είναι κόκκινα; Για τα μεγάλα επιχειρηματικά δάνεια μιλώ και όχι για τα στεγαστικά, που πολλά από αυτά έγιναν θηλιά στον λαιμό του λαού. Μα, γιατί πολύ απλά τότε θα φανερωνόταν σε όλη της την αγριότητα η ταξικότητα του τραπεζικού συστήματος και ο τρόπος με τον οποίο δανείζει, κάτι που δεν μπόρεσε να κρυφτεί τελικά ούτε στις εργασίες της επιτροπής. Όταν πρόκειται για τα λαϊκά νοικοκυριά, τότε τα δάνεια σημαίνουν υποθήκες, προσημειώσεις, επιτόκια στα ύψη. Όταν, όμως, πρόκειται για τους επιχειρηματικούς ομίλους, τότε τα δάνεια - και εδώ μιλάμε για δισεκατομμύρια - δίνονται από τις τράπεζες εύκολα, γρήγορα, με χαμηλά επιτόκια και χωρίς πολλές φορές εμπράγματες εγγυήσεις. Ακριβό, δηλαδή, το χρήμα για τον λαό, πάμφθηνο και εύκολο για τις μεγάλες επιχειρήσεις. Για να δούμε λιγάκι αυτά τα δάνεια στα ΜΜΕ. Ποιοι τα έχουν αυτά τα ΜΜΕ; Μήπως τα έχουν εργάτες και υπάλληλοι; Δεν είναι εφοπλιστές, μεγαλοκατασκευστές και πετρελαιάδες οι ιδιοκτήτες τους; Πώς να μην είναι εύκολα τα δάνεια για όλους αυτούς, την ώρα που οι μεγαλομέτοχοι των τραπεζών γίνονται μάλιστα και με τον τρόπο αυτό και μέτοχοι των εταιρειών που δανείζουν; Αναθέτετε σε όλους αυτούς την αντικειμενική ενημέρωση του λαού! Όσο για την ευνοϊκή χρηματοδότηση της Νέας Δημοκρατίας και του ΠΑΣΟΚ που δανειοδοτήθηκαν από την κρατική, την τέως κρατική, Αγροτική Τράπεζα, ασφαλώς και υπάρχουν πολιτικές ευθύνες. Βεβαίως, η διερεύνηση για τυχόν ποινικές ευθύνες αποτελεί καθήκον και έργο των αρμόδιων αρχών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνοντας, κύριε Πρόεδρε, να πω ότι το σφιχταγκάλιασμα αυτό της πολιτικής εξουσίας με την οικονομική εξουσία υπήρχε, υπάρχει και θα υπάρχει σε όλα τα καπιταλιστικά κράτη. Ο Θανάσης ο Παφίλης ανέφερε ορισμένα παραδείγματα. Αυτό είναι τελικά, το σφιχταγκάλιασμα, που παράγει τη διαπλοκή, τη διαφθορά και τα σκάνδαλα. Κάπου κάπου, εξαιτίας του αδυσώπητου καπιταλιστικού ανταγωνισμού, αλλά και για εκτόνωση καμμιά φορά, το καπάκι ανοίγει και τότε αναδύεται όλη η μπόχα της σήψης ενός συστήματος βάρβαρου και εκμεταλλευτικού που σαπίζει και απειλεί ανοιχτά πια τη λαϊκή πλειοψηφία. Αυτό το καπιταλιστικό σύστημα δεν γιατρεύεται πια, η ανατροπή του είναι μονόδρομος για τον λαό. Ευχαριστώ.
Ευχαριστούμε τον κ. Δελή. Τον λόγο έχει ο Νίκος Παρασκευόπουλος, Βουλευτής του ΣΥΡΙΖΑ.
Κυρίες και κύριοι, θα προσπαθήσω να πω μόνο ό,τι δεν έχει ειπωθεί μέχρι τώρα και νομίζω ότι είναι χρήσιμο. Θα αναφερθώ σε δύο κυρίως θέματα, τα οποία είναι νομικά, αλλά νομίζω ότι ενδιαφέρουν όχι μόνο τους νομικούς, αλλά τον καθένα πολίτη, και αφορούν ιδιαίτερα τον τρόπο και τον βαθμό αξιοποίησης των ευρημάτων της εξεταστικής επιτροπής. Κατ' αρχάς, σ' ό,τι αφορά τη δανειοδότηση, τι έχει προκύψει μέχρι τώρα; Προφανώς έχουν προκύψει ενδείξεις τέλεσης απιστίας σε πολλές περιπτώσεις. Η απιστία είναι ένα έγκλημα με το οποίο τιμωρείται όποιος προκαλεί βλάβη στην περιουσία την οποία διαχειρίζεται, παραβιάζοντας τους κανόνες της διαχείρισης, ενώ σε ορισμένες άλλες περιπτώσεις μπορεί να έχουν προκύψει περιστασιακά και κάποιες περιπτώσεις απάτης ή ψευδορκίας ή ψευδούς βεβαίωσης. Απιστία, λοιπόν. Τι ειπώθηκε ως αντεπιχείρημα; Είναι ελάχιστες οι περιπτώσεις απιστίας, αφού στις περισσότερες περιπτώσεις, επειδή έχουν γίνει κάποιες ρυθμίσεις, τελικώς τα δάνεια εξυπηρετούνται. Αυτό είναι λάθος νομικό, κατά τη γνώμη μου, για τον εξής λόγο: Εάν έχει δοθεί ένα δάνειο χωρίς εγγυήσεις ή με επισφαλείς εγγυήσεις, αυτό σημαίνει ότι εκείνος ο οποίος προηγουμένως είχε τα διαθέσιμα, δηλαδή η τράπεζα, στη θέση των διαθεσίμων έχει πλέον μία απαίτηση που είναι επισφαλής. Η διακινδύνευση της περιουσίας, η οποία προκαλείται με την επισφαλή απαίτηση, εξισούται με ενεστώσα, με παρούσα, αν θέλετε, βλάβη της τράπεζας. Αυτοί, επειδή μπορεί να ακούγεται τεχνικό, μπορώ να σας το εξηγήσω άμεσα με ένα παράδειγμα. Εάν κάποιος έχει ένα ακίνητο και κάποιος άλλος του κάνει διεκδικητική αγωγή, η διεκδικητική αγωγή θέτει την ιδιοκτησία του ιδιοκτήτη σε κίνδυνο. Αυτό, όμως, αποτελεί παράλληλα και για ενεστώσα, άμεση βλάβη, του ακινήτου, γιατί, αν θελήσει να το πουλήσει με το βάρος της διεκδικητικής αγωγής, η τιμή έχει μειωθεί. Το ίδιο έχει μειωθεί και η περιουσία της τράπεζας, αν αντί να έχει διαθέσιμα, έχει επισφαλείς απαιτήσεις. Άρα η βλάβη της τράπεζας και η απιστία είναι δεδομένες, από τη στιγμή που συνάπτεται το δάνειο χωρίς εγγυήσεις, με επισφαλείς εγγυήσεις. Παραδείγματα υπήρξαν πολλά: δάνεια τα οποία δόθηκαν με ενέχυρο μετοχές της δανειζόμενης εταιρείας και περιπτώσεις πολλαπλών εκχωρήσεων της ίδιας απαίτησης για χρηματοδότηση και μάλιστα εκχώρησης απαιτήσεων οι οποίες δεν ήταν καν γεγενημένες και θα μπορούσαν να μην δημιουργηθούν καν στην έκταση που προβλεπόταν, καθώς επίσης και περιπτώσεις - ίσως λίγες - δανειοδότησης επιχειρήσεων χωρίς δραστηριότητα. Επομένως, βλάβη υπάρχει και ο πυρήνας της απιστίας αναγνωρίζεται. Σε πολλές περιπτώσεις οι εισαγγελείς θα έχουν πολλή δουλειά, τουλάχιστον γι' αυτόν τον λόγο. Έρχομαι στα δάνεια των κομμάτων. Ειπώθηκε ότι έγινε μία νομοθετική ρύθμιση, ο ν.4146/2013, άρθρο 78, με βάση τον οποίο κακώς ενδεχομένως προχώρησε η Βουλή σε μία ρύθμιση που λευκαίνει τους υπευθύνους με μία τροπολογία τριών Βουλευτών της Νέας Δημοκρατίας. «Όμως, εν πάση περιπτώσει, τώρα εξαλείφθηκε το αξιόποινο. Τελειώσαμε με την ευθύνη σε ό,τι αφορά τη δανειοδότηση των κομμάτων.» Η άποψη αυτή, κύριοι συνάδελφοι, είναι λάθος, έστω και αν έχει προσυπογραφεί από εισαγγελείς, οι οποίοι, κατά τη ταπεινή μου άποψη, σφάλουν. Κατ' αρχάς, ειπώθηκε ότι εδώ πρόκειται για εξάλειψη του αξιοποίνου πράξεων απιστίας. Δεν πρόκειται για εξάλειψη. «Εξάλειψη» σημαίνει σβήσιμο, και είναι κάτι το οποίο επέρχεται εκ των υστέρων σε κάτι το οποίο προϋπήρχε. Μπορεί η εξάλειψη να υπάρχει σε μια περίπτωση κρυπτοαμνηστείας ή σε μία περίπτωση παραγραφής κ.λπ., που είναι περιστατικά που προκύπτουν εκ των υστέρων. Όμως, τι λέει εδώ το επίμαχο άρθρο το οποίο ψηφίστηκε; Ότι δεν αποτελεί απιστία η δανειοδότηση η οποία γίνεται σε νομικά πρόσωπα δημοσίου δικαίου ή ιδιωτικού δικαίου αλλά μη κερδοσκοπικά, εφόσον τηρήθηκε η προβλεπόμενη διαδικασία και οι υπάρχοντες κανονισμοί της Τράπεζας της Ελλάδος. Ο νόμος, δηλαδή, λέει όχι ότι υπάρχει εξάλειψη, αλλά ότι το εύρος της αξιόποινης πράξης, το εύρος του άδικου χαρακτήρα κατ' εξαίρεση, όταν συντρέχουν αυτοί οι όροι, είναι στενότερο. Συντρέχουν οι εξαιρετικοί όροι; Προφανώς η διαδικασία τηρήθηκε - εσωτερική είναι - , αλλά κανονισμός της Τράπεζας της Ελλάδος σχετικός με τη δανειοδότηση δεν προέκυψε ότι υπήρχε. Όμως και να υπήρχε, προφανώς δεν τηρήθηκε, αφού είχαμε όλες αυτές τις περιπτώσεις χορήγησης δανείων χωρίς απαιτούμενες εγγυήσεις. Από τη στιγμή, λοιπόν, που δεν συνέτρεχαν οι όροι της εξαίρεσης από τον κανόνα της τιμώρησης της απιστίας, απιστία συντρέχει και στην περίπτωση της χορήγησης των δανείων στα κόμματα. Με όση ταχύτητα μπορώ, πρέπει να σας πω και κάτι ακόμα. Δεν κλείνει ούτε μόνο με αυτά το πεδίο των πολιτικών και ποινικών ευθυνών για τις οποίες δημιουργούνται ενδείξεις με βάση το πλούσιο υλικό αυτής της εξεταστικής επιτροπής για τον εξής λόγο: Προέκυψε ότι οι δανειοδοτήσεις ήταν προνομιακές και επικίνδυνες για τις τράπεζες χωρίς εγγυήσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Γιατί τις έδωσαν οι τράπεζες; Είναι φιλανθρωπικά ιδρύματα και δίνουν δάνεια έτσι, χωρίς εγγυήσεις, χαριστικά και προνομιακά; Βεβαίως όχι! Γιατί τις έδωσαν, λοιπόν; Προφανώς οι τράπεζες είχαν ανταλλάγματα. Ξέρετε, όμως, τι σημαίνει να γίνεται μια χορήγηση προνομιακή, επειδή παρέχεται κάποιο αντάλλαγμα; Αυτό σημαίνει ότι υπάρχει ουσιαστικά μια περίπτωση δωροδοκίας. Και δεν πρέπει να ξεχνάμε ότι η δωροδοκία της εποχής μας, η συστημική δωροδοκία η οποία αφορά χρήματα τα οποία δεν χρειάζονται «ξέπλυμα», είναι αυτή που γίνεται με θαλασσοδάνεια και όχι οι παλιοκαιρίστικες με τις βαλίτσες και με τα pampers με τα χρήματα. Επομένως αφού προέκυψαν οι απιστίες, οι προνομιακές χορηγήσεις, έχουμε τώρα το υλικό - χάρη σε αυτήν την επιτροπή - ώστε να ερευνήσουμε αργότερα μήπως υπήρξαν ανταλλάγματα, γιατί, εάν αυτό συμβαίνει, όπως καταλαβαίνετε, οι ποινικές ευθύνες αλλά και οι πολιτικές είναι βαρύτατες. Ευχαριστώ, κύριε Πρόεδρε.
Ευχαριστούμε τον κ. Νικόλαο Παρασκευόπουλο από τον ΣΥΡΙΖΑ. Τον λόγο έχει ο Κοινοβουλευτικός Εκπρόσωπος από το Ποτάμι, ο κ. Σπυρίδων Δανέλλης. Ορίστε, κύριε Δανέλλη, έχετε τον λόγο.
Είναι εγγεγραμμένος ομιλητής, κύριε Πρόεδρε.
Όχι. Αντικαθιστά τον Κοινοβουλευτικό Εκπρόσωπο.
Αντικαθιστώ τον Κοινοβουλευτικό μας Εκπρόσωπο τον κ. Ψαριανό. Κύριε συνάδελφε, η σταγόνα που ξεχειλίζει δεν είναι εδώ. Δεν είναι η σταγόνα που ξεχειλίζει την υπέρβαση του χρόνου. Εδώ είναι μια μεγάλη κουβέντα που πρέπει να κάνουμε και να συμφωνήσουμε ότι δεν μπορεί ένας αρχηγός κόμματος που έχει χρόνο είκοσι λεπτών να μιλάει μία ώρα και δέκα λεπτά. Και εν πάση περιπτώσει, είναι ένα ζήτημα το οποίο, κύριε Πρόεδρε, οφείλουμε να ξαναδούμε όλοι μαζί και να τηρούμε κι άλλους χρόνους ή τουλάχιστον να τηρούμε - και αυτό είναι εκ των ων ουκ άνευ - τους χρόνους που έχουμε στη διάθεσή μας.
Έχετε απόλυτο δίκιο. Μάλλον θα πρέπει να το κοιτάξουμε πολύ σοβαρά αυτό που λέτε τώρα.
Και να προσθέσω εδώ, γιατί είναι μείζονος σημασίας, κύριε Πρόεδρε, ότι στο Ευρωπαϊκό Κοινοβούλιο δεν πρέπει να ξεχνάμε ότι ο συνήθης χρόνος παρέμβασης στην ολομέλεια είναι ένα λεπτό και κανείς δεν διαμαρτύρεται ότι δεν έχουν το δικαίωμα στην έκφραση οι Ευρωβουλευτές. Κυρίες και κύριοι συνάδελφοι, δυστυχώς, δεν υπάρχει ούτε ένας πολίτης στη χώρα που να πιστεύει πως μια εξεταστική επιτροπή της Βουλής είναι ικανή να φτάσει το μαχαίρι στο κόκκαλο. Μας αδικούν οι πολίτες ή αδικούμε εμείς τους εαυτούς μας; Νομίζω ότι ισχύει το δεύτερο. Και ισχύει το δεύτερο, γιατί όλοι ξέρουμε τι συμβαίνει, ωστόσο εμμονικά επιμένουμε στην επανάληψη του ίδιου μοτίβου. Είχα αναφερθεί σε αυτό το μοτίβο από αυτό εδώ το Βήμα στις 15-4-2016, όταν συνεδριάζαμε για τη σύσταση της επιτροπής, με αυτά τα λόγια: «Τα τελευταία χρόνια έχουμε παρακολουθήσει πληθώρα εξεταστικών επιτροπών. Ο κατάλογος είναι μακρύς. Θυμόμαστε όλοι τα μηδενικά αποτελέσματά τους: Καμμία συνεννόηση, ακόμα και για τα προφανή, ξεχωριστά πορίσματα, μερικά πρωτοσέλιδα και το θέμα ξεχνιέται στα συρτάρια». Φοβάμαι πως πάλι έχουμε φτάσει στο ίδιο αποτέλεσμα: Πολλά στοιχεία, πολλές ακροάσεις εμπλεκομένων, πολλές διαπιστώσεις, ήδη πολλά πρωτοσέλιδα, αλλά από πράξεις μηδέν. Το κοινό πόρισμα πάλι λείπει. Κι έτσι η διαπλοκή των σχέσεων μεταξύ του πολιτικού κόσμου των ΜΜΕ και των τραπεζών εξακολουθεί να απαξιώνει το πολιτικό σύστημα και τα κόμματα. Μεγάλο θύμα αυτής της κατάστασης ο κοινοβουλευτισμός και η δημοκρατία. Και βεβαίως, τρίβει τα χέρια της η ακροδεξιά κοινοβουλευτική πτέρυγα. Οι αλληλεπιδράσεις μεταξύ πολιτικών κομμάτων, ΜΜΕ και τραπεζών συνιστούν ένα τρίγωνο αλληλοεξαρτήσεων, το οποίο καταδικάζεται μεν στα λόγια από όλους, αλλά ποτέ δεν αντιμετωπίστηκε με σοβαρά θεσμικά εργαλεία. Το «μαύρο» χρήμα, που διακινείται μέσα σε αυτό το τρίγωνο, σε μια ιδιότυπη ομερτά μεταξύ των τριών πόλων του είναι μια διαχρονική παθογένεια και δεν αφορά μόνο τη σχετικά ανώριμη ελληνική δημοκρατία, αποτελεί παγκόσμιο φαινόμενο. Δεν είμαι από εκείνους, κυρίες και κύριοι συνάδελφοι, που με ευκολία θα έλεγα πως με κάθε μέσο ενημέρωσης που κλείνει γίνεται φτωχότερη η δημοκρατία, γιατί δεν εξυπηρετούν όλα τα ΜΜΕ το ίδιο καλά τη δημοκρατία. Εξάλλου, οι διάφορες σχολές κιτρινισμού και εισαγγελικής δημοσιογραφίας, μέσα από λαθρόβια ή σοβαρά έντυπα και κανάλια και ραδιόφωνα, δηλητηρίασαν σε σημαντικό βαθμό την ελληνική κοινωνία με μηνύματα διχασμού, μίσους, συνωμοσίας και προδοσίας εκτρέποντάς την από τη λογική και οδηγώντας την σε ευκολίες του αντιμνημονιακού χυλού και σε ό,τι επακολούθησε. Πολλοί από αυτούς τους τύπους θρασύτατα συνεχίζουν το καταστροφικό τους έργο, βοηθούμενοι βεβαίως και από την άρνηση του ίδιου του δημοσιογραφικού κόσμου να επιβάλει το λυτρωτικό, για τη δημόσια ζωή, κώδικα δεοντολογίας. Όμως, τα ιστορικά έντυπα του «ΔΟΛ» συνδέθηκαν με την πολιτική πορεία του τόπου ως έντυπα που κατ' εξοχήν εξέφραζαν τον φιλελεύθερο, τον κεντρώο και τον κεντροαριστερό χώρο. Στα χρόνια της ακμής μάλιστα υπήρξαν κατ' ουσία «ασανσέρ» κυβερνήσεων. Και όμως ο ιστορικός αυτός όμιλος οδηγείται σήμερα στον αφανισμό, με μόνιμο θύμα βέβαια τους εργαζόμενους του ομίλου. Άραγε, μετά το τέλος της επιτροπής, μετά τη σύνταξη του πορίσματος τα κόμματα θα πάψουν να αντιλαμβάνονται τη σχέση τους με το κράτος και το τραπεζικό σύστημα ως πεδίο ασυδοσίας και μη ελέγχου, ως πεδίου εκτός κανόνων αγοράς, εκτός ισονομίας και ισοπολιτείας, ως βασικού πεδίου εξυπηρέτησης της πολιτικής αντιπαροχής; Προφανώς όχι. Όχι, γιατί δεν μπορούμε να καταλήξουμε ούτε καν σε ένα κοινό πόρισμα. Δεν μπορούμε να συμφωνήσουμε στα βασικά, ταμπουρωμένοι στα κομματικά μας κελύφη. Συμφωνούμε όλοι πως είναι κακό πράγμα η διαπλοκή, αλλά πάντοτε των άλλων, γιατί η δική μας, επειδή έχει καλές προθέσεις, δεν είναι διαπλοκή. Αυτή τη γενικευμένη αντίληψη υποκρισίας από πλευράς πολιτικού συστήματος τη διαβάζει η κοινωνία, την αντιλαμβάνεται. Γι' αυτό το Ποτάμι κατέθεσε δέσμη συγκεκριμένων προτάσεων. Είναι προτάσεις που δημιουργούν ένα πλαίσιο εξυγίανσης και πρόληψης παρόμοιων καταστάσεων για το μέλλον, γιατί νομίζουμε ότι η καλύτερη παρακαταθήκη αυτής της επιτροπής δεν είναι τίποτα άλλο από το να θωρακίσει το πολιτικό σύστημα με ένα πλαίσιο κανόνων που θα τηρούνται απαρέγκλιτα από όλους. Είναι προτάσεις από το κίνημα το δικό μας, που, από την πρώτη στιγμή της ίδρυσής του, δημοσιοποιεί συνεχώς τα οικονομικά του στοιχεία για κάθε μεγάλη του ή μικρή δράση, από ένα κίνημα που, από την πρώτη στιγμή της ίδρυσής του, υπήρξε θύμα της άγνωστης ακόμη τότε post truth μεθοδολογίας όταν επιχειρήσαν να το συνδέσουν με άνομες σχέσεις με γνωστό μεγαλοεργολάβο και καναλάρχη, χωρίς βεβαίως να προσκομίσει κανένας κανένα στοιχείο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ολοκληρώνω γρήγορα τις σκέψεις μου. Τι και αν η ίδια η ζωή διέψευσε πανηγυρικά; Η ζημιά στην κοινωνία είχε γίνει. Κυρίες και κύριοι συνάδελφοι, δεν θέλω σε καμμιά περίπτωση να απαξιώσω τη διαδικασία των εξεταστικών επιτροπών. Δεν έχω πρόθεση να μηδενίσω τη δουλειά που έγινε. Όμως, για άλλη μια φορά, σχετικοποιούμε τις πολιτικές ευθύνες, ψάχνοντας αποκλειστικά, σχεδόν εμμονικά, για ποινικές. Δεν είναι, όμως, αμελητέες οι πολιτικές ευθύνες. Δεν είναι ακίνδυνες. Δεν είναι δίχως σοβαρό αντίκρισμα. Οφείλουμε να επιμείνουμε σε αυτές, τιμώντας τη δουλειά της επιτροπής και δίνοντας αξία στα ευρήματά της. Όμως, οφείλουμε να προχωρήσουμε ένα βήμα παραπέρα. Σήμερα το πολιτικό σύστημα οφείλει όσο ποτέ στο παρελθόν να οικοδομήσει σχέσεις εμπιστοσύνης με την κοινωνία, κερδίζοντας την αξιοπιστία του. Κι όμως, αντ' αυτού χάνει την ευκαιρία, γιατί η Νέα Δημοκρατία και το ΠΑΣΟΚ αρνούνται την αυτοκριτική και δια αυτής την ανάληψη των διαχρονικών ευθυνών τους, χάνει την ευκαιρία επειδή ο ΣΥΡΙΖΑ υποκρίνεται τον δια σφραγίδας δωρεάς αδιάφθορο. Με άλλα λόγια, η αιτούμενη κάθαρση όπως πάντα αφορά τα βρόμικα των άλλων. Η μικροκομματική πολιτική με κοντόφθαλμη και αφελή άμυνα χαρακωμάτων εμποδίζει και σήμερα την κατάληξη αποδοχής ενός κοινού πορίσματος. Έτσι, η διαχρονική κατηγορία της διαπλοκής θα συνεχίσει να επικρέμεται επί δικαίων και αδίκων για την κοινή γνώμη και η κάθαρση του πολιτικού βίου μένει δυστυχώς ξανά στα αζήτητα. Σας ευχαριστώ.
Ευχαριστούμε τον Κοινοβουλευτικό Εκπρόσωπο από το Ποτάμι κ. Σπύρο Δανέλλη. Τον λόγο έχει ο Βουλευτής του ΣΥΡΙΖΑ κ. Γιώργος Παπαηλιού για έξι λεπτά.
Κύριε Πρόεδρε, κυρίες και κύριοι συνάδελφοι, η εξεταστική επιτροπή συστάθηκε, μετά από πρόταση του ΣΥΡΙΖΑ και των ΑΝΕΛ, με ομόφωνη απόφαση της Βουλής. Στην ουσία η Νέα Δημοκρατία και το ΠΑΣΟΚ συναίνεσαν στη συγκεκριμένη απόφαση, συρόμενα τα δύο αυτά κόμματα από το πολιτικό κλίμα αλλά και την απαίτηση του ελληνικού λαού να αναδειχθεί τεκμηριωμένα το σύστημα διαπλοκής που διαφέντευσε και έλεγξε τη χώρα επί δεκαετίες, αλλά και να αναζητηθούν και να αποδοθούν ευθύνες σε αυτούς που οδήγησαν τη χώρα στα βράχια, πτωχεύοντάς την και φτωχοποιώντας τους πολίτες, τη μεγάλη κοινωνική πλειοψηφία του ελληνικού λαού. Έτσι από την έναρξη λειτουργίας της εξεταστικής επιτροπής οι εκπρόσωποι της Νέας Δημοκρατίας και του ΠΑΣΟΚ επιχείρησαν να την απαξιώσουν, λέγοντας ότι η εξεταστική επιτροπή δεν γνωρίζει τι ψάχνει, ότι η πλειοψηφία της, δηλαδή εμείς οι Βουλευτές του ΣΥΡΙΖΑ, «είχαμε» εκ των προτέρων «κατασκευάσει» το πόρισμα, ότι από τα ευρήματα και τις καταθέσεις των μαρτύρων δεν βγαίνει κάτι και ότι εν τέλει «άνθρακες ο θησαυρός» Ή και , «πετώντας την μπάλα στην εξέδρα», εφευρίσκοντας τη δήθεν διαπλοκή του ΣΥΡΙΖΑ, ο οποίος έχει ένα δάνειο ενήμερο που εξυπηρετείται κανονικά, αδυνατώντας, όμως, να απαντήσουν στους πολίτες πώς έφτασαν μέχρι σήμερα να οφείλουν σχεδόν και τα δύο κόμματα περίπου 420 εκατομμύρια ευρώ από δάνεια μη ενήμερα και για τα οποία δεν έχουν καταβάλει ευρώ εδώ και χρόνια και συγχρόνως, μη δίδοντας απάντηση στο αν πότε, με ποιον τρόπο θα αποπληρώσουν τα δάνειά τους. Όμως, αγαπητοί συνάδελφοι της Νέας Δημοκρατίας και του ΠΑΣΟΚ, όσα είχατε υπολογίσει αποδείχθηκαν ευσεβής πόθος. Και αυτό, διότι το πόρισμα της εξεταστικής επιτροπής στηρίζεται σε πλήθος αποδεικτικών στοιχείων συνδυαστικά. Συγκεκριμένα, στηρίζεται σε πορίσματα και εισηγητικά σημειώματα των δανειστριών τραπεζών αλλά και της Τράπεζας της Ελλάδος που αποτυπώνουν παραβάσεις των κανονισμών πιστοδοτήσεων των τραπεζών και των πιστοδοτικών κανόνων της Τράπεζας της Ελλάδος, ανεξαρτήτως των περίτεχνων διατυπώσεων που περιλαμβάνονται σε αυτά και που συνήθως στρογγυλεύουν τα πράγματα. Στηρίζεται σε καταθέσεις μαρτύρων, παρ' ότι αυτοί ήταν εξαιρετικά προσεκτικοί, τα τραπεζικά στελέχη, ιδίως για την περίοδο που τα ίδια είχαν εμπλακεί σε δανειοδοτήσεις κομμάτων και ΜΜΕ, το ίδιο και οι διοικητές της Τράπεζας της Ελλάδος. Στηρίζεται σε συγκεκριμένες καταθέσεις εκπροσώπων μέσων μαζικής επικοινωνίας, όπως ενδεικτικά των Γιάννη Αλαφούζου, Γιάννη Κουρτάκη, Γιάννη Κουρή, αλλά και άλλων με έμμεσο τρόπο. Υπενθυμίζω τι είπε ο Γιάννης Αλαφούζος, ότι τα κανάλια δεν πληρώνουν δόσεις, ότι υπήρξε διαπλοκή σχετικά με τις δανειοδοτήσεις των ΜΜΕ, τα δημόσια έργα και τη διαφήμιση, ότι η διαπλοκή τραπεζών και ΜΜΕ δεν θα υπήρχε αν δεν εμπλέκονταν το πολιτικό σύστημα και άλλα πολλά. Ο Γιώργος Κουρής είπε ότι σε κανένα ΜΜΕ δεν χορηγούνταν δάνειο, αν δεν το γνώριζε και δεν το ενέκρινε πρώτα ο Υπουργός Οικονομικών και ο Πρωθυπουργός και ο Γιάννης Κουρτάκης ότι ασφαλώς και υπάρχει τρίγωνο διαπλοκής, δηλαδή κομμάτων, ΜΜΕ και τραπεζικού πυλώνα, το οποίο όμως για να λειτουργεί απρόσκοπτα χρειάζεται και τον τέταρτο παράγοντα, το δικαστικό σύστημα. Το πόρισμα στηρίζεται, επίσης, στην περίπτωση του «Κήρυκα» Χανίων. Ελέχθησαν τα πάντα και από τον ίδιο τον Πρωθυπουργό και από άλλους συναδέλφους. Συνεπώς, δεν πρόκειται να επεκταθώ. Θεωρώ, όμως, ότι η περίπτωση του «Κήρυκα» Χανίων είναι - να το πω με μια φράση που χρησιμοποίησε ο Επίκουρος Εισαγγελέας Οικονομικού Εγκλήματος Γιώργος Καλούδης στο πόρισμά του για άλλη περίπτωση - τραπεζικό παράδοξο και συγχρόνως, θα έλεγα, ότι αποτελεί την επιτομή της διαπλοκής. Επίσης, το πόρισμα στηρίζεται στις γνωστές τροπολογίες, μέσω των οποίων οι κυβερνήσεις Νέας Δημοκρατίας και ΠΑΣΟΚ προέβαιναν σε χαριστικές πράξεις ή παρενέβαιναν σε εν εξελίξει δικαστικές διαδικασίες. Ενδεικτικά, η τροπολογία βάσει της οποίας ετέθη στο αρχείο η πορισματική αναφορά του Επίκουρου Εισαγγελέα Οικονομικού Εγκλήματος Γιώργου Καλούδη. Τέλος, στηρίζεται και σε τοποθετήσεις στελεχών της Αντιπολίτευσης, που είτε με επερωτήσεις είτε με δηλώσεις είτε με τροπολογίες σε στιγμές ειλικρίνειας είχαν αναφερθεί σε σκανδαλώδεις δανειοδοτήσεις των κομμάτων. Αναφέρομαι στις περιπτώσεις των Λευτέρη Αυγενάκη και Ντόρας Μπακογιάννη της ΝΔ αλλά και των πρόσφατα επανακαμψάντων στη Νέα Δημοκρατία νεοφιλελεύθερων, του Θόδωρου Σκυλακάκη, που παλαιότερα κατήγγειλαν τον υπερδανεισμό των κομμάτων. Να κάνω όμως και μια αναφορά στον πρώην Πρόεδρο της Βουλής, τον Απόστολο Κακλαμάνη, ο οποίος στις 6 Ιουνίου του 2013 είχε καταθέσει τροπολογία προσθήκη στη Βουλή, με την οποία προτείνονταν η κατάργηση της ρύθμισης άρθρου 78 του ν.4146/2013 με την οποία απαλλάσσονταν οιωνδήποτε ευθυνών τα τραπεζικά στελέχη που εμπλέκονται σε σκανδαλώδεις δανειοδοτήσεις. Τη συγκεκριμένη ρύθμιση ο Απ. Κακλαμάνης χαρακτηρίζει πρωτοφανές σκάνδαλο. Τελειώνοντας, θέλω να αναφέρω ότι το πόρισμα της εξεταστικής επιτροπής καταλήγει στο συμπέρασμα ότι υπήρχε τριγωνική σχέση διαπλοκής, μεταξύ παλαιού πολιτικού συστήματος, της Νέας Δημοκρατίας και του ΠΑΣΟΚ, των συστημικών μέσων μαζικής επικοινωνίας και των τραπεζών. Οι τράπεζες χρηματοδοτούσαν αφειδώς τα μέσα μαζικής επικοινωνίας, αλλά και τα συγκεκριμένα κόμματα χωρίς εξασφαλίσεις και με συνεχείς αναχρηματοδοτήσεις δανείων, που εκ των πραγμάτων οδηγούσαν σε «δανεικά και αγύριστα». Τα μέσα μαζικής επικοινωνίας στήριζαν τη Νέα Δημοκρατία και το ΠΑΣΟΚ, που επί χρόνια εναλλάσσονταν στη διακυβέρνηση της χώρας και τις πολιτικές επιλογές τους, σε βαθμό που το δημόσιο αγαθό της αντικειμενικής ενημέρωσης και της επί ίσοις όροις προβολής απόψεων και της πολιτιστικής αναβάθμισης του λαού να έχει μετατραπεί σε όχημα μονόπλευρης πληροφόρησης, προπαγάνδας και πολιτιστικής υποβάθμισης. Για όλα αυτά, το πόρισμα της εξεταστικής επιτροπής, δίδει πειστικές απαντήσεις. Συμπερασματικά, το συγκεκριμένο πόρισμα, εντασσόμενο στη στρατηγική καταπολέμησης της διαπλοκής και της διαφθοράς, ενίσχυσης της διαφάνειας στο δημόσιο βίο και αποκατάσταση της τιμής του πολιτικού κόσμου της χώρας, συνιστά σημαντικό έργο. Αυτήν τη στρατηγική η Κυβέρνηση ΣΥΡΙΖΑ είναι αποφασισμένη να συνεχίσει και να ολοκληρώσει. Το πόρισμα της εξεταστικής επιτροπής είναι η αφετηρία. Ευχαριστώ.
Ευχαριστούμε τον κ. Παπαηλιού, Βουλευτή του ΣΥΡΙΖΑ. Τον λόγο έχει ο κ. Κωνσταντίνος Τζαβάρας, Βουλευτής της Νέας Δημοκρατίας για έξι λεπτά.
Ευχαριστώ πολύ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Κύριοι συνάδελφοι, αν κάποιος είχε την υπομονή και την επιμέλεια να διαβάσει το πόρισμα, για το οποίο συζήτηση πολλή έγινε σήμερα, θα έφθανε σε μια κομβική έκφραση που χρησιμοποιεί η πλειοψηφία των μελών της επιτροπής στη σελίδα 614, όταν ξεκινάει και κάνει καταγραφή των πορισμάτων της έρευνας που έχει πραγματοποιήσει. Εκεί, λοιπόν, όταν φθάνει να μας εξηγήσει και να μας απαριθμήσει ποιες είναι οι διαπιστώσεις που έχουν προκύψει από την αξιολόγηση των αποδείξεων, λέει επί λέξει: «Θα αποτελούσε πολιτική αφέλεια να πιστέψει κανείς ότι μέσα από την έρευνα αυτής της επιτροπής θα μπορούσαν να προκύψουν συγκεκριμένες σχέσεις διαπλοκής. Αλλά θα ήταν και πολιτική υποκρισία εάν κάποιος δεν παραδεχόταν την ύπαρξη αυτής της διαπλοκής». Και βέβαια, κανένας πια δεν έχει - μετά από όσα ζήσαμε κατά τρόπο πληθωρικό, με τις εντάσεις που δοκιμάστηκαν, με την επιμέλεια του κυρίου Προέδρου της Βουλής απόψε - , την παραμικρή επιφύλαξη για το ότι αυτό που πράγματι μας προσφέρει ως πόρισμα η επιτροπή, η πλειοψηφία της επιτροπής, είναι κάτι που κινείται μεταξύ πολιτικής αφέλειας και πολιτικής υποκρισίας. Και είναι βέβαια πολιτική αφέλεια να πιστεύει κανένας ότι στις αρμοδιότητες της Βουλής ανήκει η έρευνα της νομιμότητας συμβάσεων του ιδιωτικού δικαίου. Αυτό ανέλαβε, με την απόφαση της πλειοψηφίας της Βουλής, να κάνει αυτή η επιτροπή και προφανώς εξ υπαρχής ήταν προσημειωμένη όλη αυτή η διαδικασία ότι θα κατέληγε στο τίποτα. Χρειάστηκαν πραγματικά επτακόσιες σελίδες για να περιγραφεί αυτό το τίποτα, που συνοψίζεται σε δύο φράσεις: Δεν ανιχνεύονται ευθύνες πολιτικές, δεν προκύπτει ζήτημα για να συσταθεί προκαταρκτική ειδική κοινοβουλευτική επιτροπή, προκειμένου να ερευνήσει αν υπάρχουν προϋποθέσεις για άσκηση ποινικής δίωξης. Όλα τα άλλα είναι εκ περισσού και όλα όσα ελέχθησαν και ακούστηκαν δεν είχαν άλλο σκοπό από το να υπηρετήσουν το στόχο αυτής της Κυβέρνησης που σήμερα και εδώ και δύο χρόνια δεν κάνει τίποτε άλλο από το να διχάζει το λαό, να τον έχει οδηγήσει σε μια πρωτοφανή ανέχεια και δυστυχία. Μέσα από τις δυνατότητες που τής προσφέρονται κυρίως στην Αίθουσα αυτή, δεν παραλείπει να συκοφαντεί τους πολιτικούς της αντιπάλους και να δημιουργεί ζητήματα εκ του μη όντος, μόνο και μόνο για να έχουν όλοι την ευχαρίστηση, μέσα από τα ψέματα που ακούγονται, τουλάχιστον να αισθάνονται όμορφα γιατί τα ζουν με αληθινή πρόθεση και κυρίως με ιδεολογική ζέση. Υπάρχει, όμως, και ένα άλλο ζήτημα το οποίο θα πρέπει να αναφέρουμε, γιατί είναι η υποκρισία που είπαμε. Μα, τι έχει προσφέρει μέχρι σήμερα αυτή η Κυβέρνηση που κόπτεται ότι είναι η Κυβέρνηση που θέλει να αποκαταστήσει την ηθικότητα στον τομέα της πολιτικής και κυρίως να ανακόψει όλη αυτή την τάση που υπήρχε για διαπλοκή και για παράνομη χρηματοδότηση των κομμάτων; Τι έχει κάνει στα δύο χρόνια μέχρι σήμερα; Ποια νομοθετική πρωτοβουλία πήρε για να μπορέσει να απαλλάξει τον τόπο αυτό και τη χώρα και τη δημοκρατία από αυτό που σήμερα ο Πρωθυπουργός κατονόμασε ότι είναι η μεγίστη αιτία όλων των δεινών που υφίσταται ο ελληνικός λαός, δηλαδή η ύπαρξη κομμάτων που δανείζονταν, χορηγώντας ή εκχωρώντας στις τράπεζες τις χρηματοδοτήσεις που έπαιρναν από το κράτος; Τι έχει κάνει μέχρι σήμερα; Τίποτα. Η μόνη κυβέρνηση - κύριε Πρόεδρε, θα μου επιτρέψετε να το πω - που πράγματι ανταποκρίθηκε σ' αυτό το καθήκον και όχι μόνο ανταποκρίθηκε, αλλά πήρε και τον έπαινο της Greco, δηλαδή της ομάδας του Συμβουλίου της Ευρώπης των κρατών που ασχολούνται με τον αγώνα κατά της διαφθοράς, ήταν η κυβέρνηση Σαμαρά - Βενιζέλου, η οποία ψήφισε το ν. 4304/2014, με τον οποίο καταργήθηκε η δυνατότητα των κομμάτων να εκχωρούν τη χρηματοδότηση του κράτους για να δανείζονται. Προσέξτε μια λεπτομέρεια ιστορικής σημασίας: Τη στιγμή που αυτή η διάταξη είχε κατατεθεί και είχε ψηφιστεί στη μόνιμη Κοινοβουλευτική Επιτροπή Δημόσιας Διοίκησης, έσπευδε ο ΣΥΡΙΖΑ τότε να επωφεληθεί από το προηγούμενο καθεστώς και εκχωρούσε στην Εθνική Τράπεζα την κρατική χρηματοδότηση που έπαιρνε μέχρι το 2020 και συνήψε δάνειο. Ερωτώ: Αυτή η ύπουλη, αυτή η ιεροκρυφίως εκδηλωθείσα συμπεριφορά τού να προλάβει τη νομοθέτηση, υπέρ της οποίας σήμερα βεβαίως, εάν την είχε κάνει ο ίδιος ο ΣΥΡΙΖΑ, θα ακούγαμε να μιλάει μ' αυτές τις παχυλές περί αξιοπρέπειας, ηθικής και φειδούς του δημοσίου χρήματος λέξεις, αυτή ακριβώς τη στιγμή που η προηγούμενη κυβέρνηση επέλεξε να αποκαταστήσει αυτό που σήμερα όλοι εσείς της Πλειοψηφίας κατακρίνατε και στηλιτεύσατε, εσείς προσπαθήσατε και επωφεληθήκατε προτού αυτή η διάταξη έλθει προς συζήτηση στη Βουλή. Από κει και πέρα, για ποιο ηθικό δικαίωμα μιλάτε και ποια ακριβώς πολιτική στάση ανωτερότητας έχετε εσείς να παρουσιάσετε απέναντι στην Αντιπολίτευση; Τελειώνοντας, κύριε Πρόεδρε, θα πω ότι αυτό που κυρίως μας ενδιαφέρει και αυτό για το οποίο πρέπει να απολογηθούμε στον ελληνικό λαό, είναι ότι εδώ και δύο χρόνια φτωχαίνει η δημοκρατία, ο κοινοβουλευτισμός υποβαθμίζεται, οι αντιπροσωπευτικοί θεσμοί βρίσκονται συνεχώς υπό έκπτωση, υπό αμφισβήτηση από το λαϊκισμό που δεν έχει αφήσει αμόλευτο τίποτα, από το λαϊκισμό του ΣΥΡΙΖΑ και των ΑΝΕΛ. Καταλήγοντας, θα επαναλάβω τα μελαγχολικά λόγια του Γιώργου Σεφέρη: «Φυραίνει ο τόπος ολοένα, χωματένιο σταμνί». Εκεί μας κατήντησε αυτή η Κυβέρνηση. Ευχαριστώ πολύ, κύριε Πρόεδρε.
Ευχαριστούμε τον Βουλευτή της Νέας Δημοκρατίας κ. Τζαβάρα. Τον λόγο έχει ο κ. Ιωάννης Θεοφύλακτος, Βουλευτής του ΣΥΡΙΖΑ, για έξι λεπτά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, κατ' αρχάς, κύριε Τζαβάρα, επειδή ψάχνουμε ιδιωτικές συμβάσεις, δεν θα βρούμε τίποτα; Όλα είναι άμεμπτα στις ιδιωτικές συμβάσεις; Όχι όταν καταχρώνται τελικά δημόσιο χρήμα. Αυτό ψάχναμε. Τελικά, μετά από εννιά μήνες πυκνών εργασιών, χιλιάδες έγγραφα μελέτης, πρακτικά και μαρτυρικές καταθέσεις φτάσαμε σε ένα πόρισμα χιλίων περίπου σελίδων. Δύο είναι οι κύριες θεωρήσεις: η μία είναι της Πλειοψηφίας που λέμε ότι υπήρχε διαπλοκή και καταδείξαμε ότι υπήρχαν ποινικές, κακουργηματικές ευθύνες των μιντιαρχών και των τραπεζιτών και τεράστιες πολιτικές ευθύνες του πολιτικού συστήματος οι οποίες πιθανότατα στην πορεία να προσωποποιηθούν και να γίνουν ποινικές. Μην λέτε ότι δεν βρήκαμε τίποτα και ότι άνθρακας ο θησαυρός. Βρήκαμε και παρα - βρήκαμε κακουργηματικές ευθύνες και τις καταδεικνύουμε και τεράστιες πολιτικές ευθύνες του συστήματος που τις κάλυπτε. Σε αυτό έφτασε η πλειοψηφία και τα κόμματα Ένωση Κεντρώων, Ποτάμι, ΚΚΕ και Χρυσή Αυγή, με σοβαρές διαφοροποιήσεις. Αναγνωρίζουν ότι υπήρξε διαπλοκή και αρκετοί ομιλητές από τη Νέα Δημοκρατία και το ΠΑΣΟΚ. Όμως, η κεντρική θέση της Νέας Δημοκρατίας και του ΠΑΣΟΚ που είναι καταγεγραμμένη και στο πόρισμα είναι πως όλα ήταν καλώς καμωμένα, όλα ήταν αγγελικά πλασμένα, τηρήθηκαν οι τραπεζικοί κανόνες, δεν φταίει κανείς, όλα ήταν συμπτωματικά, χάθηκαν τα δισεκατομμύρια, τα πλήρωσε ο λαός χωρίς να φταίει κανείς, υπήρξε απρόοπτη μεταβολή συνθηκών και άλλα περίεργα. Τους έχει μάθει ο λαός ότι κάνουν το μαύρο άσπρο, αλλά πλέον έχει κάποια χρόνια που τα πληρώνει ο κόσμος από την τσέπη του. Γι' αυτό δεν τα ανέχεται. Εγώ θα κάνω ένα παιχνίδι, γιατί μου αρέσει να τα βλέπω στην πράξη. Αν ήταν δικά σας τα χρήματα - και όχι εάν ήσασταν διευθυντές - θα έδινε ο κ. Βορίδης 200 εκατομμύρια δάνεια στο ΠΑΣΟΚ που λέει ότι δεν υπάρχει διαπλοκή; Ποιος θα τα πληρώσει τώρα αυτά; Τα πληρώνουν οι ηλικιωμένοι από τη μείωση του ΕΚΑΣ. Ο κ. Λοβέρδος, που λέει ότι δεν υπάρχει διαπλοκή, εάν ήταν δικά του τα χρήματα, θα δάνειζε τη Νέα Δημοκρατία με 200 εκατομμύρια ευρώ; Ποιος θα τα πληρώσει τώρα αυτά; Οι συνταξιούχοι που τους κόψατε έντεκα φορές τη σύνταξη. Ο κ. Μηταράκης, που λέει και αυτός ότι δεν υπάρχει διαπλοκή, εάν ήταν δικά του τα χρήματα θα δάνειζε 179 εκατομμύρια ευρώ το «ΔΟΛ»; Και με θράσος ήρθε και μας είπε ότι είμαστε 90 χρόνια. Εσείς να δούμε πόσα θα είσαστε. Είδαμε. Κύριε Σταμάτη, κύριε Γεωργαντά, κύριε Τζαβάρα εσείς που ήσασταν και στην επιτροπή και λέτε ότι δεν βρήκατε διαπλοκή, εάν ήταν δικά σας τα χρήματα, θα δίνατε 161 εκατομμύρια στον «Πήγασο»; Θα δίνατε 115 εκατομμύρια στον «Τηλέτυπο», 187 εκατομμύρια στον «ΑΝΤ1»; Ο «Πήγασος» είχε σωρεία αρνητικών στοιχείων, ο «Τηλέτυπος» 41 με εγγύηση την ταινιοθήκη του. Να σας ακούσει ο κόσμος. Εάν ήταν δικά σας τα χρήματα θα δεχόσασταν στο «Πρώτο Θέμα» τα 45 εκατομμύρια ευρώ και να είναι εικονικές εταιρείες ή να ξεφυτρώνει η μία μέσα από την άλλη; Και πόσα άλλα! Ποιος τα πληρώνει; Οι ιδιωτικοί υπάλληλοι της γαλέρας των πεντακοσίων ευρώ, οι άνεργοι που παίρνουν για λίγους μήνες μειωμένο επίδομα, οι νέοι που φεύγουν στο εξωτερικό. Αλλά και ο κ. Δένδιας και ο κ. Γεωργιάδης, θα έδιναν 300.000 ευρώ σε μια επαρχιακή εφημερίδα που τα παίρνει και την άλλη εβδομάδα κλείνει τη λειτουργία της, όπως έγινε με τον «Κήρυκα» Χανίων; Είναι λίγα λέει. Για 300.000 ευρώ θα ασχολούμαστε; Ε, καλά, τι είναι αυτά; Σπόρια. Ούτε εσείς θα δίνατε στον αρχηγό σας. Αυτό που μου κάνει εντύπωση από τον κ. Μητσοτάκη, τον Αρχηγό της Νέας Δημοκρατίας είναι που ακούμε ότι κατηγορεί το δημόσιο και τους δημοσίους υπαλλήλους. Έχει μια σημαία ότι θα επανεκκινήσει την ελεύθερη αγορά, την ιδιωτική οικονομία. Έτσι λειτουργεί η οικονομία; Παίρνουμε τριακόσια χιλιάρικα, ξοφλάμε ΙΚΑ, εφορία και την άλλη εβδομάδα κλείνουμε την εφημερίδα και να μην ασχολούμαστε, είναι ντροπή να το αναφέρουμε; Είναι ο άνθρωπος που θέλει να κυβερνήσει τη χώρα, ο Αρχηγός της Αξιωματικής Αντιπολίτευσης. Έτσι φέρθηκε; Έτσι λειτουργεί η ιδιωτική αγορά; Έτσι λειτουργεί η ελεύθερη οικονομία; Και έντεκα χρόνια γειά σας; Δεν ασχολήθηκε κανείς; Ούτε ο ίδιος ούτε η τράπεζα; Αυτή είναι η αλήθεια; Αυτή είναι η συμφωνία αλήθειας που προτείνει ο κ. Μητσοτάκης στον ελληνικό λαό; Δεν θα τα έδινε κανείς σας. Φυσικά ρητορικό ήταν το ερώτημα. Εάν ήταν δικά σας δεν θα τα έδινε κανείς. Ήταν ξένα, ήταν των καταθετών και τελικά του λαού που ανακεφαλαιοποίησε τις τράπεζες. Αποδείχτηκε η διαπλοκή και τα γράφουμε αυτά. Είδαμε σημεία και τέρατα. Εγώ που ασχολήθηκα πολύ με τα δάνεια των πολιτών είδα πράγματα που δεν τα περίμενα. Τα είπαν και οι άλλοι ομιλητές: δάνεια χωρίς εγγυήσεις, εικονικές εταιρείες, balloons, μπάμπουσκα, collateral, εγγύηση ρευστών που τελικά το παίρνουν πίσω, ακίνητα που δεν χτίστηκαν, ταινιοθήκες με 400 εκατομμύρια ευρώ. Απίστευτα πράγματα! Τα ακούν οι ιδιώτες που τους ενοχλούν οι εισπρακτικές κάθε μέρα και φρίττουν. Και οι μάρτυρες το κατέθεσαν και έτσι αποδείχθηκε η διαπλοκή. Αντικρούω τα επιχειρήματα της Νέας Δημοκρατίας - το έχω κάνει και στην επιτροπή - πολύ σύντομα. Οι συμβάσεις, λοιπόν, βοούν. Υπήρξε διαπλοκή. Οι μάρτυρες κατέθεσαν - πολλοί από αυτούς - αλλά δεν ήταν δυνατόν να πουν «με πήρε τηλέφωνο», όπως λέει τώρα ο κ. Βορίδης. Αυτά γίνονται και δεν λέγονται. Και αν το έλεγε κάποιος, θα του λέγανε οι κύριοι της Νέας Δημοκρατίας: «Πού ήσουν δέκα χρόνια και δεν μας το έλεγες; Αποδεικνύεις αυτό που λες; Πού είναι ο άλλος που σε πήρε τηλέφωνο; Φέρ' τον εδώ να το αποδείξεις». Ας μην λένε τέτοια πράγματα. Και η απρόοπτη μεταβολή των συνθηκών που λένε σαν επιχείρημα - και ας δουν στα δικαστήρια τι γίνεται όταν πάει ένας πολίτης να την επικαλεστεί - δεν ισχύει στην περίπτωση, γιατί τα δάνεια συνεχίστηκαν να δίνονται και μετά την κρίση. Και είχαν και τη συμπεριφορά ότι για πάντα θα υπήρχε αυτή η φούσκα, ότι θα ήταν για πάντα στην εξουσία με 40% και 45%, ότι για πάντα θα έκαναν τεράστιες σπατάλες, ό,τι δηλαδή έκαναν και με τη χώρα που βούλιαξαν. Όμως, και η ακροδεξιά, που θέλει αίμα ακόμα και χωρίς να έχει αποδειχθεί, αυτό είναι χειρότερο, γιατί θα πας κάποιους κατηγορούμενους, θα αθωωθούν πανηγυρικά κι έτσι τελικά τους συγκαλύπτεις. Κλείνω, κύριε Πρόεδρε, αφού πω ότι είναι κωμικά αυτά που λένε για τον ΣΥΡΙΖΑ που έχει το μόνο ενήμερο, εγγυημένο δάνειο. Και είχε συμφωνηθεί ότι τα δάνειά του θα συνέχιζαν να είναι ακόμη και να μην έμπαινε στη Βουλή, είναι σαν να γίνεται ένας φόνος δίπλα σου κι εσύ να ασχολείσαι με κάποιον που περνάει τη διάβαση με κόκκινο και λες: «Μα, περνάει τη διάβαση με κόκκινο, τι κάνει αυτός εδώ πέρα;». Δίπλα γίνεται φόνος και αν δεν τον σταματήσεις, θα κάνει κι άλλον. Έτσι κάνετε κι εσείς. Καταπίνετε την κάμηλο και διυλίζετε τον κώνωπα. Το ερώτημα, λοιπόν, που τίθεται στον κόσμο είναι: Με ποιον είναι; Με αυτούς που πολεμούν τη διαπλοκή ή με αυτούς που την αρνούνται και άρα τη στηρίζουν; Με τον ΣΥΡΙΖΑ και τον Αλέξη Τσίπρα που κυνηγάμε τη διαπλοκή - γι' αυτό έγινε και η εξεταστική - και θα συνεχίσουμε ή με τη Νέα Δημοκρατία και το ΠΑΣΟΚ που τη στηρίζουν; Με μας ή με τους καναλάρχες; Με μας ή με τη Νέα Δημοκρατία που χρωστάει τα 200 εκατομμύρια, δεν μας λέει πώς θα τα πληρώσει και ούτε στην επιτροπή ούτε και σήμερα στην Ολομέλεια είπε ότι θέλει να πάει το πόρισμα στην εισαγγελέα του Αρείου Πάγου; Ευχαριστώ.
Ευχαριστούμε. Τον λόγο έχει ο κ. Ιωάννης Αϊβατίδης, Βουλευτής της Χρυσής Αυγής, για έξι λεπτά.
Η σημερινή συζήτηση είναι μείζονος σημασίας προκειμένου ο Έλληνας πολίτης να σχηματίσει πεποίθηση για την πολιτική αφερεγγυότητα των τεσσάρων κομμάτων του ψευδεπίγραφου συνταγματικού τόξου που αποτέλεσαν αντικείμενο ερεύνης της εξεταστικής επιτροπής και εκ του αποτελέσματος λειτούργησαν από κοινού συγκαλυπτικά όσον αφορά σε ευθύνες πολιτικών προσώπων. Κατά τα τελευταία έτη της παρατεταμένης οικονομικής ύφεσης, το πολιτικό ζητούμενο είναι η ορθή και επ' ωφελεία του ελληνικού λαού διαχείριση του οικονομικού ζητήματος από τα κόμματα με σκοπό την ανάκαμψη της οικονομίας και την έξοδο από την κρίση. Η Νέα Δημοκρατία και το ΠΑΣΟΚ δεν δικαιούνται να εμφανίζονται ως εν δυνάμει εγγυητές ανάκαμψης και ανάπτυξης και να διεκδικούν εκ νέου την εξουσία, όταν αποδεδειγμένα έχουν αμαρτωλό παρελθόν σκανδαλωδών και παρανόμων δανειοδοτήσεων από τα τραπεζικά ιδρύματα της χώρας. Τα δάνεια αυτά, συνολικού ύψους 400 εκατομμυρίων ευρώ, είναι αδύνατον να αποπληρωθούν και το κόστος τελικά θα βαρύνει τον Έλληνα φορολογούμενο μέσω των αλλεπάλληλων ανακεφαλαιοποιήσεων των τραπεζών και της διόγκωσης του δημοσίου χρέους. Η ρίζα του κακού του υπερδανεισμού των πολιτικών φορέων και μέσω μαζικής ενημέρωσης, εντοπίζεται σε πράξη του διοικητή της Τράπεζας της Ελλάδος το 1991 επί κυβερνήσεως Νέας Δημοκρατίας όταν οι περιορισμοί στις χρηματοδοτήσεις αντικαταστάθηκαν από την εποπτεία της Τράπεζας της Ελλάδος, που με την εγκληματική ανοχή που επέδειξε, οδήγησε στον υπερδανεισμό κομμάτων και μέσων μαζικής ενημέρωσης. Το πόρισμα - καταπέλτης του Επίκουρου Οικονομικού Εισαγγελέα Γεωργίου Καλούδη τον Μάρτιο του 2013, έκανε λόγο για στοιχειοθέτηση του αδικήματος της κακουργηματικής απιστίας σε βάρος τραπεζικών στελεχών που συνέπραξαν στη χορήγηση των δανείων, αλλά και σε βάρος των ηθικών αυτουργών, των υπευθύνων των εμπλεκομένων κομμάτων, δηλαδή της Νέας Δημοκρατίας, του ΠΑΣΟΚ του ΣΥΡΙΖΑ και του Κομμουνιστικού Κόμματος. Τονίζω πως η Χρυσή Αυγή ανενδοιάστως υιοθετεί τη νομική ορθότητα και πληρότητα της πορισματικής αναφοράς του Εισαγγελέως Γεωργίου Καλούδη. Η αντίδραση του πολιτικού συστήματος τότε ήταν άμεση, σχεδόν ακαριαία, προκλητική. Τον Απρίλιο του 2013, είκοσι ημέρες μετά, κατατέθηκε τροπολογία από τρεις Βουλευτές της Νέας Δημοκρατίας, τον Δημήτριο Χριστογιάννη, τον Δημήτριο Τσουμάνη και τον Διονύσιο Σταμενίτη, με την οποία υπερακοντίστηκε η πορισματική αναφορά και κατ' ουσίαν εξαφανίστηκε, με αποτέλεσμα η υπόθεση στη συνέχεια να τεθεί στο αρχείο. Σημειωτέων πως ο υπερδανεισμός των κομμάτων, ειδικά της Νέας Δημοκρατίας και του ΠΑΣΟΚ, συνεχίστηκε κατά τη διάρκεια της κρίσης με σκανδαλώδεις όρους, με την ύποπτη ανοχή των λεγόμενων «θεσμών», ενώ τα τραπεζικά ιδρύματα εξάντλησαν την αυστηρότητά τους στους απλούς πολίτες που είχαν στο παρελθόν δανειοδοτηθεί. Αξιοσημείωτο γεγονός αποτελεί η τροπολογία που κατετέθη από τους Βουλευτές Κωνσταντίνο Καραγκούνη της Νέας Δημοκρατίας και Ιωάννη Κουτσούκο του ΠΑΣΟΚ τον Οκτώβριο του 2014, με την οποία θεσπίστηκε το ακατάσχετο και ανεκχώρητο του 40% της κρατικής χρηματοδότησης που λαμβάνουν τα κόμματα, προκειμένου να αποτραπεί η ολοσχερής κατάσχεση της κρατικής χρηματοδότησης των κομμάτων. Σκανδαλώδης και πολυεπίπεδα παράνομη και η δανειοδότηση των μέσων μαζικής ενημέρωσης με αναχρηματοδότηση εν μέσω οικονομικής κρίσεως, με φρούδες εγγυήσεις τις δήθεν αξιόχρεες ενεχυριασμένες ταινιοθήκες των τηλεοπτικών σταθμών και τα διαφημιστικά έσοδα που θα χρησιμοποιούνταν εξ ολοκλήρου για την αποπληρωμή των δανείων. Τα μέσα μαζικής ενημέρωσης είναι γνωστό πως επί δεκαετίες στήριξαν ένα σαθρό πολιτικό κατεστημένο και είχαν ενεργό συμμετοχή στο αμαρτωλό σύμπλοκο που δημιουργήθηκε με τα πολιτικά κόμματα και τα τραπεζικά ιδρύματα. Το νεοσταλινικό Κομμουνιστικό Κόμμα, καθ' έξιν και κατ' επάγγελμα επικριτής του καπιταλιστικού συστήματος, τεκμαίρεται αβίαστα πως ακόμα κι αν δεχθεί κάποιος ότι δεν ήταν επισφαλής η δανειοδότησή του, είχε την αμέριστη συμπαράσταση και αρωγή των κατ' εξοχήν εκπροσώπων του κεφαλαίου, των τραπεζικών ιδρυμάτων. Ας μην ξεχάσουμε και την πώληση του «902» σε υπεράκτια εταιρεία, κάτι το οποίο απάδει με τις βασικές θέσεις του Κομμουνιστικού Κόμματος που είναι αντικαπιταλιστικές. Όσον αφορά στον ΣΥΡΙΖΑ, είναι κατακριτέο και ελεγκτέο το γεγονός πως το 2014 έλαβε δάνειο ύψους 1,5 εκατομμυρίων ευρώ με εκχώρηση της κρατικής χρηματοδότησης έως το 2018. Ως υπόσχεση εμπράγματης εγγύησης τέθηκε το ακίνητο της Κουμουνδούρου, το οποίο, όμως, την εποχή εκείνη δεν είχε τη νόμιμη κυριότητα. Αναφανδόν, λοιπόν, ο ΣΥΡΙΖΑ είχε την ίδια σκανδαλωδώς ευνοϊκή μεταχείριση και αντιμετώπιση από τα τραπεζικά ιδρύματα με την Νέα Δημοκρατία και το ΠΑΣΟΚ. Το αμαρτωλό σύμπλοκο των προαναφερθέντων πολιτικών κομμάτων και μέσων μαζικής ενημέρωσης έχει έναν και μόνο αντίπαλο: τη Χρυσή Αυγή. Έτσι στράφηκε εναντίον του λαϊκού εθνικιστικού συνδέσμου με διακοπή της κρατικής χρηματοδότησης και πλήρη αποκλεισμό από τα μέσα μαζικής ενημέρωσης. Δηλαδή, τα κόμματα που σχημάτισαν ένα αμοραλιστικό, ψευδεπίγραφο συνταγματικό τόξο, απέκλεισαν την οικονομικά αψεγάδιαστη Χρυσή Αυγή από την κρατική χρηματοδότηση με ειδικά προσχεδιασμένο και φωτογραφικό νόμο, ενώ τα ίδια καταχρηστικά χρησιμοποιούσαν την κρατική χρηματοδότηση για παράνομη υπερδανειοδότηση. Εφαλτήριο αποτέλεσε η χαλκευμένη κατηγορία περί εγκληματικής οργάνωσης, που καταχρηστικά υπερακόντισε τη Συνθήκη του Παλέρμο. Για την εκτέλεση του σατανικού αυτού σχεδίου, ο ίδιος ο τέως πρωθυπουργός, ο Αντώνης Σαμαράς με φορτικότητα και υποκοσμιακό ύφος, κατέπεισε δικαστικούς λειτουργούς να προφυλακίσουν Βουλευτές της Χρυσής Αυγής, όπως προκύπτει από συγκλονιστικό ηχητικό ντοκουμέντο που πρέπει να αναζητήσουν, ακούσουν και αξιολογήσουν όλοι οι Έλληνες. Όλα αυτά κατατείνουν σε ένα πράγμα: Οι μεταπολιτευτικές κυβερνήσεις μετέτρεψαν σταδιακά την κοινοβουλευτική δημοκρατία σε κοινοβουλευτική μαφιοκρατία. Όσον αφορά στα μέσα μαζικής ενημέρωσης επί δεκαετίες - ειδικά όμως τελευταία - έχουν αναλωθεί στο να προωθούν την εθνοφθόρο πολύ - πολιτισμικότητα και τη νέα τάξη πραγμάτων με το πρόσχημα του ανθρωπισμού, να αντιμάχονται ύπουλα τα εθνικά ιδεώδη, τον ίδιο τον ελληνισμό και τη χριστιανική πίστη. Η Χρυσή Αυγή, στοχοπροσηλωμένη στο εθνικό καθήκον και τα εθνικά ιδεώδη, έχει αντιταχθεί σε αυτή την πολιτική λαίλαπα. Έχει επιβιώσει, παρά τις παράνομες πολιτικές διώξεις, τις φυλακίσεις, τις πολιτικές δολοφονίες, την ακατάσχετη ψευδολογία και κατασυκοφάντηση, τη διακοπή της κρατικής χρηματοδότησης και τον παράνομο αποκλεισμό από τα μέσα μαζικής ενημέρωσης. Μάχεται έντιμα για την Ελλάδα της αύριον, για τις επερχόμενες γενιές των Ελλήνων, για τη Χρυσή Αυγή του ελληνισμού μόνη εναντίον όλων, με στόχο την εθνοκεντρική κυβέρνηση και την αποδέσμευση του ελληνικού λαού από τα εθνοκτόνα μνημόνια. Ευχαριστώ.
Προχωρούμε με τον κ. Ιωάννη Γκιόλα, Βουλευτή του ΣΥΡΙΖΑ, για έξι λεπτά.
Ευχαριστώ, κύριε Πρόεδρε. Στις εργασίες της εξεταστικής επιτροπής διερευνήθηκε η νομιμότητα της δανειοδότησης κομμάτων και μέσων μαζικής επικοινωνίας. Οι μαρτυρικές καταθέσεις που είχε τη δυνατότητα και την ευκαιρία να παρακολουθήσει το πανελλήνιο, υπήρξαν αποκαλυπτικές έως σοκαριστικές. Η κυνικότητα και η υπεροψία ορισμένων από τους μιντιάρχες μπορεί κάποιους να ξένισε, όμως απέδωσε ολοφάνερα τον προνομιακό τρόπο που αντιμετωπίστηκαν από το τραπεζικό σύστημα. Χωρίς να θέλω να ισοπεδώσω και να αποδώσω ευθύνες προς όλους, θα σταθώ και θα παραθέσω ενδεικτικά πάμπολλες περιπτώσεις παραβιάσεων των τραπεζικών και πιστοδοτικών κανόνων, διατάξεων νόμων και κανονισμών που είχαν γίνει έθος, συνήθεια και καθεστώς στις δανειοδοτήσεις των περισσότερων εταιρειών μέσων μαζικής επικοινωνίας. Συγκεκριμένα, είχε εξαντληθεί η ορολογία των σχετικών τραπεζικών όρων. Προβλέψεις: Οι ληφθείσες προβλέψεις στο συνολικό ποσό του 1,2 δισεκατομμυρίων ευρώ ήταν 581 εκατομμύρια ευρώ, δηλαδή ποσοστό 40% περίπου. Και τι είναι οι προβλέψεις για τους μη μυημένους; Είναι τα προβλεπόμενα ποσά των απαιτήσεων των τραπεζών, τα οποία κρίνουν οι ίδιες οι υπηρεσίες των τραπεζών ότι δεν θα εισπραχθούν. Το κόστος αυτό, όπως είναι γνωστό, καλύφθηκε από τις συνεχείς ανακεφαλαιοποιήσεις, που εμμέσως βάρυναν τον ελληνικό λαό. Ακάλυπτοι κίνδυνοι: ήταν τα ποσά των δανείων εκείνων που δεν καλύπτονταν από κανενός είδους εξασφάλιση. Το στοιχείο αυτό συναντάται σε αρκετές δανειακές συμβάσεις, ασφαλώς ευνοϊκής μεταχείρισης των δυσπραγούντων μιντιαρχών και των αφειδώς δανειζομένων οικονομικών υπεύθυνων των δύο, κάποτε, μεγάλων κομμάτων. Ήταν, όμως, αυτό που σπανιότατα συνέβαινε στα υπόλοιπα δάνεια προς ιδιώτες και επιχειρηματίες, όπου τα πιστωτικά ιδρύματα εξαντλούσαν την αυστηρότητα, λαμβάνοντας τις αναγκαίες εμπράγματες και λοιπές αξιόχρεες εξασφαλίσεις που επέβαλαν οι τραπεζικοί κανόνες. Άλλος παράγων ήταν η αρνητική καθαρή θέση του δανειολήπτη, που αντιπροσωπεύει το αρνητικό υπόλοιπο της τελικής αξίας της εταιρείας σε σχέση με το μετοχικό της κεφάλαιο. Σε παρόμοια θέση να πληροφορήσω ότι ευρίσκοντο κατά κανόνα μετά το 2009 οι εταιρείες των ΜΜΕ, σε βαθμό που τίθεντο ερωτηματικά για τη δυνατότητά τους να συνεχίσουν να λειτουργούν. Τη θέση αυτή όφειλαν να έχουν σταθμίσει οι πιστώτριες τράπεζες, ώστε να μην εξακολουθούν να δανείζουν αφειδώς κι έτσι να οδηγηθούν οι πιστούχες επιχειρήσεις σε πτώχευση, κλείσιμο και απώλεια της εργασίας για εκατοντάδες εργαζόμενους όπως το «ALTER», το «MEGA» και ο «ΔΟΛ». Προσωπικές εγγυήσεις των κυρίων μετόχων ή και των διευθυνόντων συμβούλων των εταιρειών που εζητούντο από τις τράπεζες. Συνήθως, όμως, δεν συνοδεύονταν από δεσμευμένα περιουσιακά στοιχεία και συνεπώς, ήταν άνευ αξίας για την παρασχεθείσα πίστωση. Παρόμοιο τραπεζικό εφεύρημα για δανειοδότηση επιχειρηματιών υπήρξε και η υποσχετική επιστολή. Τι ήταν; Ήταν μια κούφια, απλή, έγγραφη, άνευ ουσίας υπόσχεση, την οποία οι ίδιες οι τράπεζες δεν υπολόγιζαν σε καμμιά περίπτωση ως κάλυψη κινδύνου. Διερωτάται κανείς αν αυτές και τόσες άλλες περιπτώσεις υπερβάσεων τραπεζικών κανόνων, ακάλυπτων δανειοδοτήσεων, ανεκτικών, χατιρικών και χαριστικών πρακτικών δεν είναι τίποτα άλλο από κάποιες ανεκτές αβλεψίες, όπως τις χαρακτήρισαν συνάδελφοι της Αξιωματικής Αντιπολίτευσης στην εξεταστική επιτροπή, αλλά και τώρα, στην παρούσα συζήτηση. Όχι, κύριοι συνάδελφοι, χρειάστηκε, με πρωτοβουλία της Κυβέρνησής μας, να έρθουν στο φως όλες οι δανειακές συμβάσεις των μιντιαρχών μέσω της λειτουργίας της εξεταστικής επιτροπής, να σταθμιστούν δεόντως αλλά και σε συνδυασμό με όσα ειπώθηκαν από τους «πρωταθλητές» των δανεικών και αγύριστων, που εμβρόντητοι παρακολούθησαν οι Έλληνες πολίτες επί εννέα συνεχείς μήνες. Άκουσαν για αέρα, ενημερώθηκαν για μπάμπουσκες, πληροφορήθηκαν για το πάρτι που είχε στηθεί. Μόνο που το πάρτι είχε στηθεί αποκλειστικά για τους ίδιους. Ήταν, δηλαδή, για τα δύο γνωστά κόμματα και τους εκπροσώπους της τέταρτης λεγόμενης εξουσίας, όπου μόνο τα κλειδιά των τραπεζών δεν τους είχαν δοθεί για να μπαίνουν ελεύθερα και να παίρνουν όσα χρήματα χρειάζονταν. Τυχαία έχαιραν αυτής της προνομιακής αντιμετώπισης οι ιδιοκτήτες των μέσων; Ο δανεισμός των ΜΜΕ, υπερβολικός και αθέμιτος, αλλά και παράνομος - όπως αποδείχθηκε - δεν μπορεί να εξεταστεί αφαιρετικά και μεμονωμένα και χωρίς σύνδεση με την υπάρχουσα και την εκάστοτε πολιτική κατάσταση και μόνο υπό το πρίσμα των αμιγώς τραπεζικών δεδομένων. Είναι γνωστό ότι μια μερίδα μιντιαρχών είχε πρωτίστως επιχειρηματικό ενδιαφέρον για μεγάλα έργα, οπότε είχε αποβάλλει τον δημοσιογραφικό χαρακτήρα του ελέγχου της εξουσίας και το ενδιαφέρον της - όπως ήταν φυσικό - εξαντλείτο στη διανομή των μεγάλων έργων και κατασκευών. Άλλοι κινούνταν με στόχο την προσπόριση μη νομίμως αντλούμενου τραπεζικού χρήματος, πλουτίζοντας οι ίδιοι ατομικά, σωρεύοντας, όμως, τα χρέη στις ανώνυμες εταιρείες με μόνο κίνδυνο να απωλέσουν τις άνευ αξίας μετοχές τους και τα περιλάλητα άυλα προϊόντα, αδιαφορώντας προκλητικά για τους εκατοντάδες των εργαζομένων που βρέθηκαν τελικώς χωρίς δουλειά. Στο σημείο αυτό ανακύπτει το ερώτημα: Ποια είναι τα αποδεικτικά στοιχεία περί ύπαρξης και λειτουργίας του ορθώς χαρακτηρισμένου τριγώνου της διαπλοκής; Θα ήταν παράλογο και πολιτικά αφελές να περιμένει κάποιος ότι θα ήταν δυνατόν να υπάρξουν καταθέσεις περιπτώσεων ευθείας καταγραφής παρεμβάσεων των πολιτικών προς τις τράπεζες ή εμφανών σχέσεων πολιτικών και ιδιοκτητών των μέσων σε ένα διαπλεκόμενο σύστημα αλληλένδετων σχέσεων. [[Στο σημείο αυτό κτυπάει το κουδούνι λήξεως του χρόνου ομιλίας της κυρίου Βουλευτή]] Τριάντα δευτερόλεπτα, κύριε Πρόεδρε. Αρκετά στόματα, όμως, άνοιξαν και είναι πλέον καταγεγραμμένες μαρτυρίες που έφεραν στο φως συγκεκριμένες πληροφορίες, που αποκαλύπτουν την ύπαρξη αλλά και την έκταση του φαινομένου της διαπλοκής. Το πέπλο της σιωπής και η κουρτίνα τραβήχτηκε αρκετές φορές από τα λεγόμενα ορισμένων από τους εξετασθέντες μάρτυρες. Χαρακτηριστικές περιπτώσεις αναφέρθηκαν από προλαλήσαντες συναδέλφους μου. Κατάφερε τελικά αυτή η Λερναία Ύδρα του τρικέφαλου μορφώματος ή παραμορφώματος της διαπλοκής με το πέρασμα των ετών να επεκταθεί και να γενικευτεί, να εγκαθιδρύσει μια νοσηρή κατάσταση που βάλλει εντέλει εναντίον του πολιτικού συστήματος, του δημόσιου συμφέροντος και της ομαλής λειτουργίας μιας ευνομούμενης και δημοκρατικής πολιτείας. Έφτασε, όμως, η στιγμή όπου επέρχεται η νέμεση και η αποκατάσταση της δημοκρατίας από το φαύλο καθεστώς της μεταμοντέρνας δημοκρατίας των ισχυρών της ενημέρωσης, των ευνοημένων επιχειρηματιών των μεγάλων δημοσίων έργων και εντέλει του διεφθαρμένου πολιτικού συστήματος. Ευχαριστώ.
Ευχαριστούμε τον Βουλευτή του ΣΥΡΙΖΑ κ. Ιωάννη Γκιόλα. Τον λόγο έχει ο Βουλευτής της Νέας Δημοκρατίας κ. Νίκος Παναγιωτόπουλος για έξι λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, παρατήρησα σήμερα από τις τοποθετήσεις των συναδέλφων της κοινοβουλευτικής Πλειοψηφίας, αλλά και των κυβερνητικών στελεχών, ότι κινήθηκαν ως προς τον πολιτικό τους λόγο σε ένα μήκος κύματος στο οποίο είχαν κινηθεί και κατά την πρώτη συζήτηση στην Ολομέλεια, η οποία θα έπαιρνε τελικά την απόφαση διά ψηφοφορίας για τη σύσταση εξεταστικής επιτροπής. Λίγο πολύ είπαν τα ίδια πράγματα. Ένας αφοριστικός, οξύτατος, καταγγελτικός λόγος για τα κακά της διαπλοκής, τη ρίζα της διαπλοκής, τους παράγοντες διαπλοκής και κάποια ειδικά στοιχεία βέβαια και ευρήματα - αλίμονο, άλλωστε, εννέα μήνες διήρκησαν οι εργασίες της επιτροπής - σχετικά με τον δανεισμό κομμάτων και ΜΜΕ. Αλλά στο διά ταύτα, δηλαδή στην εξεύρεση των ευθυνών των πολιτικών προσώπων, υπήρξαν λίγα πράγματα. Κατεδείχθη η διαπλοκή, αλλά δεν ανεδείχθησαν οι διαπλεκόμενοι. Αυτό λίγο - πολύ έγινε. Και βέβαια - και είναι κρίμα αυτό - χάθηκε μια ευκαιρία, μια ωραία ευκαιρία, να ξεκινούσε σήμερα μια ανοιχτή και - να το πω έτσι - μεστή συζήτηση για ένα πραγματικά συνολικό και αδιαφανές σύστημα χρηματοδότησης των πολιτικών κομμάτων. Θα μπορούσε να είχε γίνει. Θα μπορούσε να είχε ξεκινήσει. Από την άλλη προκύπτει ότι αυτό που ενδιαφέρει την Κυβέρνηση και την κυβερνητική Πλειοψηφία αυτήν τη στιγμή όπου η χώρα πλησιάζει ανεπαισθήτως, σιγά - σιγά αλλά επικίνδυνα, πάλι στην κόψη του ξυραφιού, είναι το αφήγημα. Το αφήγημα θα έλεγα ότι χωρίζεται σε ψέματα και θεωρία. Όταν η θεωρία διαψεύδεται, τα ψέματα καταρρέουν ένα - ένα. Αυτήν τη στιγμή τα περισσότερα ψέματα έχουν καταρρεύσει, αλλά το αφήγημα παραμένει, προσαρμόζεται. Ο λογαριασμός, βέβαια, είναι ήδη βαρύς και ασήκωτος. Η Κυβέρνηση, όμως, εκεί. Αντί να προσαρμόσει τη θεωρία της στην πραγματικότητα, επιμένει ότι η πραγματικότητα οφείλει να προσαρμοστεί στη θεωρία της με δογματισμό ωσάν να κατέχει αυτή - και η κυβερνητική Πλειοψηφία βέβαια - την απόλυτη αλήθεια. Όμως, η πραγματικότητα επιμένει, κυρίες και κύριοι συνάδελφοι. Ριχτήκατε, για παράδειγμα, με μανία στον αγώνα για τη μείωση της φτώχειας και στο μεταξύ η φτώχεια έχει αυξηθεί κατά πολύ. Σήμερα, βέβαια, πρώτη ημέρα εφαρμογής - παρεμπιπτόντως το λέω - του ηλεκτρονικού συστήματος για την υποβολή αιτήσεων για το κοινωνικό ελάχιστο εγγυημένο το σύστημα έπεσε. Αλλά, δεν διαμαρτυρόμαστε γιατί έχουμε Ελληνική Διαστημική Υπηρεσία. Δεσμευθήκατε για την αποκομματικοποίηση της δημόσιας διοίκησης, αλλά δια των πολιτικών σας - δηλαδή διόγκωση και άλωση του δημοσίου - επιφέρατε περισσότερη κομματικοποίηση στη δημόσια διοίκηση. Και δεν έχει τελειώσει σίγουρα. Πήρατε όρκους τιμής για την καταπολέμηση της διαφθοράς εν ονόματι του νέου απέναντι στο παλιό, αλλά επί των ημερών σας η διαφθορά στη χώρα αυξήθηκε. Άκουσα τις εξηγήσεις του κ. Παπαγγελόπουλου, ότι τώρα αναδεικνύονται υποθέσεις οι οποίες μέχρι πρότινος ήταν στο σκότος. Και εκεί οφείλεται, λέει, η χειροτέρευση στη σχετική λίστα της οργάνωσης «Διεθνής Διαφάνεια». Αλλά, υποθέτω ότι με αυτήν τη σοφιστεία, όταν την προηγούμενη διετία η χώρα ήταν δεκαπέντε θέσεις ψηλότερα στην αντίστοιχη λίστα, προφανώς αυτό οφείλεται στο ότι επί των ημερών προηγουμένων κυβερνήσεων συσκοτίζονταν όλες οι υποθέσεις και δεν αναδεικνύονταν με αυτήν τη σοφιστεία! Η εξεταστική επιτροπή για την έρευνα της δανειοδότησης των κομμάτων και των μέσων μαζικής ενημέρωσης συστάθηκε και κινήθηκε στα πλαίσια μιας ακόμα κυβερνητικής θεωρίας. Είναι η περίφημη τριγωνική σχέση ανάμεσα σε πολιτικά κόμματα, τραπεζικό σύστημα και ΜΜΕ. Τα πολιτικά κόμματα ασκούν επιρροή στο τραπεζικό σύστημα ώστε είτε να εξασφαλίζουν δανειοδότηση προς τα ίδια, είτε να εξασφαλίζουν δανειοδότηση προς τα ΜΜΕ, τα οποία με τη σειρά τους θα υποστηρίξουν αυτά ακριβώς τα κόμματα που τα υποστήριξαν. Σε όλο αυτό το τρίγωνο, βέβαια, ο ΣΥΡΙΖΑ είναι απ' έξω. Αυτό λέει η θεωρία. Τα ευρήματα της επιτροπής, όμως, έδειξαν και άλλα πράγματα. Ας δούμε μερικά απ' αυτά. Πρώτον, η Νέα Δημοκρατία είχε ψηφίσει - θυμίζω - υπέρ της σύστασης της εξεταστικής επιτροπής, γιατί δεν είχε κανένα πρόβλημα απολύτως με την αναζήτηση της αλήθειας. Τέτοιο πρόβλημα φαίνεται ότι είχε ο ΣΥΡΙΖΑ και η κυβερνητική Πλειοψηφία όταν δεν ψήφισε την πρόταση της Νέας Δημοκρατίας για τη σύσταση εξεταστικής επιτροπής για τα capital controls. Παρεμπιπτόντως θυμίζω ότι χθες η σχετική δικογραφία τέθηκε στο αρχείο μετά την ολοκλήρωση της εισαγγελικής έρευνας και δεν χρειάστηκε να διαβιβαστεί ο σχετικός φάκελος αμελλητί στη Βουλή, διότι προφανώς δεν ανέκυψε καμμία διασταύρωση της υπόθεσης με πολιτικό πρόσωπο. Κάποιος, προφανώς, γενικός διευθυντής Υπουργείου είχε υπογράψει την απόφαση για την επιβολή κεφαλαιακών περιορισμών στη χώρα τον Ιούλιο του 2015. Εξαιρετικά ενδιαφέρον και θα έλεγα εξαιρετικά αξιοπερίεργο. Δεύτερον, η Νέα Δημοκρατία ρυθμίζει τις δανειακές της υποχρεώσεις, περιορίζει τα λειτουργικά της έξοδα, νοικοκυρεύει τα οικονομικά της και έχει ήδη ψηφίσει το 2014 νόμο που περιόρισε την κρατική χρηματοδότηση παρά το ότι έτσι δυσκόλευε περισσότερο την οικονομική της κατάσταση όταν ήταν κυβέρνηση. Βέβαια, δεν συνιστά καμμία ευνοϊκή μεταχείριση, κατά την άποψή μου, ο τετραπλασιασμός των επιτοκίων δανεισμού από κάποια τράπεζα όλο αυτό το διάστημα. Τρίτον, όλα τα κόμματα - και ο ΣΥΡΙΖΑ - λάμβαναν τραπεζική χρηματοδότηση με τους ίδιους κανόνες, δηλαδή, εγγύηση τις τρέχουσες και μελλοντικές χρηματοδοτήσεις. Εξαίρεση ήταν το ΚΚΕ. Θα ήταν πραγματικά εξαιρετικά ενδιαφέρον να δει κανείς την εξυπηρέτηση των δανειακών υποχρεώσεων του ΣΥΡΙΖΑ μετά τις επόμενες εκλογές. Όπως, επίσης, είναι ενδιαφέρον το γεγονός ότι το μόνο κόμμα που έχει ζητήσει τραπεζικό δανεισμό χωρίς να συντρέχουν τα συνήθη πιστοληπτικά κριτήρια και μάλιστα δι' επιστολής του ίδιου του Πρωθυπουργού και Αρχηγού του, του κ. Τσίπρα, είναι ο ΣΥΡΙΖΑ. Αυτά, λοιπόν, ως προς τα κόμματα. Ως προς τα ΜΜΕ και σιγά - σιγά τελειώνω. Το πρώτο εύρημα, η έκθεση του τραπεζικού συστήματος σε μη εξυπηρετούμενα δάνεια για τον κλάδο των ΜΜΕ, είναι από τις χαμηλότερες σε επίπεδο κλάδου. Με άλλα λόγια, είχαν χορηγηθεί δάνεια με μεγαλύτερης πιθανότητας επισφάλειες σε επιχειρήσεις άλλων κλάδων και όχι των ΜΜΕ. Όμως, βέβαια, η δημιουργία εντυπώσεων προέχει. Μία παραφωνία υπήρχε ως προς τη δανειοδοτική συμπεριφορά του τραπεζικού συστήματος, η Τράπεζα Αττικής. Ξέρουμε πολύ καλά τι έγινε με την Τράπεζα Αττικής, τη μετοχική της σύνθεση και το δάνειο, το οποίο εξέδωσε σε εργολάβο της Κυβέρνησης, προκειμένου αυτός να επιχειρήσει να αποκτήσει άδεια τηλεοπτικού σταθμού διά του διαγωνισμού, που είχε προκύψει βάσει του, αντισυνταγματικού πλέον, νόμου Παππά.
Ολοκληρώστε, σας παρακαλώ, κύριε Παναγιωτόπουλε.
Ολοκληρώνω, γιατί νομίζω ότι έχει ήδη εξαντληθεί η συζήτηση και τα ζητήματα του «ΕΘΝΙΚΟΥ ΚΗΡΥΚΑ». Είναι προφανές πλέον ότι όλη αυτή η προσπάθεια έγινε για να σπιλωθεί το πρόσωπο του Αρχηγού της Αξιωματικής Αντιπολίτευσης. Τελειώνω με το εξής: Από το αποδεικτικό υλικό που εξετάστηκε από την επιτροπή κατά τους εννέα αυτούς μήνες των εργασιών της, προέκυψαν στοιχεία, που δικαιολογούν τη διαβίβαση του φακέλου στις εισαγγελικές αρχές για περαιτέρω διερεύνηση προς την κατεύθυνση αναζήτησης ευθύνης προσώπων φυσικών. Όμως, δεν προέκυψε οποιαδήποτε παρέμβαση πολιτικών προσώπων και άρα οι αντίστοιχες πολιτικές ή ποινικές ευθύνες για τη χορήγηση δανείων στα ΜΜΕ. Δεν απεδείχθησαν ευθύνες πολιτικών προσώπων. Τώρα το θέμα μετατοπίζεται αλλού, πώς θα πληρώσει τα δάνεια η Νέα Δημοκρατία ή τι θα γίνει με τον «ΚΗΡΥΚΑ» ή άλλα, γιατί αυτός ήταν εξαρχής ο στόχος. Στα δύσκολα που έρχονται, ο τακτικός ελιγμός της Κυβέρνησης είναι να δηλητηριάζει σταθερά και με αυξανόμενη ένταση την πολιτική αντιπαράθεση για να καλύψει τις κραυγαλέες, μοιραίες αδυναμίες της. Και αυτό είναι το μόνο ασφαλές πόρισμα, που μπορεί να εξαχθεί. Σας ευχαριστώ.
Σας ευχαριστούμε, κύριε συνάδελφε. Κυρίες και κύριοι συνάδελφοι, έχουν μείνει άλλοι τέσσερις ομιλητές. Θα παρακαλέσω να είμαστε λίγο συνεπείς στο χρόνο. Ο κ. Χαρίλαος Τζαμακλής, Βουλευτής του ΣΥΡΙΖΑ, έχει τον λόγο για έξι λεπτά. Μετά, κύριε Κεγκέρογλου, εσείς θα δώσετε το καλό παράδειγμα της συνέπειας στα έξι λεπτά. Ορίστε, κύριε Τζαμακλή.
Ευχαριστώ, κύριε Πρόεδρε. Κυρίες και κύριοι συνάδελφοι, η σύσταση και η λειτουργία της εξεταστικής επιτροπής επέδρασσε θετικά, δεδομένου ότι ενεργοποιήθηκαν τα αντανακλαστικά όχι μόνο της εποπτεύουσας Τράπεζας της Ελλάδος, αλλά και των δανειστριών τραπεζών έναντι των οφειλετών, κομμάτων και ΜΜΕ. Η μεν εποπτεύουσα Τράπεζα της Ελλάδος μέχρι και πριν από λίγες μέρες συνέτασσε και απέστελλε πορίσματα στην επιτροπή, οι δε δανείστριες τράπεζες αφ' ενός έκλεισαν την κάνουλα των ακάλυπτων χρηματοδοτήσεων και αφ' ετέρου ξεκίνησαν οι διαδικασίες ρύθμισης ή είσπραξης των οφειλόμενων. Τρανταχτό παράδειγμα, η περίπτωση του «ΚΗΡΥΚΑ» Χανίων της οικογένειας Μητσοτάκη, που ενώ επί εντεκάμισι σχεδόν χρόνια δεν είχε καταβάλλει ούτε ένα ευρώ στη δανείστρια Τράπεζα Πειραιώς, έσπευσε κατά τη διάρκεια των εργασιών της επιτροπής να ρυθμίσει το δάνειο. Μετά την ολοκλήρωση του έργου της επιτροπής σειρά παίρνουν πλέον οι δικαστικές και εισαγγελικές αρχές, που θα εξειδικεύσουν και θα προσωποποιήσουν τα τυχόν τελεσθέντα αδικήματα και θα ασκήσουν ενδεχομένως ποινικές διώξεις. Εφευρέθηκαν και εφευρίσκονται σοφίσματα, δηλαδή επιχειρήματα και συλλογισμοί, που επιχειρούν απατηλά, μάταια όμως, να πείσουν ότι ο θησαυρός αποδεικνύεται άνθρακες. Τα ευρήματα, κύριοι συνάδελφοι της Νέας Δημοκρατίας και του ΠΑΣΟΚ, δεν υποβαθμίζονται, επειδή έτσι λέτε εσείς. Τρίγωνο διαπλοκής υπήρξε και βασίλευσε για πολλά χρόνια. Μήπως περιμένατε οι διευθύνοντες σύμβουλοι των τραπεζών να προσέρχονταν στην επιτροπή και να ενοχοποιούσαν τους εαυτούς τους, απαντώντας «ναι» στη συνήθη ερώτησή σας αν υπήρχε πολιτική παρέμβαση για τα δάνεια στα κόμματα σας και στα ΜΜΕ; Μήπως περιμένατε οι ιδιοκτήτες των ΜΜΕ να προσέρχονταν στην επιτροπή και να ενοχοποιούσαν τους εαυτούς τους, απαντώντας ναι στη συνήθη ερώτησή σας «εάν υπήρχε πολιτική παρέμβαση για τα δάνεια»; Στην εξυπηρέτηση του ίδιου σκοπού, της υποβάθμισης δηλαδή των ευρημάτων της επιτροπής, εντάσσεται και η προσπάθεια εκ μέρους του εισηγητή του ΠΑΣΟΚ να δικαιολογήσει τον υπέρμετρο και ακάλυπτο δανεισμό των ΜΜΕ, εισάγοντας το κριτήριο του ποσοστού αυτών των δανείων έναντι των ακάλυπτων δανείων των επιχειρήσεων άλλων κλάδων. Με κλασική σοφιστική μέθοδο τονίζει το γεγονός ότι τα κόκκινα δάνεια των ΜΜΕ αποτελούν ένα πολύ μικρό ποσοστό στο σύνολο των επιχειρηματικών κόκκινων δανείων. Αποσιώπησε, βεβαίως, το γεγονός ότι ο αριθμός των ΜΜΕ αγγίζει μόλις τις δυο δεκάδες, ενώ οι επιχειρήσεις άλλων κλάδων είναι δεκάδες χιλιάδες. Επίσης, αποσιώπησε το γεγονός ότι οι επιχειρήσεις των ΜΜΕ εκ της φύσεώς τους ενδιαφέρουν το Σύνταγμα, εν αντιθέσει με επιχειρήσεις άλλων κλάδων. Οι συνάδελφοι που ανήκουν στο κόμμα της Αξιωματικής Αντιπολίτευσης επιχειρούν να εξισώσουν τις «αμαρτίες» της Νέας Δημοκρατίας - σε εισαγωγικά η λέξη, για να μην παρεξηγούμαστε, κύριε Δένδια - που οφείλει 215 εκατομμύρια ευρώ, μην έχοντας καταβάλει ούτε ένα έστω ευρώ από το 2011, αλλά και την περίπτωση του «Κήρυκα» Χανίων με τρία ζητήματα που αφορούν το ΣΥΡΙΖΑ: την επιστολή Τσίπρα προς την Εθνική Τράπεζα, το κτίριο της Κουμουνδούρου και την κυπριακή εξωχώρια εταιρεία που σε δημόσια αύξηση μετοχικού κεφαλαίου της Εφημερίδας Η «Αυγή» απέκτησε ποσοστό της τάξης του 2% των μετοχών της. Όμως, κύριοι συνάδελφοι της Νέας Δημοκρατίας, εξίσωση δεν μπορεί να γίνει, πρώτα απ' όλα, διότι τα μεγέθη είναι άνισα. Τα δύο κόμματα, Νέα Δημοκρατία και ΠΑΣΟΚ, οφείλουν μαζί 401 εκατομμύρια ευρώ. Ο ΣΥΡΙΖΑ οφείλει 7.975.000 ευρώ. Δεύτερον, διότι ο ΣΥΡΙΖΑ εξυπηρετεί το δάνειό του από την Εθνική Τράπεζα, εν αντιθέσει με τα δύο κόμματα, που, όπως προείπα, από το 2011 δεν έχουν καταβάλει ούτε ευρώ. Τρίτον, διότι το δάνειο του ΣΥΡΙΖΑ είναι πλήρως καλυμμένο με μία και μοναδική εκχώρηση της κρατικής επιχορήγησης και επιπροσθέτως με την ανάληψη δέσμευσης μη εκποίησης ακινήτου ιδιοκτησίας του, εν αντιθέσει με τα δύο κόμματα, των οποίων τα δάνεια είναι ακάλυπτα, διότι οι πολλαπλές εκχωρήσεις σε διάφορες τράπεζες ακυρώνουν η πρώτη τις άλλες. Κυρίες και κύριοι συνάδελφοι, όσα αποκαλύφθηκαν στην εξεταστική επιτροπή εδραιώνουν τη συλλογική πεποίθηση ότι η προσπάθεια αποδόμησης του ηθικού πλεονεκτήματος του ΣΥΡΙΖΑ και κατ' επέκτασης της Κυβέρνησης αποτελεί μάταιο κόπο των κομμάτων της διαπλοκής και πέφτει στο κενό. Η διαφαινόμενη απώλεια του ελέγχου των ΜΜΕ και της μέσω αυτών χειραγώγησης της κοινής γνώμης εμφάνισε το φαινόμενο να υπερασπίζονται δήθεν την ελευθεροτυπία και τον πλουραλισμό στην ενημέρωση τα κατ' εξοχήν διαχρονικώς κόμματα της διαπλοκής. Εμφάνισε το φαιδρό φαινόμενο να αντιμάχονται τη δήθεν νέα διαπλοκή των ΣΥΡΙΖΑ - ΑΝΕΛ. Θυμόμαστε όλοι την εκπρόθεσμη τροπολογία των τριών Βουλευτών της Νέας Δημοκρατίας κατά τη διάρκεια ψήφισης επενδυτικού νόμου, με την οποία απαλλάχθηκαν από την ενδεχόμενη δίωξη για κακουργηματική απιστία τα μέλη των διοικήσεων των τραπεζών που είχαν χορηγήσει δάνεια στα δύο κόμματα. Όμως, τώρα που η κακουργηματική απιστία προκύπτει από τα πορίσματα των επιθεωρητών της Τράπεζας της Ελλάδος, με ποιον τρόπο θα απαλλαγούν σε ενδεχόμενη άσκηση ποινικών διώξεων; Η προσπάθεια να διαρραγεί το τρίγωνο της διαπλοκής, στην οποία συνέβαλε τα μέγιστα η εξεταστική επιτροπή, συνεχίζεται και θα ολοκληρωθεί, επειδή αφορά την ίδια την δημοκρατία, το κοινοβουλευτικό πολίτευμα και τους θεσμούς. Ευχαριστώ, κύριε Πρόεδρε.
Ευχαριστούμε, κύριε Τζαμακλή, και για τη συνέπεια στον χρόνο. Τη συνέπεια θα συνεχίσει ο κ. Βασίλειος Κεγκέρογλου, ο οποίος θα μιλήσει και αυτός λιγότερο από έξι λεπτά, απ' όσο ξέρω.
Μόνο δυο λεπτά υπέρβαση, κύριε Πρόεδρε!
Κύριε Κεγκέρογλου, έχετε τον λόγο.
Κυρίες και κύριοι συνάδελφοι, ξεκινώ με μια αναφορά που έχει να κάνει με τοποθέτηση προηγούμενου συναδέλφου, ο οποίος κατηγόρησε το συγκρότημα Μπόμπολα ότι οφείλει, δεν πληρώνει τις δανειακές του υποχρεώσεις του και θέλω να του υπενθυμίσω ότι τον Απρίλιο του 2016 δόθηκε δάνειο στον συγκεκριμένο επιχειρηματία 80 εκατομμυρίων. Εάν, λοιπόν, ήταν έτσι, γιατί δόθηκε αυτή η χρηματοδότηση; Επίσης, γιατί δόθηκαν τα 107 εκατομμύρια στον Καλογρίτσα την περίοδο 2015-2016 χωρίς εγγυήσεις, όπως λένε τα στοιχεία που βγήκαν στη δημοσιότητα; Υπάρχει πολλή ψευτιά σε όλη αυτή την ιστορία. Υπάρχει πολύ σενάριο, που δηλητηριάζει την κοινωνία, τη νέα γενιά και την οδηγεί στην καλύτερη περίπτωση στην αδράνεια. Η εξαπάτηση των πολιτών ήταν ολοκληρωτική. Πέντε χρόνια πριν από το 2015, ο κ. Τσίπρας παρουσίαζε μαγικές λύσεις, οι οποίες εξαφανίστηκαν μόλις βγήκε στην εξουσία. Και βέβαια, από αντιμνημονιακός του «Go back, κυρία Μέρκελ» και του 62% «ΟΧΙ», έγινε ο υποτακτικότερος των ακραίων κύκλων της Ευρώπης. Φόρτωσε τη χώρα με το τρίτο αχρείαστο μνημόνιο, με 12,5 δισεκατομμύρια ευρώ υπερφορολόγηση και με περικοπή των κοινωνικών δαπανών. Η Ελλάδα πισωγύρισε τουλάχιστον τρία χρόνια και σήμερα πελαγοδρομεί χωρίς εθνική στρατηγική ανάμεσα στο Grexit, τη δραχμή και νέα επώδυνα μέτρα. Η πολιτική κατάρρευση των ΣΥΡΙΖΑ/ΑΝΕΛ είναι καθολική και εντεινόμενη. Το τελευταίο ανάχωμα της κυβερνητικής προπαγάνδας πριν να υπογράψει τα πάντα «στα τέσσερα», όπως λέει ο κ. Καμμένος, είναι ξανά η επίκληση του παλιού. Αντί να απαξιώνετε την πρόοδο που επιτεύχθηκε στην πατρίδα μας, κυρίες και κύριοι συνάδελφοι, κατά τη Μεταπολίτευση, για να δικαιολογήσετε τις ψευτιές, την ανικανότητα και την επικινδυνότητά σας, πάρτε το στυλό του κ. Τσίπρα! Πάρτε το στυλό, γιατί υπογράφει τα πάντα. Υπέγραψε εκατό χρόνια για το υπερταμείο. Θέλει να δέσει χειροπόδαρα την Ελλάδα και μετά τα εκατό χρόνια. Προπαγανδίζετε ότι τα σαράντα χρόνια φταίνε για όλα, την ίδια ώρα που υιοθετείτε και αναπαράγετε τις παθογένειες και τα κακώς κείμενα, που υπήρξαν και αυτά στη Μεταπολίτευση, και επιπλέον έχετε ενσωματώσει ως στελέχη σας - που είναι πλέον πολλοί από αυτούς Βουλευτές και Υπουργοί αλλά και διαχειριστές - αυτούς που ταυτίστηκαν με τις παθογένειες. Και επειδή είδα πολλούς Βουλευτές από αυτήν την κατηγορία να χειροκροτούν σήμερα εδώ τις τοποθετήσεις του κ. Τσίπρα εναντίον του ΠΑΣΟΚ, θέλω να πω ότι και εμείς έχουμε συστήσει μια ειδική εξεταστική και κοιτάζουμε να δούμε τι έγινε πράγματι το ποσό που δανειοδοτήθηκε. Έχουμε σαράντα ενδεικτικά - συνεχίζεται η εξέταση - πρώην στελέχη του ΠΑΣΟΚ, που πήραν μαζί τους το πολιτικό κεφάλαιο και άφησαν πίσω τους τα χρέη που τους αναλογούν. Θέλω να το καταθέσω στα Πρακτικά και να βγει αντίγραφο να δοθεί στα κόμματα, ώστε να είναι ενήμερα, γιατί πραγματικά δεν μπορεί εδώ πέρα να έρχονται και να χειροκροτούν πολλοί από τους διαχειριστές αυτής της κατάστασης. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και πιο πολύ είδα τον Κουρουμπλή. Τον είδατε, ε; Κύριοι συνάδελφοι να χειροκροτεί με μεγάλη χαρά αυτός ο εκπρόσωπος του παλαιοκομματισμού και της αδιαφάνειας! Με την εξεταστική επεδίωκε η Κυβέρνηση τη σύσταση ειδικού δικαστηρίου. Άνοιξε λάκκο για τους αντιπάλους αλλά έπεσε η ίδια μέσα. Το μόνο μέσο επικοινωνίας που χρησιμοποίησε πολιτικό αρχηγό για να πάρει δανεισμό χωρίς τραπεζικά κριτήρια ήταν η «ΑΥΓΗ», με επιστολή του κ. Τσίπρα. Εάν αυτό το είχε κάνει άλλος πολιτικός αρχηγός, αυτοί οι εκατόν πενήντα τρεις συνάδελφοι που ήταν εδώ σήμερα, θα μας είχαν φάει. Θα τον είχαν λιντσάρει. Τώρα πού ήταν ο κ. Τσίπρας, σαν να μην έτρεχε τίποτα δεν είπανε κάτι, ούτε ότι έκανε λάθος. Δεν έκανε αυτοκριτική ο κ. Τσίπρας. Τίποτα. Βέβαια, η «ΑΥΓΗ» είναι και η μόνη κομματική εφημερίδα που έχει offshore. Δεν λέει, όμως, ποιο είναι το πρόσωπο που την εκπροσωπεί. Θυμόμαστε την ιστορία με τη δανειοδότηση του εργολάβου με άνωθεν εντολές για να φτιαχτεί η τηλεόραση μέσω του σχεδίου Παππά. Αν το έκανε αυτό άλλο κόμμα… Αυτή και αν είναι διαπλοκή. Αυτό και αν είναι απόδειξη. Ο κ. Παππάς δεν πήρε τον λόγο σήμερα. Του έχουμε κάνει πέντε ερωτήσεις να μας απαντήσει από πού πληρώνονται οι Δαβαράκηδες, οι εκατοντάδες Δαβαράκηδες που προπαγανδίζουν υπέρ της Κυβέρνησης. Εκατόν είκοσι είναι μόνο στο Υπουργείο Άμυνας. Από πού πληρώνονται; Το μόνο κόμμα στο οποίο έγινε κούρεμα στο 60% του χρέους του είναι ο ΣΥΡΙΖΑ, ο ΣΥΝΑΣΠΙΣΜΟΣ. Έγινε κούρεμα 60%. Ποινικές ευθύνες δεν έχουν αυτοί που το έκαναν; Υπάγονται σε συγκεκριμένη ρύθμιση, ε; Να γίνει το ίδιο σε επιχειρηματικά ,στεγαστικά και καταναλωτικά των πολιτών. Ερχόμαστε, λοιπόν, να δούμε την παραποίηση των στοιχείων. Διότι οι συνάδελφοι της εξεταστικής δεν βρήκαν τίποτα σε σχέση με τις πολιτικές και τις ποινικές ευθύνες των πολιτικών προσώπων. Και για να μην χαρακτηριστούν ως χασοδίκες, διαστρέβλωσαν, όπως λέει στην επιστολή του ο Νίκος Σαλαγιάννης, πάρα πολλά από αυτά που κατέθεσε, προκειμένου να κατασκευάσουν κατηγορίες. Όλα αυτά, βέβαια, κινούνται σε μια γενικότερη επιχείρηση παραχάραξης της ιστορίας του τόπου, που επιχειρούν συγκεκριμένα κέντρα, με τα οποία συνεργάζεται η Κυβέρνηση. Οι παραχαράκτες, οι συκοφάντες υποστηρίζουν ότι η Μεταπολίτευση, η καλύτερη περίοδος της σύγχρονης ιστορίας της Ελλάδας, κατέστρεψε το έργο που είχε δημιουργηθεί την προηγούμενη περίοδο. Ποια περίοδο δηλαδή; Την περίοδο της δικτατορίας του Μεταξά, του Β΄ Παγκοσμίου Πολέμου, της γερμανικής Κατοχής, του καταστροφικού εμφύλιου, των βασιλικών πραξικοπημάτων και της επτάχρονης δικτατορίας. Αν είναι δυνατόν να υποστηρίζετε τέτοια πράγματα. Κι εδώ είναι που έρχεται δυστυχώς και μια πλευρά της Νέας Δημοκρατίας να συνδράμει τους ανελοσύριζα. Αντί να δικαιολογήσουν πολιτικά την αποτυχία τους, έστω την αστοχία τους, στο πλαίσιο μιας οφειλόμενης αυτοκριτικής προσπαθούν - η συγκεκριμένη πλευρά - να κουκουλώσουν τα αιτία της κρίσης, τον εκτροχιασμό της πενταετίας 2004-2009. Αυτό έχει πολιτική εξήγηση. Αυτό που κάνει σήμερα ο ΣΥΡΙΖΑ με τις προσλήψεις έγινε και τότε. Και δεν έγινε μόνο αυτό. Να κάνετε αυτοκριτική και όχι άλλες φαύλες πολιτικές. Περί αυτού πρόκειται. Κυρίες και κύριοι, με βάση την αρχή ότι δεν παραγνωρίζουμε τη θετική συμβολή και άλλων δυνάμεων της Μεταπολίτευσης, οφείλουμε να πούμε ότι η δημοκρατική παράταξη ήταν ο πρωταγωνιστής της και έγραψε ιστορία. Ναι, το ΠΑΣΟΚ έκλεισε τις πληγές του εμφυλίου και κατήργησε οριστικά τα πιστοποιητικά κοινωνικών φρονημάτων. Θεμελίωσε το κοινωνικό κράτος, την κοινωνική δικαιοσύνη, το Εθνικό Σύστημα Υγείας. Έφτιαξε σχολεία, πανεπιστήμια, ερευνητικά κέντρα, νοσοκομεία, κέντρα υγείας, ΚΑΠΗ. Έδωσε καθοριστική ώθηση στην ανάπτυξη με την ενίσχυση της μικρομεσαίας επιχειρηματικότητας, με την αγροτική παραγωγή και την περιφερειακή ανάπτυξη. Έδωσε φωνή και δύναμη και πραγματική αξιοπρέπεια στους μέχρι τότε αποκλεισμένους. Κυρίως, όμως, η Ελλάδα απέκτησε κύρος και σεβασμό στην Ευρώπη και τον κόσμο. Ναι, το ΠΑΣΟΚ της δεκαετίας του '90 δημιούργησε το ΑΣΕΠ, τον Συνήγορο του Πολίτη, τις άλλες ανεξάρτητες αρχές, τα ΚΕΠ, το ολοήμερο σχολείο, το ΕΚΑΣ, το «Βοήθεια στο Σπίτι» και τις κοινωνικές δομές. Ανασυγκρότησε την αυτοδιοίκηση. Σχεδίασε και υλοποίησε τις μεγάλες υποδομές της χώρας. Οδήγησε τη χώρα στην Ευρωζώνη, στις είκοσι τρεις ισχυρότερες χώρες του κόσμου. Ναι, το ΠΑΣΟΚ όταν παρέλαβε μια εκτροχιασμένη χώρα, πάλευε να αντιμετωπίσει την κρίση με όλους απέναντι στις πλατείες των δήθεν αγανακτισμένων και με τους κυρίως υπευθύνους να σιωπούν αδιάφοροι.
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Εν μέσω, λοιπόν, τη κρίσης προχωρήσαμε σε μεταρρυθμίσεις για την αντιμετώπιση των αιτίων και στρεβλώσεων που παρήγαγαν ελλείματα και χρέος. Και αυτό πρέπει να το συνεχίσουμε και σήμερα. Αναφέρω τη «ΔΙΑΥΓΕΙΑ», την ηλεκτρονική συνταγογράφηση, τον ΕΟΠΥΥ, τους οικονομικούς εισαγγελείς, την Ανεξάρτητη Αρχή για την αντιμετώπιση της Διαφθοράς, τον «ΚΑΛΛΙΚΡΑΤΗ». Σχεδιάσαμε και νομοθετήσαμε και ξεκινήσαμε την έρευνα για τους υδρογονάνθρακες, όταν κάποιοι μιλούσαν ακόμη για υδατάνθρακες.
Ολοκληρώστε, κύριε Κεγκέρογλου. Έχετε ξεπεράσει τον χρόνο σας κατά τρία λεπτά.
Ευχαριστώ, κύριε Πρόεδρε. Τα υπόλοιπα θα τα καταθέσω στα Πρακτικά.
Ευχαριστώ πολύ. Τον λόγο έχει ο κ. Γεώργιος Γεωργαντάς, Βουλευτής της Νέας Δημοκρατίας για έξι λεπτά.
Ευχαριστώ, κύριε Πρόεδρε. Εγώ θα τα τηρήσω τα έξι λεπτά, γιατί νομίζω αυτό πρέπει να κάνουμε αυτήν τη στιγμή. Παρακολούθησα, κύριε Πρόεδρε, κύριοι συνάδελφοι, τις τοποθετήσεις των Βουλευτών του ΣΥΡΙΖΑ και των ΑΝΕΛ κι εκεί διαπίστωσα ένα αφήγημα, το οποίο στηρίζεται σε έναν πολύ εύκολο νομικό ακροβατισμό. Τα δάνεια που δεν εξυπηρετούνται, κακώς ελήφθησαν. Υποκρύπτονται ποινικές ευθύνες διαφόρων προσώπων, ενώ τα δάνεια που εξυπηρετούνται απαλλάσσονται οποιασδήποτε ευθύνης μπορεί να υπήρξε κατά τη στιγμή της συνάψεώς τους. Είναι πολύ απλοϊκό για να το δεχθούμε. Δεν ήταν αυτός ο ρόλος της επιτροπής, ούτε είναι αυτό το επίπεδο που πρέπει να υπάρξει και στην Ολομέλεια κι έπρεπε να υπάρξει και στις συνεδριάσεις της επιτροπής, σχετικά με τη διερεύνηση των ζητημάτων, την οποία είχαμε αναλάβει να κάνουμε. Αυτό που όφειλε να δει η επιτροπή, αλλά μάλλον ξεκίνησε από λάθος αφετηρία, ήταν αν τα δάνεια στα κόμματα τη στιγμή που δόθηκαν, δόθηκαν πράγματι με τους κανόνες που ίσχυαν τότε, εάν ήταν διασφαλισμένα, αν είχαμε κάποια παράβαση της κείμενης νομοθεσίας και αν τελικά συνέβη κάτι τέτοιο, αν υπήρχε παρέμβαση πολιτικού προσώπου προς αυτό. Στη σελίδα 382 του πορίσματος του ΣΥΡΙΖΑ, αναφέρεται επακριβώς στο κεφάλαιο όπου υπάρχουν τα δάνεια του κόμματος αυτού ότι ο ΣΥΡΙΖΑ ακολούθησε και αυτός τον κανόνα - ακριβώς έτσι το λέει - που ήθελε τα πολιτικά κόμματα να δανείζονται παρέχοντας ως εγγύηση μελλοντικές κρατικές χορηγήσεις. Αυτή είναι παραδοχή δική σας στη σελίδα 382. Άρα, με τον ίδιο τρόπο δανείστηκαν άπαντες. Τώρα, υπάρχει ένα ζήτημα. Δεν εξυπηρετούνται, λέει, τα δάνεια της Νέας Δημοκρατίας και εάν αυτό είναι ποινικά αξιολογήσιμο. Να το καταλάβω, γιατί είναι ποινικά αξιολογήσιμο; Τι στιγμή που δίνονταν τα δάνεια αυτά - το έχουν παραδεχθεί άπαντες και προκύπτει και από έγγραφα - η συνολική κρατική χρηματοδότηση για όλα τα κόμματα με βάση τα έσοδα του προϋπολογισμού και το νομοθετικό καθεστώς εκείνης της περιόδου, ήταν πολύ αυξημένη. Σε όλα τα κόμματα διανέμονταν 60, 70 έως και 80 εκατομμύρια. Το ποσό αυτό ήταν κυμαινόμενο, γιατί είχε να κάνει και με το ύψος των εσόδων του προϋπολογισμού, αλλά και με το εάν μία χρονιά είχε εκλογές ή όχι. Με βάση, λοιπόν, αυτά τα δεδομένα και με δεδομένο ότι η χρηματοδότηση για τη Νέα Δημοκρατία ήταν κοντά στα 20 με 25 εκατομμύρια, καταλαβαίνετε πολύ καλά ότι ένα δάνειο - που εκείνη την εποχή οι οφειλές της Νέας Δημοκρατίας ήταν κάτω από 100 εκατομμύρια, τα υπόλοιπα που προέκυψαν μέχρι σήμερα, είναι ουσιαστικά από ανατοκισμούς, από κεφαλαιοποιήσεις τόκων, από τόκους υπερημερίας - ήταν ακριβώς η εκχώρηση της κρατικής χρηματοδότησης για τέσσερα έτη. Ήταν αυτό, δηλαδή, που απλά κάνατε και εσείς. Δηλαδή και εσείς κάνατε εκχώρηση της κρατικής χρηματοδότησης για τέσσερα έτη, αλλά και για πέντε σε μία περίπτωση, δηλαδή υπερβήκατε τα τέσσερα χρόνια. Αυτή, λοιπόν, η κρατική χρηματοδότηση, η τόσο αυξημένη, για δύο πολύ σημαντικούς λόγους - ο ένας είναι άσχετος από την επιλογή της Νέας Δημοκρατίας - μειώθηκε. Ο πρώτος, λοιπόν, λόγος είναι ότι μειώθηκαν τα έσοδα του κράτους. Έτσι όπως είχαν αυξηθεί από το 2000 και μετά και γι' αυτό τον λόγο η κρατική χρηματοδότηση από συνολικά ποσά 30 ή 40 εκατομμύρια έφθασε 70 ή 80, έτσι μειώθηκαν τα έσοδα, μειώθηκε αυτή η κρατική χρηματοδότηση. Αλλά η σημαντικότερη νομοθετική παρέμβαση για να μειωθεί πραγματικά το ποσό της χρηματοδότησης, ήταν η νομοθετική πρωτοβουλία της κυβέρνησης του Αντώνη Σαμαρά, που μείωσε το ποσοστό της κρατικής χρηματοδότησης από το 1,02‰, στο 0,08 ‰. Με λίγα λόγια, πυροβολήσατε τα πόδια μας. Και θα έρθετε να μας πείτε ότι επειδή δεν εξυπηρετήσατε τα δάνεια, τα οποία δεν εξυπηρετούνται, επειδή εμείς μόνοι μας αποφασίσαμε και μειώσαμε την κρατική χρηματοδότηση, ότι έχουμε ευθύνες γι' αυτό; Η κρατική χρηματοδότηση ήταν το μοναδικό μέσο για όλα τα κόμματα, με την εγγύησή της και την εκχώρησή της, για να μπορούν να δανείζονται όλα τα προηγούμενα χρόνια. Αυτό δεν σημαίνει, όμως, ότι επειδή άλλαξαν εκείνες οι συνθήκες, σας δίνετε η δυνατότητα να μιλάτε για ποινικές ευθύνες, ενώ και εσείς δανειζόσασταν με τον ίδιο τρόπο. Και μάλιστα εδώ αποκαλύφθηκαν και στοιχεία που έδειχναν ότι ξεπεράσατε και τα όρια αυτά σε σχέση με τις πιέσεις που ασκήσατε σε τράπεζες. Δεν μπορώ να ξεπεράσω το γεγονός του ακινήτου της Κουμουνδούρου και δεν μπορώ να το ξεπεράσω για δύο λόγους. Όπως αναφέρθηκαν κάποιες ημερομηνίες όπου εντός του 2016 εξαιτίας της εξεταστικής επιτροπής έγιναν κάποιες κινήσεις με βάση τα οφειλόμενα ποσά των δανείων, να πούμε ότι μόλις τον Μάρτιο του 2016, στις 21 Μαρτίου 2016 έγινε η αίτηση για τη μετεγγραφή - τρόπος του λέγειν μεταγραφή - την αλλαγή στην εγγραφή σημείωσης στα βιβλία του Υποθηκοφυλακείου Αθηνών για το ακίνητο της Κουμουνδούρου, που για μένα είναι νομικά έωλη. Και μόλις στις 14 Νοεμβρίου 2016 έγινε η εγγραφή στο Ε9 και πληρώθηκε ο ΕΝΦΙΑ και οι οφειλόμενοι φόροι μεγάλης ακίνητης περιουσίας. Γι' αυτό, όμως, το ακίνητο ο κ. Τσίπρας απ' αυτό το Βήμα στις 15 Απριλίου 2016, την ημέρα που αποφασιζόταν η σύσταση της εξεταστικής επιτροπής, ξέρετε τι ακριβώς είπε; Αυτό μόνο να διαβάσω και τελειώνω, κύριε Πρόεδρε. «Όμως, έχετε το θράσος, κύριε Μητσοτάκη, να συγκρίνετε τα δάνεια της Νέας Δημοκρατίας με τα δάνεια ενός κόμματος που εκείνη την εποχή των παχιών αγελάδων, που η Βουλή αποφάσιζε και έδινε 80 εκατομμύρια ευρώ κρατική χρηματοδότηση, είχε ποσοστό 3% και φυσικά, για τα δάνεια που έπαιρνε, είχε βάλει υποθήκη το κτήριο των γραφείων του κόμματος στην πλατεία Κουμουνδούρου;». Μεγαλύτερη ψευτιά απ' αυτή υπάρχει; Το 2013 υποθήκη το ακίνητο της Κουμουνδούρου που πέρασε στην ιδιοκτησία του ΣΥΡΙΖΑ το 2016; Είναι ψέμα γραμμένο και αποτυπωμένο, που δείχνει από την πρώτη στιγμή τις προθέσεις που υπήρχαν από την πλευρά του ΣΥΡΙΖΑ γι' αυτήν την εξεταστική επιτροπή. Είναι στη σελίδα 8498 των Πρακτικών της 15ης Απριλίου 2016. Έχει αυταπάτες ακόμη και στην εγγραφή υποθηκών ο κ. Τσίπρας. Ευχαριστώ πολύ, κύριε Πρόεδρε.
Ευχαριστούμε πολύ τον κ. Γεωργαντά. Τελευταία ομιλήτρια είναι η κ. Μεγαλοοικονόμου Θεοδώρα από την Ένωση Κεντρώων.
Ευχαριστώ πολύ, κύριε Πρόεδρε. Κύριοι συνάδελφοι, βρισκόμαστε σήμερα εδώ για να συζητήσουμε, να αναλύσουμε, αλλά κυρίως να εξηγήσουμε στον ελληνικό λαό τα αποτελέσματα της εξεταστικής επιτροπής για τη δανειοδότηση των κομμάτων και των μέσων μαζικής ενημέρωσης. Η σύσταση της εξεταστικής επιτροπής τον Απρίλιο του 2016 δεν βρήκε απλώς σύμφωνα τότε όλα τα πολιτικά κόμματα, αλλά κυρίως προέκυψε κατόπιν ηχηρής και σαφούς απαίτησης του ελληνικού λαού. Οι Έλληνες πολίτες είδαν από το 2009 τα εισοδήματά τους να εξαφανίζονται, τις περιουσίες τους να εξανεμίζονται και ύστερα από επτά χρόνια ατέρμονης κρίσης και τρία μνημόνια προφανώς είχαν και έχουν την απαίτηση να γνωρίζουν πού ακριβώς διοχετεύθηκαν τόσα εκατομμύρια δανείων από τις τράπεζες, για τις οποίες τράπεζες και τις τρεις μέχρι σήμερα ανακεφαλοποιήσεις τους ας μην ξεχνάμε πως επιβαρύνθηκε η ελληνική οικονομία, ο Έλληνας φορολογούμενος κατά 30 δισεκατομμύρια ευρώ. Το συγκλονιστικότερο, μάλιστα, είναι ότι ενώ είχαμε σε μνημονιακό καθεστώς, συνεχίστηκε η χρηματοδότηση υπό ύποπτους όρους και χωρίς εγγυήσεις προς τα κόμματα και τα μέσα μαζικής ενημέρωσης. Επομένως, από τη μια πλευρά, έχουμε μια Ελλάδα ουσιαστικά πτωχευμένη, με την πλειονότητα των Ελλήνων πολιτών να αδυνατεί καθημερινά να πληρώσει τις υποχρεώσεις της, και από την άλλη πλευρά έχουμε το σύνολο των τραπεζικών ιδρυμάτων, τα οποία επί σειρά ετών χορηγούσαν δάνεια σε κόμματα, μέσα μαζικής ενημέρωσης ουσιαστικά χωρίς καμμία απολύτως εξασφάλιση. Έχουμε και από την άλλη μεριά Έλληνες που αγωνιούν και εξαιτίας ενός ελάχιστου δανεισμού προσπαθούν να ενταχθούν στον νόμο για τα υπερχρεωμένα και, από την άλλη, διαπλεκόμενους, που ελάμβαναν δάνεια απλώς με αέρα. Δικαίως, λοιπόν, τόσο εμείς, τα μέλη του ελληνικού Κοινοβουλίου, όσο και οι Έλληνες πολίτες περιμέναμε με τεράστιο ενδιαφέρον τα συμπεράσματα της εξεταστικής επιτροπής, για να πέσει επιτέλους άπλετο φως στα σκιώδη πεπραγμένα του διεφθαρμένου συστήματος. Έτσι, μετά από εννέα μήνες συνεδριάσεων, εκατόν ογδόντα ώρες εργασίας και εξέταση είκοσι εννέα μαρτύρων, μεταξύ των οποίων οι πλέον γνωστοί μέτοχοι ελληνικών μέσων ενημέρωσης, ερωτώ: Ποιο ήταν το αποτέλεσμα; Απολύτως κανένα, κυρίες και κύριοι συνάδελφοι. Όσο απογοητευτικό κι αν είναι αυτό, για άλλη μια φορά δεν έφτασε το μαχαίρι στο κόκαλο, δεν έπεσε άπλετο φως, δεν βρήκαμε την αρχή του νήματος. Αντιθέτως, ακούσαμε και διαβάσαμε πολλά και ενδιαφέροντα, τα οποία, όμως, δεν κατέληξαν ούτε σε συγκεκριμένες πολιτικές ευθύνες, αλλά ούτε και σε σαφείς ευθύνες στις ηγεσίες των τραπεζών. Φυσικά πολλάκις η επιτροπή άκουσε μάρτυρες, που κατέθεσαν πως βεβαίως υπάρχει διαπλοκή στην Ελλάδα, καθώς και πως οι φιλικές σχέσεις παίζουν ρόλο στον δανεισμό και ότι οι πολιτικές γνωριμίες είναι καθοριστικές. Τίποτα απ' όλα αυτά, όμως, δεν τα ακούμε για πρώτη φορά. Σας ερωτώ: Ποιος Έλληνας δεν γνωρίζει ότι υπήρχε και υπάρχει διαπλοκή στην Ελλάδα; Όμως, ερωτώ: Αυτό ήταν το ζητούμενο; Να διαπιστώσουμε την ύπαρξη αυτού του φαινομένου; Φυσικά και όχι. Ας μη συνεχίζουμε την ίδια υποκριτική στάση. Μοναδικός σκοπός της εξεταστικής επιτροπής ήταν να διαπιστώσει και να οδηγήσει σε συγκεκριμένα πρόσωπα που συμμετέχουν στη διαπλοκή, που όλοι γνωρίζουμε ότι υπάρχει. Όμως, αυτό φυσικά δεν συνέβη. Η εξεταστική επιτροπή οδηγήθηκε σε διαφορετικά συμπεράσματα της Πλειοψηφίας, δηλαδή της Κυβέρνησης, και της Μειοψηφίας, δηλαδή των λοιπών κομμάτων. Κάθε κόμμα έβγαλε τα δικά του πορίσματα, τα οποία καθόλου δεν βοηθούν στην ανακάλυψη της αλήθειας. Και η αλήθεια είναι πως όσο η εξεταστική επιτροπή έψαχνε τα πρόσωπα, που ευθύνονται σημαντικά για την κατάρρευση του τραπεζικού συστήματος στην Ελλάδα και τα οποία δημιούργησαν το πανίσχυρο τρίγωνο της εξουσίας μεταξύ πολιτικών, μέσων μαζικής ενημέρωσης και τραπεζών, οι Έλληνες πολίτες εξακολουθούν να βιώνουν πρωτόγνωρες καταστάσεις. Καθημερινά, όλο και περισσότεροι Έλληνες δεν μπορούν να πληρώσουν τους λογαριασμούς του ρεύματος, δεν έχουν θέρμανση και στερούνται ακόμα και των βασικών αγαθών της διατροφής τους. Η φτώχεια κάθε μέρα επεκτείνεται σε περισσότερους συμπολίτες μας. Ακόμη και το Γραφείο Προϋπολογισμού της Βουλής διαπιστώνει άμβλυνση της φτώχειας. Και ενώ επιχειρήσεις κλείνουν και φεύγουν στο εξωτερικό και οι πολίτες μετά βίας επιβιώνουν, δημιουργώντας συνέχεια νέα χρέη, διαβάσαμε και τις νέες διαρροές για την πρόταση του Διεθνούς Νομισματικού Ταμείου, μια από τις οποίες είναι να σταματήσει η προστασία της πρώτης κατοικίας, για να λυθεί επιτέλους το πρόβλημα των κόκκινων δανείων, δηλαδή να μην έχουμε θέμα με τα κόκκινα δάνεια, αφού τα σπίτια θα βγαίνουν σε πλειστηριασμό. Έτσι θα ενδυναμωθούν οι τράπεζες και το τραπεζικό σύστημα. Είναι απολύτως εξοργιστικό να θυσιάσουμε την πρώτη και συχνά τη μοναδική κατοικία χιλιάδων ανθρώπων και μάλιστα οικογενειών, να τους καταστήσουμε άστεγους, επειδή χρωστάνε 1.000, 5.000 ή 10.000 ευρώ ή έχουν εξοφλήσει το ήμισυ ή τα ¾ του δανείου τους, χωρίς όμως να ευθύνονται εκείνοι που δεν μπορούν να συνεχίσουν να πληρώνουν, διότι η κρίση τούς οδήγησε να μείνουν άνεργοι ή τα εισοδήματά τους να πέσουν. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Δώστε μου ένα λεπτό, κύριε Πρόεδρε. Ταυτόχρονα, τα κόμματα, χρωστώντας 420 εκατομμύρια από δάνεια που πήραν είναι δεδομένο πια ότι ποτέ δεν θα αποπληρώσουν και δεν θα γίνει κανένας πλειστηριασμός, γιατί δεν έχουν δώσει καμμία εμπράγματη εξασφάλιση, καμμία υποθήκη. Ίσως θα έπρεπε οι Βουλευτές αυτών των κομμάτων να έβαζαν τα δικά τους ακίνητα εμπράγματη υποθήκη ή να πλήρωναν με δικά τους χρήματα. Διότι όταν τα κόμματα ελάμβαναν τα δάνεια, ήξεραν γιατί τα ελάμβαναν: για να παραμείνουν στην εξουσία. Ενώ δηλαδή θυσιάζουμε τους ανθρώπους μας, που αδυνατούν να πληρώσουν τις μικροοφειλές τους και οι οποίοι έλαβαν δάνεια πάντοτε με υποθήκη τα σπίτια τους, έχουμε απαλλάξει πλήρως τα κόμματα και τα μέσα μαζικής ενημέρωσης από οποιαδήποτε ευθύνη. Και ερωτώ: Γιατί ένας μικρός δανειολήπτης, είτε νομικό είτε φυσικό πρόσωπο, εάν δεν εξυπηρετεί το δάνειό του εγγράφεται στον «Τειρεσία» και δεν μπορεί να πάρει άλλο δάνειο, δεν μπορεί να κάνει καμμία σύμβαση, ενώ τα κόμματα που δεν εξυπηρετούσαν τα δάνειά τους επί χρόνια δεν γράφονται στον «Τειρεσία» και συνέχιζαν να λαμβάνουν καινούργια δάνεια; Και εδώ έρχεται η μεγάλη απογοήτευση για το αποτέλεσμα της εξεταστικής επιτροπής, καθώς υπήρξαν αυξημένες προσδοκίες για το έργο που επιχείρησε να φέρει εις πέρας. Βεβαίως, από εδώ και πέρα ευελπιστούμε και στηριζόμαστε στην ελληνική δικαιοσύνη, η οποία αναλαμβάνει να ξεκαθαρίσει αυτό το συνονθύλευμα πληροφοριών, μαρτυρικών καταθέσεων, εγγράφων, προκειμένου να διαπιστώσει εάν και πού μπορούν να αποδοθούν ποινικές ευθύνες. Όμως, ας μην ξεχνάμε ότι η δικαιοσύνη θα έχει να αντιμετωπίσει σωρεία νομικών προβλημάτων στο έργο της, αφού αυτό το απρόσωπο, διεφθαρμένο σύστημα έχει φροντίσει να θωρακίσει αφ' ενός τις όποιες πολιτικές ευθύνες με σύντομες παραγραφές, όπως ο νόμος περί ευθύνης υπουργών, και αφ' ετέρου τις όποιες ευθύνες τραπεζών, με τον ν.4146/2013, ο οποίος απάλλαξε τις διοικήσεις των τραπεζών από την ευθύνη των δανείων που χορηγούσαν.
Παρακαλώ, ολοκληρώστε, κυρία Μεγαλοοικονόμου.
Τελειώνω, κύριε Πρόεδρε. Γιατί έγινε αυτός ο νόμος; Ίσως γιατί οι διοικήσεις των τραπεζών να μιλούσαν, οπότε θα βλέπαμε εάν υπήρξε πολιτική διαπλοκή. Εάν, λοιπόν, βγήκε ένα συμπέρασμα από την εξεταστική επιτροπή, αυτό είναι ότι η σήψη, η διαφθορά, οι πελατειακές σχέσεις του παρελθόντος καλά κρατούν. Το σύστημα που έθρεψε αυτές τις παράνομες πρακτικές προστατεύεται πλήρως, διότι ουσιαστικά είναι αυτό που ακόμα και σήμερα διοικεί και έχει θέση εξουσίας. Κυρίες και κύριοι συνάδελφοι, συνηθίσαμε να λέμε συχνά ότι οι Έλληνες ξεχνούν εύκολα και γρήγορα. Όμως, εγώ είμαι σίγουρη πως αυτή τη φορά οι Έλληνες όχι απλώς δεν θα ξεχάσουν, αλλά θα βάλουν στη θέση που τους αξίζει τα κόμματα της διαπλοκής.
Σας ευχαριστούμε, κυρία Μεγαλοοικονόμου.
Τελειώνω, κύριε Πρόεδρε σε ένα λεπτό.
Όχι σε ένα λεπτό. Έχετε πάρει ήδη τρία λεπτά επιπλέον.
Εξάλλου, το μόνο βέβαιο ότι ο Πρόεδρος της Ένωσης Κεντρώων, ο Βασίλης Λεβέντης, ήταν ο πρώτος που προ πολλών ετών μίλησε για διαπλοκή μεταξύ μέσων μαζικής ενημέρωσης, τραπεζών και φυσικά δικαιώνεται πανηγυρικά. Σας ευχαριστώ.
Σας ευχαριστούμε και εμείς. Κυρίες και κύριοι συνάδελφοι, στο σημείο αυτό κηρύσσεται περαιωμένη η συζήτηση, η οποία διεξήχθη σύμφωνα με το άρθρο 148 του Κανονισμού της Βουλής επί του κατατεθέντος πορίσματος της Εξεταστικής Επιτροπής σχετικά με τη διερεύνηση της νομιμότητας της δανειοδότησης των πολιτικών κομμάτων, καθώς και των ιδιοκτητριών εταιρειών μέσων μαζικής ενημέρωσης από τραπεζικά ιδρύματα της χώρας, που ανακοινώθηκε στη Βουλή στις 25 Ιανουαρίου 2017. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 3.06΄ λύεται η συνεδρίαση για σήμερα, Πέμπτη 2 Φεβρουαρίου 2017 και ώρα 9.30΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.